
MARTYNAS HEIDEGERIS: KAUKĖ IR BŪTIS 


Graikai mums paliko pasakojimą apie keistą dievą, gyvenusį 
tuometinės Oikumenės pakraštyje, prie Afrikos krantų, ir 
keldavusį pamaldų siaubą Helados žmonėms, garbinusiems 
Olimpo valdovus, įrėmintus į ryškų nekintančios formos kon- 
tūrą, skulptūriškai aiškius, paprastus ir pažįstamus. Tą dievą 
graikai vadino Protėju. Labiausiai jis juos glumindavo for- 
mos neturėjimu ir nepastovumu. Protėjas buvo nepagauna- 
mas ir nesuvokiamas, nes vieną akimirką įsikūnydavo į 
vieną pavidalą, o kitą akimirką jis galėdavo virsti kuo kitu. 
Ir tų pavidalų buvo be galo daug. Dabar barzdotas senis, 
aplipęs jūržolėmis ir maurais, kitą akimirką — grakšti žuvis, 
žėrinti vaivorykštiniais žvynais, tai — dieviško grožio mer- 
gelė, tai — gelmenų šliužas, ir taip be galo. Protėjas galėjo 
būti bet kuo, kartu nebūdamas niekuo. Jis“ turėjo tūkstantį 
veidų, ir nė vienas nebuvo tikras. Nesuskaičiuojamos kaukės 
ir buvo jo tikrasis veidas. Protėjo provaizdis yra talpi meta- 
fora, atskleidžianti esmingą žmogaus buvimo šioje žemėje 
bruožą, kurį galima pavadinti kaukės sindromu arba kaukės 
ilgesiu. Žmogus, gyvenantis tarp kitų žmonių, kone visada 
dėvi kokią nors kaukę. Beveik niekada jis neegzistuoja kaip 
jis pats ir beveik visada kitiems ir pasauliui pasirodo kaip 
kas kita, negu jis yra iš tikrųjų. Dar keisčiau yra tai, kad 
kaukė tarsi priauga prie jo tikrojo veido, ir žmogus su ta 
kauke visiškai sutampa, net sau pačiam atsiveria ne 
kaip jis pats, o kaip jo savastimi tapusi kaukė. Kaip kaukė 
žmogus egzistuoja ir sau, ir kitiems. Negana to — ir tai yra 
žmogaus keistumo apogėjus,-— sutapdamas su savo kauke, 
net į pasaulį žmogus pradeda žvelgti nebe savo, o kaukės 
akimis. Kaukė tampa savotiškais akiniais, iškreipiančiais re- 
gimojo pasaulio vaizdą, tiksliau pasakius, tikrąjį pasaulį pa- 
keičiančiais jo regimuoju vaizdu. Kaukėtas ir akiniuotas 
žmogus mato nebe pačius daiktus, o tik jų regimybę. Kaukė 


tampa visuotine žmogaus lemtimi ir net jo antrąja prigim- 
timi. Aš pasakiau „tampa“, tačiau šis žodis yra klaidinantis; 
jis sukelia regimybę, tarsi būti kaukėtam ir akiniuotam žmo- 
gui yra koks nors atsitiktinis, retkarčiais nutinkantis daly- 
kas. Tarsi būtų taip, kad žmogus užsideda kaukę sekmadie- 
niniam karnavalui, o grįždamas į šiokiadienius ją nusiima 
iki kito sekmadienio. Veikiau yra priešingai. Kaukė yra ne 
sekmadienio, o šiokiadienio buvimo būdas. Kaip tik kasdie- 
nybė, ir visų pirma kasdienybė, yra kaukės tikroji vieta ir 
tikrasis metas. Kaukėtas ir akiniuotas žmogus yra ne išim- 
tis, o taisyklė. Todėl ir galima tarti, kad kaukė yra antroji 
žmogaus prigimtis. Kaukės sindromas pačiam žmogui jau 
seniai nėra jokia paslaptis. Tai įrodo, kad ir pasakojimas 
apie Protėją atsiradęs žmogaus aušros metu. Tačiau tikru, 
aiškiai suvoktu ir išskirtinio dėmesio vertu klausimu šis sind- 
romas tapo ne taip seniai, per pastaruosius du šimtmečius. 
Pirmą kartą į aiškaus matymo ir mąstymo horizontą jis iš- 
kilo tada, kai vienas praėjusio amžiaus mąstytojas ištarė 
tokius žodžius: žmogus yra visuomeninių santykių visuma. 
Taigi ne asmuo, ne „aš“, ne individas, ne „pats“, turintis sa- 
vo unikalų veidą ir savo akis, o tik socialinė būtybė, ano- 
nimiškų santykių ir anonimiškų reikšmių kompleksas. Šios 
anonimiškos reikšmės, ateinančios iš anonimiškos „visų“ 
stichijos, yra tarsi koks matinis ekranas, individą atskiriantis 
nuo pasaulio daiktų, iškreipiantis aiškų, autorizuotą ir tei- 
singą tų daiktų regėjimą, nutrinantis ryškius kontūrus, žo- 
džiu, deformuojantis pasaulio vaizdą taip, kad tas vaizdas 
nebeatitiktų tikrosios dalykų padėties. Šis reiškinys buvo ir 
yra vadinamas įvairiai: susvetimėjimu, iliuzijomis, netiesa, 
iškreipta sąmone, mistifikacija, neautentiškumu ir t. t. Ta- 
čiau tiksliausias žodis, nusakantis kaukės sindromo esmę, 
yra žodis „ideologija“. Jeigu žmogus yra tik savo socialinės 
egzistencijos nulemta būtybė, jeigu jo lemtis šioje žemėje — 
būti tik visuomeninių santykių kondensatu ir santrumpa, ta- 
da jo žvilgsnis į pasaulį visada yra ideologizuotas, t. y. vie- 
naip ar kitaip subjektyvus. Žinoma, tokį subjektyvumą rei- 
kia suprasti ne tiesmukai, t. y. nedera jo sieti su konkrečiu 
asmeniu, individu, „šiuo“ kūniškai ir dvasiškai individuali- 
zuotu žmogumi. Veikiau priešingai: ideologizuotas arba tik- 
subjektyvus kiekvieno paskiro žmogaus žvilgsnis į pasaulį 
yra nulemtas kaip tik to fakto, kad žmogus būtent kaip so- 
cialinė būtybė, nepajėgianti atsiplėšti nuo savo anonimiško- 
jo socialinio vaidmens, būtent kaip visuomeninių santykių 
kondensatas praranda savo individualumą ir asmeniškumą 


ir į pasaulį pradeda žvelgti tik pro anonimiškų reikšmių aki- 
nius. Subjektyvumas visų pirma ir visada yra kolektyvinis: 
grupinis arba rūšinis. Kadangi asmuo visada ir visur egzis- 
tuoja ne kaip „grynas“ žmogus, o priklauso kokiai nors so- 
cialinei grupei — kastai, rasei, profesijai, klasei, psichologi- 
niam tipui, tautai, — jo žvilgsnis į pasaulį nulemtas kaip tik 
šios fatališkos priklausomybės. Ištirpdamas grupėje, asmuo 
praranda savo asmeniškumą, jam uždedami tos grupės sub- 
jektyvumo akiniai, ir jis susitapatina su grupine kauke. Tai, 
ką jis laiko absoliučia tiesa, iš tikrųjų yra tik grupės prie- 
tarai, vadinasi, grupinio solipsizmo fantomai. Taip interpre- 
tuojant žmogaus ontologinę situaciją, belieka prieiti vieną 
gana nemalonią išvadą: žmogus pasmerktas netiesai ir iliuzi- 
joms, jis amžiams uždarytas į kolektyvinio solipsizmo kalė- 
jimą. Paties pasaulio esmė, t. y. objektyvi tiesa, jam nepa- 
siekiama, „daiktai savyje“ jam neatsiveria ir atsiverti ne- 
gali. Vadinamasis protas yra tik iliuzijų talpykla ir chimerų 
kūrėjas. Grupinis subjektyvumas yra ontologinė konstanta, 
o grupės ideologija — žmogaus alfa ir omega. Panaši išva- 
da prieinama ir kitu atveju: kai solipsizmas interpretuoja- 
mas ne kaip grupinis, o kaip rūšinis. Šitaip interpretuojant 
sakoma, kad asmens žvilgsnis į pasaulį nulemtas jo bio- 
loginės prigimties: žmogus gali į pasaulį žvelgti tik pro 
žmogiškus akinius, o kadangi asmuo yra tik šios biolo- 
ginės rūšies egzempliorius, jo žvilgsnis yra subjektyvus, to- 
dėl regėti pačių daiktų jis negali. Asmuo neturi savo veido, 
jo tikrasis veidas yra „ne jo“, tai tik rūšies kaukė. Asmuo 
neturi savo akių; jis nešioja rūšies akinius, pro kuriuos ma- 
tomas žmogiškas-tik-žmogiškas pasaulio ir daiktų vaizdas. 
Objektyvumas yra monumentali iliuzija; objektyvi tiesa — 
taip pat. Kiekviena biologinė rūšis turi visiškai unikalų ir 
visiškai subjektyvų esinijos vaizdą, ir žmogiškasis vaizdas 
nėra niekuo pranašesnis už kitus vaizdus. Jis toks pat iš- 
kreiptas, neteisingas ir neobjektyvus, kaip ir kitų, konkuruo- 
jančių biologinių rūšių konstruojami pasaulio vaizdai. Gru- 
pinis solipsizmas tik papildo rūšinį solipsizmą. Ant rūšinės 
iliuzijos pamato jis pastato grupinės iliuzijos dekoracijas. 
Žmogaus lemtis — panideologizmas. Kiekviena ontologija yra 
ideologija. Tokią panideologizmo nuostatą bene raiškiausiai 
nusakė Nyčė maždaug tokiais žodžiais: tiesa yra melas, be 
kurio negali egzistuoti tam tikra biologinė rūšis (t. y. žmo- 
gus). Taigi vienaip ar kitaip panideologistinė nuostata pa- 
remta tokiu pamatiniu teiginiu: žmogaus lemtis šioje žemėje 
yra kaukė, ir kaukė yra jo tikrasis veidas. Kolektyvinio so- 


lipsizmo akiniai žmogui ne tik kad neatveria pasaulio pa- 
ties savaime, bet, priešingai, nuo to pasaulio atskiria taip ra- 
dikaliai, kad žmogaus žvilgsnio akiratyje lieka tik jo paties 
sukonstruoti fantomai, pasaulio vaizdai. Pasaulis apskritai 
yra tik „vaizdas“. Visi žmogaus atvirumo pasauliui būdai 
yra tik „pasaulėvaizdžiai“ ir „pasaulėžiūros“, t. y. ideologi- 
niai fantomai. Visa, kas „yra“, yra kaukė — toks paskutinis 
panideologistinės nuostatos žodis. 

Tai gal iš tikrųjų žmogus turi Protėjo prigimtį, ir graikai, 
sukūrę šį įvaizdį, įminė žmogaus mįslę ir atskleidė jo tik- 
rąją, per amžius nekintančią, antlaikišką ir antistorišką es- 
mę? Gal išties žmogaus lemtis — gyventi netiesoje ir skleis- 
ti panideologizmo fatališkai nulemtas fata morganas? Juk 
panideologistinė nuostata nėra išlaužta iš piršto; radikalus 
jos skepticizmas paremtas ilga ir sunkia žmogaus istorine 
patirtimi. Žinoma, panideologizmo doktrina, mūsų epochoje 
tapusi beveik nekvestionuojama dogma, kaip ir kitos abso- 
liutistinės doktrinos, turi savo Achilo kulną: ji nekritiška 
savo atžvilgiu. Jos šalininkai nėmaž neabejoja šios doktrinos 
objektyvumu ir teisingumu, tvirtai tikėdami, kad viskas, ką 
šioje žemėje kuria ir mąsto žmogus, yra ideologija, išsky- 
rus... pačią ideologiją. Visos teorijos, pretenduojančios į tie- 
są ir objektyvumą, yra melas ir iliuzija, išskyrus vieną — 
tą, kuri melą ir iliuziją tiki esant absoliučią tiesą. Tačiau 
nebūkime priekabūs, nes toks pamatinis prieštaravimas daž- 
nai griauna ne tik panideologistinės doktrinos pamatus. Pri- 
pažinkime, kad kaukės sindromas išties giliai įleidęs šaknis 
į Žmogaus egzistenciją. Tačiau ar tai reiškia, kad žmogaus 
egzistencija fatališkai uždaryta į solipsizmo kalėjimą visada 
ir visur? Ar proveržis į tiesos ir pačių daiktų regėjimo vie- 
tovę apskritai neįmanomas? Ar žmogus visada ir visur yra 
kaukėtas ir akiniuotas, tik žmogiškųjų fantomų ir „vaizdų“ 
vergas? Jeigu taip būtų visada ir visur, tada turėtume su- 
abejoti pamatine žmogaus būties dimensija, atrasta dar grai- 
kų ir vadinama laisve. Juk kaip tik laisvė yra skiriamasis 
žmogaus kaip žmogaus bruožas. Kitos biologinės rūšys gali 
turėti ir savotišką intelektą, ir atmintį, ir jausmus, ir tobulai 
organizuotą bendruomeninį gyvenimą ir net gamintis šio- 
kius tokius įrankius, tačiau nė viena iš jų negali įeiti į 
laisvės erdvę. Laisvė yra specifinis ir išskirtinis “žmogaus 
matmuo, žmogų iškeliantis virš kitų šios žemės padarų ne 
kaip biologinę rūšį, o kaip antgamtinę būtybę. Jėga žmo- 
gų išskiria iš kitų biologinių rūšių tik kiekybiškai, laisvė — 
kokybiškai. Vadinasi, laisvė apskritai nėra biologinė kate- 


gorija. Jeigu aš sakau, kad laisvė yra žmogaus antgamtiš- 
kumo ženklas, kaip tik ir noriu pabrėžti, kad laisvė nėra pri- 
gimtinis faktas ir rūšinė savybė, egzistuojanti savaime ir 
paveldima kaip inkstai, kepenys, lytinis potraukis ar porei- 
kis valgyti. Laisvė įsišaknija žmoguje ne kaip gamtinis fak- 
tas, o kaip realizuojama arba nerealizuojama galimybė. Žmo- 
gus gali tapti laisvas, nors tai atsitinka tik retkarčiais kaip 
savotiškas stebuklas, kurio negalima paaiškinti jokiomis 
gamtinėmis priežastimis. Kantas yra teisingai pažymėjęs, kad 
laisvės sritis skleidžiasi anapus gamtinio priežastingumo. 
Laisvė yra pamatinė ne žmogaus natūros, o žmogaus būties 
paslaptis. Į žmogaus pasaulį ji įsiveržia visada netikėtai ir 
taip pat netikėtai išnyksta. Tai toji tiksliai nenustatoma aki- 
mirka, kada žmoguie prabunda asmuo, tai toji metafizinė 
vietovė, kur anoniminis ir kaukėtas rūšies egzempliorius 
staiga suvokia savo unikalumą ir vienkartiškumą ir atsistoja 
prieš pasauli kaip būtis-anapus-pasaulio; o tokia būtis ir ga- 
li bū p valinte asmeniu. Tai reiškia, kad laisvės esmė yra 
transcsadencija. Asmuo kaip laisvės vietovė pasauliui atsi- 
veria alp būčiai-anapus-savęs ir būčiai-anapus-žmogaus. 
Kitaip sakant, laisvė, įsiveržusi į žmogų ir padariusi jį as- 
meniu, pramuša antropomorfinio solipsizmo kiautą ir atveria 
būtį par excellence kaip pačių daiktų arba daiktų savyje 
būtį. Asmuo kaip laisvas žmogus yra žmogus be kaukės ir 
akinių. Laisvasis žmogus yra objektyvus žmogus, o laisvės 
akimirkos yra objektyvumo akimirkos. Laisvė yra metafizinis 
nuotykis. Mes nežinome, kiek žmonių, kada ir kur yra pa- 
tyrę tą didįjį metafizinį nuotykį. Tikriausiai daugiau, negu 
įprasta manyti. Mes apskritai negalėtume žinoti, kada ir kur 
laisvė įsiveržia į žmogaus pasaulį, jeigu žmogus būtų neby- 
lus, kitaip sakant, jeigu jis nepasakytų ar nebandytų pasa- 
kyti kitiems apie savo didžiausią nuotykį — susitikimą su 
laisve ir buvimą laisvės vietovėje, t. y. asmeninėje egzisten- 
cijoje. Tačiau, laimė, tarp laisvės ir sakmės, o platesne pras- 
me — tarp asmens ir objektyvacijos egzistuoja lemtingas 
ryšys. Laisvė verčia asmenį išsisakyti, t. y. pačią laisvę ob- 
jektyvuoti, kaip tik todėl, kad jos esmė yra transcendenci- 
ja. Laisvė kaip transcendencija visų pirma yra šuolis anapus 
grynosios vidujybės, anapus uždaro ir neartikuliuoto „aš“. 
Tikroji laisvės vietovė yra ne pats žmogus, o kita-būtis kaip 
„kita“ bet kokio žmogiškumo atžvilgiu. Bet jeigu laisvė yra 
asmens proveržis anapus solipsistinės kriauklės, -kartu ji yra 
metafizinis poreikis objektyvuoti, t. y. pačią laisvę paversti 
kokiu nors daiktu — meno kūriniu, žodžiu, veiksenos forma. 


Laisvė egzistuoja tik įsiformindama daikte plačiąja šio žo- 
džio prasme, taigi susisaistydama jos pačios sukurta objek- 
tyviąja esatimi. Laisvė turi formą, ir šią formą galima vadin- 
ti jos išsisakymu arba asmen ištarme. Štai iš tokių ištarmių 
mes ir sužinome apie laisvės proveržius į žmogaus pasaulį. 
Kartu mes sužinome apie keisčiausią padermę žmonių gi- 
minėje — asmenis, arba laisvuosius žmone . Šie žmonės ga- 
li atsirasti bet kada ir bet kur, netikėčiausioje vietoje ir ne- 
tikėčiausiu metu. Jų atsiradimas niekuo nepaaiškinamas ir 
paslaptingas kaip ir pati laisvė. Jų vieta žmogaus istorijoje 
visiškai unikali, nes patys būdami istoriški, t. y. pririšti prie 
konkretaus laiko ir konkrečios erdvės, determinuoti savo me- 
to socialinių aplinkybių, vadinasi, kaip baigtinės būtybės 
pasmerkti kaukės sindromui, kartu jie pakyla virš istori- 
jos, transcenduoja visus determinuojančius veiksnius, įvei- 
kia solipsistinius prietarus ir atsiveria tam, ką metaforiš- 
kai įprasta vadinti amžinybe — patiems daiktams ir pačių 
daiktų tiesai, kuri yra antlaikiška ir antistoriška. Per šiuos 
žmones laisvė įsiveržia į būtinybės stichiją, amžinybė — į 
laiką, tiesa —į prietarų viešpatiją. Laisvieji žmonės, ir tik 
jie, moka pasaulį regėti tiesiai, aiškiai ir paprastai, tokį, 
koks jis yra iš tikrųjų. Tai vadinamosios klasikinės natūros. 
Būtų neteisinga manyti, kad šie žmonės pasirenka laisvę. 
Veikiau priešingai — laisvė pati pasirenka juos. Jie pasmerk- 
ti laisvei, — o kartu jie pasmerkti tiesai. Kadangi laisvė per- 
kelia į transcendenciją ir yra antlaikiška, laisvūnai yra visų 
laikų žmonės. Laisvė atveria pačių daiktų tiesą. Tačiau tie- 
sa nėra kas nors elementaru, kaip kad kaukė, kuri visada 
yra vienmatė ir turi tik vieną profilį. Kaukė lėkšta. Tiesa 
yra daugiamatė ir turi daug profilių, nors kartu ji visada 
ta pati. Kaip baigtinė būtybė, laisvės žmogus atsiveria tie- 
sai, įsižiūrėdamas į vieną jos profilį. Tačiau žvelgdamas į 
vieną profilį, laisvūnas kartu regi visą tiesą ir stengiasi ją 
parodyti kitiems. Tuo jis ir skiriasi nuo kaukės žmogaus. 
Pastarojo žvilgsnis pagauna tik vieną profilį, atitrauktą 
nuo viso tiesos masyvo, taigi tik tiesos kaukę. Šį profilį, sa- 
votišką tiesos fasadą, kaukės žmogus suabsoliutina. Profi- 
lis jam užgožia visą tiesą ir stojasi jos vieton. O tiesos pro- 
filis, atplėštas nuo visos tiesos, yra prietaras. Savo ruožtu 
prietaras visada nugrimzdęs į laiką ir yra tik istoriškas. Jam 
trūksta gelmės ir antlaikiškumo matmens, o tai ir yra lais- 
vės matmuo. Šiuo požiūriu prietaras visada yra ideologinis, 
t. y. nulemtas konkrečių epochos aplinkybių, arba vadina- 
mosios „laiko dvasios“. Kadangi „laiko dvasia“ panirusi į 


laiką, ji pati visada yra laikina ir mainosi kartu su laiko 
slinktimi. Štai kodėl kaukės žmogaus prietarai yra netvarūs 
ir trumpalaikiai; jie išnyra iš laiko upės, trumpą akimirką 
tampa nekvestionuojama dogma ir „absoliučia tiesa“, o po 
to vėl nugrimzta užmarštin. Jų vietą istorijos balagane už- 
ima kiti prietarai. Štai kodėl taip dažnai mainosi kaukės 
žmogaus pasaulėvaizdžiai. Štai kodėl tokia marga yra vadi- 
namoji žmonijos istorija: juk ji visų pirma yra ne kas kita, 
kaip kaukės žmogaus prietarų ir ideologijų kaita. Pridurki- 
me, kad „laiko dvasios“ prietarai kiekvieną konkrečią isto- 
rijos akimirką pretenduoja į galutinę tiesą, todėl yra nepa- 
kantūs kitų prietarų atžvilgiu. Prietaras įsitvirtina tik pa- 
neigdamas ir pasmerkdamas kitą prietarą. Kaukė visada ag- 
Tesyvi kitos kaukės atžvilgiu. Kaukės žmogus priklauso tik 
savo kartai, susitapatina su savo karta ir savo kartos prie- 
tarais. Kartų konfliktai yra ne kas kita, kaip vienas kitą 
išstumiančių prietarų, viena kitai priešiškų „pasaulėžiūrų“, 
vienas kitą neigiančių „pasaulėvaizdžių“ grumtynės, dar ki- 
taip vadinamos ideologijų ir pasaulėžiūrų kova. Čia vienas 
„vaizdas“ kovoja su kitu „vaizdu“, viena iliuzija grumiasi 
su kita. Tačiau ši kova „su“ nėra kova už tiesą, nors, žino- 
ma, ji visada prisidengusi „tiesos“ kauke. Tokia ideologinė 
par excellence kova ideologizuoja pačią tiesą. Žinoma, klys- 
tume tą kovą suprasdami pernelyg tiesmukai ir tikėdamiesi 
rasti aiškias chronologines ribas, vieną kartą skiriančias 
nuo kitos, vieną pasaulėvaizdį atpjaunančias nuo kito. Jei- 
gu istorijoje, kaip laike išsiskleidžiančiame kaukių balagane, 
yra kas pastovaus, tai būtent nesibaigianti ideologinių prie- 
tarų kova, galinti vykti ir įvykti bet kada ir bet kur, o ne 
kartą ir visiems laikams, ir tik čia arba tik dabar. Prietarai 
kinta ir mainosi, tačiau kartą atsiradę, virtę kristalais ir 
tam tikros epochos mumijomis, jie gali būti reanimuojami 
vėlesnėse epochose ir gali tęsti tą pačią kovą, kurią jie pra- 
dėjo pirmą kartą išnirę iš nebūties — kovą su jau egzistuojan- 
čia prietarų sistema. Štai kadaise prasidėjęs „krikščionybės“ 
karas su „pagonybe“ vis atsinaujina ir tęsiasi po šiai dienai, 
nuolat reanimuojamas, susipindamas su kitais prietarais, pri- 
sitaikydamas prie kitos „laiko dvasios“. Tą patį galima pa- 
sakyti, pvz., apie „mokslo ir religijos“, „socializmo ir -ka- 
pitalizmo“, „materializmo ir idealizmo“ ir kitų ideologinių 
mumijų bei kaukių grumtynes. Praeities kaukės vis ištrau- 
kiamos iš istorijos muziejaus, niuansuojamos dabarties kau- 
kių profiliais, bet visada jos lieka tik kaukės ir jų kova yra 


tik kaukių kova, kurios tikslas — ne tiesa, o vienos kaukės 
pergalė prieš kitą. 

Kaukių kova nėra kova už tiesą jau vien todėl, kad tie- 
sa atsiranda ne kovoje, o laisvojo Žmogaus dialogo su pa- 
čiais daiktais ramybėje ir nuolankume. Tiesa ne iškovoja- 
ma, ji paprasčiausiai regima arba praregima. Vienintelė ko- 
va, į kurią įsitraukia laisvasis žmogus, yra jo kova su kaukė- 
mis ir kaukės prietarais. Tokiakova yra kiekvieno laisvojo 
žmogaus sugrįžimas prie pačių daiktų, vadinasi, sugrįžimas į 
pradžią. Laisvasis žmogus, kad ir kokiais laikais jis gyventų, 
yra pradžios žmogus. Pradžia čia taip pat turi būti suprasta 
ne chronologiškai, bet cntologiškai. Grįžti į pradžią laisva- 
jam žmogui visai nereiškia bėgti nuo savo laiko ir savo 
erdvės, emigruoti į praeities epochas, į istorijos muziejus 
ir kapinynus ar į priešistorinę egzotiką. Laisvasis Žmogus 
nėra romantikas. Jo pradžia visada yra čia ir dabar; jo su- 
grįžimas yra grįžimas prie pačių daiktų, emigracija iš kaukės 
stichijos, tačiau emigracija ne iš vienos kaukės į kitą, o bet 
kokios kaukės ir paties buvimo su kauke įveika. Laisvasis 
žmogus kaip asmuo įveikia kaukės stichiją ne išeidamas į 
tolumą, o sugrįždamas į artumą. Pradžia yra artuma. Vie- 
nintelė laisvojo žmogaus vietovė yra „čia ir dabar“, jo pra- 
džia yra jis pats kaip asmuo ir jo paties patirtis kaip eg- 
zistencinė artimų daiktų ir artimo pasaulio patirtis. Tiesioginė 
patirtis yra vieninteliai ir tikrieji laisvojo žmogaus namai. 
Laisvės vietovė yra vietovė šiapus mirtingojo daiktiškosios 
patirties horizonto. Laisvojo žmogaus mąstymas visada pri- 


xrištas prie matymo: tai matantis mąstymas. Taigi ir pradžia 


yra ne tai, kas atsiveria fantazuojančio prisiminimo idealy- 
bėje, o tai, kas regima tiesiogiai, mąstančiomis akimis ir re- 
ginčiu mąstymu. Kaip tik kaukės žmogus yra tolumos būty- 
bė: jis tolimas ir sau pačiam kaip asmeniui, ir pasaulio 
daiktams, nuo kurių jį atskiria kaukė ir solipsistinio ideolo- 
gizmo akiniai. Bet kartu tai reiškia, kad kaukės žmogus ne- 
turi tikros artumos ir niekada nesugrįžta į pradžią. Jis gy- 
vena ir mąsto kaip pabaigos būtybė; visos jo pradžios yra pa- 
baiga, ir kiekvieną žingsnį jis pradeda būtent nuo pabaigos, 
t. y. nuo to, kas jau duota, mumifikuota ir sustingę anoni- 
miškos kaukės, „laiko dvasios“, prietaro pavidalais. O svar- 
biausia yra kaip tik tai, kad kaukės žmogus prietarų ne tik 
pradeda, bet juo ir baigia, nes prietaras jam yra absoliuti 
realybė, o akiniai — fatališka lemtis. Kaip tik todėl istorija 
laisvajam žmogui yra tik kaukių paradas, o pasaulis — mas- 
karadas. Čia ir išryškėja pamatinis skirtumas tarp kaukės 


žmogaus ir laisvūno. Kaukės žmogus turi statinę prigimtį; 
jo gyvenimas, t. y. laiko rėžis tarp gimimo ir mirties, tiks- 
liai sakant, nėra kelias, jeigu keliu laikysime ėjimą iš vie- 
nos vietovės į kitą, nuo pirmosios kokybiškai skirtingą vie- 
tovę. Paprastai tariant, kaukės žmogus nesikeičia, nes nesi- 
keičia jo kaukė, kurią jam, vos tik gimusiam, uždeda „lai- 
ko dvasia“. Kaukės žmogus turi biografiją, bet neturi liki- 
mo. O likimas, kitaip negu biografija, yra esminis persimai- 
nymas kaip iškritimas iš kaukės stichijos ir sugrįžimas į 
pradžią ir kaip proveržis į laisvės vietovę. Aš jau sakiau, 
kad laisvė nėra prigimtinis faktas, o yra galimybė. Veikiau 
priešingai — kaip tik kaukė yra prigimtinis faktas. Vadina- 
si, ir laisvasis žmogus, kiek jis nulemtas prigimties ir faktiš- 
kumo, gimsta dar įspraustas į kaukę. Bet jis iškart išeina 
į laisvės kelią, kuriame įvyksta esminis persimainymas: kau- 
kės pralaužimas ir sulaužymas. O tai ir yra tas lemtingas 
žingsnis, kuriuo sugrįžtama į pradžią, prie pačių daiktų. Ka- 
dangi toks sugrįžimas yra laisvės judesys, atsinaujinantis 
kiekvieną einančiojo keliu akimirką, tik laisvasis žmogus, 
arba asmuo, iš tikrųjų turi likimą. Kelias į pradžią yra jo 
likimas, ir likimas yra jo kelias. Taigi, kad įsiveržtų į laisvės 
erdvę ir sugrįžtų į pradžią, žmogus privalo pralaužti kolek- 
tyvinio solipsizmo kriauklę, ir tik taip persimainydamas jis 
tampa laisvūnu. Laisvė visų pirma yra išsilaisvinimas iš kau- 
kės kalėjimo, arba kaukės destrukcija. 

Kaipgi įvyksta žmogaus įsiveržimas į laisvės erdvę, ko- 
kiu būdu padaromas laisvės judesys ir sugrįžtama į pradžią, 
prie pačių daiktų artumos? Kas yra tas likimiškas persimai- 
nymas? Graikai jį pavadino nuostaba, bet susiaurino šio 
persimainvmo sriti, ją siedami tik su filosofija. Tačiau nuo- 
staba yra ne tik filosofijos, bet ir apskritai visokeriopo su- 
grįžimo prie pačių daiktų pradžia ir net paties sugrįžimo į 
pradžią pradžia. Nuostaba yra pradžios pradas ir pradžios 
vietovė. Ji sutampa su laisvės judesiu; juk kaip tik nuosta- 
ba atveria transcendenciją kaip būtį anapus žmogiškojo so- 
lipsizmo. Nuostaba nuplėšia kaukę ir nuo žmogaus, ir nuo 
daikte, ir net visų pirma nuo daikto, esančio artumoje, ku- 
rio akivaizdoje ji prabunda. Nuostaba nuima solipsistinius 
akinius. Ji atveria pačius daiktus kaip daiktus. savyje: Ko- 
dėl? Visų pirma todėl, kad nuostaba yra asmens pabudimas 
ir žingsnis į egzistencinės patirties vietovę. Nuostaba yra 
toks esminis tos patirties elementas, kad jas galima net su- 
tapatinti. Nėra patirties be nuostabos, ir nėra nuostabos be 
patirties. Nuostaba yra tas praregėjimas kaip matantis mąs- 

tymas ir mąstantis matymas. Kiek toks matymas yra mąs- 
tantis, tiek jis yra ir klausiantis. Nuostaba yra klausiantis pa- 
ties daikto regėjimas. Vadinasi, nuostabą galima pavadinti 
klausimu artumos akivaizdoje, arba, dar geriau, klausimu, 
nukreiptu į artumą, kurioje stovi daiktas kaip būties čia ir 
dabar fenomenas. Laisvasis žmogus yra klausimo žmogus. 
Asmuo ir klausimas yra tapatūs dalykai, nes laisvė ir klau- 
simas irgi yra tas pat. Tuo tarpu.-kaukės žmogus yra atsa-. 
kymo žmogus, nes pati kaukė yra kartą ir visiems lai- 


“Kams duotas atsakymas. Laisvojo Žmogaus tiesa yra klausi- 


mas; kaukės žmogaus tiesa — atsakymas. Laisvės judesys, 
kaip kaukės sulaužymas, yra šuolis iš atsakymo erdvės į 
klausimo erdvę. Šioje erdvėje laisvasis žmogus paklausia 
pačius" daiktus kaip pradžią ir pasaulį kaip būtį-anapus-kau- 
kės. Klausimas atveria transcendenciją, nes pats klausimas 
jau yra kaukės transcendavimas. Taigi mes vėl sugrįžtame 
prie transcendencijos ir dabar galime pasakyti, kad laisvųjų 
žmonių padermė gyvena vietovėje, kurios vardas — trans- 
cendencija. 

Kaip tik šis žodis yra raktas į Heidegerio filosofiją. Jo 
didžiosios knygos „Būtis ir laikas“ pradžioje yra paprasti 
ir monumentalūs žodžiai: būtis yra absoliuti transcendenci- 
ja. Jie pasako, kad Heidegeris priklauso keistajai laisvųjų 
žmonių padermei. Aš minėjau, jog laisvūnai jau vien to- 
dėl, kad, laisvės judesiu nusimesdami „laiko dvasios“ kau- 
kes, jie atsiveria antlaikiškai transcendencijai, gali atsirasti 
bet kada ir bet kur. Įžengdami į istoriją, istorijai jie nepri- 
klauso. Laisvųjų žmonių vietovė yra ne istorinė, ne „fizinė“, 
o metafizinė vieta. Šioje vietoje susitinka visi laisvūnai, nes 
daiktai savyje, prie kurių jie skverbiasi, visada ir visur yra 
tie patys, nes ta pati, antlaikiška ir antistoriška, yra pradžia, 
nors tai visai nereiškia, kad pradžia atsiveria kaip grynoji 
abstrakcija. Priešingai, pradžia visada yra konkreti ir susi- 
jusi su žmogaus kaip baigtinės būtybės ribomis. O kadangi 
mirtingojo ribos--nulemtos:. jo daiktiškumo, toji metafizinė 
vieta visada-artikuliuota daiktiškai, ir laisvė yra ne kas ki- 
ta, kaip asmens susitikimas su daiktais egzistencinės patir- 
ties vietovėje. Šią vietovę aš vadinu vietove šiapus matomo 
horizonto. Žinoma, laisvųjų žmonių keliai, vedantys į meta- 
fizinę vietą, gali būti ir yra labai skirtingi, tokie skirtingi, 
kad laisvūnai gali neatpažinti vienas kito ir, neigdami kitų. 
laisvųjų žmonių kelius, nepastebėti, kad visi, einantys į me- 
tafizinę vietą, yra giminės ir priklauso tai pačiai padermei. 
Toks neatpažinimas, sukeliantis net vienų laisvūnų kovą su 


kitais, yra kaukės kerštas laisviesiems. Grįžti į pradžią lais- 
vasis žmogus gali tikinčiojo, menininko, politiko, filosofo 
arba mokslininko keliu. Kokiu keliu einama į metafizinę vie- 
tą, yra atsitiktinis dalykas, nulemtas laisvūno prigimtinių 
polinkių ir tos faktiškosios kaukės stichijos, į kurią jis yra 
bloškiamas tą akimirką, kai ateina į šį pasaulį. Tačiau visi 
tie iš pirmo žvilgsnio skirtingomis, net priešingomis krypti- 
mis vedantys keliai laisvuosius žmones veda ten pat, į pra- 
džią, prie pačių daiktų, į metafizinę vietą, arba, tariant 
Heidegerio žodžiais, į absoliučią transcendenciją, pasirodan- 
čią vietovės šiapus artumoje ir esančioje šiapus visų žmo- 
giškojo solipsizmo laukų. Filosofija yra tik vienas iš tokių 
kelių. Bet dabar šis kelias mums yra svarbiausias, nes filo- 
sofijos keliu į metafizinę vietą ėjo Martynas Heidegeris. Kuo 
gi šis Kelias yra savitas? Tuo, kad einantys šiuo keliu turi 
filosofas eina mąstymo ir "kalbos keliu. O kadangi nėra mąs- 
tymo be kalbos ir kalbos be mąstymo, galima tarti, kad fi- 
losofo laisvė prabyla kalbančiu mąstymu arba mąstančia 
„kalba. Ir tai yra pats sunkiausias kelias į pradžią, pats sun- 
kiausias būdas įveikti kaukės solipsizmą ir ideologijos sti- 
chiją. Filosofo kelias aiškiausiai atskleidžia visų laisvųjų žmo- 
nių tragizmą: kaukę jie turi įveikti naudodamiesi tais įran- 
kiais, kurie atsinešami iš kaukės stichijos ir paženklinti kau- 
kės stigma. Juk galų gale kaip tik kalba yra gimtieji kau- 
kės namai. Visos hoministinio šolipsizmo ideologemos ir mi- 
tologemos anksčiau ar vėliau įsitaiso į kalbą ir virsta kal- 
bos mumijomis bei mumifikuota kalba. Štai kodėl didžiau- 
sias Heidegerio rūpestis buvo kalba. Labai anksti, dar savo 
kelio pradžioje, Heidegeris aiškiai suvokė didįjį pavojų, sly- 
pintį kalboje. Minėtoje knygoje, pačioje jos pradžioje, jis 
skundžiasi, kad didžiausia „kliūtis kelyje į metafizinę vietą, 
kurią jis vadina būtimi, yra kaip tik kalba. Tarp mąstytojo 
ir pačių daiktų stovi mumifikuotos kalbos siena, kurią Te 
kia nugriauti. Tačiau ta pati kalba mąstytojui yra nė tik "sie: 
na, bet ir vienintėlis kanalas į metafizinę vietą. Kalba yra 
lemtingai ii ias jo tai prakeikimas,'o kartu išganymas. 
jos Tanio mišku rin ir iš ; nuolaužų sukurti kitą, "nekasdienę, 
individualią kalbą, kuri ir būtų ne kas-kita, kaip tiesioginis 
"atvirumas pradžios vietovei, Todėl Heidegeris kuria savo 
kalbą, iki šiol gluminančią net jo mokinius, neįprastą, kon- 
vulsyvią, keistą, tačiau nepaprastai intensyvią ir tikslią. To- 
ji kalba turi išsakyti absoliučią transcendenciją, Heidegerio 

vadinamą būtimi, o kartu transcendenciją atverti ir paro- 
dyti. Kalba mirtingąjį pastato prie pačių daiktų ir įstato į 
pradžios vietovę. Visa Heidegerio filosofija yra titaniška 
pastanga apmąstyti ir išsakyti tai, ką jis vadina būtimi, to- 
dėl jo mąstymas gali būti pavadintas būties mąstymu. Hei- 
degerio kelias vingiuoja metafizinės vietos, pavadintos bū- 
timi, link. Kodėl „būtimi“? Kodėl kaip tik „būtis“ yra vie- 
nintelis Heidegerio apmąstymų dalykas? Juk tradicinės fi- 
losofijos požiūriu „būtis“ yra pati abstrakčiausia ir tuščiau- 
sia kategorija, apimanti tarsi ir viską, o kartu nepasakanti 
beveik nieko. Kadaise Hėgelis yra išsitaręs, kad grynoji bū- 
tis ir grynasis niekas yra tas pat, o Šopenhaueris tiesiog ty- 
čiojosi iš tų filosofų, kurie iš šio žodžio-chimeros tikisi iš- 
gvildenti kokį nors kiek konkretesnį turinį. Būtis yra chi- 
mera. O gal ir monumentali kaukė. Ar Heidegeris šito ne- 
žino? Akivaizdu, kad žino labai gerai. Negana to, jis pats 
nuolat pabrėžia, kad tradiciškai, t. y. kaip kaukė, suvokiama. 
būties kategorija yra visiškai tuščia ir nebyli. Tad kodėl 
vis dėlto „būtis“? Kaip tik šis žodis atskleidžia Heidegerio 
kelio į metafizinę vietą unikalumą. Jau sakyta, kad laisvųjų 
žmonių šuolis į laisvę visų pirma yra kaukės sulaužymas. 
Šiaip ar taip, tačiau visada ir visur kaukė yra tas trampli- 
nas, nuo kurio atsispiriama šokant į pradžios vietovę. Ka- 
dangi kaukė visada istoriška ir paženklinta „laiko dvasios“ 
antspaudu, kiekvienas laisvūnas turi įveikti tik jam primestą 
kaukę, lemiančią jo kelio į metafizinę vietą unikalumą, šiuo 
atveju — filosofinę kalbą. Heidegeriui irgi teko gyventi is- 
toriškai savitos kaukės stichijoje ir iš tos stichijos išsiveržti. 
Istoriškai konkrečios kaukės stichiją aš vadinu situacija. Tą 
situaciją, kurioje gyveno Heidegeris, galima pavadinti pan- 
hominizmo arba hoministinio solipsižmo epocha. Joje gy- 
vename ir mes, tai mūsų epocha. Šios situacijos formulė la- 
bai paprasta: visa, kas „yra“, yra žmogus. Dvi monumen- 
taliosios šios epochos kaukės vadinamos mokslu ir techni- 
ka. Tačiau pabrėžkime, kad šie pavadinimai yra būtent kau- 
kės, slepiančios tikrąją šios epochos prigimtį, tik apgaulin- 
gas paviršius, maskuojantis nuo to paviršiaus atitrūkusią ir 
paprasta akimi neregimą gelmę. Panhominizmo epocha yra 
perdėm apgaulinga, nes ji yra totalinės ideologizacijos me- 
tas. Panhominizmas sutampa su panideologizmu. Šioje epo- 
choje kaukė tampa absoliutų ir visuma; kaukė yra šių lai- 
kų „substancija“, tikroji jos gelmė. Baisiausia yra kaip tik 
tai, kad kaukė nebėra tik paviršius; baisiausia, kad kaukė 
prasismelkia į giliausius esinijos gelmenis. Kaukė yra ir tai, 


kas regima, ir tai, kas neregima, kaukė yra reiškinys ir es- 
mė, tikrovė ir galimybė, imanencija ir transcendencija, ar- 
tuma ir toluma. Kaukės totalumas visų pirma pasireiškia 
tuo, kad žmogus, suvoktas grynai biologiškai kaip anoni- 
miška rūšis, yra laikomas absoliučiu esinijos pradu ir pa- 
grindu. Esinija hominizuojama nuo viršaus iki apačios, ag- 
resyviai sunaikinama bet kokia transcendencija, nebelei- 
džiama būti niekam, kas būtų kaip ne-žmogus. Nebepalieka- 
ma vietos jokiam transcendentui, kaip būčiai-anapus-žmo- 
gaus. Visa, kas nori atsispirti panhominizmo monstrui, kas 
stengiasi išlaikyti savo ne-žmogiškumą, vadinasi, transcen- 
dentiškumą, paskelbiama esant tik regimybe ir netiesa, t. y. 
tik iškreiptos sąmonės padariniu, ideologija. Panideologisti- 
nė epocha ideologijos kaukę uždeda net tam, kas yra ideo- 
logijos priešingybė, — transcendencijai, arba būčiai-anapus- 
žmogaus. Visa, kas dar yra nežmogiškumo modusas, paskel- 
biama esant „vertybe“, t. y. potencialiu žmogiškumu, ano- 
niminio hominizmo simboliu. Viskam leidžiama būti tik tiek, 
kiek tai naudinga panhominizmo monstrui, žmogui apskritai 
kaip Didžiajam Anonimui. Šiam monstrui aukojamas ir pa- 
skiras žmogus kaip individas ir asmuo; jis tampa Didžiojo 
Anonimo vergu ir „medžiaga“. Negana to, panhominizmo 
girnos sumala ne tik daiktus-anapus-žmogaus, bet ir tuos 
metafizinius daiktus, kurie praeities žmonėms tarsi simboli- 
Zzuodavo metafizinę vietą, o kartu parodydavo kelią į trans- 
cendenciją kaip būtį anapus žmogiškojo solipsizmo kriauklių. 
Net Dievas tampa tik panhominizmo kauke ir Didžiojo Ano- 
nimo simboliu, taigi žmogaus vergu ir Žaisleliu. Dievui dar 
leidžiama būti tik kaip žmogui naudingai funkcijai, t. y. kaip 
vertybei. Visa esinija, buvusi, esama ir būsima, matuojama 
tik-žmogaus masteliu. Viskam per prievartą uždedama tik- 
žmogiškumo kaukė; visa, kas yra, uždaroma į agresyvaus 
hominizmo kalėjimą. O tai ir reiškia, kad visi daiktai, atsi- 
veriantys dabartyje ir vadinami „gamta“, ir visi esiniai, at- 
siveriantys iš praeities ir vadinami „istorija“, tampa tik kau- 
kėmis. Monumentaliausia kaukė, kaip Didžiojo Anonimo 
simbolis bei metafora, yra vadinama „pasauliu“, o pasaulis 
suvokiamas tik kaip žmogaus nuosavybė ir Žmogaus pasau- 
lis; pasaulio tapsmas — kaip. Wel!-Geschichte, pasaulis-isto- 
rija. Visi panhominizmo gadynės transcendentai yra tik žmo- 
gaus gaminiai, vadinasi — pseudotranscendentai. Bet keis- 
čiausia yra tai, kad panideologizmo epocha tariasi esanti to- 
kia epocha, kurioje įveiktos visos ideologijos, taigi ant kau- 
kës uždedama dar viena kaukė. Kaip tik šiuo požiūriu, ir 

ypač šiuo, kaukė yra ir šios epochos paviršius, ir jos gelmė. 

Dabar bus kiek aiškesnis-ryžtingas Heidegerio posūkis į 
tuščiausią realybę ir abstrakčiausią kategoriją, vadinamą 
būtimi. Jei visi galimi esiniai yra kaukės, proveržis anapus 
solipsistinės kriauklės į metafizinę vietą turi būti suvokiamas 
kaip žingsnis anapus visų esinių, į gryną, išdaiktintą trans- 
cendenciją. Užtat visai neatsitiktinai savo transcendenciją 
Heidegeris vadina absoliučia, t. y. nesusijusia su kokia nors 
daiktiškąja ar pseudodaiktiškąja esatimi. Heidegerio būtis 
visų pirma yra negatyvi; ją reikia suprasti kaip šuolį ana- 
pus visų galimų kaukių ir anapus kaukės apskritai. Trans- 
cendencija kaip būtis paprasčiausiai yra kaukės paneigimas 
ir kaukės antipodas. Užtat visos Heidėgerio filosofijos ašis 
yra vadinamoji būties ir esinio dvisklaida (Zweispalt). Ka- 
dangi visi esiniai yra kaukės, būtis neturi būti sutapatinta 
su jokiu esiniu, Būtis nesutampa..su esiniu. Ji transcenden- 
tiška esiniui apskritai, kad ir koks jis būtų, kad ir kokią 
kaukę jis dėvėtų. Būtis turi būti atskirta nuo esinio ir suvok- 
ta kaip. ji..pati — tokia pamatinė Heidegerio-mintis. Bet ko- 
dėl gi taip, kodėl būtis taip radikaliai priešstatoma esiniui? 
Kodėl Heidegeris suformuluoja savo kategorinį imperatyvą, 
reikalaujantį išgryninti pačią būtį? O tai galima padaryti tik 
ją atskyrus nuo esinio. Ar jau savaime neaišku, kad būtis 
yra ne tas pat, kas. esinys? Ne, atsako Heidegeris, būtis pa- 
čia savo prigimtimi yra linkusi susitapatinti su esiniu ir už- 
sidėti esinio kaukę. Būtis slepiasi, ir slepiasi būtent po esi- 
nio kauke. Iš esmės būtis pasvirusi esinio pusėn, nes būtis 
mirtingajam visada pasirodo tik kaip esinio būtis (Sein des 
Seienden). Pamatinis būties bruožas yra paslėptis (Verber- 
gung), taigi tas mūsų jau minėtas kaukės sindromas ir kaukės 
ilgesys. „Būtyje ir laike“ Heidegeris bando atskleisti būties 
slėpimosi mechanizmus, juos interpretuodamas žmogaus at- 
virumo būčiai horizonte. Būtis pasislepia nuo žmogaus visų 
pirma todėl, kad žmogaus egzistencija skleidžiasi viduje pa- 
saulio, kuriame jis susiduria su įvairiausiais daiktais, jam 
pasirodančiais reikmeniškumo, t. y. instrumentinio vartojimo, 
horizonte. Žmogaus egzistencijos pamatinis bruožas yra rū- 
pestis (Sorge). Susirūpinęs savo, visų pirma savo ir tik savo 
egzistencijos išsaugojimu, žmogus nupuola į pasaulį prie 
manipuliuojamų ir vartojamų reikmenų ir užmiršta pačią 
būtį, kuri niekada neatsiveria ir negali atsiverti instrumen- 
tinio vartojimo horizonte ir sutapti su tokio vartojimo ob- 
jektu — daiktu kaip reikmeniu. Taip būčiai uždedama var- 
tojimo objekto kaukė. Bet tai dar ne viskas. Pačiame žmo- 


guje slypi tarsi kokia baimė atsiverti pačiai būčiai. Ši baimė 
ir sukelia kaukės sindromą ir pažadina kaukės ilgesį. Žmogus 
bijo laisvės, bijo akistatos su pačiais daiktais; jis bijo įsi- 
asmeninti, tapti asmeniu ir praregėti būtį-anapus-žmogaus 
savo akimis, be anoniminių akinių. „Kaip t baigtinė ir ribotų 
galių būtybė, suvokianti savo baigtinumą, "žmogus jaučia 
siaubą nežmogiškos ir nesužmogintos realybės akivaizdoje. 
Kadaise ši baimė buvo vadinama Dievo baime. Būtis — ab- 
soliuti. transcendencija — prieš jo akis iškyla kaip- grėsmin- 
jam Niekas sutampa su tuo, kas nėra koks nors vidupasau- 
"liškasiš" daiktas; arba  esinys." Bėgdamas nuo akistatos-su 
transcendencija, žmogus slepiasi nuasmenintoje kasdienybėje, 
das Man stichijoje, t. y. godžiai užsideda anonimišką žmo- 
giško solipsižmo A mąsto ir elgiasi kaip „visi kiti“, pa- 
sineria į mumifikuotos kalbos — šnekalų (Gerede), neregin- 
čio spoksojimo — smalsulio (Neugier) ir bet kokią asmeninę 
atsakomybę nusimetančio lengvumo — dviprasmybės (Zwei- 
deutigkeit) būseną ir veikseną. Būtis nuo žmogaus pasisle- 
pia todėl, kad pats žmogus slepiasi nuo būties. Laisvės bai- 
mė kartu yra ir būties baimė. Kaukės ilgesys lemia tai, kad 
pati būtis užsideda kaukę ir susitapatina su esihiū: Kasdie- 
nybės žmogus ir žmogus kasdienybėje praranda būtį ir ją 
užmiršta. Mirtingojo lemtis šioje žemėje — būties užmarštis 
ii neautentiška egzistencija. Žmogaus veiksmo ir žiūros ho- 
rizonte lieka tik tarsi-būties fantomai. 


Bet jeigu būties negalima surasti kasdienybės pasaulyje, 
jeigu bet koks esinys tik paslepia būtį, tik ją iškreipia ir 
žmogų bloškia būties užmarštin, jeigu esinių visuma nėra 
toji vieta, ku būtų galima sugrįžti į pradžią, prie pačių 
daiktų, kyla klausimas, ar būtis išvis kaip nors pasiekiama, 
ar ji kaip nors gali pasirodyti, būti pamatyta ir apmąstyta. 
Šiaip ar taip, aišku yra.viena: pamatyti-būtięs apskritai ne- 
įmanoma, nes..tai,.kas matoma, visada yra koks nors daik- 
tas arba „koks nors esinys. Žiūra gali būti juslinė — ir tada 
mes matome juslinius daiktus — bet žiūra gali būti ir ant- 
juslinė — ir tada mes regime antjuslinius daiktus: abiem at- 
vejais — daiktiškai įformintą realybę; tokią realybę Hei- 
degeris ir vadina esiniais. O esiniai paslepia būtį; vadinasi, 
bet kokia. žiūra žmogų atitveria nuo--būties. Žiūros korelia- 
tas visada ir visur yra ne būtis, o solipsistinė kaukė. Mąs- 
tymas, orientuotas į žiūrą, taip pat negali atverti būties, nes 
toks mąstymas neišvengiamai yra daiktiškas. Būties mąsty- 
mas neturėtų būti įsižiūrintis mąstymas. Tad koks jis turėtų 

būti? Į šį klausimą Heidegeris atsako visai aiškiai: „būties 
mąstymas turėtų būti įsiklausantis. Tik klausa mums atveria 
nedaiktišką realybę ir nuo pasaulio ekrano nutrina bet kokio 
esinio kontūrus. Žinoma, Heidegeris turi galvoje ne kasdie- 
nę, juslinę, klausą, kurios erdvėje mes girdime tik pasaulio 
daiktų triukšmą ir šnekalus, taigi liekame pririšti prie esi- 
nių ir nepasiekiame būties kaip absoliučios transcendencijos. 
Kad išgirstume būties bylojimą, privalome įsiklausyti į kal- 
bą, tik kalba yra būties namai — toks pamatinis Heidegerio 
teiginys. Bet ir vėl, jeigu įsiklausoma į kasdienybės kalbą, 
būties balso neišgirstama; nes toji kalba, išsiskleidžianti das 
Man ir pasaulio anonimikos stichijoje, byloja tik apie esi- 
nius, tiksliau sakant, tik apie žmogaus santykius su esiniais. 
Tai kaukės kalba. Vadinasi, reikia įsiklausyti į nekasdienę 
kalbą, į tuos žodžius, kuriuos ištaria žmonės, nuolat gyve- 


"nantys kalbos namuose, t. y. tie, kuriems kalba yra ne pa- 


prastas instrumentas, perduodantis pragmatinę informaciją, 
o tikslas savaime. Tokie žmonės yra filosofai ir poetai. Kaip 
tik jiems kalba yra ne priemonė, o tikslas, ne gatavų, su- 
daiktėjusių šablonų rinkinys, o nuolat gyva sakmė. Tik tie 
žmonės prašnekina kalbą, ir užuot uždariusi į kaukės kalė- 
jimą, ji praneša apie būtį. Filosofo ir poeto sakmė atveria 
absoliučią transcendenciją. Štai kodėl brandžiajam Heidege- 
riui vienintelis kelias į būtį yra hermeneutika — įsiklausymas 
į didžiųjų mąstytojų ir didžiųjų poetų sakmę. Sugrįžimas į 
pradžią suvokiamas kaip žingsnis į filosofijos istoriją. Ten, 
praeities mąstytojų rašmenyse, galima tikėtis išskaityti ir 
atgaivinti įšaldytus prabilusios būties pėdsakus. Ir, žinoma, 
tokie pėdsakai turi būti ryškiausi pirmųjų, vadinasi, pirma- 
pradiškų mąstytojų sakmėje, nes kaip tik istorinėje pradžio- 
je turėtų ryškiausiai byloti ontologinė pradžia, dar neužgož- 
ta sukauptos, sustingusios, vadinasi, kaukėtos kalbos masyvo. 
Sakmės „daugiausia ten, kur mažiausia kalbos. O tokia yra 
graikų kalba, ir visų pirma seniausiųjų graikų, ikisokratikų 
Anaksimandro, Heraklito, Parmenido ir kitų didžiųjų sakmės 
meistrų filosofemos. Įsiklausydamas į šių filosofų sakmę, Hei- 
degeris tikisi išgirsti pačios būties bylojimą. Ir ką gi jis iš- 
girsta? Deja, labai nedaug. Pasirodo, kad filosofija prasideda 
būties užmarštimi. Būties mąstymo istorinė pradžia pasirodo 
esanti ne kas kita, kaip atotrūkis nuo ontologinės pradžios, 
o kartu emigravimas iš tos vietovės, kurioje gyvena patys 
daiktai ir absoliuti transcendencija, t. y„ tariant Heidegerio 
žodžiais, pati būtis. Būties mąstymas iškart virsta metafizi- 
ka. O metafizikos istorija yra vis gilėjančios būties užmarš- 


ties istorija. Toks didysis tradicinės filosofijos paradoksas. 
Visi "didieji mąstytojai stengėsi atsiverti būčiai ir mąstyti 
būtį. Negana to, visi jie gerai suprato, kad būtis yra trans- 
cendentiška šio pasaulio daiktams, kad esinio būtis nesu- 
tampa su pačiu esiniu, kad mąstytojas, ieškantis pačios bū- 
ties, privalo peršokti esiniją, juslinį pasaulį, orientuodama- 
sis į „meta“, „trans“ arba anapusę realybę. Tačiau, deja, įsi- 
skverbę į anapus, visi metafizikai ten rasdavo iš esmės 
tą patį, ką turėdavo jau šiapus,— esinį. Fizinį esinį, arba 
juslinį daiktą, jie pakeisdavo metafiziniu esiniu, arba antjus- 
liniu daiktu, tačiau visada ir visur likdavo pririšti prie esi- 
nio ir prie daiktiškai orientuotos žiūros. Būtis buvo sutapa- 
tinta su metafizinių esiniu. Taigi būtis buvo suvoktæ-kaip 
transcendencija, bet ne kaip absoliuti transcendencija. Tačiau 
jeigu metafizika būties neišdaiktino ir nesuvokė būties skir- 
tingybės nuo esinio, jai buvo lemta likti kaukės viešpatijoje, 
nes esinys, kad ir koks jis būtų, juslinis ar antjuslinis, vis 
tiek yra tik kaukė, paslepianti būtį, bet ne pati būtis. Tos 
kaukės buvo įvairios ir mąstytojų įvardijamos nevienodai. 
Tai Platono idėja, Aristotelio forma, viduramžių filosofų Die- 
vas, substancija, Leibnico monados, Kanto „patirties objek- 
tai“, Nyčės „vertybės“ ir t. t. Tačiau visada ir visur būtis 
pasirodydavo ne kaip ji pati, o tik kaukės pavidalu. Štai ko- 
dėl metafizikos istorija, esanti lemtinga būties užmaršties 
išsklaida ir vis gilėjanti būties užmarštis, yra Vakarų filoso- 
fijos ir net visos Vakarų kultūros likimas. Kaukė nugali bū- 
ti, atsistoja jos vieton ir paslepia transcendencijos vietovę. 
Mirtingajam belieka klaidžioti solipsizmo klystkeliais. Įsi- 
klausęs į didžiųjų mąstytojų sakmę, Heidegeris išgirdo ne 


būties bylojimą, o kaukės veblenimą. Teisybė, kai kur, ypač 


senojoje graikų kalboje, jam pavyko surasti keletą-žėdžių, 

lyg ir išsaugojusių pačios būties bylojimo aidą. Visų pirma 

tai žodis dlčtheia; Graikams — tiesa, o Heidegeriui — nepa- 
slėptis (Unverborgenheit). 

Taigi: nepaslėptis. Štai kur vedė Heidegerio, šio laisvojo 
žmogaus, kelias. Šiai kaip jis sugrįžta į pradžią, prie pačių 
daiktų, į absoliučios transcendencijos vietovę. Keisčiausia, 
kad šioje vietovėje nebėra jokių daiktų. Tai būtent be-daik- 
tė vietovė, vadinasi, tokia vietovė, kurioje, tiksliai sakant, 
nieko nėra. Vadinasi, tai išvis ne vietovė. Tai pripažįsta ir 
pats Heidegeris, primygtinai pabrėždamas, kad būtis ir nie- 
kas yra tas pat. Būtis yra niekas. Grėsmingi žodžiai, nejau- 
kiai skambantys, jeigu į juos gerai įsiklausoma. Panideolo- 
gizmo epochoje, kur visa, kas „yra“, yra tik panhoministinio 

solipsizmo fantomai ir transcendencijai aklo žmogaus kau- 
kės, visi keliai į būtį užkirsti. Jie apaugę nihilizmo ir tarsi- 
-būties piktžolėmis. Negana to, panhoministinė agresija su- 
naikina pačią būtį: žmogus ne tik užmiršta būtį, bet ir paver- 
čia ją niekingu Nieku. Žmogus krinta į nebūties prarają, šį 
baisų kritimą užmaskuodamas tarsi-būties kaukėmis. Šioje 
epochoje laisvasis žmogus gali padaryti tik vieną judesį, 
vedantį į pradžią: demaskuoti tarsi-būties iliuzijas, nuplėšti 
tarsi-būties kaukę ir parodyti, kad už jos nieko nėra, kad 
anapus kaukės driekiasi nebūties dykuma. Juk Heidegerio 
„nepaslėptis“ neatveria nieko pozityvaus ir šia prasme — 
nieko būtiško. Tai tiesiog demaskavimas, kaukės kaip pa- 
slėpties sulaužymas ir žingsnis anapus kaukės. Nepaslėptis 
yra paprasčiausiai ne-kaukė ir nieko daugiau, nes kaukė, 
pasirodo, nedengia nieko, kas būtų kita kaukės atžvilgiu, 
kas, pavyzdžiui, būtų tikrasis veidas. Pasirodo, kad to tikrojo 
veido išvis nėra, kad kaukė ir yra panhoministinio pasaulio 
tikrasis veidas. 

Taigi kur veda Heidegerio parodytas kelias? Kad jis 
kažkur veda, yra akivaizdu, bet taip pat akivaizdu, kad jis 
niekur neatveda, arba atveda į Nieką. Žinoma, tai ne paties 
Heidegerio kaltė, nes jis, kaip laisvasis žmogus, buvo pa- 
smerktas tiesai, o panhoministinio pasaulio tiesa yra kaip tik 
tokia: žiojėjanti tuštumos praraja ir iš jos dėbsančios niekin- 
go Nieko akys. Panhoministinio pasaulio prigimties nihilistinis 
neigimas pats gali būti nihilistinis, — ir toks kaukės neigimas 
tapo Heidegerio (ir ne tik jo) lemtimi. Jį galima suprasti. 
Kaip kaukės žmogų kausto laisvės baimė, taip laisvąjį žmo- 
gų kausto kaukės baimė. Ir ta baimė gali atvesti prie tuštu- 
mos, tapti negatyvi ir destruktyvi. Susisaistymo su kauke 
neigimas gali virsti bet kokio susisaistymo neigimu ir pa- 
versti karikatūra pačią laisvę. Juk laisvė nuo kaukės, kaip ir 
apskritai laisvė-nuo, negatyvi laisvė, dar nėra tikra laisvė, 
nes tikroji laisvė, šiaip ar taip, yra susaistyta ir galų gale 
yra ne kas kita, kaip asmens susisaistymas. Laisvasis žmogus 
pats susaisto savo negatyviąją laisvę ir padaro ją pozityvią, 
t. y. ją apriboja ir įformina. Tikroji laisvė transcenduoja vi- 
sas kaukes, visus anoniminius prievartinius saitus, bet pa- 
ties transcendavimo ji neabsoliutina. Grynojo transcendavi- 
mo absoliutinimas yra destrukcija. Transcendavimas turi bū- 
ti įformintas, įdaiktintas ir virsti savo priešingybe — daiktiš- 
kai įformintu transcendentu. Tik tokio transcendento vieto- 
vė gali tapti mirtingojo būties namais. Tad ne kalba, o daik- 
tai ir daiktiškai artikuliuota vietovė yra mirtingojo būties 


namai. Ir ne klausa, o būtent žiūra, atverianti tiesiogiai re- 
gimus, artimus ir pažįstamus daiktus, yra tikriausias saitas, 
mirtingąjį surišantis su būtimi. Vienintelė pozityvi transcen- 
dencija panhoministinio solipsizmo kaukės atžvilgiu yra daik- 
tai, ir visų pirma artimi daiktai, atsiveriantys egzistencinės 
patirties vietovėje. Tik tuose daiktuose mes galime surasti 
absoliučią metafizinę vietą, kuri yra ir tiesa, ir gėris, ir gro- 
žis. Transcendencija atsiveria čia ir dabar, kaip daiktų ar- 
tuma ir artimų daiktų būtis-anapus-žmogaus. Visos kitos 
transcendencijos yra tarsi-būties fantomai, pseudotranscen- 
dentai, žmogų pasmerkiantys metafizinei vienatvei ir jokių 
ribų, jokio saiko nepripažįstančios savivalės siautėjimui. Po- 
zityvi mirtingojo laisvė išsiskleidžia kaip savivalės apribo- 
jimas transcendentiškais daiktais, vadinasi, kaip daiktiškojo 
būties fenomeno statyba. Būtis be daiktų ir tiesiogiai regimų 
daiktiškųjų formų kosmoso iš tikrųjų yra niekingas Niekas, 
vadinasi, tik nihilistinė laisvės karikatūra, paneigianti ir nu- 
prasminanti pačią mirtingojo laisvę. Eidamas savo kelių, 
Heidegeris nepriėjo iki pozityvios laisvės vietovės, nes lais- 
vė irgi turi tėvynę. Tai reiškia, kad jis nepriėjo ir prie bū- 
ties kaip būties fenomeno būties, atsiveriančios mirtingojo 
pradžios ir artumos vietovėje. Laužydamas panhoministinio 
solipsizmo kaukes, Heidegeris žengė tik pirmąjį, nihilistinį, 
žingsnį, todėl jo metafizinė vieta pasirodė esanti visiškai 
tuščia. Žinoma, šis žingsnis yra būtinas, jį privalo žengti 
kiekvienas laisvasis žmogus, pralaužiantis kaukės kalėjimo 
sienas. Bet jei šis žingsnis užtrunka, patenkama į klystke- 
lius. Antrasis žingsnis turėtų būti toks, kuris įveiktų nihi- 
lizmą ir kaukės dykumoje sukurtų būties oazę. Ši oazė ir 
yra metafizinė vietovė. Tokioje vietovėje būtis įstatoma į 
daiktus-anapus-žmogaus, taip įgyjančius substancinį svorį ir 
formos individualumą. Tik tokie, substanciniai ir individua- 
lūs, daiktai (ir daiktai-žmonės) gali būti mirtingojo kaip as- 
mens dialogo su būtimi partneriai. Vadinasi, mirtingojo lais- 
vės ir būties vieta yra substancinių individų kosmosas. Mir- 
tingojo santykis su šiuo kosmosu yra nuostaba, tiesiogiai 
mąstančios matančios patirties ribose atverianti jusliškai aki- 
vaizdžius daiktus. Tik daiktai yra absoliučios transcendenci- 
jos vieta. Daiktai be žmogiškųjų kaukių. Daiktai kaip būties 
fenomenai. 

Arvydas Šliogeris 


Studijos 
ir straipsniai 


KANTAS 
IR METAFIZIKOS PROBLEMA 


Ketvirtas skirsnis 
PAKARTOTINIS METAFIZIKOS PAGRINDIMAS 


Pamatinės problemos pakartojimą mes suprantame kaip 
atsklaidą jos pirmapradžių iki tol paslėptų galimybių, 
kurių gvildenimas ją pakeičia ir tik taip išlaiko jos pro- 
bleminį turinį. Tačiau išlaikyti kokią nors problemą 
reiškia išlaisvinti ir apmąstyti tas jos vidines galias, 
kurios ją nulemia kaip pamatinę ir esminę problemą. 

Pakartoti galimybes kaip tik ir nereiškia suvokti tai, 
kas įprasta, kuo remiasi „pagrįstas požiūris“, kuris gali 
„kam nors praversti". Tokia galimybė visada yra net 
per daug tikroviška, kiekvieno nučiupinėta viešpatau- 
jančioje banalybėje. Šia prasme galimybė kaip tik ir 
trukdo tikram pakartojimui, vadinasi, ir tikram santy- 
kiui su istorija. 

Teisingai suvoktas metafizikos pagrindimo pakar- 
tojimas iš pradžių privalo aiškiai suprasti tai, kokia 
yra aukštesniojo, t. y. šiuo atveju kantiškojo, [meta- 
fizikos pagrindimo] tikroji išvada. Kartu turi būti ieš- 
koma metafizikos pagrindimo „Grynojo proto kritiko- 
je", ir priklausomai nuo to, kaip bus apibrėžta tai, kas 
surasta, turi būti išsiaiškinta, kiek toli siekia bet kokį 
pakartojimą konkretinantis galimybės supratimas ir ar 
jis yra išaugęs iš to, kas pakartojama. 


A. Metafizikos pagrindimas 
antropologijoje 


$ 36. Kantiškojo metafizikos pagrindimo pagrindas 
ir išvada 

Apžvelgiant atskiras kantiškojo pagrindimo stadi- 
jas, tapo aišku, kad galų gale šis pagrindimas atveda 

prie transcendentalinės vaizduotės galios kaip ontolo- 
ginės sintezės, t. y. transcendencijos, vidinės galimybės 
pagrindo. Ar toks pagrindo konstatavimas, t. y. pirma- 
pradiškesnė jo kaip laikiškumo interpretacija, yra kan- 
tiškojo pagrindimo išvada? Ar jo pagrindimas atveda 
prie ko nors kito? Žinoma, minėto rezultato konstata- 
vimas nereikalavo pastangų tą pagrindimą pateikti kaip 
nuoseklų vidinį vyksmą. Pakako pateikti atitinkamas 
citatas apie transcendentalinės vaizduotės galios pama- 
tinę funkciją transcendentalinėje dedukcijoje ir trans- 
cendentaliniame schematizme. Bet jeigu išvada nėra 
žinojimas, kad pagrindas yra transcendentalinės vaiz- 
duotės galia, ką dar tada privalo duoti pagrindimas? 

Jeigu pagrindimo išvada nesutampa su jo „rezulta- 
tu", tada dera kelti klausimą, ką gi pagrindimas, kaip 
vidinis vyksmas, duoda metafizikos pagrindimo proble- 
mai spręsti? Kas įvyksta kantiškajame pagrindime? 
Bent jau štai kas: ontologijos vidinės galimybės pa- 
grindimas pasirodo kaip transcendencijos, t. y. žmogiš- 
kojo subjekto subjektyvumo, atodanga. 

Klausimas apie metafizikos esmę yra klausimas apie 
žmogaus „sielos“ pamatinių galių vienį. Kantiškasis 
pagrindimas duoda štai ką: metafizikos pagrindimas 
yra klausimas apie žmogų, t. y. antropologija. 

Tačiau ar, pirmą kartą bandant pirmapradiškiau 
suvokti kantiškąjį pagrindimą *, mums pavyko sugrįžti 
prie jo antropologijos? Žinoma, pavyko tiek, kiek tapo 
aišku, kad tai, ką antropologija duoda pažinimo ir jo 
dviejų šaltinių interpretacijai, pirmapradiškiau gali bū- 
ti nušviesta kaip tik remiantis grynojo proto kritika. 
Tačiau dabar iš to plaukia tik tai, kad toji Kanto išplė- 
tota antropologija yra ne grynoji, o empirinė, todėl 
neatitinka transcendentalinės problematikos. Kaip tik. 
tai dabar skatina reikalavimą sukurti tinkamą, t. y. 
„filosofinę antropologiją“, kad būtų įgyvendinti meta- 
fizikos pagrindimo tikslai. 

Kad kantiškojo pagrindimo išvada glūdi būtino 
antropologijos ir metafizikos ryšio įžvalgoje, galima 


* Plg. šios knygos $ 26, p. 119 ir toliau. 


nedviprasmiškai įrodyti net remiantis paties Kanto žo- 
džiais. Kanto metafizikos pagrindime siekiama pagrįs- 
Li „metafiziką kaip galutinį tikslą“, kaip metaphysica 
specialis, kuri susideda iš trijų disciplinų — kosmologi- 
jcs, psichologijos ir teologijos. Tačiau pagrindimas 
kaip grynojo proto kritika privalo suprasti metafizikos 
giliausią esmę; kita vertus, metafizika kaip „prigimtinis 
žmogaus polinkis“ turi būti suvokta jos galimybių ir 
ribų požiūriu. O giliausioji žmogaus proto esmė pasi- 
reiškia per tuos interesus, kurie tą protą kiekvieną 
kartą išjudina kaip žmogaus protą. „Visi mano proto 
interesai (ir spekuliatyvieji, ir praktiniai) susisieja šiuo- 
se trijuose klausimuose: 

1. Ką aš galiu žinoti? 

2. Ką aš privalau daryti? 

3. Ko aš galiu tikėtis?" * 

Bet šie trys klausimai yra tokie, kuriems pavaldžios 
trys tikrosios metafizikos, kaip metaphysica specialis 
disciplinos. Žmogiškasis žinojimas apima gamtą pla- 
Čiausia prasme, kaip visa tai, kas yra (kosmologija); 
darymas yra žmogaus veiksmai ir apima jo asmenį bei 
laisvę (psichologija); tikėjimas nukreiptas į nemirtin- 
gumą kaip palaimą, t. y. į susivienijimą su Dievu (teo- 
logija). 

Tačiau šie trys primapradžiai interesai žmogų api- 
brėžia ne kaip gamtiškąją būtybę, o kaip „pasaulio pi- 
lietį“. Jie yra „pasaulio piliečio“ filosofijos objektas, 
t. v. sudaro tikrosios filosofijos sritį. Todėl savo logi- 
kos paskaitų įvade, kur išskleidžiama filosofijos ap- 
skritai sąvoka, Kantas sako: „Pasaulio piliečio filosofi- 
jos sritis gali būti apibūdinta tokiais klausimais: 

1. Ką aš galiu žinoti? 

2. Ką aš privalau daryti? 

3. Ko aš galiu tikėtis? 

4. Kas yra žmogus?" ** 


* A 804 f., B 832 f. (A— I. Kanto „Grynojo proto kitikos“ pir- 
masis leidimas, išėjęs 1781 m., B— antrasis leidimas, 1787 m.— 
Red.) 

** W W (Cass.), VIII, S. 343. (Čia nurodomi E. Kasirerio pa- 
rengti I. Kanto raštai: Immanuel Kants Werke / Hrsg. von E. Cas- 
sirer.— Berlin, 1912—1923.— Ed. 1—11.— Red.) 


2 


30 


Čia, šalia minėtų trijų klausimų, atsiranda ketvir- 
tas. Tačiau ar šis ketvirtas klausimas apie žmogų nėra 
pridėtas prie trijų pirmųjų tik išoriškai, todėl nereika- 
lingas— juk galima manyti, kad psychologia rationalis 
kaip metaphysica specialis disciplina kaip tik ir nag- 
rinėja Žmogų? 

Tačiau Kantas šį ketvirtą klausimą prie trijų pir- 
mųjų prideda ne šiaip sau, o sako: „Bet galų gale visa 
tai galima priskirti antropologijai, nes pirmieji trys 
klausimai siejasi su paskutiniuoju" *. 

Taigi pats Kantas nedviprasmiškai išsakė kikrąją 
savojo metafizikos pagrindimo išvadą. Pakartotinis 
bandymas pagrįsti šitaip tampa aiškia nuoroda į savo 
uždavinį. Tiesa, apie antropologiją Kantas kalba tik 
apskritai. Tačiau remiantis tuo, kas pasakyta, jau ne- 
bekyla abejonė, kad tik filosofinė antropologija gali 
perimti tikrosios filosofijos, metaphysica specialis, pa- 
grindimą. Ar kantiškojo pagrindimo pakartojimas kaip 
tik todėl neturi būti suprastas kaip „filosofinės antro- 
pologijos“ sisteminė išsklaida; ar tai nėra tikrasis pa- 
grindimo uždavinys, kurį sprendžiant iš pradžių turi 
būti apibrėžta antropologijos idėja? 


$ 37. Filosofinės antropologijos idėja 


Kas priskirtina filosofinei antropologijai? Kas ap- 
skritai yra antropologija ir kaip ji tampa filosofine? 
Antropologija vadinamas žmogaus pažinimas. Ji apima 
visą žmogaus, kaip savitos kūniškos sieliškos dvasinės 
būtybės, prigimtį. Tačiau į antropologijos sritį patenka 
ne tik paprasčiausiai konstatuojamos žmogaus kaip 
šios apibrėžtos rūšies, skirtingos nuo gyvūnų ir auga- 
lų, savybės, bet ir jo slapti polinkiai, charakterio, ra- 
sės ir lyties skirtumai. Ir kadangi žmogus reiškiasi ne 
tik kaip gamtinė būtybė, bet kartu veikia ir kuria, an- 
tropologija privalo stengtis suvokti ir tai, ką žmogus, 
kaip veikiantysis, „iš savęs padaro“, gali ir privalo 
padaryti. Jo galia ir prievolė galų gale remiasi pama- 


* Ten pat — P. 344, 


tinėmis nuostatomis, kurias žmogus kaip toks gali pri- 
siimti ir kurias mes vadiname ,,pasaulėžiūromis“; jų 
psichologija apima žmogaus pažinimo visumą. 

Ką antropologija — kaip somatinė, biologinė ir psi- 
chologinė žmogaus teorija, kaip charakteriologija, psi- 
choanalizė, etnologija, pedagoginė psichologija, kultū- 
rinė antropologija ir pasaulėžiūrų tipologija — suvieni- 
ja turinio požiūriu, tas yra iš esmės skirtinga klausimų 
kėlimo tipo, pagrindimo pobūdžio, dėstymo manieros, 
išraiškos formos ir pagaliau vyraujančių prielaidų po- 
žiūriu. Kadangi visa tai ir, be to, esinių visuma apskri- 
tai, šiaip ar taip, gali būti susiejama su žmogumi 
ir todėl gali būti priskirta antropologijai, pastaroji 
tampa tokia visa apimanti, kad jos idėja lieka visiškai 
neapibrėžta. 

Mūsų dienomis antropologija jau seniai nėra tik 
tam tikros disciplinos pavadinimas; šis žodis pažymi 
žmogaus požiūrio į save ir į esinių visumą tam tikrą 
pamatinę tendenciją. Remiantis šiuo pamatiniu požiū- 
riu, kas nors yra pažinta ir suprasta tik tada, kai su- 
rastas antropologinis paaiškinimas. Antropologija sie- 
kia ne tik atskleisti tiesą apie žmogų, bet šiuo metu 
pretenduoja spręsti apie tai, ką apskritai gali reikšti 
tiesa. 

Jokia epocha nežinojo apie žmogų tiek daug ir to- 
kių įvairių dalykų kaip dabartinė. Jokia epocha ži- 
nojimo apie žmogų nepateikė tokiu griežtu ir patrauk- 
lių pavidalu kaip dabartinė. Jokia praeities epocha šio 
žinojimo nepajėgė pateikti taip greitai ir lengvai kaip 
dabartinė. Tačiau sykiu jokia epocha apie žmogų ne- 
žinojo mažiau negu dabartinė. Jokiai epochai žmogus 
nebuvo tapęs toks problemiškas kaip mūsų *. 

Tačiau ar kaip tik toks antropologinis klausimo pla- 
tumas ir jame slypintis nerimas negalėtų būti paskata 
atsirasti filosofinei antropologijai; ar jis negalėtų su- 
teikti ypatingos energijos pastangoms ją sukurti? Ar, 
skleidžiant filosofinės antropologijos idėją, negalima 


* Plg. Scheler M. Die Stellung des Menschen im Kosmos.— 
1928— S. 13 f. 

sukurti tokios disciplinos, kurioje susitelktų visa fi- 
losofija? 

Prieš daug metų Maksas Šėleris yra kalbėjęs apie 
tokią filosofinę antropologiją: „Tam tikra prasme visos 
svarbiausios filosofijos problemos gali būti sutelktos 
į klausimą, kas yra žmogus ir kokią metafizinę vietą 
bei padėtį jis užima būties, pasaulio ir Dievo visumo- 
je“ *. Tačiau kaip tik Šėleris ypač aiškiai pažymėjo, 
kad įvairūs žmogaus esmės apibrėžimai negali būti 
paprasčiausiai pateikti vienu bendru apibrėžimu: ,,Žmo- 
gus yra toks platus, daugialypis ir įvairus dalykas, 
kad visi apibrėžimai yra pernelyg riboti. Jis turi per 
daug perspektyvų“ **. Todėl Šėlerio pastangos, pasta- 
raisiais metais suintensyvėjusios ir vaisingesnės, turi 
būti suprastos ne tik kaip vientisos žmogaus idėjos 
siekimas, bet ir kaip šio uždavinio esminių sunkumų ir 
komplikacijų išsklaida ***. 

Bet galbūt pamatinės filosofinės antropologijos sun- 
kumas pirmiausia yra ne pastanga pasiekti šio sudė- 
tingo dalyko esminių apibrėžimų vienybę, o pati jos 
sąvoka: tai sunkumas, kurio toliau nebegali numatyti 
net pats turiningiausias ir gryniausias antropologinis 
žinojimas. 

Jeigu taip, tai kaip antropologija apskritai gali 
tapti filosofinė? Ar viskas grindžiama tuo, kad jos pa- 
teikiamos žinios skiriasi nuo empirinių duomenų tik 
visuotinumo laipsniu, ir nuolat lieka neaišku, kokia- 
me visuotinumo lygmenyje baigiasi empirinis pažini- 
mas ir prasideda filosofinis? 

Žinoma, kokia nors antropologija gali būti pavadin- 
ta filosofine, jeigu jos metodas yra filosofinis; tai būtų 
kažkas panašaus į žmogaus esmėžiūrą. Tokios esmėžiū- 
ros tikslas — esinį, kurį mes vadiname žmogumi, at- 
skirti nuo augalų ir gyvūnų bei kitų esinių sričių ir 
šitaip atskleisti šio apibrėžto esinių regiono specifinę 

* Plg. Zur Idee des Menschen Abhandlungen und Aufsūtze— 
1915.—Bd. 1— S. 319. 1927 m. išėjo antras ir trečias šio tomo lei- 
dimai antrašte „Vom Umsturz der Werte". 

** Ten pat.— P. 324, 

*** Plg. Scheler M. Die Stellung des Menschen im Kosmos. 


pamatinę sandarą. Tada filosofinė antropologija taptų 
regionine žmogaus ontologija ir kaip tokia liktų koor- 
dinuota su kitomis ontologijomis, kurios kartu su ja 
pasidalytų esinių visumą. Taip suprasta filosofinė an- 
tropologija nebūtų filosofijos centras nei tiesiogiai, 
nei — visų pirma — jos problematikos vidinės struktū- 
ros požiūriu. 

Tačiau antropologija gali būti filosofinė ir tada, kai 
ji, kaip antropologija, lemia arba filosofijos tikslą, ar- 
ba jos išeities tašką, arba abu tuos dalykus. Jeigu fi- 
losofijos tikslas yra pasaulėžiūros sklaida, tada antro- 
pologija privalo apibrėžti „žmogaus padėtį kosmose". 
O jeigu žmogus yra toks esinys, kuris absoliučiai tikro 
pažinimo pagrindimo sistemoje yra absoliučiai pirminis 
ir tikriausias, tada taip suplanuotos filosofijos sąran- 
gos centre turi būti žmogiškasis subjektyvumas. Pirma- 
sis uždavinys gali būti susietas su antruoju, ir abu, 
kaip antropologinės žiūros būdai, gali naudotis regio- 
ninės žmogaus ontologijos metodais ir rezultatais. 

Bet kaip tik šios įvairios filosofinės antropologijos 
apibrėžimo galimybės lemia šios idėjos neapibrėžtumą. 
Neapibrėžtumas dar labiau padidėja, jeigu neužmiršta- 
ma empirinių antropologinių žinių įvairovė, nuo kurios 
kiekviena filosofinė antropologija turėtų bent jau pra- 
sidėti. 

Kuo natūralesnė ir savaime suprantamesnė atrodo 
filosofinės antropologijos idėja (nepaisant jos daugia- 
prasmiškumo), tuo sunkiau ji realizuojama, tuo atkak- 
liau kovojama su „antropologizmu“ filosofijoje. Filo- 
sofinės antropologijos idėja ne tik kad nepakankamai 
apibrėžta, bet ir jos funkcija filosofijos visumoje lie- 
ka neaiški ir nekonkreti. 

Tačiau šio trūkumo priežastis yra filosofinės antro- 
pologijos idėjos vidinis ribotumas. Juk ji nėra aki- 
vaizdžiai išvesta iš filosofijos esmės; ji tik postuluota 
atsižvelgiant į paviršutiniškai suvoktą filosofijos tikslą 
ir jos galimas išvadas. Todėl galų gale šios idėjos api- 
brėžimas apsiriboja tuo, kad antropologija turinti būti 
svarbiausių filosofinių problemų rinktuvė; tai toks api- 

būdinimas, kurio atsitiktinumas ir filosofinis nepagrįstu- 
mas yra akivaizdus. 

Tačiau net jeigu antropologija tam tikra prasme su- 
telkia visas svarbiausias filosofijos problemas, kodėl 
jas galima apimti klausimu, kas yra žmogus? Ar jos 
leidžiasi apimamos šio klausimo tik todėl, kad kam 
nors šauna į galvą to imtis, ar jos privalo būti apim- 
tos šio klausimo? O jeigu privalo, kuo pagrįstas šis 
būtinumas? Ar tuo, kad svarbiausios filosofinės proble- 
mos kyla iš žmogaus, žinoma, ne tik ta prasme, kad 
jas iškelia žmogus, bet ir ta, kad jos su juo siejasi 
savo gelminiu turiniu? Tačiau kokiu mastu visos svar- 
biausios filosofinės problemos glūdi žmogaus esmėje? 
Kokios apskritai yra tos svarbiausios problemos ir kur 
jų centras? Ką reiškia filosofuoti, jeigu filosofinė pro- 
blematika turi tokį žmogaus esmėje glūdintį centrą? 

Kol šie klausimai neišskleisti ir neapibrėžti sistemiš- 
kai, tol negalima išvysti net filosofinės antropologijos 
idėjos vidinių ribų. Neišsiaiškinus šių klausimų, ap- 
skritai nėra jokio pagrindo spręsti apie filosofinės 
antropologijos esmę, teisėtumą ir funkciją filosofijos 
rėmuose. 

Vis atsinaujins pastangos pagrįsti filosofinę antro- 
pologiją lėkštais argumentais. Vis bus teigiama apie 
šios disciplinos centrinę padėtį, neaiškinant jos per 
filosofijos esmę. Vis iš naujo antropologijos priešinin- 
kai galės teigti, kad žmogus nesąs esinijos centras, 
kad „šalia jo" egzistuoja „esinių jūra“, — taip atsisako- 
ma filosofinei antropologijai pripažinti svarbiausią vie- 
tą. Toks jos neigimas nėra filosofiškesnis negu jos 
teigimas. 

Taigi kritinis filosofinės antropologijos idėjos ap- 
mąstymas ne tik atskleidžia jos neapibrėžtumą ir vi- 
dines ribas, bet visų pirma parodo, kad kelti pamatinį 
klausimą apie jos esmę nėra nei pagrindo, nei rėmų. 

Vadinasi, tik todėl, kad Kantas tris tikrosios meta- 
fizikos klausimus apribojo ketvirtuoju — kas yra žmo- 
gus, — būtų nepagrįsta šį klausimą suvokti kaip antro- 
pologinį ir metafizikos pagrindimą perkelti į filosofinę 


antropologiją. Antropologija negali pagrįsti metafizi- 
kos tik todėl, kad ji yra antropologija. 

Bet ar tikrasis kantiškojo pagrindimo rezultatas 
nebuvo kaip tik šio ryšio tarp klausimo apie žmogų ir 
metafizikos pagrindimo atsklaida? Ar šis ryšys neska- 
tina pakartoti pastangos pagrįsti metafiziką? 

Tačiau filosofinės antropologijos idėjos kritika pa- 
rodo, kad nepakanka paprasčiausiai iškelti ketvirtąjį 
kiausimą, kas yra žmogus. Priešingai, šio klausimo ne- 
apibrėžtumas yra nuoroda į tai, kad galų gale net da- 
bar lemtingasis kantiškojo pagrindimo rezultatas dar 
nėra įvaldytas. 


$ 38. Žmogaus esmės klausimas 
ir tikrasis kantiškojo pagrindimo rezultatas 


Vis geriau matyti, kad mes nepriartėsime prie kan- 
tiškojo pagrindimo tikrojo rezultato tol, kol laikysimės 
kokio nors apibrėžimo ar suformuluotos tezės. Prie 
tikrojo Kanto filosofavimo mes priartėsime tik tada, 
kai dar ryžtingiau negu iki šiol kelsime klausimą ne 
apie tai, ką Kantas sako, o apie tai, kas įvyksta jo pa- 
grindime. Ir tik išlaisvinti šį vyksmą siekia ankstes- 
nė, pirmapradiškesnė grynojo proto kritikos interpre- 
tacija. Koks gi tikrasis kantiškojo pagrindimo vyksmo 
rezultatas? Ne toks, kad transcendentalinės vaizduotės 
galia būtų padėtas pagrindas, ne toks, kad šis pagrin- 
dimas virstų klausimu apie žmogaus proto esmę, o toks, 
kad Kantas, atskleisdamas subjekto subjektyvumą, at- 
sisako jo paties padėto pagrindo. 

Ar šis atsisakymas nėra joks rezultatas? Ir kas tai 
yra? Gal nenuoseklumas, kurį Kantas privalėjo numa- 
tyti? Ar tas atsisakymas ir vengimas eiti iki galo yra 
tik kažkas negatyvu? Jokiu būdu. Priešingai, tampa aiš- 
ku, kad Kantas, skleisdamas savo pagrindimą, pats 
nugriauna tą pagrindą, kuriuo iš pradžių jis rėmė savo 
kritiką. Grynojo proto sąvoka ir gryno juslinio proto 
vienis tampa problema. .. Įsiskverbimas į subjekto sub- 
jektyvumą, ,„subjektyvioji dedukcija“, veda į tamsą. 
Kantas nesiremia savąja antropologija ne tik todėl, kad 

ji yra empirinė ir negryna, bet ir todėl, kad, skleidžiant 
pagrindimą, klausimo apie žmogų būdas pats tampa 
ginčytinas. 

Nedera ieškoti atsakymo į klausimą, kas yra žmo- 
gus, o visų pirma dera iškelti klausimą, kaip, grin- 
džiant metafiziką, apskritai galima ir privalu kelti 
klausimą tik apie žmogų. 

Klausimo apie žmogų neaiškumas yra toji problema- 
tika, kuri atsiveria kantiškojo metafizikos pagrindimo 
vyksme. Dabar pirmąsyk matome štai ką: Kanto atsisa- 
kymas nuo jo paties atskleisto pagrindo, nuo transcen- 
dentalinės vaizduotės galios yra — grynojo proto iš- 
gelbėjimo, t. y. tikrojo pagrindo išlaikymo, konteks- 
te — toks filosofavimo judesys, kuris atveria pagrindo 
lūžį, o sykiu metafizikos prarają. 

Tik šis rezultatas pateisina anksčiau išskleistą pir- 
mapradę kantiškojo pagrindimo interpretaciją ir pa- 
grindžia jos būtinumą. Ne bevaisis veržimasis į tai, kas 
pirmapradiškiau, ne troškimas žinoti geriau, o tik už- 
davinys atskleisti vidinę pagrindimo tendenciją, kartu 
ir jo tikrąją problematiką, skatino visos interpretaci- 
jos pastangas. 

Bet jeigu pagrindimas neatmeta klausimo, kas yra 
žmogus, tačiau kartu neduoda galutinio atsakymo, o 
tik atveria jo problemiškumą, kaipgi tada žiūrėti į 
ketvirtąjį Kanto klausimą, kuriuo turi būti apribota 
metaphysica specialis, o kartu ir tikrasis filosofavimas? 

Šį ketvirtąjį klausimą mes galime deramai iškelti 
tik tada, kai jį susiesime su dabar pasiektu pagrindi- 
mo rezultato supratimu ir atsisakysime skuboto atsa- 
kymo. 

Dera klausti: kodėl tie trys klausimai (Ką aš galiu 
žinoti? Ką aš privalau daryti? Ko aš galiu tikėtis?) 
„leidžiasi“ susiejami su ketvirtuoju? Kodėl „visa tai 
galima priskirti antropologijai"? Kas yra bendra šiems 
trims klausimams, kokiu požiūriu įie yra vientisi, ta- 
čiau vientisi taip, kad jie gali būti apimti ketvirtojo 
klausimo? Kaip turi būti iškeltas pats ketvirtasis klau- 
simas, kad jis galėtų suvienyti ir apimti anuos tris? 

Giliausias žmogaus proto interesas susitelkia minė- 


tuose trijuose klausimuose. Čia klausiama apie žmogaus 
proto sugebėjimą, privalėjimą ir galėjimą. 

Kur abejojama sugebėjimu, ribojančiu savo gali- 
mybes, jis nugramzdinamas į ne-sugebėjimą. Visagalei 
būtybei nereikia klausti: ką aš galiu, t. y. ko aš ne- 
galiu? Jai ne tik nereikia šito klausti, — pagal savo es- 
mę ji gali tokio klausimo apskritai neiškelti. Tačiau 
šitoks nesugebėjimas nėra joks trūkumas; jis nėra pa- 
lytėtas kokio nors trūkumo ar „niekio“. Tačiau tas, 
kuris klausia „ką aš galiu?“, kartu parodo savo baig- 
tinumą. Ir galų gale to, kurio giliausias interesas yra 
pažadinamas tokio klausimo, baigtinumas atsiveria kaip 
giliausioji jo esmė. 

Kur abejojama privalėjimu, klausiančioji esybė svy- 
ruoja tarp „taip“ ir „ne“, ji yra valdoma to, ko ji ne- 
privalo. Esybė, kuri esmingai yra suinteresuota priva- 
lėjimu, suvokia save nugramzdintą į tai-kas-dar-ne- 
išpildyta, tačiau suvokia taip, kad jai neaišku, ką ji 
apskritai privalo daryti. Šis kokio nors neapibrėžto 
išpildymo „dar-ne“ parodo, kad esybė, kurios giliau- 
sias interesas yra privalėjimas, savo esme yra baig- 
tinė. 

Kur abejojama galėjimu, įsibrauna tai, kas klausian- 
čiajam priklauso arba lieka nepasiekiama. Klausiama 
apie tai, ko galima laukti, o ko — ne. Tačiau bet koks 
laukimas atveria stoką, o jeigu šis stokojimas suveši 
giliausiame žmogiškojo proto interese, tada šis protas 
pasirodo esąs iš esmės baigtinis. 

Tačiau šie klausimai išduoda ne tik žmogaus proto 
baigtinumą; giliausias jo interesas yra pats baigtinu- 
mas. Todėl čia nesistengiama pašalinti sugebėjimo, pri- 
valėjimo ir galėjimo, o kartu įveikti baigtinumo,— 
priešingai, stengiamasi įsitikinti šiuo baigtinumu ir ja- 
me surasti atramą. 

Taigi baigtinumas nėra paprastas grynojo žmogaus 
proto priedas; jo baigtinumas yra išsibaigimas (Ve- 
rendlichung), t. y. „rūpestis“ galėti būti baigtiniam 
(„Sorge“ um das Endlich-sein-kėnnen). 

Išvada: žmogaus protas yra baigtinis ne todėl, kad 
jis iškelia tris minėtus klausimus, o priešingai: tuos 

klausimus jis kelia todėl, kad yra baigtinis ir, beje, 
baigtinis taip, kad jis, būdamas protingai, šiuo baig- 
tinumu rūpinasi. Kadangi šie trys klausimai nukreipti 
į vienintelį dalyką, į baigtinumą, jie „leidžiasi“ apima- 
mi ketvirtojo: kas yra žmogus? 

Tačiau tie trys klausimai ne tik leidžiasi apimami 
ketvirtojo, bet jie apskritai yra ne kas kita, kaip šitas 
klausimas, t. y. savo esme jie privalo būti apimti šio 
klausimo. Tačiau šis ryšys tik tada yra esmingai būti- 
nas, kai ketvirtasis klausimas atsikrato savo tiesioginio 
visuotinumo ir neapibrėžtumo ir keliamas taip viena- 
reikšmiškai, kad pradeda vyrauti klausimas apie žmo- 
gaus baigtinumą. 

Tačiau kaip toks klausimas, jis yra ne tik visai pa- 
grįstai subordinuotas trims pirmiesiems, bet kartu jis 
virsta pirmuoju klausimu, kurį kelti verčia kiti trys. 

Tačiau dabar, pasiekus šį rezultatą, nepaisant klau- 
simo apie žmogų apibrėžtumo, ir net kaip tik dėl to, 
pirmąkart išryškėja šio klausimo problemiškumas. 
Problemiška, kas gi yra šis klausimas apie žmogų, ar 
tai apskritai dar gali būti antropologinis klausimas. Tai- 
gi dabar kantiškasis pagrindimas pirmąkart išryškėja 
taip aiškiai, kad jame jau galima įžvelgti pirmapradiš- 
kesnio pakartojimo galimybę. 

Metafizikos pagrindimas remiasi klausimu apie 
žmogaus baigtinumą, tačiau taip, kad šis baigtinumas 
dabar pirmąkart tampa problemiškas. Metafizikos pa- 
grindimas yra mūsų, t. y. baigtinio, pažinimo „„suskai- 
dymas" (analitika) į jo elementus. Kantas tai vadina 
„mūsų vidinės prigimties studija“ *. Tačiau ši studija 
tik tada yra ne savivališkas, neapibrėžtas klausimas 
apie žmogų, o „netgi filosofo pareiga“ **, kai proble- 
matika, ją esmingai lemianti, yra suvokiama pakanka- 
mai pirmapradiškai ir plačiai ir, ja remiantis, „mūsų“ 
savasties „vidinė prigimtis“ tampa problema kaip žmo- 
gaus baigtinumas. 

Nors „filosofinė antropologija“ gali duoti labai 


* A 703, B 371. 
** Ten pat. 


įvairių ir esminių žinių apie žmogų, ji neturi teisės 
pretenduoti tapti pamatine filosofijos disciplina tik to- 
dėl, kad ji yra antropologija. Priešingai: joje nuolat 
glūdi pavojus nepastebėti būtinumo klausimą apie žmo- 
gų, orientuotą į metafizikos pagrindimą, išskleisti kaip 
esmingąjį klausimą. 

Tai, kad „filosofinė antropologija“ vis dėlto — ne- 
priklausomai nuo metafizikos pagrindimo problemos — 
turi savo problemų, ir kokios jos yra, čia negali būti 
paaiškinta. 


B. Žmogaus baigtinumoproblema 
ir Čia-būties*! metafizika 


Siekiant iškelti šią pamatinę problemą, susijusią su 
kiausimo apie žmogaus baigtinumą, orientuoto į metafi- 
Zikos pagrindimą, būtinumu, buvo imtasi grynojo proto 
kritikos interpretacijos. Todėl ir baigtinumas buvo tai, 
kas neišleista iš akių nei pradedant interpretaciją, nei 
ją realizuojant. Ir jeigu Kantas, skleisdamas savąjį 
pagrindimą, nugriauna anksčiau padėtą pagrindą, tai 
dabar šis dalykas reiškia štai ką: kas, pradedant inter- 
pretaciją, buvo iškelta kaip Kanto aiškiai neišreikšta 
prielaida * — pažinimo esmė ir jo baigtinumas,— da- 
bar tampa svarbiausia problema. Baigtinumas ir klau- 
simo apie jį savitumas iš esmės nulemia subjekto sub- 
jektyvumo transcendentalinės „analitikos“ vidinę 
formą. 


$ 39. Žmogaus baigtinumo galimo apibrėžimo problema 


Kaip turi būti keliamas klausimas apie žmogaus 
baigtinumą? Ar tai apskritai rimta problema? Ar žmo- 
gaus baigtinumas nesireiškia akivaizdžiai visur, visada 
ir tūkstančiais pavidalų? 

Pakaktų vien tik išvardyti tai, kas žmoguje turi 
baigtinį pobūdį, ir iš jo netobulumų parodytum bet 
kurį. Eidami šiuo keliu, mes, žinoma, gautume įrody- 


* Plg. šios knygos antrojo skyriaus p. 17 ir toliau. 

mų, kad žmogus yra baigtinė būtybė. Tačiau mes ne- 
patirtume nei to, kas yra jo baigtinumo esmė, nei to, 
kaip šis baigtinumas iš pagrindų apima visą žmogų 
kaip ypatingą esinį ir nulemia jo specifiką. 

Net jeigu pavyktų sukaupti visus žmogaus netobu- 
lumus ir iš jų „abstrahuoti“" tai, kas jiems visiems bend- 
ra, vis tiek nieko nesužinotume apie baigtinumo es- 
mę, nes juk iš pat pradžių yra problemiška tai, ar 
žmogaus netobulumai apskritai duoda galimybę tiesio- 
giai išvystyti jo baigtinumą, ar galbūt priešingai, jie 
patys yra išvestiniai faktiniai jo baigtinumo esmės 
padariniai ir todėl gali būti suprasti tik remiantis pa- 
staruoju. 

Ir net jeigu būtų įmanoma tai, kas neįmanoma — 
racionaliai įrodyti žmogaus sukurtumą (ein Geschaf- 
fensein), net tada apibūdindami žmogų kaip ens crea- 
tum ir vėl įrodytume jo baigtinumo faktą, bet nepa- 
rodytume jo esmės, o kaip tik ši esmė apibrėžia žmo- 
gaus būties pamatinę sandarą. 

Štai kodėl visai nėra savaime suprantama, kaip 
klausimas apie žmogaus baigtinumą — kasdieniškiausią 
jo esmės apraišką — apskritai turi būti keliamas. 
Ankstesnis tyrinėjimas parodė tik vieną dalyką: da- 
bartinis žmogaus baigtinumo klausimas nėra savivališ- 
kas žmogiškųjų savybių nagrinėjimas. Priešingai, jis 
iškyla sprendžiant metafizikos pagrindimo uždavinį. 
Todėl metafizikos pagrindimo problematika privalo nu- 
rodyti horizontą, kuriame iškyla žmogaus baigtinumo 
kiausimas. 

Bet jeigu metafizikos pagrindimo uždavinys leidžiasi 
būti pakartojamas kryptingiau, tada esminis ryšys tarp 
pagrindimo problemos ir jos nulemto klausimo apie 
žmogaus baigtinumą turi pasirodyti aiškiau ir griež- 
čiau. 

Kantiškasis metafizikos pagrindimas užsimezgė 
stengiantis pagrįsti tai, kas yra tikrosios metafizikos, 
metaphysica specialis, pagrindas — metaphysica gene- 
ralis. Tačiau pastaroji — kaip „ontologija“ — yra tam 
tikra disciplina virtusi forma to, kas antikoje, bent 
jau Aristotelio filosofijoje, egzistavo kaip protė philo- 

sophia, tikrojo filosavimo problema. Klausimas apie 
on hė on (apie esinį kaip tokį) ten buvo — žinoma, la- 
bai neaiškiai — susijęs su klausimu apie esinių visu- 
mą (tkeion). 

Pavadinimas „metafizika“ žymi tam tikrą proble- 
minę sąvoką, kurioje yra problemiškos ne tik dvi pa- 
matinės klausimo apie esinį kryptys, bet kartu ir jų ga- 
lima vienybė. Be to, čia nekeliamas klausimas, ar dvi 
paminėtos kryptys apskritai apima visą esinio pamati- 
nio pažinimo problematiką. 

Bet jeigu žmogaus baigtinumo klausimas turi būti 
apibrėžtas remiantis pirmapradiškesniu metafizikos pa- 
grindimo pakartojimų, tada kantiškasis klausimas turi 
būti atskirtas nuo orientacijos į nusistovėjusią discipli- 
ną ir sistematiką ir perkeltas į laisvą savarankiškos 
problematikos lauką. Kartu čia reikia turėti galvoje, 
kadir aristoteliškasis klausimo kėlimas neturi būti per- 
imtas kaip kas nors užbaigta. 

Tiesa, figūroje ti to on keliamas klausimas apie 
esatį, tačiau iškelti klausimą dar nereiškia įvaldyti ir 
išskleisti jame glūdinčią problematiką. Kaip ryškiai 
metafizikos problema klausime ti to on yra vis dar ne- 
išskleista, galima pastebėti iš to, kad iš šio klausimo 
negalima tiesiogiai suprasti, kokiu būdu jame pačia- 
me — jeigu jis turi būti suvoktas kaip problema — glū- 
di žmogaus baigtinumo problema. Galų gale vien tik 
formuluojant ir kartojant šį klausimą, darosi vis ne- 
aiškiau, kaip reikia kelti žmogaus baigtinumo klausimą. 
Taigi metaphysica generalis pagrindimo problemos pa- 
kartojimas nėra kartojimas klausimo, kas yra esatis 
kaip tokia. Pakartojimas privalo šį klausimą, kurį mes 
trumpai vadiname būties klausimu, išplėtoti iki proble- 
mos. Šis išplėtojimas turi parodyti, kokiu mastu žmo- 
gaus baigtinumo problema ir jos nulemti tyrinėjimai 
neišvengiamai susiję su būties klausimo išsprendimu. 
Kaihent iš esmės, turi būti atskleistas esminis ryšys 
tarp būties kaip tokios (ne esinio) ir žmogaus baigti- 
numo. l 

$ 40. Pirminė būties klausimo išsklaida 
kaip kelias į žmogaus baigtinumo problemą 


Pamatinis senovės physiologoi * klausimas apie esi- 
nį apskritai (apie physis logą) iš savo pradinio univer- 
salumo, neapibrėžtumo ir pilnatvės išsivystė — o tai 
yra vidinė antikinės metafizikos raida nuo jos prad- 
menų iki Aristotelio — į abiejų klausimo krypčių api- 
brėžtumą, kuris, pasak Aristotelio, sudaro tikrojo fi- 
losofavimo esmę. 

Kad ir koks būtų miglotas jų ryšys, vienu požiūriu 
vis dėlto galima nustatyti jų tarpusavio priklausomybę. 
Kadangi klausimas apie esinių visumą ir jos pagrindi- 
nes sritis jau suponuoja tam tikrą supratimą, kas yra 
esinys kaip toks, klausimas apie on hė on turi būti pir- 
minis klausimo apie esinių visumą atžvilgiu. Klausi- 
mas, kas yra esinys apskritai pats savaime, yra pirmi- 
nis galimo pamatinio esinių visumos pažinimo tvarko- 
je. Ar toks jo pirmumas galioja ir radikalios metafizi- 
kos savigrindos tvarkoje — apie tokį klausimą čia gali 
būti tik užsiminta. 

Tačiau ar šis bendras klausimas ti io on nėra toks 
neapibrėžtas, kad juo apskritai jau nieko nebeklausia- 
ma ir nebeturima jokios atramos? Jeigu taip, tai kur ir 
kaip galima ieškoti atsakymo į jį? 

Šiuo klausimu, kas yra esinys kaip toks, klausiama, 
kas apskritai esinį apibrėžia kaip esinį. Tai mes vadi- 
name esinio būtimi, o klausimą apie tai — būties klausi- 
mu. Šis klausimas nukreiptas į tai, kas apibrėžia esinį 
patį savaime. Šitas apibrėžiantysis turi būti atpažintas 
savo apibrėžiamybės „kaip-būtyje“, interpretuotas 
kaip tai ir tai, t. y. suvoktas. Tačiau, kad būtų galima 
suvokti esmingąją esinio apibrėžiamybę būties dėka, 
turi būti pakankamai suvokiamas pats apibrėžiantysis; 
iš pradžių turi būti suvokta būtis kaip tokia, o ne esi- 
nys kaip toks. Todėl klausime ti to on (kas yra esinys?) 


* Flg. Aristoteles. Physik, V 4 203b 15. Ir Kantas „Grynojo 
proto kritikoje“ (A 845, B 873) kalba apie „grynojo proto fiziolo-- 
giją". 


glūdi pirmesnis klausimas: ką reiškia tuo klausimu jau 
iš anksto suponuojama būtis? 

Jeigu net klausimas ti to on yra gerokai neaiškus, 
kaipgi iš jo turėtų atsirasti pirmapradiškesnė ir „ab- 
straktesnė", bet konkreti problematika? 

Įrodymui, kad tokia problematika egzistuoja, pakan- 
ka nurodyti tai, kas filosofijoje nuo seniausių laikų pri- 
imama kaip savaime suprantamas dalykas. Mes apibrė- 
žiame ir paklausiame mums atsiveriantį esinį — ne- 
svarbu, kaip mes su juo santykiaujame — visų pirma 
jo kas-būties (ti estin) požiūriu. Šią kas-būtį filosofija 
vadina essentia (esme). Ji daro galimą esinį tuo, kas jis 
yra. Todėl kokio nors fakto faktiškumas (realitas) dar 
vadinamas possibilitas (vidine galimybe). Į klausimą, 
kas yra koks nors esinys, atsakymą duoda išvaizda 
(eidos). Todėl esinio kas-būtis dar vadinama idea. 

Tad kiekvienas esinys pažadina klausimą, į kurį 
visada yra iš anksto atsakyta: ar jis, esinys, turintis 
kokią nors apibrėžtą kas-būtį, yra ar — priešingai — 
ne-yra. Todėl esinį mes apibrėžiame „ir“ jo kad-būties 
(hoti estin) požiūriu — tai filosofijoje terminologiškai 
įprasta apibūdinti kaip exisientia (tikrovė). 

Taigi kiekviename esinyje „yra“ kas-būtis ir kad- 
būtis, essentia ir existentia, galimybė ir tikrovė. Ar 
čia „būtis“ reiškia tą patį? O jeigu ne, kodėl yra taip, 
kad būtis suskyla į kas-būtį ir kad-būtį? Ar šis per- 
nelyg savaime suprantamas skirtumas — essentia ir 
existentia — egzistuoja taip pat, kaip egzistuoja šunys, 
taip pat ir katės, ar čia glūdi problema, kuri pagaliau 
turi būti iškelta, o ji gali būti iškelta tik tada, kai bus 
klausiama, kas yra būtis kaip tokia? 

Ar, šio klausimo neišskleidus, nestokojama bet ko- 
kio orientyro pastangoms „apibrėžti“ esmės esmišku- 
mą ir „paaiškinti“ tikrovės tikroviškumą? 

Ir ar su minėta, savo galimybės ir būtinumo atžvil- 
giu miglota, būties artikuliacija į kas-būtį ir kad-būtį 
nesisieja būties kaip tiesos-būties reikšmė, kuri aki- 

vaizdžiai atsiveria kiekviename ištarto ar neištarto sa- 
kinio „yra“, tačiau ne tik čia *? 

Ar nėra nepaprastai svarbu ir turininga tai, kas 
glūdi problemiškame žodyje „būtis“? Ar ir toliau gali- 
ma pasitenkinti būties klausimo neapibrėžtumu, o gal- 
būt privalome rizikuoti žengti dar pirmesnį žingsnį šio 
klausimo sklaidos link? 

Kaip galima rasti atsakymą į klausimą: ką reiškia 
būtis, jeigu lieka neaišku, iš kur apskritai galima laukti 
atsakymo? Ar nederėtų iš pradžių klausti: iš kur mes 
apskritai galime žvelgti, kad apibrėžtume būtį kaip to- 
kią ir taip surastume būties sąvoką, iš kurios taptų 
suprantama esmingosios būties artikuliacijos galimybė 
ir būtinumas? 

Todėl „pirmosios filosofijos“ klausimas „Kas yra 
esinys kaip toks?“, remiantis klausimu „Kas yra būtis 
kaip tokia?“, turi būti apimtas dar pirmapradiškesnio 
klausimo: kuo remiantis toks dalykas kaip būtis su visu 
joje glūdinčių santykių ir sandų gausumu apskritai 
gali būti suvoktas? 

O jeigu egzistuoja vidinis ryšis tarp metafizikos pa- 
grindimo ir žmogaus baigtinumo klausimo, tada dabar 
pasiekta pirmapradiškesnė būties klausimo išsklaida 
paprasčiausiai parodo jo esminį ryšį su baigtinumo pro- 
blema. 

Tačiau tiesiogiai šis klausimas yra vis dar neskaid- 
rus, ypač jeigu apskritai nesistengiama išskleistam 
klausimui priskirti tokį ryšį. Jis gali būti apimtas minė- 
to kantiškojo klausimo: ko aš galiu tikėtis ir t. t. Ta- 
čiau kokiu būdu klausimas — ir būtent savo išskleistu 
pavidalu, kaip klausimas apie būties apskritai suvoki- 
mo galimybę, — gali būti esmingai susijęs su Žmogaus 
baigtinumu? Būties klausimas gali būti prasmingas į 
Aristotelį orientuotoje metafizikoje, abstrakčioje onto- 
logijoje ir šitaip gali būti įteisintas kaip mokslinė, dau- 
giau ar mažiau savivališka dalinė problema; tačiau es- 
minio ryšio su žmogaus baigtinumu čia nematyti. 

Bet jeigu pirmapradė būties problemos formuluotė 


* Pig. Vom Wesen des Grundes, I Abschn. 


anksčiau buvo išskleista orientuojantis į aristoteliškąjį 
klausimą, tai nereiškia, kad ten reikia ieškoti šios pro- 
blemos ištakų. Priešingai: tikrasis filosofavimas gali su- 
sidurti su būties klausimu tik tada, kai šis klausimas 
priskiriamas giliausiai filosofijos esmei, kuri ir pati 
egzistuoja tik kaip lemtinga žmogiškosios čia-būties 
galimybė. 

Kada keliamas klausimas apie tokio dalyko kaip 
būtis suvokimo galimybę, tada šita „būtis“ nėra kas 
nors išgalvota ir per prievartą suprobleminta, tarsi tai 
būtų, pavyzdžiui, iš naujo keliamas tradicinės filoso- 
fijos klausimas. Priešingai, klausiama apie galimybę 
suvokti tai, ką mes visi kaip žmonės nuolat supranta- 
me. Būties klausimas kaip būties sąvokos galimybės 
klausimas savo ruožtu iškyla iš ikisąvokinio būties su- 
pratimo. Taip būties sąvokos galimybės klausimas dar 
kartą, kitoje pakopoje, apskritai apimamas klausimo 
apie būties supratimo esmę. Pirmapradiškiau suvoktas 
metafizikos pagrindimo uždavinys tuo būdu virsta bū- 
ties supratimo vidinės galimybės apšvieta. Taip suvokto 
būties klausimo išsklaida pirmąkart duoda atsakymą, ar 
būties problema vidujai siejasi su žmogaus baigtinumu 


ir kaip. Pok! 
$ 41. Būties supratimas ir žmogaus čia-būtis 


Kad mes, žmonės, sueiname į santykį su esiniu, yra 
akivaizdu. Prašomi parodyti esinį, kiekvienąsyk mes ga- 
lime pateikti bet kokį esinį: tokį, kokie nesame mes patys 
ir kuris nepanašus į mus, tokį, kokie esame mes patys, 
ir tokį, kokie mes patys nesame, tačiau kuris kaip sa- 
vastis yra į mus panašus. Esiniai mums pažįstami, o 
būtis? Ar mūsų neapima svaigulys, kai mes bandome 
apibrėžti ar suvokti tokį dalyką? Ar būtis nėra kaž- 
kas panašaus į niekį? Iš tikrųjų kaip tik Hėgelis yra 
pasakęs: „Taigi grynoji būtis ir grynasis niekis yra tas 
pat" *. 

Keldami klausimą apie būtį kaip tokią, mes atsidu- 


* Wissenschaft der Logik.— Bd. 3— S. 78. 

riame prie visiško neaiškumo ribos. Ir vis dėlto nedera 
iš anksto pasiduoti, reikia aiškiai išvysti visą būties 
supratimo savitumą. Nors tamsa, gaubianti „būtį“ ir jos 
reikšmę, yra neperšviečiama, tačiau visiškai tikra, kad 
mes kas akimirką ir visame esinių atvirumo lauke su- 
prantame tokį dalyką kaip būtis, mums rūpi esinio kas- 
būtis ir taip-būtis, mes patiriame ir paneigiame kad- 
būtį, mes sprendžiame apie esinio būtį-tiesoje arba 
jos stokojame. Kiekvienąsyk ištardami kokį nors saki- 
nį, pvz. „šiandien yra šventė“, mes suprantame tą 
„yra“, o kartu ir tokį dalyką kaip būtis. 

Šūksnyje „Ugnis!“ glūdi: „Suliepsnojo ugnis, gelbė- 
kitės, saugokitės — apsaugokite savo būtį, kas galite!" 
Tačiau net kai mes nieko nepasakome apie esinį, bet 
sueiname į santykį su juo tylėdami, mes vis tiek su- 
prantame — nors ir neaiškiai — viena su kita susijusių 
kas-būties, kad-būties ir būties-tiesoje pobūdį. 

Kiekvienoje nuotaikoje, kai „kam nors yra šiaip ar 
kitaip“, mums atsiveria mūsų čia-būtis. Taigi mes su- 
prantame būtį, bet stokojame sąvokos. Šis ikisąvokinis 
būties supratimas, nors patvarus ir platus, dažniausiai 
yra visiškai neapibrėžtas. Mums yra pažįstamas speci- 
finis, pvz., medžiaginių daiktų, augalų, gyvūnų, žmo- 
nių, skaičių, būties būdas, tačiau šis pažįstamas daly- 
kas pats savaime yra nepažintas. Negana to, visu savo 
pločiu, patvarumu ir neapibrėžtumu ikisąvokiškai su- 
prasta esinio būtis pasirodo kaip absoliučiai neproble- 
miška. Būtis pati savaime taip menkai pažadina klausi- 
mą, kad atrodo, tarsi jos išvis „nebūtų“. 

Toks bendrais bruožais pasireiškiantis būties supra- 
timas skleidžiasi netrikdomame ir jokių pavojų ne- 
keliančiame gryniausio savaiminio suprantamumo lyg- 
menyje. Ir vis dėlto, jeigu neįvyktų būties supratimas, 
žmogus, kaip ypatingas esinys, niekaip negalėtų būti, 
net jeigu būtų apdovanotas stebuklingiausiais sugebėji- 
mais. Žmogus yra esinys, buvojantis esinių tirštumoje, 
tačiau buvojantis taip, kad jam visada jau yra atsivėręs 
esinys, kuris nėra jis pats, ir esinys, kuris yra jis pats. 
Tokį žmogaus būties būdą mes vadiname egzistencija. 
Egistencija yra galima tik būties supratimo dėka. 


Santykyje su esiniu, kuris nėra pats žmogus, jis 
[žmogus] jau turi reikalą su esiniu, kurio jis yra pa- 
laikomas, prie kurio jis pririštas ir kuriam viešpatauti 
iš esmės negali nepaisant visos kultūros ir technikos. 
Pririštes prie esinio, kuris nėra jis pats, kartu jis ne- 
gali viešpatauti esiniui, kuris yra jis pats. 

Per egzistenciją žmogus įsibrauna į esinių visumą 
taip, kad dabar esinys — nevienodu pločiu, skirtingu 
aiškumo ir tikrumo laipsniu — pats savaime, t. y. kaip 
esinys, atsiveria pirmą kartą. Tačiau šis pranašumas — 
šalia kitų esinių būti ne tik objektiškai, t. y. taip, kad 
esinys kaip toks neatsivertų, bet esinių tirštumoje būti 
pririštam prie esinio paties savaime ir priklausyti sau 
pačiam kaip esiniui,— šis pranašumas egzistuoti savyje 
siepia būties supratimo poreikio būtinumą. 

Žmogus, kaip nublokštas esinys, negalėtų būti jis 
pats, jeigu jis apskritai negalėtų leisti būti esiniui kaip 
tokiam. Tačiau kad būtų galima esiniui leisti būti tuo, 
kas ir kaip jis yra, egzistuojantis esinys privalo atsi- 
verti kaip esiniui tam, su kuo jis susiduria. Egzistenci- 
ja reiškia pririštumą prie esinio paties savaime, nulem- 
tą priklausomybės nuo pririšto esinio paties savaime. 

Egzistencija kaip būties būdas pati savaime yra 
baistybė, ir kaip tokia ji galima tik būties supratimo 
dėka. Toks dalykas kaip būtis egzistuoja ir privalo eg- 
zistuoti tik ten, kur baigiybė yra tapusi egzistentiš- 
ka. Taip būties supratimas — nežinomu pločiu, patvaru- 
mu, neapibrėžtumu ir neproblemiškumu viešpataujan- 
tis Žmogaus egzistencijai — atsiveria kaip giliausias jo 
baigtinumo pagrindas. Būties supratimas nėra viena iš 
bendrų neutralių žmogaus savybių, sutinkama šalia 
daugelio kitų: jes „„visuotinumas“ yra giliausiojo čia- 
būties baigtinumo pagrindo pirmapradiškumas. Tik to- 
dėl, kad būties supratimas yra tai, kas baigtiniausia 
baigiinume, jis padaro galimus vadinamuosius „kūry- 
binius“ baigtinės žmogiškosios esybės sugebėjimus. Ir 
tik todėl, kad būties supratimas vyksta baigtinumo 
gelmėje, jis pasižymi minėtu pločiu ir patvarumu, bet 
sykiu yra paslėptas. 

Būties supratimo dėka žmogus yra tas „čia“, dėl ku- 

rio būties įvyksta atveriantis įsiveržimas į esinį ir pas- 
tarasis gali pasireikšti savasčiai. Čia-būties baigtinu- 
mas žmoguje yra pirmapradiškesnis už patį žmogų. 

Pamatinio metaphysica generalis klausimo ti to on 
išsklaida apimama pirmapradiškesnio klausimo apie vi- 
dinę būties supratimo esmę, kuri lemia apibrėžto klau- 
simo apie būties sąvoką atsiradimą, sklaidą ir kryptį. 
Tačiau pirmapradiškesnis metafizikos pamatinės pro- 
blemos supratimas reikalingas tam, kad atskleistume 
pagrindimo problemos ryšį su klausimu apie žmogaus 
baigtinumą. Dabar matome: mums nėra jokio reikalo 
iškart kelti klausimą apie būties supratimo ryšį su 
žmogaus baigtinumu, nes pats supratimas yra giliausioji 
baigtinumo esmė. Tačiau kaip tik taip mes pasiekėme 
tokią baigtinumo sąvoką, kuri yra metafizikos pagrin- 
dimo problematikos pamatas. Jeigu šis pagrindimas re- 
miasi klausimu, kas yra žmogus, tai šio klausimo pro- 
blemiškumas bent iš dalies išnyksta, t. y. klausimas 
apie žmogų tampa apibrėžtesnis. 

Jeigu žmogus yra žmogus tik čia-būties dėka, tada 
klausimas apie tai, kas yra pirmapradiškiau už žmogų, 
iš principo nėra antropologinis. Bet kokia antropologi- 
ja, netgi filosofinė, jau suponuoja žmogų kaip žmogų. 

Metafizikos pagrindimo problemos priežastys glūdi 
klausime apie čia-būtį žmoguje, t. y. apie jo giliausią 
pagrindą, apie būties supratimą kaip esmingai egzis- 
tencinį baigtinumą. O šiame klausime apie čia-būtį glū- 
di klausimas apie tai, kokia yra taip apibrėžiamo esi- 
nio esmė. Kadangi jo esmė glūdi egzistencijoje, klau- 
simas apie čia-būties esmę yra egzistencialinis. Tačiau 
kiekvienas klausimas apie esinio būtį ir net klausimas 
apie būtį tokio esinio, kurio būties sandara apima bū- 
ties supratimo baigtinumą, yra metafizika. 

Todėl metafizikos pagrindimo pamatas yra čia-bū- 
ties metafizika. Ir ar reikia stebėtis tuo, kad metafizi- 
kos pagrindimas mažų mažiausiai pats turi būti meta- 
fizika ir, žinoma, labai savita? 

Kantas, kurio filosofijoje metafizikos galimybės pro- 
blema buvo iškelta taip aiškiai, kaip niekada nei iki 
jo, nei po jo, nepakankamai aiškiai suprato savo vi- 


dinius siekimus, todėl šis ryšys jam neatsivėrė. Tai 
jis pasakė apimtas ramybės ir aiškumo, kuriuos jam 
padovanojo „Grynojo proto kritikos“ baigimas. Apie šį 
kūrinį 1781 m. jis rašo savo draugui ir mokiniui Mar- 
kui Hercui2: „Toks tyrinėjimas visada bus labai sun- 
kus. Juk jame glūdi metafizikos metafizika..." * 

Šie žodžiai paneigia visas pastangas grynojo proto 
kritikoje ieškoti bent jau „pažinimo teorijos“ pradme- 
nų, tačiau kartu įpareigoja kiekvieną metafizikos pa- 
grindimo pakartojimą suprasti šią „metafizikos meta- 
fiziką“ taip, kad būtų galima jai suteikti konkretų pa- 
grindą, kuris pagrindimo vyksmui parodytų galimą 
kelią. 


C. Čia-būties metafizika 
kaip pamatinė ontologija 


Jokia antropologija, suprantanti savo problematiką 
ir jos prielaidas, negali pretenduoti net iškelti meta- 
fizikos pagrindimo problemą, jau nekalbant apie jos 
išsprendimą. Metafizikai pagrįsti neišvengiamą klausi- 
mą „Kas yra žmogus?" perima čia-būties metafizika. 

Ši figūra yra dviprasmiška pozityvia prasme. Čia- 
būties metafizika yra ne tik metafizika apie čia-būtį, 
bet ji, kaip čia-būtis, pati savaime yra neišvengiamai 
vykstanti metafizika. Vadinasi, ji negali tapti meta- 
fizika „apie“ čia-būtį, kaip kad, pvz., zoologija aiški- 
na apie gyvūnus. Čia-būties metafizika apskritai nėra 
koks nors gatavas ir sustingęs organonas. Ji privalo 
kiekvienąsyk formuotis iš naujo, metafizikos galimy- 
bės sklaidoje vis kintant jos idėjai. 

Jai lemta likti susijusiai su slaptingu metafizikos 
vyksmu pačioje čia-būtyje, vyksmu, dėl kurio kas die- 
ną ir kas valandą, kas metus ir šimtmečius atsinaujina 
arba yra užmirštamos žmogaus pastangos. 

Vidinius čia-būties metafizikos poreikius ir jos su- 
konkretinimo sunkumus pakankamai aiškiai parodė 
Kanto pastangos. Tačiau tikriausias ir teisingiausiai su- 


* WW (Cass.), IX, S. 198. 

"prastas jo pastangų rezultatas kaip tik ir yra problemi- 


nio ryšio tarp klausimo apie ontologinės sintezės gali- 
mybę ir žmogaus baigtinumo atodanga, t. y. reikala- 
vimas apmąstyti, kaip konkrečiai turi būti įgyvendinta 
čia-būties metafizika. 


$ 42. Pamatinės ontologijos idėja 


Metafizikos pagrindimas tiek savo keliamų užda- 
vinių, tiek pradmens, tiek sklaidos, tiek ir šio uždavi- 
nio realizacijos tikslo požiūriu turi būti orientuotas 
į metafizikos pagrindimo pamatinio klausimo išskirti- 


numą ir nuolatinį jo akcentavimą. Šis pamatinis klau- 


simas yra būties supratimo vidinės galimybės proble- 
ma, iš kurios turi išaugti kiekvienas konkretus klausi- 
mas apie būtį. Pagrindimo klausimo kreipiama čia-bū- 
ties metafizika privalo šią būties sandarą atskleisti taip, 
kad toji sandara pasirodytų kaip būties supratimo vi- 
dinė galimybė. 

Čia-būties būties sandaros atodanga yra ontologi- 


ja. Kadangi ji turi padėti metafizikos galimybės pama- 


ta — Čia-būties baigtinumą kaip jos pamatą, — ji vadi- 
nasi pamatinė ontologija. Šio pavadinimo turinyje glū- 
di žmogaus baigtinumo problema, orientuota į radika- 
lų būties supratimo įgalinimą. 

Tačiau pamatinė ontologija yra tik pirmoji čia-bū- 
ties metafizikos pakopa. Kas apskritai pastarajai pri- 
klauso ir kaip ji yra visada įsišaknijusi istoriškai, fak- 


tinėje čia-būtyje, visa tai aiškinti čia ne vieta. Dabar 


mums iškyla uždavinys paaiškinti pamatinės ontologi- 
jos idėją, į kurią orientuota ankstesnė grynojo proto 
kritikos interpretacija. Be to, pamatinės ontologijos api- 
būdinimas turi būti pateiktas tik pagrindiniais bruožais, 
kad vėl pademonstruotume tą elementarų nuoseklumą, 
kuris būdingas ankstesnėms šios idėjos realizavimo pa- 
stangoms *. 

Kiekvieno esinio, ir čia-būties, būties sandara pasie- 
kiama supratimui tik tokiu mastu, kokiu jis turi projek- 


* Plg. Sein urd Zeit, I Hälfte. 


to pobūdį. Kadangi supratimas — tai parodo kaip tik 
pamatinė ontologija — yra ne tik pažinimo būdas, bet 
pirmiausia egzistavimo apskritai pamatinis momentas, 
akivaizdi projekto realizacija ontologinio suvokimo rė- 
muose neišvengiamai yra konstrukcija. 

Tačiau „konstrukcija“ čia nėra savivališka išmonė. 


Priešingai, tai yra apmatas, kuriame pirminė projekto 


sklaida ir įgyvendinimas turi būti nulemti ir įtvirtinti 
iš anksto. Čia-būties baigtinumas turi būti sukonstruo- 
tas, ir sukonstruotas orientuojantis į vidinę būties su- 
pratimo galimybę. Kiekviena pamatinės ontologijos 
konstrukcija pasitvirtina tik tuo, ką leidžia matyti jos 
projektas, t. y. tuo, kaip ji leidžia atsiverti čia-būčiai 
ir čia-būti savo vidinei metafizikai. 

Pamatinės ontologinės konstrukcijos ypatybė yra ta, 
kad ji privalo išlaisvinti vidinę galimybę to, kas per- 
smelkia visą čia-būtį kaip žinomiausias dalykas, tačiau 
kartu šis dalykas yra neapibrėžtas ir net pernelyg sa- 
vaime suprantamas. Ši konstrukcija gali būti suprasta 
kaip pačioje čia-būtyje išaugantis čia-būties antpuolis 
prieš pirminį metafizinį faktą, kurio esmė ta, kad tai, 
kas baigtiniausia savo baigtinume, yra žinoma, tačiau 
nesuvokta. Čia-būties baigtinumas — būties suprati- 
mas — glūdi užmarštyje. 

Ši užmarštis nėra kokia nors atsitiktinė ir laikina; 
ji atsinaujina neišvengiamai ir nuolat. Visa pamatinė 
ontologinė konstrukcija, orientuota į būties supratimo 
vidinės galimybės atodangą, projektuodama privalo iš- 
plėšti iš užmaršties tai, kas glūdi tame projekte. Kaip 
tik todėl pamatinis ontologinis čia-būties metafizikos 
aktas, kaip metafizikos pagrindimas, yra „prisimini- 
mas". 

Tačiau tikras prisiminimas kiekvienąkart privalo 
įvidujinti tai, kas prisiminta, t. y. vis labiau leisti at- 
siskleisti prisiminimo vidinei galimybei. Pamatinės on- 
tologijos įgyvendinimo požiūriu tai reiškia: jos pagrin- 
dinė pastanga — nuolat orientuojantis tik į būties klau- 
simą, leisti jam tapti netrikdomai veikliam, kad taip jo 
nulemtą egzistencinę čia-būties analitiką nukreiptų 
teisingu keliu. 

§ 43. Pamatinės ontologijos pradžia ir sklaida * 


Čia-būtis žmoguje pastarąjį apibrėžia kaip tokį esi- 
nį, Kuris, būdamas esinių tirštumoje, sueina su jais į 
santykį ir kaip toks santykis su esiniu savo būties po- 
žiūriu yra apibrėžiamas visiškai kitaip negu visi kiti 
čia-būčiai atsiveriantys esiniai. 

Čia-būties analitika privalo iš pat pradžių matyti, 
kad čia-būtis žmoguje pirmiausia turi būti parodyta 
kaip tik nugrimzdusi į tokį žmogaus būties būdą, kuris 
savo esme linkęs panardinti į užmarštį čia-būtį ir jos 
būties supratimą, t. y. pirmapradį baigtinumą. Šitokį — 
galų gale regimą tik pamatinės ontologijos rėmuose — 
radikalų čia-būties būties būdą mes vadiname kasdie- 
nybe. Čia-būties analitika kartu metodiškai siekia čia- 
būties žmoguje interpretaciją išskleisti ne antropologi- 
nio-psichologinio „išgyvenimų“ ir „galių“ aprašymo 
horizonte. Tai nereiškia, kad antropologinis-psichologi- 
nis pažinimas aiškinamas kaip „neteisingas“. Tačiau 
reikia parodyti, kad, būdamas net teisingas, jis iš pat 
pradžių ir nuolatos nepajėgia regėti čia-būties egzisten- 
cijos problemos, sykiu ir jos baigtinumo, o to reika- 
lauja vyraujanti būties klausimo problematika. 

Egzistencinė kasdienybės analitika nesistengia paro- 
dyti, kaip mes naudojamės peiliu ir šakute. Ji privalo 
parodyti, jog žmogaus, kuriam kaip tik ir atrodo, kad 
egzistuoja tik esiniai, bendravimo su esiniais pagrin- 
das yra čia-būties transcendencija — būtis pasaulyje. 
Kartu su ja įvyksta — nors paslėptas ir daugiausia ne- 
apibrėžtas — esinio apskritai būties projektas, ir įvyks- 
ta taip, kad toks projektas tiesiogiai ir dažniausiai yra 
neartikuliuotas, bet iš esmės atsiveria kaip suprastas. 
Šiame vyksme būties ir esinio skirtumas pats savaime 
lieka paslėptas. Pats žmogus save suvokia kaip esinį 
tarp kitų esinių. 

* Konkrečiam šio ir kito paragrafo supratimui reikalingos „Bū- 
ties ir laiko“ studijos.— Į iki šiol pasirodžiusias kritines pozicijas 
čia neatsižvelgta. Šiai kritikai — kiek ji pateikė tikrai „solidžius“ 
priekaištus dėl pagrindinės problemos — bus skirta atskira publi- 
kacija. 


Tačiau būtis pasaulyje nėra pirminis santykis tarp 
subjekto ir objekto, o yra tai, kas tokį santykį iš anks- 
to įgalina tokiu mastu, kokiu transcendencija įvykdo 
esinio būties projektą. Toks projektavimas (supratimas) 
egzistencinėje analitikoje iš pradžių gali būti parody- 
tas tik tokiame horizonte, kurį atveria jos pradžia. 
Pirmiausia ne taip svarbu supratimą nedelsiant ištyri- 
nėti smelkiantis prie giliausios transcendencijos sanda- 
ros, — priešingai, svarbiau išryškinti jo esminę vienybę 
su savijauta ir nuobloškiu (Befindlichkeit und Gewor- 
fenheit). 

Bet koks projektas — o dėl to ir bet koks „kūrybi- 
nis“ žmogaus veiksmas — yra nublokštas, t. y. nulemtas 
savo paties atžvilgiu bejėgio čia-būties pririštumo prie 
jau esančių esinių. Tačiau nuobloškis nėra apribotas 
slaptingu ėjimo prie čia-būties vyksmu, bet jis valdo 
Čia-būtį pačią savaime. Tai pasireiškia per vyksmą, ku- 
ris bus parodytas kaip nuopuolis. Nuopuolis apibūdina 
ne visados negatyviai ir kultūrkritiškai vertinamus 
žmogaus gyvenime pasitaikančius įvykius, o tam tik- 
rą Su nublokštu projektu vientisą giliausio transcen- 
dentalinio čia-būties baigtinumo pobūdį. 

Tačiau kasdienybės analize prasidedanti egzistenci- 
nė ontologija siekia išskleisti žmogaus būties baigti- 
numo pirminę transcendentalinę struktūrą, ir tik ją. 
Per transcendenciją pasireiškia pati čia-būtis, reikalin- 
ga būties supratimo. Toks transcendentalinis (būties 
supratimo) poreikis galų gale yra „susirūpinęs“ tuo, 
kad apskritai galėtų būti toks dalykas kaip būtis-čia. 
Tai yra giliausias, čia-būtį palaikantis baigtinumas. 

Žmogaus čia-būties vidinio poreikio (Bediirftigkeit) 
transcendentalinės struktūros vienybė vadinama „rū- 
pesčiu". Pats žodis nėra svarbus, bet labai svarbus su- 
pratimas to, ką šiuo pavadinimu stengiasi atskleisti 
Čia-būties analitika. Bet jeigu žodis „rūpestis“ — prie- 
šingai nuorodai, kad kalbama ne apie kokią nors ontinę 
žmogaus Charakteristiką,— suvokiamas pasaulėžiūrinio- 
etinio „žmogaus gyvenimo“ vertinimo prasme, užuot 
suvokus jį kaip čia-būties baigtinės transcendencijos 
struktūrinio vientisumo pažyminį, tada viskas susipai- 

nioja. Tada apskritai nebegalima nieko suprasti iš čia- 
būties analitikoje vyraujančios problematikos. 

Žinoma, reikia suprasti, kad kaip tik į metafizikos 
pagrindimą orientuota vidinės baigtinumo esmės sklai- 
«da iš principo ir pati turi būti visada baigtinė ir negali 


tapti absoliuti. Tačiau tai reiškia viena: atnaujintas 


„baigtinumo apmąstymas negali pavykti lyginant ir su- 
priešinant įvairius požiūrius ir stengiantis, kad paga- 
liau būtų pasiektas paslėptas „savaime teisingas“ ab- 
soliutus baigtinumo pažinimas. Priešingai, lieka laikytis 
tik baigtinumo kaip tokio problematikos išsklaidos; o 
baigtinumas atveria savo tikrąją esmę tik tada, kai 
prie jo prieinama per pirmapradiškai suvoktą pama- 
tinį metafizikos klausimą; žinoma, toks kelias nėra vie- 
nintelis galimas ir negali pretenduoti į išskirtinumą. 

Dabar bus aišku, kad čia-būties metafizika, kaip me- 
tafizikos pagrindimas, turi savo ypatingą tiesą, kuri 
savo esme iki šiol buvo net per daug miglota. Pasau- 
lėžiūrinė, t. y. populiarioji, ontinė pozicija, o ypač 
teologinė, pati savaime nepasiekia — nepriklausomai 
nuo to, ar ji pozityvi, ar negatyvi — čia-būties metafizi- 
kos matmens, nes, kaip sako Kantas, „proto kritika 
<...> niekada negali tapti populiari, bet, kita ver- 
tus, jai nėra reikalo tokiai būti“ *. 

Taigi, jeigu kritika stengiasi pradėti nuo „rūpesčio“ 
kaip baigtinumo transcendentalinės vienybės transcen- 
dentalinės interpretacijos — o kas galėtų neigti jos ga- 
limybe ir būtinumą, — tada reikia iškart parodyti, kad 
čia-būties transcendencija, o kartu ir būties supratimas, 
nėra tikriausias baigtinumas žmoguje; be to, kad me- 
tafizikos pagrindimas apskritai neturi tokio paties gi- 
liausio ryšio su čia-būties baigtinumu, ir pagaliau kad 
metafizikos pagrindimo pamatinis klausimas neglūdi 
būties supratimo vidinės galimybės problemoje. 

Čia-būties pamatinė ontologinė analitika, dar prieš 
išskleisdama vientisą transcendencijos kaip „rūpesčio“ 
interpretaciją, sąmoningai siekia išnagrinėti „baimę“ 
kaip „lemtingą pamatinę savijautą“, kad šitaip konkre- 


* B XXXIV. 


čiai parodytų, jog egzistencinė analitika yra nuolat 
orientuota į jai rūpimą klausimą apie būties supratimo 
galimybę. Baimė yra iemtingoji savijauta ne kaip koks. 
nors konkretus pasaulėžiūrinis egzistencinis idealas, 
bet galų gale savo lemtingą pobūdį įgyja būties prob- 
lemos kaip tokios perspektyvoje. 

Baimė yra tokia pamatinė savijauta, kuri pastato 
prieš niekį. Tačiau esinio būtis yra apskritai supranta- 
ma tik tada —ir čia glūdi giliausias transcendencijos. 
baigtinumas,— kai čia-būtis savo esme yra įsišaknijusi 
į niekį. Šis įsišaknijimas į niekį nėra šiaip koks kart- 
kartėmis praktikuojamas niekio „mąstymas“; tai yra 
vyksmas, glūdintis bet kokios savijautos esinių tirštu- 
moje pagrinduose, ir todėl jo vidinė galimybė turi būti 
atskleista per pamatinę ontologinę čia-būties analitiką. 

Kaip tik taip, t. y. fundamentiškai ir ontologiškai, 
suprasta „baimė“ išskiria „rūpestį“ iš kategorijų struk- 
tūros teorinio neutralumo. Ji jam suteikia pamatinio 
egzistencialo išskirtinumą ir todėl čia-būties baigtinu- 
mą apibrėžia ne kaip objektyvią savybę, o kaip nuo- 
letinį, nors dažniausiai paslėptą visų egzistuojančiųjų 
virpulį. 

Tačiau rūpesčio kaip čia-būties transcendentalinės 
pamatinės sąrangos išsklaida yra tik pirmoji pamati- 
nės ontologijos stadija. Tolesnės eigos tikslas turi būti 
vis radikaliau orientuojamas į būties klausimą. 


$ 44. Pamatinės ontologijos tikslas 


Tolesnis ryžtingas egzistencinės analitikos žingsnis 
yra konkreti rūpesčio kaip laikiškumo apšvieta. Ka- 
dangi metafizikos pagrindimo problema turi vidinį ry- 
šį su žmogaus baigtinumu, gali pasirodyti, kad „laikiš- 
kumo" išsklaida tarnauja konkrečiam žmogaus kaip 
„tlaikiškos“ esybės baigtinumo apibrėžimui. Tai, kas 
„laikiška“, paprastai suvokiama kaip tai, kas baigtina. 

Bet jau tai, kad mes bet kokį baigtinį esinį, o ne 
tik Žmogų, suvokiame ksip „laikišką“ vulgariojo ir — 
tam tikru atžvilgiu — pagrįsto laiko apibrėžimo pras- 
me, turi parodyti, kad čia-būties kaip laikiškumo in- 

terpretacija neturėtų skleistis vulgarios laikiškumo pa- 
tirties lauke. 

Tačiau laikiškumas kaip prielaida priimamas ne tik 
todėl, kad dabarties filosofija (Bergsonas, Diltėjus, Šė- 
leris} stengiasi suprasti „gyvenimo“ gyvenimiškumą 
giliau negu ankstesnioji tuo būdu, kad „gyvenimiškes- 
nį“ jo supratimą ji apibrėžia laikiškai. 

Priešingai: jeigu čia-būties kaip laikiškumo interpre- 
tacija yra pamatinės ontologijos tikslas, tada jis turi 
būti motyvuotas tik būties problemos pačios savaime. 
Tačiau kaip tik taip pirmąkart atsiskleidžia pamatinė 
ontologinė, t. y. „Būtyje ir laike“ vyraujanti, klausimo 
apie laiką prasmė. 

Pamatinis ontologinis metafizikos pagrindimas ,Bū- 
tyje ir laike“ turi būti suvoktas kaip pakartojimas. 
Citata iš Platono „Sofisto", kuria pradedamas tyrinėji- 
mas, yra ne tik dekoracija, bet ir nuoroda į tai, kad 
antikinėje metafizikoje įsiliepsnojo gigantomachija dėl 
esinio būties. Ši kova — nors ten būties klausimas iš- 
keltas labai apytikriai ir daugiaprasmiškai —- turi paro- 
dyti, kaip ten suprantama būtis pati savaime. Tačiau 
kadangi šioje gigantomachijoje pirmąkart buvo ko- 
vojama už būties klausimą patį savaime, bet šis klau- 
simas nebuvo išskleistas jau minėtu būdu, kaip bū- 
ties supratimo vidinės galimybės problema, nei būties 
kaip tokios interpretacija, nei tam būtinas interpretaci- 
jos horizontas negalėjo išryškėti akivaizdžiai. Juo at- 
kakliau dera pakartojant problemą įsiklausyti į tai, 
kaip filosofija šioje pirminėje kovoje už būtį ją išsako 
tarsi spontaniškai. 

Žinoma, šis tyrinėjimas negali pateikti jokio teminio 
šios gigantomachijos išdėstymo, jau nekalbant apie 
pamatinių intuicijų interpretaciją. Pasitenkinsime tik 
nuoroda į tai, kas akivaizdu. 

Kas glūdi tame, kad antikinė metafizika ntos on — 
esinį, kuris esti taip, kaip esinys gali būti tik būda- 
mas,— apibrėžia kaip aei on? Esinio būtis čia akivaiz- 
džiai suprantama kaip pastovumas ir stovėsena. Kokį 
projektą apima toks būties supratimas? Laiko projek- 
tą; juk amžinybės fone suvoktas kaip nunc stans, kaip 


„stovintis dabar“ esinys yra suvokiamas tik laiko dėka. 

Kas glūdi tame, kad tikrasis esinys yra suprantamas 
kaip usia, parusia, t. y. tokia prasme, kad iš esmės jis 
reiškia „esatį“, tiesioginį ir visada dabartišką turėjimą? 
Šis projektas išduoda: būtis yra pastovumo esatis. 

Ar tuo būdu, ir kaip tik spontaniškame laiko supra- 
time, nesikaupia laiko apibrėžtys? Ar betarpiškas bū- 
ties supratimas neįsišaknijęs į tokį pirmapradišką, bet 
sykiu savaime suprantamą būties projektą laiko hori- 
zonte? 

Ar tai nereiškia, kad bet kokia kova už būtį iš 
anksto nulemta skleistis laiko horizonte? 

Ar tada verta stebėtis, kad ontologinė esinio kas-bū- 
ties interpretacija išsisako per to ti en einai? Ar tame 
„kas jau buvo visada” neglūdi pastovios esaties mo- 
mentas, beje, turintis apriorinį pobūdį? 

Bet jeigu taip, tai ar pakanka tą „a priori“, kuris 
ontologinėje tradicijoje lėmė būties apibrėžtis, papras- 
čiausiai aiškinti taip, kad esą šis „anksčiau“ ,„natū- 
raliai“ neturi nieko bendra su laiku? Žinoma, ne su tuo 
laiku, kurį pripažįsta vulgarusis laiko supratimas. Ta- 
čiau ar šis „anksčiau“ tuo būdu apibrėžiamas pozity- 
viai, ar taip pašalinamas slegiantis (lästig) laiko pobū- 
dis? Ar jis vėl nesugrįžta kaip įkyri problema? 

Ir ar tai yra tik daugiau ar mažiau malonus, nė iš 
šio, nė iš to atsiradęs įprotis, kad mes, skirstydami esi- 
nius, t. y. išskirdami esinius pagal jų būtį, juos „sa- 
vaime" apibrėžiame kaip laikiškus, nelaikiškus ir ant- 
laikiškus? 

Tačiau kas yra šio spontaniško ir savaime supran- 
tamo būties supratimo laiko horizonte pagrindas? Ar 
bent pabandyta kelti klausimą — išskleistos problemos 
prasme, — kodėl taip yra ir kodėl taip turi atsitikti? 

Laiko esmė — taip, kaip ji lemtingu būdu visai vė- 
lesnei metafizikos istorijai buvo apibrėžta Aristote- 
lio — į šį klausimą neduoda jokio atsakymo. Priešingai: 
galima parodyti, kad kaip tik ši laiko analizė yra krei- 
piama tokio būties supratimo, kuris — neaiškus pačiam 
sau— būtį supranta kaip nuolatinę dabartį ir todėl 
„būtį“ apibrėžia kaip „dabar“, t. y. remiasi tokiu laiko 

supratimu, pagal kurį jis yra nuolat esantis, t. y. an- 
tikine prasme yra iš tikrųjų. 

Tiesa, ir Aristoteliui laikas yra tai, kas vyksta 
„sieloje“, „prote“. Tačiau ir vėl žmogaus sielos, proto, 
dvasios, sąmonės esmės supratimas čia nėra pirmapra- 
diškai ir lemtingai sąlygojamas metafizikos pagrindimo 
problematikos; ir laikas čia nėra interpretuojamas šios 
problematikos perspektyvoje; ir čia-būties transcenden- 
talinės pamatinės struktūros, kaip laikiškumo, interpre- 
tacija čia nėra suvokta ir išskleista kaip problema. 

Iš filosofinio „prisiminimo“ apie slaptingą būties 
projektą laiko horizonte kaip vidinį būties supratimo 
vyksmą antikinėje ir vėlesnėje metafizikoje metafizi- 
kos pamatinio klausimo pakartojimui iškyla uždavinys 
šios problematikos sąlygojamą sugrįžimą į žmogaus 
baigtinumą išskleisti taip, kad čia-būtyje būtų regimas 
laikiškumas kaip pirmapradė transcendentalinė struk- 
tūra. 

Pakeliui į šį pamatinės ontologijos tikslą, t. y. kar- 
tu ir žmogaus baigtinumo išsklaidos labui, yra būtina 
sąžinės, kaltės ir mirties egzistencinė interpretacija. 

O istoriškumo transcendentalinė interpretacija re- 
miantis laikiškumu kartu turi duoti išankstinį suprati- 
mą apie būties būdą tokio vyksmo, kuris vyksta bū- 
ties klausimo pakartojime. Metafizika nėra tai, kas tik 
„Sukurta“ žmogaus kaip sistema ir koncepcija; ji yra 
būties supratimas; jos projektavimas ar jos atmetimas 
įvyksta čia-būtyje kaip tokioje. „Metafizika“ yra pa- 
matinis vyksmas įsibraunant į esinius, kuris apskritai 
įvyksta kartu su faktine egzistencija tokios būtybės, 
kokia yra žmogus. 

Čia-būties metafizika, kuri turi išsiskleisti kaip pa- 
matinė ontologija, nepretenduoja tapti nauja disciplina 
jau esančių rėmuose; per ją pasireiškia siekimas pa- 
žadinti įžvalgą, kad filosofavimas įvyksta kaip akivaiz- 
di čia-būties transcendencija. 

Ir jeigu čia-būties metafizikos problematika įvar- 
dijama kaip „būtis ir laikas“, dabar, atskleidus pama- 
tinės ontologijos idėją, turi tapti aišku, kad šiame pa- 
vadinime svarbiausią problematiką savyje slepia tas 


„Ar“. Tiek „būtis“, tiek „laikas“ neturi prarasti ankstes- 
nės reikšmės, tačiau jos teisėtumą ir ribas turi pagrįsti 
pirmapradiškesnė interpretacija. 


$ 45. Pamatinės ontologijos idėja 
ir grynojo proto kritika 


Kantiškasis metafizikos pagrindimas, kaip pirminis 
lemtingas klausimas apie esinio būties atvirumo vidinę 
galimybę, turėjo prieiti prie laiko kaip baigtinės trans- 
cendencijos pamatinės apibrėžties, jau nekalbant apie 
tai, kad būties supratimas čia-būtyje tarsi jau savaime 
piojektuoja būtį į laiką. Tačiau kartu tas metafizikos 
pagrindimas turėjo būti išvaduotas nuo vulgariosios lai- 
ko sąvokos ir susietas su transcendentaliniu laiko kaip 
saviveiklos supratimu; toks laikas iš esmės sutampa su 
grynąja apercepcija, ir ši vienybė padaro galimą gry- 
nąjį juslinį protą kaip visumą. 

Su transcendentaline vaizduotės galia esmingai su- 
sijęs laikas grynojo proto kritikoje atlieka pagrindinę 
metafizinę funkciją ne todėl, kad laikas funkcionuoja 
kaip „stebėjimo forma“ ir grynojo proto kritikoje in- 
terpretuojamas kaip tik taip, bet todėl, kad būties su- 
pratimas, grindžiamas čia-būties žmoguje baigtinumu, 
turi susiprojektuoti į laiką. 

Todėl pati kritika palaužia proto ir intelekto viešpa- 
tavimą. „Logika“ nuo senovės turi prioritetą metafizi- 
koje. Bet jos idėja yra problemiška. 

O jeigu transcendencijos esmė grindžiama grynąja 
vaizduotės galia ir, dar pirmapradiškiau, laikiškumu, 
tada kaip tik „transcendentalinės“ logikos idėja yra ab- 
surdiška (ein Unbegriff ist), ypač tada, kai ji, priešin- 
gai pradiniam Kanto ketinimui, suvokiama kaip sa- 
varankiška ir absoliuti. 

Kantas turėjo šį tą nujausti apie tokį logikos vieš- 
patavimo metafizikoje žlugimą, jeigu jis galėjo pasa- 
kyti apie pamatines būties apibrėžtis, apie „galimybę“ 
(kas-būtį) ir „tikrovę“ (Kanto vadinamą būtimi) štai 
ką: „Galimybė, būtis ir būtinybė niekada negali būti 

paaiškintos kitaip, kaip per atvirą tautologiją, jeigu tik 
definicijos galų gale turi būti surastos grynajame 
prote" *, 

Ir vis dėlto! Ar antrajame „„Grynojo proto kritikos“ 
leidime Kantas nesugrąžino intelekto viešpatavimo? 
Ar ne dėl to Hėgelis taip radikaliai, kaip niekas iki jo, 
metafiziką pavertė „logika“? 

Ką reiškia vokiečių idealizme prasidedanti kova 
su „daiktu savaime“, jeigu ne vis stiprėjančią užmarš- 
tį to, už ką kovojo Kantas: kad metafizikos vidinė ga- 
limybė ir būtinybė, t. y. jos esmė, gali būti išsaugota 
tik pirmapradiškiau išskleidžiant ir atkakliau išlaikant 
baigtinumo problemą. 

Kas lieka iš Kanto pastangų, kai Hėgelis taip api- 
brėžia metafiziką kaip logiką: „Taigi logiką reikia 
suvokti kaip grynojo proto sistemą, kaip grynosios 
minties karalystę. Ši karalystė yra tiesa, egzistuojanti 
be apdangalų, savyje ir sau. Todėl galima sakyti, kad 
šis turinys yra atvaizdavimas Dievo tokio, koks jis yra 
savo amžinąja esme prieš sukurdamas gamtą ir baigtinę 
dvasią" **, 

Ar galima geriau įrodyti, kad žmogaus prigimčiai 
būdinga metafizika ir net pati „žmogaus prigimtis“ nė- 
ra savaime suprantamas dalykas? 

Ar tai reiškia, kad pateiktą pamatinę ontologinę 
grynojo proto kritikos interpretaciją mes suprantame 
taip, kad, ją turėdami, mes įsivaizduojame esą protin- 
gesni negu didieji pirmtakai? O gal mūsų pastangose, 
jeigu mes jas apskritai galime lyginti, galų gale slypi 
noras išvengti to, ko mes—ir visai neatsitiktinai — 
jau nebematome? 

Galbūt į pamatinę ontologiją orientuota grynojo 
proto kritikos interpretacija komplikuoja metafizikos 
pagrindimo problematiką, tačiau tik taip, kad ji su- 
stoja lemtingiausioje vietoje. Todėl lieka tik viena — 
tyrinėjimo įtampą palaikyti liekant atviriems klausi- 
mams. 

Ar įkandin transcendentalinės analitikos plačiąja 


* A 244, B 302. 
** Wissenschaft der Logik. Einleitung.— Bd. 3.— S. 35. 


prasme, kurios interpretacija apsiribojo šis tyrinėjimas, 
neina „transcendentalinė dialektika"? Jeigu pastaroji 
būtų tik pasiektas įžvalgos kritinis pritaikymas meta- 
physica generalis srityje, kurio tikslas — tradicinės me- 
taphysica specialis destrukcija, tada kyla klausimas, 
ar šioje tariamai negatyvioje transcendentalinės dialek- 
tikos charakteristikoje nesama ir pozityvios problema- 
tikos? 

Ir galbūt pastaroji sutelkta tame pačiame klausi- 
me, kuris, nors paslėptas ir neišskleistas, bet nulėmė 
visą ankstesnę metafizikos problematiką, t. y. čia-bū- 
ties baigtinumo problemoje? 

Kantas sako, kad „transcendentalinė regimybė“, ku- 
ri padarė galimą tradicinę metafiziką, yra neišvengia- 
ma. Ar ši transcendentalinė netiesa savo pirmapradės 
vienybės su transcendentaline tiesa požiūriu neturi bū- 
ti pagrįsta pozityviai, remiantis giliausia baigtinumo 
Čia-būtyje esme? Ar šiai baigtinumo esmei nepriklauso 
tos regimybės neesmingumas? 

Ar tada „transcendentalinės regimybės" problemos 
nereikia išvaduoti iš tos architektonikos, į kurią ją 
įspraudžia Kantas, orientuodamasis į tradicinę logiką, 
ypač jeigu kantiškasis pagrindimas, kaip metafizikos 
problematikos galimas pagrindas ir orientyras, logiką 
apskritai sugriauna? 

Kokia apskritai yra tiesos transcendentalinė esmė? 
Kaip ši esmė ir netiesos neesmingumas, glūdintys čia- 
būties baigtinume, pirmapradiškai siejasi su žmogaus, 
kaip į esiniją nublokšto esinio, pasmerkto suprasti to- 
kį dalyką kaip būtis, pirmapradišku ribotumu? 

Ar yra prasmė ir ar egzistuoja teisė žmogų vien to- 
dėl, kad jo pagrindas yra giliausias baigtinumas — nes 
jam reikalinga „ontologija“, t. y. būties supratimas, — 
interpretuoti kaip „kuriantį“, o todėl kaip „begalinį“, 
jeigu kaip tik begalinės esybės idėja su niekuo nesu- 
derinama taip radikaliai, kaip su ontologija? 

Ar apskritai čia-būties baigtinumas gali išsiskleisti 
kaip problema be begalybės „prielaidos“? Kokia ap- 
skritai yra ši „prielaida“ čia-būtyje? Ką reiškia bega- 
lybė kaip tokia „prielaida“? 

Ar galima būties klausimą išnarplioti iš visų tų 
klausimų ir grąžinti jam pirmapradę jėgą ir erdvę? Ar 
mes jau pernelyg tapome organizacijos, skubėjimo ir 
gamybos marionetėmis ir nebegalime būti esmingumo, 
paprastumo ir pastovumo draugais, o tuo tarpu tik to- 
kia draugystė (philia) sudaro sąlygas atsiverti esiniui 
kaip tokiam, ir iš jos išauga klausimas apie būties 
(sophia) sąvoką — pamatinis filosofijos klausimas. 

Ar ir tam mums iš pradžių reikalingas prisiminimas? 

Tebūnie duotas žodis Aristoteliui: Kai dė kai to pa- 
lai te kai nyn kai dei zėtumenon kai dei aporumenon, 
ti to on“... (Met. Z 1, 1028b 2 ir toliau). 


BŪTIS IR LAIKAS 


Pirma dalis 


ČIA-BŪTIES INTERPRETACIJA 

LAIKIŠKUMO POŽIŪRIU IR LAIKO, KAIP BŪTIES 
KLAUSIMO TRANSCENDENTALINIO HORIZONTO, 
EKSPLIKACIJA 


Pirmas skyrius 


PARENGIAMOJI FUNDAMENTALINĖ 
ČIA-BŪTIES ANALIZĖ 


Ketvirtas skirsnis 


BŪTIS-PASAULYJE KAIP SU-BŪTIS 
IR SAU-BŪTIS. DAS MAN 


Pasaulio pasauliškumo analizė nuolat atverdavo visą 
būties-pasaulyje fenomeną, tačiau neišskyrė visų jo 
sandų su vienodu fenomeniniu ryškumu, skirtingai nuo 
paties pasaulio fenomeno. Pasaulio ontologinė inter- 
pretacija pateikta remiantis vidupasauliškuoju įranku- 
mu (innerweltlich Zuhaudene), nes čia-būtis kasdieny- 
bėje — kurios atžvilgiu ji nuolat nagrinėjama — yra 
pasaulyje ne apskritai, bet į santykį su pasauliu sueina 
tam tikru vyraujančiu būties būdu. Pirmiausia ir daž- 
niausiai čia-būtis yra įtraukta į savo pasaulį. Toks iš- 
tirpimo pasaulyje būties būdas, o kartu ir jį pagrin- 
džianti kame-būtis (in-Sein) esmingai nulemia tą feno- 
meną, kurį mes dabar apibūdinsime klausimu: kas yra 
tai, kas egzistuoja kaip čia-būties kasdienybė? Visos 
Čia-būties būties struktūros, o kartu ir fenomenas, at- 
sakantis į šį „kas?“ klausimą, yra jos būties būdai. Jų 
ontologinė charakteristika yra egzistencialinė. Todėl 
reikia teisingai kelti klausimą ir nužymėti kelią, kuriuo 
einant turi būti atverta tolesnė čia-būties kasdienybės 
fenomenų sritis. Tyrinėjimas, nukreiptas į fenomeną, 

kuriuo remiantis galima atsakyti į „kas?“ klausimą, 
atveda prie čia-būties struktūrų, tokių pat pirmapra- 
džių kaip ir būtis-pasaulyje: prie su-būties ir su-čia-bū- 
ties (das Mitsein und Mitdasein). Šis būties būdas 
pagrindžia kasdienės sau-būties modusą, kurio ekspli- 
kacija atveria tai, ką mes galime pavadinti kasdieny- 
bės subjektu, das Man. Todėl skyrius apie vidutiniš- 
kosios čia-būties „kas“ turi tokius poskyrius: 1. Eg- 
zistencialinio klausimo apie čia-būties „kas“ iškėlimas 
($ 25). 2. Kitų su-čia-būtis ir kasdienė su-būtis ($ 26). 
3. Kasdienė sau-būtis ir das Man ($ 27). 


$ 25. Klausimo apie čia-būties „kas“ iškėlimas 


Į klausimą, kas yra šis esinys (čia-būtis), kaip gali 
pasirodyti, jau atsakyta ten, kur pateiktos pamatinių 
čia-būties apibrėžčių nuorodos (plg. $ 9) !. Čia-būtis yra 
esinys, kuris esu aš pats, būtis yra manoji būtis. Šis 
apibrėžimas yra nuoroda į ontologinę sandarą, tačiau 
tik tiek. Kartu jame glūdi ontiinė — nors tik apytik- 
rė — nuoroda į tai, kad šis esinys esu aš pats, o ne 
kas nors kitas. Į klausimą „kas“ atsakoma remiantis 
tuo, kad aš esu „aš pats“, „subjektas“, „pats“. „Kas“ 
yra tai, kas išlaiko tapatumą santykių ir išgyvenimų 
kaitoje ir kartu sueina į santykį su šia įvairove. Onto- 
logiškai jį mes suprantame kaip nuolat egzistuojantį 
tam tikrame uždarame regione, kaip kažką aukščiausia 
prasme esantį pagrindu, kaip subjectum. Jis kaip „tas 
pats“ įvairovės kaitoje išlaiko „pats“ pobūdį. Galima 
nepripažinti sielos substancialumo, sąmonės daiktišku- 
mo ir asmens objektiškumo, tačiau ontologiškai išlai- 
koma tai, kieno būtis — aiškiai arba ne — suvokiama 
objektiškai. Substancialumas yra ontologinė gairė api- 
brėžiant esinį, kuriuo remiantis atsakoma į „kas?“ klau- 
simą. Čia-būtis iš anksto ir neartikuliuotai suvokiama 
kaip objektas. Kiekvienu atveju jos būties neapibrėž- 
tumas visada implikuoja tokią būties prasmę. Tačiau 
objektiškumas yra ne čia-būtiškojo esinio būties būdas. 

Teiginio, kad „aš esu tai, kas yra čia-būtis", ontinis 
savaiminis suprentamumas neturi suformuoti nuomo- 


nės, kad šitaip vienareikšmiškai nužymėtas kelias taip 
„duoto“ esinio ontologinei interpretacijai. Problemiška 
lieka net tai, ar tokio teiginio ontinis turinys tiksliai 
perteikia kasdienės čia-būties fenomeninę būseną. Gali 
pasirodyti, kad kasdienės čia-būties „kas“ kaip tik nė- 
IG „aš pats". 

Jeigu, ieškant ontinių-ontologinių teiginių, fenome- 
ninė interpretacija, kuri remiasi esinio būties būdu, 
turi būti laikoma pranašesne net už savaime supran- 
tamus ir įprastus atsakymus ir jais grindžiamą prob- 
lemų kėlimą, tada fenomenologinė čia-būties interpre- 
tacija, liečianti dabar keliamą klausimą, turi būti ap- 
saugota nuo problematikos iškraipymo. 

Tačiau ar nepaneigiamos bet kokios blaivios meto- 
dikos taisyklės, jeigu problematikos užuomazga nesi- 
sieja su akivaizdžiais teminės srities duomenimis? Ir 
kas gali kelti mažiau abejonių už „aš“ duotybę? Ir ar 
šioje duotybėje neslypi nuoroda, kad, norint ją išskleis- 
ti pirmapradiškiau, reikia nusigręžti nuo visko, kas 
„duota“ kaip nors kitaip, t. y. ne tik nuo esančio ,,pa- 
saulio“, bet ir nuo kitų „aš“ būties? Galbūt iš tikrųjų 
tai, kas tuo būdu duota — paprastas, formalus, reflek- 
sinis „aš“ suvokimas,— yra akivaizdu? Ši įžvalga net 
atveria kelią į savarankišką fenomenologinę problema- 
tiką, kuri turi pamatinę, konkretinančią svarbą kaip 
„Tormalioji sąmonės fenomenologija". 

Šiame faktinės čia-būties egzistencinės analitikos 
kontekste iškyla klausimas, ar minėtoji „aš“ duotybė 
atveria čia-būtį jos kasdienybėje, jeigu ji atveria ją 
apskritai. Ar yra a priori savaime suprantama, kad 
čia-būties analizė turi būti paprasta pasyvi „aš“ aktų 
refleksija? O galbūt toks čia-būties „„savidavos“ būdas 
egzistencinei analitikai yra savotiškas suvedžiojimas, ir 
būtent toks, kurio priežastis yra pati čia-būties būlis? 
Galbūt čia-būtis, betarpiškai išsisakydama, visada sako: 
„aš ir esu tai“, ir sako tai garsiausiai kaip tik tada, 
kai ji „nėra“ toks esinys? O gal sandara čia-būties, kuri 
yra manoji, lemia tai, kad čia-būtis pirmiausia ir daž- 
niausiai kaip tik ir nėra ji pati? Gal egzistencinė ana- 
litika, pradėdama nuo „aš“ duotybės, kaip tik ir igno- 

ruoja pačią čia-būtį ir jos betarpišką savęs interpre- 
taciją? Ar nepasirodys, kad ontologinis horizontas, ku- 
riame apibrėžiama tai, kas paprasčiausiai duota, lieka 
iš principo neapibrėžtas? Ontiškai visada galima pa- 
grįstai teigti apie šį esinį, kad tai esu „aš“. Tačiau 
ontologinė analitika, kuri naudojasi tokiais teiginiais, 
privalo daryti principines išlygas. „Aš“ gali būti su- 
prastas tik kaip neįsipareigojanti formali nuoroda į tai, 
kas dabartiniame fenomenų būties kontekste galbūt 
atsiveria kaip jo „priešingybė“. Žinoma, „ne aš“ visiš- 
kai nereiškia tokio esinio, kuriam esmingai trūksta 
„aš“ Modalumo; čia turimas galvoje tam tikras api- 
brėžtas paties „aš“ būties būdas, pvz., savęs prarastis. 

Tačiau ir ankstesnė pozityvi čia-būties interpreta- 
cija, nukreipta į fenomenologiškai pagrįstą „kas“ klau- 
simo atsakymą, draudžia išeities tašku laikyti forma- 
liają „aš“ duotybę. Būties pasaulyje išsklaida parodė, 
kad niekada betarpiškai „neegzistuoja“ ir nėra duotas 
grynas subjektas be pasaulio. Ir pagaliau niekada nė- 
ra betarpiškai duotas izoliuotas „aš“ be kitų *. Tačiau 
jeigu „kiti“ jau yra būtyje-pasaulyje, tada ir ši feno- 
menologinė konstatacija neturi ontologinės struktūros 
laikyti savaime suprantama ir nereikalinga tyrinėjimo. 
Iškyla uždavinys fenomenologiškai atskleisti tokios 
su-čia-būties betarpiškoje kasdienybėje būdą ir jį tin- 
kamai interpretuoti ontologiškai. j 

Kaip vidupasauliškojo esinio savyje-būties ontinis, 
savaime supraniamumas lemia įsitikinimą šios būties 
prasmės ontologiniu savaime suprantamumu ir užmas- 
kuoja pasaulio fenomeną, taip ir ontinis savaime su- 
prantamumas, kad čia-būtis yra manoji, taip pat savy- 
je slepia atitinkamos ontologinės problematikos galimą 
iškreipimą. Betarpiškai čia-būties „kas“ ne tik yra pro- 
blema ontologiniu požiūriu, bet ji lieka paslėpta onti- 
niu požiūriu. 

Bet ar tokiu atveju egzistencinis-analitinis atsaky- 


* Plg. fenomenologinius tyrinėjimus: Scheler M. Zur Phano- 
menologie und Theorie der Symphatiegefiūhle, 1913, Anhang— 
S. 118 ir toliau; taip pat antrą šios knygos leidimą pavadinimu: 
Wesen und Formen der Symphatie.—1923.— S. 244 ff. 


mas į „kas“ klausimą apskritai neturi jokių orienty- 
rų? Jokiu būdu. Žinoma, kaip toks orientyras geriau- 
siai tinka ne vienas iš anksčiau aptartųŽ čia-būties 
sandaros formalių požymių, bet priešingai, tai požymis, 
pagal kurį čia-būties esmė glūdi jos egzistencijoje. 
Jeigu „aš“ yra esminga čia-būties apibrėžtis, tada ji tu- 
ri būti interpretuojama egzistencialiai. Tada į klausimą 
„kas“ turi būti atsakyta fenomenologiškai, atsklei- 
džiant tam tikrą apibrėžtą čia-būties būties būdą. Jei- 
gu čia-būtis yra „ji pati“ tik egzistuodama, tada tiek 
„jos pačios“ pastovumas, tiek ir galimas jos „nesava- 
rankiškumas"“ reikalauja egzistencinio-ontologinio klau- 
simo kėlimo kaip vienintelio tinkamo kelio į šią pro- 
blematiką. 

Bet jeigu „pats“ gali būti suvoktas „tik“ kaip šio 
esinio būties būdas, tada gali pasirodyti, jog tai veda 
prie tikrojo čia-būties „branduolio“ prarasties. Tačiau 
tokie būgštavimai atsiranda dėl klaidingo prietaro, kad 
nagrinėjamas esinys iš esmės turi objektinės būties po- 
būdį, nors jis ir nelyginamas su kūniškojo daikto ma- 
syvumu. Tačiau žmogaus „substancija“ yra ne dvasia 
kaip sielos ir kūno sintezė, o egzistencija. 


$ 26. Kitų su-čia-būtis ir kasdienė su-būtis 


Atsakymą į klausimą apie kasdienės čia-būlies 
„kas“ turi duoti analizė tokio būties būdo, kuriame 
čia-būtis laikosi pirmiausiai ir dažniausiai. Tyrinėjimas 
orientuojamas į būtį-pasaulyje, o ši pamatinė čia-bū- 
ties sandara lemia kiekvieną jos būties modusą. Jeigu 
mes pagrįstai teigėme, kad ankstesnė pasaulio ekspli- 
kacija atskleidžia kitus būties-pasaulyje struktūrinius 
momentus, tada ši eksplikacija tam tikru požiūriu turi 
parengti atsakymą į „kas“ klausimą. 

Paties aplinkinio pasaulio, pvz., amatininko gaminių 
pasaulio, „aprašymas“ parodė, kad kartu su darbe su- 
randamu įrankiu „sutinkami“ ir kiti, kuriems skiriamas 
„gaminys“. Tokio „įrankio“ būties būde, t. y. jo prie- 
taikoje (Bewandtnis), glūdi esminė nuoroda į galimą 
turėtoją, kuriam jis „galėtų tikti“. Taip pat naudoja- 

moje „medžiagoje“ randamas gamintojas ar „tie- 
kėjas“ kaip toks, kuris „aptarnauja“ gerai arba 
blogai. Pvz., laukas, per kurį mes einame, pasirodo 
priklausantis „tam ir tam“ kaip jo tvarkomas, pa- 
naudota knyga yra nupirkta iš to ir to, padovanota to 
ir to ir pan. Pririšta prie kranto valtis savo būtimi-sa- 
vyje nurodo kokį nors pažįstamą, kuris ja keliauja, 
tačiau kaip „svetima valtis“ ji nurodo kitą. Taigi įran- 
kiame, aplinkiniame įrankių ryšyje sutinkami „kiti“ 
nėra kaip nors primąstomi prie betarpiškai tik objek- 
tiško daikto, tačiau šitie „daiktai“ randami pasaulyje, 
kuriame jie yra kitų įrankiai, o šis pasaulis visada it 
iš anksto yra ir mano pesaulis. Ankstesnė analizė pa- 
saulio viduje randamus esinius apribojo tik įrankiųjų 
reikmenų ir objektyvios gamtos sritimi, t. y. buvo nag- 
rinėjami esiniai, neturintys čia-būties pobūdžio. Apri- 
bojimas buvo reikalingas ne tik eksplikacijos supapras- 
tinimo tikslams, bet visų pirma todėl, kad viduje pa- 
saulio sutinkamos kitų čia-būties būties būdas skiriasi 
nuo įrankumo ir objektiškumo. ,Čia-būties pasaulis 
atveria tokį esinį, kuris ne tik apskritai skiriasi nuo 
įrankių ir daiktų, bet ir tokį, kuris pagal savo būties 
būdą kaip čia-būtis pasaulyje pats yra būties-pasaulyje 
būdas ir taip pat randamas viduje pasaulio. Šis esinys 
nėra nei įrankus, nei objektiškas, bet esti taip, kaip 
pati atverianti čia-būtis — jis irgi yra „čia“ ir „su“. Jei- 
gu norėtume pasaulį apskritai identifikuoti su vidupa- 
sauliškuoju esiniu, tada turėtume sakyti: „pasaulis“ 
yra ir čia-būtis. 

Bet „kito“ susitikimo charakteristika irgi orientuo- 
jasi į savąją čia-būtį. Jeigu ir ji nesiremia „aš“ izolia- 
cija ir išskirtinumu, kur tada galima ieškoti šio izoliuo- 
to subjekto perėjimo prie kito? Kad išvengtume šio ne- 
susipratimo, reikia turėti galvoje, kokia prasme čia 
kalbama apie „kitą“. „Kiti“ — tai nėra viso to, kas už 
manęs, liekana, iš kurios išsiskiria „aš“; priešingai, 
„Kiti“ yra tie, nuo kurių dažniausiai neatsiskiriama, 
tarp kurių esama. Šitokia ir-čia-būtis-su-kitais neturi 
ontologinio su-objektinės-būties-viduje-pasaulio pobū- 
džio. Šitas „su“ yra čia-būtiškas, o „ir“ reiškia būties 


kaip apdairiai besirūpinančios būties-pasaulyje vieno- 
dumą. „Su“ ir „ir“ turi būti suprasti ne objektiškai, o 
egzistencialiai. Šios su-būnančios būties pasaulyje dėka 
pasaūlis visada jau yra toks, kokį aš turiu kartu su ki- 
tais. Čia-būties pasaulis yra su-pasaulis (Mitwelt). Ka- 
me-būtis yra su-būtis su kitais. Pastarųjų vidupasauliš- 
koji būtis-savyje yra su-čia-būtis.. 

Kiti sutinkami ne iš anksto artikuliuotame vaizdiny- 
je, kurį turėtų daiktiškas savas subjektas, suvokiantis 
kitus taip pat daiktiškus subjektus; jie sutinkami ne 
pirminiame įsižiūrėjime į save patį, kuriame būtų ran- 
damas skirtumo „prieš“. Jie sutinkami pasaulyje, ku- 
riame esmingai laikosi besirūpinanti ir apdairi čia-bū- 
tis. Priešingai labai lengvai besisiūlantiems, teoriškai 
sugalvotiems kitų objektinės būties „„aiškinimams“, rei- 
kia laikytis nurodyto fenomenologinio jų vidupasau- 
liškojo susitikimo konstatavimo. Šitoks tiesioginis ir 
elementarus pasaulio čia-būties susitikimo būdas sie- 
kia taip toli, kad net savoji čia-būtis pirmiausia „susi- 
randama" jai į save neįsižiūrint, dar daugiau, apskritai 
„neįsižiūrint“ į „išgyvenimus“ ir „veiksmo centrą“. 
Čia-būtis „save pačią“ suranda tame, ką ji daro, nau- 
doja, ko ji laukia, ką saugo, t. y. tuose aplinkinio pa- 
saulio įrankumuose, kuriais ji rūpinasi. 

Ir net jeigu save pačią čia-būtis aiškiai išsako kaip 
„aš-čia“, šis asmenį prie vietos pririšantis apibrėžimas 
turi būti suprastas iš čia-būtiškojo erdviškumo. Pasta- 
rąjį interpretuodami ($ 23), mes užsiminėme, kad šis 
„aš-čia“ išreiškia ne kokį nors aš-daikto išskirtinį taš- 
ką; Čia-būtis save čia supranta kaip kame-būtį iš įran- 
kaus pasaulio, kuriame čia-būtis laikosi kaip rūpini- 
masis, kaip „ten“. 

V. fon Humboltas“ pateikė kalbas, kuriose „aš“ 
reiškiamas per „čia“, „tu“— per „tai“, „jis“— per „ten“, 
t. y.—apibrėžus gramatiškai — asmeniniai įvardžiai 
perteikiami vietos prieveiksmiais. Nėra aiškų, kokia 
yra pirmoji vietos pažyminio reikšmė — prieveiksminė 


* Über die Verwandschaft der Ortsadverbien mit dem Prono- 
men in einigen Sprachen // Gef. Schriften herausg. von der Prauf. 
Akad. der Wiss.—1829.— Bd. 6.— Abt. 1.— S. 304—330. 

ar įvardinė. Ginčas praranda prasmę, jeigu atkreipia- 
mas dėmesys į tai, kad vietos prieveiksmiai siejasi su 
„aš“ kaip čia-būtimi. „Čia“, „ten“ ir „tai“ iš pradžių nė- 
ra jokios grynos vietos apibrėžtys, liečiančios vidupa- 
sauliškus erdviniuose taškuose esančius esinius; tai yra 
čia-būties pirmapradžio erdviškumo pažyminiai. Spė- 
jamieji vietos prieveiksmiai yra čia-būties apibrėžtys; 
iš pradžių jie turi ne objektinę, o egzistencialinę reikš- 
mę. Tačiau jie nėra ir įvardžiai; jų reikšmė yra neut- 
rali vietos prieveiksmių ir asmeninių įvardžių skirtumo 
atžvilgiu. Šių reiškinių tikroji erdvinė ir čia-būtiška 
reikšmė parodo, kad teoriškai neiškreipta čia-būties 
interpretacija ją mato kaip betarpišką erdvišką, t. y. 
nutolinančią kryptingą „būtį prie“ rūpimo pasaulio. Tą 
„čia“ į savo pasaulį panyranti čia-būtis išsako ne kreip- 
damasi į save, bet, priešingai, nuo savęs nusisukdama 
į apdairiojo įrankumo „ten“, ir kartu save mato egzis- 
tencialiniame erdviškume. 

Pirmiausiai ir dažniausiai čia-būtis save supranta iš 
savo pasaulio ir kito su-čia-būtį susitinka įvairiuose 
vidupasauliškuose reikmenyse. Tačiau net tada, kai ki- 
tų Čia-būtis tarsi suvokiama aiškiai, jie atsiveria ne 
kaip objektiški asmenys-daiktai, bet mes su jais su- 
siliečiame „darbe“, t. y. pirmiausia kaip būtis-pasauly- 
je. Net tada, kai kitą mes matome paprasčiausiai „sto- 
vintį“, jis niekada nėra suvokiamas kaip objektiškas 
žmogus-daiktas; „stoviniavimas“ yra egzistencialinis 
būties modusas: tai nesirūpinantis, neapdairus buvimas 
visur ir niekur. Kito su-čia-būtis sutinkama pasaulyje. 

Tačiau pasakymas „čia-būtis“ aiškiai parodo, kad šis 
esinys „pirmiausia“ nėra susietas su kitu, kad jis, be 
to, dar gali būti „su“ kitu. Tačiau nedera užmiršti, kad 
terminas „su-čia-būtis“ vartojamas pažymėti tokiai bū- 
čiai, kuriai esantys „kiti“ atsiveria viduje pasaulio. Ši 
„Kitų“ su-čia-būtis egzistuoja čia-būčiai tik vidupasau- 
liškai ir taip atsiskleidžia su-čia-esantiesiems (Mitda- 
seienen) tik todėl, kad iš esmės čia-būtis pati savyje 
yra su-būtis. Fenomenologinis teiginys „„čia-būtis esmin- 
gai yra su-būtis“ turi egzistencinę-ontologinę prasmę. 
Juo nenorima ontiškai konstatuoti, kad aš faktiškai nesu 


vienas, kad kartu egzistuoja ir kiti, panašūs į mane. 
Jeigu teiginiu, kad čia-būties būtis-pasaulyje esmingai 
konstituojama su-būties, būtų pasakoma kas nors tokio, 
tada su-būtis nebūtų egzistencinė apibrėžtis, būdinga 
Čia-būčiai kaip jos būties būdas, bet turėtų būti supran- 
tama kaip kituose kaip nors pasirodanti savybė. Su-bū- 
tis egzistencialiai sąlygoja čia-būtį net tada, kai „kitas“ 
faktiškai nesuvokiamas ir nepasirodo akivaizdžiai. Net 
Čia-būties būtis vienatvėje yra su-būtis pasaulyje. Ki- 
to stoka gali reikštis tik su-būtyje ir su-būčiai. Būtis 
vienatvėje yra su-būties negatyvus modusas; jos ga- 
limybė yra su-būties galimybės įrodymas. Kita vertus, 
faktinė būtis vienatvėje įveikiama ne tuo būdu, kad 
„Šalia“ manęs egzistuoja vienas ar dešimt žmonių eg- 
zempliorių. Čia-būtis gali likti vieniša, net jeigu šalia 
būtų visi tie žmonės. Su-būties ir vienas-su-kitu-būties 
faktiškumo pagrindas nėra daugelio „subjektų“ buvi- 
mas drauge. Be to, būtis vienatvėje „tarp“ daugelio to 
daugelio būties atžvilgiu visai nereiškia, kad jie yra 
šalia kaip objektai. Ir būtyje „tarp jų“ jie yra „su“ 
ir „čia“; jų su-čia-būtis atsiskleidžia abejingumo ir sve- 
timumo modusu. Stoka ir „buvimas toli“ yra su-čia-bū- 
ties modusai ir yra galimi todėl, kad čia-būtis kaip su- 
būtis yra savosios čia-būties apibrėžtis; su-čia-būtis 
apibūdina kitų čia-būtį todėl, kad su-būčiai ji atsiskiei- 
džia jos pasaulyje. Savoji čia-būtis egzistuoja tik tiek, 
kiek ji turi esmingąją su-būties struktūrą; ji yra kitus 
susitinkanti su-čia-būtis. 

Jeigu su-čia-būtis yra būties-pasaulyje egzistencia- 
linis sudedamasis elementas, ji — panašiai kaip ir ap- 
dairus elgesys su vidupasauliškais įrankiais, kurį mes 
anksčiau pavadinome rūpinimusi,— turi būti interpre- 
tuojama remiantis rūpesčio fenomenu, kuris apskritai 
nulemia čia-būties būtį (plg. šio skyriaus 6 skirsnį). 
Rūpinimosi egzistencialas (Seinscharakter) negali būti 
būdingas su-būčiai, nors toks būties: būdas yra būtis, 
nukreipta į viduje pasaulio sutinkamus esinius, pana- 
šiai kaip rūpinimasis. Tačiau esinys, su kuriuo čia-bū- 
tis sueina į santykį kaip su-būtis, nėra įrankus reikmuo; 

jis pats yra čia-būtis. Tokiu esiniu nėra rūpinamasi; 
jis globojamas, 

Ir „rūpinimasis“ maistu bei drabužiais ay sergančio 
kūno puoselėjimas yra globa. Tačiau šį pasakymą mes 
suprantame kaip terminą, išreiškiantį egzistencialą, t. y. 
jį vartojame kaip terminą „susirūpinimas“. „Globa“ 
kaip faktinis socialinis institutas grindžiama čia-būties 
kaip su-būties būties struktūra. Jos faktinis reikalingu- 
mas motyvuojamas tuo, kad čia-būtis pirmiausiai ir 
dažniausiai laikosi negatyviajame globos moduse. Ca- 
limi globos būdai yra tokie: būti vienas kitam, būti 
vienas prieš kitą, būti vienas be kito, praeiti vienas 
pro kitą, būti vienas kitam abejingiems. Ir kaip tik 
pastarieji indiferentiškumo ir negatyvumo modusai api- 
būdina kasdienę ir vidutiniškąją būtį-vienas-su-kitu. 
Šie būties modusai dar kartą parodo tą savaime su- 
prantamumo ir nekritimo į akis bruožą, kuris būdingas 
kasdienei vidupasauliškajai kitų su-čia-būčiai taip, 
kaip jis būdingas kasdien rūpinčio reikmens įranku- 
mui. Šie vienas-su-kitu-būties indiferentiškumo modu- 
sai verčia šią būtį pirmiausia interpretuoti kaip dauge- 
lio subjektų daiktiškąjį buvimą. Susidaro įspūdis, kad 
egzistuoja nežymūs to paties buvimo būdo variantai, 
tačiau ontologiškai tarp „abejingo“ kokių nors daiktų 
buvimo vienas šalia kito ir vienas su kitu būnančių 
esinių abejingumo vienas kitam egzistuoja esminis 
skirtumas. 

Globa jos pozityviojo moduso atžvilgiu turi dvi 
kraštutines galimybes. Ji gali tarsi atimti iš kito „rū- 
pesti” ir, rūpindamasi užimti jo vietą, jį pakeisti. 
Tokia globa perima iš kito tai, kuo reikia rūpintis. Tuo 
atveju kitas tarsi išbloškiamas iš savo vietos, jis atsi- 
traukia, kad vėliau perimtų rūpinimosi objektą kaip 
lengvai disponuojamą ar visai nusikratytų jo naštos. 
Tokioje globoje kitas gali tapti priklausomas ir valdo- 
mas, nors toks viešpatavimas gali likti neregimas val- 
domajam. Tokia pakeičianti, „rūpestį“ perimanti glo- 
ba nulemia vieno būtį su kitu plačiu mastu, ir dažniau- 
siai ji liečia rūpinimąsi įrankiais. 

Jos priešingybė yra tokia globa, kuri kitą ne tiek 


pakeičia, kiek padeda išlaisvinti kito egzistencines bū- 
ties galimybes ne tam, kad perimtų jo „rūpestį“, o 
tam, kad iš tikrųjų tą rūpestį sugrąžintų. Tokia globa, 
kuri esmingai palyti tikrąjį rūpestį, t. y. kito egzisten- 
ciją, o ne tik tai, kuo jis rūpinasi, padeda kitam pra- 
skaidrinti savo rūpestį ir jam atsiverti. 

Globa pasireiškia kaip tik tokia čia-būties struktūra, 
kuri tiek rūpimo pasaulio, tiek savosios būties atžvil- 
giu pagal įvairiausias savo galimybes yra įsprausta 
(verklammert) į save. Būtis-vienas-su-kitu pirmiausiai 
ir dažniausiai remiasi tik tuo, kuo tokia būtis rūpinasi 
bendrai. Tokia būtis-vienas-su-kitu, kai kas nors at- 
liekama bendrai, daugiausia ne tik turi išorines ribas, 
bet reiškiasi atstumo ir susilaikymo modusais. Būtis- 
vienas-su-kitu tų, kurie atlieka tą patį dalyką, dažnai 
laikosi tik nepasitikėjimu. Ir priešingai, bendras atsi- 
davimas tam pačiam reikalui sąlygojamas iš tikrųjų 
angažuotos čia-būties. Tik tokia autentiška sąjunga 
įgalina tikrai atsiduoti reikalui, kuris kiekvienam at- 
veria jo laisvę. 

Tarp dviejų kraštutinių pozityvios globos polių — 
pakeičiančios-viešpataujančios ir padedančios-išlaisvi- 
nančios — laikosi kasdienė būtis-vienas-su-kitu ir bręs- 
ta įvairios mišrios formos, kurių aprašymas ir klasifi- 
kacija yra už šio tyrinėjimo ribų. 

Jeigu rūpinimuisi, kaip įrankio atskleidimo būdui, 
priklauso apdairumas, tai globa yra lydima atodairos 
ir a/iaidos. Abi pastarosios kartu su globa gali svyruoti 
atitinkamų negatyviųjų ir indiferentiškųjų modusų ska- 
lėje, net virsdamos beatodairiškumu bei neatidumų, 
sukeliančiu abejingumą. 

Pasaulis atveria ne tik įrankį kaip viduje pasaulio 
sutinkamą esinį, bet ir čia-būtį, kitus kaip su-būtį. Ta- 
čiau šis pasaulyje atsiskleidžiantis esinys savo būtiš- 
kąja prasme yra „kame-būtis“ tame pačiame pasaulyje, 
kuriame, pasirodydamas kitiems, jis yra „su“ ir „čia“. 
Pasauliškumas buvo interpretuojamas ($ 18) kaip reikš- 
miškumo nuorodų visuma. Išankstinis reikšmiškumo 
supratimas duoda galimybę čia-būčiai susitikti įrankį, 
atvertą jo pritaikomumo požiūriu. Reikšmiškumo nuo- 

rodų visuma čia-būties būtyje pririšta prie jos (čia-bū- 
ties) savo būties, kuri jau niekur nebegali būti pritai- 
kyta, bet, priešingai, kuri yra tokia būtis, dėl kurios 
pati čia-būtis yra tai, kas ji yra. 

Tačiau dabar matome, kad čia-būčiai, kuriai rūpi 
jos pačios būtis, priklauso būtis-su-kitais. Todėl kaip 
su-būtis, čia-būtis esmingai „yra“ dėl kitų. Šis teiginys 
turi būti suprastas kaip esminis egzistencialinis teigi- 
nys. Jeigu net kokia nors faktinė čia-būtis neatsisuka 
į kitus ir mano, kad kiti jai nereikalingi arba kad jai 
jų trūksta, ji vis tiek egzistuoja kaip su-būtis. Su-būty- 
je kaip egzistencialiniame „dėl kitų“ pastarieji jau at- 
siveria kaip čia-būtis. Šis kartu su su-būtimi iš anksto 
duotas kitų atvertumas taip pat konstituoja reikšmiš- 
kumą, t. y. pasauliškumą, įsišaknijusį egzistencialinia- 
me „dėl ko“. Todėl taip konstituotas pasaulio pasau- 
liškumas, į kurį jau panardinta čia-būtis, duoda galimy- 
bę taip susitikti pasaulio įrankius, kad kartu su jais, 
kaip apdairiai rūpimais, sutinkama kitų su-čia-būtis. 
Pasaulio pasauliškumo struktūroje glūdi tai, kad kiti 
pirmiausia egzistuoja ne kaip palaidi subjektai šalia 
kitų daikių, bet pasirodo įrankių dėka kaip pasauliško- 
ji pavienė būtis-pasaulyje. 

Su-būčiai priklausančios kitų su-čia-būties atvirumo 
prasmė yra tokia: čia-būčiai būdingame būties suprati- 
me jau glūdi kitų supratimas, nes jos būtis yra su-bū- 
tis. Toks supratimas, kaip ir supratimas apskritai, yra 
ne iš pažinimo išaugęs žinojimas, o pirmapradis egzis- 
tencialinis būties būdas, kuris pirmąkart įgalina pažini- 
mą ir žinojimą. Savižinos pagrindas yra pirmapradiškai 
suprentanti su-būtis. Su-būtis — dėl to, kad jos pirma- 
pradis būties būdas yra su-esanti būtis-pasaulyje,— 
skleidžiasi suprasdama ir žinodama tai, kuo apdairiai 
rūpinasi ir ką randa pasaulyje čia-būtis kartu su kitais. 
Remiantis tuo, kuo rūpinamasi, ir rūpinimosi objekto 
supratimu, galima suprasti ir globojantį rūpinimąsi. To- 
dėl kitas pirmiausia atsiskleidžia per besirūpinančią 
globą. 

Tačiau kadangi globa pirmiausiai ir dažniausiai reiš- 
kiasi negatyviais arba mažų mažiausiai indiferentiš- 


kais modusais — abejingumu vienas kitam, — pirmapra- 
dė ir esminė savižina reikalauja išmokti pažinti save. 
Ir jeigu net savižina virsta saviapgaule ir yra iškrei- 
piama, būtis vienas su kitu reikalauja ypatingų būdų, 
kuriais būtų galima prie kitų priartėti ar į juos „įsi- 
gilinti". 

Bet kaip atvirumas sau arba uždarumas glūdi būties- 
vienas-su-kitu būties būde ir yra ne kas kita, kaip 
tokia būtis-vienas-su-kitu, aiškus globojantis kito at- 
skleidimas taip pat išauga iš pirmapradės su-būties su 
juo. Toks nors ir tematiškas, tačiau ne teorinis-psicho- 
loginis kito atskleidimas teorinei „svetimos sielos gy- 
venimo“ supratimo problematikai gali pasirodyti kaip 
pirminis fenomenas. Kas taip fenomenologiškai pir- 
miausia atsiskleidžia kaip suprantančios būties-vienas- 
su-kitu būdas, kartu suvokiama kaip tai, kas apskritai 
įgalina ir konstituoja būtį kitam. Šis fenomenas, nela- 
bai vykusiai pavadintas „įsijautimu“, turi nutiesti tarsi 
kokį ontologinį tiltą tarp izoliuoto savojo subjekto ir 
apskritai uždaro kito subjekto. 

Žinoma, būtis kitam ontologiškai skiriasi nuo bū- 
ties, orientuotos į objektiškus daiktus. „Kitas“ esinys 
pats turi Čia-būties sandarą. Tai reiškia, kad būtyje-su 
ir būtyje-kitam glūdi būtiškas santykis tarp čia-būties 
ir Čia-būties. Šis santykis, galima sakyti, būdingas savo 
Čia-būčiai, kuri pati turi būties supratimą ir taip sueina 
į santykį su čia-būtimi. Tai reiškia, kad būtiškas san- 
tykis su kitu yra savos būties autoprojekcija „į kitą“. 
Kitas yra mano dublikatas. 

Tačiau lengva pastebėti, kad šis tariamai akivaizdus 
svarstymas menkai pagrįstas. Šios argumentacijos prie- 
laida, kad čia-būties būtis sau yra būtis kitam, yra ne- 
pagrįsta. Kol ši prielaida nėra akivaizdžiai įrodyta, 
lieka neaišku, kaipgi čia-būties santykis su savimi ga- 
li atskleisti kitą kaip kitą. 

Būtis kitam yra ne tik savarankiškas, neredukuo- 
jamas būtiškas ryšys; kaip su-būtis, ji yra duota kartu 
su čia-būties būtimi. Žinoma, nėra reikalo ginčyti, kad 
su-būties pagrindo palaikoma abipusė savižina dažnai 
priklauso nuo to, kokiu mastu savoji čia-būtis suprato 


75 


76 


save; bet šis supratimas parodo tik tai, kokiu mastų es- 
mingoji su-būtis, atsiverdama kitam, praskaidrino save 
arba iškreipė savo vaizdą, o tai yra galima tik todėl, 
kad čia-būtis kaip būtis-pasaulyje jau egzistuoja su ki- 
tu. Ne „įsijautimas“ konstituoja su-būtį; priešingai, jis 
pats galimas su-būties dėka ir yra neišvengiamai mo- 
tyvuojamas vyraujančių negatyviųjų su-būties modusų. 

Jeigu „įsijautimas“ nėra joks pirmapradis egzisten- 
Cialinis fenomenas, kaip ir pažinimas, tai visiškai ne- 
reiškia, kad su juo nesusijusi jokia problema. Jo spe- 
cialioji hermeneutika galėtų parodyti, kaip įvairios 
Čia-būties būties galimybės dezorientuoja ir supainioja 
viena su kita būtį ir jos savižiną ir dėl to yra nuslopi- 
namas tikras „supratimas“, ir čia-būtis ieško prieglobs- 
čio surogatuose. Todėl teisingo „kito“ supratimo gali- 
mybei reikia pozityvios egzistencialinės sąlygos. Ana- 
lizė parodė: su-būtis yra būties-pasaulyje egzistencia- 
linis sandas. Su-būtis pasirodo kaip savotiškas viduje 
pasaulio sutinkamo esinio būties būdas. Jeigu čia-būtis 
apskritai yra, ji reiškiasi kaip būtis-vienas-su-kitu. Pa- 
staroji neturi būti suprasta kaip daugelio „subjektų“ 
egzistavimo suminis rezultatas. Kokio nors skaičiaus 
„subjektų“ esatis pati yra galima tik todėl, kad jų su- 
čia-būtyje pirmapradiškai sutinkami „kiti“ galų gale 
interpretuojami tik kaip „numeriai“. Toks skaičius gali 
būti atskleistas tik konkrečioje su-būtyje ir būtyje- 
vienas-su-kitu. Tokia „beatodairiška“ su-būtis ,,„skai- 
čiuoja“ kitus, ne per daug su jais „skaitydamasi" ar 
net nenorėdama su jais „turėti reikalų". 

Savoji čia-būtis, kaip ir kitų su-čia-būtis, pirmiau- 
siai ir dažniausiai sutinkama aplinkinio rūpinimosi su- 
pasaulyje. Ištirpdama pasaulyje, kuriuo rūpinamasi, 
t. y. būdama kartu su kitais, čia-būtis nėra ji pati. Kas 
gi yra tas, kas egzistuoja kaip kasdienė būtis-vieno-su- 
kitais? 


$ 27. Kasdienė sau-būtis ir das Man 


Šios su-būties analizės ontologiškai svarbus rezul- 
tatas glūdi įžvalgoje, kad savosios čia-būties ir Kito 


„Subjektinis pobūdis“ reiškiasi egzistencialiai, t. y. 
kaip tam tikri būties būdai. Pasauliškai rūpimuose esi- 
niuose kiti sutinkami kaip tai, kas jie yra; jie yra tai, 
ką jie veikia. 

Rūpinantis tuo, kas įvaldyta kartu su Kitais ir Ki- 
tiems arba nukreipta prieš Kitus, rūpestis visada susie- 
tas. su atsiribojimu nuo Kitų; susietas tik taip, kad šį 
atsiribojimą įveiktų, arba taip, kad, atsiribodamas nuo 
Kitų, bet sueidamas su Kitais į santykį, sustiprintų sa- 
vąją čČia-būtį, arba taip, kad čia-būtį, pranašesnę už 
Kitus, skatintų juos nuslopinti. Būtis vienas su kitu 
yra — pati to nesuvokdama — nuolat drumsčiama rū- 
pesčio dėl šio atstumo. Kalbant egzistencialiai, ji tu- 
ri aiostūmio (Abstandigkeit) pobūdį. Kuo labiau šis bū- 
ties būdas nekrinta į akis kasdienei čia-būčiai, tuo at- 
kakliau ir pirmapradiškiau jis veikia. 

Tačiau šiame su-būčiai būdingame atostūmyje glūdi 
štai kas: čia-būtis, kaip kasdienė būtis-vieno-su-kitu, 
palenkta Kitų valdžiai. Ji nėra ji pati, jos būtį yra pa- 
sisavinę Kiti. Kitų savivalė disponuoja kasdienės čia- 
būties galimybėmis. Šitie Kiti nėra koks nors konkre- 
tus Kitas. Priešingai, jiems gali atstovauti kiekvienas 
Kitas. Lemtingas yra tik nekrintantis į akis čia-būties 
kaip su-būties nejučiom pripažįstamas Kitų viešpata- 
vimas. Priklausoma Kitiems, ir ši priklausomybė įtvir- 
tina savo galią. „Kiti“, kurie įvardijami, kad būtų nu- 
slėpta esminė mano priklausomybė nuo jų, yra tie, ku- 
rie kasdienėje būtyje vienas su kitu pirmiausiai ir daž- 
niausiai „yra čia". Tas „Kas“ nėra nei šis, nei kitas, ne 
pats žmogus ir ne kai kurie, ir ne visų suma. Tas „Kas“ 
yra neutrum, das Man. 

Anksčiau buvo parodyta, kaip artimiausioje aplin- 
koje atsiveria viešasis „aplinkinis pasaulis“, kuris yra 
įrankus ir kuriuo rūpinamasi. Naudodamasis viešomis 
susisiekimo priemonėmis, informacijos šaltiniais (laik- 
raščiais), kiekvienas Kitas yra toks pat kaip Kitas. Tokia 
būtis-vieno-su-kitais savąją čia-būtį visiškai ištirpdo 
„Kitų“ būties būde, tačiau taip, kad dar labiau išnyks- 
ta Kitų skirtingybės ir išskirtinumai. Tokiame nepaste- 
bimume ir neapibrėžtume das Man išskleidžia savo tik- 


rąją diktatūrą. Mes gėrimės ir mėgaujamės taip, kaip 
mėgaujasi Man; mes skaitome, matome ir sprendžia- 
me apie literatūrą ir meną taip, kaip mato ir sprendžia 
Man; bet vengiame „didelės minios“ irgi taip, kaip jos 
vengia Man; mus „piktina“ tai, kuo piktinasi Man. 
Das Man, kuris nėra nei kažkas apibrėžta, nei visi, nors 
tai nėra ir suma, nulemia kasdienės būties būdą. 

Das Man pats turi ypatingus būties būdus. Minėtoji 
su-būties tendencija, kurią mes pavadinome atostūmiu, 
remiasi tuo, kad būtis-vienas-su-kitu pati savaime puo- 
selėja vidutinybę. Vidutinybė yra das Man egzistencia- 
linis bruožas. Das Man savo būtyje iš esmės rūpinasi 
savimi. Todėl faktiškai tai yra vidutinybė to, kam pa- 
klūstama, kam pritariama, o kam ne, kam pripažįstama 
sėkmė, o kam ne. Ši vidutinybė, nurodydama tai, dėl 
ko galima ir reikia rizikuoti, pavydžiai stebi bet ko- 
kią išsiskiriančią išimtį. Kiekvienas pranašumas yra be 
triukšmo nuslopinamas. Visa, kas originalu, yra kaip- 
mat suniveliuojama, tarsi tai būtų seniai žinoma. Visa, 
kas sunkiai iškovota, paverčiama patogia banalybe. 
Kiekviena paslaptis praranda savo jėgą. Šis viduliny- 
bės rūpestis dar sykį atskleidžia esminę čia-būties ten- 
denciją, kurią mes vadiname visų būties galimybių su- 
lyginimu (Einebnung). 

Atostūmis, vidutinybė, sulyginimas kaip das Man 
būties būdai konstituoja tai, kas mums žinoma „viešu- 
mo“ vardu. Jis tiesiogiai valdo bet kokią pasaulio ir 
čia-būties interpretaciją ir uzurpuoja visas teises. Ir 
visa tai daroma ne remiantis kokiu nors išskirtiniu ir 
pirmapradžiu būtišku santykiu su „daiktais“, ne todėl, 
kad disponuojama aiškiai suvoktu čia-būties skaidrumu, 
o, priešingai, neįsigilinimo „į pačius dalykus“ pagrindu, 
nes das Man nejautrus visokeriopiems rango ir tikrumo 
skirtumams. Viešumas sudrumsčia viską, ir tokias 
drumzles pateikia kaip kiekvienam prieinamą ir vi- 
siems žinomą dalyką. 

Das Man yra visur kaip namie, tačiau yra taip, kad 
jis visada yra pabėgęs iš tos vietos, kur čia-būtis ryž- 
tasi lemtingam apsisprendimui. Kadangi das Man 'užbė- 
ga už akių bet kokiam sprendimui ik apsisprendimui, 


jis nuima nuo čia-būties bet kokią atsakomybę. Das 
Man gali ją tarsi prisiimti, kad Man galėtų bet kuriuo 
atveju apeliuoti į jį. Jis gali lengvai už viską atsakyti, 
nes nėra nė vieno, kuris būtų už ką nors atsakingas. 
Das Man „egzistavo“ visada, ir vis dėlto galima tarti, 
kad „nė vienas“ nebuvo das Man. Čia-būties kasdieny- 
bėje daugiausia dalykų atsitinka dėl to, apie ką mes 
turime pasakyti, kad tai buvo — niekas. 

Taigi das Man nuima naštą nuo čia-būties kasdie- 
nybėje. Ir ne tik — taip nuimdamas būties naštą, das 
Man pataikauja čia-būčiai tiek, kiek joje glūdi lengvu- 
mo (Leichtnehmen) ir lengvabūdiškumo tendencija. O 
kadangi nuolat nuimdamas būties naštą das Man patai- 
kauja čia-būčiai, jis išlaiko ir sutvirtina savo atkaklų 
viešpatavimą. 

Kiekvienas yra Kitas, ir nė vienas nėra jis pats. 
Das Man, kuris atsako į klausimą apie kasdienės čia- 
būties „kas“, yra „nė vienas“, prie kurio pririšta kiek- 
viena čia-būtis būtyje-vienas-su-kitu. 

Atskleistuose kasdienės būties-vienas-su-kitu, ato- 
stūmio, vidutinybės, sulyginimo, viešumo, būties paleng- 
vinimo ir pataikavimo būtiškuose bruožuose glūdi pir- 
minis čia-būties „atsparumas“. Šis atsparumas nėra 
Čia-būties kaip su-būties būdas. Egzistuodamas minė- 
tuose modusuose, savosios ir Kito čia-būties „pats“ 
dar nėra savęs suradęs arba save jau praradęs. Man 
yra nesavarankiškumo ir neautentiškumo būsena. Būti 
tokioje būsenoje — visiškai nereiškia sumenkėti čia- 
būties faktiškume, kaip nereiškia, kad das Man kaip 
„nė vienas“ (Niemand) yra niekas. Priešingai, šiame 
būties moduse čia-būtis yra ens realissimum, jeigu 
„Tealybė“ yra suprantama kaip čia-būtiškoji būtis. 

Žinoma, das Man nėra joks objektas, kaip ir čia- 
būtis apskritai. Kuo viešiau reiškiasi das Man, tuo jis 
yra giliau pasislėpęs ir sunkiau suvokiamas, tačiau 
kartu tuo mažiau jis yra niekas. Teisingesnei ontinei 
ontologinei „žiūrai“ jis atsiveria kaip realiausias kas- 
dienybės „subjektas“. Ir jeigu jis nėra matomas kaip 
koks objektiškas akmuo, tai dar nieko nesako apie jo 


būties būdą. Negalima nei skubotai paskelbti, kad ši- 
tas Man „iš tikrųjų“ yra niekas, nei laikytis nuomonės, 
kad šis fenomenas yra interpretuojamas ontologiškai, 
jeigu jis „aiškinamas“ kaip daugelio subjektų kolekty- 
vinės būties suminis rezultatas. Priešingai, būties są- 
vokų išsklaida turi būti orientuota į tokius neginčija- 
mus fenomenus. 

Das Man nėra ir tai, ką galima aeiia „Visuoti- 
niu subjektu", plevenančiu virš daugelio. Toks supra- 
timas gali atsirasti tik tada, kai „subjektų“ būtis yra 
suvokiama ne čia-būtiškai ir jie traktuojami kaip ko- 
kios nors rūšies faktiniai objektiniai atvejai. Remiantis 
tokia prielaida, ontologiškai lieka tik viena galimybė — 
visa, kas nėra toks atvejis, suprasti kaip rūšį ir giminę. 
Das Man nėra čia-būties rūšis, ir jo negalima surasti 
šiame esinyje kaip kokios nuolatinės šio esinio savybės. 
Kad šio fenomeno akivaizdoje bejėgė yra ir tradicinė 
logika, neturėtų stebinti, jeigu bus suprasta, kad jos 
pamatas yra dar labai grubi objektiškumo ontologija. 
Todėl jos negalima padaryti lankstesnės net ją įvairiai 
gerinant ir plečiant. Šitokios į „dvasios mokslus“ orien- 
tuotos logikos reformos tik padidina ontologinę pai- 
niavą. 

Das Man yra egzistencialas ir kaip pirmapradis feno- 
menas priklauso pozityviajai čia-būties sąrangai. Jame 
pačiame glūdi skirtingos jo čia-būtiškojo sukonkretini- 
mo galimybės. Jo viešpatavimo akivaizdumas ir aišku- 
mas gali istoriškai keistis. 

Kasdienės čia-būties „pats“ yra das Man-pats, kurį 
mes skiriame nuo autentiškojo, t. y. autentiškai suvok- 
tojo, „pats“. Kaip Man-pats, įprastinė čia-būtis yra išsi- 
barsčiusi das Man stichijoje ir iš pradžių turi save su- 
sirasti. Šis išsibarstymas apibūdina „subjektą“ tokio 
būties būdo, kurį mes jau žinome kaip besirūpinantį 
ištirpimą tiesiogiai sutinkamame pasaulyje. Jeigu čia- 
būtis sau pačiai yra artima kaip Man-pais, tai kartu tei 
reiškia, kad das Man lemia pirminę pasaulio 
ir būties-pasaulyje interpretaciją. Pats das Man, dėl 
kurio kasdieniškai yra čia-būtis, artikuliuoja reikšmiš- 
kumo nuorodų visumą. Čia-būties pasaulis projektuo- 


, 


ja sutinkamą esinį į tokią prietaikų visumą, kuri yra 
artima das Man, ir projektuoja kiek leidžia ribos, nu- 
statomos das Man vidutinybės. Pirmiausia faktinė čia- 
būtis egzistuoja vidutinybės stichijoje aisiveriančiame 
su-pasaulyje. Pirmiausia „aš“ „nesu“ kaip savasis 
„pats“; pirmiausia yra Kiti das Man būdu. Kaip šitoks 
das, Man ir iš jo aš „pats“ esu „duotas“ sau pirmapra- 
diškai. Čia-būtis pirmiausiai yra das Man ir dažniausiai 
juo lieka. Kai čia-būtis atveria ir priartina pasaulį au- 
tentiškai, kai čia-būčiai atsiveria jos autentiškoji būtis, 
tada šis „pasaulio“ atradimas ir čia-būties atsiskleidimas 
visada įvyksta kaip uždangų ir iliuzijų pašalinimas, 
kaip painiavos sulaužymas; visomis tomis iliuzijomis 
Čia-būtis atsitveria nuo savęs. 

Su-būties ir sau-būties das Man stichijoje interpre- 
tacija atsakė į klausimą apie būties-vienas-su-kitu kas- 
dienybės „kas“. Kartu šie stebėjimai davė konkretų 
Čia-būties pamatinės sąrangos supratimą. Atsiskleidė 
būtis-pasaulyje savo kasdienybėje ir vidutinybėje. 

Ikiontologinę savo būties interpretaciją kasdienė 
Čia-būtis pasiima iš pirminio das Man būties būdo. 
Ontologinė interpretacija pirmiausiai orientuojasi į to- 
kią interpretavimo tendenciją, ji supranta čia-būtį iš 
pasaulio ir ją suvokia kaip vidupasauliškąjį esinį. Ir ne 
tik tai; ir būties prasmė, kuria remiantis suprantami 
šitie esantys „subjektai“, duoda galimybę „pirminę“ 
Čia-būties ontologiją išskleisti iš „pasaulio“. Tačiau ka- 
dangi taip pasineriant į pasaulį yra peršokamas pats 
pasaulio fenomenas, jo vietą užima vidupasauliškieji 
objektai, daiktai. Esinio, kuris yra-su-čia, būtis suvo- 
kiama kaip objektas. Taip kasdienė būties pasaulyje 
pozityviojo fenomeno atodanga įgalina atskleisti šios 
būties sandaros ontologinės interpretacijos stokos šak- 
nis. Pati ši būties sandara, panirusi į kasdienybę, yra 
tai, kas save užmaskuoja ir praranda. 

Jeigu jau kasdienės būties-vienas-su-kitu būtis, ku- 
ri ontologinei interpretacijai tariamai pasirodo kaip 
grynasis objektiškumas, iš principo nuo pastarojo ski- 
riasi, tada autentiškojo „pats“ būtis juo labiau negali 

būti suvokta kaip objektiškumas. Autentiškoji sau-būtis 
remiasi ne kokia nors nuo das Man atplėšta subjekto 
išskirtine būsena, bet yra das Man kaip esmingojo eg- 
zistencialo egzistencinė modifikacija. ` 

` Bet tada autentiškai egzistuojančio „pats“ savastis 
ontolọgiškai ištisos prarajos yra atskirta nuo išgyve- 
nimų įvairovėje išliekančio „aš“ tapatybės. 


Penktas skirsnis 


KAME-BŪTIS KAIP KITI 


B. Kasdienė būtis čia ir 
čia-būties nuopuolis 


Sugrįždama prie būties-pasaulyje atvirumo egzis- 
tencialinių struktūrų, interpretacija tam tikra prasme 
išleido iš akių čia-būties kasdienybę. Analizė vėl pri- 
valo sugrįžti į šį teminį fenomenologinį horizontą. Da- 
bar iškyla klausimas: kokie yra būties-pasaulyje atvi- 
rumo bruožai, jeigu ji, panirusi į kasdienybę, laikosi 
das Man būties moduse? Ar jai būdinga specifinė 
savijauta, ypatingas supratimas, ypatinga šneka ir in- 
terpretacija? Atsakymas į šiuos klausimus yra neatidė- 
liotinas, jeigu mes prisiminsime, kad čia-būtis pirmiau- 
siai ir dažniausiai pasineria į das Man stichiją ir yra 
jos manipuliuojama. Ar čia-būtis, kaip nublokštoji bū- 
tis-pasaulyje, pirmiausia kaip tik ir nėra nublokšta į 
das Man viešumą? Ir ką kita reiškia šis viešumas, jei- 
gu ne specifinį das Man atvirumą? 

Jeigu supratimas pirmiausia turi būti suvoktas kaip 
čia-būties būties galimybė, tada das Man būdingo su- 
pratimo ir interpretacijos analizė turi atskleisti, kokios 
būties galimybės čia-būčiai leidžia atsiskleisti ir save 
identifikuoti kaip das Man. Tačiau tokiu atveju šios 
galimybės pačios atskleidžia esminę kasdienybės būties 
tendenciją. O pastaroji galų gale, jeigu ji ontologiškai 
eksplikuota iki galo, turi atskleisti pirmapradį čia-bū- 
ties modusą, tačiau atskleisti taip, kad iš jo visu savo 


egzistencialiniu konkretumu išaiškėtų jau parodytas 
nuobloškio (Geworfenheit) fenomenas. 

Iš pradžių remiantis tam tikrais fenomenais reikia 
parodyti das Man atvirumą, t. y. kasdienį šnekos, 
žvilgsnio ir interpretacijos būties modusą. Ryšium su 
tuo pravers pastaba, kad interpretacija turi grynai 
ontologinį tikslą ir neturi nieko bendra su kasdienės 
čia-būties moralizuojančia kritika ir „kultūrfilosofinė- 
mis“ aspiracijomis. 


$ 35. Šnekalai 


Posakis „šhekalai“ čia neturi būti suprastas panie- 
kinama prasme. Terminologiškai jis reiškia pozityvų 
fenomeną, kuris konstituoja kasdienės čia-būties su- 
pratimo ir interpretacijos būties būdą. Šneka dažniau- 
siai išsisako ir egzistuoja kaip nuolat išsisakanti. Ji 
yra kalba. Tačiau tame, kas išsakyta, jau glūdi suprati- 
mas ir interpretacija. Kalba kaip tai, kas išsakyta, turi 
čia-būtiškojo supratimo interpretacinę išsklaidą. In- 
terpretacinė išsklaida, kaip ir kalba, nėra kas nors 
objektiška; jos būtis pati yra čia-būtiška. Čia-būtis pir- 
miausiai ir iki tam tikrų ribų yra nuolat prie jos pri- 
rišta; ji reguliuoja ir sklaido vidutiniškojo supratimo 
ir jam būdingos savijautos galimybes. Artikuliuoto 
išsakymo reikšmių visuma turi savyje atverto pasaulio, 
Kitų su-čia-būties ir savos kame-būties supratimą. Tuo 
būdu išsakyme glūdintis supratimas apima tiek pasiek- 
tą ir perimtą esinio atvertį, tiek įprastą būties suprati- 
ma, tiek ir tolesnės interpretacijos ir sąvokinės arti- 
kuliacijos disponuojamas galimybes bei horizontus. 
Konstatavus tokios čia-būties interpretacijos faktą, rei- 
kia kelti klausimą apie to, kas išsakyta, ir apie išsakan- 
čiosios šnekos būties būdą. Jeigu ji negali būti supras- 
ta objektiškai, kokia tada yra jos būtis ir ką ji-iš prin- 
cipo pasako apie kasdienį čia-būties būties--būdą? 

Išsisakanti šneka yra pranešimas. Jo būtiškosios ten- 
dencijos tikslas — atverti MlEuEsačioje būtį tam, ką 
šneka šnekantysis. 

Vidutiniškojo supratimo, ' glūdinčio išsisakančioje 

kalboje, pobūdis yra toks, kad praneštoji šneka gali 
būti suprasta tik apskritai, t. y. taip, kad klausantysis 
nepanyra į pirmapradiškai suprantančią būtį, nukreip- 
tą į tai, apie ką šnekama. Ne tiek stengiamasi suprasti 
esinį, apie kurį šnekama, kiek klausomasi tik paties 
šnekėjimo. Tik pastarasis yra suprantamas, o tai, apie 
ką šnekama, suprantama tik apytikriai, paviršutiniš- 
kai, — turima galvoje tas pat, kadangi tai, kas pasakyta, 
suprantama bendru tos pačios vidutinybės lygiu. 
Klausymasis ir supratimas iš anksto orientuoti į 
šnekėjimą patį savaime. Pranešimas „nepraneša“ pir- 
minio būtiškojo ryšio su esiniu, apie kurį šnekama, bet 
būtis-vienas-su-kitu skleidžiasi šnekoje-vienas-su-kitu ir 
rūpinasi tik šnekėjimu. Jai svarbu tai, kad paprasčiau- 
siai šnekama. Pasakymo stilius, dikcija, sentencija už- 
gožia šnekos ir jos supratimo autentiškumą ir dalykiš- 
kumą. lr kadangi šneka prarado pirminį būtiškąjį ryšį 
su apšnekamu esiniu ar tokio ryšio išvis neturėjo, ji 
girdima ne kaip pirmapradis šio esinio. bylojimas, o 
tik kaip perpasakojimas ir paskala. Šnekėjimas sa- 
vaime plečiasi toliau ir įgyja autoritarinį pobūdį. Da- 
lykas yra toks, nes taip šnekama. Tokie perpasakoji- 
mai ir paskalos, kurie pirmapradžio pagrindo stoką 


-paverčia visiški nepagrįstumu, sukuria šnekalus. Pas- 


tarieji neapsiriboja žodine paskala, bet prasismelkia 
į rašymą kaip „rašliava“. Paskalų pagrindas nėra tik 
nuogirdos. Jos maitinasi tuo, kas išskaityta. Vidutiniš- 
kas skaitytojo supratimas niekada negali nuspręsti, 
kas pasiekta ir iškovota pirmapradiškai, o kas tik per- 
pasakota. Negana to, vidutiniškasis supratimas šito at- 
skirti visai ir nesistengia, tai jam nereikalinga, nes jam 


juk viskas suprantama. 


Šnekalų nepagrįstumas ne tik netrukdo jiems 
prasiskverbti į viešumą, bet sukuria jiems palankias 
sąlygas. Šnekalai sukuria galimybę suprasti viską, da- 
lyko neįsisavinus pirmapradiškai. Šnekalai apsaugo nuo 
pavojaus pralaimėti stengiantis įsisavinti. Šnekalai, 
kurių gali griebtis kiekvienas, ne tik atpalaiduoja nuo 
būtinybės siekti tikro supratimo, bet sukuria tam tik- 


rą indiferentišką suprantamumą, kuriam nebėra jokių 
paslapčių. 

Šneka, kuri priklauso esminei čia-būties būtiškajai 
sąrangai ir yra atverties sandas, gali virsti šnekalais, 
o kartu ir ne tik neduoti būčiai-pasaulyje artiku- 
liuoto supratimo, bet paslėpti ir užmaskuoti vidupasau- 
liškąjį esinį. Tam visiškai nereikalinga sąmoningai 
siekti apgaulės. Šnekalai nėra sąmoninga pastanga ką 
nors teigti esant kuo kitu. Nepagrįsto sakymo ir per- 
"sakymo pakanka, kad atsklaida virstų užsklaida. Juk 
"tai, kas pasakyta, visų pirma ir visada suprantama 
kaip tai, kas „sako“, t. y. atskleidžia. Tuo tarpu šne- 
kalų tikroji prigimtis — kadangi jie neleidžia sugrįžti 
prie apšnekamojo dalyko šaknų — yra užsklaida. 

Ši užsklaida dar sutvirtinama tuo, kad šnekalai, per 
kuriuos tariamai atsiskleidžia apšnekamojo dalyko su- 
pratimas, savotiškai nuslopina diskusiją ir užkerta ke- 
lią naujiems klausimams. 

Tokia šnekalų pobūdį turinti interpretacija įsišak- 
nijusi čia-būtyje. Mes daug ką pirmiausia išmokstame 
taip, daug kas niekada nepakyla virš tokio vidutiniško 
supratimo. Tokios kasdienės interpretacijos, kuri suau- 
gusi su čia-būtimi, ji niekada negali išvengti. Kiekvie- 
nas tikras supratimas, pranešimas, atradimas ir naujas 
įsisavinimas, kiekviena tikra interpretacija skleidžiasi 
šnekaluose, turi iš jų ištrūkti ir jiems pasipriešinti. Nė- 
ra taip, kad kokia nors čia-būtis pradeda nuo savęs, 
stovėdama prieš tuščią „pasaulio“ peizažą, žvelgdama 
į tai, kas jai tiesiogiai atsiveria, nepalytėta ir negun- 
doma tokios [šnekalų nulemtos] interpretacijos. Vie- 
šosios interpretacijos viešpatavimas nulemia net nuc- 
taikos galimybes, t. y. tą pamatinį būdą, kuriuo pasau- 
lis palydi čia-būtį. Das Man paženklina savijautą ir 
nulemia, kas ir kaip „matoma“. 

Šnekalai, aptartu būdu užsklendžiantys [pasaulį], 
yra neturinčio šaknų čia-būtiškojo supratimo būties 
"būdas. Tačiau jie pasireiškia ne kaip objekto objektinė 
būsena; jie patys nukerta savo šaknis egzistencialiai, 
kaip nuolatinis šaknų praradimas. Ontologiškai tai reiš- 
kia: šnekaluose besilaikanti čia-būtis kaip būtis-pasau- 

lyje yra atkirsta nuo pirminių ir pirmapradiškai tikrų 
ryšių su pasauliu, su-čia-būtimi, net su kame-būtimi. 
Čia-būtis tarsi pakibusi plevenančioje būsenoje, tačiau 
ir taip egzistuodama ji visada yra „pasaulyje“ su Ki- 
tais ir su savimi. Tik toks esinys, kurio atvertį konsti- 
tuoja jaučianti-suprantanti šneka, t. y. esinys, turintis 
ontologinę „čia“ sąrangą ir egzistuojantis kaip „būtis 
pasaulyje“, turi būtiškąją galimybę prarasti šaknis; 
toks šaknų neturėjimas ne tik kad nėra čia-būties ne- 
būtis, o priešingai — tai yra jos kasdieniškiausia ir at- 
kakliausia „realybė“. 

Tačiau vidutiniškosios interpretacijos savaiminia- 
me suprantamume ir tikrume dėl savęs glūdi tai, kad 
jos prieglobstyje nuo čia-būties lieka paslėptas netik- 
rumo siaubas, kuriame gali vešėti vis stiprėjantis šak- 
nų praradimas. 


$ 36. Smalsulys 


Nagrinėjant supratimą ir „čia“ atvertį, buvo nurody- 
ta Jumen naturale ir kame-būties atvertis buvo pava- 
dinta čia-būties prošvaiste, kurioje apskritai pirmąkart 
pasidaro galimas toks dalykas kaip žvilgis (Sicht). Bet 
kokio čia-būtiškojo pamatinio atvirumo, t. y. supratimo, 
požiūriu žvilgis buvo suvoktas kaip pradinis įsisavini- 
mas esinio, su kuriuo čia-būtis gali sueiti į santykį rem- 
damasi savo esmingosiomis būties galimybėmis. 

Žvilgio pamatinė sąranga pasireiškia ypatingu kas- 
dienės būties polinkiu į „žiūrėjimą“. Šį polinkį mes api- 
būdiname terminu „smalsulys“, kuriam būdinga tai, 
kad jis apsiriboja žiūrėjimu ir išreiškia tam tikrą pasy- 
vaus atsivėrimo pasauliui tendenciją. Šį fenomeną mes 
interpretuojame principiniame egzistencialiniame-onto- 
loginiame horizonte ir vengiame siauros orientacijos į 
pažinimą, kurio perspektyvoje šis reiškinys buvo ži- 
nomas jau seniai ir graikų filosofijoje neatsitiktinai 
buvo suvoktas kaip „žiopsojimas". Aristotelio ontologi- 
nių traktatų rinkinio pirmasis traktatas prasideda žo- 
džiais: pantes anthropoi tu eidenai oregontai physei — 


visi žmonės iš prigimties siekia žinojimo *. Žmogaus--- 


būtyje esmingai glūdi siekimas žiūrėti. Taip pradedamas 
tyrinėjimas, kuriame stengiamasi atskleisti esinio ir jo 
būties mokslinio tyrimo pradmenis, remiantis minėtu 
čia-būties modusu. Ši graikiškoji mokslo egzistenciali- 
nės genezės interpretacija nėra atsitiktinė. Ji ekspli- 
kuoja supratimą, kuris glūdi Parmenido tezėje: to gar 
auto esti noein te kai einai — tas pat yra būtis ir 
mąstymas. Būtis yra tai, kas pasirodo grynajai stebin- 
čiajai pagavai, ir tik toks žiūrėjimas atskleidžia būtį. 
Pirmapradė ir tikroji tiesa glūdi grynajame stebėjime. 
Ši tezė ir toliau išlieka kaip Vakarų filosofijos pama- 
tas. Ji motyvuoja Hėgelio dialektiką, kuri yra galima 
tik ja remiantis. 

Įsidėmėtiną „žiūrėjimo“ prioritetą visų pirma pa- 
brėžė Augustinas**, interpretuodamas concupiscen- 
tia3. Ad oculos enim proprie videre pertinet, akims iš 
esmės būdingas žiūrėjimas. Utimur autem hoc verbo 
etiam in ceteris sensibus cum eos ad cognoscendum 
intendimus. Tačiau žodį „žiūrėti“ mes vartojame pažy- 
mėti ir kitoms juslėms, kai tik jomis naudojamės no- 
rėdami pažinti. Negue enim dicimus: audi, guid rutilet; 
aut, olfac quam niteat; aut, gusta quam splendeat; 
aut, palpa quam fulgeat; videri enim dicuntur haec 
omnia. Mes juk nesakome: klausyk, kaip mirga ar 
kvepia, kaip blizga ar turi skonį, kaip šviečia ar jau- 
čiama, kaip spinduliuoja; bet visur mes sakome: žiū- 
rėk; mes sakome, kad visa tai yra matoma. Dicimus 
auiem non solum, vide quid luceat, quod -soli oculi 
sentire possunt, tačiau kartu mes sakome: žiūrėk, kaip 
šviečia, ne tik apie tai, ką gali pagauti tik akys; sed 
etiam, vide guid sonet; vide guid oleat; vide guid sa- 
piat, vide quam durum sit. Mes taip pat sakome: žiū- 
rėk, kaip skamba, žiūrėk, kaip kvepia, žiūrėk, kaip 
skanu, žiūrėk, kaip sunku. Ideogue generalis experien- 
tia sensuum cbncupiscentia sicut dictum est oculorum 


vocatur, quia videndi officium, in quo primatum oculi 


* Metaphysik A 1, 980a 21. 
** Confessiones, lib. X, cap. 35. 

tenent, etiam ceteri sensus sibi de similitudine usur- 
pant, cum aliquid cognitionis explorant. Todėl juslinė 
patirtis apskritai vadinama „akių džiaugsmu", nes ir 
kitos juslės dėl tam tikro panašumo yra vedamos re- 
gėjimo, kai rūpi pažinimas, kuriame prioritetą turi 
akys. 

Kokia yra toji tik-pagavos tendencija? Kokią eg- 
zistencialinę čia-būties sąrangą išryškina smalsulio fe- 
nomenas? 

Būtis pasaulyje pirmiausia panyra į rūpimą pasaulį. 
Rūpinimąsi kreipia apdaira, kuri atveria įrankį ir laiko 
ji atvertyje. Bet kokiam atnešimui, veiksmo kelio nu- 
tiesimui apdaira duoda įgyvendinimo priemones, rei- 
kiamą progą ir tinkamą akimirką. Ramybės būsenoje 
rūpinimasis neišnyksta, bet apdaira išsilaisvina, ji jau 
nebėra pririšta prie reikmeniškojo pasaulio. Ramybės 
būsenoje rūpestis laikosi atsipalaidavusioje apdairoje. 
Reikšmiškojo pasaulio apdairi atvertis turi nutolinimo 
būties modusą. Atpalaiduota apdaira nebeturi nieko 
įrankaus, kuo reikėtų rūpintis. Kaip esmingai nu-toli- 
nanti, ji sukuria naujas nutolinimo galimybes: tai reiš- 
kia, kad, apleisdama artimiausius įrankius, ji skverbiasi 
į svetimą ir tolimą pasaulį. Rūpestis tampa rūpinimusi 
galimybėmis ramybės būsenoje žiūrėti tik į „pasaulio“ 
išvaizdą. Čia-būtis siekia tolumos, kad galų gale ją pri- 
artintų tik kaip išvaizdą. Čia-būtis leidžiasi prikausto- 
ma tik pasaulio išvaizdos ir panyra į būties modusą, ku- 
riame būdama ji siekia nusikratyti savęs kaip būties- 
pasaulyje, o kartu nusikratyti būties prie kasdienio 
įrankio. 

Tačiau atsipalaidavusiam smalsuliui rūpi žiūrėti ne 
tam, kad būtų suprasta tai, kas pamatyta, t. y. ne tam, 
kad atsivertų pamatyto -dalyko būtis, o tam, kad būtų ` 
tik žiūrima. Naujo. ieškoma tik tam, kad nuo jo būtų 
peršokama vėl prie naujo dalyko. Toks žiūrėjimas su- 
sirūpinęs ne tuo, kad kas nors būtų suprasta ir kad 
būtų laikomasi pažintos tiesos; rūpinamasi atsidavimo 
pasauliui galimybėmis. Todėl smalsulį galima apibūdin- 
ti kaip specifinį nebuvimą prie artimų dalykų. Todėl 
smalsulys siekia ne stebinčiojo buvimo ramybės, o ne- 


rimo ir sužadinimo, kurį sukelia nuolatinė naujybė ir 
nuolatinė galimybė išsiblaškyti. Smalsulys neturi nieko 
bendro su besistebinčiu esinio stebėjimu, iaumazein, 
su nuostaba, jame nėra siekimo per nuostabą pasiek- 
ti nežinojimą; ne, jam rūpi žinojimas, tačiau galų gale 
tik paviršutiniško suvokimo pavidalu. Abu smalsulio 
sandai — nebuvimas rūpimame pasaulyje ir išsiblašky- 
mas naujose galimybėse — funduoja trečią šio fenome- 
no esminį bruožą, kurį mes vadiname benamiškumu. 
Smelsulys yra visur ir niekur. Šis būties-pasaulyje 
modusas atskleidžia naują kasdienės čia-būties būties 
būdą, per kurį ji nuolat atitrūksta nuo šaknų. 
Šnekalai reguliuoja ir smalsulio kryptis, jie sako, 
kas turi būti perskaityta ir pamatyta. Smalsulio visur- 
ir-niekur-būtis pririšta prie šnekalų. Šie abu kasdieniai 


šnekos ir žvilgio būties modusai su savo tendencija“ 


atitrūkti nuo šaknų galų gale neegzistuoja objektiškai 
vienas šalia kito, bet vienas būties būdas kartu paža- 
dina ir kitą. Smalsulys, kuriam nėra nieko paslėpta, 
šnekalai, kuriems nėra nieko nesuprantama, duoda sau, 
t. y. tuo būdu esančiai čia-būčiai, tariamai autentiško 


„gyvo gyvenimo“ garantiją. Tačiau kartu su šia taria- 


mybe pasirodo trečias fenomenas, apibūdinantis kas- 
dienės čia-būties atvertį. 


§ 37. Dviprasmybė 


Kadangi vidutiniškojoje būtyje-vieno-su-kitu susi- 
duriama su tuo, kas pricinama kiekvienam ir apie ką 
kiekvienas gali pasakyti bet ką, greitai tampa nebe- 
aišku, kas atsivėrė tikram supratimui, o kas — ne. To- 
kia dviprasmybė apima ne tik pasaulį, bet ir lygiai 
taip pat būtį-vienas-su-kitu kaip tokią ir net pačią 
čia-būties būtį. 

Viskas atrodo taip, tarsi būtų autentiškai suprasta, 
suvokta ir aptarta, tačiau iš esmės taip nėra, arba at- 
rodo, kad taip nėra, o iš tikrųjų yra taip. Dviprasmy- 
bė apima ne tik reikmenų disponavimą ir valdymą var- 
tojant ir mėgaujantis; ji įsišaknija net į supratimą kaip 
būtiškąją galimybę, į projektavimo būdą ir į čia-būties 

galimybių numatymą. Kiekvienas ne tik žino ir aptaria 
tai, kas yra ir kas vyksta, bet tariasi galįs šnekėti net 
apie tai, kas dar tik turi įvykti, ko. dar nėra, bet kas 
„būtinai“ turi būti padaryta. Kiekvienas jau iš anksto 
užčiuopė ir nujautė, ką kiti taip pat nujaučia ir ap- 
čiuopia. Šitoks būdravimas (Auf-der-Spur-sein), ir dar 
pagrįstas tik nuogirdomis — kas iš tikrųjų „„būdrauja“ 
dėl kokio dalyko, apie tai nešneka, — yra klastingiau- 
sias būdas, kuriuo dviprasmybė atskleidžia čia-būties 
galimybes, čia pat nuslopindama jų galią. 

Jeigu tai, kas nujaučiama ir apčiuopiama, vieną gra- 
žią dieną virsta tikrove, tada kaip tik dviprasmybė pa- 
sirūpina tuo, kad interesas realizuotam dalykui tuojau 
pat išnyktų. Juk tas interesas reiškiasi tik smalsulių ir 
šnekalais ir egzistuoja tik tol, kol pulsuoja nieko nė- 
įpareigojanti, tik-nujaučianti galimybė. Tokia su-ša- 
lia-būtis, gyva tik tol, kol būdraujama, atsisako da- 
lyvauti tuoj pat, kai pradedama įgyvendinti tai, kas. 
nujaučiama. Juk tokiu atveju čia-būtis priversta su- 
grįžti į save pačią. Šnekalai ir smalsulys praranda sa- 
vo galią. Ir jie tuojau pat atsikeršija. Kai realizuojama 
tai, kas buvo tik nujaučiama, šnekalai tuojau pat kons- 
tatuoja: tai visiškai įmanoma padaryti — juk tai buvo 
nujaučiama. Galiausiai šnekalai net įniršta, kad tai, 
kas jų buvo nujaučiama ir nuolat puoselėjama, dabar 
vyksta iš tikrųjų. Juk taip iš jų atimama galimybė ir 
toliau vis nujausti. 

` Tačiau kadangi angažuotos čia-būties, panirusios į 
realizacijos tylą ir tikrą pralaimėjimą, laikas yra visai 
kitoks viešumo požiūriu — lėtesnis negu šnekalų, kurie 
„gyvena greičiau“, tie šnekalai jau seniai užsiima kuo 
kitu, pačiu naujausiu. Anksčiau nujaustas ir kartą 
realizuotas dalykas naujausios naujybės požiūriu atsira- 
do per vėlai. Šnekalai ir smalsulys, panirę į dviprasmy- 
bę, stengiasi, kad naujas ir tikras kūrinys, tik ką atsira- 
dęs, viešumui jau atrodytų pasenęs. Toks kūrinys savo 
pozityviąsias galimybes gali atskleisti tik tada, kai iš- 
kreipiantys šnekalai jau praradę galią ir „visuotinis“ 
interesas išnykęs. 

Viešosios interpretacijos dviprasmybė išankstinį 


šnekėjimą ir smalsią nuojautą pateikia kaip autentišką 
vyksmą, o realizaciją ir veiksmą paženklina nereikš- 
mingumo ir antraeiliškūmo antspaudu. Todėl čia-būtiš- 
kasis supratimas das Man stichijoje, kurdamas projek- 
tus, nuolat pražiūri savo tikrąsias būtiškąsias galimy- 
bes. Čia-būtis visada yra dviprasmiška „čia“, t. y. vie- 
šojoje būties-vienas-su-kitu atvertyje, kurioje kelia 
šurmulį rėksmingiausi šnekalai ir mitriausias smalsulys, 
čia, kur kasdien įvyksta bet kas, o iš tikrųjų — niekas. 

Ši dviprasmybė visada priskiria smalsuliui viską, ko 
ji ieško, o šnekalus apgaubia regimybe, kad jie viską 
nulemia. - 

Bet toks būties-pasaulyje -atverties būtiškasis modu- 


sas viešpatauja ir būčiai-vienas-su-kitu. Kitas „čia“ 
pirmiausia yra tai, kas apie jį buvo nugirsta, kas apie 
jį kalbama ir žinoma. Į pirmapradę būtį-vienas-su-kitu 
pirmiausia įsismelkia šnekalai. Kiekvienas pirmiausia 
prisitaiko prie kito tiek savo elgsena, tiek žodžiais. Bū- 
tis-vienas-su-kitu das Man stichijoje visai nėra užda- 
ras, abejingas vienas-šalia-kito; tai yra įtempias, dvi- 
prasmiškas prisitaikymas vienas prie kito, slaptas abi- 
pusis šniukštinėjimas. Po vienas-kitam-būties kauke 
kunkuliuoja vieno-prieš-kitą-būtis. 

Dar reikia turėti galvoje, kad dviprasmybė visų 
pirma atsiranda ne iš sąmoningo ketinimo apsimesti ir 
išsisukinėti, kad ji sukuriama ne paskiros čia-būties. Ji 
jau glūdi būtyje-vienas-su-kitu kaip nublokštoje būty- 
je-vienas-su-kitu-pasaulyje. Tačiau viešuma ją kaip tik 
ir paslepia, ir Man visada priešinsis tam, kad ši das 
Man būties būdo interpretacija būtų laikoma teisinga. 
Būtų visiškas nesusipratimas tikėtis, kad šių fenomenų 
eksplikacija sulauks das Man pritarimo. 

Šnekalų, smalsulio ir dviprasmybės fenomenai at- 
skleisti taip, kad per juos pačius pasirodo tam tikra 
rišli būties visuma. Šios visumos būties būdą dabar 
reikia suvokti egzistencialiai ontologiškai. Kasdienybės 
būties pamatinis būdas turi būti suprastas anksčiau 
atskleistų čia-būties struktūrų horizonte. 

$ 38. Nuopuolis ir nuobloškis 


Šnekalai, smalsulys ir dviprasmybė apibūdina tai, 
kaip čia-būtis egzistuoja kasdieniškai „čia“, t. y. bū- 
ties-pasaulyje atvertį. Šie bruožai, kaip egzistencinės 
apibrėžtys, nėra objektiniai čia-būties sandai; jie su- 
daro jos būtį. Per juos ir per jų būtiškąją visumą atsi- 
skleidžia pamatinis kasdienybės būties būdas, kurį mes. 
vadiname čia-būties nuopuolių. 

Pavadinimas, neišreiškiantis jokio negatyvaus verti- 
nimo, turi reikšti: čia-būtis pirmiausiai ir dažniausiai 
yra prie rūpimo pasaulio. Šis „pasinėrimas į..." dau- 
giausia turi išsibarstymo das Man viešumoje pobūdį. 
Čia-būtis pirmiausiai ir visada yra jau atpuolusi nuo 
savęs kaip autentiškosios sau-būties-galimybės ir nu- 
puolusi į pasaulį. Nuopuolis į pasaulį reiškia ištirpimą 
būtyje-vienas-su-kitu tokiu mastu, kokiu pastarąją 1e- 
mia šnekalai, smalsulys ir dviprasmybė. Tai, k4 mes 
pavadinome čia-būties neautentiškumu“, dabar, re- 
miantis nuopuolio interpretacija, apibrėžiama tiksliau. 
„Ne-autentiška“ — tai visiškai nereiškia, kad šiame bū- 
ties moduse čia-būtis apskritai praranda savo būtį. Ne- 
autentiškumas nėra kažkas, kas būtų nebe-būtis-pasau- 
tyje: priešingai, jis reiškia ypatingą būtį-pasaulyje, ku- 
ri yra visiškai pasisavinta „pasaulio“ ir Kitų su-čia-bū- 
ties das Man stichijoje. Ne-sau-būtis funkcionuoja kaip 
pozityvi galimybė esinio, kuris, esmingai rūpindama- 
šis, ištirpsta pasaulyje. Ši ne-būtis turi būti suvokta 
kaip pirminis čia-būties būties būdas, kuriame ji daž- 
niausiai laikosi. 

Todėl čia-būties nuopuolis neturi būti suprastas 
kaip „kritimas“ iš grynesnės ir aukštesnės „pirmapra- 
dės būklės". Mes neturime ne tik tokios būklės ontinės 
patirties, bet ir jokių ontologinės interpretacijos gali- 
mybių bei gairių. ? 

Kaip nupuolusi, čia-būtis yra atpuolusi nuo jos pa- 
čios kaip faktinės būties-pasaulyje; ir nupuolusi ji yra 
ne prie kokio esinio, su kuriuo savo būties sklaidoje 


* Pig. § 9. 


ji susiduria arba ne, o pasaulyje, kuris pats priklauso 
jos būčiai. Nuopuolis yra pačios čia-būties egzistencia- 
linė apibrėžtis ir nieko nepasako apie ją kaip objektą 
ar apie objektinius ryšius su esiniu, iš kurio ji „kyla“, 
arba su esiniu, su kuriuo ji po to sueina į commer- 
cium *, 

Ontologinė-egzistencialinė struktūra būtų nesupras- 
ta ir tuo atveju, jeigu jai būtų suteikiama blogos ir ap- 
gailėtinos ontinės savybės prasmė; savybės, kuri gal- 
būt galėtų būti pašalinta būsimose žmonijos kultūros 
stadijose. 

Pirmą kartą užsiminus apie būtį-pasaulyje kaip pa- 
matinę čia-būties sąrangą ir taip pat apibūdinant jos 
sudedamuosius struktūrinius momentus bei nagrinėjant 
būties sąrangą, tos būties būdas liko fenomenologiškai 
neapmastytas. Tiesa, galimi pamatiniai kame-būties, rū- 
pinimosi ir globos tipai buvo aprašyti. Tačiau klausimas 
apie šių būties būdų kasdienį būties modusą liko ne- 
paaiškintas. Be to, pasirodė, kad kame-būtis yra visai 
kas kita, negu tik stebinti arba veikianti priešstata, t. y. 
objektinė kokio nors subjekto ir kokio nors objekto 
būtis-kartu. Nepaisant to, turėjo išlikti regimybė, kad 
būtis-pasaulyje funkcionuoja kaip sustingęs karkasas, 
kurio viduje galimi čia-būties santykiai su savo pasau- 
liu skleidžiasi taip, kad pats „karkasas“ nėra būtiškai 
paliečiamas. Tačiau šis spėjamas „karkasas“ pats yra 
čia-būties būties būdas. Nuopuolio fenomenas yra bū- 
ties-pasaulyje egzistencialinio moduso dokumentas. 

Šnekalai atveria čia-būčiai suprantančiąją būtį savo 
pasauliui, kitam ir sau, tačiau atveria taip, kad ši „,„bū- 
tis-kam..." skleidžiasi pagrindo neturinčio plevenimo 
moduse. Smalsulys atveria viską ir ką tik nori, tačiau 
taip, kad kame-būtis yra visur ir niekur. Dviprasmybė 
nuo čia-būties supratimo nenuslepia nieko, tačiau tik 
tam, kad būtį-pasaulyje laikytų šaknų neturinčiame 
visur ir niekur. 

Ontologiškai išaiškindami per šiuos fenomenus pasi- 
rodantį kasdienės būties-pasaulyje būties būdą, mes 
pirmąkart pasiekiame pakankamą čia-būties pamatinės 

sąrangos apibrėžtį. Kokią struktūrą parodo nuopuolio 
„judrumas“? 

Šnekalai ir juose glūdinti viešoji interpretacija 
konstituojasi būtyje-vienas-su-kitu. Nėra taip, kad tai 
būtų nuo šios būties-vienas-su-kitu atitrūkęs objektinis 
produktas, egzistuojantis savaime, viduje pasaulio. Jo 
negalima sutapatinti ir su kokia nors „visuotinybe“, 
kuri, kadangi iš esmės nepriklauso niekam, „iš tikrųjų“ 
neegzistuoja ir „realiai“ sutinkama tik šnekančioje pa- 
skiroje čia-būtyje. Šnekalai yra pačios būties-vienas- 
su-kitu būties būdas ir neatsiranda dėl tam tikrų aplin- 
kybių, „iš išorės“ veikiančių čia-būtį. Bet jeigu čia- 
būtis per šnekalus ir viešąją „interpretaciją pati sau 
susikuria galimybę paklysti das Man stichijoje, nupui- 
ti į būseną be šaknų, tada tai reiškia: čia-būtis pati 
nuolat puoselėja pagundą nupulti. Būtis-pasaulyje pati 
savaime yra gundanti. 

Taigi tapusi sau pagunda, viešoji interpretacija tvir- 
tai laiko čia-būtį nuopuolyje. Šnekalai ir dviprasmybė, 
įsitikinimas tuo, kad viskas pamatyta ir viskas suprasta, 
sukuria tariamybę, kad taip disponuojama ir valdoma 
čia-būties atvertis gali jai garantuoti pasitikėjimą, tik- 
rumą ir visų jos būties galimybių pilnatvę. Das Man 
pasitikėjimas savimi ir ryžtingumas sustiprina nerū- 
pestingumą autentiškojo jaučiančiojo supratimo atžvil- 
giu. Das Man iliuzija, kad gyvenamas ir palaikomas 
pilnatviškas ir tikras „gyvenimas“, teikia nusiraminimą 
čia-būčiai, kuriai viskas yra „kuo puikiausia“ ir kuriai 
atviros visos durys. Nupuolusi būtis-pasaulyje yra ne 
tik save gundanti, bet ir nusiraminanti. 

Tačiau toks nusiraminimas neautentiškoje būtyje 
neskatina sustingimo ir neveiklumo, bet stumia į nesu- 
stabdomą „veikėjavimą“. Nuopuolis į „pasaulį“ nepa- 
siekia ramybės.. Gundantis nusiraminimas sustiprina 
nuopuolį. Atsižvelgiant tik į Čia-būtiškąją interpretaci- 
ją, gali susiformuoti nuomonė, kad svetimiausių kultū- 
rų supratimas ir jų „sintezė“ su savąja veda prie vis 
gilėjančios ir tikrų tikriausios čia-būties savipratos. 
Įvairiapusis smalsulys ir nerimastinga visažinystė sti- 
muliuoja universalų čia-būtiškąjį supratimą. Bet iš 


esmės lieka. neapibrėžta ir neaišku, kas iš tikrųjų turi 
buli suprantama, lieka nesuprasta, kad pats supratimas 
yra būties galimybė, kuri turi užsiskleisti vien tik au- 
tentiškiausioje savoje čia-būtyje. Šiame nuramintame, 
viską „suprantančiame“ savęs sulyginime su viskuo 
čia-būtis patenka į susvetimėjimą, kuris nuo jos pasle- 
pia jos autentiškiausiąją būties galimybę. Nupuoiusi 
būtis-pasaulyje, kaip gundanti nusiraminanti, kartu yra 
susvetiminanti. 

Tačiau ir vėl — šis susvetimėjimas visai nereiškia, 
kad čia-būtis yra atplėšiama nuo savęs faktiškai: prie- 
šingai, čia-būtį jis stumia į tokį būties būdą, kurio es- 
mė — perdėtas „savęs suskaldymas“, kuris save išban- 
do per įvairiausias interpretacijos galimybes, ir jo su- 
brandintos „charakterologijos“ bei „tipologijos“ pačios 
tampa neaprėpiamos. Šis susvetimėjimas, kuris čia-bū- 
ti atkerta nuo jos autentiškumo ir mažų mažiausiai 
nuo tikro pralaimėjimo galimybės, vis dėlto jos nepri- 
riša prie esinio, kuris nėra ji pati, bet stumia ją į ne- 
autentiškumą, į galimą būties savyje būdą. Gundantis 
nuraminantis nuopuolio susvetimėjimas dėl jam bū- 
dingo judrumo atveda prie to, kad čia-būtis susipai- 
nioja savyje. 

Nurodytieji pagundos, nusiraminimo, susvetimėjimo 
ir susipainiojimo (painiavos) fenomenai apibūdina spe- 
cifinį nuopuolio būties būdą. Šitokį čia-būties judrumą 
mes vadiname kritimu. Čia-būtis iškrinta iš savęs į ne- 
auteniiškiausios kasdienybės niekingumą ir būklę be 
šaknų. Tačiau šį kritimą nuo jos paslepia viešoji inter- 
pretacija, ir paslepia taip, kad kritimas interpretuoja- 
mas kaip „pakilimas“ ir. „konkretus gyvenimas". 

Kritimo į neautentiškos būties das Man stichijoje 
prarają būdas nuolat atitraukia supratimą nuo auten- 
tiškųjų galimybių projektavimo ir bloškia jį į nurimu- 
sią tariamybę, kad viskas yra turima ir viskas pasie- 
kiama. Šis nuolatinis atitrūkimas nuo autentiškumo ir 
kartu nuolatinis jo stimuliavimas sykiu įsibrukant į 
das Man stichiją apibūdina nuopuolio judrumą kaip 
sambrūzdį. 

Nuopuolis nulemia būtį-pasaulyje ne tik egzistencia- 

liai. Sambrūzdis kartu atveria judrų ir netvarų nuo- 
bloškio pobūdį, kuris užvaldo čia-būties savijautą. Nuo- 
bloškis ne tik kad nėra koks „gatavas dalykas“, jis nė- 
ra net galutinis faktas. Jo faktiškumui priklauso tai, 
kad čia-būtis, ko! ji yra tai, kas ji yra, lieka tarsi šuo- 
lyje ir yra įsukta į das Man neautentiškumą. Nuobloš- 
kis, per kurį fenomenologiškai matosi faktiškumas, pri- 
klauso čia-būčiai, kurios būčiai rūpi ji pati. Čia-būtis 
egzistuoja faktiškai. 

Tačiau ar ši nuoroda į nuopuolį neiškelta tokio fe- 
nomeno, kuris tiesiogiai prieštarauja tam, ką nurodo 
formalioji egzistencijos idėja? Ar čia-būtis gali būti 
suvokta kaip esinys, kurio būčiai rūpi jo paties gali- 
mybė, jeigu šis esinys paklysia savo kasdienybėje ir 
„gyvena“ nuopuolyje, prarasdamas save? Tačiau tuo 
atveju nuopuolis į pasaulį yra fenomenologinis argu- 
mentas prieš čia-būties egzistencialumą tik tada, jeigu 
čia-būtis suvokiama kaip izoliuotas aš-subjektas, kaip 
sau-punktas, nuo kurio ji pabėga. Tada pasaulis yra 
objektas. Tada nuopuolis į jį ontologiškai perinterpre- 
tuojamas kaip objektiškumas vidupasauliškojo esinio 
pavidalu. Bet jeigu mes išlaikome čia-būties būtį kaip 
sąrangą, tada bus aiškų, kad nuopuolis kaip šios ka- 
me-būties būdas, priešingai, yra elementariausias čia- 
būties egzistencialumo įrodymas. Kalbant apie nuopuo- 
lį, turima galvoje ne kas kita, kaip būties-pasaulyje ga- 
limybė, nors ir neautentiškumo moduse. Čia-būtis gali 
nupulti tik todėl, kad ją lemia suprantanti jaučianti bū- 
tis-pasaulyje. Atvirkščiai, autentiškoji egzistencija nė- 
ra tai, kas sklando virš nupuolusios kasdienybės, bet 
egzistencialiai yra pastarosios modifikuotas įsisavini- 
mas. 

Nuopuolio fenomenas nėra nei kas nors tokio, ką 
galima pavadinti ,tamsiąja“ čia-būties puse; tai ne ko- 
kia ontiškai esanti savybė, kuri būtų šio esinio švie- 
susis aspektas. Nuopuolis atskleidžia pačios čia-būties 
esmingąją ontologinę struktūrą, kuri ne tik nenulemia 
tamsiosios pusės, bet priešingai, konstituoja visas kas- 
dieniškosios čia-būties dienas. 

Todėl egzistencialinė-ontologinė interpretacija ne 


pateikia jokių ontinių teiginių apie „žmogiškosios pri- 
gimlies sugedimą“, ir ne todėl, kad stokojama reikalin- 
gų įrodymo priemonių, bet todėl, kad jos problemati- 
ka skleidžiasi anksčiau negu bet koks teiginys apie su- 
gedimą ir nesugedimą. Nuopuolis yra sąvoka, išreiš- 
kianti ontologinį judrumą. Ontiškai lieka neapibrėžta, 
ar žmogus „paskendęs nuodėmėje“ ir egzistuoja in 
statu corruptionis, ar jis esti in statu integritatis, ar 
yra tarpinėje stadijoje, in statu gratiae. Tačiau tikėji- 
mas ir „pasaulėžiūra“, kai jie išreiškiami vienaip ar 
kitaip ir kai jais remiantis kas nors teigiama apie čia- 
būtį kaip būtį-pasaulyje, turi įsilieti į iškeltas eg- 
zistencialines struktūras, remiantis prielaida, kad tokie 
teiginiai pretenduoja išreikšti sąvokinį supratimą. 

Šio skyriaus pagrindinis klausimas buvo klausimas 
apie „čia“ būtį. Pagrindinė tema apėmė čia-būčiai es- 
mingai priklausančios atverties ontologinę sąrangą. 
Atverties būtis reiškiasi savijauta, supratimu ir šneka. 
Kasdienis atverties būties būdas reiškiasi šnekalais, 
smalsuliu ir dviprasmybe. Pastarieji modusai reiškiasi 
nuopuolio judrumu, turinčiu esminius pagundos, nusi- 
raminimo, susvetimėjimo ir painiavos bruožus. 

Tačiau ši analizė bendrais bruožais atskleidė čia- 
būties egzistencialinės sąrangos visumą ir parengė fe- 
nomenologinį pagrindą „reziumuojančiai“  čia-būties 
kaip rūpesčio interpretacijai. 


7. M. Heidegeris 

KAS YRA METAFIZIKA 


Hansui Karosai — 
70 metų sukakties proga 


ĮVADAS 
Sugrįžimas prie metafizikos pagrindo 


Dekartas rašo Piko, išvertusiam „Principia Philoso- 
phiae" į prancūzų kalbą: „Ainsi toute la philosophie 
est comme un arbre, dont les racines sont la Méta- 
physique, le tronc est la Physique, et les tranches qui 
sortent de ce tronc sont toutes les autres sciences...“ ! 
(Opp. ed. Ad. et Ta. IX, 14). 

Likdami prie šio vaizdinio, mes klausiame: kokia- 
me dirvožemyje įsišaknijęs filosofijos medis? Iš kokios 
dirvos šaknys, o per jas ir visas medis gauna maiti- 
nančius syvus ir jėgas? Koks dirvoje ir dirvožemyje 
slypintis elementas skverbiasi nešančiomis ir maitinan- 
čiomis medžio šaknimis? Kame rymo ir skleidžiasi me- 
tafizika? Kas yra metafizika savo pagrindo požiūriu? 
Kas apskritai yra metafizika iš principo? 

Ji mąsto apie esinį kaip esinį. Visur, kur klausia- 
ma, kas yra esinys, žvilgsniui atsiveria esinys, galimas 
būties švytėjimo dėka. Švytėjimas, t. y. tai, ką toks 
mąstymas patiria kaip švytėjimą, pats nebepatenka į 
tokio mąstymo žvilgsnį, nes šis mąstymas esinį nuolat 
priešsiato tik kaip esinį ir esinio horizonte. Žinoma, 
šiuo požiūriu remdamasis metafizinis mąstymas kelia 
klausimą apie šio švytėjimo šaltinį ir ištaką. Šis šalti- 
nis pats laikomas pakankamai šviesiu, kad kiekvienam 
požiūriui į esinį garantuotų skaidrumą. 

Kad ir kaip būtų interpretuojamas esinys — ar kaip 
dvasia spiritualistine prasme, ar kaip medžiaga ir jėga 
materialistine prasme, ar kaip tapsmas ir gyvenimas, 
ar kaip vaizdinys, ar kaip valia, ar kaip substancija, ar 
kaip subjektas, ar kaip energija, ar kaip amžinasis su- 


grįžimas, — kiekvienąkart esinys pasirodo kaip esinys 
būties švytėjime. Kai tik metafizika priešstato esinį, 
jau. švyti būtis. Būtis pasirodo kaip nepaslėptis (Unver- 
borgenheit) (Alėtheia). Ar būtis kartu yra tokia nepa- 
slėptis, ar pati įsiskverbia į metafiziką ir reiškiasi kaip 
metafizika, lieka neaišku. Būtis lieka neapmąstyta savo 
atveriančiosios esmės, t. y. savo tiesos, požiūriu. Tačiau 
atsakydama į klausimą apie esinį patį savaime, meta- 
fizika kalba iš neapmąstytosios būties atverties. Todėl 
būties tiesa gali būti pavadinta ta dirva, kurioje laikosi 
metafizika kaip filosofijos medžio šaknys ir kuri jas 
maitina. 

Kadangi metafizika užklausia esinį kaip esinį, ji 
pasilieka prie esinio ir neatsisuka į būtį kaip būtį. Kaip 
medžio šaknys, ji siunčia visus syvus ir jėgas į kamie- 
ną ir jo šakas. Šaknys išsišakoja dirvoje, kad medis 
išaugtų ir galėtų ją palikti. Filosofijos medis išauga iš 
metafizikos šaknų. Nors dirva yra toji stichija, kurioje 
glūdi medžio šaknys, tačiau augantis medis negali 
įsiurbti į save dirvožemio taip, kad šis, kaip kažkas 
mediška, išnyktų medyje. Priešingai, šaknys iki smul- 
kiausių plaušelių glūdi dirvoje. Dirva yra dirva šak- 
nims; joje šaknys išnyksta medžio labui. Šaknys net 
tada priklauso medžiui, kai jos savo prigimtimi atsi- 
duoda dirvos stichijai. Kaip šaknys, jos nėra nukreip- 
tos į dirva; o jeigu ir nukreiptos, tai bent jau ne taip, 
kad jų prigimtis būtų augti tik dėl šios stichijos ir joje 
išsiskleisti. Galima spėti, kad ir stichija nėra tikroji 
stichija tol, kol jos neapipina šaknys. 

Metafizika mąsto tiek, kiek ji esinį priešstato tik 
kaip esinį, bet nemąsto apie pačią būtį. Filosofija ne- 
susitelkia prie savo pagrindo. Ji nuolat jį palieka, ir 
būtent kaip metafizika. Tačiau ji niekada nelieka jo 
nepalytėta. 

Jeigu mąstymas pasirenka kelią, kuriame stengia- 
masi patirti metafizikos pagrindą, jeigu šis mąstymas 
stengiasi mąstyti apie pačios būties tiesą, užuot tik 
priešstatydamas esinį kaip esinį, toks mąstymas tam 
tikru mastu jau yra įveikęs metafiziką. Šis mąstymas — 
ir būtent dar pačios metafizikos požiūriu — sugrįžta į 

metafizikos pagrindą. Tačiau tai, kas pasirodo kaip toks 
pagrindas, jeigu jis patiriamas iš jo paties, galbūt yra 
kas kita ir dar neišsakyta, o todėl metafizikos esmė 
yra kas kita negu pati metafizika. 

Mąstymas, kuris mąsto apie būties tiesą, nebepasi- 
tenkina metafizika; tačiau kartu jis nėra nukreiptas 
prieš metafiziką. Šnekant metaforiškai, jis neišrauna 
filosofijos šaknų. Jis sukasa jai žemę ir suaria dirvą. 
Metafizika lieka pirmine filosofija. Pirminis mąstymas 
jai nepasiekiamas. Metafiziką įveikia būties tiesos mąs- 
tymas. Metafizikos pretenzija būti lemiamu ryšiu su 
„būtimi“ ir lemtingai apibrėžti visus santykius su esi- 
niu yra nepagrįsta. Kol žmogus lieka anima! rationale, 
jis yra animal metaphysicum. Kol žmogus save supran- 
ta kaip protingą gyvūną, metafizika, pasak Kanto, ne- 
atskiriama nuo žmogaus prigimties. Žinoma, mąstymas, 
jeigu jam pavyktų sugrįžti į metafizikos pagrindą, ga- 
lėtų tapti žmogaus esmės pasikeitimo paskata, o toks 
pasikeitimas būtų lydimas metafizikos pasikeitimo. 

Taigi jeigu, išskleidžiant klausimą apie būties tiesą, 
kalbama apie metafizikos įveiką, tai reiškia: reikia 
prisiminti pačią būtį. Toks prisiminimas įveikia anks- 
tesnę dirvos, kurioje glūdi filosofijos šaknys, užmarštį. 
„Būtyje ir laike“ (1927) išskleistas mąstymas ieško ke- 
lių, kaip parengti taip suprantamą metafizikos įveiką. 
Tačiau tai, ką pasiekia toks mąstymas, eidamas savo 
keliu, gali būti tik tai, ką dar reikėtų apmąstyti (Zu- 
denkende sei). Kad pati būtis siejasi su mąstymu ir 
kaip tai atsitinka, visų pirma nepriklauso nuo mąsty- 
mo, arba priklauso ne tik nuo jo. Kad būtis palyti 
mąstymą ir kaip jį palyti, šis dalykas mąstymą sukre- 
čia, ir dėl šio sukrėtimo jis iškyla iš pačios būties, kad 
prisiderinių prie būties pačios savaime. 

Tačiau kam tada reikalinga tokia metafizikos įvei- 
ka? Ar taip toji filosofijos disciplina, kuri anksčiau 
buvo pamatinė, bus pagrįsta ir pakeista kokia nors pir- 
mapradiškesne? Ar čia kalbama tik apie filosofijos ar- 
chitektonikos pakitimą? Ne. O gal, sugrįžtant į metafi- 
zikos pagrindą, turi būti atrasta anksčiau peržiūrėta 
filosofijos prielaida, o filosofijai turi būti priekaištau- 


jama, kad ji dar nestovi ant nepajudinamo pamato ir 
todėl dar negali būti laikoma absoliučiu mokslu? Ne. 

Būties tiesos neturėjimas arba jos atradimas lemia 
kitą dalyką: ne tik filosofijos sąrangą, ne tik pačią fi- 
losofiją, bet artumą ar tolumą to, iš kur filosofija, kaip 
priešstatantis esinio paties savaime mąstymas, gauna 
savo esmę ir būtinumą. Sprendžiamas lemtingas klausi- 
mas, ar pati būtis per savo tiesą gali susisieti su žmo- 
gaus būtimi, ar metafizika, nusisukusi nuo savo pagrin- 
do, ir toliau trukdys, kad būties ryšys su žmogumi pa- 
sirodytų iš šio ryšio esmės kaip švytėjimas, leidžiantis 
žmogui įsiklausyti į būtį ir jai priklausyti. 

Atsakinėdama į klausimą apie esinį kaip tokį, meta- 
fizika jau iš anksto priešstatė būtį. Todėl ji neišvengia- 
mai ir nuolatos išsako būtį. Tačiau metafizika neleidžia 
prabilti pačiai būčiai, nes ji neapmąsto būties tiesos, 
neapmąsto tiesos kaip nepaslėpties, be to, neapmąsto 
nepaslėpties esmės. Tiesos esmę metafizika visada su- 
pranta tik jau išvestinės pažinimo ir teiginio tiesos 
pavidalu. Tačiau gali būti taip, kad nepaslėptis yra 
pirmapradiškesnė už tiesą veritas prasme. Alėtheia ga- 
li būti toks žodis, kuris duoda užuominą apie dar ne- 
patirtą esse profilį ir neapmąstytą esse esme. Jeigu 
taip būtų, tada, žinoma, priešstatantis metafizinis mąsty- 
mas niekada negalėtų pasiekti tiesos esmės, net ir labai 
uoliai imdamasis istorinių ikisokratikų filosofijos tyri- 
nėjimų, nes nėra prasmės kalbėti apie ikisokratikų mąs- 
tymo renesansą, toks ketinimas būtų tuščias ir absur- 
diškas; tačiau derėtų atkreipti dėmesį į dar neišsakytos 
nepaslėpties esmės atgaivinimą, nes būtent taip galėtų 
atsiverti būtis. Tuo tarpu nuo metafizikos per visą jos 
istoriją nuo Anaksimandro iki Nyčės lieka paslėpta 
būties tiesa. Kodėl metafizika nemąsto apie ją? Ar 
tokio apmąstymo stoka nulemta metafizinio mąstymo 
būdo? O gal esmingasis metafizikos likimas yra toks, 
kad iš jos išsprūsta jos pačios pagrindas, nes, atsiran- 
dant nepaslėpčiai, neiškyla tai, kas joje turėtų būti 
visada — paslėptis (Verborgenheit), nes ją užstoja tai, 
kas nepaslėpia, kas pasireiškia kaip esinys? 

Tačiau kartu metafizika nuolat ir įvairiausiais pa- 


101 


vidalais išsako būtį. Ji pati kuria ir sustiprina regi- 
mybę, kad ji pati kelia klausimą apie būtį ir duoda į 
jį atsakymą. Tačiau metafizika niekur neatsako į klau- 
simą apie būties tiesą, nes tokio klausimo ji nekelia. 
Ji nekelia tokio klausimo todėl, kad ji mąsto būtį tik 
priešstatydama esinį kaip esinį. Ji mąsto esinio visumą 
ir kalba apie būtį. Ji kalba apie būtį, o mąsto esinį 
kaip esinį. Nuo pat pradžios iki pabaigos metafizikos 
teiginiai labai keistu būdu nuolat painiojo esinį su 
būtimi. Žinoma, šią painiavą reikia mąstyti kaip įvykį, 
o ne kaip klaidą. Painiavos priežastis jokiu būdu nėra 
mastymo aplaidumas ar sakymo paviršutiniškumas. 
Dėl šios nuolatinės painiavos viskas galutinai susinarp- 
lioja, kai teigiama, kad metafizika kelia būties klau- 
simą. 

Beveik gali pasirodyti, kad metafizika, savotiškai 
mastydama esinį, nebemato ribos, kuri žmogų atskiria 
nuo pirmapradžio būties ryšio su žmogaus esme. 

O kas, jeigu šio ryšio stoka ir šios stokos užmarštis 
iš esmės nulemia moderniąją epochą? Kas, jeigu būties 
stoka žmogų vis labiau pririša prie esinio, ir todėl žmo- 
gus iškrinta iš būties ryšio su savo esme, ir šis iškri- 
timas kartu lieka paslėptas? Kas, jeigu taip būtų iš 
tikrųjų, jeigu taip būtų nuo seniausių laikų? Kas, jeigu 
yra ženklų, kad ši užmarštis ateityje dar lemtingiau 
prasmegs į užmarštį? 

Ar mąstančiajam tai būtų dar viena paskata šio 
būties likimo akivaizdoje nutaisyti išdidžią miną? Jei- 
gu taip yra, ar tai būtų dar viena paskata, paskendus 
būties užmarštyje, dumti sau akis ir dar drąsintis pa- 
kilia nuotaika? Jeigu taip yra su būties užmarštimi, ar 
tai nėra pakankama paskata tam, kad mąstymas, mąs- 
tantis apie būtį, patirtų siaubą ir taip suprastų, jog jis 
negali nieko kito, o tik šį būties likimą ištverti nepai- 
sydamas siaubo ir pirmąkart praskaidrinti mąstymą apie 
būties užmarštį? Bet ar mąstymas tai sugebėtų, kol to- 
kia jį spaudžianti baimė yra tik prislėgta nuotaika? Ką 
šio siaubo būtiškajam likimui galėtų duoti psichologija 
ir psichoanalizė? 

Tačiau tarus, jog metafizikos įveika pažadina pa- 


slangą pirmąkart išmokti kreipti dėmesį į būties už- 
marštį, kad ją patirtų ir šią patirtį įtrauktų į būties ryšį 
su žmogumi ir ją išsaugotų, klausimas „kas yra metafi- 
zika?” būties užmaršties bėdoje galbūt liktų būtiniau- 
sias iš būtiniausių mąstymo klausimų. 

Taigi viskas priklauso nuo to, ar reikiamu metu 
mąstymas tampa labiau mąstantis. Taip atsitiktų, jeigu 
mąstymas, užuot stiprinęs savo pastangas kiekybiškai, 
kreiptųsi į kitus pradmenis. Tada į esinį kaip tokį 
orientuotas, todėl priešstatantis ir taip nušviečiantis 
mąstymas būtų pakeistas pačios būties sukurtuoju, to- 
dėl būčiai priklausančiu mąstymu. 

Svarstymai apie tai, kaipgi vis dar metafiziniai ir 
tik metafiziniai vaizdiniai gali būti veiksmingai ir nau- 
dingai panaudoti kasdieniame ir viešajame gyvenime, 
yra tušti. Nes juo labiau mąstymas bus mąstantis, juo 
labiau jis skleisis, orientuodamasis į ryšį su būtimi, tuo 
grynesnis bus mąstymas, atliekantis vienintelį jam 
pritinkantį veiksmą: mąstyti tai, ką jis turi mąstyti, ir 
todėl mąstyti tai, ką jis jau yra mąstęs. 

Bet kas gi dar mąsto apie tai, kas apmąstyta? Vieš- 
patauja prasimanymas. Nutiesti mąstymui kelią, kuriuo 
eidamas jis patektų į būties tiesos ryšį su Žmogaus es- 
me, atverti mąstymui horizontą, kuriame jis autentiš- 
kai apmąstytų pačią būtį jos tiesoje, — štai į ką „pake- 
liui” yra „„Būtyje ir laike“ išbandytas mąstymas. Šiame 
kelyje, t. y. orientuojantis į klausimą apie būties tiesą, 
yra būtinas žmogaus esmės apmąstymas, kadangi dar 
neišsakyta, nes dar tik nujaučiama, būties užmaršties 
patirtis apima visa lemiantį spėjimą, kad būties nepa- 
slėpčiai būdingas ryšys su žmogaus esme priklauso ir 
pačiai būčiai. Bet kaipgi šis patirtas spėjimas gali tapti 
bent jau artikuliuotu klausimu, jeigu iki tol nebus pa- 
dėtos visos pastangos tam, kad žmogaus esminis api- 
brėžimas būtų atplėštas nuo subjektyvumo, o sykiu ir 
nuo tokio apibrėžimo, kuris remiasi žmogaus kaip ani- 
mal rationale supratimu? Kad tiek būties ryšys su žmo- 
gaus esme, tiek esminis žmogaus santykis su būties 
kaip tokios atvertimi („čia“) būtų išreikšti vienu žo- 
džiu, tai esmingajai sričiai, kurioje žmogus reiškiasi 

kaip žmogus, buvo parinktas pavadinimas „čia-būtis“. 
Taip buvo padaryta nepaisant to, kad metafizika šį pa- 
vadinimą vartoja tam, kas dar kitaip vadinama existen- 
tia, tikrove, realybe ir objektyvumu, nepaisant to, kad 
net įprasta kalba apie „žmogiškąją būtį“ šį žodį vartoja 
metafizine prasme. Užkertamas kelias bet kokiam ap- 
mąstymui, jeigu apsiribojama konstatavimu, kad „Bū- 
tyje ir laike“ vietoje žodžio „sąmonė“ vartojamas žodis 
„čia-būtis“. Tarsi čia būtų manipuliuojama tik skirtin- 
gų žodžių vartosena, tarsi čia nebūtų kalbama apie 
vieną vienintelį dalyką — būties ryšį su Žmogaus esme, 
kad tuo būdu, mąstant iš mūsų pačių situacijos, mąs- 
tymui būtų pateikta esmingoji žmogaus patirtis, lemian- 
ti pagrindinį klausimą. Nėra taip, kad žodis „čia-būtis“ 
tik pakeičia žodį „sąmonė“, nėra ir taip, kad „čia- 
būtimi“ pavadintas „dalykas“ pakeičia tai, kas įsivaiz- 
duojama tariant žodį „sąmonė“. Priešingai, „čia-būtis“ 
įvardija tai, kas pirmąkart patiriama kaip vieta, bū- 
tent kaip būties tiesos vietovė, ir kas turi būti atitin- 
kamai apmąstyta. 

Kokią mintį, einančią per visą traktatą „Būtis ir 
laikas“, išreiškia žodis „čia-būtis“, nusakytas svarbiau- 
siu teiginiu, skambančiu taip: „„Čia-būties „esmė“ glūdi 
jos egzistencijoje“ (p. 42)? 

Žinoma, jeigu bus prisiminta, kad metafizikos kal- 
boje žodis „egzistencija“ reiškia tą patį, ką „čia-būtis“, 
būtent bet kokio tikro dalyko, pradedant Dievu ir bai- 
giant smiltele, tikrovę, tada šis teiginys, jeigu tik jis 
suprantamas tiesmukai, apmąstomo dalyko problemiš- 
kumą tik perkelia iš žodžio „čia-būtis“ į žodį „„egzisten- 
cija“. Pavadinimas „egzistencija“ „Būtyje ir laike“ 
vartojamas paženklinti tik žmogaus būčiai. Remiantis 
teisingai apmąstyta „egzistencija“, galima mąstyti čia- 
būties „esmę“, kurios atvertyje pasirodo ir pasislepia, 
priartėja ir atsitraukia pati būtis; ši būties tiesa nėra 
čia-būtis ir negali būti su pastarąja sutapatinta taip, 
kaip tai išreiškia metafizinis teiginys: koks nors ob- 
jektyvumas kaip toks yra subjektyvumas. 

Ką reiškia „egzistencija“ „Būtyje ir laike“? Žodis 
išreiškia tam tikrą būties būdą, būtent būtį esinio, at- 


siveriančio būties atverčiai, kurioje jis stovi, ją išsta- 
tydamas. Tokio išstatymo patirtį išreiškia žodis „„rūpes- 
tis“. Ekstatinė čia-būties esmė apmąstoma iš rūpesčio, 
ir atvirkščiai — rūpestis patiriamas tik suvokiant jo eks- 
tatinę prigimtį. Taip patirtas išstatymas yra čia apmąs- 
tomo exstasis esmė. Todėl egzistencijos ekstatinė pri- 
gimtis nepakankamai gerai suprantama net tada, kai ji 
suprantama kaip stovėsena-už, ir tas „už“ suvokiamas 
kaip „nuošalyje nuo" sąmonės ir dvasios imanentišku- 
mo vidaus; nes taip suprasta egzistencija vis dar būtų 
interpretuojama orientuojantis į „subjektyvumą“ ir 
„substanciją“, o tuo tarpu šitas „už“ turi būti mąsto- 
mas kaip pačios būties atverties išsklaida. Ekstatiškumo 
„Stasis“, nors tai gali skambėti labai keistai, yra įsista- 
tymas į nepaslėpties „už“ ir „čia“; o būtis pati esti 
kaip nepaslėptis. Tai, ką išreiškia pavadinimas „eg- 
zistencija“", jeigu šis žodis vartojamas mąstymo, mąs- 
tančio būties tiesą ir iš būties tiesos, stadijoje, gražiau- 
siai gali būti pavadinta žodžiu „įsistatymas“. Tačiau tuo 
atveju mes privalome įsistatymą į būties atvertį, įsista- 
tymo išsklaidą (rūpestį) ir būseną ant ribos (būtį į mir- 
tį) mąstyti kartu ir kaip pilnutinę egzistencijos esmę. 

Esinys, kuris esti egzistencijos būdu, yra žmogus. 
Tik žmogus egzistuoja. Uola yra, bet ji neegzistuoja. 
Medis yra, bet jis neegzistuoja. Arklys yra, bet jis ne- 
egzistuoja. Angelas yra, bet jis neegzistuoja. Dievas 
yra, bet jis neegzistuoja. Teiginys „tik žmogus egzistuo- 
ja“ jokiu būdu nereiškia, kad tik žmogus yra tikras 
esinys, o visi kiti esiniai yra netikri, kad jie yra tik 
regimybė ar žmogaus vaizdinys. Teiginys „žmogus eg- 
zistuoja“ reiškia: žmogus yra toks esinys, kurio būtis 
per atsiveriantį įsistatymą į būties atvertį išsiskiria iš 
būties aisiverdama pačiai būčiai. Žmogaus egzistencia- 
linė prigimtis lemia tai, kad žmogus gali priešstatyti 
esini kaip tokį ir sąmonė suponuoja ekstatiškai mąs- 
tomą egzistenciją kaip žmogaus essentia, kur essentia 
reiškia tai, kaip žmogus esti, kiek jis yra žmogus. Prie- 
šingai, sąmonė nėra tai, kas pirmąkart sukuria esinio 
atvertį; ji nėra ir tai, kas žmogui suteikia atsiverian- 
čiąją stovėseną prieš esinį. Kame ir kokioje laisvoje 

dimensijoje turi išsiskleisti bet koks sąmonės intencio- 
nalumas, jeigu žmogaus esmė jau neglūdi įsistatyme? 
Jeigu rimtai įsimąstoma, ką kita gali reikšti žodis 
-sein pavadinimuose Bewufisein ir Selbsibewufisein“ *, 
jeigu ne egzistencialinę prigimtį to, kas yra tik tada, 
kai egzistuoja? Būti „savimi“ būdinga prigimčiai tokio 
esinio, kuris egzistuoja, tačiau egzistencija ne tik nė- 
ra sau-būtis, bet ir nėra pastarosios lemiama. Tačiau 
kadangi metafizinis mąstymas žmogaus sau-būtį apibrė- 
žia remdamasis substancija ar — kas yra tas pat — sub- 
jektu, pirmasis kelias, kuris veda nuo metafizikos 
prie ekstatinės egzistencialinės žmogaus esmės, turi 
remtis metatizine žmogaus sau-būties apibrėžtimi („Bū- 
tis ir laikas“, $ 63 ir $ 64). 

Tačiau kadangi klausimas apie egzistenciją visada 
tarnauja vieninteliam mąstymo klausimui, būtent pir- 
mapradiškai išsiskleidžiančiam klausimui apie būties 
tiesą kaip visos metafizikos paslėptąjį pagrindą, tai 
traktato, kuriame bandoma sugrįžti prie metafizikes pa- 
grindo, pavadinimas yra ne „Egzistencija ir laikas“ ir 
ne „Sąmonė ir laikas“, o „Būtis ir laikas“. Tačiau šio 
pavadinimo negalima suvokti kaip analogo tokių įpras- 
tų mums pavadinimų, kaip būtis ir tapsmas, būtis ir 
regimybė, būtis ir mąstymas, būtis ir priedermė. Juk 
visuose šiuose pavadinimuose būtis suvokiama siaurai, 
tarsi „tapsmas“, „regimybė“, „mąstymas“, „priedermė“ 
nepriklausytų būčiai, e tuo tarpu tai, akivaizdu, nėra 
niekas ir todėl priklauso būčiai. „Būtis“ „,„Būtyje ir 
laike“ yra ne kas kita kaip „laikas“ tiek, kiek „laikas“ 
vartojamas įvardyti būties tiesai, kuri yra būties esa- 
tis, o kartu ir pati būtis. Tačiau kodėl „laikas“ ir „bū- 
tis“? 

Prisiminus istorijos pradžią, kai būtis atsivėrė 
graikų mąstymui, gali pasirodyti, kad graikai iš pat 
pradžių turėjo esinio būties kaip esančiojo esaties pa- 
tirti. Jeigu einai mes verčiame „būti“, tada toks pažo- 
dinis vertimas yra teisingas. Tačiau taip vieną žodį mes 
tik pakeičiame kitu. Jeigu įsigiliname, tuojau pat pa- 
sidaro aišku, kad mes ne tik nemąstome to einai grai- 
kiškai, bet ir neturime atitinkamo aiškaus ir vienarcikš- 


mio žodžio „mąstyti“ apibrėžimo. Taigi ką mes pa- 
sakome, vietoj einai sakydami „būti“, o vietoj „būti“ 
sakydami einai ir esse? Mes nieko nepasakome. Grai- 
kiškas, lotyniškas ir vokiškas žodžiai lieka vienodai ne- 
bylūs. Laikydamiesi įprastinės vartosenos, mes išsiduo- 
dame esą iniciatoriai didžiausio bemintiškumo, atsira- 
dusio mąstymo stichijoje ir viešpataujančio iki šiolei. 
Tačiau tuo einai sakoma: būti esatyje. Šios esaties esmė 
giliai paslėpta pradiniame būties pavadinime. Tokie žo- 
džiai kaip einai ir usia, kaip pausia ir apusia mums pir- 
miausia sako: esatyje neapmąstyta ir paslėpta vieš- 
patauja dabartis ir trukmė, esti laikas. Tuo būdu būtis 
kaip tokia iškyla į nepaslėptį iš laiko. Taip laikas yra 
nuoroda į nepaslėptį, t. y. į būties tiesą. Tačiau taip 
apmąstomas laikas negali būti patiriamas, įsižiūrint į 
esinio kaitą. Akivaizdu, kad laikas turi visai kitokią 
prigimtį, kuri ne tik neapmąstyta metafizinėje laiko 
sąvokoje, bet apie ją niekada net nesusimąstyta. Taip 
laikas dar tik apmąstytinu pavadinimu pirmąkart atsi- 
veria patiriamai būties tiesai. 

"Tiek pirmieji metafiziniai būties pavadinimai byloja 
apie paslėptąją laiko esmę, tiek ir paskutinysis: „amži- 
nasis sugrįžimas". Būties istorija metafizikos epochoje 
yra valdoma neapmąstytosios laiko esmės. Šis laikas 
yra ne tik nekoordinuojamas su erdve, bet kartu nėra 
jai tik subordinuojamas. 

Pastanga pereiti nuo esinio kaip tokio priešstatos 
prie būties tiesos mąstymo remiantis ta priešstata tam 
tikra prasme privalo dar priešstatyti ir būties tiesą, 
tačiau ši priešstata yra neišvengiamai kitokia ir galų 
gale, kaip priešstata, neatitinka ap-mąstytino dalyko. 
Šitoks iš metafizikos perimtas, į būties tiesos ryšį su 
žmogaus esme įsigilinantis santykis suvokiamas kaip 
supratimas. Tačiau šis supratimas kartu mąstomas iš 
būties nepaslėpties. Tai yra ekstatinis, t. y. atverties 
srityje įsistatantis, nublokštas projektas. Toji sritis, kuri 
atveriama projekto ir kurioje kažkas (šiuo atveju būtis) 
pasirodo kaip kažkas (šiuo atveju būtis kaip ji pati 
savo nepaslėptyje), vadinama prasme (plg. „Būtis ir 

laikas“, p. 151). „Būties prasmė“ ir „būties tiesa“ 
reiškia tą patį. 

Tarus, kad laikas vis dar slaptingu būdu priklauso 
būties tiesai, kiekviena projektuojanti būties tiesos at- 
vertis kaip būties supratimas turi įsižiūrėti į laiką kaip 
galimą būties supratimo horizontą (plg. „Būtis ir lai- 
kas“, $ 31—34 ir $ 68). 

Aiškiau įrodyti būties užmarštį, kurioje skendi bet 
kokia filosofija, tačiau kuri kartu tapo ir liko lemtingu 
uždaviniu mąstymui, išskleistam „„Būtyje ir laike“, fi- 
losofija negali niekaip kitaip, išskyrus tą lunatišką 
tikrumą, su kuriuo ji apėjo vienintelį ir autentišką ,„Bū- 
ties ir laiko“ klausimą. Todėl turimi galvoje ne nesusi- 
pratimai dėl kokios nors knygos, o tai, kad mus apleido 
būtis. 

Metafizika sako, kas yra esinys kaip esinys. Ji bran- 
dina Jogos (teiginį) apie on (esini). Vėlesnės kilmės pa- 
vadinimas „ontologija“ apibūdina jos esmę, žinoma, da- 
rant prielaidą, kad šį pavadinimą mes suvoksime orien- 
tuodamiesi į tikrąjį turinį, o ne į mokykliškai siaurą 
jo supratimą. Metafizika skleidžiasi on hē on srityje. Jos 
vaizdiniai liečia esinį kaip esinį. Tuo būdu metafizika 
stato priešpriešiais esinių kaip tokių visumą, esinio esi- 
niškumą (usia on). Tačiau esinio esiniškumą metafizika 
stato priešpriešiais dvejopu būdu: visų pirma esinių 
kaip tokių visumą jų bendriausių savybių požiūriu (on 
kaiholu, koinon), tačiau kartu ir esinių kaip tokių vi- 
sumą aukščiausiojo ir todėl dieviškojo esinio prasme 
(on katholu, akrotaton, theion). Esinio kaip tokio ne- 
paslėptis tokiu dvejopu būdu išsiskleidė Aristotelio me- 
tafizikoje (plg. Met. T, E, K). 

Metafizika pati savaime ir būtent todėl, kad ji pa- 
stato priešpriešiais esinį kaip esinį, yra dvilypė ir vien- 
tisa bendriausio ir. aukščiausio esinio tiesa. Savo esme 
ji yra kartu ir ontologija siaurąja prasme, ir teologija. 
Šitokia onto-teologinė tikrosios filosofijos (protė phi- 
losophia) prigimtis turi būti pagrįsta remiantis tuo, 
kaip jai atsiveria on būtent kaip on. Taigi ontologijos 
teologinis pobūdis reiškiasi ne tuo, kad graikiškoji 
metafizika vėliau buvo perimta krikščionybės bažny- 


tinės teologijos ir buvo pastarosios pertvarkyta. Prie- 
šingai, jis buvo nulemtas to būdo, kuriuo iš pat pra- 
džių esinys buvo atvertas kaip esinys. Tokia esinio 
nepaslėptis pirmąkart atvėrė galimybę krikščioniškajai 
teologijai palenkti sau graikų filosofiją; ar tai buvo 
teologijai naudinga, ar žalinga — tegul sprendžia 
teologai, remdamiesi krikščioniškąja patirtimi ir apmąs- 
tydami tai, kas pasakyta apaštalo Pauliaus Pirmajame 
laiške korintiečiams: uchi emėoranen ho theos tėn so- 
phian tu kosmu — „Argi Dievas nepavertė pasaulio iš- 
minties kvailyste?“ (1 Kor 1, 20). Tačiau „sophia tu 
kosmu” yra tai, ko, pasak 1, 22, Hellėnes zėtusin, siekė 
graikai. Protė philosophia (tikrąją filosofiją) Aristotelis 
net pabrėždamas vadina zėtumenė — siektinu dalyku. 
Ar krikščioniškoji teologija, sekdama apaštalo žodžiu, 
dar kartą ryšis rimtai pažvelgti į filosofiją kaip į kvai- 
lystę? 

Metafizika, kaip esinio kaip tokio tiesa, yra dvily- 
pė. Tačiau šio dvilypumo pagrindas ir net jo kilmė 
lieka metafiziškai paslėpta, ir visai ne atsitiktinai ar dėl 
neapsižiūrėjimo. Metafizika prisiima šį dvilypumą to- 
dėl, kad ji yra tai, kas ji yra: esinio kaip esinio prieš- 
stata. Metafizikai nelieka jokio pasirinkimo. Kaip me- 
tafizika, ji išblokšta iš būties patirties dėl savo pri- 
gimties; juk ji nuolat priešstato esinį (on) tik taip, 
kaip tas esinys (hė on) pats jai pasirodo. Tačiau metafi- 
zika nekreipia jokio dėmesio į tai, kas šitame pačiame 
on lieka paslėpta net tada, kai jis pasirodo nepaslėp- 
tyje. 

Todėl, atėjus laikui, gali tapti būtina iš naujo ap- 
mąstyti tai, kas yra iš tikrųjų pasakoma žodžiu on, 
„esantis“. Tokiu būdu klausimas apie on vėl patektų 
į mąstymo lauką (plg. „Būtis ir laikas“. Pratarmė). Ta- 
čiau toks pakartojimas ne tik dubliuoja platoniškąjį- 
aristoteliškąjį klausimą, bet nugrimzta į tai, kas slypi 
tame on. 

Tas slaptingasis on elementas yra metafizikos pa- 
grindas, nors, kita vertus, jos priešstata nukreipta į 
on hė on. Todėl šio slaptingojo elemento paklausimas, 
metafizikos požiūriu, ieško ontologijos pamato. Todėl 

minties vyksmas ,Būtyje ir laike“ vadinamas ,pama- 
tine ontologija“ (p. 13). Tačiau toks pavadinimas, kaip 
ir kiekvienas pavadinimas, ir šiuo atveju tuojau pat 
pasirodo esąs abejotinas. Tiesa, metafizikos požiūriu, 
jis pasako kai ką teisinga; bet kaip tik todėl jis yra 
klaidinantis, kadangi būtina surasti perėjimą nuo me- 
tafizikos prie būties tiesos. Kol šis mąstymas save vadi- 
na pamatine ontologija, dėl to pavadinimo jis stoja į 
savo kelią, vedantį į tamsą. Pavadinimas „pamatinė 
ontologija“ artimas nuomonei, kad mąstymas, kuris 
stengiasi mąstyti būties tiesą, o ne — kaip visos onto- 
logijos — esinio tiesą, kaip pamatinė ontologija, pats 
yra tam tikra ontologijos rūšis. Tuo tarpu būties tiesos 
mąstymas kaip sugrįžimas į metafizikos pagrindą jau 
pirmuoju žingsniu palieka visų ontologijų sritį. Prie- 
šingai, bet kokia filosofija, kuri skleidžiasi tiesioginėje 
ar netiesioginėje „transcendencijos“ priešstatoje, ne- 
išvengiamai yra ontologija esmingąja prasme, nepri- 
klausomai nuo to, ar ji stengtųsi pagrįsti ontologiją, 
ar ją atmestų teigdama, kad ontologija yra išgyve- 
nimo spekuliatyvinis numarinimas. 

Žinoma, jeigu mąstymas, dedantis pastangas mąstyti 
būties tiesą ir perimantis ilgalaikį įprotį priešstatyti 
esinį kaip tokį, net pais įstringa šioje priešstatoje, ta- 
da galbūt tiek pirminiam apmąstymui, tiek paskatai 
pereiti nuo priešstatančio prie prisimenančio mąstymo 
nėra nieko reikalingesnio už klausimą: kas yra meta- 
fizika? 

Šio klausimo išsklaida toliau pateiktoje paskaitoje 
savo ruožtu baigiasi tam tikru klausimu. Jis vadinamas 
pamatiniu metafizikos klausimu ir skamba taip: kodėl 
apskritai yra esinys, o ne, priešingai, niekis? Daug bu- 
vo šnekama apie baimę ir niekį, aptariamus paskaitoje. 
Tačiau niekam neatėjo į galvą apsvarstyti, kodėl pa- 
skaita, kurioje, remiantis būties tiesos mąstymu, sten- 
giamasi apmąstyti niekį ir jo pagrindu — metafizikos 
esmę, minėtąjį klausimą pateikia kaip pamatinį meta- 
fizikos klausimą. Ar tai tiesiog pirštu prikišamai įdė- 
maus klausytojo neskatina apmąstymui, kuris turėtų 
būti svaresnis negu išpuoliai prieš baimę ir niekį? Pa- 


matinis klausimas mus verčia manyti, kad apmąstymas, 
kuriuo bandoma mąstyti būtį niekio horizonie, galų 
gale vėl sugrįžta prie klausimo apie esinį. Kiek šis 
klausimas visai įprastu metafizikai būdu keliamas kau- 
zališkai, „kodėl?“ perspektyvoje, būties mąstymas yra 
visiškai paneigiamas dėl priešstatančiojo esinio pažini- 
mo iš esinio. Ir pagaliau pamatinis klausimas akivaiz- 
džiai yra tas klausimas, kurį metafizikas Leibnicas iš- 
kėlė savo veikale „Principes de la nature et de la 
grâce": pourquoi il y a plutôt quelque chose que 
rien? ? (Opp. ed. Gerh. tan. VI, 602, n. 7.) 

Taigi ar to, kas būtų įmanoma, nepaisant perėjimo 
nuo metafizikos prie kitokio mąstymo sunkumo, nebe- 
apima paskaitoje keliamas tikslas? Ar galų gale kartu 
su Leibnicu joje nekeliamas metafizinis klausimas apie 
aukščiausiąją visų esančių dalykų priežastį? Kodėl gi 
tada, kaip derėtų, neminimas Leibnico vardas? 

Ar klausimas keliamas visai kitokia prasme? Jeigu 
jis nėra orientuojamas į esinį ir neieško pirminės esan- 
čiosios priežasties, tada šis klausimas turi iškilti iš to, 
kas nėra esinys. Tai įvardijama ir užrašoma didžiąja 
raide: vienintelė paskaitoje apmąstyta tema yra Niekis. 
Čia pat iškyla reikalas šios paskaitos pabaigą permąs- 
tyti orientuojantis į joje visur dominuojanti regėjimo 
kampą. Tai, kas pavadinta pamatiniu metafizikos klau- 
simu, tada virstų pamatiniu ontologiniu klausimu, iš- 
kylančių iš metafizikos pagrindo, ir klausimu apie tą 
pagrindą. 

O jeigu mes pripažįstame, kad paskaitos pabaiga 
skirta apmąstyti jos pačios tikslui, kaip tada mes turi- 
me suprasti minėtąjį klausimą? 

Jis skamba taip: kodėl apskritai yra esinys, o ne, 
priešingai, niekis? Jeigu mąstome nebebūdami meta- 
fizikos stichijoje ir neįprastu metafizikai būdu, bet iš 
metafizikos esmės ir tiesos mąstome apie būties tiesą, 
tada šis klausimas gali turėti tokią prasmę: kaip atsi- 
tinka, kad prioritetą turi esinys apskritai, pretenduo- 
damas į kiekvieną „yra“, o tuo tarpu tai, kas nėra 
esinys — niekis, suprastas kaip pati būtis, — lieka už- 
miršta? Kaip atsitinka, kad būtis iš tikrųjų nieko ne- 

reiškia, o niekis iš tikrųjų neegzistuoja? Ar ne iš čia 
į metafiziką įsiskverbia neabejotina regimybė, kad „bū- 
tis“ yra savaime suprantamas dalykas, ir dėl to niekis 
kelia mažiau rūpesčių negu esinys? Taip iš tikrųjų yra 
su būtimi ir niekiu. Jeigu būtų kitaip, tada Leibnicas 
minėtoje vietoje negalėtų aiškinti taip: Car Ie rien est 
pius simple et plus facile que quelque chose*. 

Kas yra mįslingiau — ar tai, kad esinys yra, ar tai, 
kad būtis yra? Ar šitaip mąstydami mes nepriartėjame 
prie mįslės, kuri pasirodo kartu su esinio būtimi? 

Kad ir koks būtų atsakymas, per tą laiką galėjo 
pribręsti reikalas visaip kritikuotą paskaitą „Kas yra 
metafizika?“ dar sykį permąstyti nuo pat jos pabai- 
gos — nuo jos pabaigos, o ne nuo išgalvotos. 


PASKAITA 


„Kas yra metafizika?“ — Klausimas pažadina lūkes- 
tį, kad bus kalbama apie metafiziką. To mes atsisako- 
me. Vietoj to mes aiškinamės konkretų metafizinį 
klausimą. Atrodo, kad taip mums pavyks įsiskverbti 
tiesiog į pačią metafiziką. Tik taip mes jai duodame 
tikrą galimybę prabilti pačiai. 

Mūsų sumanymas prasideda metafizinio klausimo 
iškėlimu, toliau bandoma klausimą išskleisti ir pagaliau 
duoti atsakymą. 


Metatizinio klausimo iškėlimas 


Žmogaus sveiko proto požiūriu filosofija, pasak Hė- 
gelio, yra „iškreiptas pasaulis“. Todėl mūsų uždavinio 
savitumas reikalingas išankstinio apibūdinimo. Jis iš- 
auga iš dvejopos metafizinio klausimo charakteristi- 
kos. 

Visų pirma kiekvienas metafizinis klausimas visa- 
da apima metafizikos problemų visumą. Jis ir yra pa- 
ti ta visuma. Be to, kiekvienas metafizinis klausimas 
gali būti iškeltas tik taip, kad klausiantysis — pats sa- 
vaime — yra pats įtraukiamas į klausimą, t. y. paklau- 


siamas. Taip mes gauname nuorodą: metafizinis klausi- 
mas turi būti orientuotas į visumą ir iškilti iš esminės 
klausiančiosios čia-būties situacijos. Mes klausiame 
čia ir dabar, dėl mūsų pačių. Mūsų būtis — tyrinėtojų, 
dėstytojų ir studentų bendrijoje — yra nulemta mokslo. 
Kas gi esminga vyksta mūsų būties gelmėse, kai moks- 
las tampa mūsų aistra? 

Mokslų sritys labai atitrūkusios viena nuo kitos. 
Jų objektų nagrinėjimo būdai yra labai skirtingi. Šią 
išsibarsčiusių disciplinų įvairovę šiuo metu sieja tik 
universitetų ir fakultetų organizacija ir praktinis viena- 
reikšmių disciplinų tikslingumas. Tuo tarpu mokslų įsi- 
šaknijimas į jų esmingąjį pagrindą yra išnykęs. 

Tr vis dėlto visuose moksluose, orientuodamiesi į jų 
tikslus, mes sueiname į santykį su pačiu esiniu. Kaiptik 
mokslų požiūriu jokia sritis neturi pranašumo prieš 
kitą, nei gamta prieš istoriją, nei atvirkščiai. Nė vienas 
objektų nagrinėjimo būdas nėra viršesnis už kitus. 
Matematinis pažinimas nėra griežtesnis už filosofinį- 
istorinį. Jis tik turi „tikslumo“ bruožą, kuris nesutam- 
pa su griežtumu. Reikalauti tikslumo iš istorijos reikštų 
paneigti specifinio dvasios mokslų griežtumo idėją. 
Visuose moksluose vyraujantis santykis su pasauliu 
leidžia jiems ieškoti paties esinio, kad pagal jo esmin- 
gąjį turinį ir jo būties būdą jį paverstų tyrinėjimo ir 
pagrindžiančiojo apibrėžimo objektu. Moksluose vyks- 
ta — pagal idėją — priartėjimas prie visų daiktų esmės. 

Šitoks ypatingas, į pasaulį orientuotas santykis su 
pačių esiniu yra palaikomas ir skatinamas tam tikros 
laisvai pasirinktos Žmogaus egzistencinės laikysenos. 
Juk su esiniu į santykį sueina ir ikimokslinė bei nemoks- 
linė žmogaus veikla ir neveikla. Tačiau mokslo išskir- 
tinumas reiškiasi tuo, kad jis tam tikru tik jam vienam 
būdingu būdu pirmą ir paskutinį žodį atiduoda tik 
pačiam dalykui. Tokiu klausimo. .apibrėžimo ir pagrin- 
dimo dalykiškumu įgyvendinamas ypatingai apribotas 
paklusnumas pačiam esiniui, ir jo tikslas — leisti esiniui 
parodyti patį save. Tokia tarnybinė tyrinėjimo ir moks- 
linės teorijos padėtis sukuria galimybę, nors ir laikan- 
tis tam tikrų ribų, mokslui tapti visos žmogiškosios eg- 

zistencijos vadovu. Ypatingas mokslo santykis su pa- 
sauliu ir jam vadovaujanti žmogaus laikysena, žinoma, 
gali būti visiškai suvokti tik tuo atveju, jeigu mes ma- 
tome ir pagauname tai, kas įvyksta tokiame santykyje 
su pasauliu ir tokioje laikysenoje. Žmogus — esinys 
tarp kitų esinių — „užsiima mokslu“. Tokiame „užsiėmi- 
me“ įvyksta tam tikro esinio, vadinamo žmogumi, jsi- 
veržimas į esinių visumą, tiesa, taip, kad per šį įsiver- 
žimą ir jo dėka esinys atveria tai, kas ir kaip jis yra. 
Atveriantis įsiveržimas tam tikra prasme padeda esi- 
niui pirmąkart tapti savimi. 

Šie trys dalykai — pasauliškasis santykis, laikysena, 
įsiveržimas — savo pamatine vienybe suteikia moksli- 
nei egzistencijai uždegantį čia-būties paprastumą ir ašt- 
rumą. Jeigu taip praskaidrintą mokslinę čia-būtį mes 
suvokiame visiškai aiškiai, tada turime pasakyti: 

tai, į ką nukreiptas pasauliškasis santykis, yra pats 
esinys — ir daugiau niekas ?; 

tai, kuo vadovaujasi bet kokia laikysena, yra pats 
esinys — ir daugiau niekas; 

tai, su kuo susiduria įsiveržiantis tyrinėjimas, yra 
pats esinys — ir daugiau niekas. 

Tačiau koks keistas dalykas — kaip tik tuo, kuo 
mokslo žmogus įtvirtina savo paties esmę, jis kalba 
apie ką nors kitą. 

Turi būti ištyrinėtas tik esinys ir daugiau — niekas; 
vien tik esinys ir toliau — niekas; išimtinai tik esinys, 
ə be jo — niekas. 

Kaipgi yra su šiuo Nieku? Ar atsitiktina, kad mes 
taip šnekame tarsi savaime? Ar tai tik šnekėjimo ma- 
nira — ir daugiau nieko? 

Tačiau kodėl mes rūpinamės šituo Nieku? Juk kaip 
tik mokslas šį Nieką atmeta ir palieka jį likimo valiai 
kaip kažką niekinga. Bet jeigu Nieką mes paliekame 
likimo valiai, ar kaip tik tuo būdu mes jo ir nepripa- 
žįstame? Tačiau ar mes galime kaibėti apie pripažini- 
mą, jeigu nieko nepripažįstame? ir galbūt toks šnekė- 
jimas tai vienaip, tai kitaip yra tik tuščias žodžių žais- 
mas. Jį paneigdamas, mokslas kiek galima rimtai ir 
blaiviai dar kartą turi pakartoti, kad jam rūpi tik esi- 


nys. Niekas — kas jis gali būti mokslui, jeigu ne bai- 
dyklė ir kliedesys? Jeigu mokslas teisus, tada bent jau 
viena yra visiškai aišku: mokslas apie Nieką nieko 
nenori žinoti. Toks galų gale yra griežtai mokslinis 
Nieko supratimas. Mes jį pripažįstame tada, kai apie 
jį, Nieką, nenorime nieko žinoti. 

Mokslas nenori nieko žinoti apie Nieką. Bet taip 
pat tikra ir tai: ten, kur jis stengiasi išsakyti savo es- 
mę“, jis šaukiasi Nieko pagalbos. Jam reikia to, ką 
jis atmeta. Kokia dvejopa esmė čia atsiskleidžia? 7 

Apmąstydami savo dabartinę egzistenciją — kaip 
nulemtą mokslo — mes susiduriame su tam tikru prieš- 
taravimu. Iš šio prieštaravimo atsiranda klausimas. 
Klausimas laukia, kad būtų autentiškai išreikštas: kaip 
yra su Nieku? 


Klausimo išsklaida 


Klausimo apie Nieką išsklaida mus turi perkelti į 
situaciją, kurioje esant būtų aiški atsakymo arba ne- 
galėjimo atsakyti galimybė. Niekas yra duotas. Moks- 
las su išdidžiu abejingumu palieka jį likimo valiai kaip 
tai, „kas neegzistuoja". 

Ir vis dėlto pabandykime iškelti klausimą apie Nie- 
ką. Kas yra Niekas? Jau pirmas priartėjimas prie šio 
klausimo atskleidžia šį tą neįprasta. Šiuo klausimu jau 
iš anksio Nieką mes padarome kažkuo, kas „yra“ vie- 
naip ar kitaip, —- padarome esiniu. Tačiau Niekas kaip 
tik yra absoliučiai skirtingas nuo esinio. Klausimas apie 
Nieką — kas ir kaip jis, Niekas, yra — klausimo objek- 
tą paverčia jo priešingybe. Klausimas pats iš savęs 
atima savo objektą. 

Dėl to iš principo neįmanomas joks atsakymas į šį 
klausimą. Juk jis neišvengiamai skleidžiasi tokiu pavi- 
dalu: Niekas „yra“ tai ir tai. Nieko atžvilgiu vienodai 
beprasmiškas ir klausimas, ir atsakymas. 

Todėl net nereikia kokio nors jų išankstinio moksli- 
nio anuliavimo. Visuotinai pripažinta pamatinė bet ko- 
kio mąstymo taisyklė, neprieštaringumo principas, vi- 
suotinė „logika“ šį klausimą panaikina. Juk mąstymas, 

kuris visada ir esmingai yra mąstymas apie ką nors, 
kaip mąstymas apie Nieką, privalo prieštarauti savo 
esmei ê. 

Kadangi tuo būdu mums neįmanoma Nieko apskri- 
tai padaryti objektu, keldami klausimą apie Nieką, mes 
patenkame į aklavietę — tardami, kad aukščiausia in- 
stancija šiam klausimui yra „logika“, kad intelektas 
yra būdas, o mąstymas yra priemonė Nieką suvokti 
pirmapradiškai ir spręsti apie jo galimą atsklaidą. 

Tačiau ar galima kėsintis į „logikos“ viešpatavimą? 
Ar intelektas nėra šio klausimo apie Nieką tikrasis 
viešpats? Juk tik jo padedami mes apskritai galime 
Nieką apibrėžti ir iškelti kaip problemą, nors ir susi- 
naikinančią. Juk Niekas yra esinių visumos paneigi- 
mas, absoliutus ne-esinys. Bet tuo būdu Nieką mes 
padarome pavaldų aukštesnei negatyvumo, taigi ir nei- 
gimo, apibrėžčiai. Tačiau pagal viešpataujančią ir nie- 
kados nekvestionuojamą „logikos“ teoriją, neigimas yra 
specifinis intelekto veiksmas. Tad kaipgi keldami kiau- 
simą apie Nieką, o ypač klausdami apie jo problemiš- 


„kumą, mes galėtume atsisakyti intelekto? Tačiau ar vi- 


sai pamatuota mūsų prielaida? Ar iš tikrųjų Ne, nei- 
ginys, o kartu ir neigimas, išreiškia tą aukščiausią api- 
brėžtį, kuriai pavaldus Niekas kaip ypatinga neigimo 
rūšis? Ar Niekas egzistuoja tik todėl, kad egzistuoja 
Ne, t. y. neigimas? O gal yra atvirkščiai? Gal neigimas 
ir Ne egzistuoja tik todėl, kad egzistuoja Niekas? Tai 
ne tik kad nėra aišku, bet ir nėra suformuluota aiškaus 
klausimo pavidalu. Mes teigiame: Niekas yra pirma- 
pradiškesnis už Ne ir neigimą. 

` Jeigu šis teiginys teisingas, tada neigimo kaip inte- 
liekio veiksmo galimybė, o kartu ir pats intelektas 
kažkaip priklauso nuo Nieko. Kaipgi tada jis galėtų 
spręsti apie pastarąjį? Ar klausimo ir atsakymo Nieko 
atžvilgiu tariamas absurdiškumas galų gale nėra pasi- 
klydusio intelekto aklo užsispyrimo padarinys? ? 

Tačiau jeigu mes nesiduodame suklaidinami forma- 
lios klausimo apie Nieką negalimybės ir jos nepaisy- 
dami klausimą vis dėlto keliame, tada mes mažų ma- 
žiausiai privalome paisyti to, kas galioja kaip pamati- 


nis reikalavimas galimybei kelti bet kokį klausimą. Jei- 
gu klausimas apie.Nieką — apie jį patį — vis dėlto turi 
būti keliamas, tada iš pradžių Niekas turi būti duotas. 
Mes privalome su juo susidurti. 

Kur mums ieškoti Nieko? Kur mums jį surasti? Ar 
tam, kad ką nors surastume, mes neturime apskritai 
jau žinoti, kad tai yra? Iš tikrųjų! Pirmiausiai ir daž- 
niausiai žmogus gali ieškoti tik tada, kai jis iš pat pra- 
džių remiasi prielaida, kad ieškomas dalykas egzistuoja. 
Tačiau šiuo atveju ieškoma Nieko. Ar galų gale eg- 
„Zistuoja ieškojimas be išankstinio numatymo, ieškoji- 
mas, kuriame glūdi grynas suradimas? 

i Kad ir kaip ten būtų, mes žinome apie Nieką bent 
jau kaip apie tai, apie ką mes kasdien šnekučiuojamės. 
Šį banalųjį, iki savaime suprantamo dalyko nublukusį 
Nieką, kuris nepastebimai kursuoja mūsų šnekaluose, 
mes galime nieko nelaukdami net įsprausti į „„definici- 
ją“: Niekas yra visiškas esinių visumos neigimas. Ar 
ši Nieko Charakteristika galų gale neparodo, kur gali- 
me susidurti su juo? 

Esinių visuma iš pradžių turi būti duota, kad galėtų 
būti absoliučiai paneigta, ir tada per šį neigimą pasi- 
reikštų pats Niekas. 

Tačiau jeigu mes net nekreiptume dėmesio į santy- 
kio tarp neigimo ir Nieko problemiškumą, kaipgi 
mes — kaip baigtinės būtybės — galėtume aprėpti esi- 
nių visumą kaip visybę savyje ir mums? Žinoma, mes 
galime mąstyti esinių visumos „idėją“ ir tokį vaizdinį 
neigti mintyse, ir „mąstyti“ paneigtą. Tuo būdu, tiesa, 
' mes pasiektume įsivaizduojamo Nieko formalią sąvoką, 
tačiau ne patį Nieką. Tačiau juk Niekas yra niekas, ir 
tarp įsivaizduojamo ir „tikro“ Nieko negali būti jo- 
kio skirtumo, juo labiau kad Niekas reiškia visišką 
skirtumų nebuvimą. Tačiau pats „tikrasis“ Niekas — 
ar tai nėra ta pati užmaskuota, bet absurdiška egzistuo- 
jančio Nieko sąvoka% Tegul tai bus paskutinis kartas, 
kai intelekto prieštaravimai sustabdo mūsų ieškojimą, 
kuris savo pagrįstumą gali įrodyti tik remdamasis pa- 
matine Nieko patirtimi. 

Kaip tikra tai, kad mes niekada negalime absoliu- 

čiai suvokti esinių visumos pačios savaime, taip ne- 
abejotina, kad mes vis dėlto suvokiame stovį kaž- 
kaip atsiveriančios esinių visumos tirštumoje. Galų 
gale egzistuoja esminis skirtumas tarp esinių pačių 
savaime visumos suvokimo ir savijautos, kad esi esinių 
visumos viduje. Pirmasis dalykas neįmanomas iš prin- 
cipo. Antrasis nuolat vyksta mūsų būtyje. Žinoma, eg- 
zistuoja regimybė, kad kaip tik kasdienėje gyvense- 
noje mes pririšti prie vieno ar kito esinio, tarsi būtume 
pasinėrę į vieną ar kitą esinių sritį. Kad ir kokia atro- 
dytų suskaldyta kasdienybė, ji visada, nors ir blyškiai, 
esinį įstato į „visumos“ vienybę. Net tada ir kaip tik 
tada, kai mes nesame tiesiogiai užsiėmę daiktais ir sa- 
vimi, ši „visuma“ mus ir užgriūva. Pvz. tikrai nuobo- 
džiaujant. Ji dar toli, kai mums galų gale nusibosta ši 
knyga ar koks spektaklis, anas užsiėmimas ar ta pra- 
moga. Ji įsiveržia, kai „nuobodu“ apskritai. Gilus nuo- 
bodulys, plūduriuojantis būties gelmėse tarsi tamsi ne- 
byli migla, visus daiktus, žmones, o kartu su jais ir 
save sutelkia į kažkokį keistą abejingumą. Šitoks nuo- 
bodulys atveria esinių visumą. 

Kita tokios atverties galimybė glūdi džiaugsme, kurį 


sukelia mylimo žmogaus — ne abstraktaus asmens — 


būties artumas. 
Tokia nuotaika, kai „jautiesi“ taip ir taip, mums, 
tos nuotaikos apimtiems, leidžia pasijusti esantiems esi- 


nių visumoje. Per nuotaiką pasireiškianti savijauta ne 


tik savotiškai atskleidžia esinių visumą; šis alskleidi- 
mas kartu yra — neturėdamas nieko bendro su tuo, 
kas mums tik atsitinka, — mūsų čia-būties pamatinis 
įvykis. 

Tai, ką mes apskritai vadiname „jausmais“, nėra nei 
paviršutiniškas šalutinis mūsų mąstymo ir valios aktų 
priedas, nei gryna priežastinė jų paskata, nei šiaip ko- 
kia mumyse atsirandanti būsena. 

Bet kaip tik tada, kai nuotaikos taip mus pastato 
prieš esinių visumą, jos paslepia nuo mūsų Nieką, ku- 
rio mes ieškome. Dabar mes dar mažiau būsime įsitiki- 
nę, kad nuotaikos horizonte atsiveriančių esinių neigi- 
mas pastato mus prieš Nieką. Šis dalykas galėtų atsi- 


tikti pakankamai pirmapradiškai tik pasidavus tokiai 
nuotaikai, kuri pačia savo atveriama prasme atskleidžia 
Nieką. 

Ar žmogaus būtyje atsiranda toks nusiteikimas, ku- 
riam pasidavęs jis yra pastatomas prieš patį Nieką? 

Taip gali įvykti ir iš tikrųjų įvyksta — nors ir gana 
retai — tik akimirkomis, pamatinėje baimės (Angst) 
nuotaikoje. Kalbėdami apie šią baimę, mes turime gal- 
voje nė dažnai pastebimą baikštumą, kuris iš esmės 
sutampa su per dideliu polinkiu bijoti. Baimė skiriasi 
nuo bijojimo iš esmės. Mes visada bijomės vieno ar 
kito apibrėžto esinio, kuris mums yra grėsmingas vienu 
ar kitu požiūriu. Ko nors bijojimas visada susijęs su 
kuo nors apibrėžtu. Kadangi bijojimui būdingas jo ob- 
jekto ribotumas, bijantysis ir bailys pririšti prie to da- 


lyko, kurio jie bijosi. Siekdamas nuo ko nors — nuo. 
šio apibrėžto dalyko — išsigelbėti, jis jaučiasi netikras: 


kitų dalykų atžvilgiu, t. y. apskritai „pameta galvą". 
Baimė nesukelia tokio sumišimo. Daug dažniau ji 
sukelia tam tikrą ramybę. Tiesa, baimė visada yra bai- 


mė ko nors.., tačiau tas „kas nors“ nėra tas ar kitas. 


konkretus dalykas. Baimė ko nors... visada yra baimė 
dėl ko nors.., tačiau ne dėl vieno ar kito konkretaus 


dalyko. Tačiau neapibrėžtumas to, ko ir dėl ko mes 


bijomės, yra ne tik apibrėžtumo stoka, bet ir esminė 
neapibrėžties galimybė. Ją atskleidžia gerai žinomas 
aiškinimas. 

Mes sakome, kad baimėje „kažkam yra baisu“. Ką 
reiškia „yra“ ir „kažkam“? Mes negalime pasakyti, ko- 
dėl kažkam baisu. Kažkam taip yra apskritai. Visi daik- 
tai ir mes patys paskęstame kažkokiame abejingume *™. 
Tačiau tai nereiškia, kad daikiai išnyksta; nutoldami 
jie į mus atsisuka. Šitoks esinių visumos nutolimas, mus 
užgriūvaniis baimėje, neduoda mums ramybės. Nebe- 
lieka jokios atramos. Taip išslystant esiniams, lieka 
tik šitas mus pagaunantis „joks“. 

Baimė atveria nieką. 

Mes „pakimbame“ baimėje. Tiksliau pasakius: į pa- 
kibusią būseną mus įsiumia baimė, nes dėl jos iš mūsų 
išslysta esinių visuma. Todėl atsitinka taip, kad mes 

patys — šitie egzistuojantys žmonės !!,—- būdami tarp 
esinių, išslystame iš savo rankų. Todėl iš esmės baisu 
yra ne „tau“ ir „man“, bet taip yra „kažkam“. Lieka 
tik grynoji čia-būtis, sukrėsta šio kyburiavimo, kuriame 
nėra į ką atsiremti. Baimė atima iš mūsų žadą. Kadangi 
esinių visuma išslysta ir tiesiog užgriūva Niekas, jo 
akivaizdoje nutyla bet koks „yra“ — sakymas. Kad mes, 
panirę į baimės klaikumą, stengiamės sulaužyti tuščią 
tylą būtent nerišlia kalba, yra tik Nieko artumos įro- 
dymas.>Kad baimė atveria Nieką, patvirtina pats žmo- 
gus tuojau pat po to, kai baimė dingsta. Aiškus maty- 
mas, kurį mums duoda šviežias prisiminimas, verčia 
mus sakyti: tai, ko ir dėl ko mes bijojome, „iš tikrųjų“ 
buvo — Niekas. Iš tikrųjų: Niekas — pats savaime — 
ir buvo tai. 

Pamatinė baimės nuotaika parodė mums žmogaus 
būties įvykį, kuriame atsiveria Niekas ir kurio pagrin- 


„du turi būti klausiama... 


Kaip yra su Nieku? 


Atsakymas į klausimą 


Vienintelis esmingas mums reikalingas atsakymas 
jau surastas, jeigu mes stengėmės, kad klausimas apie 
Nieką būtų iš tikrųjų iškeltas. Tam reikia, kad į žmo- 
gaus persimainymą jo čia-būtyje, kur mus apninka bet 
kokia baimė, mes įsigyventume ir atsiveriantį Nieką 
suvoktume taip, kaip jis pasireiškia. Kartu reikia lai- 
kytis reikalavimo aiškiai atsiriboti nuo tų Nieko po- 
žymių, kurie neatitinka jo paties. 

“ Baimėje atsiskleidžia Niekas, — tačiau ne kaip esi- 
nys. Jis nėra duotas ir kaip objektas. Baimė nėra joks 
Nieko suvokimas. Ir vis dėlto Niekas atsiveria per ją 
ir joje, nors ir vėl ne taip, tarsi Niekas pasirodytų at- 
skirai, „šalia“ esinių visumos, kuri panyra į klaikumą. 
Mes sakėme priešingai: Niekas baimėje pasirodo kartu 
su esinių visuma. Ką reiškia šitas „kartu“? 

Baimėįe esinių visuma tampa atsitiktinė. Kaip tai 
įvyksta? Juk baimė nesunaikina esinių, kad paliktų tik 
Nieką. Ir kaip ji galėtų tai padaryti, jeigu baimė pa- 


sireiškia būtent kaip visiškas bejėgiškumas esinių visu- 
mos akivaizdoje. Priešingai, Niekas pasireiškia kartu 
su išslystančia esinių visuma. 

Baimėje glūdi nusisukimas nuo. ., kuris, žinoma, nė- 
ra joks pabėgimas, o yra kerinti ramybė. Šis nusisuki- 
mas nuo... iškyla iš Nieko. Pastarasis netraukia prie 
savęs, bet yra esmingai atstumiantis. Tačiau atostūmis 
nuo savęs pats savaime yra išslydimą skatinanti nuoro- 
da į prasmengančią esinių visumą. Šitokia atstumianti 
nuoroda į išslystančią esinių visumą, kurios pavidalu 
Niekas baimėje užgriūva čia-būtį, yra Nieko esmė: 
Naikinimas. Tai nėra esinių sunaikinimas; be to, jis 
neatsiranda iš neigimo Kita vertus, Naikinimo nega- 
lima laikyti sunaikinimo ir neigimo dalimi. Niekas nai- 
kina pats °. Naikinimas nėra koks nors atsitiktinis įvy- 
kis; kaip atstumianti nuoroda į išslystančią esinių vi- 
sumą, jis atveria visą iki tol paslėptą šių esinių sveti- 
mumą kaip absoliučiai Kitą Nieko atžvilgiu. 

Šviesioje Nieko naktyje baimė pirmąkart realizuoja 
pirmapradę esinio kaip tokio atvertį: kad jis yra esi- 
nys — o ne Niekas. Tačiau šis mūsų ištartas „o ne Nie- 
kas” nėra joks papildomas aiškinimas: tai yra išanksti- 
nė esinio apskritai atverties galimybė. Pirmapradiškai 
naikinančio Nieko esmė glūdi štai kur: čia-būtį jis pir- 
mąkart pastato prieš esinį kaip tokį. 

Tik pirmapradės Nieko atverties pagrindu žmogaus 
čia-būtis gali eiti prie esinio ir priartėti prie jo 'š. 
Tačiau kadangi čia-būtis savo esme sueina į santykį su 
esiniu, kuris nėra ji pati, ir su esiniu, kuris yra ji 
pati, kaip tokia čia-būtis ji atsiranda iš atsivėrusio 
- Nieko. 

Čia-būtis yra: laikymasis Nieke. 


Laikydamasi Nieke, čia-būtis jau yra anapus esinių “ 


visumos. Tokią būtį anapus esinių mes vadiname trans- 
cendencija: Jeigu savo esme čia-būtis nebūtų transcen- 
duojanti, t. y„ šiuo atveju, jeigu ji iš anksto nesilaikytų 
Nieke, tada ji niekada negalėtų sueiti į santykį su esi- 
niu, o kartu ir į santykį su savimi. 

Be pirmapradės Nieko atverties nėra jokios būties 
sau ir jokios laisvės. 

Taip gautas atsakymas į klausimą apie Nieką. Nie- 
kas nėra nei objektas, nei apskritai joks esinys. Niekas 
neegzistuoja nei pats savaime, nei šalia esinio, prie ku- 
rio jis būtų tarsi prikabintas. Niekas įgalina esinio kaip 
tokio atvertį žmogišk=jai Čia-būčiai. Niekas visų pirma 
nėra sąvoka, priešinga esiniui, bet pirmapradiškai pri- 
klauso pačiai esmei. Esinio būtyje vyksta naikinimas 
Nieko dėka. 

Tačiau dabar turi būti išsakytas pernelyg uždelstas 
apmąstymas. Jeigu čia-būtis sueina į santykį su esiniu 
tik laikydamasi Nieke ir tik taip gali egzistuoti, ir jei- 
gu Niekas pirmapradiškai gali atsiverti tik baimėje, 
ar tada mes neturime visą laiką kyburiuoti baimėje, 
kad apskritai galėtume egzistuoti? Bet argi ne mes 
patys pripažinome, kad tokia pirmapradė baimė yra 
reta? Juk visų pirma mes visi egzistuojame ir sueina- 
me į santykį su esiniais, kurie nėra mes patys ir kurie 
esame mes patys, be šitos baimės. Ar ji nėra saviva- 
liška išmonė, o jai priskiriamas Niekas ar nėra per- 
dėjimas? 

Tačiau ką tai reiškia: ši pirmapradė baimė atsiranda 
tik retomis akimirkomis? Nieko, išskyrus štai ką: Nie- 
kas pirmiausia ir dažniausiai yra pirmapradiškai iškreip- 
tas. Tada kaip? Taip, kad mes tam tikra prasme visiš- 
kai prasmengame esiniuose. Juo labiau savo veikloje 
mes atsisukame į esinius, juo mažiau mes jiems leidžia- 
me išslysti, juo labiau mes nusisukame nuo Nieko. 
Tačiau kartu mes juo atkakliau veržiamės į viešąjį 
čia-būties paviršutiniškumą. 

Ir vis dėlto šis nuolatinis, nors ir dviprasmiškas 
nusisukimas nuo Nieko tam tikru mastu atitinka tik-- 
rąją Nieko prasmę. Jis — naikinantis Niekas — kaip tik 
nukreipia mus į esinį. Niekas naikina nepaliaujamai, 
ir tas žinojimas, kuriuo mes vadovaujamės kasdieny- 
bėje, neduoda galimybės iš tikrųjų žinoti apie šį 
vyksmą. 

Kas, jeigu ne neigimas, akivaizdžiau liudija apie 
nuolatinę ir visa apimančią, nors ir iškreiptą Nieko 
atverti mūsų čia-būtyje? Tačiau neigimas jokiu būdu iš 
savęs neiškelia Nieko kaip artikuliacijos ir esinių 


priešstatos priemonės, kuri tarsi įsiterpia tarp esinių. 
Be to, kaip galėtų neigimas iš savęs iškelti Nieką, jei- 
gu neigti galima tik tada, kai jau egzistuoja tai, kas 
paneigiama? Kaip galima žiūrėti į tai, kas neigiama, ir 
tai, kas neigia, kaip į kažką, turintį Nieką, jeigu nėra 
taip, kad visas mąstymas pats savaime iš anksto orien- 
tuotas į Nieką? Tačiau Niekas gali būti atvertas tik 
tada, kai jo ištaka, naikinimas Nieko dėka apskritai, 
o kartu ir pats Niekas yra iškeliami iš paslėpties. Nie- 
kas neatsiranda iš neigimo, bet, priešingai, neigimo pa- 
grindas yra Niekas, atsirandantis iš naikinimo Nieko 
dėka. Tačiau neigimas taip pat yra tik naikinančio, 
t. y. naikinimu Nieko dėka iš anksto pagrįsto, santy- 
kio būdas. 

Taip bendrais bruožais yra įrodoma ankstesnė tezė: 
Niekas yra neigimo priežastis, o ne atvirkščiai. Jeigu 
taip yra sulaužoma intelekto kompetencija kelti klausi- 
mus apie Nieką ir būtį, kartu išsprendžiamas ir „logi- 
kos“ viešpatavimo filosofijoje likimas. „Logikos“ idėja 
pati išnyksta pirmapradiškesnio klausimo sūkuryje. 

Nors neigimas labai dažnai ir įvairiai — eksplicitiš- 
kai arba ne — persmelkia visą mąstymą, tačiau jis nėra 
vienintelis pilnateisis čia-būčiai esmingai priklausančios 
Nieko atverties liudytojas. Juk neigimas negali būti 
laikomas nei vieninteliu, nei vyraujančiu naikinančiu 
santykiu, kuriame čia-būtis yra sukrečiama naikinimo 
Nieko dėka. Už mąstančiojo neigimo reguliarumą daug 
gilesnis yra priešinimosi atšiaurumas ir neapykantos 
gaižumas. Sunkesnis yra netekties skausmas ir draudi- 
mo negailestingumas. Slogesnis yra stokos kartėlis. 


Šios naikinančio santykio galimybės, t. y. jėgos, ku- - 


rios lemia čia-būties nuobloškį, nors galbūt jo nevaldo, 
nėra grynojo neigimo rūšys. Tačiau tai joms netrukdo 
išsisakyti Ne ir neigimo pavidalu. Žinoma, taip pirmą- 
kart pasirodo neigimo tuštuma ir apimtis. Čia-būties 
persmelktumas naikinančiais santykiais liudija nuolati- 
nę ir, žinoma, užmaskuotą Nieko atvertį, kurią pirma- 
pradiškai atskleidžia tik baimė. Tačiau tai reiškia štai 
ką: pirmapradė baimė čia-būtyje dažniausiai nuslopi- 
nama. Baimė nuolat yra. Ji tik snūduriuoja. Jos kvė- 

pavimas nuolat drebina čia-būtį: silpniausiai jis reiš- 
kiasi per „bailumą“ ir yra negirdimiausias veikliesiems, 
sakantiems „taip, taip“ ir „ne, ne“; geriausiai jį girdi 
mokantys susitramdyti; aiškiausiai jį jaučia iš esmės 
drąsi čia-būtis. Tačiau čia-būtis ryškiausia ten, kur ji 
save Švaisto, įtvirtindama galutinę savo didybę. 

Narsuolio baimė nepakenčia jokios alternatyvos 
džiaugsmui ar net ramios gyvensenos patogumui ir ma- 
lonumui. Neturėdama tokių prieštaravimų, ji slapčia 
susijusi su kūrybiško nerimo linksmybe ir švelnumu. 

Pirmapradė baimė gali prabusti čia-būtyje kiekvieną 
akimirką. Jai pažadinti nereikalingas joks nepapras- 
tas įvykis. Jos intensyvumo gelmė atitinka jos gali- 
mos dingsties menkumą. Ji nuolat pasirengusi prasi- 
veržti, bet prasiveržia retai, mus išblokšdama į ky- 
buriavimą. 

Čia-būties laikymasis Nieke, paslėptas baimės dėka, 
žmogų daro Nieko vietininku. Esame tokie riboti, kad, 
remdamiesi savo nuosprendžiu ir valia, kaip tik ir ne- 
galime pirmapradiškai pastatyti savęs prieš Nieką. 
Baigtinumas taip giliai įsirausęs į čia-būtį, kad mūsų 
laisvė nepajėgi pasiekti tikrą ir giliausią baigtinumą !“. 

Čia-būties laikymasis Nieke, paslėptas baimės dė- 
ka, yra esinių visumos peržengimas: transcendencija. 

Mūsų klausimą apie Nieką turi iškelti pati metafi- 
zika. Pavadinimas „metafizika“ kilęs iš graikiškojo 
ta meta physika. Šis stebuklingas pavadinimas vėliau 
buvo vartojamas išreikšti klausimui, kuris išveda me- 
ta — irens — „anapus“ esinio kaip tokio. 

Metafizika yra klausimas apie esinį, išvedantis ana- 
pus paties esinio, orientuotas į tai, kad esinys pats 
savaime ir esinių visuma būtų išsaugoti kaip suvokimo 
objektai. 

Keliant klausimą apie Nieką, įvyksta toks išėjimas 
anapus esinių kaip esinių visumos. Tuo būdu jis pasi- 
rodo kaip „metafizinis“ klausimas. Tokius klausimus 
pirmiausia galima apibūdinti dvejopai: visų pirma kiek- 
vienas metafizinis klausimas apima metafiziką kaip vi- 
sumą. Be to, kiekvienas metafizinis klausimas į klau- 
sima įtraukia pačią klausiančiąją čia-būtį. 


Kokiu mastu klausimas apie Nieką persmelkia ir 
apima metafiziką kaip visumą? 

Apie Nieką metafizika kalba nuo seno, žinoma, 
daugiareikšmiškai: ex nihilo nihil fit. Iš Nieko niekas 
neatsiranda. Jeigu aiškintume šį teiginį taip, kad pats 
Niekas niekada netampa tikra problema, tai bent jau 
mūsų pateiktas požiūris į Nieką išreiškia svarbiausius 
esinio suvokimo orientyrus. 

Antikinė metafizika Nieką suvokia kaip neegzis- 
tuojantį dalyką, t. y. kaip neįformintą medžiagą, ne- 
galinčią suteikti sau pavidalo, o todėl ir būti išvaizdą 
(eidos) turinčiu esiniu. Egzistuoja tik save pastatantis 
statinys, kuris kaip toks save parodo per vaizdą (išvaiz- 
dą). Tokio būties suvokimo ištakos, pagrįstumas ir ri- 
bos yra aiškintos taip pat menkai, kaip ir pats Niekas. 
Priešingai, krikščioniškoji dogmatika neigia sakinio ex 
nihilo nihil fit teisingumą ir taip Niekui suteikia kito- 
kią reikšmę: Niekas yra visiškas nedieviškų esinių ne- 
buvimas, ex nihilo fit — ens creatum. Dabar Niekas 
yra sąvoka, priešinga tikrajam esiniui, summum ens, 
Dievui kaip ens increatum. Ir šiuo atveju Nieko in- 
terpretacija atskleidžia pamatinę esinio sąrangą. Tačiau 
metafizinis esinio aiškinimas skleidžiasi tame pačiame 
lygmenyje kaip ir klausimas apie Nieką. Klausimai apie 
būtį kaip tokią ir Nieką kaip toki išvis nekeliami. To- 
dė! net nesukama galvos dėl tokio kazuso, kad jeigu 
Dievas kuria iš Nieko, kaip tik Jis turi sueiti į santykį 
su Nieku. Bet jeigu Dievas yra Dievas, jis nieko negali 
žinoti apie Nieką, nes juk „„Asoliutas“ neturi savyje 
jokio niekingumo. 

Šis trumpas istorinis ekskursas parodo, kad Niekas 
yra tikrojo esinio priešingybė, t. y. jo neigimas. Bet 
jeigu Niekas tampa problema, šis priešingybių santy- 
kis ne tik aiškiau apibrėžiamas, — kartu jis pirmąkart 
pažadina tikrą metafizinį klausimą apie esinio būtį. 
Niekas nebėra tik neapibrėžta esinio priešingybė, bet 
jis atsiskleidžia kaip tai, kas priklauso esinio būčiai. 

„Taigi grynoji būtis ir grynasis Niekas yra tas 
pat“. Šis Hėgelio teiginys (Wissenschaft der Logik.— 
1 Buch // W W III.— S. 74) yra visai pamatuotas. Bū- 

tis ir Niekas susiję, tačiau ne todėl, kad — hėgeliškojo 
mąstymo supratimo požiūriu — sutampa jų abiejų ne- 
apibrėžtumas ir betarpiškumas, o todėl, kad pati būtis 
savo esme yra baigtinė ir atsiveria tik Nieke besilai- 
kančios būties transcendencijoje !. 

Jeigu, kita vertus, klausimas apie būtį kaip tokią 
yra pamatinis metafizikos klausimas, tai klausimas apie 
Nieką pasirodo esąs toks, kad jis apima metafiziką 
kaip visumą. Tačiau kartu klausimas apie Nieką apima 
metafiziką kaip visumą ir todėl, kad jis mus priverčia 
iškelti neigimo ištakų problemą, t. y. iš esmės kelti 
klausimą apie „logikos“ viešpatavimo metafizikoje tei- 
sėtumą !*, 

Tai reiškia, kad tradicinis teiginys ex nihilo nihii 
fit turi kitą, pačios būties problemą liečiančią prasmę 
ir skamba taip: ex nihilo omne ens gua ens fit. Čia- 
būties atveriamame Nieke esinių visuma pirmąkart 
pasirodo savo autentiškosios galimybės požiūriu, t. y. 
baigtiniu būdu !'. Tada kokiu mastu klausimas apie 
Nieką, jeigu jis yra metafizinis, apima mūsų klausian- 
čiąją čia-būtį? Mūsų dabar ir čia patiriamą čia-būtį mes 
apibrėžiame kaip esmingai nulemtą mokslo. Jeigu taip 
nulemta čČia-būtis yra panirusi į klausimą apie Nieką, 
tada dėl šio klausimo ji yra tapusi problemiška. 

Mokslinė egzistencija pasižymi paprastumu ir aiš- 
kumu todėl, kad ji tam tikru ypatingu būdu santykiau- 
ja su pačiu esiniu ir tik su juo. Į Nieką mokslas norėtų 
išdidžiai numoti ranka. Tačiau dabar klausimas apie 
Nieką parodo, jog šitokia mokslinė egzistencija gali- 
ma tik todėl, kad ji iš anksto laikosi Nieke. Ji susi- 
vokia, kad ji yra, jeigu ji neatmeta Nieko. Tariamas 
mokslo blaivumas ir pranašumas tampa juokingas, jei- 
gu jis rimtai nežiūri į Nieką. Tik todėl, kad atsiveria 
Niekas, mokslas gali padaryti tyrinėjimo objektu patį 
esinį. Tik kai mokslas remiasi metafizika, jis gali vis 
iš naujo spręsti esminį uždavinį, kurio esmė — ne ži- 
nių rinkimas ir tvarkymas, o nuolat atsinaujinantis 
visuotinės tiesos apie gamtą ir istoriją atskleidimas. 

Tik todėl, kad čia-būties gelmėje atsiskleidžia Nie- 
kas, esinys mums gali pasirodyti kaip absoliučiai keis- 


tas. Tik kai mes susiduriame su esinio keistumu, jis 
pažadina nuostabą. Tik dėl nuostabos — t. y. dėl Nieko 
atsivėrimo — atsiranda klausimas „kodėl?“. Tik todėl, 
kad yra galimas tas „kodėl?“, mes galime tam tikru 
būdu kelti klausimą apie principus ir pagrindinėti. Tik 
todėl, kad mes galime klausti ir pagrindinėti, nuo mūsų 
egzistencijes priklauso tyrinėtojo likimas. 

Klausimas apie Nieką mus pačius — klausiančiuo- 
sius — padaro problemiškus. 

Tai yra metafizinis klausimas. 

Žmogiškoji būtis gali sueiti į santykį su esiniu tik 
todėl, kad ji laikosi Nieko. Išėjimas anapus esinių 
visumos vyksta čia-būties prigimtyje. Tačiau šis išėji- 
mas yra pati metafizika. Tai reiškia: metafizika pri- 
klauso „žmogaus prigimčiai“. Ji nėra nei mokyklinės 
filosofijos disciplina, nei savivališkų intuicijų sklaidos 
laukas. Metafizika yra pamatinis vyksmas čia-būtyje. 
Ji yra pati čia-būtis. Kadangi metafizikos tiesa glūdi 
šioje bedugnėje, gelmėje, jos nuolat tyko artimiausio- 
je kaimynystėje gyvenanti didžiausio suklydimo gali- 
mybė. Todėl joks mokslinis griežtumas nesulyginamas 
su metafizikos rimtimi. Filosofijai negali būti taikomas 
mokslo idėjos mastelis. 

Jeigu išskleistas klausimas apie Nieką mūsų buvo 
iškeltas autentiškai, tada metafiziką mes realizavome 
ne paviršutiniškai. Be to, tai nereiškia, kad mes į ją 
pirmąkart ,persikėlėme“. Mes visai negalime į ją per- 
sikelti, nes mes — kiek egzistuojame — joje visada jau 
esame. Physei gar, 6 phile, enesti tis philosophia tė tu 
andros dianoia (Platonas. Fedras, 279 a.) 5. Jeigu žmo- 
gus egzistuoja, tam tikra prasme jau vyksta filosofavi- 
mas. Tai, ką mes vadiname filosofija, yra postūmis me- 
tafizikos link, per kurią filosofija atsiveria sau pačiai 
ir savo aiškiems uždaviniams. Filosofijos pradžia yra 
ypatingas savos egzistencijos šuolis į pamatinės visu- 
minės čia-būties galimybes. Šio šuolio prielaidos: pir- 
miausia esinių visumos išlaisvinimas; po to atsipalaida- 
vimas vardan Nieko, t. y. išsilaisvinimas nuo demonų, 
kuriuos turi kiekvienas ir prie kurių stengiasi glaus- 
tis; pagaliau šuolis į tokį kyburiavimą, kuriame nuolat 

panyrama į pamatinį metafizikos klausimą, kurį suke- 
lia pats Niekas. 

Kodėl apskritai yra esinys, o ne priešingai — Nie- 
kas? 


Pabaigos žodis 


Klausimas „Kas yra metafizika?“ ir toliau lieka 
klausimu. Šis pabaigos žodis tiems, kurie lieka prie 
šio klausimo, yra pradinis žodis. Klausimas „Kas yra 
metafizika?" išveda anapus metafizikos. Jis atsiranda 
iš tokio mąstymo, kuris jau skleidžiasi metafizikos įvei- 
kos srityje. Tokiam perėjimui būdinga tai, kad iki tam 
tikrų ribų jis privalo vartoti tokią kalbą, kuri padeda 
įveikti tai, ką ji išreiškia. Ypatinga dingstis, skatinanti 
kelti klausimą apie metafizikos esmę, neturi priversti 
manyti, kad šis klausimas susijęs su būtinumu išeities 
tašku imti mokslą. Tyrinėjimas, atsiradęs naujaisiais 
amžiais, taikant kitokius esinio priešstatos būdus ir ki- 
tokias esinio pagaminimo rūšis, yra susijęs su tokia 
tiesa, kurios požiūriu visi esiniai suvokiami kaip valia 
valiai, kurios pradinė forma pasireiškė kaip „valia 
viešpatauti". „Valia“, suprasta kaip esinio esiniškumo 
principas, yra esinio sutapatinimas su tikrove taip, kad 
esinio tikrovė yra sutapatinama su besąlygiška mani- 
puliacija, remiantis visuotiniu (esinio) suobjektinimu. 
Naujųjų amžių mokslas nei tarnauja kokiam išanksti- 
niam tikslui, nei ieško „tiesos pačios savaime“. Kaip 
esinio skaičiuojančio suobjektinimo būdas, jis yra pa- 
čios valios valiai sukurta sąlyga, kurios padedamas jis 
garantuoja savo esmingąjį viešpatavimą. Tačiau ka- 
dangi bet koks esinio suobjektinimas pasireiškia esinio 
sukūrimu ir įtvirtinimu ir, jais remdamasis, garantuoja 
savo pažangos galimybes, suobjektinimas prisiriša prie 
esinio ir jį laiko būtimi. Todėl bet koks santykis su 
esiniu yra nuoroda į būties žinojimą, tačiau kartu pa- 
rodo paties nesugebėjimą pasiekti šio žinojimo tiesos 
principą. Tokia tiesa yra esinio tiesa. Metafizika yra 
šios tiesos istorija. Ji sako, kas yra esinys, esinio esi- 
niškumą išreikšdama sąvoka. Mąstydama esinio esiniš- 


kumą, metafizika mąsto būtį, tačiau dėl savo mąstymo 
prigimties nepajėgia apmąstyti būties tiesos. Metafizika 
visada skleidžiasi būties tiesos srityje, kuri jai lieka ne- 
pažintas ir nepagrįstas pagrindas. Tačiau tarus, kad ne 
tik esinys iškyla iš būties, bet ir kad dar pirmapra- 
diškiau pati būtis rymo savo tiesoje ir būties tiesa esti 
kaip tiesos būtis, būtina kelti klausimą, kas yra meta- 
fizika ir koks jos pagrindas. Šis klausimas turi būti 
mąstomas metafiziškai ir kartu turi iškilti iš metafizikos 
pagrindo, t. y. turi būti mąstomas nebe metafiziškai. 
Toks klausimas lieka esmingai dviprasmiškas. 

Todėl kiekviena pastanga sekti paskaitos minties 
eigą susidurs su kliūtimis. Tai gerai. Dėl to klausimas 
bus tikresnis. Kiekvienas dalykiškas klausimas jau yra 
tiltas į atsakymą. Esmingi atsakymai visada yra tik 
paskutinis klausimų žingsnis. Tačiau šis klausimas lie- 
ka be atsakymo nežengus daugybės pirmųjų ir paskes- 
nių žingsnių. Esmingas atsakymas savo galią grindžia 
klausimo atkaklumu. Esmingas atsakymas yra tik at- 
sakinėjimo pradžia. Atsakinėjimas pažadina dar pirma- 
pradiškesnį klausinėjimą. Todėl ir tikras klausimas ne- 
išnyksta atsakymą suradus. Kliūtys, trukdančios sekti 
paskaitoje skleidžiamą mąstymą, yra dvejopo pobū- 
džio. Vienos kyla iš mįslių, kurios slypi šioje paskai- 
toje apmąstomo dalyko srityje. Kitos atsiranda dėl ne- 
sugebėjimo, o dažnai ir iš nenoro mąstyti. Mąstančiojo 
klausimo srityje kartais gali padėti ir paviršutiniškos 
intuicijos, tačiau labiausiai — rūpestingi apmąstymai. 
Ir šiurkščios klaidos duoda kokių nors vaisių, net ir 
tuo atveju, kai jos atsiranda aklos polemikos įsiūtyje. 
Tačiau visa tai turi būti apmąstyta nugrimzdus į kant- 
raus mąstymo ramybę. 

Vyraujančios abejonės ir klaidos, susijusios su šia 
paskaita, gali būti reziumuotos trimis teiginiais. Sa- 
koma: 

1. Paskaitoje vieninteliu metafizikos objektu laiko- 
mas „Niekas“. Tačiau kadangi Niekas yra absoliuti 
niekybė, toks mąstymas veda prie nuomonės, kad vis- 
kas yra niekai, todėl neverta nei gyventi, nei mirti. 
„Nieko filosofija“ yra tobulas „nihilizmas“. 


3. M. Heidegeris 

2. Paskaitoje dalinė ir dar prislėgta nuotaika, baimė 
yra laikoma vienintele pamatine nuotaika. Tačiau ka- 
dangi baimė yra bailių ir „neryžtingųjų“ sielos būsena, 
toks mąstymas neigia išdidžią ir drąsią laikyseną. To- 
kia „baimės filosofija“ palaužia valią veiksmui. 

3. Paskaitoje apsisprendžiama prieš „logiką“. Tačiau 
kadangi intelektui reikalingas bet kokio skaičiavimo 
ir tvarkymo matas, toks mąstymas sprendinį apie tiesą 
atiduoda atsitiktinei nuotaikai. „Grynojo jausmo filoso- 
fija" kenkia „tiksliam“ mąstymui ir užtikrintam veiks- 
mui. 

Teisinga pozicija šių teiginių atžvilgiu gali susifor- 
muoti iš naujo apmąsčius paskaitą. Toks apmąstymas 
gali patikrinti, ar Niekas, kurio esmę atskleidžia baimė, 
sutampa su tuščiu esinijos neigimu, ar galbūt tai, kas 
niekada ir niekur nėra esinys, atsiveria kaip nuo visų 
esinių skirtinga realybė, kurią mes vadiname būtimi. 
Kur ir kaip bet koks tyrinėjimas ieškotų esinių, jis 
niekur nesuranda būties. Jis visada palyti tik esinį, nes 
jis iš anksto kreipiamas ketinimo paaiškinti esinį ir 
prie jo sustoja. Tačiau būtis nėra jokia duota esinio 
savybė. Būtis, kitaip negu esinys, nesileidžia objektiš- 
kai priešstatoma ir pagaminama. Šitoks esinio atžvilgiu 
absoliučiai Kitas yra ne-esinys. Tačiau šis Niekas esti 
kaip būtis. Mes per greitai sumenkiname mąstymą, Nie- 
ką pernelyg lėkštai suvokdami kaip gryną niekybę ir 
jį sutapatindami su tuo, kas neesminga. Užuot pasidavę 
tokiam skubotam ir tuščiam sprendimui ir ignoravę 
mįslingą Nieko daugiaprasmiškumą, mes turime ryžtis 
Nieke patirti, kokia gelmė slypi tame, kas kiekvieną 
esinį įgalina būti. Tai yra pati būtis. Be būties, kurios 
bedugnę, tačiau dar neatskleistą esmę mums parodo 
Niekas esmingosios baimės būsenoje, visi esiniai lik- 
tų be būties. Tačiau net šis „bebūtiškumas“, kai esinį 
apleidžia būtis, irgi nėra niekingas Niekas, nors, kita 
vertus, būties tiesai būdinga tai, kad būtis niekada ne- 
egzistuoja be esinio ir niekada esinys nėra be būties. 

Būties kaip kažko Kito visų esinių atžvilgiu patir- 
tis sukelia baimę tarus, kad baimės mes vengiame ne 
„iš baimės“, t. y. ne bijodamiesi begarsio balso, praby- 


lančio iš siaubo bedugnės. Žinoma, užsimindami apie 
šią esmingąją baimę, mes savivališkai nukrypsime nuo 
šioje paskaitoje skleidžiamo mąstymo eigos, jeigu 
baimę, kaip to balso sukeltą nuotaiką, atitrauksime nuo 
Nieko,— tada mums liks baimė tik kaip dalinis „jaus- 
mas“, kurį priskirdami psichologiškai fiksuojamų sielos 
būsenų rinkiniui, galime atskirti nuo kitų jausmų ir iš- 
nagrinėti. Lėkšto skirtumo tarp „viršuje“ ir „apačioje“ 
perspektyvoje „nuotaikas“ galima suskirstyti į paki- 
lias ir slegiančias. Uoli jausmų „tipų“ ir „antitipų“ ir 
šių „tipų“ atmainų bei porūšių medžioklė niekada ne- 
liko be grobio. Tačiau toks antropologinis žmogaus ty- 
rinėjimas visada užkerta galimybę sekti paskaitos min- 
ties eigą; juk paskaitoje mąstoma įsiklausant į būties 
balsą ir į šio balso sukeltą aidą, kuris kreipiasi į žmo- 
gų, kad jis išmoktų patirti būtį, atsiverdamas Niekui. 

Ryžtas atsiverti baimei yra atkaklus siekimas išpil- 
dyti aukščiausią reikalavimą, kuris vienintelis nule- 
mia žmogaus esmę. Tik žmogus, vienintelis iš visų esi- 
nių, šaukiamas būties balso patiria visų stebuklų stebuk- 
lą: esinys yra. Tas, kuris savo esme yra pašauktas būties 
tiesai, dėl to yra nuolat nusiteikęs esmingai. Aiškus 
ryžtas esmingajai baimei atveria paslaptingąją galimy- 
bę patirti būtį. Juk visai šalia baimės, kaip siaubo, at- 
sirandančio prarajos akivaizdoje, gyvena drovumas. 
Jis apšviečia ir apgaubia žmogiškosios esybės vietovę, 
kur ji randa prieglobstį tame, kas pastovu. 

Priešingai, baimės „baimė“ gali taip suklaidinti, kad 
nebebus matomi paprasčiausi baimės esmės bruožai. 
Kas būtų bet koks narsumas, jeigu jis neturėtų nuo- 
latinės atsvaros esmingosios baimės patirtyje? Kiek 
mes nuvertiname esmingąją baimę ir joje švytintį 
žmogaus ryšį su būtimi, tiek mes nuvertiname ir nar- 
sumo esmę. Tačiau pastarasis negali atsilaikyti prieš 
Nieką. Siaubo prarajoje narsumas atpažįsta neišvaikš- 
čiotą būties erdvę, kurios prošvaistėje kiekvienas esi- 
nys sugrįžta į tai, kas jis yra ir gali būti. Šioje pa- 
skaitoje nėra propaguojama „baimės filosofija“, bet 
kartu ja nesiekiama sukelti ,„herojiškos filosofijos“ 
įspūdžio. Joje apmąstoma tik tai, kas iš pat pradžių 

iškilo Vakarų mąstymui kaip pagrindinis uždavinys, 
tačiau kas vis dėlto liko užmiršta: būtis. Tačiau būtis 
nėra mąstymo produktas. Netgi priešingai — esminis 
mąstymas yra būties įvykis. 

Todėl dabar reikia iškelti tik apytikriai suformu- 
luotą klausimą, ar teisingas yra toks mąstymas, orien- 
tuotas į mąstymą, pavaldų „logikos“ formoms ir tai- 
syklėms. Kodėl paskaitoje šis pavadinimas imamas į 
kabutes? Kad primintų, jog „logika“ yra tik viena 
mąstymo esmės interpretacija, ir kaip tik tokia, kuri 
jau pagal pavadinimą remiasi graikų mąstymo pasiek- 
ta būties patirtimi. Nepasitikėjimas „logika“, kurios 
nuoseklaus išsigimimo pavyzdžiu gali būti laikoma lo- 
gistika, atsiranda iš žinojimo apie tokį mąstymą, kurio 
šaltinis yra būties tiesos patirtis, o ne esinio objektiš- 
kumo stebėjimas. Tikslus mąstymas niekada nėra griež- 
čiausias mąstymas, o be to, griežtumas savo esmę gau- 
na iš tų pastangų, kurias padėdamas žinojimas sueina 
į santykį su esinio esme. Galų gale tikslus mąstymas 
įsipainioja į esinio skaičiavimą ir užsiima tik tuo. 

Bet koks skaičiavimas skaičiuojamą esinį ištirpdo 
skaitmenyse ir palenkia jį tolesnei kalkuliacijai. Skai- 
čiavimas nepripažįsta nieko kito, išskyrus tai, kas su- 
skaičiuojama. Kiekvienas dalykas yra tik tiek, kiek jis 
suskaičiuojamas. Kas jau suskaičiuota, laiduoja toles- 
nį skaičiavimą. Skaičiavimas skleisdamasis vartoja 
skaičius ir pats yra nenutrūkstamas savęs suvartoji- 
mas. Esinio skaičiavimo atsiradimas suvokiamas kaip 
jo būties paaiškinimas. Skaičiavimas visus esinius iš 
anksto vartoja kaip suskaičiuojamus ir tai, kas suskai- 
čiuota, panaudoja skaičiavimui. Toks panaudojantis 
esinio vartojimas atskleidžia naikinantį skaičiavimo po- 
būdiį. Tik todėl, kad skaičius gali būti dauginamas be 
galo ir visai nepriklausomai nuo krypties į jo didėjimą 
ar mažėjimą, naikinanti skaičiavimo esmė gali maskuo- 
tis savo produktais ir skaičiuojančiam mąstymui suteik- 
ti produktyvumo regimybę, tuo tarpu toks mąsty- 
mas iš principo, o ne tik pagal padarinius bet kokiam 
esiniui leidžia reikštis tik žaliavos ir vartojimo objek- 
to pavidalu. Skaičiuojantis mąstymas prisiverčia viskuo 


manipuliuoti pagal savo prigimtį. Toks mąstymas negali 
suvokti, kad bet koks skaičiavimo objektas yra su- 
skaičiuotomis sumomis ir produktais neapimama visu- 
ma, kurios vienis, žinoma, priskirtinas prie nesuskai- 
čiuojamų dalykų ir kurios paslaptis išsprūsta iš skai- 
čiavimo replių. Tačiau tai, kas niekada ir niekur ne- 
pasiekiama skaičiuojančiam mąstymui ir kartu savo 
mįslingu nepažįstamumu žmogui yra visada artimiau ne- 
gu bet koks esinys, į kurį žmogus orientuojasi, kartais 
gali nuteikti žmogaus esmę tokiam mąstymui, kurio 
tiesos negali suvokti jokia „logika“. Mąstymas, kuris 
ne tik kad neskaičiuoja, bet ir apskritai yra nulemtas 
to, kas jau nėra esinys, vadinamas esminguoju mąsty- 
mu. Užuot skaičiavęs esinį ir su juo skaitęsis, 
jis eikvoja save būtyje siekdamas būties tiesos. Šis 
mąstymas atsiliepia būties šauksmui, nes taip mąsty- 
damas žmogus savo istorinę esmę dovanoja paprastai 
ir išskirtinei būtinybei, kuri būtina ne todėl, kad ji 
priverčia, bet todėl, kad ji sukuria būtinumą, išsipil- 
dantį laisva auka. Yra būtina, kad būtų palaikoma bū- 
ties tiesa, kad ir kas atsitiktų žmogui ir esinijai. Auka 
yra laisva nuo bet kokios prievartos, nes ji yra išeik- 
vojimas, nukreiptas palaikyti būties tiesą esinio labui. 
Aukoje glūdi paslėpta padėka, vienintelė vertinanti 
malonę, kuri yra būtis, žmogaus esmei atsiverianti per 
mąstymą, kad pastarasis, atsiverdamas būčiai, taptų bū- 
ties sargybiniu. Pirmapradis mąstymas yra būties pa- 
lankumo aidas; būtyje švyti ir vyksta tik viena: esinys 
yra. Šis aidas yra žmogaus atsakymas į begarsį būties 
balsą. Mąstymo atsakymas yra žmogaus žodžio ištaka, 
o šis žodis pirmąkart leidžia atsirasti kalbai kaip žodžio 
skambesiui žodžiuose. Jeigu istorinio žmogaus gelmėse 
laiku neatsirastų slaptingasis mąstymas, tada žmogus 
niekada neturėtų jėgų padėkai, todėl kiekviename ap- 
mąstyme ir kiekviename dėkojime turi glūdėti mąsty- 
mas, pirmapradiškai mąstantis būties tiesą. Kaip kitaip 
žmonija galėtų nugrimzti į pirmapradę padėką, jeigu 
būties palankumas, atsirandantis jos atvertyje, žmogui 
nesuteiktų prakilnaus skurdo, kuriame glūdi laisvos 
aukos brangenybė. Auka yra atsisveikinimas su esiniu, 

ieškant būties palankumo. Žinoma, aukai gali būti pa- 
sirengta bendraujant su esiniais, tačiau išsipildymas to- 
kiu būdu neįmanomas. Ją įgyvendina atkaklumas, bū- 
dingas kiekvieno istorinio žmogaus veiklai — ir esminis 
mąstymas yra veiksmas, — kuri parengia žmogų palai- 
kyti būties orumą. Šis atkaklumas yra šaltakraujišku- 
mas, kuris neleidžia palūžti slaptingajam pasirengimui 
aukoti tą beveik užmirštą auką. Auka glūdi esmėje to 
įvykio, kuris žmogaus būtį angažuoja būties tiesai. To- 
dėl auka nepakenčia jokio apskaičiavimo, dėl kurio 
ji kiekvienąkart susiejama su nauda ar nenaudingu- 
mu, nepriklausomai nuo to, ar tikslai yra žemi, ar aukš- 
ti. Toks apskaičiavimas iškreipia aukos esmę. Tikslų 
manija sudrumsčia baimingo ir drovaus pasirengimo 
aukai skaidrumą, kuris gyvena šalia to, kas nesu- 
griaunama. 

Būties mąstymas neieško atramos esinyje. Esminga- 
sis mąstymas ieško lėtų neapskaičiuojamų dalykų 
ženklų ir juose atpažįsta netikėtą neišvengiamybės 
atsivėrimą. Šis mąstymas yra dėmesingas būties tiesai 
ir talkina tiesos būčiai taip, kad susiranda vietą isto- 
riniame žmonijos kelyje. Tokia pagalba neduoda jokių 
rezultatų, nes jai nereikia veikimo. Esmingasis mąsty- 
mas talkina kaip paprastas atkaklumas čia-būtyje tokiu 
mastu, kokiu — jai pačiai tuo nesirūpinant ir net apie 
tai nežinant — jis joje įsižiebia kaip jos pačios savas- 
tis. Mąstymas, paklusnus būties balsui, būčiai ieško 
žodžio, ištariančio būties tiesą. Tik kai istorinio žmo- 
gaus kalba išauga iš tokio žodžio, ji nugrimzta į gelmę. 
Jeigu ji glūdi gelmėje, tada ji tampa užuomina apie 
begarsius slaptingųjų šaltinių balsus. Būties mąstymas 
puoselėja žodį ir taip puoselėdamas išpildo savo pa- 
skirtį. Jis rūpestingai vartoja kalbą. Iš ilgai puoselėto 
nekalbėjimo ir iš jo apšviestos srities rūpestingo pra- 
skaidrinimo ateina mąstytojo sakmė. Tą pačią kilmę 
turi poeto vardijimai. Tačiau kadangi vienoda yra tik 
tai, kas skirtinga, o poezija ir mąstymas labiausiai su- 
artėja rūpestingame žodyje, jie yra labiausiai nutolę 
vienas nuo kito savo prigimtimi. Mąstytojas išsako 
būtį. Poetas įvardija šventumą. Kokiu mastu — apmąs- 


tyti iš būties esmės — poezija, padėka ir mąstymas yra 
vienas su kitu susiję, o kartu ir skirtingi, apie tai čia 
neturi būti šnekama. Galbūt padėka ir poezija skirtin- 
gais būdais atsiranda iš pirmapradžio mąstymo, kurį 
jie naudoja, kartu negalėdami tapti tik mąstymu. 

Kai kas žinoma apie filosofijos ir poezijos santykį. 
Tačiau mes nieko nežinome apie dialogą tarp poeto ir 
mąstytojo, kurie „gyvena arti vienas kito ant labiau- 
siai nutolusių krantų“. 

Viena iš esmingų nekalbėjimo būsenų yra baimė 
kaip siaubas, kurioje žmogus panyra į Nieko prarają. 
Niekas, kaip Kitas esinio atžvilgiu, yra būties šydas. 
Būtyje pirmapradiškai pasibaigia bet koks esinio li- 
kimas. 

Pirmapradės Graikijos paskutiniojo poeto paskutinis 
kūrinys, Sofoklio „Edipas Kolone", baigiasi žodžiais, 
kurie yra neabejotina nuoroda į šios tautos istoriją ir 
kurie išreiškia jos ėjimą į nepažintą būties tiesą: 

All apopauete med epi pleio 
thrėnon eneirete 
panton gar echei tade kyros !?. 

PASAULĖVAIZDŽIO METAS 


Metafizikoje apmąstoma esinio“ tiesa ir sprendžiama 
apie tiesos esmę. Metafizika pagrindžia epochą tuo bū- 
du, kad, apibrėžtai aiškindama esinį ir suvokdama tie- 
są, ji padeda pamatą epochos esmingajai formai. Šis 
pamatas viešpatauja visiems reiškiniams, būdingiems 
tai epochai. Ir priešingai, pakankamai gerai apmąsčius 
šiuos reiškinius, iš jų turi būti pažintas metafizinis pa- 
matas. Apmąstymas yra vyriškas ryžtas padaryti pro- 
blemiškiausiu dalyku savųjų prielaidų tiesą ir savųjų 
tikslų tinkamumą (1) *. 

Prie esmingųjų naujųjų amžių reiškinių priklauso 
jų mokslas. Pagal rangą lygiavertis reiškinys yra maši- 
ninė technika. Tačiau nedera jos suprasti neteisingai — 
kaip naujųjų amžių matematinės gamtotyros pritaiky- 
mo praktikoje. Mašininė technika pati yra toks sava- 
rankiškas praktikos pasikeitimas, kad ji pirmąkart rei- 
kalinga matematinės gamtotyros pritaikymo. Mašininė 
technika iki šiol lieka akivaizdžiausia naujųjų amžių 
technikos esmės, sutampančios su naujųjų amžių me- 
tafizikos esme, emanacija. 

Trečias toks pat esmingas naujųjų amžių reiškinys 
yra tas, kad menas pasistumia į estetikos akiratį. Tai 
reiškia: meno kūrinys tampa išgyvenimo objektu, ir 
dėl to menas laikomas žmogaus gyvenimo išraiška. 

Ketvirtas naujųjų amžių reiškinys atsiskleidžia tuo, 
kad žmogaus veikla suvokiama ir realizuojama kaip 


* Skliaustuose nurodomas paaiškinimų, spausdinamų šio straips- 
nio „Prieduose“, numeris (Red.). 


kultūra. Tai reiškia, kad kultūra yra aukščiausių ver- 
tybių įgyvendinimas puoselėjant aukščiausius žmogaus 
sugebėjimus. Kultūros esmė yra tai, kad toks puoselė- 
jimas savo ruožtu yra puoselėjamas ir taip virsta kul- 
tūros politika. 

Penktas naujųjų amžių reiškinys — nudievėjimas 
(Entgotterung). Toks posakis reiškia ne tik dievų pa- 
šalinimą, grubų ateizmą. Nudievėjimas yra dvipusis 
vyksmas, kai, viena vertus, pasaulėvaizdis krikščioni- 
zuojasi, nes pasaulio pagrindas yra suvokiamas kaip 
begalinis, besąlygiškas ir absoliutus, ir, kita vertus, 
krikščionybė savo krikščioniškumą suvokia kaip pasau- 
lėžiūrą (krikščioniškąją pasaulėžiūrą) ir taip moderni- 
zuojasi. Nudievėjimas yra neapsisprendimo Dievo ir 
dievų atžvilgiu būsena. Jam atsirasti labiausiai padėjo 
pati krikščionybė. Tačiau nudievėjimas ne tik kad ne- 
išstumia religingumo, bet priešingai, jo dėka pirmąkart 
santykis su dievais virsta religiniu išgyvenimu. Jeigu 
taip atsitiko, vadinasi, dievai pasitraukė. Atsiradusi tuš- 
tuma yra užpildoma istoriniu ir psichologiniu mito ty- 
rinėjimu. 

Koks esinio supratimas ir koks esmės aiškinimas 
yra šių reiškinių pagrindas? 

Klausdami apsiribosime pirmu paminėtu reiški- 
niu — mokslu. 

Kokia yra naujųjų amžių mokslo esmė? 

Koks esinio ir tiesos suvokimas pagrindžia šią es- 
mę? Jeigu pavyktų pasiekti metafizinį pagrindą, kuris 
pagrindžia naujųjų amžių mokslą, tada juo remiantis 
turėtų būti galima pažinti naujųjų amžių esmę apskri- 
tai. 

Kai šiandien mes vartojame žodį „mokslas“, jis 
reiškia tai, kas esmingai skiriasi nuo viduramžių doctri- 
na ir scientia, bet ir nuo graikiškojo episiėmė. Graikų 
mokslas niekada nebuvo tikslus ir būtent todėl, kad 
savo esme jis negalėjo būti tikslus ir jam nebuvo rei- 
kalo būti tiksliam. Todėl apskritai nėra jokios prasmės 
manyti, kad naujųjų amžių mokslas yra tikslesnis už 
antikinį. Taip pat negalima teigti, kad Galilėjaus laisvo 
kūnų kritimo teorija yra teisinga, o Aristotelio, kuris 

teigia, kad lengvi kūnai juda į viršų, — neteisinga; juk 
graikiškas kūno, vietos ir jųdviejų santykio supratimas 
remiasi visai kitokiu esinio aiškinimu ir todėl lemia 
atitinkamai skirtingą gamtos įvykių regėjimo ir paklau- 
simo būdą. Niekam neateitų į galvą teigti, kad Šeks- 
pyro poezija geresnė už Eschilo. Tačiau dar absurdiš- 
kiau sakyti, kad esinio suvokimas, atsiradęs naujaisiais 
amžiais, yra teisingesnis už graikiškąjį. Todėl jeigu 
mes siekiame suvokti naujųjų amžių mokslo esmę, 
privalome iškart nusikratyti įpročio naujųjų amžių 
mokslą skirti nuo antikinio tik pagal lygį, pažangos 
požiūriu. 

Esmė to, kas šiandien vadinama mokslu, yra tyri- 
nėjimas. Kokia yra tyrinėjimo esmė? 

Esmė ta, kad pažinimas kaip veiksena įsistato į ko- 
kią nors esinių sritį, į gamtą ar istoriją. Veiksena čia 
suprantama ne tik kaip metodas, kaip veikimo būdas; 
juk bet kokia veiksena jau reikalauja atviros srities, 
kurioje ji skleidžiasi. Bet kaip tik tokios srities atvė- 
rimas yra pamatinis tyrinėjimo bruožas. Jis realizuo- 
jasi taip, kad į kokią nors esinių sritį, pvz., gamtą, 
projektuojamas tam tikras gamtos įvykių planas. Pro- 
jektas nurodo, kokiu būdu pažįstanti veiksena turi sie- 
tis su atvertąja sritimi. Ši sąsaja lemia tyrinėjimo 
griežtumą. Projektuodama planą ir apibrėždama griež- 
tumą, veiksena užsitikrina savo objektų sritį esinių 
visumoje. Žvilgsnis į ankstyviausią ir kartu pavyzdinį 
naujųjų amžių mokslą — matematinę fiziką — paaiškina 
tai, kas turima galvoje. Kiek net modernioji atominė 
fizika vis dar lieka fizika, esmingiausi bruožai, į ku- 
riuos čia atsižvelgiama, būdingi ir jai. 

Naujųjų amžių fizika vadinama matematine, nes ji 
tam tikra išskirtine prasme taiko visiškai apibrėžtą 
matematiką. Tačiau ji gali taikyti tokius matematinius 
metodus tik todėl, kad ji jau yra matematiška tam tik- 
ra gilesne prasme. Ta mathėmata graikams reiškia tai, 
apie ką žmogus, stebėdamas esinius ir tvarkydamas 
daiktus, žino iš anksto: apie kūnų kūniškumą, apie 
augalų augališkumą, apie gyvūnų gyvūniškumą, apie 
žmonių žmogiškumą. Prie tokių jau žinomų dalykų, 


t. y. matematinių dydžių, be to, kas paminėta, priklau- 
so ir skaičiai. Jeigu ant stalo mes randame tris obuo- 
lius, mes sužinome, kad jų yra trys. Tačiau skaičių 
„trys“, trejybę, mes jau žinome. Tai reiškia: skaičius 
yra kažkas matematiška. Tik todėl, kad skaičiai pasiro- 
do kaip kažkas akivaizdžiausia, kas jau žinoma kaip 
pažįstamiausia tarp matematinių dalykų, skaitmeninių 
dalykų -įvardijimui tinkamiausia laikoma matematika. 
Tačiau skaitmeniniai dydžiai jokiu būdu nenulemia 
matematikos esmės. Fizika apskritai yra gamtos paži- 
nimas, o kaip speciali disciplina — judančių medžiagi- 
nių kūnų pažinimas; juk toks judėjimas pastebimas 
skirtingais būdais. O jeigu fizika aiškiai paverčiama 
matematine, tai reiškia: joje iš anksto ir pabrėžtinai 
kažkas priimama kaip jau žinomas dalykas. Šis žinoji- 
mas yra nei daugiau, nei mažiau kaip projektas to, kas 
ieškomam gamtos pažinimui ateityje turi būti gamta: 
uždara laike ir erdvėje susijusių judančių masės centrų 
rišli visuma. Šis iš anksto nustatytas gamtos planas, 
be viso kito, apima tokią apibrėžtį: judėjimas yra vie- 
tos pakeitimas. Joks judėjimas ir jokia judėjimo kryp- 
tis nėra išskirtiniai kitų atžvilgiu. Kiekviena vieta ta- 
pati bet kuriai kitai. Joks laiko momentas neturi jokių 
pranašumų prieš kitą. Kiekviena jėga apibrėžiama pa- 
gal tai, t. y. yra tik tai, kokią įtaką ji daro judėjimui, 
t. y. taip pat vietos pakeitimui, išsiskleidžiančiam vien- 
tisame laike. Šiam gamtos planui turi būti pavaldus 
kiekvienas įvykis. Tik šio plano horizonte. yra pirmą- 
kart regimas kiekvienas gamtos įvykis kaip toks. Toks 
gamtos projektas patvirtinamas tuo, kad fizikinis tyri- 
nėjimas, žengdamas kiekvieną žingsnį, iš anksto prisi- 
riša prie to projekto. Šis ryšys, lemiantis tyrinėjimo 
griežtumą priklausomai nuo projekto specifikos, visada 
turi savitą pobūdį. Matematinės gamtotyros griežtumas 
yra tikslumas. Visi įvykiai, įeigu jie apskritai turi būti 
suvokti kaip gamtos įvykiai, čia turi būti iš anksto 
apibrėžti kaip erdviniai-laikiniai judantys dydžiai. Toks 
apibrėžimas realizuojamas matavimu, kuris remiasi 
skaičiumi ir skaičiavimu. Tačiau matematinė gamtotyra 
yra tiksli ne todėl, kad ji tiksliai skaičiuoja, bet ji pri- 

valo taip skaičiuoti todėl, kad jos ryšys su jai priklau- 
sančia objektų sritimi turi tikslumo pobūdį. Priešingai, 
visi dvasios mokslai, net visi mokslai apie gyvybę pri- 
valo neišvengiamai būti netikslūs tam, kad liktų būtent 
griežti. Žinoma, ir gyvą būtybę galima suvokti kaip 
erdvinį-laikinį judantį dydį, tačiau tada gyvos būtybės 
specifika nebesuvokiama. Istorinių dvasios mokslų ne- 
tikslumas nėra joks trūkumas; tai yra šiam tyrinėjimo 
būdui keliamų esminių reikalavimų įgyvendinimas. Ži- 
noma, istorinių dvasios mokslų projektas ir jų objektų 
srities įtvirtinimas yra ne tik kitokio tipo, bet ir daug 
sunkiau realizuojamas negu tiksliųjų mokslų griež- 
tumas. 

Mokslas tampa tyrinėjimu sukurdamas projektą ir 
jį įtvirtindamas veiksenos griežtumu. Tačiau projektas 
ir griežtumas tampa tuo, kas jie yra, tik per metodą. 
Pastarasis atskleidžia antrą esmingą tyrinėjimo bruožą. 
Jeigu suprojektuota sritis turi tapti (tyrinėjimo) objek- 
tu, būtina atskleisti visą jos sluoksnių ir ryšių įvairovę. 
Todėl metodas turi aiškiai įžvelgti tyrinėjamų dalykų 
kintamumą. Tik vis-Kito, atsirandančio kaitoje, akira- 
tyje pasirodo faktai kaip atskirybių pilnatvė. Tačiau 
faktai turi tapti objektais. Todėl veiksena turi prieš- 
statyti kintančių dydžių kintamumą, jį tarsi sustabdyti 
ir kartu leisti judėjimui būti judėjimu. Faktų pastovu- 
mas ir jų kaitos kaip tokios nenutrūkstamumas yra 
svarbiausia taisyklė. Tai, kas yra pastovu kitime kaip 
jo vyksmo būtinybė, yra dėsnis. Tik taisyklės ir dės- 
nio akiratyje faktai išaiškėja kaip faktai, kokie jie yra. 
Faktų tyrinėjimas gamtos srityje pats savaime yra tai- 
syklės ir dėsnio suformulavimas ir įrodymas. Metodas, 
kuriuo priešstatoma kokia nors objektų sritis, turi aiš- 
kinimo remiantis tuo, kas aišku, t. y. išaiškinimo, po- 
būdį. Jis visada lieka dvipusis. Tai, kas nežinoma, jis 
pagrindžia tuo, kas žinoma, ir kartu tai, kas žinoma, 
įrodo remdamasis tuo, kas nežinoma. Išaiškinimas rea- 
lizuojasi tyrinėjime. Gamtos moksluose, priklausomai 
nuo tyrimo lauko ir aiškinimo tikslų, tai padaroma 
eksperimentu. Tačiau gamtotyra virsta tyrinėjimų ne 
dėl eksperimento, bet, priešingai, eksperimentas yra 


galimas ten ir tik ten, kur gamtos pažinimas yra virtęs 
tyrinėjimu. Tik todėl, kad naujųjų amžių fizika yra 
esmingai matematinė, ji gali būti eksperimentinė. Ta- 
čiau kadangi nei viduramžių doctrina, nei graikų epis- 
tėmė nėra mokslas tyrinėjimo prasme, ten nebuvo 
prieita iki eksperimento. Tiesa, Aristotelis pirmąkart 
suvokė, ką reiškia empeiria (experientia): tai pačių 
daiktų, jų savybių ir kitimų stebėjimas keičiantis są- 
lygoms ir tuo būdu pažinimas to, kaip dažniausiai san- 
tykiauja daiktai. Tačiau stebėjimas, nukreiptas į tokį 
žinojimą, experimentum, esmingai skiriasi nuo to, kas 
būdinga mokslui kaip tyrinėjimui — nuo tyrinėjančio 
eksperimento; jis skyrėsi net tada, kai antikiniuose ir 
viduramžių stebėjimuose buvo operuojama skaičiumi ir 
saiku, net ten, kur stebėjimas buvo paremiamas tam 
tikrais įrengimais ir įrankiais. Juk čia visiškai nebuvo 
to, kas lemia eksperimentą. Pastarasis prasideda nu- 
stačius tam tikrą dėsnį. Pradėti eksperimentą reiškia 
remtis sąlyga, pagal kurią tam tikra dinaminė visuma 
apžvelgiama jos vyksmo būtinumo požiūriu ir todėl 
gali būti iš anksto apskaičiuojama. Tačiau dėsnis nu- 
statomas atsižvelgiant į objektų srities planą. Pastarasis 
duoda matą ir nustato išankstinį sąlygos vaizdinį. Toks 
vaizdinys, nuo kurio prasideda eksperimentas, nėra 
kokia nors savivališka išmonė. Todėl Niutonas sakė: 
hypotheses non fingo |, principai nėra išgalvojami sa- 
vivališkai. Jie yra išskleidžiami iš gamtos plano ir šia- 
me plane inkrustuoti. Eksperimentas yra toks veiksenos 
būdas, kuris tiek savo sumanymu, tiek realizacija yra 
palaikomas ir orientuojamas pamatinio dėsnio; jis at- 
liekamas tam, kad būtų atrasti faktai, patvirtinantys 
arba paneigiantys dėsnį. Kuo tiksliau suprojektuotas 
gamtos planas, tuo tikslesnė eksperimento galimybė. 
Todėl įžymusis viduramžių scholastas Rodžeris Bekonas 
jokiu būdu negali būti laikomas naujųjų amžių eks- 
perimentinio tyrinėjimo pradininkų; galų gale jis yra 
tik Aristotelio sekėjas. Juk krikščionybė tikrosios tie- 
sos monopolį atidavė tikėjimui, Šventraščio ir bažnyčios 
moksle kompetencijai. Aukščiausias pažinimas ir aukš- 
čiausia teorija yra teologija kaip dieviškojo Apreiški- 

mo žodžio aiškinimas; o šis žodis duotas Šventraštyje 
ir skelbiamas bažnyčios. Šiuo atveju pažinimas nėra 
tyrinėjimas, o yra teisingas pavyzdinio žodžio ir jį 
skelbiančių autoritetų supratimas. Todėl viduramžių 
pažinime prioritetą turi Žodžio ir įvairių autoritetų 
nuomonių aiškinimas. Viską lemia componere scripta 
ei sermones, argumentum ex verbo?, ir tas pats daly- 
kas yra priežastis to, kad perimta platoniškoji ir aristo- 
teliškoji filosofija turi virsti scholastine dialektika. 
Jeigu Rodžeris Bekonas reikalauja eksperimento — o 
jis jo reikalauja, — tai jis turi galvoje ne mokslo kaip 
tyrinėjimo eksperimentą, bet vietoj argumentum ex 
verbo šaukiasi argumentum ex re, vietoj nuomonių aiš- 
kinimo — pačių daiktų stebėjimo, t. y. aristoteliškosios 
empeiria. 

Tačiau naujaisiais amžiais praktikuojamas eksperi- 
mentas, orientuotas į tyrinėjimą, yra ne tik kokybiškai 
ir kiekybiškai tikslesnis stebėjimas, bet iš esmės kitoks 
dėsnių pagrindimo būdas, išsiskleidžiantis tikslaus gam- 
tos projekto rėmuose ir šiam projektui pavaldus. Gam- 
totyrinį eksperimentą istoriniuose dvasios moksluose 
atitinka šaltinių kritika. Šis pavadinimas aprėpia šalti- 
nių ieškojimo, apžvalgos, klasifikacijos, įvertinimo, 
saugojimo ir aiškinimo visumą. Tiesa, šaltinių kritika 
pagrįstas istorinis aiškinimas nepaverčia faktų dėsniais 
ir taisyklėmis. Tačiau jis neapsiriboja tik paprastu fak- 
tų pateikimu. Istorinių mokslų, kaip ir gamtos mokslų, 
metodo tikslas — pagauti tai, kas pastovu, ir istoriją 
padaryti objektu. O istorija gali tapti objektiška tik 
tada, kai ji jau praėjusi. Tai, kas pastovu praeityje, 
tai, į ką istorinis aiškinimas perskaičiuoja istorijos 
vienkartiškumą ir įvairovę, yra kada-nors-jau-buvę, 
palyginami dalykai. Viską nuolat lyginant su viskuo, 
yra išgvildenamas kiekybinis aiškumas, kuris įtvirtina- 
mas kaip istorijos planas. Tik tiek, kiek siekia istori- 
nis aiškinimas, tiek apima istorinio tyrinėjimo sritis. 
Tai, kas istorijoje yra nepakartojama, reta, paprasta, 
žodžiu, didu, niekada nėra banalu ir todėl yra nepa- 
aiškinama. Istorinis tyrinėjimas neneigia didingumo 
istorijoje, tačiau jį aiškina kaip išimtį. Toks aiškinimas 


didybę matuoja banalybės ir vidutinybės masteliais. Ir 
nėra jokio kito istorinio aiškinimo, jeigu aiškinti reiš- 
kia paversti suprantamumu ir jeigu istorija yra tyri- 
nėjimas, t. y. aiškinimas. Kadangi istorija kaip tyri- 
nėjimas suobjektina ir projektuoja praeitį paaiškina- 
mos ir apžvelgiamos sąveikų visumos prasme, jai reika- 
linga šaltinių kritika kaip suobjektinimo priemonė. 
Jeigu istorija kiek nors priartėja prie publicistikos, pa- 
sikeičia šios kritikos masteliai. 

Kiekvienas mokslas kaip tyrinėjimas grindžiamas 
apibrėžtos objektų srities projektu, todėl neišvengia- 
mai yra specialusis mokslas. Tačiau kiekvienas specia- 
lusis mokslas, pagal savo metodą išskleisdamas projek- 
tą, turi išsiskaidyti į apibrėžtus tyrinėjimo laukus. Bet 
toks išsiskaidymas (specializacija) jokiu būdu nėra 
tik antrinis reiškinys, atsirandantis dėl didėjančio ne- 
aprėpiamų tyrinėjimo rezultatų gausumo. Tai nėra vien 
tik neišvengiamas blogis, bet yra mokslo kaip tyrinėji- 
mo sukelta neišvengiamybė. Specializacija yra ne pa- 
darinys, o bet kokio tyrinėjimo pažangos prielaida. 
Išsiskleisdamas tyrinėjimas neišsibarsto į atsitiktinius 
tyrimus, kad su pastaraisiais susitapatintų; juk naujųjų 
amžių mokslas priklauso ir nuo trečio pamatinio vyks- 
mo — gamybos (2). 

Tai dažniausiai suprantama taip, kad koks nors 
mokslas — ar tai būtų gamtos, ar dvasios mokslas — 
tik tada turi tikro mokslo pavidalą, kai jis gali tapti ins- 
titucija. Tačiau tyrinėjimas yra gamyba ne todėl, kad 
jis vykdomas institutuose, bet priešingai, patys institu- 
tai būtini todėl, kad mokslas pats savaime, kaip tyri- 
nėjimas, turi gamybos pobūdį. Metodas, kurio dėka 
užgrobiamos atskiros objektų sritys, nėra paprastas 
rezultatų kaupimas. Priešingai, remdamasis savo rezul- 
tatais, jis nuolat virsta kitu metodu. Techniniuose įren- 
gimuose, fizikai reikalinguose atomui suskaldyti, slypi 
visa ankstesnė fizika. Ir istoriniame tyrinėjime šaltiniai 
aiškinimui panaudojami tik tada, kai tie patys šaltiniai 
pagrindžiami istoriniais tyrinėjimais. Tokiame vyksme 
mokslo metodas pats priklauso nuo rezultatų, pasiektų 
juo remiantis. Metodas vis labiau nulemiamas jo pa- 

ties atskleistų veiksenos galimybių. Tokia būtinybė 
remtis savo rezultatais, kaip prognozuojančio tyrinė- 
jimo priemonėmis ir orientyrais, yra tyrinėjimo gamy- 
binio pobūdžio esmė. O toks tyrinėjimo pobūdis yra 
jo institucionalizavimo būtinybės vidinė priežastis. 

Per gamybą objektų srities projektas pirmąkart įsta- 
tomas į esiniją. Visi įrenginiai, palengvinantys planin- 
gą metodo įgyvendinimą, reikalaujantys rezultatų pa- 
tikrinimo ir perdavimo ir reguliuojantys pasikeitimą 
darbo jėga, kaip priemonės jokiu būdu nėra atsitikti- 
niai tyrinėjimo darbo plėtimosi ir šakojimosi padariniai. 
Priešingai, tai yra dar nesuprasti ir lemtingi ženklai, 
parodantys, kad naujųjų amžių mokslas žengia į esmin- 
gą savo istorijos atkarpą. Tik dabar jis pasiekia tik- 
rąją savo esmę. 

Kas iš tikrųjų vyksta plečiantis ir įsitvirtinant in- 
stituciniam mokslo pobūdžiui? Ne kas kita, kaip metodo 
prioriteto prieš esiniją (gamtą ir istoriją), tyrinėjimo 
srityje virstančią objektu, įtvirtinimas. Dėl savo ga- 
mybinio pobūdžio mokslai susikuria jiems būdingą 
savitarpio priklausomybę ir vientisumą. Todėl institu- 
cionalizuotai vykdomas istorinis arba archeologinis ty- 
rinėjimas yra esmingai giminiškesnis panašiai sutvar- 
kytam fizikiniam tyrinėjimui negu dvasios mokslų 
fakultete dėstomai disciplinai, kuri vis dar įsišakni- 
jusi grynajame mokytume (in der blopen Gelehrsam- 
keit). Todėl ryžtinga naujųjų amžių mokslo gamybinio 
pobūdžio išsklaida sukuria ir kito tipo žmogų. Moksli- 
ninkas išnyksta. Jį išstumia tyrinėtojas, sprendžiantis 


„tyrinėjimo uždavinius. Kaip tik šie uždaviniai, o ne 


mokslingumo puoselėjimas skatina jo darbą. Tyrinėtojui 
jau nebereikalinga namų biblioteka. Be to, jis nuolat 
kelyje. Jis veda derybas sesijose ir daro pranešimus 
kongresuose. Jis vykdo leidėjų užduotis. Šiuo metu 
kaip tik jie sprendžia, kokios knygos turi būti para- 
šytos (3). 

Tyrinėtojas jau savaime veržiasi į techniko (esmin- 
gąja prasme) figūros užimtą sritį. Tik taip jis gali būti 
veiklus ir savo epochos požiūriu tikras. Šalia viso to, 
kurį laiką ir atskirose vietose gali išlikti vis tuštėjanti 


ir silpstanti mokslingumo ir universiteto romantika. 
Tačiau veiklus universiteto vientisumo pobūdis, vadi- 
nasi, ir jo tikrumas glūdi ne jo išspinduliuojamoje, ne 
jo palaikomoje ir jame saugojamoje dvasinėje jėgoje, 
nulemtoje pirmapradžio mokslų vientisumo. Universi- 
tetas yra tikras tik kaip įstaiga, kuri suteikia ypatingą, 
vientisą pavidalą besiskaidantiems mokslams ir padaro 
galimą bei matomą specialių užsiėmimų vienybę. Ka- 
dangi naujųjų amžių mokslo tikrosios jėgos tiesiogiai 
ir vienareikšmiškai pasireiškia gamyboje, net paskiruo- 
se savarankiškuose tyrinėjimuose gali pasirodyti jų 
vidinis giminiškumas su kitais tyrinėjimais. 

Tikroji mokslų sistema pasireiškia planavimo nu- 
lemtu veiksenos vientisumu ir nuostata esinio suobjek- 
tinimo atžvilgiu. Šios sistemos pranašumas pasirodo ne 
kaip koks nors išgalvotas ir sustingęs atskirų objektų 
sričių tarpusavio ryšių vientisumas jų turinio požiūriu, 
o kaip kiek galima laisvas, tačiau reguliuojamas tyri- 
nėjimų orientavimas į tam tikru metu svarbiausius už- 
davinius. Kuo labiau mokslas izoliuojasi, kuo tobuliau 
jis vykdo savo darbą, kuo aiškiau ši veikla persikelia 
į izoliuotas tyrinėjimo įstaigas ir mokyklas, tuo labiau 
mokslai įgyja savo moderniąją esmę. Tačiau kuo rim- 
čiau mokslas ir tyrinėjimas paiso moderniosios mokslo 
esmės, tuo labiau jie tampa aiškūs sau patiems, tuo 
labiau jie pasirengę tarnauti visuotinei naudai, tuo be- 
sąlygiškiau jie turi pasinerti į visuomenei naudingo 
darbo viešąjį anonimiškumą. 

Naujųjų amžių mokslas yra pagrindžiamas ir specia- 
lizuojamas apibrėžtų objektų sričių projektais. Šie pro- 
jektai išsirutulioja į griežto tyrimo metodus. Koks nors 
metodas virsta gamyba. Projektas ir griežtumas, meto- 
das ir gamyba, paskatindami vienas kitą, sudaro nau- 
jųjų amžių mokslo esmę ir jį paverčia tyrinėjimu. 

Naujųjų amžių mokslo esmę mes apmąstome tam, 
kad atskleistume jo metafizinį pagrindą. Koks esinio 
suvokimas ir kokia tiesos sąvoka lemia tai, kad moks- 
las tampa tyrinėjimu? 

Pažinimas kaip tyrinėjimas priverčia esinį atskleisti, 
kaip ir kokiu mastu juo gali būti disponuojama kaip 

priešstatos objektu. Tyrinėjimas disponuoja esiniu ta- 
da, kai jis gali numatyti jo būsimą ir apskaičiuoti jo 
buvusią elgseną. Numatymo objektu tampa gamta, o 
istorinio apskaičiavimo objektu tampa istorija. Gamta 
ir istorija tampa aiškinančios priešstatos objektais. Ši 
priešstata skaičiuoja gamtą ir suvedinėja sąskaitas su 
istorija. Tik tai, kas tuo būdu tampa objektu, yra ir 
yra laikoma egzistuojančiu dalyku. Mokslas pirmąkart 
tampa tyrinėjimu tada, kai esinio būtis yra ieškoma 
tokio objektiškumo horizonte. 

Toks esinio suobjektinimas skleidžiasi tam tikroje 
priešstatoje, kuria siekiama kiekvieną esinį pastatyti 
priešais taip, kad skaičiuojantis žmogus būtų tikras dėl 
to esinio, t. y. būtų juo užtikrintas. Mokslas virsta 
tyrinėjimu tada ir tik tada, kai tiesa tampa priešstatos 
tikrumu. Esinys kaip priešstatos objektiškumas ir tiesa 
kaip priešstatos tikrumas pirmąkart pasirodo Dekarto 
metafizikoje. Jo pagrindinio veikalo pavadinimas skam- 
ba taip: „Meditationes de prima philosophia", apmąs- 
tymai apie pirminę filosofiją. Protė philosophia yra 
Aristotelio terminas, žymintis tai, kas vėliau buvo pa- 
vadinta metafizika. Visa naujųjų amžių metafizika, taip 
pat ir Nyčė, laikosi Dekarto nurodytojo esinio ir tie- 
sos aiškinimo (4). 

Bet jeigu mokslas kaip tyrinėjimas yra esmingas 
naujųjų amžių reiškinys, tada tai, kas sudaro metafi- 
zinį tyrinėjimo pagrindą, apskritai turi iš anksto nu- 
lemti naujųjų amžių esmę. Ją galima įžvelgti tame, 
kad žmogus išsilaisvina iš viduramžiškų saitų, išlaisvin- 
damas save patį. Tačiau šis teisingas apibūdinimas yra 
paviršutiniškas. Jis verčia daryti klaidą, truksančią 
suvokti naujųjų amžių esmę ir, ja remiantis, pirmąkart 
įsisąmoninti šios esmės svarbą. Žinoma, naujieji am- 
žiai dėl žmogaus išlaisvinimo sukėlė subjektyvizmą ir 
individualizmą. Tačiau taip pat tikra ir tai, kad jokia 
ankstesnė epocha nesukūrė panašaus objektyvizmo ir 
kad jokioje ankstesnėje epochoje nebuvo įgijęs tokios 
svarbos antiindividualizmas, pasireiškiantis kolektyviz- 
mo pavidalu. Esmingiausia Čia yra neišvengiama sub- 
jektyvizmo ir objektyvizmo sąveika. O kaip tik šis 


abipusis sąlygotumas yra nuoroda į gilesnius veiksnius. 

Lemtinga yra ne tai, kad žmogus, nutraukęs ankstes- 
nius saitus, išsilaisvina sau pačiam; lemtinga tai, kad 
žmogaus esmė apskritai pasikeičia, kai žmogus tampa 
subjektu. Žinoma, šį žodį Subjectum mes turime su- 
prasti kaip graikiškojo hypokeimenon vertinį. Žodis iš- 
reiškia tai-kas-yra-priešais (Vor-liegende), tai, kas kaip 
pagrindas viską sutelkia savyje. Tokia subjekto sąvo- 
kos metafizinė reikšmė neakcentuoja jokio ryšio su. 
žmogumi ir galų gale net su Aš. 

Bet jeigu žmogus tampa pirminiu ir autentiškų Sub- 
jectum, tai reiškia: žmogus tampa tokiu esiniu, kuris 
pagrindžia visą esiniją jos būties ir jos tiesos požiūriu. 
Žmogus tampa esinijos pačios savaime centru. Tačiau 
tai įmanoma tik todėl, kad pasikeičia esinių visumos 
suvokimas. Kuo reiškiasi šis pasikeitimas? Kokia yra 
jį atitinkanti naujųjų amžių esmė? 

Mąstydami apie naujausius amžius, mes keliame jų 
pasaulėvaizdžio klausimą. Mes jį apibūdiname priešin- 
dami viduramžių ir antikos pasaulėvaizdžiams. Tačiau 
kodėl, aiškindami istorinę epochą, klausiame apie pa- 
saulėvaizdį? Ar kiekviena istorinė epocha turi savo 
pasaulėvaizdį, ir ar turi tuo būdu, kad rūpinasi savo 
pasaulėvaizdžiu? O gal tik naujiesiems amžiams bū- 
dinga kelti pasaulėvaizdžio klausimą? 

Kas tai yra — pasaulėvaizdis? Akivaizdu, kad tai 
yra tam tikras pasaulio vaizdas. Tačiau kas čia vadi- 
nama pasauliu? Kas yra „vaizdas“? Pasaulis čia įvar- 
dija esinių visumą. Pavadinimas neapsiriboja kosmosu, 
gamta. Pasauliui priklauso ir istorija. Tačiau nei gam- 
ta, nei istorija, nei jas persmelkianti abipusė sampyna 
dar nėra pasaulis. Šis pavadinimas apima ir pasaulio 
pagrindą, o be to, juo apmąstomas pagrindo ryšys su 
pasauliu (5). 

Girdint žodį „vaizdas“, visų pirma pagalvojama apie 
kieno nors kopiją. Tokiu atveju pasaulėvaizdis būtų 
tarsi koks esinių visumos paveikslas. Tačiau žodžiu 
„pasaulėvaizdis“ pasakoma daugiau. Jį ištardami, mes 
turime galvoje patį pasaulį kaip esinių visumą, kuri 
mus orientuoja ir susaisto. Vaizdas čia reiškia ne at- 

spaudą, o tai, kas girdima „posakyje: mes susidarėme 
kieno nors vaizdą. Tai reiškia: dalykas yra toks, kaip 
jis egzistuoja mums, stovi prieš mus. Susidaryti kieno 
nors vaizdą reiškia: patį esinį, koks jis yra, pastatyti 
priešais save ir taip pastatytą nuolat prieš save turėti. 
Tačiau vaizdo esmei dar trūksta lemtingos apibrėžties. 
„Mes susidarėme kieno nors vaizdą“ reiškia ne tik 
tai, kad esinys apskritai yra priešstatytas, bet ir tai, 
kad jis stovi prieš mus su viskuo, kas jam priklauso 
ir jame yra, t. y. kaip sistema. „Turėti vaizdą" dar reiš- 
kia: kame nors susigaudyti, būti pasirengusiam kame 
nors įsitaisyti. Kur pasaulis virsta vaizdu, esinių visu- 
ma suvokiama kaip tai, kame žmogus įsitaiso, ką jis 
perkelia prieš save ir turi prieš save, taigi ką jis 
griežta prasme nori pastatyti priešais save (6). Todėl 
pasaulėvaizdis, suprasias esmingai, nėra pasaulio at- 
vaizdas, o yra pasaulis, suvoktas kaip vaizdas. Šiuo 
atveju esinių visuma suvokiama taip, kad esiniai eg- 
zistuoja tik tiek, kiek jie yra pastatomi priešstatančio- 
gaminančio žmogaus. Kur atsiranda pasaulėvaizdis, ten 
įvyksta esmingas apsisprendimas esinių visumos at- 
žvilgiu. Esinio būtis ieškoma ir surandama esinio prieš- 
statyme. 

Tačiau visur, kur esinija nėra taip interpretuojama, 
pasaulis negali virsti vaizdu ir negali egzistuoti joks 
pasaulėvaizdis. Tai, kad esinys laikomas esančiu tik 
kaip priešstatinys, epocha, kurioje tai atsiranda, paly- 
ginti su ankstesnėmis, yra nauja. Posakiai „naujųjų 
amžių pasaulėvaizdis“ ir „modernusis pasaulėvaizdis“ 
dukart išreiškia tą patį ir verčia galvoti apie tai, ko 
anksčiau išvis negalėjo būti, t. y. apie viduramžių ir 
antikos pasaulėvaizdį. Ne tai, kad pasaulėvaizdis iš vi- 
duramžiško virsta moderniuojų, būdinga naujųjų am- 
žių esmei, o tai, kad pasaulis apskritai virsta vaizdu. 
Viduramžiams esinys yra ens creatum, tai, kas sukurta 
asmeninio kuriančiojo Dievo kaip pirminės priežasties, 
Šiuo atveju būti esiniu reiškia: užimti tam tikrą vietą 
kūrinijos tvarkoje ir todėl atitikti kuriančiąją priežas- 
tį (analogia entis) (7). Tačiau šiuo atveju esinio būtis 
liekaip negali būti tai, kas kaip objektas pastatyta 


prieš žmogų, įstatyta į jo kompetencijos ir disponavi- 
mo sritį ir tik todėl egzistuoja. 

Modernusis esinio aiškinimas dar labiau nutolęs nuo 
graikiškojo. Vienas seniausių graikų mąstymo posakių 
apie esinio būtį skamba taip: To gar auto noein estin 
te kei einai’. Ši Parmenido tezė reiškia: būčiai pri- 
klauso, nes jos nulemta ir reikalaujama esinio pagava. 
Esinys yra tai, kas iškyla ir atsiveria, kas kaip esatis 
priartėja prie žmogaus kaip esaties, t. y. prie tokio 
esinio, kuris pats atsiveria esačiai, į ją įsiklausydamas. 
Esinys esti ne todėl, kad žmogus jį stebi, stebėjimą su- 
vokiant kaip subjektyvią percepciją. Veikiau pats žmo- 
gus yra stebimas esinio ir sutelkiamas į esatį, esančią 
šalia to, kas atsiveria savaime. Būti regimam esinio, 
būti įtrauktam į jo atvertį ir palaikomam joje, būti įpai- 
niotam į jo prieštaravimus ir paženklintam jo neder- 
me — štai kaip suprantama žmogaus esmė graikų di- 
dybės epochoje. Todėl tam, kad realizuotų savo esmę, 
tas žmogus privalo tai, kas atsiveria savaime, surinkti 
(Ilegein) į jo atvertį ir išgelbėti (sozein), palaikyti ir 
puoselėti ir būti pasmerktas susidurti su visokiausiu vis- 
ką griaunančiu chaosu (alėiheuein). Graikų žmogus eg- 
zistuoja kaip būtybė, įsiklausanti į esinį, todėl grai- 
kams pasaulis negali tapti vaizdu. Tačiau tai, kad Pla- 
tonas esinio esiniškumą apibrėžia kaip eidos (išvaizda, 
reginys), yra labai ankstyva, ilgą laiką slaptingai vei- 
kusi prielaida tam, kad pasaulis turi tapti vaizdu (8). 

Skirtingai nuo graikiškojo įsiklausymo, visai ką ki- 
ta reiškia naujaisiais amžiais atsiradusi priešstata, ku- 
rios reikšmę geriausiai išreiškia žodis repraesentatio. 
Priešstatyti šiuo atveju reiškia tai, kas yra, perkelti prieš 
save kaip stovintį priešais, priversti esinį sueiti į šitokį 
ryšį kaip viską lemiančią sritį. Ten, kur atsitinka toks 
dalykas, žmogus prieš save pastato esiniją kaip vaizdą. 
Tačiau kai žmogus pastato vaizdą, jis pats išeina į sce- 
ną, t. y. į atvirą visiems viešai išstatytų esinių sritį. Tuo 
būdu žinogus pats save padaro scena, kurioje nuo to 
laiko esinys privalo prieš-staiyti, prezentuoti save, t. y. 
būti vaizdu. Žmogus tampa esinio, suvokto objektiškai, 
reprezentantu. 

Tačiau šio vyksmo naujumas reiškiasi jokiu būdu 
ne tuo, kad dabar žmogaus padėtis tarp esinių yra vi- 
sai kitokia, palyginti su viduramžių ir antikos žmogu- 
mi. Lemtinga tai, kad šią padėtį žmogus suvokia kaip 
sukurtą jo paties, joje, kaip savo kūrinyje, laikosi są- 
moningai ir ją įtvirtina kaip galimą žmonijos sklaidos 
stichiją. Tik dabar apskritai pirmąkart atsiranda toks 
dalykas kaip žmogaus padėtis. Tą padėtį, į kurią orien- 
tuodamasis jis atsistoja prieš esinį kaip objektą, žmo- 
gus susikuria atsižvelgdamas į save. Atsiranda tokia 
žmonija, kuri žmogaus galių stichiją įtvirtina kaip vieš- 
patavimo esinijai realizacijos erdvę ir mastelį. Epo- 
cha, kurią nulemia toks vyksmas, yra nauja ne tik 
stebėjimui, atsigręžusiam į praeitį, bet ir ji pati suvo- 
kia savo naujumą. Būti naujam yra bruožas pasaulio, 
tapusio vaizdu. 

Jeigu atskleidžiamas pasaulio kaip esinio priešsta- 
tymo vaizdinis pobūdis, tada, siekdami visiškai suvok- 
ti priešstatymo esmę, mes privalome iš nuvalkioto žo- 
džio ir sąvokos „priešstatyti“ išgauti pirmapradę įvar- 
dijimo galią: statymas prieš save ir įstatymas į santykį 
su savimi. Tuo būdu esinys pastatomas kaip objektas 
ir taip paženklinamas būties antspaudu. Pasaulie virs- 
mas vaizdu yra tas pats įvykis, kurio dėka žmogus 
tarp esinių virsta subjectum (9). 

Tik todėl, kad žmogus apskritai ir esmingai yra ta- 
pęs subjektu, vėliau gali iškilti aiškus klausimas, ar 
žmogus nori ir privalo būti subjektu — kuriuo jis, 
kaip naujųjų amžių būtybė, jau yra kaip savo kapri- 
zų apribotas ir savo savivalę išlaisvinęs Aš, kaip vi- 
suomeninis Mes, kaip pavienis žmogus ar kaip bend- 
ruomenė, kaip asmuo bendrijoje ar eilinės organizaci- 
jos narys, kaip valstybė, nacija ir liaudis, ar kaip bend- 
ražmogiškas naujųjų amžių žmogaus tipas. Tik ten, kur 
žmogus esmingai yra subjektas, atsiranda galimybė nu- 
slysti į individualistinio subjektyvizmo absurdą. Kita 
vertus, tik ten, kur žmogus lieka subjektu, turi prasmę 
sąmoninga kova prieš individualizmą ir už bendruo- 
meniškumą, kaip visokeriopų pastangų ir visokeriopo 
naudingumo tikslą ir vietą. 


Abiejų įvykių — kad pasaulis tampa vaizdu, o 
žmogus subjektu — susikryžiavimas, nulemiantis 
naujųjų amžių esmę, kartu paaiškina iš.pirmo žvilgs- 
nio absurdišką naujųjų amžių istorijos pamatinį pro- 
cesą. Būtent juo plačiau ir giliau disponuojama už- 
grobtu pasaulių, juo objektyviau pasireiškia subjek- 
tas, juo veržliau pasaulio stebėjimas ir mokslas apie 
pasaulį virsta antropologija. Nieko nuostabaus, kad 
tik ten, kur pasaulis virsta vaizdu, iškyla humanizmas. 
Tačiau kaip graikų didybės laikais nebuvo įmanomas 
toks dalykas kaip pasaulėvaizdis, taip tuo metu nebu- 
vo įmanoma įsigalėti humanizmui. Todėl humanizmas 
siauresne istorine prasme yra ne kas kita kaip mora- 
linė estetinė antropologija. Šis pavadinimas čia neiš- 
reiškia kokio nors gamtamokslinio Žmogaus tyrinėji- 
mo. Jis neišreiškia ir krikščioniškosios teologijos iš- 
skleistos sukurto, nupuolusio ir išganyto žmogaus 
teorijos. Jis ženklina tokį filosofinį žmogaus aiškinimą, 
kuris esinių visumą atskleidžia ir vertina tik remdama- 
sis žmogumi ir orientuodamasis į žmogų (10). 

Vis intensyvesnis pasaulio aiškinimo įsišaknijimas į 
antropologiją, prasidedantis XVIII a. pabaigoje, reiš- 
kiasi tuo, kad žmogaus pamatinė pozicija esinijos at- 
žvilgiu apibrėžiama kaip pasaulėžiūra. Nuo to laiko 
šis žodis pradedamas vartoti kalbinėje praktikoje. Jei- 
gu pasaulis tampa vaizdu, žmogus savo padėtį suvokia 
kaip pasaulėžiūrą. Tiesa, žodis „pasaulėžiūra“ gali būti 
interpretuojamas neteisingai: tarsi juo būtų išreiškia- 
mas pasyvus pasaulio stebėjimas. Todėl dar XIX a. 
buvo visai pagrįstai pabrėžiama, kad pasaulėžiūra kar- 
tu ir net visų pirma reiškia gyvenimiškąją poziciją. 
Ir vis dėlto tai, kad žodis „pasaulėžiūra“ įsitvirtino kaip 
žmogaus padėties tarp esinių išraiška, įrodo, kaip lem- 
tingai pasaulis yra tapęs vaizdu, kai žmogus savo gy- 
venimą kaip subjektas padarė prioritetiniu centru. Tai 
reiškia: esiniui leidžiama egzistueti tik tiek, kiek jis 
yra įtrauktas į šį gyvenimą ir prie jo pritrauktas, t. y. 
kiek jis yra iš-gyventas ir tampa iš-gyvenimu. Kiek 
graikams turėtų likti svetimas bet koks humanizmas, 
tiek būtų neįmanoma viduramžių ir absurdiška kata- 

likiškoji pasaulėžiūra. Kaip naujųjų amžių žmogui vis- 
kas neišvengiamai ir pagrįstai turi virsti išgyvenimu ir 
juo labiau, juo veržliau jis įsibrauna į savo esmingąjį 
pavidalą, taip graikai, švęsdami savo šventes Olimpi- 
joje, tikrai negalėjo turėti išgyvenimų. 

Pamatinis naujųjų amžių įvykis yra pasaulio kaip 
vaizdo užgrobimas. Dabar žodis „vaizdas“ reiškia: 
priešstatančiojo pagaminimo darinys. Taip žmogus ko- 
voja už tokią padėtį, kurioje jis gali būti esinys, visai 
esinijai duodantis matą ir nurodantis taisykles. Ka- 
dangi ši padėtis įsitvirtina, artikuliuojasi ir išsisako 
kaip pasaulėžiūra, naujiesiems amžiams būdingas san- 
tykis su esiniu, ryžtingai išsiskleisdamas, virsta kova 
tarp pasaulėžiūrų ir, beje, ne bet kokių, o tik tokių, 
kurios radikaliausias žmogaus pozicijas susiejo su di- 
džiausiu ryžtu. Šios pasaulėžiūrų kovos labui ir sutin- 
kamai su šios kovos prasme žmogus pasitelkia neribotą 
skaičiavimo prievartą, visų daiktų planavimą ir dre- 
sūrą. Mokslas kaip tyrinėjimas yra būtiniausia šio įsi- 
veržimo į pasaulį forma, vienas iš kelių, kuriuo eida- 
mi naujieji amžiai su nepaprastu, dalyvaujantiems ne- 
pastebimu spartumu veržiasi prie savo esmės išsipil- 
dymo. Įsiveldami į šias pasaulėžiūrų grumtynes, mau- 
jieji amžiai įžengia į lemtingą ir galbūt ilgiausiai truk- 
siančią savo istorijos atkarpą (11). 

Vienas šio vyksmo požymis yra tas, kad visur, įvai- 
riausiais pavidalais ir po įvairiausiomis kaukėmis pra- 
deda reikštis gigantomanija. Kartu tas gigantiškumas 
reiškiasi ir vis mažėjančių dydžių srityje. Tik pagalvo- 
kime apie atominės fizikos skaičius. Gigantiškumas įsi- 
veržia tokiu pavidalu, kuris, kaip atrodo, skatintų jį 
išnykti: didelių nuotolių išnykimu, atsiradus lėktuvui, 
svetimų ir tolimų pasaulių kasdienybės vaizdiniu, gau- 
namu per radiją ir sukuriamu vienu rankos judesiu. 
Tačiau mąstoma pernelyg paviršutiniškai, jeigu mano- 
ma, kad gigantiškumas galų gale yra tik į begalybę 
nusidriekianti kiekybinė tuštuma. Mąstoma pernelyg 
siaurai, jeigu galvojama, kad gigantiškumas, pasireiš- 
kiantis to, ko anksčiau nebuvo, pavidalu, atsiranda tik 
iš aklo siekimo perdėti ir pranokti. Ir apskritai nebe- 


mąstoma, jeigu gigantiškumo atsiradimą tikimasi pa- 
aiškinti madingu žodžiu „amerikonizmas“ (12). 

Priešingai, gigantiškumas yra tai, dėl ko kiekybė 
virsta savotiška kokybe, o kartu — ypatinga dydžio 
rūšimi. Kiekviena istorinė epocha ne tik daugiau ar 
mažiau didinga, palyginti su kitomis; ji visada turi 
savotišką didybės supratimą. Tačiau kai tik planavimo 
ir skaičiavimo, organizacijos ir aprūpinimo gigantizmas 
iš kiekybės virsta savotiška kokybe, kaip tik tuo būdu 
gigantiški ir tariamai apskaičiuojami dydžiai virsta ne- 
beapskaičiuojamais. Tai yra tas neregimas šešėlis, krin- 
tantis ant visų daiktų tada, kai žmogus tampa subjek- 
tu, o pasaulis — vaizdu (13). 

Dėl šio šešėlio modernusis pasaulis pats patenka į 
erdve, nepasiekiamą priešstatai, ir taip kiekvienam ne- 
apskaičiuojamam dydžiui suteikia jam būdingą api- 
brėžtumą ir istorinį unikalumą. Bet šis šešėlis yra 
nuoroda į kažką kitą, kieno žinojimas mums, šiandie- 
nykščiams, yra nepasiekiamas (14). Tačiau žmogus ne- 
pajėgs patirti ir apmąstyti to nepasiekiamo dalyko, 
jeigu jis apsiribos tik grynu epochos neigimu. Iš nu- 
sižeminimo ir pasipūtimo susidedantis bėgimas į tradi- 
ciją pats savaime neduoda nieko, tik aklumą istorinės 
akimirkos akivaizdoje. 

Kiekvieną neapskaičiuojamą dalyką žmogus gali 
pažinti, t. y. saugoti jo tiesą, tik kūrybiškai klausdamas 
ir kurdamas formas, atsirandančias iš autentiško ap- 
mąstymo galios. Tas apmąstymas ateities žmogų per- 
kelia į tą Tarp, kuriame jis priklauso būčiai, bet lieka 
svetimas esiniams (15). Apie tai žinojo Helderlynas. 
Jo eilėraštis, pavadintas „Vokiečiams“, baigiasi taip: 


Trumpas yra mūsų gyvenimo laikas. 

Matome savo metų skaičių ir jį suskaičiuojam, 
Tačiau tautų metai — 

Ar juos regėjo mirtinga akis? 


Jeigu tavo siela anapus savųjų laikų 
Veržiasi ilgesingai, liūdėdamas tu sustoji 
Šaltoje pakrantėje, kur tavo artimieji, 

Ir niekada jų nepažįsti. 

Priedai 


(1) Toks apmąstymas nėra visiems būtinas, ir ne 
kiekvienas gali jį atlikti ar net pakelti. Atvirkščiai: 
tam tikroms realizavimo ir veiksenos pakopoms daž- 
niausiai būdinga nemąstanti būsena. Tačiau apmąstan- 
tis klausimas niekada nenugrimzta į paviršutiniškumą 
ir banalybę, kadangi iš pat pradžių klausiama apie 
būtį. Būtis jam lieka tai, kas problemiškiausia. Būtis 
apmąstymui yra didžiausia kliūtis, trukdanti rimtai žiū- 
rėti į esinius, apšviestus būties šviesos. Naujųjų am- 
žių esmės apmąstymas mąstymą ir valią pastumia į 
šios epochos esmingųjų galių veikimo lauką. Šios ga- 
lios veikia taip, kaip veikia, ir nepriklauso nuo mūsų 
kasdienio vertinimo. Jų akivaizdoje egzistuoja tik ryž- 
tas joms atsiverti, arba iškritimas iš istorijos. Be to, 
čia nepakanka, pvz., garbinti techniką arba, remian- 
tis nepalyginamai rimtesne nuostata, absoliutinti „to- 
talinę mobilizaciją“, jeigu pripažįstama, kad ji yra. Vi- 
sų pirma ir kiekvieną akimirką derėtų suvokti epochos 
esmę remiantis joje viešpataujančia būties tiesa, nes 
tik taip patiriamas ir tas problemiškiausias dalykas, ku- 
ris palaiko ir susaisto į ateitį nukreiptą ir faktiškumą 
įveikiančią kūrybą ir žmogaus pasikeitimą padaro bū- 
tinybe, kylančia iš pačios būties * Jokia epocha negali 
būti įveikta prievartiniu neigimu. Toks neigimas nu- 
šluoja patį neigėją. Tačiau naujieji amžiai — kad atei- 
tyje galėtume prieš juos atsilaikyti — dėl savo esmės 
reikalauja tokio pirmapradiško ir išsamaus apmąsty- 
mo, kuriam mes, šiandienykščiai, galime šį bei tą pa- 
rengti, bet jokiu būdu nepajėgiame realizuoti jo patys. 

(2) Žodis „gamyba“ čia vartojamas ne paniekinama 
prasme. Tačiau kadangi tyrinėjimas iš esmės yra ga- 
myba, grynosios gamybos dinamizmas tuojau pat su- 
kelia iliuziją, kad tai yra aukščiausia tikrovė, už ku- 
rios vyksta tiriamojo darbo išsekimas. Gamyba virsta 
grynu automatizmu, jeigu jos metodika nesiremia nuo- 
lat atsinaujinančiu projektu, bet šį projektą priima 
kaip kažką duota ir nesistengia net jo palaikyti, o 
vaikosi vien tik kaupiamų rezultatų ir juos skaičiuoja. 


Su grynu automatizmu nuolat reikia kovoti kaip tik 
todėl, kad tyrinėjimo esmė yra gamyba. Jeigu mokslo 
moksliškumo ieškoma tik tyliame mokslingume, tada, 
žinoma, gali atsirasti iliuzija, kad atsisakymas nuo ga- 
mybos kartu yra esmingas gamybinio tyrinėjimo po- 
būdžio neigimas. Žinoma, kuo labiau tyrinėjimas tampa 
gamyba ir taip pasiekia savo rezultatus, tuo labiau stip- 
rėja pavojus jam virsti automatizmu. Galų gale atsiran- 
da tokia būsena, kada skirtumas tarp gamybos ir au- 
tomatizmo tampa ne tik nebepastebimas, bet ir nebe- 
svarbus. Kaip tik ši esmingumo ir neesmingumo su- 
silyginimo būsena, pasiekiama vidutinybės ir banaly- 
bės stichijoje, tyrinėjimą kaip mokslo formą ir apskri- 
tai naujuosius amžius padaro ilgalaikius. Tačiau iš kur 
tyrinėjimas gauna atsvarą prieš automatizmą, pasireiš- 
kiantį jam būdingoje gamyboje? 

(3) Didėjanti leidybos reikšmė priklauso ne tik nuo 
to, kad leidėjas (pvz. per knygų prekybą) turi jaut- 
resnę klausą publikos poreikiams ar kad jis yra ge- 
resnis biznierius už autorių. Veikiau yra taip, kad lei- 
dėjo darbas turi planuojančios ir save organizuojančios 
veiksenos pavidalą, ir jis orientuotas į tai, kaip, re- 
miantis sutvarkyta ir uždara knygų ir žurnalų gamy- 
ba, pasaulio vaizdą pateikti ir įteigti publikai. Rinkinių, 
serijų, tęstinių ir kišeninių leidinių vyravimas jau yra 
padarinys tokio leidybinio darbo, kuris taip pat siejasi 
su tyrinėtojo interesais, nes pastarąjį yra ne tik leng- 
viau surasti ir į jį atkreipti dėmesį tęstiniuose ir ki- 
šeniniuose leidiniuose, bet ir susieti su platesniu kon- 
tekstu, kurio fone jo darbų poveikis yra kryptingesnis. 

(4) Dekarto metafizinė pozicija istoriškai yra priklau- 
soma nuo platoniškosios-aristoteliškosios metafizikos ir, 
nepaisant naujų pradmenų, kelia tą patį klausimą: kas 
yra esinys? Kad šis klausimas Dekarto „„Meditationes" 
formuluojamas kitaip, įrodo tik tai, kaip esmingai nau- 
jas atsakymas į jį lemia šią poziciją. Dekartiškasis esi- 
nio ir tiesos aiškinimas pirmiausia sukuria pažinimo 
teorijos arba pažinimo metafizikos galimybės prielai- 
das. Dekarto dėka realizmas pirmąkart interpretuojamas 

taip, kad atsiranda galimybė įrodyti išorinio pasaulio 
realumą ir išgelbėti esinį patį savaime. 

Esminiai Dekarto pozicijos pokyčiai, nuo Leibnico 
laikų realizuoti vokiečių minties, jokiu būdu šios po- 
zicijos neįveikia. Ji tik išskleidžia tos pozicijos meta- 
fizinius padarinius ir sukuria XIX amžiaus — vis dar 
tamsiausio moderniųjų laikų šimtmečio — prielaidas. 
Ji netiesiogiai sutvirtina Dekarto poziciją tokiu pa- 
vidalu, dėl kurio ta pozicija tampa beveik neatpažįs- 
tama, bet dėl to ne mažiau veiksminga. Ir priešingai, 
naivi dekartiškoji scholastika ir jai būdingas raciona- 
lizmas praranda bet kokį sugebėjimą toliau formuoti 
naujuosius amžius. Nuo Dekarto prasideda Vakarų me- 
tafizikos užbaigimas. Bet kadangi toks užbaigimas ir 
vėl įmanomas tik kaip metafizika, naujųjų amžių min- 
tis pasižymi savotiška didybe. 

Interpretuodamas žmogų kaip subjectum, Dekartas 
sukuria metafizines būsimosios antropologijos prielai- 
das nepriklausomai nuo jos tipo ir krypties. Dekarto 
didžiausias triumfas susijęs su iantropologijų atsiradi- 
mu. Antropologijoje metafizika patenka į bet kokios 
filosofijos visiško išnykimo ir sunaikinimo procesą. 
Tai, kad Diltėjus neigė metafiziką, iš esmės nebesupra- 
to jos problemų ir bejėgiškai priešinosi metafizinei lo- 
gikai, yra jo antropologinės nuostatos vidinis padari- 
nys. Jo „Filosofijos filosofija“ yra tauri filosofijos ant- 
ropologinio sunaikinimo, o ne jos įveikos forma. To- 
dėl dabar bet kokia antropologija, kurioje savivališkai 
naudojamasi ankstesniąja filosofija, bet skelbiamas fi- 
losofijos nebereikalingumas, turi tą pranašumą, kad ji 
aiškiai mato, kokie yra antropologijos savitaigos pa- 
dariniai. Taip išaiškėja dvasinė situacija, o tuo tarpu 
vargingos pastangos, kurių padarinys yra tokie absur- 
diški produktai kaip nacionalsocialistinės filosofijos, su- 
kelia tik painiavą. Tiesa, pasaulėžiūrai yra reikalingas 
filosofinis išsimokslinimas, ir ji juo naudojasi, tačiau 
jai nereikalinga jokia filosofija, nes ji, kaip pasaulė- 
žiūra, sukūrė savitą esinio aiškinimą ir formavimą. Ži- 
noma, ir antropologija nepajėgia įveikti Dekarto ar 


bent prieš jį sukilti; juk kaip galėtų padarinys pasiprie- 
šinti priežasčiai, nuo kurios jis priklauso? 

Dekartas yra įveikiamas tik įveikus tai, ką jis pats 
pagrindė, įveikus naujųjų amžių, t. y. kartu ir Vakarų, 
metafiziką. Tačiau čia įveika reiškia pirmapradiškesnį 
klausimo apie prasmę kėlimą, t. y. tai reiškia kelti 
klausimą apie būties projekto horizontą, o kartu apie 
būties tiesą; tai klausimas, kuris kartu atsiveria kaip 
klausimas apie tiesos būtį. 

(5) Pasaulio sąvoka tokiu pavidalu, kokiu ji iš- 
skleista „Būtyje ir laike“, gali būti suprasta tik klausi- 
mo apie „čia-būtį“? horizonte, o pastarasis klausimas 
savo ruožtu lieka įaustas į pamatinį klausimą apie bū- 
ties (ne esinio) prasmę. 

(6) Vaizdo esmėje glūdi rišlumas, sistema. Tačiau 
čia turimas galvoje ne dirbtinis, išorinis esinijos su- 
paprastinimas ir suprastinimas, o iš esinių objektišku- 
mo projekto išsirutuliojantis prieš-statinio kaip tokio 
struktūrinis vientisumas. Viduramžiais neįmanoma at- 
sirasti sistemai; juk ten esminę svarbą turi tik analo- 
gijų tvarka, ir būtent — tvarka esinių, kurie supran- 
tami kaip Dievo kūriniai, numatyti kūrimo plane. Sis- 
tema yra dar svetimesnis dalykas graikams, nors orien- 
tuojantis į naujųjų amžių mąstymo modelį, bet visai 
nepagrįstai šnekama apie Platono ir Aristotelio siste- 
mas. Gamyba tyrinėjimo srityje yra tam tikras siste- 
minis formavimas ir tvarkymas, dėl kurio sistemingu- 
mas grįžtamai veikia ir patį tvarkymą. Kur pasaulis 
tampa vaizdu, pradeda viešpatauti sistema, ir ne tik 
mąstyme. Bet ten, kur vyrauja sistema, visada egzis- 
tuoja galimybė jai išsigimti į išorinį ir dirbtinį sistemiš- 
kumą. Tai atsitinka, kai nebėra pirmapradės projekto 
energijos. Labai skirtinga ir savita Leibnico, Kanto, 
Fichtės, Hėgelio ir Šelingo sistematika dar neištirta. 
Jos didingumo pagrindas yra tas, kad ji, skirtingai 
nuo Dekarto filosofijos, išsiskleidžia ne iš subjectum 
kaip ego ir iš substantia finita, o Leibnico atveju iš 
monados arba Kanto atveju iš transcendentalinės vaiz- 
duotės galioje įsišaknijusio baigtinio proto esmės, ar- 
ba Fichtės atveju iš begalinio Aš, arba Hėgelie at- 

veju, iš dvasios kaip absoliutaus žinojimo, arba Šelingo 
atveju iš laisvės kaip būtinybės kiekvieno esinio, ku- 
ris kaip toks apibrėžiamas skirtumu tarp pagrindo ir 
egzistencijos. 

Moderniajai esinio interpretacijai, be sistemos, es- 
minę svarbą turi vertybės vaizdinys. Ten, kur esinys 
tampa priešstates objektu, jis tam tikra prasme pra- 
randa būtį. Ši prarastis nujaučiama gana neaiškiai ir 
neužtikrintai ir todėl tuojau pat kompensuojama tuo, 
kad objektui ir atitinkamai interpretuojamam esiniui 
priskiriamas vertybiškumas ir apskritai esinys matuoja- 
mas vertybėmis, o pačios vertybės padaromos bet ko- 
kios veiklos ir aktyvumo tikslu. Kadangi veikla suvo- 
kia save kaip kultūrą, vertybės tampa kultūros verty- 
bėmis, o pastarosios apskritai išreiškia aukščiausius kū- 
rybos tikslus, tarnaujančius žmogaus kaip subjecium 
savisaugai. Nuo čia tik vienas žingsnis iki to, kad 
vertybės taptų objektais savyje. Vertybė yra prieš- 
statančiojo įsitaisymo į pasaulį kaip vaizdą poreikių ir 
tikslų suobjektinimas. Vertybė, atrodytų, išreiškia tai, 
kad, sueinant į santykį su ja, yra atliekama tai, kas ver- 
tingiausia; ir vis dėlto kaip tik vertybė yra bejėgiš- 
kas ir nudėvėtas lėkštu ir vienmačiu tapusio esinio 
objektiškumo užmaskavimas. Niekas nemiršta dėl gry- 
nų vertybių. Kad atsiskleistų XIX a. esmė, atkreiptinas 
dėmesys į dviprasmišką poziciją Hermano Locės, kuris 
Platono idėjas interpretavo kaip vertybes ir kartu ėmė- 
si sukurti „Antropologijos pagrindus“ (1856), juos pa- 
vadindamas „,Mikrokosmu“. Tai, kas jo mąstyme buvo 
tikra ir kilnu, buvo kilę iš vokiečių idealizmo dvasios, 
tačiau sykiu šis mąstymas jau atvėrė duris pozityviz- 
mui. Kadangi Nyčės mąstymas sukaustytas vertybės 
vaizdinio, esmingiausius dalykus jis turi išsakyti regre- 
syvia forma, kaip visų vertybių perkainojimą. Tik jeigu 
pavyktų Nyčės mąstymą suprasti nepriklausomai nuo 
vertybės vaizdinio, mes patektume į situaciją, iš kurios 
žiūrint paskutiniojo metafizinio mąstytojo kūryba tap- 
tų problemišku uždaviniu, o Nyčės kova prieš Vagnerį 
būtų suvokta kaip mūsų istorijos būtinybė. 

(7) Analogija, apmąstyta kaip esinio būties svar- 


biausias bruožas, atskleidžia visai apibrėžtų galimybių 
ir būdų šios būties tiesą įstatyti į esiniją perspektyvas. 
Viduramžių meno kūrinys ir pasaulio vaizdo nebuvimas 
šioje epochoje yra susiję dalykai. 

(8) Tačiau argi Sokrato laikais vienas sofistas ne- 
išdrįso pasakyti: žmogus yra visų daiktų matas, egzis- 
tuojančių — kad jie egzistuoja, neegzistuojančių — 
kad jie neegzistuoja? Ar šis Protagoro teiginys neskam- 
ba taip, tarsi jį būtų ištaręs Dekartas? Pagaliau ar ne 
Platonas esinio būtį suvokė kaip stebinį, kaip idea? 
Ir argi Aristoteliui santykis su esiniu kaip tokiu nėra 
theoria, grynoji žiūra? Tačiau tas Protagoro sofistinis 
teiginys nėra subjektyvizmas, kaip ir Dekarto misija 
nepasireiškė tik tuo, kad jis esą pertvarkė graikų 
mąstymą. Žinoma, Platono mąstymo ir Aristotelio klau- 
simo dėka įvyksta lemtingas, tačiau vis dar graikiško- 
sios pamatinės esinio patirties ribose išliekantis žmo- 
gaus ir esinio aiškinimo pasikeitimas. Šis aiškinimas — 
ir būtent kaip kova prieš sofistiką, nuo pastarosios 
priklausanti — yra toks lemtingas, kad jis tampa grai- 
kiškumo pabaiga, o ši pabaiga netiesiogiai parengia 
naujųjų amžių galimybę. Todėl vėliau, ir ne tik vi- 
duramžiais, bet ir per visus naujuosius amžius, pla- 
toniškasis ir aristoteliškasis mąstymas apskritai galėjo 
būti laikomas graikų mąstymo sinonimu, o visas iki- 
platoniškasis mąstymas — tik įvadu į platonižmą. Ka- 
dangi dėl ilgo įpročio graikiškumas regimas pro mo- 
derniosios humanistinės interpretacijos akinius, mes ne- 
pajėgiame būties, atsivėrusios senovės graikams, ap- 
mąstyti taip, kad išsaugotume jos savitumą ir keistu- 
mą. Protagoro teiginys skamba taip: panton chrėma- 
ton metron estin anthropos, tön men onton kKos estin, 
ton de mē ontōn hos uk estin (plg. Platonas. Teaitetas, 
152).—,Visų daiktų (kuriuos žmogus vartoja, prie ku- 
rių yra įpratęs ir nuolat jų apsuptas, chrėmata chrės- 
thai”) matas yra (koks nors) žmogus, esančiųjų — kad 
jie esti taip, kaip jie esti, o tų, kuriems nelemta būti 
esatyje,— kad jie nesti”. Esinys, dėl kurio būties apsi- 
sprendžiama, čia suprantamas kaip (daiktas), esantis 
šalia Žmogaus, aplinkinėje srityje. Tačiau kas gi yra 

žmogus? Apie tai informuoja Platonas toje pačioje vie- 
toje, leisdamas Sokratui ištarti tokius žodžius: Ukun 
utos pos legei, hos oia men hekasta emoi phainetai, 
toiauta men estin emoi, oia de soi toiauta de au soi. 
Anthropos de sy te kai eg0.— „Ar jis (Protagoras) to 
nesupranta maždaug taip, kad kaip kas nors man pa- 
sirodo, taip jis man ir reiškiasi, o kaip jis pasirodo tau, 
toks jis tau ir yra? Juk abu esame žmonės, ir tu, ir 
aš". 

Taigi čia žmogus yra koks nors žmogus (aš ir tu, jis 
ir jie). Ar šis ego nesutampa su Dekarto ego cogito? 
Jokiu būdu, — juk esmingiausia, kas neišvengiamai nu- 
lemia abi metafizines Protagoro ir Dekarto pozicijas, 
skiriasi. Kokios nors metafizinės pozicijos esmė apima: 

1) tai, kaip žmogus yra žmogus, +. y. jis pats; es- 
mingąjį sau-būties (Selbstheit) būdą, kuris jokiu būdu 
nesutampa su aš-būtimi (Ichheit), bet save suvokia dėl 
ryšio su būtimi; 

2) esinio būties esmingąją interpretaciją; 

3) esmingąjį tiesos projektą; 

4) tą prasmę, į kurią orientuodamasis žmogus yra 
matas, būdamas čia arba ten. 

Nė vienas iš paminėtųjų esmingųjų metafizinės po- 
zicijos momentų negali būti suprastas atskirai nuo ki- 
tų. Kiekvienas apibūdina metafizinės pozicijos visu- 
mą. Kodėl ir kokiu mastu kaip tik šie keturi momen- 
tai palaiko ir apima metafizinę poziciją kaip tokią, 
šio klausimo nebegalima nei kelti, nei į jį atsakyti re- 
miantis metafizika. Čia jau kalbama orientuojantis į 
metafizikos įveiką. 

Aišku, kad Protagorui esinys visada yra susijęs su 
žmogumi, kaip ego. Keks yra šis sąryšis su Aš? Ego 
buvoja štai šitų jam tekusių esinių nepaslėptyje. Tuo 
būdu jis suvokia šioje aplinkoje jam atsiveriančius esi- 
nius kaip esančius. Čia-esančiojo esinio suvokimas re- 
miasi buvimu nepaslėpiies aplinkoje. Dėl buvimo prie 
čia-esančiojo esinio yra Aš priklausomybė čia-esan- 
tiems esiniams. Toks priklausymas atsiveriantiems čia- 
esiniams juos atriboja nuo čia-nesančiųjų esinių. Ši ri- 
ba žmogui duoda matą to, kas yra-čia ir ko čia-nėra. 


Apsiribodamas tuo, kas nepaslėpta-čia, žmogus nusista- 
to matą, kuris kokią nors sau-būtį apriboja tuo ar kitu. 
Žmogus nusistato matą, pagal kurį esiniai įstatomi į jų 
būtį, remdamasis ne atitraukta aš-būtimi. Graikiškojo 
pamatinio santykio su esiniu ir jo nepaslėptimi žmogus 
yra metron (matas) tokiu mastu, kokiu jis apsiriboja 
tiesiogine nepaslėpties aplinka ir taip pripažįsta esinio 
paslėptį ir negalėjimą spręsti apie jo Čia-esatį arba čia- 
nesatį, o kartu ir apie esinio išvaizdą. Todėl Protago- 
ras sako (Dylsas. Ikisokratikų fragmentai. Protagoras 
B, 4): peri men theon uk echo eidenai, uth' hos eisin, 
uth' hos uk eisin, uth' hopoioi tines idean. „Apie dievus 
aš negaliu žinoti (t. y. graikiškai: ką nors „išvysti“), 
ar jie yra, ar jų nėra, nė kokios jie yra išvaizdos“ 
(idea). Polla gar ta kolyonta eidenai, hē V adėlotės kai 
brachys on ho bios tu anthropu. „Nes daug kas trukdo 
suvokti esinį kaip tokį: tiek esinio neatsivėrimas (pas- 
lėptis), tiek ir per trumpas Žmogaus gyvenimas". 

Ar reikia stebėtis, kad Sokratas apie tokį Protagoro 
atsargumą sako (Platonas. Teaitetas, 152): eikos mentoi 
sophon andra mē lērein. „Reikia manyti, kad jis (Pro- 
tagoras), kaip protingas žmogus (ten, kur jis sako apie 
žmogų kaip metron), ne šiaip sau plepa". 

Protagoro metafizinė pozicija yra tik Heraklito ir 
Parmenido pozicijos apribojimas ir kartu išsaugojimas. 
Sofistika yra galima tik remdamasi sophia, t. y. grai- 
kiškąja interpretacija būties kaip čia-esaties ir tiesos 
kaip nepaslėpties, o nepaslėptis pati yra esminė būties 
apibrėžtis ir dėl to čia-esantis esinys priklauso nuo 
nepaslėpties, o čia-esatis priklauso nuo nepaslėpto esi- 
nio kaip tokio. Kaip smarkiai Dekartas nutolo nuo grai- 
kų mąstymo pradmenų, kokia skirtinga yra ta žmogaus 
interpretacija, kuri jį priešstato kaip subjektą! Kaip 
tik todėl, kad subjecium sąvokoje dar išlieka graikiš- 
kasis būties kaip hypokeisthai hypokeimenon (esančiojo 
pagrinde buvimas pagrindu) supratimas neatpažįstama 
ir neproblemiška tapusios čia-esaties (t. y. nuolat esan- 
čiojo-priešais esinio) pavidalu, joje (t. y. subjekto są- 
vokoje) galima įžvelgti metafizinės pozicijos pasikeiti- 
mo esmę. 


11. M. Heidegeris 

Vienas dalykas yra visada apribotos nepaslėpties 
aplinkos palaikymas įsižiūrint į čia-esantį esinį (žmo- 
gus kaip metron). Kitas dalykas yra veiksena ribų ne- 
turinčioje galimo suobjektinimo srityje remiantis kiek- 
vienam prieinamo ir visus susaistančio priešstatinio su- 
skaičiavimu. 

Graikų sofistikoje neįmanomas joks subjektyvizmas, 
nes čia Žmogus niekada negali būti subjectum; jis juo 
negali tapti, nes šiuo atveju būtis yra Čia-esatis, o tie- 
sa yra nepaslėptis. 

Nepaslėptyje atsiranda phantasia, t. y. čia-esančiojo 
esinio pasirodymas čia-esančiam ir esiniui atsiverian- 
čiam žmogui. Tuo tarpu žmogus kaip priešstatantis sub- 
jektas fantazuoja, t. y. sklando imaginatio srityje, nes 
priešstata esinį kaip objektą įstato į pasaulį kaip vaiz- 
dą. 

(9) Kaip apskritai prieinama prie to, kad esinys pri- 
mygtinai interpretuojamas kaip subjectum ir dėl to 
pradeda viešpatauti subjektyvumas? Juk iki Dekarto 
ir dar jo metafizikoje esinys, kiek jis yra esantis, yra 
sub-jectum (hypo-keimenon), t. y. esantis priešais, ku- 
Tis kaip toks kartu yra savo patvarių savybių ir kin- 
tančių būsenų pagrindas. Išskirtinio, nes iš esmės be- 
sąlygiško Sub-jectum (kaip pagrindžiančio pagrindo) 
prioritetas kyla iš žmogaus pretenzijos pasiekti fun- 
damentum absolutum inconcussum veritatis (savyje ry- 
manti, nepajudinamą tiesos kaip tikrumo pagrindą). 
Kodėl ir kaip ši pretenzija lemtingai įsigalioja? Ši pre- 
tenzija kyla iš tokio žmogaus išsilaisvinimo, kai jis 
tampa laisvas nuo saistančios krikščioniškojo apreiš- 
kimo tiesos ir bažnyčios mokslo ir pradeda remtis sa- 
varankiška įstatymų leidyba. Taip išsilaisvinus, laisvės, 
t. y. susaistymo tam tikra privalomybe, esmė suvokia- 
ma naujoviškai. Tačiau kadangi, remdamasis tokia lais- 
ve, išsilaisvinantis žmogus pats sukuria tai, kas pri- 
valoma, nuo to laiko privalomybė gali būti apibrėžiama 
įvairiai. Privalomybę gali konstituoti žmogaus protas 
ir jo įstatymas arba tokio proto sukurtas ir objektiš- 
kai sutvarkytas esinys, arba dar nesutvarkytas, tik 


par suobjektinimą suvaldomas chaosas, tam tikroje epo- 
choje siekiantis viešpatavimo. 

Tačiau toks išsilaisvinimas, pats to nežinodamas, vi- 
sada išsilaisvina iš saitų, uždedamų apreiškimo tiesos, 
kuri žmogui laiduoja ir leidžia suvokti sielos išgany- 
mą. Išsilaisvinimas iš apreiškimo garantuojamo išga- 
nymo tikrumo kaip tik todėl turi būti išsilaisvinimas, 
nukreiptas į tam tikrą tikrumą, kuriuo žmogus įtvir- 
tina tiesą kaip tai, kas suvokta savojo žinojimo dėka. 
Tai buvo galima tik todėl, kad išsilaisvinantis žmogus 
pats laidavo žinojimo tikrumą. Tačiau toks dalykas ga- 
li atsitikti tik tada, kai žmogus pats iš savęs ir sau 
nusprendžia, kas yra jam pažintina ir ką turi reikšti 
žinojimas ir pažinto dalyko įtvirtinimas, t. y. tikrumas. 
Dekarto metafizinis uždavinys buvo toks: išlaisvinti 
žmogų orientuojantis į tokią laisvę, kuri pati iš savęs 
sukuria ir apibrėžia metafizinį pagrindą. Bet šis 
pagrindas turėjo būti tikras ne tik pats savaime, bet 
kartu — kadangi bet kokie kiti masteliai buvo atmes- 
ti — turėjo būti toks, kad jo dėka būtų sukurta sie- 
kiamos laisvės kaip savikritikos esmė. Tačiau visa, 
kas tikra iš savęs, kartu turi padaryti tikrą tą esinį, 
kuriam yra tikras toks žinojimas ir kurio dėka turi 
būti laiduojama visa tai, kas žinotina. Šios laisvės 
pagrindas, fundamentum, tai, kuo ji remiasi, subjec- 
tum, turi būti tikras, atitinkantis minėtus esminius rei- 
kalavimus. Toks visais šiais bruožais pasižymintis sub- 
jectum tampa būtinas. Koks yra tas pagrindą statantis 
ir pagrindą duodantis tikrumas? Ego cogito (ergo) sum. 
Tikrumas yra teiginys, sakantis, kad tuo pačiu metu 
(kartu ir tokią pat trukmę) su žmogaus mąstymu ne- 
abejotinai esti-čia ir pats Žmogus, t. y. šiuo atveju jis 
duotas kartu. Mąstymas yra prieš-stata, priešstatantis 
santykis su prieš-statomu dalyku (idea kaip perceptio). 

Priešstatyti čia reiškia: iš savęs kažką statyti prieš 
save ir pastatytąjį dalyką įtvirtinti kaip tokį. Toks 
įtvirtinimas turi būti skaičiavimas, kadangi tik skai- 
čiuojamumas duoda garantiją iš anksto ir nuolat būti 
tikram priešstatomuoju dalyku. Priešstata jau nėra pa- 
gava čia-esaties, kurios nepaslėpčiai priklauso pati pa- 

gava ir priklauso būtent kaip nepaslėpto čia-esinio 
ypatingas čia-esaties būdas. Priešstata jau nebėra sa- 
vęs atvėrimas kam nors.., o yra ko nors pagriebimas 
ir sugavimas. Vyrauja ne čia-esatis, bet viešpatauja 
antpuolis. Tokiu atveju priešstata, atitinkanti naują 
laisvės sampratą, yra veiksena, nukreipta į įtvirtintų 
esinių srities įtvirtinimą. Esinys jau nebėra priešais- 
stovintis (Gegen-stūndige). Prieš-stata yra veikiantis, 
manipuliuojantis suobjektinimas. Taip priešstata viską 
sutelkia į tokio objektiškumo vienį. Priešstata yra 
coagitatio. 

Kiekvienas santykis su kuo nors, valia, nuostata, 
pojūtis yra iš anksto priešstatantis, yra cogitans, ver- 
čiamas žodžiu „mąstantis“. Todėl visas voluntas ir 
affectus rūšis, visus dctiones ir passiones Dekartas gali 
susieti su iš pirmo žvilgsnio labai keistu pavadinimu: 
cogitatio. Ego cogito sum tezės cogitūre yra supranta- 
mas šia esmingąja ir nauja prasme. Subjecium, pama- 
tinis tikrumas, yra kiekvienąkart įtvirtintas priešsta- 
tančiojo žmogaus priešstatymas kartu su priešstatytu 
žmogišku ar nežmogišku esiniu, t. y. objektu. Pama- 
tinis tikrumas yra kiekvienąkart neabejotinai priešsta- 
tomas ir priešstatytas me cogitare= me esse. Tai yra 
skaičiavimo, vykstančio save įtvirtinančioje priešsta- 
toje, pamatinė lygtis. Turėdamas tokį pamatinį tikrumą, 
žmogus yra tikras tuo, kad jis, kaip prieš-statantis bet 
kokią prieš-statą, kartu įtvirtina bet kokio prieš- 
statymo, o kartu ir bet kokio tikrumo ir tiesos sritį, 
t. y. šiuo atveju: yra. Tik todėl, kad žmogus tuo būdu 
(in fundamenium absolutum inconcussum me cogitare 
me esse)? būtinai kartu įsistato į pamatinį tikrumą, 
tik todėl, kad sau išsilaisvinantis žmogus būtinai pri- 
klauso šios laisvės subjectum, tik todėl tas žmogus gali 
ir privalo pats tapti išskirtiniu esiniu, tokiu subjectum, 
kuris pirminio tikrojo esinio požiūriu turi prioritetą 
visų subjecta atžvilgiu !°. Kad pamatinėje lygtyje pa- 
minėtas tikrumas, o tikrajame subjekte — ego, ne- 
reiškia, jog šiuo atveju žmogus apibrėžiamas egoistiškai 
kaip Aš. Turima galvoje tik štai kas: būti subjektu 
dabar reiškia žmogaus kaip mąstančios — priešstatan- 


čios esybės išskirtinumą. Žmogaus Aš palenkiamas šiam 
subjecium. Pastarajame glūdintis tikrumas kaip toks 
yra, tiesa, subjektyvus, t. y. viešpataujantis subjectum 
esmėje, bet ne egoistinis. Tikrumas yra privalomas 
kiekvienam Aš kaip tokiam, t. y. kaip subjectum. 
Kartu ir visa tai, kas gali būti įtvirtinta ir pretenduoja 
gauti būtį priešstatančiojo suobjektinimo dėka, susais- 
to kiekvieną. Tačiau šio suobjektinimo, kuris kartu 1e- 
mia, kas turi būti laikoma objektu, negali išvengti nie- 
kas. Subjectum subjektyvumo ir žmogaus kaip subjek- 
to esmei priklauso besąlygiškas galimo suobjektinimo 
srities plėtimas ir teisė apie tą suobjektinimą spręsti. 

Dabar paaiškėja, kokia prasme žmogus kaip subjek- 
tas gali ir turi būti esinių, t. y. šiuo atveju objektų, 
matas ir centras. Dabar žmogus jau nebėra metron tuo 
požiūriu, kad jis apriboja suvokimą, jį įstatydamas į 
čia-esinio, kuriam jis atsiveria, nepaslėpties aplinką. 
Žmogus kaip subjecium yra ego co-agitatio. Žmogus 
įsitvirtina kaip etalonas visiems masteliams, kurių 
pagrindu apskaičiuojama ir suskaičiuojama, kas turi 
būti laikoma tikra, teisinga, t. y. būtiška. Laisvė yra 
naujoji subjectum laisvė. Veikale „Meditationes de 
prima philosophia" žmogaus išlaisvinimas naujajai lais- 
vei pastatomas ant jam būdingo pagrindo, subjectum. 
Naujųjų amžių žmogaus išlaisvinimas prasideda ne nuo 
ego cogito ergo sum, o Dekarto metafizika galų gale 
nėra šios laisvės sukelta ir todėl prie jos istoriškai 
pridurta metafizika, turinti ideologinę prasmę. Tame 
co-agitalio priešstata surenka visą objektiškumą ir su- 
telkia jį į priešais-stovėsenos sritį. To cogitare ego 
esmė pasirodo kaip įtvirtinanti priešstatymo sąranka, 
kaip con-scientia. Pastaroji yra priešstatantis objektiš- 
kumo pastatymas kartu su priešstatančiuoju žmogumi 
ir jų įstatymas į žmogaus puoselėjamo priešstatymo 
sritį. Taip visi Čia-esiniai gauna atitinkamą prasmę ir 
čČia-esaties būdą, kurio esmė — buvimas reprezentaci- 
joje. Ego kaip coagitatio subjekte con-scientia, kaip 
tokio išskirtinio subjekto subjektyvumas, lemia esinio 
būtį. 

„Meditationes de prima philosophia" pateikia met- 

menis subjekto ontologijos, orientuotos į subjektyvu- 
mą, apibrėžiamą kaip conscientia. Žmogus tampa sub- 
jectum. Todėl jis — priklausomai nuo ito, kaip jis save 
suvokia ir ko iš savęs nori — gali apibrėžti ir igyven- 
dinti subjektyvumo esmę. Švietimo epochos žmogus 
kaip protinga būtybė yra nė kiek ne menkiau subjek- 
tas negu žmogus, suvokiantis save kaip naciją, siekian- 
tis savęs kaip tautos, dresiruojantis save kaip rasę ir 
galiausiai įgaliojantis save būti planetos viešpačiu. Vi- 
sose šiose pamatinėse subjektyvumo pozicijose gali 
atsirasti įvairios Aš-būties ir egoizmo rūšys, nes žmo- 
gus nuolat lieka apibrėžtas kaip aš ir tu, kaip mes ir 
jūs. Subjektyvus egoizmas — kuriam dažniausiai pačiam 
nežinant Aš iš pat pradžių apibrėžiamas kaip subjek- 
tas — gali būti nuslopintas daugelį Aš įtraukus į Mes. 
Taip subjektyvumas tik sustiprėja. Techniškai organi- 
zuotos žmonijos globaliniame imperializme žmogaus 
subjektyvizmas pasiekia savo viršūnę, nuo kurios jis 
nusileidžia į organizuoto vienodumo lygmenį ir čia jsi- 
taiso. Toks vienodumas yra pats patikimiausias tobulo, 
t. y. techninio, žemės rutulio užvaldymo instrumentas. 
Naujųjų amžių žmogaus subjektyvioji laisvė visiškai 
persilieja į ją atitinkantį objektyvumą. Šios savo mo- 
derniosios esmės likimo žmogus negali savivališkai at- 
sisakyti ar nusikratyti jėga. Tačiau žmogus gali apmąs- 
tyti ir numatyti, kad žmonijos subjektiškoji būtis ne- 
buvo vienintelė istorinio žmogaus pradžios galimybė 
ir niekada tokia nebus. Į netvarų debesies šešėlį, krin- 
tantį ant slaptingosios žemės, yra panaši ta prieblanda, 
kurioje krikščioniškojo išganymo tikrumo parengta tie- 
sa kaip subjektyvumo tikrumas paskandina įvykį, kurį 
suprasti jai pačiai nėra lemta. 

(10) Antropologija yra toks žmogaus aiškinimas, 
kuriam iš esmės jau aiškų, kas yra žmogus, ir kurio 
rėmuose niekada negali kilti klausimas, kas yra žmo- 
gus. Juk iškeldama tokį klausimą, antropologija turi 
pripažinti, kad ji pati yra nepagrįsta ir įveikta. Kaip 
šito galima laukti iš antropologijos, jeigu jos tikrasis 
uždavinys yra tik subjekto savitikros įtvirtinimas? 

(11) Juk dabar vyksta jau susiformavusios naujųjų 


amžių esmės persiliejimas į banalybę. Tik tada, kai ši 
csmė įtvirtinama pasaulėžiūroje, atsiranda dirva, maji- 
linanti  pirmapradį būties problemiškumą, atveriantį 
erdvę apsispręsti, ar būtis dar kartą pajėgs atsiverti 
Dievui, ar būties tiesos esmė pirmapradiškiau pažadins 
žmogaus esmę. Tik ten, kur susiformavę naujieji am- 
žiai beatodairiškai pasiekia jiems būdingą didybę, yra 
parengiama būsimoji istorija. 

(12) Amerikonizmas yra kažkas europietiška. Jis 
yra dar nesuvokto, neišsilaisvinusio ir iš pilnos naujų- 
jų amžių esmės dar neišsiskleidusio gigantizmo atmai- 
na. Amerikonizmo amerikoniškoji interpretacija prag- 
matizme vis dar lieka anapus metafizinės srities. 

(13) Kasdienė nuomonė šešėlyje įžvelgia tik šviesos 
stoką ar net jos neigimą. Tačiau iš tikrųjų šešėlis yra 
atviras, nors ir neskaidrus paslėpto švytėjimo ženklas. 
Taip suprasdami šešėlį mes patiriame, kad neapskai- 
čiuojamas dalykas yra tai, kas — nors nesuvokiama — 
pasirodo esinyje ir yra nuoroda į paslėptąją būtį. 

(14) Kas, jeigu šis nesugebėjimas pats privalėtų bū- 
ti aukščiausia ir rūsčiausia būties atvertis? Metafizikos 
požiūriu (t. y. remiantis tokiu klausimu apie būtį: 
kas yra esinys?), paslėptoji būties esmė visų pirma 
atsiveria negatyviu pavidalu, kaip absoliutus ne-esi- 
nys, kaip Niekas. Tačiau Niekas kaip esinio negatyvio- 
ji pusė yra didžiausia visiško niekingumo priešingybė. 
Niekas niekada nėra Ne, bet lygiai taip pat jis nėra 
Kažkas objekto pavidalu; jis yra pati būtis, kurios tie- 
sa tik tada perduota žmogui, kai jis įveikia save kaip 
subjektą, t. y. kai esinio jis nebepriešstato kaip ob- 
jekto. 

(15) Šis atviras Tarp yra čia-būtis; o pastarasis žo- 
dis turi būti suprastas kaip ekstatinė būties nepaslėp- 
tumo ir paslėptumo sritis. 

NYČĖS ŽODIS „DIEVAS MIRĖ“ 


Šiais komentarais siekiama apmąstyti tai, kuo remian- 
tis kada nors galbūt gali būti iškeltas nihilizmo esmės 
klausimas. Komentarai kyla iš tokio mąstymo, kuriuo 
siekiama aiškiai suprasti Nyčės poziciją Vakarų me- 
tafizikos istorijoje. Čia interpretuojama tokia Vakarų 
metafizikos stadija, kuri galbūt yra jos paskutinė sta- 
dija, nes kitos metafizikos galimybės negali būti at- 
skleistos todėl, kad metafizika Nyčės filosofijoje tam 
tikra prasme praranda savo ešsmingąsias galimybes. 
Dėl Nyčės įgyvendinto pertvarkymo metafizika išsi- 
gimsta į absurdą. Antjusliškumas virsta netvariu jus- 
liškumo produktu. Tačiau taip diskredituodamas savo 
priešingybę, jusliškumas paneigia savąją esmę. Ant- 
jusliškumo pašalinimas kartu pašalina ir grynąjį jus- 
liškumą, o kartu ir jųdviejų skirtumą. Antjusliškumo 
pašalinimas pereina į tam tikrą nei-nei jusliškumą 
(aisthšton), leidžiantį atskirti nuo nejusliškumo (noė- 
ton). Pašalinimas virsta beprasmybe. Bet ši beprasmy- 
bė yra neapmąstyta ir neįveikiama prielaida tų aklų 
pastangų, kurių tikslas — beprasmybės išvengti tik 
konstatuojant prasmę (durch eine bloße Sinn-gebung). 

Toliau metafizika visur suprantama kaip esinio pa- 
ties savaime tiesa, o ne kaip mąstytojo koncepcija. 
Maąstytojo filosofinė pozicija visada įsišaknijusi į me- 
tafiziką. Todėl metafizika gali būti vadinama savo 
pačios vardu. Tačiau apie apmąstomą metafizikos es- 
mę jokiu būdu neteigiama, kad kokia nors metafizika 
yra mąstytojo kaip asmens kūrinys ir nuosavybė, eg- 
zistuojanti viešojoje kultūrinės kūrybos stichijoje. 


Kickvienoje metafizikos fazėje galima įžvelgti atkarpą 
to kelio, kurį nutiesia būties likimas kritiškose tiesos 
apie esinį epochose. Pats Nyčė Vakarų metafizikos ei- 
gą aiškina metafiziškai, ir būtent kaip nihilizmo atsira- 
dimą ir išsklaidą. Nyčės metafizikos permąstymas yra 
dabarties žmogaus, kurio likimas jo tiesos požiūriu 
dar neaiškus, padėties ir vietos apmąstymas. Tačiau 
kiekvienas toks apmąstymas, jeigu tai nėra tuščias 
perpasakojimas, siekia toliau negu tai, kas apmąsto- 
ma. Žingsnis „toliau“ pats savaime nėra nei pranoki- 
mas, nei aukštesnio lygio apmąstymas; tai nėra net 
įveika. Kad mes apmąstome Nyčės metafiziką, visai 
nereiškia, kad, nepaisydami jo etikos, pažinimo teorijos 
ir estetikos, mes visų pirma mąstome apie jo metafi- 
ziką, bet reiškia tik štai ką: mes stengiamės rimtai 
žiūrėti į Nyčę kaip mąstytoją. Tačiau ir Nyčei mąs- 
tyti reiškia: priešstatyti esinį kaip esinį. Bet koks me- 
tafizinis mąstymas yra onto-logija, arba jo apskritai 
nėra. 

Todėl šio apmąstymo tikslas — pasirengti papras- 
tam ir nematomam mąstymo judesiui. Parengiamajam 
mąstymui rūpi apšviesti erdvę, kurioje žmogui vėl pir- 
mapradiškai atsiveria pati būtis savo esmės požiūriu. 
Tokio mąstymo esmė — būti parengiamuoju mąstymu. 

Toks esmingas, todėl visur ir bet kokiu požiūriu tik 
parengiamasis Mąstymas yra neregimas. Todėl šiuo 
atveju kiekvienas atsakomasis mąstymas, kad ir koks 
jis būtų bejėgiškas ir apytikris, yra esminga paspirtis. 
Atsakomasis mąstymas turi tapti nežymiu, nei naudos, 
nei galios neduodančiu barstymu sėklų, kurios galbūt 
niekada neišdygs, neduos vaisių ir derliaus. Jos reika- 
lingos sėjai, ir dar net labiau rengimuisi sėti. 

Prieš sėjant reikia arti. Reikia suarti lauką, pasi- 
metusį metafizikos žemėje ir turintį likti nematomą. 
Iš pradžių reikia nujausti, kur tas laukas yra, tada jį 
surasti, o paskui įdirbti. Reikia žengti pirmąjį žingsnį 
šio lauko link. Daug dar yra nežinomų takelių, vedan- 
čių į šį lauką. Tačiau kiekvienam mąstančiajam yra 
skirtas tik vienas, jo paties kelias, kurį jis turi išminti, 
kad pagaliau tvirtai ant jo atsistotų ir išsakytų tai, ką 

jis patiria tame kelyje, nors šis kelias niekada negali 
tapti mMąstančiojo nuosavybe. 

Galbūt pavadinimas „Būtis ir laikas“ yra tokio ke- 
lio gairė. Orientuodamasis į esmingąjį, pačios metafi- 
zikos skatinamą ir vis iš naujo ieškomą metafizikos 
susipynimą su mokslais, kurie yra pačios metafizikos 
įpėdiniai, parengiamasis mąstymas privalo retkarčiais 
įsibrauti į mokslų sritį, kadangi pastarieji — sąmonin- 
gai ar dėl jų specifinio poveikio ir galios — įvairiau- 
siais būdais pretenduoja pateikti pamatinį žinojimo 
ir žinojimo objekto pavidalą. Kuo aiškiau mokslai iš- 
skleidžia savo išankstinę techninę prigimtį ir jos pada- 
rinius, tuo aiškesnis tampa techninio pažinimo gali- 
mybių, jo specifikos, ribų ir pagrįstumo klausimas. 

Parengiamasis mąstymas ir jo išsklaida kartu yra 
mąstymo, pasinėrusio į mokslus, auklėjimas. Sunkiau- 
sia čia yra surasti tinkamą formą, kad auklėjamas toks 
mąstymas nebūtų supainiotas su tyrinėjimu ir išsimoks- 
linimu. Toks siekimas susiduria su pavojais visų pirma 
todėl, kad mąstymas iš pradžių dar turi susirasti nuo- 
latinį prieglobstį Mąstyti mokslų stichijoje reiškia: 
juos apeiti jų neniekinant. 

Mes nežinome, kokios galimybės glūdi Vakarų is- 
torijos, mūsų tautos ir Vakarų pasaulio likime. Išorinis 
šių galimybių formavimas ir reguliavimas nėra tai, ko 
labiausiai reikia. Svarbu tik tai, kad besimokantysis 
mokytųsi mąstyti ir mokydamasis kantu liktų kelyje, 
o reikiamą akimirką būtų pasirengęs viskam. Tiek sa- 
vo tikslu, tiek apimtimi šie komentarai remiasi ta pa- 
tirtimi, kurią apmąstant išaugo „Būtis ir laikas“. Šis 
mąstymas niekada neatitrūksta nuo to įvykio, kad nors 
Vakarų mąstymo istorijoje nuo pat pradžių buvo ap- 
mąstomas esinys jo būties požiūriu, tačiau būties tiesa 
liko neapmąstyta ir — kaip galima mąstymo patirtis — 
buvo atmesta; be to, pačiam Vakarų mąstymui, egzis- 
tavusiam būtent metafizikos pavidalu, šios atmesties 
vyksmas, nors ir išsiskleidęs joje pačioje, liko nežino- 
mas ir paslėptas. 

Todėl parengiamasis mąstymas neišvengiamai lai- 
kosi istorinio apmąstymo srityje. Istorija šiam mąsty- 


mui nėra epochų kaita, o yra unikalus artumas to pa- 
ties dalyko, kuris palyti mąstymą kaip netikėta lemtis 
ir tiesioginė, nuolat atsinaujinanti paskata. 

Dabar reikia apmąstyti Nyčės metafiziką. Jo mąsty- 
mas jaučiasi esąs paženklintas nihilizmo. Toks yra Ny- 
čės atskleisto, dar ankstesniais šimtmečiais viešpa- 
tavusio ir dabartinį šimtmetį lėmusio istorinio reiškinio 
pavadinimas. Jo interpretaciją Nyčė reziumuoja trum- 
pu teiginiu: „Dievas mirė". 

Galima spėti, kad žodis „Dievas mirė“ išreiškia ateis- 
to Nyčės nuomonę ir yra tik asmeninė pozicija, todėl 
vienpusiška ir lengvai paneigiama teiginiu, kad mūsų 
dienomis visur daug žmonių lanko Dievo namus ir, 
pasitikėdami krikščioniškuoju Dievu, atlaiko likimo 
smūgius. Tačiau iškyla klausimas, ar minėtas Nyčės 
žodis nėra tik ekstravagantiškas požiūris mąstytojo, 
apie kurį pasakojama — ir visai teisingai, — kad galų 
gale jis išprotėjęs. Belieka paklausti, ar Nyčė čia ne- 
ištaria to žodžio, kuris visada jau buvo sakomas me- 
tafizikos nulemtoje Vakarų pasaulio istorijoje, tačiau 
nebuvo aiškiai ištartas. Vengdami pernelyg skuboto 
sprendimo, mes iš pradžių privalome pabandyti žodį 
„Dievas mirė“ mąstyti orientuodamiesi į tai, kas juo 
išreiškiama. Todėl mes teisingai padarysime atsisaky- 
dami pernelyg skubotų nuomonių, kurios tuojau pat 
peršasi, kai tik ištariamas šis baisingas žodis. 

Šiuose apmąstymuose stengiamasi Nyčės žodį aiš- 
kinti orientuojantis į tam tikrus esmingus dalykus. Dar 
kartą pabrėžkime: Nyčės žodis įvardija dviejų tūks- 
tantmečių Vakarų istorinį likimą. Ir mes patys, kaip ir 
visi kiti, neturime pagrindo tikėtis nepasirengę viena 
paskaita apie šį Nyčės žodį pakeisti šį likimą ar bent 
jį pakankamai giliai suprasti. Tačiau dabar mums bū- 
tinas vienas dalykas: kad apmąstydami mes pasimoky- 
tume, o mokydamiesi išmoktume mąstyti. 

Žinoma, kiekvienas komentaras dalyką privalo ne 
tik išlukštenti iš teksto; nesipuikuodamas jis dar pri- 
valo prie jo nepastebimai pridunti tai, kas būdinga 
pačiam dalykui. Toks pridūrimas yra tai, ką diletantas, 
orientuodamasis į tai, ką jis laiko teksto turiniu, su- 

vokia kaip išmonę ir, jo paties manymu, visai teisėtai 
peikia kaip savivaliavimą. Tačiau tikras komentatorius 
niekada nesupranta teksto geriau už jo autorių, bet 
supranta kitaip. Tačiau tas supratimas turi būti toks, 
kad paliestų tą patį, apie ką mąstoma tekste, 

Pirmą kartą žodį „Dievas mirė" Nyčė ištarė 1882 m. 
pasirodžiusio veikalo „Linksmasis mokslas“ trečiojoje 
knygoje. Šiuo veikalu Nyčė pradeda kelią į savo pa- 
matinės metafizinės pozicijos išsklaidą. Tarp šio vei- 
kalo ir bergždžių pastangų sutvarkyti planuojamą pa- 
grindinį veikalą įsiterpia „Taip kalbėjo Zaratustra“ 
publikacija. Planuotas pagrindinis veikalas nebuvo už- 
baigtas. Tuometinis jo pavadinimas turėjo būti „Valia 
viešpatauti“, o paantraštė „Bandymas perkainoti visas 
ventybes". 

Keista mintis apie Dievo mirtį ir apie dievų žūtį jau 
buvo artima jaūnajam Nyčei. Vienoje pastaboje iš to 
laikotarpio, kai buvo rašomas pirmasis veikalas ,Tra- 
gedijos gimimas“, Nyčė rašo (1870): „Aš tikiu senu 
germanišku posakiu: visi dievai turi mirti“. Traktato 
„Tikėjimas ir žinojimas“ (1802) pabaigoje jaunasis Hė- 
gelis užsimena apie „jausmą, kuriuo remiasi naujųjų 
amžių religija — jausmą: pats Dievas mirė..." !. Hė- 
gelis savo posakiu apmąsto kitą dalyką negu Nyčė sa- 
vuoju. Tačiau abu sieja bendrumas, glūdintis bet ko- 
kios metafizikos esmėje. Iš Plutarcho perimtas Paskalio 
posakis „Le grand Pan est mort"? (Pensées, 695) pri- 
klauso, nors dėl kitokių priežasčių, tai pačiai sričiai. 

Pirmiausia įsiklausykime į 125 fragmento iš veikalo 
„Linksmasis mokslas“ skambėjimą. Fragmenitas pava- 
dintas ,„Pamišėlis“ ir skamba taip: 

„Pamišėlis — Ar jūs nieko negirdėjote apie vieną 
pamišėlį, kuris šviesų vidurdienį įžiebė žibintą, nubėgo 
į turgavietę ir rėkavo: „Aš ieškau Dievo! Aš ieškau 
Dievo!“ Kadangi ten buvo susirinkę daug tokių, kurie 
netikėjo Dievą, jis sukėlė daug juoko. „Ar jis kur pa- 
simetė?" — paklausė vienas. „Ar jis pabėgo kaip koks 
vaikas?“ — paklausė kitas. „O gal jis pasislėpė?“ „Gal 
jis mūsų bijosi?" „Ar jis įlipo į laivą?" „Iškeliavo?“ 
Taip jie visi klegėjo ir kvatojosi. Pamišėlis puldinėjo 


prie jų ir smaigstė juos žvilgsniu. „Kur Dievas?“ — 
šūkavo jis.— „Aš jums pasakysiu! Mes jį nužudėme — 
jūs ir aš! Visi mes esame jo žudikai! Bet kaipgi mes 
tai padarėme? Kaip mes įstengėme išgerti jūrą? Kas 
davė mums šluotą, kad nušluotume visą horizontą? Ką 
mes padarėme, atkabindami žemę nuo savo saulės? Kur 
ji dabar skrieja? Kur mes keliaujame? Tolyn nuo visų 
saulių? Ar nuolat negriuvinėjam? Aukštielninki, į šo- 
nus, kniūbsti, į visas puses? Ar dar yra viršus ir apa- 
čia? Ar mes neklaidžiojame tarsi kokiame begaliniame 
Nieke? Ar nedėbso į mus tuščia erdvė? Ar nepasidarė 
šalčiau? Ar neatėjo nesibaigianti ir vis gūdesnė nak- 
tis? Ar nereikia uždegti žibintų pačiame vidurdienyje? 
Ar dar negirdime triukšmo, keliamo duobkasių, lai- 
dojančių Dievą? Ar neužuodžiame Dievo puvėsių? — 
Ir dievai pūva! Dievas mirė! Dievas jau pasimirė! Ir 
mes jį nužudėme! Kuo mes pasiguosime, baisingiausi 
žudikai? Švenčiausia ir didingiausia, ką turėjo pasau- 
lis, nukraujavo po mūsų peiliais — kas nušluostys nuo 
mūsų kraują? Kokiu vandeniu nusiplausime? Kokias 
išpirkimo apeigas, kokius šventus žaidimus mes išra- 
sime? Ar šio poelgio didybė mums ne per didelė? Ar 
neturime patys tapti dievais, kad tik atrodytume jų 
verti? Niekada nebuvo didingesnio žygio,— ir kas tik 
gims po mūsų, dėl šio žygio didybės jau priklausys 
istorijai, didingesnei už iki šiol buvusiąją!“ — Čia pa- 
mišėlis nutilo ir vėl pažvelgė į savo klausytojus: ir 
jie nutilo ir nustebę žiūrėjo į jį. Staiga jis trenkė 
savo žibintą į žemę taip, kad šis sudužo ir užgeso. „Aš 


atėjau per anksti“, — pasakė jis,— „dar neatėjo mano 
laikas. Šis baisingas įvykis dar yra tik pakeliui, dar 
jis keliauja — dar jis nepasiekė žmonių ausų. Žaibui 


ir griaustiniui reikia laiko, žvaigždynų šviesai reikia 
laiko, darbams reikia laiko net po to, kai jie padaryti, 
kad jie būtų išgirsti ir pamatyti. Šis darbas nuo jūsų 
toliau negu tolimiausi žvaigždynai — ir vis dėlto jūs 
ji padarėte!“ Dar pasakojama, kad pamišėlis tą pačią 
dieną bėgiojo po bažnyčias ir ten giedojo Reguiem ae- 
ternam deo ?. Išvarytas ir spiriamas kalbėti, jis saky- 

davo vis tą patį: „Kas gi yra šios bažnyčios, jeigu 
ne Dievo laidojimo rūsiai ir antkapiai?“ * 

Po ketverių metų (1886) Nyčė prie keturių „Links- 
mojo mokslo" knygų pridūrė penktąją, kuri pavadin- 
ta: „Mes bebaimiai“. Pirmasis šios knygos fragmentas 
(343 aforizmas) pavadintas taip: „Kaip yra su mūsų 
linksmybe“. Fragmentas prasideda žodžiais: „„Didingiau- 
sias mūsų dienų įvykis — kad „mirė Dievas“, kad ti- 
kėjimas krikščioniškuoju Dievu pasidarė neįtikimas — 
jau meta savo pirmuosius šešėlius ant Europos“. 

Iš šio sakinio darosi aišku, kad Nyčės žodyje apie 
Dievo mirtį minimas krikščionių Dievas. Bet ne ma- 
žiau tikra ir verta apmąstyti tai, kad pavadinimai „Die- 
vas" ir „krikščionių Dievas“ Nyčės mąstysenoje var- 
tojami išreikšti apskritai antjusliniam pasauliui. ,„Die- 
vas" yra idėjų ir idealų srities pavadinimas. Ši antjus- 
liškumo sritis nuo Platono, o tiksliau sakant, nuo vėly- 
vosios graikiškosios ir krikščioniškosios Platono filoso- 
fijos interpretacijos laikų suvokiama kaip teisingiausias 
ir tikriausias pasaulis. Kitaip negu šis, juslinis pasaulis 
yra tik šiapusis, kintantis, o todėl tik iliuzinis, netik- 
ras pasaulis. Šiapusis pasaulis yra ašarų pakalnė, kitaip 
negu amžinosios palaimos kalnas, esantis anapus. Jei- 
gu juslinį pasaulį mes pavadinsime — kaip daro 
dar Kantas — fiziniu pasauliu plačiausia prasme, tada 
antjuslinis pasaulis bus metafizinis pasaulis. 

Žodis „Dievas mirė“ reiškia: antjuslinis pasaulis 
prarado galią. Jis nebegyvas. Metafizika, t. y, Nyčės 
supratimu, Vakarų filosofija kaip platonizmas, pasi- 
baigė. Savo filosofiją Nyčė supranta kaip reakciją 
prieš metafiziką, t. y., jo požiūriu, prieš platonizmą. 

Tačiau tik kaip reakcija ji neišvengiamai — kaip 
ir kiekvienas anti-— lieka priklausoma nuo to, prieš 
ką ji nukreipta. Nyčės reakcija prieš metafiziką, kaip 
gryna jos destrukcija, yra beviltiškas susipainiojimas 
metafizikoje, ir dar toks, kad metafizika atsiskiria nuo 


savo esmės ir niekaip nebegali joje susivokti. Todėl 


metafizika nebegali suprasti — ir tai įvyksta dėl jos 
pačios kaltės — kas iš tikrųjų jai atsitinka ir kas yra 
ji pati. 


Jeigu Dievas kaip antjuslinis pradmuo ir kaip visos 
tikrovės tikslas mirė, jeigu antjuslinis idėjų pasaulis 
prarado savo saistančiąją, o svarbiausia, savo žadinan- 
čiąją ir kuriančiąją galią, tada nebelieka nieko, kuo 
žmogus galėtų remtis ir į ką jis galėtų orientuotis. To- 
dėl minėtame fragmente klausiama: „Ar mes neklai- 
džiojame tarsi kokiame begaliniame Nieke?" Žodyje 
„Dievas mirė“ glūdi teigimas, kad tas Niekas ple- 
čiasi. „Niekas“ čia reiškia: antjuslinio, saistančiojo pa- 
saulio nebuvimas. Nihilizmas, „baisiausias iš visų sve- 
čių“, stovi prie durų. 

Bandymas paaiškinti Nyčės žodį „Dievas mirė“ su- 
tampa su uždaviniu atskleisti, kaip Nyčė supranta ni- 
hilizmą, ir parodyti, kad Nyčė pats yra už nihilizmą. 
Tačiau kadangi šis pavadinimas dažnai vartojamas 
kaip lozungas ir šūkis, o dažnai ir kaip keiksmažodis, 
būtina suprasti, ką jis reiškia. Ne kiekvienas, kuris 
demonstruoja savo krikščioniškąjį tikėjimą ar kokį 
nors mMetafizinį įsitikinimą, vien todėl jau yra anapus 
nihilizmo. Bet ir priešingai, ne kiekvienas, kuris mąs- 
to apie Nieką ir jo esmę, jau yra nihilistas. 

Šis pavadinimas dažnai tariamas tokiu tonu, tarsi 
žodžio „nihilistas“ — nors jį tariant nieko nemąsto- 
ma — pakaktų įrodyti, kad vien tik Nieko apmąsty- 
mas pats savaime stumia į Nieką ir įtvirtina Nieko 
diktatūrą. 

Apskritai derėtų kelti klausimą, ar pavadinimas „ni- 
hilizmas“, mąstomas griežtai Nyčės filosofijos hori- 
zonte, turi tik nihilistinę, t. y. negatyvią, į niekingąjį 
Nieką stumiančią reikšmę. Todėl vartojant nihilizmo 
terminą savivališkai ir apytikriai, dar tiksliai neišsi- 
aiškinus, ką apie nihilizmą sako pats Nyčė, būtina su- 
rasti deramą poziciją, kuria remdamiesi mes galėtume 
iškelti klausimą apie nihilizmą. 

Nihilizmas yra istorinis procesas, o ne koks nors 
kieno nors atstovaujamas požiūris ar koncepcija. Kaip 
vos pastebimas vyksmas Vakarų pasaulio tautų liki- 
me, nihilizmas yra istorijos variklis. Todėl nihilizmas 
nėra tik vienas istorinis reiškinys šalia kitų: jis nėra 
tik viena dvasios apraiška Vakarų pasaulio istorijoje, 

randama šalia kitų — šalia krikščionybės, šalia huma- 
nizmo ir šalia švietimo. 

Esmingai apmąstytas nihilizmas veikiau yra Va- 
karų pasaulio istorijos pamatinis procesas. Jo tėkmė 
tokia gili, kad jo išsklaidos padarinys tegali būti tik 
pasaulinės katastrofos. Nihilizmas yra pasaulinis isto- 
rinis procesas, vykstantis naujųjų amžių dvasia išauk- 
lėtų žemės rutulio tautų veiklos arenoje. Todėl visų 
pirma tai nėra nei mūsų amžiaus reiškinys, nei XIX 
šimtmečio — tiesa, turėjusio gilią nihiliamo įžvalgą ir 
varntojusio šį pavadinimą — produktas. Lygiai taip pat 
nihilizmas nėra tik atskirų nacijų, kurių mąstytojai ir 
rašytojai šneka apie jį, produktas. Tie, kurie mano 
esą jo nepalytėti, galbūt labiausiai padeda jam išsi- 
skleisti. Šio siaubingiausio svečio baisingumas reiš- 
kiasi tuo, kad jis nežino savo kilmės. 

Nihilizmas įtakingiausias ne ten, kur yra neigiamas 
krikščioniškasis Dievas, kur kovojama su krikščionybe 
arba kur praktikuojamas laisvamaniškumas ir lėkštas 
ateizmas. Kol mes žiūrime tik į šitą nuo krikščionybės 
nusisukantį netikėjimą ir jo raiškos formas, mūsų 
žvilgsnis lieka prikaustytas tik prie išorinio ir skurdaus. 
nihilizmo fasado. Pamišėlis kaip tik ir sako, kad žodis 
„Dievas mirė“ neturi nieko bendra su nuomone tų, 
kurie „netiki Dievą“ ir kurie tik stoviniuoja ir šneku- 
čiuojasi. Į tokius tik neturinčius tikėjimo nihilizmas 
dar neįsismelkė kaip jų pačių istorinis likimas. 

Kol žodį „Dievas mirė“ mes suvokiame kaip ne- 
tikėjimo formulę, jį mąstome tik teologiškai apologe- 
tiškai ir nematome to, kas svarbu Nyčei, būtent pas- 
tangų apmąstyti, kas atsitiko su antjuslinio pasaulio 
tiesa ir jos santykiu su žmogaus esme. 

Todėl Nyčės apmąstytas nihilizmas jokiu būdu ne- 
sutampa su tik negatyviai interpretuojama būsena, kai 
nebetikima biblinio apreiškimo krikščioniškąjį Dievą; 
be to, Nyčė krikščionybę supranta ne kaip krikščio- 
nišką gyvenimą, kuris egzistavo trumpą laiką prieš at- 
sirandant Evangelijoms ir prieš prasidedant Pauliaus mi- 
sijų propagandai. Krikščionybė Nyčei yra bažnyčios ir 
jos valdžios istorinis reiškimasis pasaulyje, išsisklei- 


džiantis Vakarų žmonijoje ir jos naujųjų amžių kultū- 
roje. Šiuo požiūriu krikščionybė ir krikščioniškumas, 
paremtas į Naująjį Testamentą orientuotu tikėjimu, nė- 
ra tas pat. Ir ne-krikščioniškas gyvenimas gali įtvirtin- 
ti krikščionybę, ją naudodamas kaip jėgos veiksnį, kaip 
ir atvirkščiai — krikščioniškas gyvenimas nebūtinai 
susijęs su krikščionybe. Todėl polemika su krikščiony- 
be jokiu būdu nėra besąlygiška kova su krikščionišku- 
mu, kaip ir teologijos kritika nebūtinai yra kritika ti- 
kėjimo, kurį interpretuoti privalėtų būtent teologija. 
Kol į šiuos esminius skirtumus nekreipiama dėmesio, 
kapstomasi pasaulėžiūrinių kovų smulkmenose. 

Žodyje „Dievas mirė“ pavadinimas „Dievas“, ap- 
mMąstytas esmingai, atstovauja antjusliniam pasauliui, 
kuriame glūdi anapus žemiškojo gyvenimo iškilęs idea- 
las, skirtas šiam gyvenimui ir todėl pastarąjį lemiantis 
kaip kažkas aukštesnis, t. y. tam tikra prasme veikian- 
tis iš šalies. Tačiau kai tik išnyksta tikrasis, bažnyčios 
apibrėžtas tikėjimas Dievą, kai, skyrium imant, tikėji- 
mo mokslas, teologija, praranda savo vaidmenį kaip 
lemiamas esinių visumos aiškinimas, kai ji apribojama 
ir išstumiama, tai nereiškia, kad toji pamatinė struk- 
tūra, kurios nulemti ir į antjusliškumą nukreipti tiks- 
lai viešpatauja jusliniam žemiškajam gyvenimui, su- 
byra. 

Vietoje išnykusio Dievo autoriteto ir bažnyčios 
mokslo atsiranda sąžinės ir proto autoritetas. Prieš 
pastaruosius sukyla socialinis instinktas. Bėgimas nuo 
pasaulio į antjusliškumą pakeičiamas istorine pažanga. 
Anapusinis amžinosios palaimos tikslas virsta žemišką- 
ja daugumos laime. Religinį kultą išstumia kultūrinės 
kūrybos ar civilizacijos platinimo entuziazmas. Kūry- 
biškasis pradas, anksčiau buvęs biblinio Dievo savas- 
timi, virsta žmogiškosios veiklos žyme. Pagaliau ši kū- 
ryba virsta darbu. 

Tai, kas stengiasi užimti antjuslinio pasaulio vietą, 
yra atmainos krikščioniškosios bažnytinės ir teologi- 
nės pasaulio interpretacijos, o pastarosios schema, t. y. 
ordo, esinių hierarchija, perimta iš helenistinio ir ju- 

dėjų pasaulio, kurio pamatinė sąranga buvo sukurta 
Platono Vakarų metafizikos pradžioje. 

Nihilizmo esmės ir vyksmo sritis yra pati metafi- 
zika, niekada neužmirštant, kad, tardami šį žodį, mes 
turime galvoje ne mokslą ar ne specialią filosofijos 
discipliną, bet mąstome pamatinę esinių visumos są- 
rangą, t. y. tai, kad esinija išsiskiria į juslinį ir ant- 
juslinį pasaulį, ir pastarasis pagrindžia bei nulemia 
pirmąjį. Metafizika yra istorinė erdvė, nulemianti tai, 
kad antjuslinis pasaulis, idėjos, Dievas, dorovinis įsta- 
tymas, proto autoritetas, pažanga, daugumos laimė, 
kultūra, civilizacija praranda savo kuriančiąją jėgą ir 
nieko nebereiškia. Šį pamatinį antjusliškumo subyrėji- 
mą mes vadiname jo supuvimu. Todėl netikėjimas at- 
kritimo nuo krikščioniškosios tikybos prasme niekada 
nėra nihilizmo esmė ir pagrindas, o yra tik jo pada- 
rinys; juk nėra negalima, kad pati krikščionybė yra 
nihilizmo padarinys ir forma. 

Remdamiesi tuo, kas pasakyta, mes atskleidžiame 
paskutinį paklydimą, kuriam pasiduodama stengiantis 
suvokti ir tariamai įveikti nihilizmą. Kadangi nihiliz- 
mas nepatiriamas kaip jau ilgai trunkantis istorinis 
vyksmas, kurio pamatai glūdi pačioje metafizikoje, pa- 
siduodama pavojingai pagundai reiškinius, kurie yra 
tik nihilizmo padariniai, sutapatinti su pačiu nihilizmu 
arba nihilizmo padarinius ir įtakas pateikti kaip jo 
priežastis. Patogus ir nemąstantis prisitaikymas prie 
šio supratimo padarė įprastą tokį dalyką, kad epochos 
istorinės situacijos priežastimis laikomas technikos 
viešpatavimas ar masių sukilimas, o dvasinė epochos 
situacija nenuilstamai artikuliuojama remiantis būtent 
tokiais požiūriais. Tačiau net pati išsamiausia ir sąmo- 
ningiausia žmogaus ir jo padėties tarp esinių analizė 
lieka paviršutiniška ir sukuria tik apmąstymo regimy- 
bę, kol nesistengiama apmąstyti žmogaus esmės vieto- 
vę ir šią esmę patirti būties tiesos horizonte. 

Kol nihilizmo reiškinius mes tapatiname su juo pa- 
čiu, požiūris į nihilizmą lieka paviršutiniškas. Niekas 
nepajuda iš vietos ir tada, kai dėl nepasitenkinimo 
esama padėtimi, dėl dalinės nevilties, dėl moralinio 


pasipiktinimo ar dėl tikybinio pasipūtimo pasislepiama 
tam tikroje apsauginėje aistroje. 

Kad visa tai įveiktume, pirmiausia privalome mąs- 
Lyti. Todėl dabar paklauskime paties Nyčės, kaip jis 
supranta nihilizmą, bet kol kas nekelkime klausimo, 
ar toks Nyčės supratimas atskleidžia ar gali atskleisti 
nihilizmo prigimtį. 

1887 m. užrašuose Nyčė kelia klausimą („Valia 
viešpatauti“, aforizmas 2): „Ką reiškia nihilizmas?“ Jis 
atsako: „Kad neteko vertės aukščiausios vertybės“. 

Šis atsakymas pabrauktas ir paaiškintas: „Nebėra 
tikslo; nebėra atsakymo į klausimą „kodėl?““, 

Nihilizmą Nyčė suvokia kaip istorinį vyksmą. Šį 
vyksmą jis interpretuoja kaip visų ankstesnių aukš- 
čiausių vertybių nuvertėjimą. Dievas, antjuslinis pa- 
saulis kaip tikras ir viską lemiantis pasaulis, idealai ir 
idėjos, tikslai ir priežastys, apibrėžiančios ir palaikan- 
čios visą esiniją ir, skyrium imant, žmogaus gyve- 
nimą,— visa tai čia suvokiama kaip aukščiausios ver- 
tybės. Pasak dar net dabar įprastos nuomonės, visa 
tai suprantama kaip tiesa, gėris ir grožis: tiesa, t. y. 
tikroji esatis; gėris, t. y. tai, į ką viskas sueina; gro- 
žis, t. y. esinių visumos tvarka ir vienybė. Tačiau aukš- 
čiausios vertybės praranda vertę vien todėl, kad at- 
siranda įsitikinimas, jog idealus pasaulis niekaip ir 
niekada negali būti įkūnytas realiame. Aukščiausių 
vertybių svarba pradedama abejoti. Iškyla klausimas: 
kam reikalingos šios vertybės, jeigu jos kartu neduo- 
da priemonių ir neparodo būdų, kaip įgyvendinti jose 
glūdinčius tikslus? 

Tačiau jeigu mes Nyčės pateiktą nihilizmo esmės 
apibrėžimą — kad tai yra aukščiausių vertybių nuver- 
tėjimas — stengsimės suprasti tik paraidžiui, tada at- 
siras toks nihilizmo esmės supratimas, kuris šiuo metu 
yra tapęs trivialybe, ir trivialumas paremiamas tokia 
nihilizmo samprata, pagal kurią aukščiausių vertybių 
nuveriėjimas reiškia akivaizdų nuosmukį. Tačiau Ny- 
čei nihilizmas jokiu būdu nėra tik nuosmukio reiški- 
nys; nihilizmas kaip pamatinis Vakarų pasaulio istori- 
jos įvykis kartu ir visų pirma yra šios istorijos dėsnin- 

gumas. Todėl nagrinėdamas nihilizmą, Nyčė ne per 
daug stengiasi nupiešti aukščiausių vertybių nuvertė- 
jimo istorinį vaizdą ir, tuo remdamasis, numatyti Va- 
karų saulėlydį; Nyčė nihilizmą apmąsto kaip Vakarų 
pasaulio istorijos „vidinę logiką“. 

Kartu Nyčė pripažįsta, kad nors aukščiausios ver- 
tybės netenka vertės šiam pasauliui, pats pasaulis iš- 
lieka ir kad tik be-verčiu tapęs pasaulis neišvengia- 
mai veržiasi prie naujų vertybių. Naujų vertybių pa- 
grindimas po to, kai ankstesnės aukščiausios vertybės 
tape nebereikalingos, ankstesnių vertybių atžvilgiu pa- 
sirodo kaip „visų vertybių pervertinimas“. „Ne“, iš- 
tartas ankstesnėms vertybėms, atsiranda iš „taip“, iš- 
tarto naujoms vertybėms. Kad naujojo „taip“ besą- 
lygiškumą apsaugotų nuo sugrįžimo prie ankstesnių 
vertybių, t. y. kad naujų vertybių atsiradimą pagrįstų 
kaip vyksmą, nukreiptą prieš senąsias, net naująjį 
vertybių pagrindimą Nyčė vadina nihilizmu, būtent to- 
kiu nihilizmu, dėl kurio nuvertėjimas baigiasi nauju 
ir vieninteliu galimu vertybių pagrindimu. Šią lemia- 
mą nihilizmo fazę Nyčė vadina „užbaigtu“, t. y. kla- 
sikiniu, nihilizmu. Nihilizmą Nyčė supranta kaip anks- 
tesnių aukščiausių vertybių nuvertėjimą. Tačiau kartu 
teigiamai vertina nihilizmą kaip „visų aukščiausių ver- 
tybių pervertinimą“. Todėl žodis „mihilizmas“ lieka 
daugiareikšmis ir, žvelgiant į pačią esmę, visada dvi- 
prasmiškas, nes jis, viena vertus, reiškia gryną anks- 
tesnių aukščiausių vertybių nuvertėjimą, o kita vertus, 
kartu reiškia ir besąlygišką pasipriešinimą nuvertėji- 
mui. Šiuo požiūriu dviprasmiška yra ir tai, ką Nyčė 
pateikia kaip nihilizmo pradinį pavidalą, t. y. pesimiz- 
mas. Anot Šopenhauerio, pesimizmas yra tikėjimas tuo, 
kad šiame blogiausiame iš visų pasaulių neverta gyven- 
ti ir teigti gyvenimo. Pasak šios koncepcijos, gyveni- 
mas, t. y. kartu ir esinija kaip visuma, turi būti pa- 
neigtas. O anot Nyčės, toks pesimizmas yra „silpnųjų 
pesimizmas“. Jis visur mato tik tamsiąją pusę, bet kur 
suranda priežastį pralaimėti ir kelia pretenzijas žinoti, 
kuo viskas baigsis, pabaigą suvokdamas kaip visuotinę 
žūtį. Priešingai, stipriųjų pesimizmas ir stiprybė nepa- 


siduoda iliuzijoms, mato pavojus, vengia apgaulės ir 
pagražinimų. Tokiu požiūriu, pasyvus laukimas pavo- 
jingas tuo, kad sugrįžta tai, kas atgyvenę. Šiuo atveju 
analitiškai įsiskverbiama į reiškinius ir reikalaujama 
suvokti tas sąlygas ir jėgas, kurios nepaisant nieko 
laiduoja galimybę valdyti istorinę situaciją. 

Gilesnis apmąstymas galėtų parodyti, kad tuo, ką 
Nyčė vadina „stipriųjų pesimizmu“, reiškiasi naujųjų 
amžių žmonijos veržimasis į besąlygišką subjektyvu- 
mo viešpatavimą esinių subjektiškumo stichijoje. Per 
du pesimizmo pavidalus pasireiškia kraštutinumai. 
Kraštutinumai apskritai vyrauja. Taip atsiranda besą- 
lygiškai radikalaus „arba-arba“ situacija. Įsivyrauja 
tam tikra „tarpinė būsena“, parodanti, kad, iš vienos 
pusės, ankstesnės aukščiausios vertybės neįgyvendina- 
mos. Pasaulis atrodo esąs be-vertis. Iš kitos pusės, kai 
šitai suvokiama, ieškantis žvilgsnis krypsta į naujų 
vertybių įtvirtinimo šaltinius, tačiau taip, kad tuo bū- 
du pasaulis neatgauna savo vertės. 

Žinoma, ankstesnių vertybių byrėjimo akivaizdoje 
galima išbandyti kitą dalyką. Jeigu net krikščioniškas 
Dievas dingo iš savo vietos antjusliniame pasaulyje, 
pati vieta juk išlieka, nors ir tuščia. Ištuštėjusi ant- 
jusliškumo sritis ir idealus pasaulis dar gali būti iš- 
saugomi. Tuščia vieta net skatina ją vėl užimti ir iš 
jos dingusį Dievą pakeisti kitu. Sukuriami nauji idea- 
lai. Nyčės požiūriu („Valia viešpatauti“, A. 1021, 1887), 
tai padaro laimingo pasaulio sukūrimo teorijos, socia- 
lizmas, taip pat ir Vagnerio muzika, t. y. tai padaroma 
ten, kur spekuliuojama ,„dogmatine krikščionybe“. Taip 
atsiranda „neišbaigtas nihilizmas“. Nyčė apie tai sako 
(„Valia viešpatauti“, A. 28, 1887): „Neišbaigtas nihi- 
lizmas, jo formos: mes jose gyvename. Pastangos pa- 
bėgti nuo nihilizmo, nepervertinus ankstesnių verty- 
bių, — pateikti visų tų dalykų priešingybę, suaktualinti 
problemą". 

Nyčės mintis apie neišbaigtą nihilizmą mes galime 
suvokti aiškiau ir griežčiau, tardami taip: nors neiš- 
baigtas nihilizmas ankstesnes vertybes pakeičia kito- 
mis, tačiau jis jas pastato į seną vietą, kuri tarsi lieka 

atvira kaip ideali antjusliškumo sritis. O išbaigtas ni- 
hiHzmas privalo pašalinti net pačią vertybių vietą, 
antjusliškumo sritį, ir vertybes sukurti visai kitaip, jas 
pervertinti. 

Dabar bus aišku: nors tobulas, išbaigtas ir todėl 
klasikinis nihilizmas apima „visų ankstesnių vertybių 
pervertinimą“, tačiau pervertinimas nėra tik senų ver- 
tybių pakeitimas naujomis. Pervertinimas yra paties 
vertinimo būdo ir tipo pakeitimas. Vertybių įtvirtini- 
mui reikia naujo principo, t. y. to, iš ko jos atsiranda 
ir kuo jos remiasi. Vertybių įtvirtinimui reikia kitos 
srities. Kaip principas nebegali būti priimtas nebegy- 
vas antjusliškumo pasaulis. Todėl taip suprasto per- 
vertinimo siekiantis nihilizmas turi ieškoti to, kas gy- 
vastingiausia. Taip pats nihilizmas tampa „vešliausio 
gyvenimo idealu“ („Valia viešpatauti", A. 14, 1887). 
Šioje naujoje aukščiausioje vertybėje pasirodo kitoks 
gyvenimo, t. y. to, kame glūdi visą gyvastį lemianti 
esmė, vertinimas. Todėl reikia kelti klausimą, kaip 
Nyčė supranta gyvenimą. 

Įvairių nihilizmo formų ir pakopų nagrinėjimas pa- 
rodo, kad, pasak Nyčės interpretacijos, nihilizmas ap- 
:skritai yra tokia istorija, kuri apima vertybes, vertybių 
įtvirtinimą, vertybių nuvertėjimą, vertybių perverti- 
nimą, naujų vertybių kūrimą ir pagaliau visiškai kitokį 
bet kokio vertybių įtvirtinimo principo supratimą. 
„Aukščiausi tikslai, esinių priežastys ir principai, idea- 
lai ir iantjusliškoji sritis Dievas ir dievai, — visa tai 
iš anksto suvokiama kaip vertybės. Todėl Nyčės ni- 
hilizmo sąvoką mes gerai suprasime tik tada, kai ži- 
nosime, kaip Nyčė supranta vertybę. Tik tuo remda- 
miesi žodį „Dievas mirė” mes suprasime taip, kaip jis 
buvo mąstomas. Pakankamai aiškus supratimas to, ką 
Nyčė mąsto, tardamas šį žodį, yra raktas suprasti jo 
metafiziką. 

XIX šimtmetyje šneka apie vertybes buvo labai 
paplitusi, o vertybinis mąstymas įprastas. Tačiau tik 
dėl Nyčės raštų paplitimo šnekėjimas apie vertybes 
tapo populiarus. Šnekama apie gyvenimo vertybes, 
zultūros vertybes, amžinąsias vertybes, apie vertybių 


hierarchiją, apie dvasines vertybes, kurias tikimasi ras- 
ti, pvz., antikoje. Mokslinių filosofijos tyrinėjimų ir 
neokantizmo raidos dėka ateinama prie vertybių fi- 
losofijos. Kuriamos vertybių sistemos, o etikoje sie- 
kiama vertybes išskirti. Net krikščioniškoje teologijo- 
je Dievas apibrėžiamas kaip summum ens qua summum 
bonum, t. y. kaip aukščiausia vertybė. Manoma, kad 
mokslas turi nevertybinį pobūdį, vertinimai nukeliami 
į pasaulėžiūros sritį. Vertybė ir vertybiškumas tampa 
pozityvistiniu metafizinės realybės pakaitalu. Šnekėji- 
mo apie vertybes dažnumą atitinka sąvokos neapibrėž- 
tumas. Savo ruožtu pastarasis atitinka vertybės atsi- 
radimo iš būties miglotumą. Juk tarus, kad taip išgar- 
sinta vertybė nėra niekas, reikia manyti, kad jos esmė. 
glūdi būtyje. 

Kaip Nyčė supranta vertybę? Kuo grindžiama ver- 
tybės esmė? Kodėl Nyčės metafizika yra vertybių me- 
tafizika? 

Viename užraše (1887—1888 m.) Nyčė paaiškina, 
kaip jis supranta vertybę („Valia viešpatauti“, A. 715): 
„Vertybės požiūris yra išlikimo—sustiprėjimo sq- 
lygų požiūris reliatyvios gyvenimo trukmės komplek- 
sinio vaizdinio kontekste“. 

Vertybės esmė — būti požiūriu. Vertybė reiškia 
tai, kas pagaunama akimi. Vertybė yra akies padėtis, 
reikalinga tokiam regėjimui, kuris ko nors siekia ar- 


ba, kaip sakoma, ko nors tikisi, todėl turi skaitytis. 


su kuo nors kitu. Vertybė iš vidaus susijusi su tam 
tikru „tiek ir tiek“, su kiekiu ir skaičiumi. Todėl ver- 
tybės yra („Valia viešpatauti“, A. 710, 1888) susijusios 
su „skaičiaus ir mato skale". Iškyla klausimas, kuo sa- 
vo ruožtu grindžiama didėjimo ir mažėjimo skalė. 
Vertybę apibūdinant kaip požiūrį, atsiskleidžia vie- 
nas Nyčės vertybės. sąvokai esmingas dalykas: kaip 
požiūris, ji yra įtvirtinta tam tikro regėjimo ir jo la- 
bui. Šis regėjimas yra toks, kad jis mato tik tai, kas 
jam reikalinga; kad jis pamato tik tada, kai matomą 
dalyką jis prieš-stato ir taip jį įtvirtina. Tik tokio prieš- 
statančiojo įtvirtinimo dėka pasidaro galima žvilgsnį 
nukreipti į tai, kas reikalinga, t. y. šį regėjimą 

kreipiantis taškas tampa akies padėtimi, o pastaroji 
yra tai, kas svarbiausia regėjimui ir bet kokiam žvilgs- 
nio kreipiamam veiksmui. Taigi vertybės nėra kažkas, 
kas iš pradžių egzistuoja savaime, bet po to, progai 
pasitaikius, gali tapti požiūriais. Vertybė yra ver- 
tybė tol, kol ji galioja. Ji galioja tiek, kiek ji yra 
įtvirtinama kaip kažkas reikalinga. Ji įtvirtinama nu- 
matant ir žvelgiant į tai, su kuo reikia skaitytis. Akies 
padėtis, požiūris, akiratis čia reiškia išvaizdą ir regė- 
jimą graikų apibrėžta, tačiau, idėjai iš eidos virtus per- 
ceptio, užmiršta prasme. Regėjimas yra toks statymas 
priešais, kuris nuo Leibnico laikų aiškiau suvokiamas 
kaip geidimo (appetitus) pamatinis bruožas. Bet koks 
esinys yra statantis-priešais, nes esinio būčiai priklau- 
so nisus, siekimas pasirodyti, skatinantis ką reikštis 
ir taip lemiantis jo buvimą. Tokia nisus prigimtį turin- 
ti bet kokio esinio esmė nusistato akies padėtį. Akies 
padėtis yra vertybė. 

Vertybės kaip požiūriai, pasak Nyčės, įtvirtina „iš- 
likimo—sustiprėjimo sąlygas“. Vien tik šią figūrą 
užrašydamas taip, kad tarp „išlikimo“ ir „sustiprėjimo“ 
nėra žodelyčio „ir“, kuris pakeistas brūkšneliu, Nyčė 
stengiasi aiškiai parodyti, kad esmingai ir visada ver- 
tybės kaip požiūriai kartu yra išlikimo ir sustiprėjimo 
sąlygos. Ten, kur įtvirtinamos vertybės, turi būti pai- 
soma abiejų sąlygotumo tipų, visada susijusių vienas 
su kitu. Kodėl taip? Akivaizdu, tik todėl, kad prieš-sta- 
tantis-geidžiantis esinys pats esmingai yra toks, kad jam 
reikalinga tokia dvejopa akies padėtis. Kieno sąlygos 
yra vertybės kaip požiūriai, jeigu jos privalo sąlygoti 
kartu ir išlikimą, ir sustiprėjimą? 

Išlikimas ir sustiprėjimas apibūdina vienas su kitu 
susijusius pamatinius gyvenimo bruožus. Gyvenimo es- 
mei priklauso troškimas augti, stiprėjimas. Kiekvienas 
gyvenimo išlikimas tarnauja gyvenimo sustiprinimui. 
Kiekvienas gyvenimas, kuris apsiriboja tik išlikimu, jau 
yra smukimas. Pvz., gyvenimo erdvės užsitikrinimas 
gyvai būtybei niekada nėra tikslas, o tik priemonė 
sustiprinti gyvenimą. Atvirkščiai, sustiprėjęs gyvenimas 
vėl iškelia ankstesnį poreikį plėsti gyvenimo erdvę. 


Tačiau sustiprėjimas neįmanomas ten, kur neegzistuo- 
ja jau tvirta ir todėl galinti stiprėti būsena. Todėl 
gyva būtybė yra susaistyta abiem pamatiniais bruo- 
žais, sustiprėjimu ir išlikimu, t. y. „kompleksiniu gy- 
venimo vaizdiniu“. Vertybės kaip požiūriai kreipia re- 
gėjimą į „kompleksinio vaizdinio kontekstą“. Regėji- 
mas visada yra tam tikro gyvenimo vaizdinio, vieš- 
pataujančio kiekvienai gyvai būtybei, regėjimas. Kai 
jis nustato gyvai būtybei tam tikras akies padėtis, gy- 
venimas iš esmės pasirodo esąs vertybes įtvirtinanti 
stichija (plg. „Valia viešpatauti“, A. 556, 1885—1886). 

„Kompleksiniai gyvenimo vaizdiniai“ pririšti prie iš- 
likimo ir įtvirtinimo sąlygų, tačiau pririšti taip, kad 
tai, kas įtvirtinta, egzistuoja tik tam, kad sustiprėjimo 
vyksme taptų kažkuo nepatvariu. Šio kompleksinio gy- 
venimo vaizdinio trukmė remiasi abipuse sustiprėjimo 
ir išlikimo sąveika. Todėl ji yra santykinė. Ji yra „re- 
liatyvi" gyvos būtybės, t. y. gyvenimo, trukmė. 

Pasak Nyčės, vertybė yra „išlikimo—sustiprėjimo 
sąlygų požiūris reliatyvios gyvenimo trukmės ir taps- 
mo kompleksinio vaizdo kontekste“. Tuščias ir neapi- 
brėžtas žodis „tapsmas“ čia ir apskritai Nyčės metafi- 
zikos terminijoje reiškia ne bet kokį daiktų tekėjimą, 
ne paprastą būsenų kaitą, ne kokį nors vystymąsi 
ir neapibrėžtą išsklaidą. „Tapsmas“ reiškia perėjimą 
nuo ko nors prie ko nors, t. y. tokį judėjimą ir judru- 
mą, kurį Leibnicas ,„Monadologijoje“ ($ 11) vadina 
changements naturels ê, kuris persmelkia ens qua ens, 
t y. ens percipiens et appetens”. Šį persmelkiantį pra- 
dą Nyčė mąsto kaip pamatinį visos tikrovės bruožą, 
t y. kaip esantį plačiąja prasme. Tai, kas tokią esati 
nulemia jos essentia požiūriu, jis suvokia kaip „valią 
viešpatauti”. 

Kai vertybės esmės apibūdinimą Nyčė užbaigia žo- 
džiu „tapsmas“, šis paskutinis žodis tampa nuoroda į 
tą pamatinę sritį, kuriai apskritai ir tik kuriai priklau- 
so vertybės ir vertybių įtvirtinimas. „,Tapsmas“ Nyčei 
yra „valia viešpatauti“. Taigi „valia viešpatauti“ yra 
„gyvenimo“ pamatinis bruožas, tačiau kartu šį žodį Ny- 
čė dažnai vartoja platesne prasme, ir tada — metafi- 

zikos rėmuose — jis tapatinamas su „tapsmu“ (plg. su 
Hėgeliu). Nyčės kalbos vartosenoje valia viešpatauti, 
tapsmas, gyvenimas ir būtis plačiausia prasme reiškia 
tą patį („Valia viešpatauti", A. 582, 1885—1886 ir A. 
689, 1888). Tapsmo stichijoje gyvenimas, t. y. gyva 
būtybė, formuojasi į laikinus valios viešpatauti centrus. 
Tuo būdu šie centrai yra viešpatavimo dariniai. Tokie 
dariniai Nyčei yra menas, valstybė, religija, mokslas, 
visuomenė. Todėl Nyčė gali teigti ir taip („Valia 
viešpatauti“, A. 715): „„Vertybė iš esmės yra šių viešpa- 
tavimo centrų didėjimo ir mažėjimo požiūris“ (t. y. 
jų viešpatavimo tipo atžvilgiu). 

Kai Nyčė taip apibrėžia vertybės esmę ir ją suvo- 
kia kaip požiūrio nulemtą gyvenimo išlikimo ir sustip- 
rinimo sąlygą, o gyvenimo pagrindą įžvelgia tapsme 
kaip valioje viešpatauti, valia viešpatauti atsiskleidžia 
kaip tokia realybė, kuri įtvirtina tuos požiūnio taškus. 
Valia viešpatauti yra tai, kas dėl savo „vidinio prin- 
cipo" (Leibnicas) kaip nisus, glūdintis esinio būtyje 
(im esse des ens), vertina pagal vertybes. Valia vieš- 
patauti yra vertybės įtvirtinimo būtinumo pagrindas 
ir vertinimo galimybės pradmuo. Todėl Nyčė sako (,, Va- 
lia viešpatauti“, A. 14, 1887): „Vertybės ir jų kaita sie- 
jasi su vertybes įtvirtinančiojo galimybės augimu". 

Dabar bus aišku: vertybės yra valios viešpatauti 
įtvirtintos ir ją pačią lemiančios sąlygos. Tik ten, kur 
valia viešpatauti kaip visos tikrovės pamatinis princi- 
pas atsiskleidžia, t. y. tampa tikra ir todėl yra suvokia- 
ma kaip visko, kas tikra, tikrovė, tampa aišku, iš kur 
atsiranda vertybės ir kas palaiko bei lemia visą ver- 
tinimą. Vertybių įtvirtinimo principas dabar tampa aiš- 
kus. Toliau vertybių įtvirtinimas bus realizuojamas „iš. 
principo“, t. y. remiantis būtimi kaip esinio pagrindu. 

Todėl valia viešpatauti kaip šis pažintas ir siekia- 
mas principas kartu yra naujų vertybių įtvirtinimo 
principas. Šis įtvirtinimas yra naujas, nes jis pirmą 
kartą realizuojamas sąmoningai, žinant jo principą. 
Vertybių įtvirtinimas yra naujas, nes jis pats garantuo- 
ja savo principą ir šią garantiją kartu išsaugo kaip sa- 
vo principo įtvirtintą vertybę. Tačiau kaip naujų ver- 


lybių įtvirtinimo principas, valia viešpatauti, palyginti 
su ankstesnėmis vertybėmis, kantu yra visų ankstesnių 
vertybių pervertinimo principas. Tačiau kadangi anks- 
tesnės aukščiausios vertybės viešpatavo jusliškumui iš 
antjusliškumo aukštybių, o šio viešpatavimo prieglobs- 
tis buvo metafizika, įtvirtinus naują visų vertybių per- 
vertinimo principą įvyksta visos metafizikos pasikei- 
timas. Šį pasikeitimą Nyčė laiko metafizikos įveika. 
Tačiau kiekvienas toks pasikeitimas yra tik aklas su- 
sipainiojimas tame pačiame dalyke, kuris tapo nebe- 
atpažįstamas. 

Tačiau kadangi Nyčė nihilizmą suvokia kaip visų 
ankstesnių aukščiausių vertybių nuvertėjimo istorinį 
dėsningumą, o nuvertėjimą interpretuoja kaip visų 
vertybių pervertinimą, pasak Nyčės interpretacijos, ni- 
hilizmo pagrindas yra vertybių viešpatavimas ir nuo- 
smukis, t. y. apskritai vertybių įtvirtinimo galimybė. 
O pastaroji pati nulemta valios viešpatauti. Todėl Ny- 
čės nihilizmo supratimas ir žodis „Dievas mirė“ gali 
būti pakankamai išsamiai apmąstytas tik remiantis va- 
lios viešpatauti esmės supratimu. Tad mes žengsime 
paskutinį žingsnį aiškindami šį žodį, jeigu paaiškin- 
sime, kaip Nyčė mąsto jo paties sukurtą pavadinimą 
„Valia viešpatauti“. 

Šis pavadinimas „valia viešpatauti“ atrodo toks sa- 
vaime aiškus, kad nelabai suprantama, kaip galima 
dėti pastangas dar kaip nors paaiškinti šį žodžių da- 
rinį. Juk kas yra valia, kiekvienas gali patirti pats sa- 
vyje. Valia yra ko nors siekimas. Ką reiškia viešpata- 
vimas, šiandien žino kiekvienas, remdamasis kasdiene 
patirtimi: tai yra valdymo ir prievartos įgyvendinimas. 
Valia, „nukreipta į" viešpatavimą, akivaizdžiai yra sie- 
kimas turėti galybę. Šiuo požiūriu pavadinimas „valia 
viešpatauti“ suponuoja dviejų skirtingų dalykų ryšį, iš 
vienos pusės — valią, iš kitos — viešpatavimą. Ir pa- 
galiau jeigu, norėdami aptariamą dalyką ne tik apra- 
šyti, bet ir paaiškinti, mes iškelsime klausimą apie va- 
lios viešpatauti priežastį, pasirodys, kad tai yra akivaiz- 
dus siekimas to, ko dar neturima, t. y. ji atsiranda iš 
stokos jausmo. Siekimas, viešpatavimo įgyvendinimas, 

stokos jausmas yra vaizduosenos būdai ir būsenos (sie- 
los sugebėjimai), kuriuos mes suvokiame psichologinio 
pažinimo dėka. Todėl valios viešpatauti esmės aiški- 
nimas priklauso psichologijos sričiai. 

Tai, kas čia pasakyta apie valią viešpatauti ir jos 
pažinumą, yra akivaizdu, tačiau toks požiūris nesutam- 
pa su tuo, ką turėjo galvoje Nyčė, mąstydamas žodį 
„Valia viešpatauti“. Pavadinimas „valia viešpatauti“ yra 
pamatinis brandžiosios Nyčės filosofijos žodis. Todėl 
ši filosofija gali būti pavadinta „valios viešpatauti“ 
metafizika. Ką Nyčei reiškė „valia viešpatauti", nie- 
kada negalima suprasti remiantis kokiu nors populia- 
riu valios ir viešpatavimo vaizdiniu; tai galima pa- 
daryti tik apmąstant metafizinį mąstymą, t. y. kartu ir 
Vakarų metafizikos istoriją kaip visumą. 

Čia pateikiamas valios viešpatauti esmės aiškini- 
mas remiasi tokiomis prielaidomis. Tačiau kartu bū- 
tina, nors ir laikantis paties Nyčės aiškinimų, juos su- 
vokti aiškiau, neapsiribojant tuo, kas tiesiogiai pasa- 
kyta paties Nyčės. Bet mums visada aišku yra tik tai, 
kas iš anksto reikšminga. Reikšminga yra tai, kas mus 
palyti esmingai. Šiame tekste visur — ir anksčiau, ir 
toliau — mąstoma iš metafizikos esmės, o ne remiantis 
kuria nors jos faze. 

Pirmą kartą „valia viešpatauti" Nyčės minima kny- 
gos „Taip kalbėjo Zaratustra“, pasirodžiusios praėjus 
metams po „Linksmojo mokslo“ publikacijos — 
1883 m.,— antrojoje dalyje, tokiame kontekste, iš ku- 
rio šis žodis ir turi būti suprastas: „Kur tik rasdavau 
gyvastį, ten rasdavau ir valią viešpatauti, ir net tarno 
valioje aš rasdavau valią būti ponu". 2 

Valia yra valia-būti-ponu. Taip suprasta valia glūdi 
ir tarno valioje. Žinoma, ne ta prasme, kad tarnas 
siektų atsikratyti vergo vaidmens, kad pats taptų ponu. 
Veikiau vergas kaip vergas, tarnas kaip tarnas vis 
dar trokšta turėti žemiau už save ką nors, kam jis ga- 
lėtų įsakinėti ir kieno tarnyste galėtų naudotis. Todėl 
jis yra ponas, būdamas vergu. Net būti-vergu yra va- 
lia-būti-ponu. 

Valia nėra tik noras ir tik ko nors siekimas, tačiau. 


valia pati savaime yra paliepimas (plg. „Taip kalbėjo 
Zaratustra“, I ir II dalis; ir dar „Valia viešpatauti“, A. 
668, 1888). Pastarojo esmė ta, jog paliepiantysis yra 
ponas dėl to, kad jis disponuoja veiklos akto galimy- 
bėmis. Tai, kas paliepiama, yra šio disponavimo reali- 
zacija. Paliepdamas paliepiantysis (o ne realizuojan- 
tysis) paklūsta šiam disponavimui ir disponavimo gali- 
mybėms ir taip paklūsta pačiam sau. Tuo būdu palie- 
piantysis iškyla virš savęs ir rizikuoja savimi. Palie- 
pimas, kurį, žinoma, reikia skirti nuo banalaus ko- 
mandavimo kitiems, yra savęs įveika, todėl sunkiau 
pasiekiamas negu paklusimas. Valia yra susitelkimas 
realizuoti tam, kas užsibrėžta. Tik tam, kuris nepajė- 
gia paklusti sau pačiam, būtina dar ir paliepti. Tai, ko 
siekia valia, ji siekia ne kaip to, ko ji dar neturi. Tai, 
ko siekia valia, ji jau turi. Juk valia siekia savo va- 
liojimo. Ji peržengia save pačią. Taip valia kaip valia 
veržiasi anapus savęs ir kartu turi save pastatyti už 
savęs ir žemiau už save. Todėl Nyčė gali tarti („Valia 
viešpatauti“, A. 675, 1887—1888): „,„Valiojimas apskritai 
yra tas pat kas siekimas-būti-stipresniam, siekimas aug- 
ti..." „Stipresniam“ čia reiškia „daugiau viešpatavi- 
mo“, tai reiškia: tik viešpatavimo. Juk galybės esmė 
yra būti-viešpačiu pasiektos viešpatavimo pakopos. 
Viešpatavimas tik tada ir tol yra viešpatavimas, kai 
jis yra viešpatavimo sustiprėjimas ir paliepimas „turė- 
ti daugiau galybės“. Jau tik pasyvus laikymasis stip- 
rėjančiame viešpatavime, jau tik sustingimas tam tik- 
roje viešpatavimo pakopoje yra viešpatavimo smuki- 
mo pradžia. Viešpatavimo esmė apima siekimą sustip- 
rinti viešpatavimą. Šis siekimas priklauso viešpatavimo 
esmei ir iš jos atsiranda, nes viešpatavimas yra palie- 
pimas ir kaip paliepimas prisiverčia viršyti pasiektą 
viešpatavimo pakopą. Todėl nors viešpatavimas nuolat 
yra pakeliui į save, tačiau yra ne kaip kokia nors iš 
anksto duota valia, kuri, kaip siekimas, siekia viešpa- 
tauti. Viešpatavimas prisiverčia įveikti pasiektą vieš- 
patavimo pakopą ne tam, kad pasiektų kitą pakopą, o 
tam, kad įsiviešpatautų besąlygiškoje savo esmėje. Pa- 
gal šią esmingą apibrėžtį, valios aktas nėra joks sie- 

kimas; priešingai, bet koks siekimas yra pradinė arba 
galutinė valios akto raiška. 

Pavadinime „valia viešpatauti“ žodis „viešpatauti“ 
įvardija tik tą esmingą būdą, kuriuo valia siekia pati 
savęs tiek, kiek ji yra paliepimas. Kaip paliepimas, va- 
lia susisieja su pačia savimi ir su tuo, ko ji siekia. 
Šis susisiejimas yra viešpatavimo išsklaida. Valia-sau 
neegzistuoja taip pat, kaip neegzistuoja viešpatavimas- 
sau. Todėl valia ir viešpatavimas nėra pirmąkart su- 
saistomi valios viešpatauti, bet priešingai, valia kaip 
valia valiai jau yra valia viešpatauti viešpatavimo iš- 
sklaidos prasme. Tačiau viešpatavimo esmė ta, kad jis 
kaip valioje glūdinti valia tarnauja valiai. Valia vieš- 
patauti yra viešpatavimo esmė. Ji atskleidžia besąly- 
gišką valios esmę, kuri kaip grynoji valia siekia savęs. 

Todėl „valia viešpatauti“ negali būti priešstatyta 
valiai, nukreiptai į ką kita, pvz., „valiai į nieką"; juk 
net ir tokia valia yra valia valiai, todėl Nyčė gali pa- 
sakyti taip („Moralės genealogija“, III traktatas, A. 1, 
1887): „ji (valia) veikiau siekia valioti Nieką, negu 
nevalioti". 

Šitas „valioti Nieką" jokiu būdu nereiškia valioti 
gryną bet kokios tikrovės nebuvimą, o kaip tik reiškia 
valioti tikrovę, tačiau tokią tikrovę, kuri visur reiškiasi 
kaip kažkas niekinga; vadinasi, tik todėl tai reiškia 
valioti naikinti. Tokiu valiojimu viešpatavimas visa- 
da garantuoja galimybę paliepti ir galimybę-būti-ponu. 

Valios viešpatauti esmė kaip valios esmė yra visos 
tikrovės pamatinis bruožas. Nyčė sako: („Valia vieš- 
patauti“, A. 693, 1888): valia viešpatauti yra „giliau- 
sia būties esmė“. Metafizikos kalba „būtis“ čia yra: 
esinių visuma. Valios viešpatauti esmė ir pati valia 
viešpatauti kaip pamatinis esinijos bruožas kaip tik to- 
dėl negali būti konstatuota psichologiniu stebėjimu, 
bet priešingai, pati psichologija savo esmę ir savo ob- 
jekto pažinimą pagrindžia valia viešpatauti. Todėl Ny- 
čė suvokia valią viešpatauti ne psichologiškai, bet 
priešingai, pati psichologija apibrėžiama naujai kaip 
„valios viešpatauti morfologija ir išsivystymo mokslas“ 
(„Anapus gėrio ir blogio", A. 23). Morfologija yra on- 


lologija on (esinio), kurio morphėš, eidui (eidos) vir- 
lus perceptio, taip pat pasikeičia ir perceptio appetitus 
pavidalu pasirodo kaip valia viešpatauti. Kad metafi- 
zika, kuri nuo seno esinį jo būties požiūriu mąsto kaip 
hypokeimenon ”, sub-iectum, virsta taip apibrėžiama psi- 
chologija, šis antrinis reiškinys atskleidžia esminį įvy- 
kį, kurio esmė — esinio esiniškumo pasikeitimas. Sub- 
jekto (subiectum) usia (esiniškumas) virsta subjektišku- 
mu savimonės, kuri savo esmę dabar atskleidžia kaip 
valią valiai. Valia kaip valia viešpatauti yra paliepimas 
įgyti daugiau viešpatavimo. Kad valia, paskatinanti sa- 
ve pačią, galėtų peržengti esamą pakopą, ši pakopa iš 
pradžių turi būti pasiekta, įtvirtinta ir išsaugota. Pa- 
siektos viešpatavimo pakopos įtvirtinimas yra būtina 
viešpatavimo padidinimo sąlyga. Tačiau ši būtina sąly- 
ga yra nepakankama tam, kad valia galėtų geisti savęs, 
t. y. kad valiojimas būti stipresnei būtų viešpatavimo 
sustiprinimas. Valia privalo įsižiūrėti į tam tikrą re- 
gėjimo lauką ir jį atverti, kad apskritai atsirastų ga- 
limybės parodyti kelią šitam viešpatavimo sustipri- 
nimui. Taigi valia privalo sukurti veržimosi-už-savęs 
sąlygą. Valia viešpatauti turi iškart įtvirtinti viešpata- 
vimo išlikimo ir viešpatavimo sustiprėjimo sąlygas. Va- 
lia apima šių viena su kita susijusių sąlygų įtvirti- 
nimą. 

„Valiojimas apskritai yra tas pat, kas valiojimas- 
tapti-stipresniam, valiojimas augti ir siekimas tam rei- 
kalingų priemonių“ („Valia viešpatauti“, A. 675, 1887— 
1888). 

Esmingiausios priemonės yra pačios valios viešpa- 
tauti įtvirtintos jos pačios sąlygos. Šias sąlygas Nyčė 
vadino vertybėmis. Jis sako (XIII, A. 395, 1884): „Bet 
kokiame valiojime glūdi vertinimas“. Vertinti reiškia: 
sukurti-įtvintinti vertybę. Valia viešpatauti vertina tiek, 
kiek ji sukuria ir įtvirtina sustiprėjimo sąlygą ir išli- 
kimo sąlygą. Iš prigimties valia viešpatauti yra verty- 
bes įtvirtinanti valia. Vertybės yra išlikimo-sustiprėji- 
mo sąlygos esinio būtyje. Valia viešpatauti, kiek ji 
reiškiasi savo gryniausiu pavidalu, pati yra vertybių 
įtvirtinimo pagrindas ir sritis. Vialios viešpatauti pa- 

grindas nėra stokos jausmas, bet ji pati yra trykštan- 
čio gyvenimo pagrindas. Gyvenimas čia reiškia valią 
valiai. „Gyventi — tai reiškia vertinti“ (ten pat). 

Kadangi valia siekia viršyti save, jos nenuramina 
jokia pasiekta gyvenimo gausa. Ji veržiasi į perviršį, 
t. y. stengiasi viršyti save. Todėl kaip tapati sau, ji 
nuolat sugrįžta prie tapatybės sau. Esinių visumos, ku- 
rios essentia yra valia viešpatauti, egzistavimo būdas, 
jos existentia yra „amžinasis sugrįžimas". Abu pama- 
tiniai Nyčės metafizikos žodžiai „valia viešpatauti“ ir 
„amžinasis sugrįžimas“ apibrėžia esinį jo būtyje tais 
požiūriais, kurie nuo seno vyravo metafizikoje kaip 
ens qua ens essentia ir existentia prasme. 

Taip mąstomas esminis ryšys tarp „valios viešpa- 
tauti” ir „amžinojo sugrįžimo“ čia dar negali būti pa- 
rodytas tiesiogiai todėl, kad metafizika nei apmąstė, 
nei iškėlė klausimą apie skirtumo tarp essentia ir exis- 
tentia kilmę. 

Jeigu metafizika esinio būtį mąsto kaip valią vieš- 
patauti, esinį ji neišvengiamai mąsto kaip įtvirtinantį- 
vertybes. Ji viską mąsto vertybių, ventybių galiojimo, 
nuvertinimo ir pervertinimo horizonte. Naujųjų amžių 
metafizika prasideda tuo — ir tuo pasireiškia jos es- 
mė,— kad ji ieško to, kas yra besąlygiškai neabejotina, 
tikra, ji ieško tikrumo. Pasak Dekarto, reikia firmum 
et mansurum quid stabilire, įtvirtinti ką nors tvirto ir 
pastovaus. Šis pastovumas kaip objektas atitinka nuo 
seno vyraujantį supratimą apie esinį kaip nuolatos čia- 
esantį ir jau duotą (hypokeimenon, subiectum). Įkandin 
Aristotelio, ir Dekartas kelia klausimą apie hypokei- 
menon. Kadangi šio subiectum Dekartas ieško tradi- 
cinės metafizikos horizonte, tiesą mąstydamas kaip tik- 
rumą, ego cogito! jis suvokia kaip nuolatos esantį- 
čia. Taip ego sum virsta subiectum, t. y. subjektas virs- 
ta savimone. Subjekto subjektiškumas apsibrėžia rem- 
damasis šios sąmonės tikrumu. 

Valia viešpatauti, įtvirtindama savo išlikimą, t. y. 
pastovumą, kaip būtiną vertybę, kartu pateisina būti- 
nybę įsitvirtinti visuose esiniuose, kurie, kaip csmin- 
gai priešstatantys, kartu visada yra į-tikrinantys. Į-tik- 


rinimo įtvirtinimas vadinamas tikrumų. Todėl, Nyčės 
įsitikinimu, tikrumas kaip naujųjų amžių metafizikos 
principas pirmą kartą iš tikrųjų pagrindžiamas valia 
viešpatauti, žinoma, tarus, kad tiesa yra būtina ver- 
tybė ir kad tikrumas yra modernusis tiesos pavidalas. 
Taip išaiškėja, kodėl Nyčės teorija apie valią viešpa- 
tauti kaip visos tikrovės „esmę“ užbaigia naujųjų am- 
žių subjektiškumo metafiziką. 

Todėl Nyčė gali teigti: „Klausimas apie vertybes 
yra iundamentalesnis už klausimą apie tikrumą: pas- 
tarasis tampa rimtu klausimu tik po to, kai atsakyta į 
klausimą apie vertybę“ („Valia viešpatauti“, A. 588, 
1887—1888). 

Tačiau klausiant apie vertybę — jeigu pripažįsta- 
ma, kad valia viešpatauti yra vertybių įtvirtinimo prin- 
cipas,— visų pirma reikia apmąstyti, kokia yra šio 
principo būtinai sąlygojama ir šį principą atitinkanti 
aukščiausia vertybė. Kadangi vertybės esmė reiškiasi 
tuo, kad tai yra valios viešpatauti įtvirtinta išlikimo- 
sustiprėjimo sąlyga, atsiveria perspektyva apibūdinti 
pavyzdinės vertybės struktūrą. 

Pasiektos valios viešpatavimo pakopos išlikimas 
reiškiasi tuo, kad valia apsupa save tokia aplinka, į 
kurią ji bet kada gali patikimai įsibrauti ir išsikovoti 
iš jos savo tikrumą. Ši aplinka apriboja stovėseną čia- 
esatyje (usia kasdiene graikiškąja šio žodžio reikšme), 
kuria tiesiogiai disponuoja valia. Tačiau ši stovėsena 
tik tada virsta kažkuo patvariu, t. y. tokiu dalyku, ku- 
riuo galima bet kada disponuoti, kai ji stabilizuojama 
tam tikru pastatymu. Šis pastatymas turi prieš-statan- 
čiojo pagaminimo pobūdį. Taip pastatytas dalykas yra 
pastovus. Likdamas ištikimas metafizikoje vyraujančiai 
būties esmei (būtis — trunkanti čia-esatisj, šį pasta- 
tytą dalyką Nyčė vadina „esiniu“. Dažnai — taip pat 
likdamas ištikimas metafizinio mąstymo kalbėsenai — 
tą pastatytą dalyką jis vadina „būtimi“. Nuo Vakarų 
mąstymo pradžios esinys interpretuojamas kaip tai, 
kas yra teisinga ir kaip tiesa, nors „esaties“ ir „tie- 
sos” prasmė suvokiama įvairiai. Tai, ką valia vieš- 
patauti įtvirtina savo išlikimui, vadindamas būtimi ar- 

ba esiniu, arba tiesa, Nyčė, nepaisant visų metafizikos 
perkeitimų ir pervertinimų, išlieka jos tradiciniame 
kelyje nuo jo nenukrypdamas. Todėl tiesa jam yra 
Valios viešpatauti esmėje įtvirtinta sąlyga, būtent vieš- 
patavimo išlikimo sąlyga. Kaip tokia sąlyga, tiesa yra 
vertybė. Tačiau kadangi valia gali valioti tik dispo- 
nuodama tuo, kas pastovu, tiesa yra valiai viešpatauti 
būtina vertybė, išplaukianti iš tos valios esmės. Šiuo 
atveju žodis „tiesa“ nereiškia nei esinio nepaslėpties, 
nei pažinimo sutapimo su objektu, nei tikrumo kaip 
prieš-pastatyto esinio įžvelgiančiojo palenkimo ir įtvir- 
tinimo. Dabar tiesa yra — ir būtent esmingosios isto- 
rinės kilmės iš minėtos esmės požiūriu — įtvirtinantis 
užsitikrinimas aplinkos, kuria remdamasi valia viešpa- 
tauti geidžia savęs. 

Pasiektos viešpatavimo pakopos įtvirtinimo požiū- 
riu tiesa yra būtina vertybė. Bet jos nepakanka pa- 
siekti aukštesnei viešpatavimo pakopai; juk tai, kas 
pastovu, savaime negali garantuoti to, ko valiai reikia 
pirmiausia, kad ji pajėgtų išsiveržti anapus savęs ir taip 
įsibrauti į paliepimo galimybių sritį. Šios galimybės 
atsiveria tik persmelkiančiam išankstiniam žvilgsniui, 
būdingam valios viešpatauti esmei; juk kaip valia di- 
desniam viešpatavimui, savo galimybių požiūriu ji yra 
perspektyvi. Šių galimybių atvėrimas ir pasitelkimas 
yra tokia valios viešpatauti esmės sąlyga, kuri, būda- 
ma pažodžiui einamti-priešais, pralenkia anksčiau mi- 
nėtą sąlygą. Todėl Nyčė sako („Valia viešpatauti“, A. 
853, 1887—1888): „Tačiau tiesa nėra aukščiausias ver- 
tybės matas; juo labiau ji nėra aukščiausias viešpata- 
vimas", 

Sukūrimas valios galimybių, kurios valiai viešpa- 
tauti padeda atsiverti pačiai sau, Nyčės požiūriu, su- 
daro meno esmę. Orientuodamasis į šią metafizinę są- 
voką, meną Nyčė apmąsto ne tik kaip ir visų pirma ne 
kaip estetinę menininko sritį. Menas yra bet kokio 
valiojimo esmė; jis atsiveria ir įtvirtina perspektyvas: 
„Meno kūrinys, pasireiškiantis be menininko, pvz., kaip 
kūnas, kaip organizacija (prūsų karininkų korpusas, 
jėzuitų ordinas). Kokiu mastu menininkas yra tik pa- 


rengiamoji pakopa. Pasaulis kaip save gimdantis me- 
no kūrinys..." („Valia viešpatauti“, A. 796, 1885— 
1886). 

Valios viešpatauti pagrindu suvokta meno esmė 
reiškiasi tuo, kad menas pirmąkart sužadina valią vieš- 
patauti ir ją stumia viršyti save pačią. Kadangi valią 
viešpatauti kaip tikrovės tikroviškumą Nyčė dažnai va- 
dina gyvenimu, tarsi primindamas ankstyvųjų graikų 
mąstytojų z0ė ir physis, jis gali tarti, kad menas yra 
„didysis gyvenimo stimuliatorius“ („Valia viešpatauti", 
A. 851, 1988). 

Menas yra valios viešpatauti esmės įtvirtinta są- 
lyga, lemianti tai, kad ji, kaip valia, gali siekti vieš- 
patavimo ir jį sustiprinti. Ir būdamas nulemtas šios są- 
lygos, menas yra vertybė. Kaip tokia sąlyga, kuri są- 
lygojimo hierarchijoje stovi pirmiau už įtvirtinimą ir 
todėl lemia bet kokį sąlygojimą, ji yra vertybė, pir- 
mąkart atverianti valios stiprėjimo maksimumą. Menas 
yra aukščiausia vertybė. Palyginti su tiesa kaip verty- 
be, jis yra aukštesnė vertybė. Viena vertybė skirtin- 
gais būdais paskatina kitą. Abi vertybės, vertybiškai 
susisiedamos, nulemia vientisą vertybes įtvirtinančios 
valios viešpatauti esmę. Ši esmė yra tikrovės tikro- 
viškumas, arba, šiuos žodžius interpretuojant plačiau, 
kaip būdinga Nyčei,— esinio būtis. Jeigu metafizika iš- 
sako esinį jo būties požiūriu ir jeigu ji taip įvardija 
esinio pagrindą, tada valios viešpatauti metafizikos 
pamatinis principas turi išreikšti patį pagrindą. Šis 
principas nusako, kokios vertybės yra esmingos ir ko- 
kia tvarka — atsižvelgiant į vertybių hierarchiją — 
jos yra įtvirtinamos vertybes-įtvirtinančios valios vieš- 
patauti kaip esinijos „esmės“ prigimtyje. Teiginys 
skamba taip: „Menas yra vertingesnis už tiesą“ („Valia 
viešpatauti", A. 853, 1887—1888). 

Valios viešpatauti metafizikos pamatinis principas 
yra vertybinis principas. 

Šis aukščiausias vertybinis principas paaiškina, kad 
vertybių įtvirtinimas kaip toks yra esmingai dvipusis. 
Jis įtvirtina, aiškiai arba ne, vieną būtiną ir vieną pa- 
kankamą vertybę, tačiau įtvirtina taip, kad abi ver- 

tybes lemia jų tarpusavio ryšys. Toks vertybių įtvir- 
tinimo dvejopumas atitinka jų principą. Tai, kas pa- 
laiko ir stumia vertybių įtvirtinimą kaip tokį, yra va- 
lia viešpatauti. Dėl jos vientisos esmės jai reikia 
savo pačios sustiprėjimo ir išlikimo sąlygų. Žvilgsnis 
į dvejopą vertybių įtvirtinimo esmę pastato mąstymą 
prieš klausimą apie valios viešpatauti esmingąjį vienti- 
sumą. Kadangi valia viešpatauti yra esinijos pačios sa- 
vaime „esmė“, o apie esmę kalbėti turi metafizika, 
ištarianti esinijos tiesą, mąstydami apie valios viešpa- 
tauti esmingąjį vientisumą, mes keliame klausimą apie 
šios tiesos „tiesą“. Taip mes patenkame į bet kokios 
metafizikos aukščiausiąjį tašką. Tačiau ką reiškia toks 
aukščiausiasis taškas? Šitai mes pabandysime aiškintis 
remdamiesi valios viešpatauti esme ir neperžengdami 
tų ribų, kuriose skleidžiasi ši analizė. 

Valios viešpatauti esmingoji vienybė negali glūdėti 
niekur kitur, išskyrus ją pačią. Ši vienybė yra tai, kaip 
valia viešpatauti, būdama valia, atsiveria sau pačiai. 
Ji išbando save taip, kad save išbandydama ji repre- 
zentuoja save grynu, todėl aukščiausiu pavidalu. Ta- 
čiau reprezentacija jokiu būdu nėra kokia nors vėles- 
nė artikuliacija; reprezentacijos nulemta valios esamy- 
bė yra tas būdas, kuriuo valia viešpatauti yra. 

Tačiau šis valios buvimo būdas kartu yra valios 
atsivėrimas. Valios atsivėrime glūdi jos tiesa. Klausi- 
mas apie valios viešpatauti esmingąją vienybę kartu 
yra klausimas apie tokią tiesą, kuri išreiškia valią 
kaip esinio būtį. O ši tiesa kartu yra esinio kaip tokio 
tiesa; tokios tiesos pavidalu egzistuoja metafizika. Tai- 
gi toji tiesa, apie kurią dabar klausiama, nėra tiesa, 
įtvirtinanti valią viešpatauti kaip esinio būtiną sąly- 
gą; tai tiesa, lemianti sąlygas, įtvirtinančias valios vieš- 
patauti buvimą. Tas vienis, kuriame ji būna, jos es- 
mingoji vienybė apima pačią valią viešpatauti. 

Bet kokia gi yra ši esinio būties tiesa? Ją galima 
apibrėžti tik remiantis tuo, kieno tiesa ji yra. Tačiau 
kadangi naujųjų amžių metafizikoje esinio būtis bu- 
vo apibrėžta kaip valia ir kartu kaip savivalė, o sa- 
vivalė jau yra savižina, esinys, hypokeimenon, subiec- 


tum, pasirodo kaip savižina. Esinys (subiectum) save 
prezentuoja, ir prezentuoja kaip tik ego cogito būdu. 
Ši savęs-prezentacija, reprezentacija (prieš-stata) yra 
esinio būtis kaip subiectum. Savižina tampa absoliu- 
čiu subjektu. Savižinoje susitelkia visas žinojimas ir 
visa, kas gali tapti žinojimo objektu. Tai yra žinojimo 
santalka, kaip kalnynas yra kalnų santalka. Kaip tokia 
santalka, subjekto subjektyvumas yra co-agitatio (co- 
gitatio) V, conscientia, są-žinė, conscience. Tačiau co- 
agitatio jau pats savaime yra velle, valiojimas. Kartu 
su subjekto subjektiškumu kaip jo esmė pasirodo va- 
liojimas. Naujųjų amžių metafizika, kaip subjektišku- 
mo metafizika, mąsto esinio būtį kaip valią. 

Esminė subjektiškumo apibrėžtis yra ta, kad prieš- 
statantis subjektas užsitikrina save, t. y. kartu užsitik- 
rina ir tai, ką jis stato-priešais. Dėl tokio užsitikrinimo 
esinio tiesa kaip tikrumas turi patikimumo (certitudo) 
pobūdį. Savižina, kurioje glūdi tikruma, savo ruožtu 
yra ankstesnio tiesos kaip prieš-statos tikslumo (recti- 
tudo) atmaina. Tačiau dabar tikslumas nebėra atitiki- 
mas čia-esinio, kurio čia-esatis neapmąstyta. Dabar 
tikslumas yra visų prieš-statinių įstatymas į šabloną 
(Richtmap), kurį nustato siekiantis žinojimo res cogi- 
tans sive mens !?. Tokio siekimo tikslas — tikrumas, 
kurio esmė ta, kad bet koks prieš-statinys ir priešstata 
yra suvedami į matematinės idėjos griežtumą ir aiš- 
kumą ir čia sutelkiami. Ens dabar yra ens co-agitatum 
perceptionis. Dabar priešstata yra tiksli, jeigu ji ati- 
tinka tikrumo siekimą. Po šitokio jos tikslumo įrody- 
mo ji yra įtvirtinama ir ja disponuojama kaip teisinga, 
t. y. ji pateisinama. Esinio būtis subjektiškumo savi- 
tikros prasme, kaip tikrumas (certitudo), iš esmės 
yra priešstatos ir priešstatinio pateisinimas prieš jiems 
būdingą skaidrumą. Pateisinimas (iustificatio) yra ius- 
titia realizavimas, t. y. pats teisingumas. Kai subjektas 
yra tik subjektas, jis įsitikrina savo tikrumą. Jis pasi- 
teisina prieš savo paties keliamą teisingumo reikala- 
vimą. 

Naujųjų amžių pradžioje vėl iškilo klausimas, kaip 
žmogus gali būti tikras savo palaima, t. y. kaip jis 

gali egzistuoti esinių visumoje, t. y. visų esinių bū- 
tiškojo pagrindo (Dievo) akivaizdoje, ir užsitikrinti pa- 
stovumą. Šis klausimas apie palaimos tikrumą kartu 
yra pateisinimo, t. y. teisingumo (iustitia), klausimas. 

Naujųjų amžių metafizinėje tradicijoje Leibnicas 
subiectum visų pirma mąsto kaip ens percipiens et ap- 
petens. Akcentuodamas esinio (ens) vis!3 charakterį, 
jis pirmąkart aiškiai apmąsto esinio būtį kaip valią. 
Esinio tiesą jis mąsto moderniai, kaip tikrumą. 24 te- 
zėse apie metafiziką Leibnicas sako (20-a tezė): iusti- 
tia nihil aliud est quam ordo seu perfectio circa men- 
tes . Mentes, t. y. res cogitantes, yra, pasak 22-os te- 
zės, primariae Mundi unitates . Tiesa kaip tikrumas 
yra patikimumo užtikrinimas, yra tvarka (ordo) ir vi- 
suotinis į-tvirtinimas, t. y. užbaigtumas (per-fectio). 
Pirminio ir tikrojo esinio būties užtikrinimas turi iusti- 
tia (teisingumo) pobūdį. 

Kritiškai pagrįsdamas metafiziką, transcendentalinio 
subjektyvumo savitikrą Kantas mąsto kaip transcen- 
dentalinės dedukcijos quaestio iuris !6. Ji yra prieš-sta- 
tančiojo subjekto, savo esmę įtvirtinančio „aš mąstau" 
teisėtumu, pateisinimo klausimas, orientuotas į teisę. 

Tiesos kaip tikrumo — pastarąjį suvokiant kaip 
subjektiškumo tiesą, o subjektiškumą suvokiant kaip 
esinio būtį — esmėje glūdi teisingumas, suprastas kaip 
tikrumo pateisinimas. Nors teisingumas suvokiamas 
kaip subjektiškumo tiesos esmė, bet subjektiškumo 
metafizikoje jis nėra mąstomas kaip esinio tiesa. Prie- 
šingai, teisingumas kaip save suvokianti esinio būtis 
naujųjų amžių metafizikai gali atsiverti tik todėl, kad 
esinio būtis reiškiasi kaip valia viešpatauti. Pastaroji 
susivokia kaip esmingai vertybes įtvirtinanti galia, ku- 
ri, įtvirtindama vertybes kaip savo egzistavimo sąly- 
gas, įsitvirtina pati ir taip pasiteisina prieš save, o 
kartu šiame vyksme pasirodo kaip teisingumas. Teisin- 
gumas turi reprezentuoti tikrąją valios viešpatauti es- 
mę ir — mąstant naujųjų amžių metafizikos konteks- 
te — būtį. Tik todėl, kad Nyčės metafizikos vertybinis 
principas yra fundamentalesnis už Dekarto metafizikos 
pamatinį tikrumo principą, tikrumas kaip teisėtumas 


pagrįstas tiek, kiek jis suvokiamas kaip aukščiausia 
vertybė, ir todėl Vakarų metafizikos užbaigimo epo- 
choje, t. y. Nyčės filosofijoje, akivaizdi subjektišku- 
mo savikritika pasirodo kaip valios viešpatauti pateisi- 
nimas, orientuotas į teisingumą, viešpataujantį esinio 
būtyje. 

Jau ankstyvajame ir gerai žinomame veikale, ant- 
rajame nesavalaikiame apmąstyme ,„Apie istorijos nau- 
dą ir žalą gyvenimui“ (1874), istorinių mokslų objek- 
tyvumą Nyčė pakeičia „teisingumu“ (6 skyrius). Ta- 
čiau visur kitur apie teisingumą Nyčė nešneka. Tik 
lemtingais metais (1884—1885), kai jo mąstanti akis 
išvysta valią viešpatauti kaip pamatinį esinijos prin- 
cipą, jis užrašo dvi mintis apie teisingumą, bet jų ne- 
publikuoja. 

Pirmas užrašas (1884) pavadintas „Laisvės keliai“. 
Jis skamba taip: „Teisingumas kaip statantis, atrenkan- 
tis, naikinantis mąstymo stilius, kuris remiasi vertini- 
mais; aukščiausias paties gyvenimo reprezentantas“ 
(XIII, A. 98). 

Antrajame užraše (1885) sakoma: „Teisingumas kaip 
funkcija toli žvelgiančio viešpatavimo, kuris nekrei- 
pia dėmesio į smulkias gėrio ir blogio perspektyvas 
ir turi platesnį naudos horizontą — sumanymą išsau- 
goti tai, kas yra daugiau negu vienas ar kitas asmuo" 
(XIV, A. 158). 

Tikslus šių minčių paaiškinimas nėra šio apmąsty- 
mo tikslas. Čia pakaks nurodyti tą esminę sritį, kuriai 
priklauso Nyčės apmąstytas teisingumas. Norėdami su- 
prasti tą teisingumą, kurį turi galvoje Nyčė, privalome 
atsisakyti visų vaizdinių apie teisingumą, kylančių iš 
krikščioniškos, humanistinės, šviečiamosios, buržuazi- 
nės ir socialistinės moralės. Apskritai Nyčė teisingumą 
visų pirma supranta ne kaip etinės ir juridinės srities 
apibrėžtį. Jis mąsto teisingumą veikiau orientuodama- 
sis į esinių visumos būtį, t. y. į valią viešpatauti. Tei- 
singa yra tai, kas atitinka teisėtumą. Tačiau kas yra 
teisėta, priklauso nuo to, kokia yra esinio esatis. To- 
dėl Nyčė sako (XIII, A. 462, 1883): „Teisė — valia, 
įamžinanti kokį nors viešpatavimo santykį. Jos prielaida 

yra pasitenkinimas. Visa, kas garbinga, pasitelkiama 
tam, kad būtų galima teisėtai reikštis kaip amžinam 
dalykui". 

Šiam kontekstui priklauso užrašas iš kitų metų: 
„Teisingumo problema. Pirminis ir galingiausias daly- 
kas yra kaip tik valia ir jėga, nukreipta į maksimalų 
viešpatavimą. Tas, kuris viešpatauja, vėliau įtvirtina 
„teisingumą“, t. y. jis matuoja daiktus savo masteliais; 
jeigu jis yra labai galingas, jis gali'eiti labai toli, pri- 
pažindamas eksperimentuojantį individą ir leisdamas 
jam reikštis“ (XIV, A. 181). Nyčės metafizinis teisin- 
gumo supratimas gali šokiruoti įprastinę mąstyseną, ir 
tai yra normalu, tačiau nepaisant to, jis atskleidžia 
esmę to teisingumo, kuris būdingas prasidedančiam nau- 
jųjų amžių epochos galutiniam susiformavimui, kai 
vyksta kova už pasaulinį viešpatavimą; toks teisingu- 
mas, aiškiai ar ne, slapčiom ar atvirai, nulemia visus 
šios epochos žmogaus veiksmus. 

Nyčės apmąstytas teisingumas yra esinijos, kuri 
egzistuoja kaip valia viešpatauti, tiesa. 

Tačiau ir Nyčė aiškiai neapmąstė teisingumo kaip 
esinio tiesos esmės ir, remdamasis šia mintimi, neiš- 
skleidė išbaigto subjektiškumo metafizikos. Tuo tarpu 
teisingumas yra pačios būties nulemta esinijos tiesa. 
Šios tiesos pavidalu teisingumas yra išbaigta naujųjų 
amžių metafizika. Metafizikoje glūdi priežastis to, kad 
nors Nyčė nihilizmą suvokė metafiziškai, kaip vertybių 
įtvirtinimo istoriją, tačiau nepajėgė atskleisti nihilizmo 
esmės. 

Mes nežinome, kokia forma, kylanti iš teisingumo 
kaip metafizinės tiesos esmės, turėjo būti suteikta va- 
lios viešpatauti metafizikai. Tik labai apytikriai nusa- 
kytas jos pirminis pamatinis principas, be to, jis ne- 
išreikštas griežto teiginio pavidalu. Žinoma, tokio tei- 
ginio pobūdis šioje metafizikoje yra savotiškas. Žino- 
ma, pirminis vertybinis teiginys nėra dedukcinės tei- 
ginių sistemos aukščiausias teiginys. Jei šią figūrą „„me- 
tafizikos pamatinis principas“ vartosime atsargiai, t. y. 
ta prasme, kad ji įvardija esinio kaip tokio esmingąjį 
pagrindą, t. y. esinio vienybę, tada jis yra pernelyg 


platus ir lankstus, kad priklausomai nuo metafizikos 
atmainos fundamentaliai nulemtų jos išraiškos būdą. 

Pirminį valios viešpatauti metafizikos vertybinį 
principą Nyčė yra išreiškęs ir kitokia forma („Valia 
viešpatauti“, A. 822, 1888): „Mes turime meną, kad 
nebūtume pražudyti tiesos“. 

Žinoma, šio teiginio apie esmingą metafizinį san- 
tykį (čia — vertybinį santykį) tarp meno ir tiesos mes 
neturime suprasti remdamiesi mūsų kasdieniniais vaiz- 
diniais apie tiesą ir meną. Jei taip atsitiktų, viskas 
taptų banalybe, ir mes prarastume galimybę — kas 
būtų išties lemtinga — užmegzti esmingesnį disputą su 
besibaigiančios mūsų epochos metafizikos slaptingąja 
pozicija, kad šitaip mūsų pačių istoriškąją esmę iš- 
laisvintume nuo istorinių ir pasaulėžiūrinių iliuzijų. 

Paskutinėje formulėje, išreiškiančioje valios vieš- 
patauti metafizikos pamatinį principą, menas ir tiesa 
apmąstomi kaip pirminiai valios viešpatauti dariniai 
jų santykyje su žmogumi. Kaip apskritai turi būti mąs- 
tomas esinio tiesos esminis santykis su žmogaus esme, 
orientuojantis į metafizikos esmę, kol kas nuo mūsų 
mąstymo paslėpta. Toks klausimas dar tik užsimezgė ir 
dėl filosofinės antropologijos vyravimo beviltiškai su- 
sipainiojo. Tačiau bet kuriuo atveju būtų klaidinga, 
jeigu ši vertybinio teiginio formulė būtų laikoma įro- 
dymu, kad Nyčė filosofuoja egzistenciškai ". Šito jis 
niekada nedarė. Bet jis mąstė metafiziškai. Mes dar 
nesubrendome tokiai griežtai minčiai, kurią Nyčė už- 
rašė tuo metu, kai jis mąstė apie būsimą pagrindinį 
veikalą: „Aplink herojų viskas tampa tragedija, ap- 
link pusdievį viskas tampa satyriniu spektakliu, aplink 
dievą — kuo? Gal „pasauliu“?" („Anapus gėrio ir blo- 
gio", A. 150, 1886). 

Bet dabar pats laikas suprasti, kad Nyčės mąsty- 
mas, nors istoriškai ir pagal pavadinimą jis turėtų at- 
rodyti kitaip, yra ne mažiau dalykiškas ir griežtas nei 
mąstymas Aristotelio, kuris ketvirtoje savo „„Metafizi- 
kos“ knygoje apmąsto prieštaravimo principą kaip 
pirminę esinio būties tiesą. Įprastinis, tačiau dėl to ne 
mažiau problemiškas Nyčės gretinimas su Kierke- 

goru grindžiamas nesupratimu, kuris savo ruožtu kyla 
iš Mąstymo esmės nesupratimo,— kad Nyčė kaip me- 
tafizinis mąstytojas yra artimas Aristoteliui. Tuo tarpu 
Kierkegoras, nors ir dažnai mini Aristotelį, yra nuo jo 
labai toli. Juk Kierkegoras yra ne mąstytojas, o reli- 
ginis rašytojas, ir ne vienas iš daugelio, o vienintelis, 
adekvačiai atitinkantis savo epochos likimą B. Tuo pa- 
grįsta jo didybė, jeigu taip kalbėti jau nėra nesusipra- 
timas. 

Nyčės metafizikos pamatinis principas, įvardydamas 
esminį meno ir tiesos vertybių santykį, kartu įvardija 
esminę valios viešpatauti vienybę. Šia esminga esini- 
jos kaip tokios vienybe remiasi metafizinė vertybės 
esmės apibrėžtis. Vertybė yra valios viešpatauti įtvir- 
tinta dviguba jos pačios sąlyga. 

Kadangi Nyčė esinio būtį suvokia kaip valią vieš- 
patauti, jo mąstymas privalo būti orientuotas į ver- 
tybes. Todėl visų pirma dera iškelti klausimą apie ver- 
tybę. Šis klausimas susivokia esąs istoriškas. 

Kaipgi yra su ankstesniosiomis aukščiausiomis ver- 
tybėmis? Ką reiškia šių vertybių nuvertėjimas visų ver- 
tybių pervertinimo kontekste? Kadangi vertybinis mąs- 
tymas grindžiamas valios viešpatauti metafizika, Nyčės 
pateikta nihilizmo kaip aukščiausių vertybių nuverti- 
nimo ir visų vertybių pervertinimo vyksmo interpreta- 
cija yra metafizinė, ir metafizinė būtent valios viešpa- 
tauti metafizikos kontekste. Tačiau kadangi pats Nyčė 
savo mąstymą, t. y. valios viešpatauti kaip „naujo ver- 
tybių įtvirtinimo principo“ koncepciją, suvokia kaip tik- 
rąjį nihilizmo užbaigimą, nihilizmą jis supranta ne tik 
negatyviai, kaip aukščiausių vertybių nuvertinimą, bet 
kartu ir pozityviai, būtent kaip nihilizmo įveiką; juk 
dabar aiškiai patirta tikrumo tikrovė, valia viešpatau- 
ti, tampa naujo vertybių įtvirtinimo matu ir pradme- 
niu. Šios naujos vertybės tiesiogiai nulemia žmogaus 
vaizdinius ir kartu įkvepia žmogaus veiksmus. Žmo- 
gaus būtis pakeliama į kitą vyksmo lygmenį. 

Minėtame fragmente A. 125 iš „Linksmojo mokslo“ 
apie žmogaus veiksmą, kuriuo buvo nužudytas Dievas, 
t. y. nuvertintas antjuslinis pasaulis, pamišėlis sako štai 


ką: „Niekada nebuvo didingesnio žygio — ir kas tik 
gims po mūsų, dėl šio žygio didybės jau priklausys 
istorijai, didingesnei už iki šiol buvusią!“ 

Suvokus, kad „Dievas yra miręs“, atsiranda anks- 
tesnių aukščiausių vertybių radikalaus pervertinimo 
suvokimas. Pats žmogus, šitai suvokdamas, pereina į 
kitą, aukštesnę istoriją, nes ji perima visokeriopo ver- 
tybių įtvirtinimo principą — valią viešpatauti kaip tik- 
rumo tikrovę, kaip esinio būtį — ir jį suvokia. Savi- 
monė, kuria reiškiasi naujųjų amžių žmonijos esmė, 
žengia paskutinį žingsnį. Ji siekia tapti besąlygiškos 
valios viešpatauti vykdytoja. Pavyzdinių vertybių žlu- 
gimas pasibaigė. Nihilizmas, tai, kad „nuvertėjo aukš- 
Čiausios vertybės“, yra įveiktas. Tokia žmonija, kuri 
siekia valios viešpatauti kaip savojo žmogiškos būties 
būdo ir tokią žmogiškąją būtį patiria kaip priklausan- 
čią valios viešpatauti nulemtos tikrovės visumai, api- 
brėžiama tokiu esminguoju žmogaus pavidalu, kuris 
išeina už ankstesnio žmogaus ribų. 

Tokios žmonijos esmingo pavidalo, išeinančio už 
ankstesnio žmogaus ribų, vardas yra „antžmogis“. Ny- 
čei tai yra ne koks nors pavienis egzempliorius, ku- 
riame įprastinio žmogaus sugebėjimai ir siekimai yra 
nepaprastai padidėję ir sustiprėję. ,„Antžmogis“ nėra 
ir toks žmogus, kuris pirmąkart atsiranda įkūnydamas 
Nyčės filosofiją. „Antžmogio" vardas nusako esmę to- 
kios žmonijos, kuri, kaip naujųjų amžių žmonija, pra- 
deda įžengti į esmingą savo epochos užbaigimą. „„Ant- 
žmogis“ yra žmogus, kuris egzistuoja remdamasis va- 
lios viešpatauti nulemta tikrove dėl jos. 

Žmogus, kurio esmės siekiama orientuojantis į va- 
lią viešpatauti, yra antžmogis. Tokios esybės siekimas 
turi atitikti valią viešpatauti kaip esinio būtį. Todėl 
kartu su mąstymu, mąstančiu valią viešpatauti, neiš- 
vengiamai iškyla klausimas: kokiu pavidalu privalo įsi- 
tvirtinti ir išsiskleisti siekiama žmogaus esmė, orien- 
tuota į esinio būtį, kad ji atitiktų valią viešpatauti ir 
tuo būdu pajėgtų perimti viešpatavimą esinijai? Vi- 
siškai netikėtai iš esinio būties žmogui iškyla už- 
davinys perimti viešpatavimą žemės rutuliui. Ar ankš- 

tesnis žmogus pakankamai apmąstė, kaip tokiu atveju 
reiškiasi esinio būtis? Ar ankstesnis žmogus visai tik- 
ras tuo, kad turi pakankamai jėgų ir yra pakankamai 
subrendęs priimti tokios būties iššūkį? O galbūt anks- 
tesnis žmogus tikisi pasiremti tik pusinėmis priemo- 
nėmis ir eiti aplinkiniais keliais, kurie neduoda gali- 
mybės patirti tai, kas yra? Ankstesnis žmogus norėtų 
likti toks, koks buvo, o kartu siekia tokios esinijos 
sąrangos, kurios būtis pradeda reikštis kaip valia vieš- 
patauti. Ankstesnis žmogus savo esme apskritai ne- 
pasirengęs būčiai, kuri šiuo metu valdo esinius. Tokia 
būtis reikalauja, kad žmogus apskritai pralenktų anks- 
tesnį žmogų, ir pralenktų ne dėl malonumo ar patai- 
kaudamas savivalei, o vien tik dėl būties. 

Nyčės mintis, mąstanti apie antžmogį, atsiranda iš 
tokio mąstymo, kuris ontologiškai mąsto esinį kaip 
esinį ir šitaip išreiškia metafizikos esmę, tačiau nepa- 
jėgia patirti šios esmės pačios metafizikos rėmuose. 
Todėl kaip nuo bet kokios metafizikos, ir nuo Nyčės 
lieka paslėpta tai, kokiu mastu būties esmė nulemia 
žmogaus esmę. Todėl Nyčės metafizikoje neišvengia- 
mai lieka neatskleista esminio ryšio tarp valios vieš- 
patauti ir antžmogio esmės priežastis. Tačiau kiekvie- 
name neatsiskleidime kartu kažkas atsiskleidžia. Exis- 
tentia, priklausanti esinio essentia, t. y. valiai viešpa- 
tauti, yra amžinasis sugrįžimas. Per jį mąstomoje bū- 
tyje glūdi ryšys su antžmogio esme. Tačiau neišven- 
giamai lieka neapmąstyta šio ryšio būtiškoji esmė. To- 
dėl pačiam Nyčei lieka neaišku, kaip mąstymas, mąs- 
tantis antžmogį Zaratustros pavidalu, siejasi su meta- 
fizikos esme. Todėl veikalo „Taip kalbėjo Zaratustra“ 
prasmė lieka neaiški. Tik kai būsimasis mąstymas šią 
knygą „visiems ir nė vienam“ pajėgs susieti su Še- 
lingo „Žmogaus laisvės esmės tyrinėjimais“ (1809), o 
kartu ir su Hėgelio „Dvasios fenomenologija“ (1807) 
bei Leibnico „„Monadologija“ (1714) ir šiuos veikalus 
mąstyti ne tik metafiziškai, bet ir įsiskverbiant į me- 
tafizikos esmę, tik tada atsiras polemikos pagrindas ir 
kartu teisė bei pareiga polemizuoti. 

Labai lengva, nors ir neatsakinga, piktintis antžmo- 


gio idėja ir idealu, juo labiau kad ji liko nesuprasta, 
lengva tokį pasipiktinimą pateikti kaip šios idėjos pa- 
neigimą. Labai sunku, tačiau būsimajam mąstymui ne- 
išvengiama prisiimti tą didžiulę atsakomybę, kurią pri- 
siėmė Nyčė apmąstydamas esmę tokio žmogaus, ku- 
ris — stumiamas valios viešpatauti būtiškosios lem- 
ties — pašauktas perimti viešpatavimą žemės rutuliui. 
Antžmogio esmė nėra jokia indulgencija, leidžianti 
siautėti savivalei. Tai yra pačios būties nulemta ir dės- 
ninga virtinė aukščiausių savitvardos momentų, žmo- 
gų pirmąkart subrandinančių esiniui, kuris kaip esinys 
priklauso būčiai, o ši būtis kaip valia viešpatauti at- 
skleidžia savo valingąją prigimtį ir, ją atskleisdama, 
formuoja epochą, būtent paskutinę metafizikos epochą. 

Pasak Nyčės metafizikos, ankstesnis žmogus vadi- 
namas ankstesniuoju, nes jo esmė nors ir nulemta 
valios viešpatauti kaip visos esinijos pamatinio prin- 
‘cipo, tačiau nulemta taip, kad jis nei patyrė, nei pri- 
siėmė valios viešpatauti pamatinio principo. Ankstesnį 
žmogų pranokstantis žmogus valingai priima valią vieš- 
patauti kaip visos esinijos pamatinį principą ir taip 
siekia savęs kaip valios viešpatauti subjekto. Visa esi- 
nija yra kaip kažkas įtvirtinta šioje valioje. Tai, kas 
anksčiau sąlygojo ir lėmė žmogaus esmę kaip tikslas 
ir pavyzdys, dabar prarado besąlygišką ir betarpišką, 
ir visų pirma visur veikiančią galią. Anas antjuslinis 
tikslų ir pavyzdžių pasaulis nebeskatina ir nebepalaiko 
gyvenimo. Anas pasaulis pats tapo nebegyvas: jis mi- 
rė! Krikščioniškas tikėjimas tai šen, tai ten dar egzis- 
tuoja. Tačiau tokiame pasaulyje gyvuojanti meilė nėra 
tas veiklusis principas, kuris nulemia tai, kas dabar 
vyksta. Antjuslinio pasaulio antjuslinis pagrindas, su- 
prantamas kaip visos tikrovės tikrumo garantas, tapo 
nebetikroviškas. Tokia yra metafiziškai apmąstyto žo- 
džio „Dievas mirė“ metafizinė prasmė. 

Ar vis dar gyvensime, nenorėdami matyti taip ap- 
mąstytos šio žodžio tiesos? Jeigu taip, tada šis keistas 
aklumas, žinoma, nepadarys šio žodžio neteisingo. Die- 
vas netaps gyvuoju Dievu, jeigu mes ir toliau steng- 
simės manipuliuoti esiniais, su visa rimtimi neatsiver- 

dami jų tikrovei ir nesuvokdami jų problemiškumo, 
neapmąstydami, ar žmogus jau subrendęs būties nu- 
lemtai savo esmei tiek, kad savo būtiškąjį likimą pri- 
imtų esmingai, o ne remdamasis paliatyvais. 

Pastanga patirti žodžio apie Dievo mirtį tiesą be 
iliuzijų yra kai kas kita, negu Nyčės filosofijos garbi- 
nimas. Jeigu mes galvotume taip, blogai pasitarnau- 
tume mąstymui. Mąstytoją mes gerbiame tik tada, kai 
mąstome. Toks dalykas reikalauja apmąstyti visa, kas. 
iš jo minčių yra esminga. 

Jeigu Dievas ir dievai aptarto metafizinio patyri- 
mo prasme mirė ir jeigu valia viešpatauti yra sąmo- 
ningai siekiama kaip bet kokių esinijos sąlygų įtvir- 
tinimo, t. y. vertybių įtvirtinimo, principas, tada vieš- 
patavimas esinijai viešpatavimo žemės rutuliui pavi- 
dalu yra perimamas naujo valios viešpatauti nulemto 
žmogaus. Pirmąją dalį knygos „Taip kalbėjo Zaratust- 
ra“, pasirodžiusios 1883 m. t. y. praėjus metams po 
„Linksmojo mokslo“, Nyčė baigia žodžiais: „Mirė visi 
dievai; dabar mes norime, kad gyventų antžmogis!“' 

Mąstant apytikriai, galima manyti, kad teigiama, 
jog viešpatavimas esinijai pereina iš Dievo į žmogaus 
rankas ar, mąstant dar netiksliau, kad Nyčė Dievo vie- 
ton pastato žmogų. Kurie taip mąsto, žinoma, mąsto. 
apie Dievo esmę visai nedieviškai. Niekada žmogus. 
negali užimti Dievo vietos, nes žmogaus esmė niekada 
nepasiekia Dievo esmės. Priešingai, atsižvelgiant į šią 
negalimybę, gali atsitikti kažkas baisesnio, ką apmąs- 
tyti mes dar tik vos pradedame. Vieta, kuri, mąstant. 
metafiziškai, priklauso Dievui, yra tai, kame priežas- 
tingai veikiamas ir palaikomas esinys kaip sukurtoji 
realybė. Ši Dievo vieta gali likti tuščia. Vietoje jos. 
gali atsirasti kita, metafiziniu požiūriu analogiška vie- 
ta, nesutampanti nei su Dievo, nei su žmogaus esme; 
tačiau žmogus gali sueiti į ypatingą santykį su ja. Ne 
antžmogis užima Dievo vietą, o vieta, į kurią nukreipta 
antžmogio valia, yra kitokio esinijos pagrindimo, orien- 
tuoto į kitokį būties tipą, sritis. Tuo tarpu toji kitokia 
esinio būtis — ir šis dalykas ženklina naujųjų amžių. 
netafizikos pradžią — yra tapusi subjektiškumu. 


Dabar bet koks esinys egzistuoja kaip tikroviškas 
objektas arba kaip suobjektinimo veikla, kurioje for- 
muojasi objekto objektiškumas. Suobjektinimas, ob- 
jektą priešstatydamas, jį palenkia mąstančiajam aš 
(ego cogito). Tokio palenkimo vyksme ego yra tai, kas 
yra savo veiksmo (prieš-statančiojo palenkimo) pagrin- 
das, t. y. subiectum. Subjektas yra subjektas sau. Są- 
monės esmė yra savimonė. Todėl bet koks esinys yra 
arba subjekto objektas, arba subjekto subjektas. Vi- 
sokeriopos esinio būties pagrindas yra savęs-statymas- 
priešais-save ir savęs-statymas-virš. Esinio subjektišku- 
mo stichijoje žmogus įsistato į savo esmės subjekty- 
vumą. Žmogus žengia į pakilimą. Pasaulis virsta objek- 
tu. Toks pakylantis visos esinijos suobjektinimas per- 
kelia tai, kas iš pradžių patenka į priešstatos ir paga- 
minimo dispoziciją — žemės rutulį — į žmogiškojo sta- 
tymo ir griovimo centrą. Pats žemės rutulys dar gali 
pasirodyti tik kaip antpuolio, kuris kaip besąlygiškas 
suobjektinimas įsitaiso į žmogaus valią, objektas. Gam- 
ta visur reiškiasi — kadangi reiškiasi tik per būties 
esmę kaip valią — kaip technikos objektas. 

1881—1882 metais, kai atsirado fragmentas ,Pami- 
šėlis“, Nyčė užrašė: „Ateina metas, kai bus kovojama 
už viešpatavimą žemės rutuliui — bus kovojama filo- 
sofinių koncepcijų vardu“ (XII, A. 441). 

Tai nereiškia, kad kova už neribotą žemės kaip 
žaliavų šaltinio išnaudojimą ir už cinišką „žmogiškos 
medžiagos“ panaudojimą įtvirtinti valios viešpatauti 
esmei sąmoningai remiasi kokia nors filosofija. Prie- 
šingai, galima spėti, kad filosofija kaip teorija ir kaip 
kultūros darinys išnyksta ir gali išnykti savo dabar- 
tiniu pavidalu, nes ji, jeigu buvo autentiška, išsakė 
tikrumo tikrovę ir taip esinį kaip tokį įstatė į jo bū- 
ties istoriškumą. „Filosofinės koncepcijos“ reiškia ne 
mokslininkų doktrinas, o esinio kaip tokio tiesos sa- 
kymą; ši tiesa yra pati metafizika valios viešpatauti 
besąlygiško subjektiškumo metafizikos pavidalu. 

Savo istoriškąja prigimtimi kova už viešpatavimą 
žemės rutuliui yra padarinys to, kad esinys kaip toks 
reiškiasi kaip valia viešpatauti, nors nesuvoktas ir 

nepažintas kaip ši valia. Be to, populiariosios veiksmo 
doktrinos ir pažinimo ideologijos niekada neatsklei- 
džia to, kas egzistuoja ir kas vyksta. Prasidėjus kovai 
už viešpatavimą žemės rutuliui, subjektiškumo epocha 
artėja prie pabaigos. Jos bruožas yra tas, kad esinija, 
egzistuojanti kaip valia viešpatauti, suvokia tiesą apie 
save ir bet kuriuo požiūriu tampa tikra savimi. Įsi- 
sąmoninimas yra būtinas instrumentas tokios valios, 
kuri išsiskleidžia iš valios viešpatauti principo. Suob- 
jektinimo požiūriu, šis įsisąmoninimas reiškiasi kaip 
planavimas. Žmogaus pakilimo į savivalę srityje pla- 
navimas vykdomas kaip nuolatinis istorinės situacijos 
suskaidymas. Mąstant metafiziškai, tokia situacija yra 
subjekto veiksmo stotis. Kiekviena situacijos analizė 
sąmoningai ar nesąmoningai grindžiama subjektišku- 
mo metafizika. 

„Didysis vidurdienis“ !? yra skaisčiausios šviesos me- 
tas, t. y. metas sąmonės, save besąlygiškai suvokian- 
čios kaip tokį žinojimą, kurio esmė — sąmoningai 
siekti valios viešpatauti kaip esinio būties. Toks sie- 
kimas maištingai įveikia kiekvieną būtiną pasaulio su- 
objektinimo fazę ir tuo būdu bet kokio esinio stabilią 
būseną palenkia maksimaliai monotoniškai ir unifikuo- 
tai valiai. Tačiau siekiant tokios valios, žmogui pasida- 
ro būtina kartu siekti tokio siekimo sąlygų. Tai reiš- 
kia — įtvirtinti vertybes ir viską vertinti pagal ver- 
tybes. Štai kaip vertybė nulemia bet kokio esinio būtį. 
Tai mus atveda prie tokio klausimo: kas dabar yra, 
t. y. kas vyksta epochoje, kai besąlygiškas valios vieš- 
patauti viešpatavimas pasirodo akivaizdžiai ir šis aki- 
vaizdumas bei jo atsivėrimas pats tampa šios valios 
funkcija? Kas yra? Mes klausiame ne apie duomenis 
ir faktus, kuriuos esant reikalui galima patvirtinti ar 
paneigti valios viešpatauti srityje. 

Kas yra? Mes klausiame ne apie vieną ar kitą esi- 
nį, o apie esinio būtį. Negana to, mes klausiame, kaip 
yra su pačia būtimi? Be to, mes klausiame ne apskritai, 
bet žvelgdami į esinio tiesą, kuri prabyla per valios 
viešpatauti metafiziką. Kaip yra su būtimi besąlygiš- 


kos valios viešpatauti prasidedančio viešpatavimo epo- 
choje? 

Būtis tampa vertybe. Pastovumo įtvirtinimas yra 
būtina, pačios valios viešpatauti nustatyta jos pačios 
įsitvirtinimo sąlyga. Tačiau ar galima būtį vertinti la- 
biau negu tada, kai ji paversta vertybe? Ir vis dėlto, 
kai būtis yra vertinama tik kaip vertybė, ji jau nuže- 
minama iki pačios valios viešpatauti nustatytos sąly- 
gos. Tiek, kiek būtis apskritai yra vertinama ir taip 
pagerbiama, ji jau nužeminama žemiau už savo esmę. 
Kai esinio būtis pažymima vertybės antspaudu ir taip 
užantspauduojama jos esmė, tada šios metafizikos sti- 
chijoje, t. y. šiai epochai būdingos esinio kaip tokio 
tiesos stichijoje, išnyksta bet koks kelias, vedantis į 
būties patirtį Taip kalbėdami, mes užsiminėme apie 
tai, apie ką galbūt neturėtume pagrindo užsiminti, t. y. 
apie tai, kad tuo keliu į būtį kadaise buvo einama ir 
kad mąstymas, orientuotas į būtį, kadaise mąstė būtį 
kaip būtį. 

Neįsimąstydamas į būtį ir jos tiesą, Vakarų mąsty- 
mas nuo pat pradžių ir nuolat mąstė esinį kaip tokį. 
Tik tokiame horizonte buvo mąstoma būties tiesa, to- 
dėl šis terminas buvo aptariamas bejėgiškai ir skendė- 
jo painiavoje bei daugiaprasmiškume. Šis mąstymas, 
neįsimąstęs į būtį, yra elementarus ir viską lemiantis, 
todėl mįslingas ir nesuprastas įvykis Vakarų istorijo- 
je, kuri šiuo metu rengiasi išsiplėsti ir tapti pasauline 
istorija. Pagaliau — būtis metafizikos stichijojė buvo 
nužeminta iki vertybės. Tai reiškia, kad būčiai nelei- 
džiama reikštis kaip būčiai. Ką norima tuo pasakyti? 

Kaip yra su būtimi? Su būtimi yra niekaip. Kas, 
jeigu taip pirmąkart atsiskleistų iki šiol paslėpta ni- 
hilizmo esmė? Tada vertybinis mąstymas būtų grynas 
nihilizmas? Tačiau valios viešpatauti metafiziką Nyčė 
suvokia būtent kaip nihilizmo įveiką. Iš tikrųjų, kol 
nihilizmas suprantamas tik kaip aukščiausių vertybių 
nuvertinimas, o valia viešpatauti mąstoma kaip visų 
vertybių pervertinimas, orientuotas į naujų vertybių 
įtvirtinimą, valios viešpatauti metafizika yra nihilizmo 

įveika. Bet taip įveikiant nihilizmą, vertybinis mąs- 
tymas tampa pamatiniu principu. 

Tačiau jeigu vertybė neleidžia būčiai būti būtimi, 
kuri yra būtis tik kaip pati būtis, tada tariamoji įveika 
visų pirma yra nihilizmo užbaigimas. Juk šiuo atveju 
metafizika ne tik nemąsto pačios būties, bet šis 
būties ne-mąstymas atrodo taip, tarsi jis mąstytų bū- 
tį, nes jis būtį vertina kaip vertybę, kaip didingiausią 
dalyką, todėl bet koks klausimas apie būtį pasidaro 
nebereikalingas. Tačiau jeigu pačios būties požiūriu 
mąstymas, viską mąstantis vertybiškai, yra nihilistinis, 
tada ir Nyčės nihilizmo patirtis — kad nihilizmas esąs 
aukščiausių vertybių nuvertinimas — pati yra nihilis- 
tinė. Antjuslinio pasaulio ir Dievo kaip aukščiausių ver- 
tybių interpretacija nėra apmąstyta remiantis pačia 
būtimi. Paskutinis smūgis Dievui yra ne tai, kad Die- 
vas laikomas nepažiniu, ne tai, kad tikru laikomas 
Dievas pakeliamas iki aukščiausios vertybės. Juk šį 
smūgį suduoda kaip tik ne pašaliniai, Dievą netikin- 
tys, bet tikintieji ir teologai, kalbantys apie esinį, bū- 
tiškiausią iš visų esinių, ir neįtariantys, kad būtina 
mąstyti apie būtį, nes tik tada galima suprasti, kad 
(vertybinis) mąstymas ir kalbėjimas tikėjimo požiūriu 
yra absoliutus piktžodžiavimas prieš Dievą, ypač tuo 
atveju, kai jis įsipina į tikėjimo teologiją. 

Tik dabar įsismelkia truputis šviesos į tą tamsų 
klausimą, kurį mes, dar klausydamiesi fragmento apie 
pamišėlį, norėjome pateikti Nyčei: kaip galėjo atsitik- 
ti, kad žmonės pajėgė nužudyti Dievą? Akivaizdu, kad 
Nyčė turi galvoje kaip tik tai. Juk visame fragmente 
šriftu išskirti tik du sakiniai. Vienas skamba taip: „Ir 
vis dėlto jūs jį padarėte!“, t. y. būtent nužudė Dievą. 
Kitas skamba taip: „ir vis dėlto tai jūs padarėte“ — 
t. y. būtent žmonės atliko Dievo nužudymo darbą, nors 
šiandien jie nieko dar nėra apie tai girdėję. 

Abiejuose šriftu išskirtuose sakiniuose interpretaci- 
jos centras yra žodis „Dievas mirė". Šis žodis neišreiš- 
kia negatyvaus nusistatymo ar niekingos neapykantos 
ir nesako: nėra jokio Dievo. Žodis išreiškia piktesnį 
dalyką: Dievas nužudytas. Taip atsiveria lemtinga min- 


tis. Tačiau ją suprasti dar sunkiau. Žodį „Dievas mirė" 
būtų lengviau suprasti tokia prasme: pats Dievas savo 
valia pasitraukė iš savo gyvastingosios čia-esaties. O 
tai, kad Dievas turėtų būti nužudytas kitų, ir net žmo- 
nių, yra neįtikėtina. Nyčė net pats stebisi šia mintimi. 
Tik todėl, ištaręs lemtingą žodį: „Mes jį nužudėme — 
jūs ir aš! Visi mes esame jo žudikai!" — pamišėlis klau- 
sia: „Bet kaipgi mes tai padarėme?" Nyčė šį klausimą 
interpretuoja, išreikšdamas jį trimis metaforomis: „Kaip 
mes įstengėme išgerti jūrą? Kas davė mums šluotą, 
kad nušluotume visą horizontą? Ką mes padarėme, at- 
kabindami žemę nuo savo saulės?“ 

Į paskutinį klausimą galėtume atsakyti taip: ką žmo- 
nės darė, kad žemę atkabintų nuo savo saulės, apie 
tai pasakoja paskutinių trijų šimtų penkiasdešimties 
metų Europos istorija. Tačiau kas atsitiko esinijai šios 
istorijos gelmėje? Kalbėdamas apie saulės ir žemės 
ryšį, Nyčė turi galvoje ne tik kopernikiškąjį perversmą 
naujųjų amžių gamtotyroje. Žodis „saulė“ tuojau pat 
primena Platono alegoriją. Pasak jos, saulė ir jos ap- 
šviesta sritis yra toji aplinka, kurioje esiniai pasireiš- 
kia savo išvaizda ir provaizdžiu (idėja). Saulė sukuria 
ir apriboja akiratį, kuriame pasirodo esinys kaip toks. 
„Horizontas“ reiškia antjuslinį pasaulį kaip tikrąją esa- 
tį. Šis pasaulis kartu yra visuma, visa apimanti ir visa 
į save įtraukianti kaip jūra. Žemė kaip žmogaus prie- 
globstis atkabinta nuo savo saulės. Savyje esančio ant- 
jusliškumo sritis nebeegzistuoja virš žmogaus kaip vis- 
ką tvarkanti šviesa. Visas akiratis nušluotas. Esinių 
kaip tokių visuma, jūra, yra išgerta žmogaus. Kadangi 
žmogus pakilo į ego cogito aš-esatį. Dėl šio pakilimo 
visa esinija virto objektu. Esinija kaip objektas įsiur- 
biama į subjektyvumo imanentiškumą. Horizontas ne- 
bešvyti sava šviesa. Jis egzistuoja tik kaip valios vieš- 
patauti vertybinių aktų įtvirtintas požiūrio taškas. 

Trys metaforos (saulė, horizontas, jūra), kurios mąs- 
tymui galbūt yra kažkas kita negu tik metaforos, pa- 
aiškina tris klausimus apie tai, kas turima galvoje 
kalbant apie Dievo nužudymo vyksmą. Nužudymas 
reiškia savyje esančio antjuslinio pasaulio pašalinimą 

žmogaus pastangomis. Nužudymas išreiškia vyksmą, 
kuris ne tik absoliučiai sunaikina esinį, bet ir pakeičia 
jo būtį. Tačiau svarbiausia, kad šis vyksmas pakeičia 
žmogų. Jis tampa būtinybe, kuri pašalina esinį kaip 
esinį savyje. Žmogiškasis pakilimas į subjektyvumą 
esinį paverčia objektu. Tuo tarpu objektas yra tai, kas 
pastatyta priešstatos dėka. Esinio savyje pašalinimas, 
Dievo nužudymas pasireiškia kaip įsitvirtinimas, kuriuo 
žmogus įtvirtina medžiagiškas, kūniškas sielos ir dva- 
sines būsenas ir visa tai padaro dėl savo tikrumo, o 
šiuo tikrumu siekiama viešpatauti esiniui kaip galimam 
objektui ir prisiderinti prie valios viešpatauti kaip esi- 
nio būties. 

Įsitvirtinimas kaip tikrumo sukūrimas grindžiamas 
vertybių įtvirtinimu. Vertybių įtvirtinimas pamina vi- 
sus esinius savyje ir taip sunaikina, nužudo esinį kaip 
esinį sau. Šį paskutinį Dievą nužudantį smūgį suduoda 
metafizika, kuri kaip valios viešpatauti metafizika rea- 
lizuoja mąstymą kaip vertybinį mąstymą. Tačiau šio 
paskutinio smūgio, kuris būtį nužemina iki grynos 
vertybės, pats Nyčė nebesuvokia kaip smūgio, nukreip- 
to į pačią būtį. Bet ar pats Nyčė nesako taip: „Visi 
mes esame jo žudikai — jūs ir aš!"? Žinoma, šiuo po- 
žiūriu ir valios viašpatauti metafiziką Nyčė suvokia 
kaip nihilizmą. Žinoma, bet juk Nyčei tai reiškia tik 
tiek, kad ši metafizika visų ankstesnių vertybių per- 
vertinimo prasme, nors ir nukreipta priešinga krypti- 
mi, vis dėlto radikaliausiai, iki galo užbaigia ankstesnį 
„visų ankstesnių . aukščiausių vertybių nuvertinimą“. 

Tačiau kaip tik naujų vertybių įtvirtinimo remiantis 
bendru vertybių įtvirtinimo principu Nyčė nebegali su- 
vokti kaip žudymo ir nihilizmo. Tai nebėra joks nu- 
vertinimas savęs siekiančios valios viešpatauti horizon- 
te, t. y. vertybės ir vertybių įtvirtinimo perspektyvoje. 

O kaipgi yra su pačiu vertybių įtvirtinimu, jeigu jį 
mąstysime orientuodamiesi į esinį kaip tokį, t. y. kartu 
orientuodamiesi į būtį? Tada vertybinis mąstymas yra 
radikalus žudymas. Jis sunaikina esinį kaip tokį ne 
tik jo būties-savyje požiūriu, bet kartu jis visiškai pa- 
šalina būtį. Ten, kur jos reikia, ji galioja tik kaip 


vertybė. Valios viešpatauti vertybinis mąstymas yra 
nešantis mirtį radikaliausia prasme, nes jis neleidžia 
pakilti pačiai būčiai, t. y. neleidžia reikštis jos gyvas- 
tingajai esmei. Vertybinis mąstymas būčiai iš anksto 
užkerta kelią būti savo tiesoje. 

Bet ar toks pamatinis žudymas būdingas tik valios 
viešpatauti metafizikai? Ar tik interpretuojant būtį 
kaip vertybę, būčiai neleidžiama būti tuo, kas ji yra? 
Jeigu būtų taip, tada ikinyčiškoji metafizika būtų tu- 
rėjusi patirti ir apmąstyti pačios būties tiesą ar bent 
iškelti jos klausimą. Tačiau mes niekur nerandame bū- 
lies pačios savaime patirties. Niekur nematome mąsty- 
mo, mąstančio pačios būties tiesą, o kartu ir pačią tie- 
są kaip būtį. Būtis nemąstoma net ten, kur ikiplato- 
niškasis mąstymas kaip Vakarų mąstymo pradžia pa- 
rengia metafizikos išsklaidą Platono ir Aristotelio fi- 
losofijoje. Žinoma, estin (eon) gar einai? įvardija pa- 
čią būtį. Tačiau čia-esatis kaip tik ir nemąstoma kaip 
čia-esatis iš jos tiesos. Būties istorija neišvengiamai 
prasideda būties užmarštimi. Todėl ne valios viešpa- 
tauti metafizikos kaltė, kad pačios būties tiesa liko 
neapmąstyta. Šis keistas trūkumas glūdi metafizikoje 
kaip metafizikoje. O kas yra metafizika? Ar mes žino- 
me jos esmę? Ar ji pati gali žinoti savo esmę? Jeigu 
ji šią esmę suvokia, tai suvokia tik metafiziškai. Ta- 
čiau metafizinis metafizikos suvokimas niekada nepa- 
siekia jos esmės. Tą patį galima pasakyti ir apie bet 
kokią logiką, tarus, kad ji apskritai nepajėgia suvok- 
ti kas yra logos. Bet kokia metafizikos metafizika ir 
bet kokia filosofijos logika, kuri kokiu nors būdu 
stengiasi pakilti virš metafizikos, iš tikrųjų nusmunka 
žemiau už ją ir nesuvokia, kurgi ji nupuolė. 

Dabar mums tapo aiškesnis bent jau vienas nihi- 
lizmo esmės bruožas. Nihilizmo esmė glūdi istorijoje, 
kurios esmė yra ta, kad, reiškiantis esinių kaip tokių 
visumai, niekaip neatsiveria pati būtis ir jos tiesa, bet 
visa tai vyksta taip, kad esinio tiesa yra laikoma bū- 
timi, nes neatsiveria būties tiesa. Nyčė suvokė atski- 
rus prasidedančios nihilizmo užbaigimo epochos bruo- 
žus, juos interpretavo nihilistiškai ir visiškai užmas- 

kavo jų esmę. Tačiau Nyčė niekada nepažino nihiliz- 
mo esmės, kaip ir visa ankstesnė metafizika. 

Bet jeigu nihilizmo esmė glūdi tokiame vyksme, 
kai, reiškiantis esinių kaip tokių visumai, neatsisklei- 
džia būties tiesa, ir todėl nei būtis, nei jos tiesa nieko 
nereiškia, tada metafizika kaip esinio tiesos istorija 
iš esmės yra nihilizmas. Jeigu galų gale metafizika yra 
Vakarų pasaulio ir Europos nulemtos pasaulio istorijos 
pamatas, tada ši istorija yra nihilistinė visai kitokia 
prasme. 

Mąstant iš būties likimo, nihilizmo nihil reiškia tai, 
kad būtis yra niekai. Būtis nepakyla į savo esmės švy- 
tėjimą. Reiškiantis esiniui kaip tokiam, pati būtis ne- 
pasirodo. Būties tiesa dingsta. Ji užmirštama. 

Tokiu atveju nihilizmas savo esme būtų tokia is- 
torija, kuri atsitinka pačiai būčiai. Tada pačios būties 
esmė turėtų glūdėti tame, dėl ko ji lieka neapmąsty- 
ta, nes tai reikštų, kad ji pasislepia. Pati būtis pasi- 
slepia su savo tiesa, Ji slepia tiesą ir, taip slėpdama, 
pasislepia pati. 

Įsižiūrėdami į šį besislepiantį savosios esmės slėpi- 
mąsi, mes galbūt prisiliesime prie esmingosios paslap- 
ties, kurios pavidalu egzistuoja būties tiesa. 

Tai reikštų, kad pati metafizika nėra tik mąstančio 
klausimo apie būtį stoka. Galų gale ji neturėtų būti 
tik klaida. Metafizika kaip esinio tiesos istorija turėtų 
būti nulemta pačios būties likimo. Savo esme metafi- 
zika turėtų būti neapmąstyta, nes besislepianti pačios 
būties paslaptis. Jeigu būtų kitaip, tada mąstymas, be- 
sistengiantis apmąstyti būtį, negalėtų nuolat klausti: 
kas yra metafizika? 

Metafizika yra pačios būties istorijos epocha. Ta- 
čiau metafizikos esmė yra nihilizmas. Jos esmė pri- 
klauso istorijai, kurios pavidalu esti pati būtis. Jeigu, 
kitu požiūriu, Niekas visada nurodo į būtį, tada būtiš- 
kai istoriškas nihilizmo istorijos apibrėžimas galėtų bent 
jau nurodyti tą sritį, kurioje patiriama nihilizmo esmė, 
kad ši esmė taptų mąstoma ir pažadintų mūsų prisi- 
minimą. Girdėdami žodį „nihilizmas“, mes įpratę visų 
pirma išgirsti negatyvų toną. Bet jeigu mes apmąsty- 


sime būtiškai istorišką nihilizmo esmę, tada, girdėdami 
negatyvų toną, mes išgirsime kažką ne taip. Žodis 
„Nihilizmas“ sako, kad tame, ką jis įvardija, esminga 
yra nihil (niekas). Nihilizmas reiškia: bet kokiu po- 
žiūriu viskas yra niekai. Viskas — tai reiškia: esinių 
visuma. Tačiau bet kokiu požiūriu esinys atsiveria tik 
tada, kai jis patiriamas kaip esinys. Tada nihilizmas 
reiškia, kad esinių kaip tokių visuma yra niekai. Ta- 
čiau esinys, koks jis yra ir kaip jis yra, yra iš būties. 
Jeigu tarsime, kad bet koks „yra“ priklauso nuo bū- 
ties, tada nihilizmo esmė reiškiasi tuo, kad pati būtis 
yra niekai. Pati būtis yra būtis savo tiesoje, o ši tiesa 
priklauso būčiai. 

Jeigu pavadinime „nihilizmas“ išgirsime kitokį to- 
ną, atskleidžiantį tai, kas pavadinta, tada kitaip įsi- 
klausysime į bylojimą tokio metafizinio mąstymo, ku- 
ris šį tą patyrė apie nihilizmą, nors ir nepajėgia at- 
skleisti jo esmės. Galbūt išsaugodami ausyje tą kitokį 
toną, mes kada nors apmąstysime prasidedančią nihi- 
lizmo užbaigimo epochą kitaip negu anksčiau. Galbūt 
tada mes sužinosime, kad nei politinių, nei ekonominių, 
nei sociologinių, nei techninių, nei mokslinių, net me- 
tafizinių ir religinių perspektyvų nepakanka tam, kad 
suvoktume, kas vyksta šioje epochoje. Tai, kas turi 
būti apmąstyta, yra ne kokia nors giliai paslėpta pras- 
mė, o kažkas esančio visai arti: tai artuma, kurią kaip 
tik dėl to mes nuolat peržengiame. Taip peržengdami 
ir to nepastebėdami, mes nuolat žudome esinio būtį. 

Kad išmoktume tai pastebėti, mums pakaktų pirma- 
pradiškai apmąstyti tai, ką ir kaip pamišėlis sako apie 
Dievo mirtį. Galbūt dabar mes nebeskubėsime ir išgir- 
sime tai, kas sakoma interpretuojamo fragmento pra- 
džioje, kai pamišėlis „visą laiką šaukė: „Aš ieškau 
Dievo! Aš ieškau Dievo!"" 

Kokia prasme tas žmogus yra pamišėlis? Jis yra 
pasi-metęs. Juk jis yra numestas nuo kitų žmonių 
plokštumos, kurioje netikroviškais tapę antjuslinio pa- 
saulio idealai laikomi tikroviškais, nors iš tikrųjų yra 
priešingai. Šis pasi-metęs žmogus yra išmestas iš kitų 
žmonių tarpo. Tačiau kaip tik todėl jis yra visiškai 

įmestas į pirmapradę ankstesnio žmogaus esmę — būti 
animal rationale ?!. Taip pasi-metęs žmogus kaip tik 
dėl šios priežasties neturi nieko bendro su tais stovi- 
niuojančiaisiais, „kurie netiki Dievą“. Juk pastarieji 
yra netikintys ne todėl, kad Dievas jiems yra tapęs 
neįtikimas kaip Dievas, o todėl, kad jie patys prarado 
galimybę tikėti, nes jie nebegali ieškoti Dievo. Jie 
nebegali ieškoti, nes jie nebemąsto. Tie stoviniuojan- 
tys atsikratė mąstymo ir pakeitė jį plepalais; o plepys 
visada užuodžia nihilizmą ten, kur jaučia pavojų savo 
iliuzijoms. Šis vis didėjantis aklumas tikrojo nihilizmo 
akivaizdoje šitaip stengiasi užmaskuoti mąstymo bai- 
mę. Tačiau ši baimė yra pačios baimės baimė. 

Priešingai, pamišėlis, jau ištardamas pirmuosius sa- 
kinius, šneka visai aiškiai ir yra aiškus net tiems, ku- 
rie gali girdėti, nes tardamas paskutinius sakinius, jis 
pasisako esąs tas, kuris šaukdamasis Dievo ieško Die- 
vo. Galbūt čia mąstantysis iš tikrųjų išrėkė de profun- 
dis??? O mūsų mąstančioji ausis? Ar ji vis dar negirdi 
šio riksmo? Ji jo negirdės tol, kol nepradės mąstyti. 
Mąstymas prasideda tik tada, kai mes patiriame, kad 
per tūkstantmečius garbintas protas yra atkakliausias 
mąstymo priešininkas. 


TECHNIKOS KLAUSIMAS 


Toliau mes keliame technikos klausimą. Klausimas iš- 
siskleidžia kelyje. Todėl visų pirma yra tikslinga laiky- 
tis kelio, o ne sustoti prie atskirų frazių ar pavadinimų. 
Šis kelias yra mąstymo kelias. Visi mąstymo keliai 
daugiau ar mažiau akivaizdžiai neįprastai nusidriekia 
per kalbą. Mes klausiame apie techniką ir šitaip no- 
rėtume parengti laisvą požiūrį į ją. Požiūris yra lais- 
vas, jeigu jis mūsų egzistencijai atveria technikos es- 
mę. Jeigu mes prie jos prisideriname, pajėgiame patir- 
ti technikos prigimtį ir jos ribas. 

Technika nėra tas pat, kas technikos esmė. Ieško- 
dami medžio esmės, mes privalome būti tikri, kad tai, 
kas būdinga kiekvienam medžiui kaip medžiui, nėra 
pats medis, kokių pasitaiko tarp kitų medžių. 

Taip ir technikos esmė visai nėra techninė. Todėl 
mes niekada nepatiriame savo ryšio su technikos es- 
me, kol techniką tik mąstome ar ja naudojamės, kol 
esame prie jos ar jos vengiame. Visais šiais atvejais 
mes liekame vergiškai prikaustyti prie technikos ne- 
priklausomai nuo to, ar mes ją teigiame, ar neigiame. 
Tačiau labiausiai mes tampame priklausomi nuo tech- 
nikos tada, kai į ją žiūrime kaip į kažką neutralaus, 
nes toks požiūris, šiuo metu ypač paplitęs, galų gale 
mus daro visiškai aklus technikos esmės atžvilgiu. 

Kieno nors esme, pagal seną teoriją, yra laikoma 
tai, kas yra tas kas nors. Mes keliame technikos klau- 
simą klausdami, kas ji yra. Kiekvienam žinomi abu 
teiginiai, atsakantys į mūsų klausimą. Vienas skamba 
taip: technika yra priemonė pasiekti tikslams Kitas 

skamba taip: technika yra tam tikra žmogaus veikla !. 
Abu technikos apibrėžimai susiję. Juk nustatyti tiks- 
lus, sukurti ir panaudoti priemones jiems pasiekti yra 
žmogiškoji veikla. Tai, kas yra technika, apima reik- 
menų, įrengimų ir mašinų pagaminimą ir panaudojimą, 
kartu tai apima pačius pagamintus ir panaudojamus 
dalykus, pagaliau tai apima poreikius ir tikslus, kuriems 
visa tai skirta. Visų šių įrengimų visuma yra technika. 
Ji pati yra įrengimas, lotyniškai tariant, instrumentum. 

Įprastas technikos vaizdinys, kuris iškelia ją kaip. 
priemonę ir žmogaus veiklą, kaip tik dėl to gali būti 
pavadintas instrumentiniu ir antropologiniu technikos 
supratimu. 

Kas galėtų neigti, kad jis yra teisingas? Jis atvirai 
nukreiptas į tai, kas, šnekant apie techniką, yra aki- 
vaizdu. Negana to, instrumentinis technikos apibrėži- 
mas yra toks nepaprastai teisingas, kad jis tinka net 
moderniajai technikai, apie kurią ne be tam tikro pa- 
grindo dar teigiama, kad, palyginti su senovine amatų 
technika, ji yra kažkas visiškai kita ir nauja. Ir jėgainė 
su visomis savo turbinomis ir generatoriais yra žmo- 
gaus pagaminta priemonė, skirta žmogaus nustatytam 
tikslui. Ir raketa, ir aukšto dažnumo įrenginys taip pat 
yra priemonės pasiekti tikslams. Žinoma, radiolokaci- 
nė stotis ne tokia paprasta kaip vėjarodis. Žinoma, 
aukšto dažnumo įrenginiui pagaminti reikia įvairiausių, 
susipinančių techninės industrinės gamybos operacijų. 
Žinoma, lentpjūvė nuošaliame Švarcvaldo slėnyje yra 
primityvi priemonė, palyginti su hidroelektrine ant 
Reino upės. 

Bet vis dėlto yra teisinga: modernioji technika taip 
pat yra priemonė pasiekti tikslams. Todėl instrumen- 
tinis technikos vaizdinys nulemia bet kokią pastangą 
nustatyti teisingą žmogaus santykį su technika. Viską 
lemia tai, kad technika kaip priemone būtų tinkamai 
manipuliuojama. Siekiama — kaip įprasta sakyti — 
„techniką valdyti dvasiškai". Siekiama ją valdyti. Sie- 
kimas valdyti tampa tuo būtinesnis, kuo didesnė grės- 
mė, kad technika taps nebepavaldi žmogui. 

Tačiau jeigu tarsime, kad technika nėra tik prie- 


monė, kaip tada bus su siekimu ją valdyti? Tačiau 
juk mes sakėme, kad instrumentinis technikos apibrė- 
žimas yra teisingas. Žinoma. Tai, kas teisinga, visada 
konstatuoja tai, kas yra, — kažką, palytintį esmę. Ta- 
čiau kad būtų teisinga, konstatacija nebūtinai turi at- 
skleisti dalyko esmę. Tik ten, kur vyksta tokia atsklai- 
da, įvyksta tiesa. Todėl tik tai, kas teisinga, dar nė- 
ra tiesa. Tik pastaroji įstato mus į laisvą santykį su 
tuo, kas mus palyti savo esme. Todėl teisingas instru- 
mentinis technikos apibrėžimas dar neparodo jos es- 
mės. Kad ją atskleistume, privalome už teisingumo 
ieškoti tiesos. Mes turime klausti: kas yra pats instru- 
mentiškumas? Kas sudaro tokius dalykus kaip prie- 
monė ir tikslas? Kokia nors priemonė yra tai, kuo kaž- 
kas padaroma ir taip pasiekiama. Tai, kieno padarinys 
yra veiksmas, vadinama priežastimi. Tačiau ne kiek- 
vienas dalykas, lemiantis kažką kita, yra priežastis. Ir 
tikslas, į kurį orientuojantis parenkama priemonė, va- 
dinamas priežastimi. Ten, kur siekiama tikslų, kur 
taikomos priemonės, kur viešpatauja instrumentišku- 
mas, veikia priežastingumas, kauzalumas. 

Šimtmečiais filosofija moko, kad yra ketveriopos 
priežastys: 1) causa materialis, materija, medžiaga, iš 
kurios padaroma, pvz., sidabrinė taurė; 2) causa for- 
malis, forma, pavidalas, į kurį įsilieja medžiaga; 3) 
causa finalis, tikslas, pvz., aukojimas, nulemiantis rei- 
kalingos taurės formą ir medžiagą; 4) causa efficiens, 
padarinį, gatavą realią taurę sukuriantis auksakalys. 
Kas yra technika, įsivaizduojama kaip priemonė, at- 
siskleidžia, kai instrumentiškumą mes aiškiname ketve- 
riopu kauzalumu. 

O kas, jeigu kauzalumas savo ruožtu glūdi tamso- 
je? Tiesa, šimtmečiais elgiamasi taip, tarsi mokymas 
apie keturias priežastis būtų akivaizdi tiesa, nukritusi 
iš dangaus. Tuo tarpu pats laikas paklausti: kodėl esa- 
ma būtent keturių priežasčių? Ką iš tikrųjų reiškia žo- 
dis „priežastis“ kalbant apie minėtas keturias priežas- 
tis? Kas lemia keturių priežasčių priežastinį pobūdį 
taip vienodai, kad jos siejasi viena su kita? 

Kol mes nesiimsime nagrinėti šių klausimų, kau- 

zalumas, instrumentiškumas, o kartu ir įprastinis tech- 
nikos apibrėžimas liks tamsūs ir nepagrįsti. 

Nuo seno įprasta priežastį vaizduotis kaip veikian- 
čią jėgą. Veikti čia reiškia gauti padarinius, efektus. 
Causa efficiens, viena iš keturių priežasčių, pvz., le- 
mia bet kokį kauzalumą. Einama taip toli, kad causa 
finalis, finalizmas, apskritai nebepriskiriama kauzalu- 
mui. Causa, casus susijusi su veiksmažodžiu cadere, 
kristi, ir reiškia tai, dėl ko kas nors „iškrinta“ kaip 
padarinys. Keturių priežasčių teorija priskiriama Aris- 
toteliui. Tačiau visa, ko vėlesnės epochos ieškojo grai- 
kų filosofijoje ir kas buvo pavadinta „kauzalumu“, 
graikų mąstymo stichijoje neturėjo nieko bendro su 
veiksmu ir poveikiu. Ką mes vadiname priežastimi, o 
romėnai vadino causa, graikuose buvo vadinama aition, 
tuo, kas yra ko nors kito kaltininkas. Keturios priežas- 
tys yra vienas su kitu susiję buvimo kaltininku būdai. 
Tai galima paaiškinti pavyzdžiu. 

Sidabras yra tai, iš ko padaryta sidabrinė taurė. 
Jis, kaip šitokia medžiaga (hylė), yra iš dalies taurės 
kaltininkas. Taurė skolinga, t. y. dėkinga, sidabrui už 
tai, iš ko ji padaryta. Tačiau aukojimo indas yra sko- 
lingas ne tik sidabrui. Kaip taurė, tas sidabrui skolin- 
gas indas reiškiasi taurės, o ne, pvz., sagės ar žiedo 
išvaizda. Taigi aukojimo indas yra kartu skolingas tau- 
riškumo išvaizdai (eidos). Sidabras, į kurį įsismelkia 
taurės išvaizda, per kurią reiškiasi sidabriškumas,— 
abu tam tikru būdu yra kalti dėl aukojimo indo. 

Tačiau visų pirma dėl jo kaltas yra trečias dalykas. 


Šis dalykas yra tai, kas taurę iš anksto apriboja šven- 
tumo ir aukojimo sritimi. Taip taurė apribojama kaip 
aukojimo indas. Tuo, kas apriboja, daiktas užbaigia- 
mas. Kartu su šiuo užbaigimu daiktas neišnyksta, bet 
nuo jo jis pradeda būti tuo, kas jis bus, kai bus pa- 
darytas. Tai, kas užbaigia, pabaigia tokia prasme, grai- 
kų buvo vadinama telos, o šis žodis pernelyg skubo- 
tai buvo verčiamas kaip „tikslas“, „siekimas“ ir todėl 
interpretuojamas neteisingai. Telos yra kaltininkas to, 
dėl ko aukojimo indas kartu yra skolingas medžiagai 
ir išvaizdai. 


Pagaliau dėl gatavo aukojimo indo buvimo ir pa- 
rengties kartu yra kaltas ketvirtas dalykas: auksaka- 
lys: Tačiau jis kaltas jokiu būdu ne todėl, kad veik- 
damas jis sukelia gatavą aukojimo indą kaip darymo 
efektą, ne kaip causa efficiens. 

Aristotelio teorijai nežinoma taip pavadinta prie- 
žastis; be to, joje nevartojamas atitinkamas graikiškas 
pavadinimas. 

Auksakalys apsvarsto ir sutelkia tris minėtus kaltu- 
mo būdus. Apsvarstyti graikiškai yra legein, logos. 
Tai glūdi apophainesthai, iškėlime į atvertį. Auksaka- 
lys yra kaltininkas tuo, iš kur pirmąkart iškyla ir iš- 
lieka aukojimo indo buvimas ir stovėsena. Trys anks- 
čiau paminėti kaltumo būdai, pasirodydami ir sukelda- 
mi aukojimo indo atsiradimą, skolingi auksakalio ap- 
svarstymui. Tuo būdu esančiame ir parengtame auko- 
jimo inde veikia keturi kaltumo būdai. Nors jie ir ski- 
riasi vienas nuo kito, tačiau yra susiję. Kas juos sieja? 
Kur skleidžiasi keturių kaltumo būdų bendras žaismas? 
Iš kur kyla keturių priežasčių vienis? Ką tokiu atveju 
reiškia kaltumas, apmąstytas graikiškai? 

Mes, šiandienykščiai, pernelyg lengvai linkę kal- 
tumą suvokti morališkai, kaip pražangą, arba interpre- 
tuoti kaip tam tikrą veiksmo atmainą. Abiem atvejais 
mes užkertame sau kelią į pirmapradę prasmę to, kas 
vėliau buvo pavadinta kauzalumu. Jeigu šis kelias ne- 
atsivers, mes neišvysime, kas iš tikrųjų yra instru- 
mentiškumas, glūdintis kauzalume. 

Kad apsisaugotume nuo minėtų neteisingų kaltumo 
interpretacijų, jo keturis būdus aiškinkime remdamiesi 
tuo, kieno kaltininkai jie yra. Pagal pateiktą pavyzdį, 
jie yra sidabrinės taurės kaip aukojimo indo buvimo 
ir parengties kaltininkai. Buvimas ir parengtis (hypo- 
keisthai) apibūdina kokio nors čia-esinio čia-esatį (das 
Anwesen eines Anwesenden). Keturi kaltumo būdai 
kažką stumia reikštis. Jie leidžia tam kažkam būti čia- 
esatyje. Jie tą kažką atpalaiduoja ir įleidžia, t. y. įlei- 
džia į jo užbaigtą buvimą-čia. Kaltumas turi šį į-laidos 
į buvimą-čia pamatinį bruožą. Tokios į-laidos požiūriu 
kaltumas yra pa-skata (Ver-an-lassen). Atsižvelgdami į 

tai, ką graikai patyrė atsiverdami kaltumui, aitia, žo- 
džiui „pa-skata" mes dabar suteikiame platesnę pras- 
mę, ir šia prasme tas žodis įvardija graikiškai apmąs- 
tyto žodžio „paskata“ esmę. Įprastinė ir siaura žodžio 
„paskata“ reikšmė, priešingai, nusako tik postūmį ir 
stimulą ir atskleidžia tik tam tikrą šalutinių priežasčių 
atmainą, sutinkamą kauzalumo visumoje. 

Tai kurgi skleidžiasi keturių pa-skatos būdų bend- 
ras žaismas? Dar nesantį čia-esinį jis įleidžia į čia- 
esatį. Todėl visas jis yra nulemtas tokio nešimo, kuris 
Čia-esinį atneša į atvertį. Kas yra šis nešimas, mums 
paaiškina Platonas vienu „Puotos“ sakiniu (2056): hē 
gar toi ek tu mē ontos eis to on ionti hotoun aitia 
pasa esti poiėsis. „Kiekviena paskata tam, kas nuolat 
pereina iš ne-čia-esaties į čČia-esatį, yra poiėsis, yra 
pa-gaminimas“. 

Svarbiausia tai, kad pa-gaminimą mes mąstytume 
visu jo platumu, o kartu — graikiškąja prasme *. Pa- 
gaminimas, poiėsis, yra ne tik amatininkiškas padary- 
mas, ne tik meniškai kuriantis nešimas į vaizdą ir švy- 
tėjimą. Ir physis, iš-savęs-pakilimas, yra pa-gaminimas, 
yra poiėsis. Physis yra poiēsis aukščiausiu mastu. Juk 
čia-esinys kaip physis pagaminimo veržlumą, pvz., žie- 
do įsiveržimą į žydėjimą, turi savyje (en heauto). Prie- 
šingai, amato ar meno gaminys, pvz., sidabrinė taurė, 
pagaminimo veržlumą turi ne savyje, o kitame (en 
allo), amatininke ar menininke. 

Taigi paskatos būdai, keturios priežastys, skleidžiasi 
pagaminimo stichijoje. Per pagaminimą ateina į reiš- 
kimąsi tiek tai, kas išauga gamtoje, tiek tai, kas pa- 
daroma amato ir meno srityje. 

Tačiau kaipgi įvyksta pa-gaminimas, ar jis vyktų 
gamtoje, ar amatuose, ar mene? Kas yra tas pa-gamini- 
mas, kurio stichijoje vyksta ketveriopo paskatinimo 
žaismas? Paskatinimas visada susijęs su čia-esatimi to, 
kas pasirodo kokiame nors pagaminime. Pagaminimas 
iškelia iš paslėpties į nepaslėptį. Pagaminimas įvyksta 
tik ten, kur tai, kas paslėpta, išeina į nepaslėptį. Šis 
ėjimas glūdi ir skleidžiasi tame, ką mes vadiname iš- 
slaptinimu (Entbergen). Šiam dalykui išreikšti graikai 


turėjo žodį alėtheia. Romėnai jį išvertė žodžiu „veri- 
tas". Mes gi sakome „tiesa“ ir įpratę ją suprasti kaip 
vaizdinio teisingumą. 

Kur mes nuklydome? Mes klausėme apie techniką, 
o dabar priėjome prie alėtheia, prie išslaptinimo. Kas 
bendra tarp technikos esmės ir išslaptinimo? Atsa- 
kymas toks: viskas. Juk išslaptinimu grindžiamas bet 
koks pa-gaminimas. O pastarasis susitelkia keturiuose 
paskatos — kauzalumo — būduose ir juos persmelkia. 
Šiai sričiai priklauso tikslas ir priemonė, jai priklau- 
so instrumentiškumas. Pastarasis laikomas pamatiniu 
technikos bruožu. Žingsnis po žingsnio klausdami, kas 
iš tikrųjų yra technika, įsivaizduojama kaip priemo- 
nė, mes prieiname prie išslaptinimo. Jis turi bet kokio 
pastatančiojo padarymo galimybę. 

Taigi technika nėra tik priemonė. Technika yra tam 
tikras išslaptinimo būdas. Jei mes tai turėsime gal- 
voje, mums atsivers visai kita technikos esmės stichi- 
ja. Tai išslaptinimo, t. y. tiesos, stichija. 

Ši perspektyva mums yra svetima ir keista. Taip ir 
turi būti, turi būti kiek galima ilgiau ir žadinti tokį 
nerimą, kad pagaliau mes bent kartą rimtai iškeltume 
paprastą klausimą, ką reiškia pavadinimas „technika“. 
Šis žodis kilęs iš graikų kalbos. Technikon reiškia tai, 
kas priklauso iechnė. Apmąstydami šio žodžio reikš- 
mę, mes turime atkreipti dėmesį į du dalykus. Visų 
pirma technē įvardija ne tik amatininkišką veiklą ir 
sugebėjimus, bet ir aukštąjį meną bei dailiuosius me- 
nus. Technė priklauso pagaminimui, poiėsis, ji yra 
kažkas poetiška. 

Antras dalykas, kurį reikia apmąstyti interpretuo- 
jant žodį iechnė, yra dar svarbesnis. Nuo pat anks- 
tyviausių laikų iki Platono epochos žodis technė su- 
sijęs su žodžiu epistėmė. Abu žodžiai įvardija paži- 
nimą plačiausia prasme. Jie išreiškia mokėjimą su- 
sigaudyti ir ką nors suprasti. Pažinimas atskleidžia. 
Kaip toks atskleidžiantysis, jis yra išslaptinimas. Spe- 
cialiame traktate („Nikomacho etika“, VI, 3 ir 4 sk.) 
Aristotelis parodo skirtumą tarp epistėmė ir technė 
ir būtent tuo požiūriu, ką jie ir kaip išslaptina. Tech- 

nė yra alėtheuein būdas. Ji išslaptina tai, kas savęs 
nepagamina ir ko dar nėra, kas dėl to gali atrodyti ir 
pasireikšti tai vienaip, tai kitaip. Kas stato namą ar 
laivą, ar kala aukojimo taurę, pa-gaminamą dalyką 
išslaptina keturių paskatos būdų horizonte. Šis išslap- 
tinimas iš anksto sutelkia laivo ir namo išvaizdą bei 
medžiagą į visiškai matomą gatavą daiktą ir taip api- 
brėžia padarymo būdą. Taigi technė glūdi jokiu būdu 
ne daryme ir manipuliacijoje, bet minėtame išslapti- 
nime. Technė yra pagaminimas būtent kaip išslapti- 
nimas, o ne kaip padarymas. 

Apie tokį technikos esmės apibrėžimą galima pa- 
sakyti, kad jis esą galiojąs tik graikiškam mąstymui ir 
geriausiu atveju tinkąs amatų technikai, bet visiškai 
netinkąs moderniajai mašininei technikai. O kaip tik 
pastaroji, ir tik ji, mums. sukelia nerimą ir verčia kel- 
ti klausimą apie techniką apskritai. Sakoma, kad mo- 
dernioji technika nepalyginamai skiriasi nuo visų anks- 
tesnių, nes ji remiasi naujųjų amžių tiksliąja gamtoty- 
ra. Tuo tarpu darosi vis aiškiau, kad tiesa yra ir prie- 
šingas dalykas: naujųjų amžių fizika, kaip eksperimen- 
tinis mokslas, pririšta prie techninės aparatūros ir apa- 
ratų gaminimo pažangos. Tokios technikos ir fizikos 
abipusės priklausomybės konstatavimas yra teisingas. 
Tačiau tai yra tik istorinio fakto konstatavimas, kuris 
nieko nesako apie tai, koks šios tarpusavio priklau- 
somybės pagrindas. Lieka lemtingas klausimas: kokia 
moderniosios technikos esmė, jeigu ji priversta pa- 
naudoti tiksliąją gamtotyrą? 

Kas yra modernioji technika? Ji taip pat yra iš- 
slaptinimas. Tik kai savo žvilgsnį nukreipsime į šį 
pamatinį bruožą, atsivers moderniosios technikos nau- 
jumas ir savitumas. 

Žinoma, išslaptinimas, būdingas moderniajai techni- 
kai, neišsiskleidžia į pa-gaminimą poiėsis prasme. Mo- 
derniojoje technikoje vyraujantis išslaptinimas yra 
eksploatacija, kelianti gamtai reikalavimą tiekti ener- 
giją, kuri gali būti eksploatuojama ir kaupiama. Bet 
ar negalima to paties pasakyti apie senovinį vėjo ma- 
lūną? Ne. Tiesa, jo sparnai sukasi vėjyje, jie tiesiog 


atsiduoda jo pūtimui. Tačiau vėjo malūnas iš vėjo, 
iš oro srovės neištraukia jokios energijos, kad ją 
kauptų. 

Ir priešingai, žemės sklypas yra eksploatuojamas, 
kai iš jo išspaudžiama anglis ar rūda. Šiuo atveju že- 
mės gelmės išsislaptina kaip anglies karjeras, dirva — 
kaip rūdynas. Kitaip atrodo laukas, kurį kadaise įdirb- 
davo valstietis, kai įdirbti dar reiškė: prižiūrėti ir puo- 
selėti. Valstiečio darbas nėra arimo eksploatacija. Pa- 
sėdamas grūdus, jis atiduoda sėklą augimo galioms 
ir globoja jų tarpimą. Tuo tarpu net žemės įdirbimas 
patenka į visiškai kitaip sutvarkytos žemdirbystės vė- 
žes, kai gamta yra statoma. Ji statoma eksploatacijos 
prasme. Dabar žemdirbystė yra motorizuota maisto 
pramonė. Oras priverčiamas duoti azotą, žemės gel- 
mės — rūdą, rūda, pvz., uraną, o šis — atominę ener- 
giją, kuri gali būti išlaisvinama griovimui arba taikiam 
naudojimui. 

Statymas, kuris eksploatuoja gamtos energiją, yra 
išspaudimas (Fördern) dvejopa prasme. Išspausti — 
reiškia atskleisti ir iškelti. Tačiau toks išspaudimas iš 
anksto orientuotas išspausti dar daugiau, padidinti 
spaudimą ir išgauti daugiausia naudos esant mažiau- 
sioms sąnaudoms. Iš anglies karjero išspausta anglis 
yra spaudžiama ne tam, kad ji kur nors tik apskritai 
gulėtų. Ji sandėliuojama, t. y. ji saugoma, kad prirei- 
kus iš jos būtų išspausta joje sukaupta saulės šiluma. 
Iš pastarosios išspaudžiama šiluminė energija, o ši pri- 
verčiama tiekti garą, kurio spaudimas varo mechaniz- 
mus, garantuojančius fabriko veiklą. 

Hidroelektrinė pastatyta ant Reino upės. Ji nustato 
upę duoti vandens spaudimą, nustatantį turbinas suk- 
tis, o šis sukimasis varo mašinas, gaminančias elektros 
energiją, kurios eksploatacijai pastatytos elektros sto- 
tys ir elektros tinklai. Šioje elektros energijos nusta- 
tymo sąsajų srityje ir Reinas pasireiškia kaip kažkas 
nustatyta. Hidroelektrinė pastatyta ant Reino ne taip, 
kaip senovinis medinis tiltas, per šimtmečius jungęs 
krantus. Priešingai, pati upė įstatyta į jėgainę. Dėl pa- 
čios jėgainės esmės ji yra tai, kas ji yra kaip upė, t. y. 

vandens spaudimo tiekėja. Kad nors apytikriai suvok- 
tume čia pasireiškiančių dalykų baisingumą, bent aki- 
mirką atkreipkime dėmesį į priešingybę, nusakomą dve- 
jopai: „Reinas“, įstatytas į jėgainę, ir „Reinas“, apie 
kurį kalbama meno kūrinyje, to paties pavadinimo 
Helderlyno himne. Tačiau mums bus paprieštarauta, 
kad vis dėlto Reinas lieka upė su savo landšaftu. Te- 
gul, tačiau kaip? Tik kaip objektas, nustatomas eks- 
kursijų kompanijos, ten kuriančios poilsio industriją. 

Išslaptinimas, viešpaiaujantis moderniojoje techni- 
koje, turi eksploatuojančio statymo pobūdį. Tai vyksta 
taip, kad yra atveriama gamtoje slypinti energi- 
ja, tai, kas atverta, perdirbama, tai, kas perdirbta, 
kaupiama, tai, kas sukaupta, skirstoma, o tai, kas pa- 
skirstyta, vėl perdirbama. Atvėrimas, perdirbimas, kau- 
pimas, skirstymas, perdirbimas yra išslaptinimo būdai, 
Tačiau tas išslaptinimas nėra kažkas paprasta. Ir jis 
neišsklaido pačiam sau savo susipynusių perspektyvų 
tuo būdu, kad jis jas valdo? Savo ruožtu pats valdy- 
mas visur yra garantuotas. Valdymas ir garantija tam- 
pa net svarbiausiais eksploatuojančio išslaptinimo bruo- 
žais. 

Kokia nepaslėpties atmaina būdinga tam, kas atsi- 
randa dėl eksploatuojančio statymo? Jis visur nusta- 
tomas stovėti parankioje vietoje ir stovėti taip, kad 
pats būtų nustatomas dėl tolesnio nustatymo. Taip nu- 
statytas dalykas turi jam būdingą stovėseną. Pava- 
dinkime ją tuo, kas-stovi-čia. Šie žodžiai nusako kaž- 
ką daugiau ir kažką esmingesnio už žodį „atsarga“. 
Žodžiai „„kas-stovi-čia" dabar virsta terminu. Jis api- 
būdina nei daugiau, nei mažiau kaip tą būdą, kuriuo 
esti-čia visa, kas palytėta eksploatuojančio išslaptini- 
mo. Kas stovi „stovėsenos-čia“ būdu, jau nebestovi 
prieš mus kaip objektas. 

Tačiau juk avialaineris, stovintis ant pakilimo tako, 
vis dėlto yra objektas. Žinoma, šią mašiną mes galime 
įsivaizduoti kaip tik taip. Tačiau tuo atveju ji pasle- 
pia tai, kas ir kaip ji yra. Išslaptinta ji stovi pakilimo 
take tik kaip „kas-stovi-čia“, kiek ji nustatyta laiduoti 
transporto galimybę. Dėl to ji pati savo sąranga, kiek- 


viena savo detale turi būti parengta nustatymui, t. y. 
pasirengimui pakilti. (Čia tiktų pasiaiškinti Hėgelio 
pateiktą mašinos kaip savarankiško įrankio apibrėži- 
mą. Amato įrankio požiūriu, jo apibūdinimas yra tiks- 
lus. Tačiau taip aiškinant, mašina nėra apmąstoma iš 
technikos esmės, kuriai ji priklauso. ,„Kas-stovi-čia" 
požiūriu mašina yra absoliučiai nesavarankiška,— juk 
savo stovėseną ji gauna iš nustatančios nuostatos.) 

Kad dabar, kai mes bandome moderniąją techniką 
interpretuoti kaip eksploatuojantį išslaptinimą, mus 
užgriūva žodžiai „statyti“, „nustatyti“, ,„kas-stovi-čia“, 
susikaupiantys į sausą, monotonišką, todėl slegiančią 
masę, viso to pamatas yra tai, kas prašosi būti išsakyta. 

Kas realizuoja eksploatuojantį statymą, kokiu bū- 
du tai, kas vadinama tikrove, išslaptinama kaip „kas- 
stovi-čia“? Akivaizdu, žmogus. Kaip jis pajėgia taip 
išslaptinti? Juk žmogus gali vieną ar kitą dalyką jsi- 
vaizduoti, formuoti ir daryti vienaip ar kitaip. Tačiau 
nepaslėptimi, dėl kurios tikrovė pasirodo arba neat- 
siveria, žmogus disponuoti negali. Kad nuo Platono 
laikų tikrovė pasirodo idėjų šviesoje, tai nėra Platono 
išradimas. Mąstytojas tik prisiderino prie to, kas jam 
atsivėrė. 

Toks nustatantis išslaptinimas gali įvykti tik tiek, 
kiek žmogus savo ruožtu jau išprovokuotas eksploa- 
tuoti gamtos energiją. Bet jeigu žmogus yra tam išpro- 
vokuotas, nustatytas, ar tokiu atveju ir pats žmogus — 
dar pirmapradiškiau negu gamta — nenulemtas to, „kas- 
stovi-čia“? Įprastinė kalba apie „žmogiškąją medžiagą“, 
apie kokios nors klinikos „ligonių sudėtį“ šią mintį pa- 
tvirtina. Miškininkas, matuojantis paruoštą medieną ir 
iš pirmo žvilgsnio vaikščiojantis tais pačiais miško ke- 
liais kaip ir jo prosenelis, žino jis tai ar nežino, tačiau 
šiandien yra nustatytas medžio apdirbimo pramonės. 
Jis yra pristatytas prie celiuliozės pristatymo proceso, 
o celiuliozė savo ruožtu eksploatuojama popieriaus po- 
reikio: popierius pristatomas laikraščiams ir iliustruo- 
tiems žurnalams. O šie nustato viešąją nuomonę taip, 
kad tai, kas išspausdinta, būtų praryjama ir taip būtų 
nustatoma pasaulėžiūrinė nuostata. Bet kaip tik todėl, 

kad žmogus yra eksploatuojamas pirmapradiškiau ne- 
gu gamtos energija, t. y. pirmapradiškiau nustatomas, 
jis niekada nevirsta grynąja „čia-stovėsena“. Užsiim- 
damas technika, jis dalyvauja statyme kaip išslapti- 
nimo atmainoje. Tačiau pati nepaslėptis, kurios stichi- 
joje išsiskleidžia statymas, nėra tai, kas padaryta žmo- 
gaus, kaip ir toji sritis kurioje žmogus esti visada, 
kai tik jis, kaip subjektas, sueina į santykį su objektu. 

Kur ir kaip įvyksta išslaptinimas, jeigu jis nėra tai, 
kas padaryta paties žmogaus? Mums reikia ieškoti la- 
bai toli. Reikia be išankstinio nusistatymo tik įsiklau- 


syti i tai, su kuo žmogus yra visada jau susijęs, ir susi- 
jęs taip lemtingai, kad jis gali būti žmogus tik saistomas 
šio dalyko. Visur, kur tik žmogus atveria savo akis ir 
ausis, kur tik parodo savo širdį, kur atsiveria mąstyda- 
mas ir trokšdamas, kurdamas ir dirbdamas, maldauda- 
mas ir dėkodamas, jis jau randa save esantį nepaslėp- 
tyje. Kai tik žmogus pašaukiamas atitinkamiems išslap- 
tinimo būdams, nepaslėptis jau yra įvykusi. Kai tik 
žmogus tam tikru būdu išslaptina čia-esatį nepaslėpties 
stichijoje, jis tik atsiliepia nepaslėpties šaukimui net 
tada, kai jis norėtų jo negirdėti. Ir jeigu žmogus ty- 
rinėdamas ir stebėdamas palenkia gamtą kaip savo 
priešstatos sritį, jis jau yra pagautas tam tikro išslap- 
tinimo būdo, kuris jį priverčia į gamtą žvelgti kaip į 
tyrinėjimo objektą, kol net objektas išnyksta čia-stovė- 
senos neobjektiškume. 

Tai reiškia, kad modernioji technika kaip statantis 
išslaptinimas nėra tik žmogaus veiksmas. Todėl ir tą 
eksploataciją, kuri nustato patį žmogų tikrovę nusta- 
tyti kaip čia-stovėseną, mes privalome suvokti taip, 
kaip ji pasirodo. Ta eksploatacija žmogų sutelkia į čia- 
stovėseną. Tas sutelkiantis pradas žmogų koncentruoja 
taip, kad tikrovė būtų nustatyta kaip čia-stovėsena. 

Tai, kas kalnus pirmapradiškai išskleidžia į kalnų 
grandines ir juos susieja kaip išskleistą visumą, yra tas 
sutelkiantis pradas, kurį mes vadiname kalnynu. 

Tą pirminį telkiantį pradą, iš kurio išsiskleidžia 
mūsų nuotaikų niuansai, mes vadiname charakteriu. 

O dabar tą provokuojantį iššūkį, kuris žmogų su- 


telkia išsislaptinantį dalyką nustatyti kaip čia-stovė- 
seną, mes pavadinkime po-staia (das Ge-stell). 

Mes ryžtamės šį žodį vartoti iki šiol visai neįprasta 
prasme. 

Paprastai žodis „stovas“ (Gestell) reiškia reikmenį, 
pvz., knygų stovą. Stovu taip pat vadinamas ir skeletas. 
Ir toks pat kraupus kaip ir pastarasis mums gali pa- 
sirodyti čia siūlomas žodžio „stovas“ vartojimas, jau 
nekalbant apie savivališką piktnaudžiavimą nusistovė- 
jusios kalbos žodžiais. Ar galima taip neatsakingai žais- 
ti keistenybėmis? Žinoma, kad ne. Ir vis dėlto šios 
keistenybės yra senas mąstymo įprotis. Ir mąstytojai 
naudojasi jomis kaip tik ten, kur reikia apmąstyti gi- 
liausius dalykus. Mes, vėlyvieji, jau nebepajėgiame 
suvokti, ką reiškia, kad Platonas rizikuoja pavadinti 
tai, kas esti visame kame, žodžiu eidos. Juk kasdienė- 
je kalboje eidos reiškia išvaizdą, regimą daiktą atve- 
riančią mūsų juslinei akiai. Tuo tarpu Platonas šį žodį 
vartoja visai neįprastai — įvardyti tam, kas būtent 
niekada ir niekur neregima jusline akimi. Tačiau ne- 
įprasta šio žodžio vartosena siekia dar toliau. Juk idea 
įvardija ne tik jusliškai regimo (daikto) nejuslinę iš- 
vaizdą. Išvaizda, idea, kartu reiškia tai ir yra tai, kas 
sudaro girdimų, lytimų, juntamų, žodžiu, visų kaip 
nors pasirodančių dalykų esmę. Palyginti su tuo, ką 
Platonas vienu ar kitu atveju priskiria kalbai ir mąs- 
tymui, mūsų siūloma žodžio „stovas“, kaip modernios 
technikos esmės pavadinimo, vartosena yra beveik ne- 
kenksminga. Bet kol kas siūloma žodžio vartosena yra 
neaiški ir neapibrėžta. 

Po-stata reiškia surenkantį pradą to statymo, kurį 
nustato, t. y. išspaudžia, žmogus, tikrovę išslaptinda- 
mas nustatymo kaip čia-stovėsenos būdu. Po-stata reiš- 
kia išslaptinimo, viešpataujančio moderniosios techni- 
kos esmėje, tačiau paties savaime netechninio, būdą. 
Priešingai, technika yra visa tai, ką mes žinome kaip 
stakles, įrengimus, karkasus ir kas yra sudedamoji da- 
lis to, ką vadiname montažu. O pastarasis kartu su pa- 
minėtomis sudedamosiomis dalimis priklauso techninio 

darbo, atliekančio po-statos eksploataciją, bet jos ne- 
sukeliančio, sričiai. 

Žodyje „po-stata“ žodis „statyti“ reiškia ne tik 
eksploataciją, bet kartu jis turi išlaikyti užuominą apie 
kitokį „statymą“, iš kurio jis ir kyla, t. y. apie pa-sta- 
tymą ir iš-statymą, leidžiantį čia-esiniui pakilti į ne- 
paslėptį poiėsis prasme. Šitoks pagaminantis pa-sta- 
tymas, pvz., skulptūros išstatymas šventykloje, ir dabar 
apmąstoma eksploatuojanti nuostata nors ir esmingai 
skiriasi, tačiau iš esmės yra giminiški. Abu yra išslap- 
tinimo, alėtheia, būdai. Po-statoje įvyksta nepaslėptis, 
kurios esmė ta, kad modernioji technika ir darbas tik- 
rovę išslaptina kaip čia-stovėseną. Todėl po-stata nėra 
nei tik žmogiškoji veikla, nei tik priemonė, taikoma 
šioje veikloje. Instrumentinis, antropologinis technikos 
apibrėžimas iš principo yra nepagrįstas, jo negalima 
papildyti pridėtiniu metafiziniu ar religiniu aiškinimu. 

Žinoma, yra teisinga, kad techninės epochos žmo- 
gus ypač agresyviai stumiamas į išslaptinimą. Visų pir- 
ma čia turima galvoje tai, kad gamta paverčiama ener- 
gijos šaltiniu. Su šiuo dalyku susiję tai, kad nustatantis 
žmogaus požiūris visų pirma reiškiasi naujųjų amžių 
tiksliosios gamtotyros atsiradimu. Mokslinis požiūris 
gamtą interpretuoja kaip kalkuliuojamų jėgų visumą. 
Naujųjų amžių fizika yra eksperimentinė fizika ne to- 
dėl, kad gamtai paklausti ji naudoja aparatūrą, bet 
priešingai, kadangi fizika, ir būtent kaip grynoji teo- 
rija, gamtą nustato taip, kad ji būtų išstatyta kaip iš 
anksto apskaičiuojama jėgų visuma, yra sustatomas 
eksperimentas, kurio tikslas — paklausti, ar gamta nu- 
sistato būtent taip ir kaip ji atsiveria. 

Bet juk matematinė gamtotyra atsirado beveik dviem 
šimtmečiais anksčiau už moderniąją techniką. Kaip- 
gi ji gali būti palenkta tarnauti moderniajai techni- 
kai? Faktai patvirtina priešingą dalyką. Modernioji 
technika pradėjo veikti tik po to, kai ji galėjo atsi- 
remti į tiksliąją gamtotyrą. Skaičiuojant chronologiš- 
kai, tai yra teisinga. Mąstant istoriškai, tai nėra tiesa. 

Naujųjų amžių fizikinė gamtos teorija visų pirma 
parengia ne techniką, o moderniosios technikos esmę. 


Juk eksploatuojantis surinkimas, kuriame viešpatauja 
nustatantis išslaptinimas, veikia jau fizikoje. Tačiau 
fizikoje jis dar neatsiskleidžia. Savo kilme naujųjų am- 
žių fizika yra dar neatpažintas po-statos simbolis. Mo- 
derniosios technikos esmė ilgą laiką slėpėsi net po 
to, kai jau buvo išrasti varikliai, kai atsirado elektro- 
technika ir pradėjo veikti atominė technika. 

Ne tik modernioji technika, bet ir visa, kas esmin- 
ga, laikosi paslėptyje ilgiausiai. Tačiau savo veikimo 
požiūriu tokie dalykai pranoksta viską: jie yra anks- 
tyviausi. Apie tai žinojo jau graikų mąstytojai tardami: 
tai, kas veikiančiojo iškilimo požiūriu yra anksčiau, 
mums, žmonėms, atsiveria vėliau. Pirmapradis anks- 
tyvumas žmonėms pasirodo paskiausiai. Todėl mąstymo 
srityje pastanga dar pirmapradiškiau apmąstyti tai, kas 
jau pirmapradiškai apmąstyta, yra ne absurdiškas sie- 
kimas atnaujinti praeitį, bet blaivi parengtis nuosta- 
bai ateinančio ankstyvumo akivaizdoje. 

Chronologiškai naujųjų amžių gamtotyros pradžia 
yra XVII šimtmetis. O industrinė technika pirmąkart 
pasirodo antrojoje XVIII šimtmečio pusėje. Tačiau tai, 
kas pasirodo vėliau chronologiškai — modernioji tech- 
nika — joje veikiančios esmės požiūriu yra istoriškai 
ankstyvesnis dalykas. 

Jei modernioji fizika vis labiau turi susitaikyti su 
tuo, kad jos vaizdinių sritis yra neregima, šis prara- 
dimas nėra padiktuotas kokios nors tyrinėtojų komi- 
sijos. Po-statos veiksmas išprovokavo tai, kad nustaty- 
mas reikalauja žvelgti į gamtą kaip į čia-stovėseną. 
Todėl fizika, nebesiremdama anksčiau galiojusiais tik 
į objektus nukreiptais vaizdiniais, niekaip negali at- 
sisakyti vieno dalyko: kad gamta nebūtų atveriama ko- 
kiu nors kalkuliuojamu konstatuojamu būdu ir nebūtų 
nustatoma kaip informacinių darinių sistema. Tai reiš- 
kia, kad ši sistema apibrėžiama dar kartą pakitusiu 
kauzalumo principu. Dabar jis nebeturi nei pagaminan- 
čiosios paskatos, nei causa efficiens, nei causa forma- 
lis pobūdžio. Galbūt kauzalumas yra vienu metu ar 
viena po kitos įtvirtinamų būsenų prievartinis regist- 
ravimas. Tą dalyką atitinka vis didėjančio konvencio- 

nalumo procesas, įspūdingai atskleistas Heizenbergo 
paskaitoje (W. Heisenberg. Das Naturbild in der heuti- 
gen Physik // Die Künste im technischen Zeitaltėr.— 
Minoken, 1954.— S. 43 ff). 

Kadangi moderniosios technikos esmė glūdi po-sta- 
toje, pastarąją turi taikyti ir tikslioji gamtotyra. Dėl 
to atsiranda apgaulinga regimybė, kad modernioji 
technika yra taikomoji gamtotyra. Ši regimybė išliks 
tol, kol nebus keliamas pakankamai gilus klausimas 
tiek apie naujųjų amžių mokslo esmingąją kilmę, tiek 
apie moderniosios technikos esmę. 

Mes klausiame apie techniką, kad iškeltume į švie- 
są mūsų santykį su jos esme. Moderniosios technikos 
esmė pasirodo per tai, ką mes vadiname po-stata. Ta- 
čiau nuoroda į ją jokiu būdu nėra atsakymas į klau- 
simą apie techniką, jeigu atsakyti reiškia atitikti, t. y. 
atitikti esmę to, apie ką klausiama. 

Kur mes jaučiamės esą, jeigu dabar, žengę vieną 
žingsnį į priekį, mąstome apie tai, kas yra po-stata? 
Ji nėra kažkas techniško, turinčio mašinos prigimtį. 
Tai yra būdas, kuriuo tikrovė išsislaptina kaip čia-sto- 
vėsena. Mes klausiame toliau: ar šis išslaptinimas vyks- 
ta kur nors anapus bet kokios žmogiškosios veiklos? 
Ne. Tačiau jis vyksta ne tik žmoguje, ir ne žmogus 
jį lemia visų pirmiausia. 

Po-stata yra surenkantis pradas tos stovėsenos, ku- 
rią pastato žmogus, kad tikrovę išslaptintų nustatymo 
būdu kaip čia-stovėseną. Taip išprovokuotas žmogus 
stovi esmingojoje po-statos stichijoje. Jis negali dar 
kaip nors iš šalies sueiti į santykį su ja. Todėl klausi- 
mas, kaip mes galime sueiti į santykį su technikos es- 
me, tokiu pavidalu iškyla per vėlai *. Tačiau niekada 
ne per vėlai iškyla klausimas, ar mes suvokiame esą 
tie, kurių veiksmas ir neveiklumas atvirai ar slapčia iš- 
provokuojamas po-statos. Ir niekada ne per vėlu kelti 
klausimą, ar mes leidžiamės ten, kur esti pati po-stata, 
ir kokiu būdu. 

Moderniosios technikos esmė žmogų išveda į išslap- 
tinimo kelią ir dėl to tikrovė apskritai — daugiau ar 

232 mažiau reflektuotai — tampa čia-stovėsena. Išvesti į ke- 


lią reiškia — išsiųsti (schicken). Tą surenkantį išsiun- 
timą, kuris žmogų išveda į išslaptinimo kelią, mes va- 
diname likimu. Pastarasis nulemia visų istorijos įvykių 
esmę. Istorija nėra nei istorijos mokslo objektas, nei 
tik žmogaus veiklos padarinys. Žmogaus veikla tampa 
istorinė tik tada, kai ji yra likimiška (plg. „Apie tie- 
sos esmę“, 1930; pirmasis leidimas 1943 m, p. 16). Ir 
tik suobjektinanti prieš-stata istoriškumą paverčia is- 
torijos, t. y. mokslo, objektu ir pirmąkart sukuria ga- 
limybę istoriškumą nesusimąstant tapatinti su istoriz- 
mo objektu. 

Kaip išstūmimas į pastatymą, po-stata, pasiunčia į 
tam tikrą išslaptinimo būdą? Po-stata yra tam tikro 
likimo pasiuntimas, kaip ir kiekvienas išslaptinimo bū- 
das. Šia prasme likimas yra ir pagaminimas, poiėsis. 

Nepaslėptis to, kas yra, visada išeina į tam tikrą 
išslaptinimo kelią. Žmogų visada persmelkia išslapti- 
nimo likimas. Tačiau šis likimas niekada nėra lemtinga 
prievarta. Juk žmogus kaip tik ir būna laisvas, kai jis 
priklauso stichijai ir taip tampa įsiklausančiuoju, ta- 
čiau ne paklusniuoju. 

Laisvės esmė pirmapradiškai nėra palenkta valiai 
ar priežastingumui, susijusiam su žmogaus valia. 

Laisvė viešpatauja erdvėje, kuri yra prošvaistė, t. y. 
išslaptintoji stichija. Išslaptinimo vyksmas, t. y. tiesa, 
yra tai, su kuo laisvę sieja artimiausia ir intymiausia 
giminystė. Bet koks išslaptinimas susijęs su slaptumu 
ir paslaptimi. Tačiau tai, kas paslėpta ir nuolat sle- 
piasi, yra išlaisvinantis pradas, paslėptis. Bet koks iš- 
slaptinimas atsiranda iš laisvumo, nukreiptas į laisvu- 
mą ir stumia į laisvumą. Laisvumo laisvė nėra nei ne- 
žabota savivalė, nei susaistymas grynaisiais įstatymais. 
Laisvė yra tas paslaptingas švytėjimas, kurio prošvais- 
tėje sklando bet kokios tiesos esmę uždengiantis šy- 
das; laisvė kartu atveria maskuojančią šio šydo esmę. 
Laisvė yra sritis to likimo, kuris išstumia žmogų į iš- 
slaptinimo kelią. 

Moderniosios technikos esmė glūdi po-statoje. Po- 
stata nulemta išslaptinimo likimo. Šios frazės sako visai 
ką kita, negu įprastos kalbos apie tai, kad technika yra 

mūsų amžiaus lemtis, kur „lemtis“ reiškia: nepakeičia- 
mo proceso neišvengiamybė. 

Bet jeigu mes apmąstome technikos esmę, tada mes 
patiriame po-statą kaip išslaptinimo likimą. Taip mes 
laikomės laisvoje likimo erdvėje, o likimas jokiu būdu 
nepriverčia aklai pasiduoti technikai arba — kas yra 
tas pat — prieš ją bejėgiškai maištauti ir ją pasmerkti 
kaip kokį šėtono darbą. Priešingai, jeigu mes auten- 
tiškai atsiveriame technikos esmei, mes visai netikėtai 
pasijuntame palenkti išlaisvinančiam uždaviniui. 

Technikos esmė glūdi po-statoje. Jos vyksmas nu- 
lemtas likimo. Kadangi likimas žmogų visada išstumia 
į išslaptinimo kelią, žmogus, būdamas kelyje, yra vi- 
sada atviras galimybei siekti tik pastatančiojo išslap- 
tinimo, jį įgyvendinti ir, juo remdamasis, rinktis visus 
mastelius. Drauge išnyksta kita galimybė — kad žmo- 
gus pirmapradiškiau įsigilintų į nepaslėptojo esinio ir 
nepaslėptiies esmę ir tokią savo priklausomybę nuo iš- 
slaptinimo patirtų kaip savąją esmę. 

Įspraustas tarp galimybių, žmogus atsiduria lem- 
tingos grėsmės akivaizdoje. Išslaptinimo likimas, kad ir 
kaip jis pasireikštų, neišvengiamai yra pavojus. 

Kad ir kaip pasireikštų išslaptinimo likimas, nepa- 
slėptis, kurios dėka pasirodo visa, kas yra, slepia sa- 
vyje pavojų, kad žmogus nepastebi arba neteisingai 
suvokia nepaslėptą esinį. Gali atsitikti taip, kad ten, 
kur esinija pasirodo priežasties-padarinio priklausomy- 
bės šviesoje, net Dievas kaip mūsų vaizdinys gali pra- 
rasti bet kokį šventumą ir didybę, o kartu ir savo to- 
lumos slaptingumą. Kauzalumo šviesoje Dievas gali 
būti nužemintas iki priežasties, iki causa efficiens. Ta- 
da net teologijos rėmuose jis virsta filosofų Dievu, 
t. y. tokiu Dievu, kuris nepaslėptį ir paslėptį paverčia 
tik manipuliacijos kauzalumu, o šio kauzalumo esmin- 
goji kilmė lieka neapmąstyta. 

Lygiai taip pat tokia nepaslėptis, kurios horizonte 
gamta pasirodo kaip kalkuliuojama jėgų ir poveikių 
visuma, nors ir duoda galimybę formuluoti teisingus 
teiginius, tačiau kaip tik dėl to sukelia pavojų, kad dėl 
tokio tikslumo išnyks tiesa. 


Išslaptinimo likimas pats savaime yra ne bet koks 
pavojus, o pavojus par excellence. 

Ir jeigu likimas skleidžiasi kaip po-stata, iškyla di- 
džiausias pavojus. Jis pasirodo mums dvejopu pavi- 
dalu. Kai tik nepaslėptas esinys žmogui pasirodo jau 
nebe kaip objektas, o tik kaip čia-stovėsena, ir kai žmo- 
gus, paniręs į neobjektinę stichiją, yra tik čia-stovė- 
senos statytojas,— žmogus atsiduria ant prarajos kraš- 
to, t. y. ten, kur jis pats turi būti suvokiamas kaip 
čia-stovėsena. Tuo tarpu kaip tik toks žmogus, ku- 
riam iškyla ši grėsmė, užsimoja tapti žemės rutulio 
viešpačiu. Plačiai paplinta regimybė, kad visa, kas yra, 
egzistuoja tik tiek, kiek tai padaryta žmogaus. Ši re- 
gimybė subrandina paskutinę iliuziją, kad žmogus vi- 
sur randa tik save. Heizenbergas visai pagrįstai tei- 
gė, kad nūdienos žmogui visa tikrovė turi atsiverti 
būtent taip (cit. veik., p. 60 ir toliau). Tuo tarpu iš 
tikrųjų nūdienos žmogus niekur neberanda savęs, t. y. 
savo esmės. Žmogus taip ryžtingai orientuotas į eks- 
ploatuojančiąją po-statą, jog pastarosios jis nebesuvo- 
kia kaip problemos, kad jis egzistuoja tik įsiklausyda- 
mas į tai, kas nėra tik jis pats, ir todėl niekada negali 
susidurti tik su savimi. 

Tačiau po-stata pavojinga žmogui ne tik jo san- 
tykyje su savimi ir su visa kuo, kas yra. Kaip likimas, 
ji yra nuoroda į pastatymo tipo išslaptinimą. Kur vieš- 
patauja toks išslaptinimas, išstumiamos kitokio išslap- 
tinimo galimybės. Visų pirma po-stata nuslopina tą iš- 
slaptinimą, kuris — poiėsis prasme — leidžia čia-esi- 
niui išeiti į atvertį. Palyginti su šiuo išslaptinimu, eks- 
ploatuojantis statymas stumia į priešingo tipo santykį 
su tuo, kas yra. Kur viešpatauja po-stata, ten čia-sto- 
vėsenos valdymas ir įtvirtinimas apima visą išslapti- 
nimą. Po-stata net nebeleidžia pasirodyti jos pačios 
pamatiniam bruožui, t. y. šiam išslaptinimui pačiam 
savaime. 

Todėl eksploatuojanti po-stata ne tik paslepia anks- 
tesnį išslaptinimo būdą — pa-gaminimą, bet ji kartu 
paslepia išslaptinimą kaip tokį, o kartu su juo ir tai, 
kame įvyksta nepaslėptis, t. y. tiesa. 

Po-stata iškreipia tiesos švytėjimą ir vyksmą. To- 
dėl likimas, stumiantis į pastatymą, yra didžiausias pa- 
vojus. Pavojingiausia yra ne technika. Nėra jokios 
technikos demonijos, tačiau egzistuoja jos esmės pa- 
slėptis. Technikos esmė yra pavojaus išslaptinimo lem- 
tis. Pakeista žodžio „po-stata“ reikšmė mums galbūt 
taps šiek tiek aiškesnė, jeigu po-statą mąstysime kaip 
likimą ir pavojų. 

Grėsmė žmogui visų pirma iškyla ne dėl mirtį ne- 
šančių technikos mašinų ir aparatų. Tikroji grėsmė 
jau palytėjo žmogaus esmę. Po-statos grėsmė susijusi 
su tuo, kad žmogus gali prarasti galimybę įeiti į pir- 
mapradiškesnį išslaptinimą ir taip patirti pirmapradiš- 
kesnės tiesos bylojimą. 

Taigi ten, kur viešpatauja po-stata, iškyla didžiau- 
sias pavojus. 

Bet kur pavojus, ten 
atsiranda ir tai, kas gelbsti. 

Rūpestingai apmąstykime šiuos Helderlyno žodžius. 
Ką reiškia „gelbėti“? Paprastai mes manome, kad tai 
reiškia tik vieną dalyką: dar suspėti kaip nors apsau- 
goti nuo žūties tai, kam ji gresia, laiduojant jam anks- 
tesnį egzistavimą. Tačiau „gelbėjimas“ sako šį tą dau- 
giau. „Gelbėti" reiškia sugrąžinti į esmę taip, kad es- 
mė pirmąkart pradėtų autentiškai reikštis. Jeigu tech- 
nikos esmė, po-stata, yra didžiausias pavojus ir kartu 
jeigu Helderlyno žodžiai sako tiesą, tada po-statos vieš- 
patavimas negali reikštis tik tuo, kad bet kokio iš- 
slaptinimo švytėjimas ir tiesos reiškimas yra tik iš- 
kreipiamas. Priešingai, kaip tik tada technikos esmėje 
turi glūdėti gelbstinčiojo prado daigai. Bet galbūt ta- 
da, gerai įsižiūrėdami į tai, kas yra po-stata kaip iš- 
slaptinimo likimas, galėsime leisti pasirodyti tiems 
gelbstinčiojo prado daigams? 

Kokia prasme ten, kur pavojus, atsiranda ir tai, kas 
gelbsti? Kur kas nors auga, ten yra jo šaknys, iš ten 
jis išauga. Viena ir kita vyksta slapčia, tyliai ir savo 
laiku. Tačiau, pasak poeto, mes kaip tik ir negalime 
tikėtis, kad ten, kur pavojus, gelbstintis pradas gali bū- 


li suvoktas tiesiogiai ir nepasirengus. Todėl iš pradžių 
mes privalome apmąstyti, kokiu mastu tame, kas yra 
didžiausias pavojus, kokiu mastu po-statos vyksme 
gelbstintis pradas įsišaknijęs kaip tik giliausiai ir gali 
iš ten išaugti. Kad tai apmąstytume, yra būtina žengti 
dar vieną žingsnį šiuo keliu ir dar akyliau įsižiūrėti į 
pavojų. Todėl mes privalome dar kartą iškelti tech- 
nikos klausimą. Kadangi, kaip sakyta, jos esmėje yra 
įsišaknijęs ir iš jos išauga gelbstintis pradas. 

Tačiau kaipgi mes galime technikos esmėje įžvelgti 
gelbstintį pradą, kol neapmąstėme, kokios „esmės“ ho- 
rizonte po-stata yra tikroji technikos esmė? 

Iki šiol žodį „esmė“ mes suvokėme įprastine reikš- 
me. Mokyklinės filosofijos kalba „esmė“ reiškia tai, 
kas kas nors yra, lotyniškai quid. Guidditas, „kas-bū- 
tis“, duoda atsakymą į klausimą apie esmę. Kas, pvz., 
tinka visoms medžių rūšims, ąžuolui, bukui, beržui, 
pušiai, yra tas pats mediškumas. Šiam mediškumui 
kaip visuotinei rūšiai, „„universalijai“, palenkiami rea- 
lūs ir galimi medžiai. Ar ir technikos esmė, po-stata, 
yra visų techninių dalykų bendra rūšis? Jeigu būtų 
taip, tada, pvz., garo turbina, radijo siųstuvas, ciklo- 
tronas būtų po-stata. Tačiau žodis „po-stata“ neišreiš- 
kia kokio įrenginio ar kokios nors aparatūros. Jis dar 
mažiau išreiškia tokių darinių visuotinę sąvoką. Maši- 
nos ir aparatai nėra po-statos atvejai ar atmainos, kaip 
ir operatorius prie valdymo pulto ar inžinierius konst- 
ravimo biure. Visa tai — kiekvienu atveju savotiškai — 
priklauso po-statai kaip jos sudedamoji dalis, kaip 
statinys, kaip statytojas, tačiau visa tai jokiu būdu nė- 
ra technikos esmė rūšinės sąvokos prasme. Po-stata 
yra tam tikras lemtingas išslaptinimo būdas, būtent 
eksploatuojantis. Toks pat lemtingas būdas yra ir pa- 
gaminantis išslaptinimas, poiėesis. Tačiau šie būdai nė- 
ra koordinuoti porūšiai, kuriuos apima išslaptinimo są- 
voka. Išslaptinimas yra tas likimas, kuris netikėtai, 
staigiai ir nepaaiškinamai suskyla į pagaminantį ir 
eksploatuojantį išslaptinimą ir pagauna žmogų. Eks- 
ploatuojantis išslaptinimas istoriškai kyla iš pagaminan- 
čiojo. Tačiau kartu po-stata lemtingai iškreipia poiėsis. 

Taigi nors po-stata kaip išslaptinimo likimas yra 
technikos esmė, tačiau tai nėra esmė rūšine ir essen- 
tia prasme. Jei atkreipsime į tai dėmesį, mums atsi- 
vers stebinantis dalykas: technika yra kaip tik tai, kas 
iš mūsų reikalauja visai kitaip mąstyti tai, kas papras- 
tai suvokiama kaip „esmė“. Tačiau kaip mąstyti? 

Net kai mes sakome „namų esmė“, „valstybės es- 
mė", mes turime galvoje ne visuotinę rūšinę sąvoką, o 
būdą, kaip laikosi, tvarkosi, klesti ir smunka namai ir 
valstybė. Tai yra būdas, kaip jie esti. J. P. Hėbelis 
viename eilėraštyje, kurį ypač mėgo Gėtė, „„Vaiduoklis 
Kanderero gatvėje“, vartoja seną žodį „die Weserei". 
Jis reiškia rotušę ta prasme, kad joje susitelkia ben- 
druomenės gyvenimas ir išsiskleidžia, t. y. esti, mieste- 
lio būtis. Pagrindinis žodis (esmė) kyla iš veiksmažo- 
džio „esti“. „Esmė“ paraidžiui reiškia tą patį, ką ir 
„trukmė“, ir ne tik pagal prasmę, bet ir pagal skam- 
besį. Jau Sokratas ir Platonas kieno nors esmę mąsto 
remdamiesi tuo, kas „esti“ trunkančiojo esinio prasme. 
Tiesa, trunkantį esinį jie supranta kaip tai, kas visa- 
da egzistuoja (aei on). Tačiau tą, kas visada egzistuo- 
ja, jie įžvelgia tame, kas išlieka praeinančiuose daly- 
kuose. Šį išliekantį dalyką savo ruožtu jie suranda iš- 
vaizdoje (eidos, idea), pvz., „namo“ idėjoje. 

Per ją pasirodo tai, koks yra taip sudarytas esinys. 
Atskiri tikri ir galimi „namai“, priešingai, yra kintan- 
čios ir praeinančios „idėjos“ atmainos ir todėl priklau- 
so prie tokių dalykų, kurie netrunka visą laiką. 

Tačiau juk niekaip ir niekada negalima įrodyti, kad 
nuolat trunkantis dalykas turi glūdėti tame, ką Pla- 
tonas mąsto kaip „idėją“, Aristotelis — kaip to ži ēn 
einai (tai, kas jau iš anksto buvo), metafizika įvairiau- 
siais pavidalais — kaip essentia. 

Visa, kas esti, trunka nuolatos. Bet argi trukmė 
yra tik nuolatinis egzistavimas? Argi technikos esmė —- 
idėjos, apimančios visus techninius dalykus nuolatinio 
egzistavimo prasme, — yra trunkanti taip, kad susidaro. 
įspūdis, jog žodis „technika“ reiškia mitinę abstrak- 
ciją? Kaip esti technika, galima pamatyti tik remian- 
tis tuo nuolatiniu egzistavimu, kuriame įvyksta po- 


slata kaip išslaptinimo likimas. Vieną kartą Gėtė („Pa- 
sirenkančioji giminystė“, II dalis, 10 skyrius, novelė 
„Nepaprasti kaimynų vaikai") vietoj žodžio „nuolat eg- 
vistuoti“ pavartojo paslaptingą žodį „nuolat realizuo- 
tis“. Jo ausis čia išgirsta negirdimą žodžių „egzistuoti“ 
ir „realizuotis“ sąskambį. Ir jeigu mes vėl, įdėmiau 
negu iki šiol, apmąstysime, kas gi iš tikrųjų yra trun- 
kantis dalykas, ir galbūt tik tai ir yra vienintelis 
trunkantis dalykas,— tada galėsime pasakyti: tik tai, 
kas realizuota, trunka. Pirmapradiškai ir anksčiausiai 
trunkantis dalykas yra realizuojantis dalykas. 

Kaip technikos esmė, po-stata yra trunkantis daly- 
kas. Ar ji egzistuoja ir kaip realizuojantis pradas? 
Jau pats klausimas atrodo esąs akivaizdžiai klaidingas. 
Juk atsižvelgiant į tai, kas pasakyta, po-stata yra li- 
kimas, susitelkiantis į ekspioatuojantį išslaptinimą. 
Ekspioatavimas yra kas tik nori, bet jokiu būdu ne 
realizavimas. Taip atrodo, kol mes nekreipiame dėme- 
sio į tai, kad ir išspaudimas į tikrovės pastatymą kaip 
čia-stovėseną vis dar lieka pasiuntimas, žmogų išstu- 
miantis į išslaptinimo kelią. Kaip toks likimas, techni- 
kos esmė žmogų įsileidžia į tokį pradą, kurio pats žmo- 
gus negali nei išrasti, nei padaryti; juk tokio dalyko 
kaip žmogus, kuris yra žmogus, remdamasis tik savi- 
mi, apskritai nėra 5. 

Bet jeigu šis likimas, po-stata, yra didžiausias pa- 
vojus ne tik žmogaus esmei, bet ir išslaptinimui, ar dar 
gali šis siuntimas būti pavadintas realizavimu? Žino- 
ma, ir visų pirma tada, kai iš šio likimo privalo išaugti 
gelbstintis pradas. Kiekvienas išslaptinimo likimas vyks- 
ta remdamasis realizavimu ir yra toks realizavimas. 
Juk tik pastarasis padeda žmogui dalyvauti išslapti- 
nime; o tokio dalyvavimo reikalauja pats išslaptinimo 
vyksmas. Taip dalyvaudamas išslaptinime, žmogus pa- 
lenkiamas tiesos vyksmui. Realizuojantis pradas, vie- 
naip ar kitaip pasiunčiantis žmogų į išslaptinimą, pats 
savaime yra gelbstintis pradas. Juk jis duoda galimy- 
bę žmogui atsisukti į aukščiausią jo esmės didybę ir 
ją išvysti. Tokios didybės esmė — šioje žemėje puo- 
selėti nepaslėptį, o kartu su ja ir visų pirma — puo- 

selėti visų esybių paslėptį. Kaip tik po-statoje — kuri 
sukelia grėsmę, kad žmogus bus nublokštas į pastaty- 
mą, Kaip į tariamai vienintelį išslaptinimo būdą, ir jam 
iškils pavojus prarasti savo laisvės nulemtą esmę,— 
kaip tik šio didžiausio pavojaus akivaizdoje pasirodo 
giliausia, nesugriaunama žmogaus priklausomybė rea- 
lizuojančiam pradui, tarus, kad ir mes savo ruožtu 
pradedame kreipti dėmesį į technikos esmę. 

Taigi, nors mes mažiausiai to tikėjomės, technikos 
esmėje glūdi gelbstinčiojo prado atsiradimo galimybė. 

Todėl viskas priklauso nuo to, ar mes apmąstysime 
šį atsiradimą ir puoselėsime jo prisiminimą. Kaip tai 
įmanoma? Be viso kito, taip, kad mes išvystame tech- 
nikos esmę, užuot tik spoksoję į techninius dalykus. 
Kol vaizduojamės techniką kaip instrumentą, mes vis 
dar siekiame ją valdyti. Taip prasilenkiame su tech- 
nikos esme ê. 

Tuo tarpu jeigu mes keliame klausimą, kaip esti 
instrumentalumas kaip kauzalumo atmaina, mes pati- 
riame šią esamybę kaip išslaptinimo likimą. 

Pagaliau jeigu mes suvoksime, kad esmė esti rea- 
lizuojančiame prade, kuris žmogų įtraukia į dalyvavi- 
mą išslaptinime, tada atsiskleidžia štai kas: technikos 
esmė yra dviprasmiška intensyviausia šio Žodžio pras- 
me. Tokia dviprasmybė nukreipia į visokeriopo išslap- 
tinimo, t. y. tiesos, paslaptį 7. 

Viena vertus, po-stata įstumia į pastatymo siautulį, 
kuris iškreipia kiekvieną žvilgsnį į išslaptinimo vyks- 
mą, ir todėl sukelia didžiulę grėsmę žmogaus santykiui 
su tiesos esme. 

Kita vertus, po-stata vyksta realizuojančiame pra- 
de, kuris žmogui — iki šiol nepatyrusiam, bet galbūt 
įgysiančiam patirtį ateityje — leidžia dalyvauti tiesos 
esmės puoselėjime. Taip pasireiškia atsirandantis gelbs- 
tintis pradas. 

Pastatymo nesaikingumas ir gelbstinčio prado saikas 
prasilenkia, kaip žvaigždynų judėjime prasilenkia 
dviejų žvaigždžių keliai. Tačiau toks jų prasilenkimas 
yra jų artumos paslaptis. 

Žvelgdami į dviprasmišką technikos esmę, mes iš- 


vystame šią konsteliaciją, šį paslapties žvaigždyną °. 

Technikos klausimas yra konsteliacijos, kurioje 
įvyksta išslaptinimas ir įslaptinimas, kurioje skleidžiasi 
tiesos esmė, klausimas. 

Tačiau kuo mums pagelbės žvilgsnis į tiesos kons- 
leliaciją? Mes iįsižiūrime į pavojų ir išvystame gelbs- 
tinčiojo prado augimą. 

Tai mūsų dar neišgelbsti. Bet vis tiek mes pašaukti 
savo viltį nukreipti į stiprėjančią gelbstinčiojo prado 
šviesą. Kaip tai gali atsitikti? Tai gali atsitikti čia ir 
dabar, ir mažuose dalykuose, ir atsitikti taip, kad mes 
puoselėtume gelbstinčiojo prado augimą. Tai kartu reiš- 
kia, kad mes nė akimirką neišleistume iš akių didžiau- 
sio pavojaus. 

Technikos esmė kelia grėsmę išslaptinimui, joje 
glūdi grėsminga galimybė, kad bet koks išslaptinimas 
ištirps pastatyme ir viskas pradės atsiverti tik čia- 
stovėsenos nepaslėptyje. Žmogaus veikla negali tie- 
siogiai susidurti su šiuo pavojumi. Tačiau žmogus gali 
apmąstyti, kad bet koks gelbstintis pradas privalo tu- 
rėti aukštesnę prigimtį negu tai, kam gresia pavojus, 
bet kartu būti jam giminiškas, 

Galbūt tada jis taps pajėgus realizuoti pirmapradiš- 
kesnį išslaptinimą ir gelbstinčiajam pradui duoti gali- 
mybę švytėti pavojaus stichijoje, kuri techninėje epo- 
choje veikiau slepiasi negu pasirodo? 

Kadaise ne tik technika buvo vadinama /echnė. Ka- 
daise iechnė vadinosi ir toks išslaptinimas, kuris tiesą 
iškelia į švytinčiojo esinio švytėjimą. 

Kadaise technė reiškė ir tiesos iškėlimą į grožį. 
Technė reiškė ir dailiųjų menų poiėsis. 

Vakarų likimo pradžioje, Graikijoje, menai pakilo 
į aukščiausią jų teikiamo išslaptinimo aukštumą. Jie 
atnešė dievų artumą, jie davė galimybę atsiverti po- 
kalbiui tarp Dievo ir žmogaus likimų. Ir menas vadi- 
nosi tik technė. Tai buvo vienintelis, daugiakraštis iš- 
slaptinimas. Jis buvo nuolankus, promos, t. y. palenk- 
tas tiesos vyksmui ir puoselėjimui. 

Menai atsirado ne iš artistizmo. Meno kūriniais ne- 
buvo mėgaujamasi estetiškai. 


16. M. Heidegeris 

Kas buvo menas? Kas jis buvo nors trumpą, tačiau 
didingą laiką? Kodėl jis turėjo paprastą pavadinimą: 
technė? Kadangi jis buvo pa-keliantis išslaptinimas ir 
todėl priklausė poiėsis sričiai. Šis pavadinimas galų 
gale išlaikė tokį išslaptinimą kaip tikrinį vardą, api- 
mantį visus dailiuosius menus, — poezija, poetiškumas. 

Tas pats poetas, kurio žodžius: „Bet kur pavojus, 
ten atsiranda ir tai, kas gelbsti“, mes jau girdėjome, 
mums sako: ,,„...poetiškai gyvena žmogus šioje že- 
mėje"“. 

Poezija iškelia tiesą į švytėjimą to, ką Platonas 
„Fedre“ vadina to ekphanestaton, gryniausiai spindin- 
čiuoju. Poezija kiekvieną meną, kiekvieną esinio iš- 
slaptinimą iškelia į grožį. 

Ar dailieji menai vėl turi būti pašaukti poetiniam 
išslaptinimui? Ar išslaptinimas turi juos užangažuoti 
pirmapradiškiau, kad jie šitaip autentiškiau puoselėtų 
gelbstinčiojo prado augimą, kad iš naujo pažadintų 
žvilgsnį į realizuojantį pradą ir sustiprintų pasitikėji- 
mą šiuo pradu? 

Ar menas išlaikė šią savo aukščiausią esmingąją 
galimybę didžiausio pavojaus stichijoje, niekas žinoti 
negali. Bet mes galime nustebti. Dėl ko? Dėl kitos ga- 
limybės: dėl to, kad visur įsitvirtina technikos siautu- 
lys, kol pagaliau vieną gražią dieną visiems techniš- 
kiems esiniams viešpataujanti technikos esmė įsivieš- 
pataus tiesos vyksme. 

Kadangi technikos esmė nėra techninė, esmingas 
technikos apmąstymas ir lemtingos grumtynės su ja 
turi įvykti tokioje srityje, kuri, viena vertus, yra gi- 
miniška technikos esmei, bet, kita vertus, esmingai 
nuo jos skiriasi. 

Tokia sritis yra menas. Žinoma, tik tada, kai meninis 
apmąstymas savo ruožtu nelieka aklas tiesos konstelia- 
cijai, kurią mes ir paklausiame, 

Taip keldami klausimą, mes paliudijame padėties 
sunkumą, kai grynosios technikos akivaizdoje mes ne- 
bepatiriame technikos esmės, kai grynosios estetikos 
akivaizdoje mes nebesaugome meno esmės. Bet juo 


problemiškiau mes apmąstome technikos esmę, juo 
paslaptingesnė tampa meno esmė. 

Juo labiau mes priartėjame prie pavojaus, juo la- 
biau pradeda švytėti keliai į gelbstintį pradą, juo prob- 
lemiškesni tampame mes patys. 

Nes tik klausimas yra mąstymo pamaldumo ženklas. 

MOKSLAS IR APMĄSTYMAS 


Pagal įprastą vaizdinį, tą sritį, kurioje skleidžiasi dva- 
sinė ir kūrybinė žmogaus veikla, mes vadiname „kul- 
tūra“. Jai priskiriamas ir mokslas, jo plėtojimas ir or- 
ganizavimas. Taip mokslas priskiriamas vertybėms, ku- 
rias žmogus brangina ir kuriomis dėl skirtingų moty- 
vų jis suinteresuotas. 

Tačiau kol mokslą interpretuojame tokia kultūrine 
prasme, niekada negalime suvokti jo esmės ir svar- 
bos. Tas pat tinka ir menui. Dar ir mūsų dienomis 
jie lengvai dedami vienas šalia kito: menas ir mokslas. 
Ir meną galima įsivaizduoti kaip kultūrinės veiklos 
sektorių. Tačiau tuo atveju jo esmė lieka visiškai ne- 
suprasta. Esmės požiūriu menas yra šventenybė ir 


„prieglobstis, kur tikrovė kaskart iš naujo dovanoja 


žmogui iki tol paslėptą švytėjimą, kad toje šviesoje 
jis gryniau regėtų ir aiškiau girdėtų tai, kas prabyla 
jo esmei. 

Mokslas, kaip ir menas, nėra tik žmogaus kultūrinė 
veikla. Mokslas yra būdas, be to, lemtingas būdas, ku- 
riuo mums atsiveria visa, kas yra. 

Todėl mes privalome pasakyti: tikrovė, kurioje lai- 
kosi ir skleidžiasi šiandienos žmogus, savo pagrindi- 
niais bruožais ir vis labiau nulemiama to, kas vadina- 
ma Vakarų Europos mokslu. 

Jeigu mes apmąstome šį vyksmą, tada pasirodo, 
kad vakarinėje pasaulio dalyje per kelias istorines epo- 
chas mokslas išskleidė niekur kitur žemės rutulyje 
neregėtą jėgą, ir viskas vyksta taip, kad pagaliau ši 
jėga apims visą žemės rutulį. 

Ar mokslas yra tik pasiekęs tokią milžinišką galią 


žmogaus kūrinys, ir todėl galima manyti, kad vieną 
gražią dieną žmogaus valia, kokių nors komisijų spren- 
dimu jį pavyks vėl panaikinti? Ar čia vyksta kažkas 
didingesnio ir lemtingo? Ar moksle viešpatauja kažkas 
daugiau negu tik žmogaus troškimas žinoti? ! Iš tikrųjų 
yra kaip tik taip. Čia vyksta kažkas kita. Tačiau šitas 
„kita“ slepiasi nuo mūsų, kol mes laikomės įprastinių 
vaizdinių apie mokslą. 

Šitas „kita“ yra turinys, persmelkiantis visus moks- 
lus, tačiau jiems patiems nepasirodantis. Kad šis turi- 
nys pasirodytų mums, turi būti pasiektas pakankamas 
aiškumas, kas yra mokslas. Kaip mes turėtume tai 
pasiekti? Lengviausiai, atrodytų, aprašydami nū- 
dienos mokslinę industriją. Toks aprašymas galėtų pa- 
rodyti, kaip mokslai jau ilgą laiką vis ryžtingiau, bet 
kartu nepastebimai skverbiasi į visas dabartinio gy- 
venimo organizacines formas: į pramonę, ekonomiką, 
švietimą, politiką, karybą ir į visokiausių rūšių publi- 
cistiką. Pažinti šį įsiskverbimą yra svarbu. Tačiau kad 
galėtume jį pavaizduoti, iš pradžių privalome suprasti, 
kur glūdi mokslo esmė. Ją galima nusakyti vienų trum- 
pu sakinių. Jis skamba taip: mokslas yra realybės 
teorija. 

Si tezė nepretenduoja pateikti gatavą apibrėžimą 
ar patogią formulę. Tezėje glūdi tik klausimai. Jie iš- 
ryškės aiškinantis tezę. Visų pirma reikia pabrėžti, kad 
pavadinimas „mokslas“ tezėje „mokslas yra realybės 
teorija“ visada pažymi tik naujųjų amžių modernųjį 
mokslą. Tezė „mokslas yra realybės teorija“ neliečia 
nei viduramžių, nei antikos mokslo. Nuo realybės teo- 
rijos viduramžių doctrina skiriasi taip esmingai, kaip 
ši nuo antikinio epistėmė. Tačiau moderniojo europie- 
tiškojo mokslo, dabar tapusio globaliniu, esmė glūdi 
graikų mąstyme, kuris nuo Platono laikų vadinamas 
filosofija. 


Ši nuoroda jokiu būdu neturi sušvelninti revoliu- 
cinio naujųjų amžių žinijos pobūdžio; visai priešingai: 
naujųjų amžių žinijos išskirtinumas reiškiasi ryž- 
tinga išsklaida tam tikro bruožo, kuris liko neišskleis- 
tas graikiškos žinijos esmėje ir kuris reikalauja grai- 

kiškos žinijos kaip tik tam, kad taptų kažkas jai prie- 
šinga. 

Kas, šiandien klausdamas, svarstydamas, o todėl kar- 
tu ir veikdamas, rizikuoja prasismelkti į kasdien mūsų 
patiriamo pasaulio netvarumo giluminę tėkmę, tas pri- 
valo ne tik atkreipti dėmesį į tai, kad mūsų dienų pa- 
saulyje viešpatauja moderniojo mokslo nulemtas sieki- 
mas pažinti, bet kartu ir pirmiausia jis turi suprasti, kad 
kiekvienas apmąstymas apie tai, kas dabar yra, gali 
atsirasti ir išsiskleisti tik tada, jeigu jis įleidžia šaknis 
į mūsų istorinės egzistencijos pagrindą, remdamasis 
dialogų su graikų mąstytojais ir jų kalba. Toks dialogas 
vis dar laukia savo pradžios. Jis dar tik vos vos pa- 
rengtas ir pats mums yra tik išankstinė neišvengiamo 
dialogo su Rytų Azijos pasauliu sąlyga. 

Dialogas su graikų mąstytojais, t. y. kartu ir su 
poetais, jokiu būdu nėra joks modernusis antikos re- 
nesansas. Be to, jis neišreiškia jokio istorinio smalsulio 
tam, kas tuo tarpu yra praeityje, bet gali padėti pa- 
aiškinti atskirų moderniojo pasaulio bruožų istorinį 
atsiradimą. 

Tas pradas, kuris buvo apmąstytas ir sukurtas grai- 
kų senovės pradžioje, ir šiandien yra dabartiškas, toks 
dabartiškas, kad jo esmė, paslėpta nuo jo paties, visur 
laukia mūsų ir mus liečia, — ir labiausiai liečia ten, 
kur mes mažiausiai to tikimės, būtent moderniosios 
technikos viešpatijoje, kuri antikai buvo visai svetima, 
tačiau, nepaisant to, kaip tik antikoje turi savo šaknis. 

Kad patirtume tokį istorijos dabartiškumą, mes pri- 
valome nusikratyti vis dar viešpataujančio istoriologi- 
nio istorijos vaizdinio. Istoriologija interpretuoja isto- 
riją kaip objektą, kurio rėmuose skleidžiasi, mainosi ir 
praeina įvykiai. 

Tezėje „mokslas yra realybės teorija“ tai, kas anks- 
ti apmąstyta ir anksti nulemta, lieka dabartiška. 

Dabar mes aiškinamės šią tezę dvejopu požiūriu. 
Visų pirma mes klausiame: ką reiškia „realybė“? Be 
to, mes klausiame: ką reiškia „teorija“? 

Aiškinimas turi kartu parodyti, kaip abu dalykai, 
realybė ir teorija, savo esme abipusiškai susiję. 


Kad paaiškintume, ką tezėje „mokslas yra realybės 
teorija“ reiškia pavadinimas „realybė“, laikysimės žo- 
džio reikšmės. Realybę sudaro to, kas veikia, veiklos 
sritis. Ką reiškia „veikti“? Atsakant į šį klausimą, rei- 
kia remtis etimologija. Tačiau svarbiausia, kaip tai bus 
padaryta. Paprastas senų ir nebevartojamų žodžių reikš- 
mių konstatavimas, šių reikšmių iškėlimas ketinant jas 
panaudoti dabartinėje kalbėsenoje niekur neveda, tik į 
savivalę. Priešingai, remiantis ankstesne žodžio reikšme 
ir jos kaita, dera įžvelgti tą turinį, kurį žodis išreiškia. 
Dera šį turinį apmąstyti kaip tokią sritį, kurioje sklei- 
džiasi žodžiu išreikštas dalykas. Tik taip žodis praby- 
la, prabyla kaip reikšmių visuma, dėl kurios mąstymo 
ir kūrybos istorijoje išsiskleidžia žodžiu išreikštas da- 
lykas. 

„Veikti“ reiškia „daryti“. Ką reiškia „daryti“? Žo- 
dis priklauso indogermaniškai šakniai dhe; iš jos kyla 
ir graikiškasis thesis: teigimas, pastatymas, padėtis. Ta- 
čiau šis darymas yra suvokiamas ne tik kaip žmogiška 
veikla ir, svarbiausia, ne tik kaip veikla akcijos ir 
operacijos prasme. Augimas, gamtos (physis) sklaida 
yra darymas, ir būtent tikslia žodžio thesis prasme. Tik 
vėlesniais laikais žodžiai physis ir thesis supriešinami, 
o tai vėl tampa įmanoma tik todėl, kad jų pagrindas 
yra tas pats?. Physis yra thesis: spontaniškas pa-dėji- 
mas, pa-statymas, išvedimas į čČia-esatį. Tokia prasme 
darantysis yra veikiantysis, yra čia-esantysis savo čia- 
esatyje. Taip suprastas žodis „veikti“, t. y. iš-vesti, 
įvardija tą būdą, kuriuo čia-esti čia-esinys. Veikti reiš- 
kia iš-vesti, ar būtų taip, kad kažkas spontaniškai iš- 
si-veda į čČia-esatį, ar taip, kad kieno nors iš-vedimą 
realizuoja žmogus. Viduramžių kalba mūsų vokiškas 
žodis wirken reiškia dar ir namų, įrankių, paveikslų pa- 
darymą; vėliau wirken reikšmė susiaurėja iki padary- 
mo siuvimo, mezgimo, audimo prasme. 

Realybė yra tei, kas veikia, kas padaryta: iš-ve- 
dantis ir iš-vestas į čia-esatį. Tuo atveju plačiai ap- 
mąstyta „realybė“ reiškia „į čia-esatį iš-vestas esinys“, 
savyje užbaigta išsivedančiojo esinio čia-esatis. Wirken 
(veikti) priklauso indogermaniškai šakniai uerg; iš čia 

kyla mūsų žodis Werk (kūrinys) ir graikiškas žodis 
ergon. Tačiau būtina ypač pabrėžti: wirken ir Werk 
pamatinis bruožas glūdi ne žodžiuose efficere ir effec- 
tus, bet tame, kad kas nors išeina į nepaslėptį. Net 
ten, kur graikai — būtent Aristotelis — kalba apie 
tai, kas lotyniškai buvo vadinama causa efficiens, jie 
niekada neturi galvoje kokio nors efekto realizavimo. 
Tai, kas baigiasi ergon pavidalu, kartu yra tai, kas iš- 
si-veda į pilnatvišką čia-esatį; ergon yra tai, kas čia- 
esti autentiška ir aukščiausia prasme. Todėl ir tik todėl 
autentiškojo čia-esinio čia-esatį Aristotelis vadina ener- 
gija ar net entelechija. Entelechija yra laikymasis už- 
baigtume (t. y. čia-esaties užbaigtume). Aristotelio su- 
kurti autentiškos čia-esinio, čia-esaties pavadinimai sa- 
vo reikšme visiškai skiriasi nuo vėlesnės, naujaisiais 
amžiais atsiradusios energeia kaip „energijos“ ir ente- 
lecheia kaip „entelechijos, t. y. sugebėjimo ir polinkio 
veikti, reikšmės. 

Pamatinis Aristotelio pavadinimas, pažymintis čia- 
esatį, energeia, tik tada patenkinamai išverčiamas mū- 
sų žodžiu „realybė“, kai mes savo ruožtu žodį „veikti“ 
mąstome graikiškai: išvesti į nepaslėptį ir čia-esatį. „Es- 
mė“ yra tos pačios kilmės žodis kaip ir „palaikyti“, iš- 
likti. Čia-esatį mes mąstome kaip palaikymą to, kas, 
ateidamas į nepaslėptį, čia pasilieka. Tačiau nuo po- 
aristotelinių laikų žodžio energeia reikšmė „,palaiky- 
mas-kūrinyje" (im-Werk-Wžhren)  nuslopinama kitų 
reikšmių. Romėnai žodį ergon verčia, t. y. mąsto, orien- 
tuodamiesi į operatio kaip actio ir vietoj energeia sa- 
ko actus, o tai yra visai kitoks žodis, turintis visai ki- 
tokią reikšmę. Tai, kas iš-vesta, dabar pasirodo kaip 
tai, kas atsiranda kaip operatio rezultatas. Rezultatas 
yra tai, kas seka iš kokio nors actio: pa-sekmė. Da- 
bar realu yra tai, kas yra pasekmė. Pasekmė sukelta 
dalyko, kuris eina prieš ją — priežasties (causa). Da- 
bar realybė pasirodo causa efficiens kauzalumo švie- 
soje. Net Dievas teologijoje — ne tikėjime — pateikia- 
mas kaip causa prima, kaip pirmoji priežastis. Galų 
gale priežasties-pasekmės santykio sklaidoje į pirmąjį 
planą išeina seka-vienas-po-kito, o kartu ir laiko tėk- 


mė. Kantas kauzalumą interpretuoja kaip laiko sekos 
taisyklę. Naujausiuose V. Heizenbergo darbuose kau- 
zalumo problema yra grynai matematinė laiko mata- 
vimo problema. Tačiau su šiuo realaus esinio realybės 
pasikeitimu yra susijęs kitas, ne mažiau esmingas pa- 
sikeitimas. Padarinys, suvoktas pasekmės prasme, pasi- 
rodo kaip daiktas, pagamintas tam tikro veiksmo, t. y. 
šiuo atveju pastangos ir darbo. Tokio veiksmo pasek- 
mė yra faktas. Žodis „faktiškas“ šiandien vartojamas 
įtvirtinimo prasme ir reiškia tą patį, ką „tikras“, „ne- 
abejotinas“. Užuot sakę „taip tikrai yra", mes sakome 
„taip faktiškai yra“, „taip yra realiai“. Tačiau tai, kad 
žodis „realus“, prasidėjus naujiesiems amžiams, nuo 
XVII a. reiškia tą patį, ką ir žodis „tikras“, nėra nei 
atsitiktinumas, nei nekaltas žodžių reikšmių kaitos kap- 
rizas. 

„Realybė“ faktiškumo prasme dabar yra priešingy- 
bė tam, kas nesiduoda patvirtinama ir pasirodo kaip 
Eryncji regimybė ar paprasia nuomonė. Bet ir šia 
daug kartų pasikeitusia reikšme „realybė“ vis dar iš- 
laiko ankstyvąjį — tiesa, dabar silpniau ir kitaip pa- 
sireiškiantį — pamatinį Čia-esaties, iš savęs iškeliančios 
save pačią, bruožą. 

Tačiau dabar ji pasirodo kaip pasekmė. Padarinys 
lemia tai, kad jo dėka čia-esinys pasiekia tam tikrą 
tvirtą būseną ir pasirodo kaip tokia įtvirtinta stovėse- 
na. Realybė pasirodo kaip priešais-stovėsena (Gegen- 
Stand). 

Žodis „objektas“ (Gegenstand) pirmąkart pasirodo 
XVIII a. kaip vokiškas lotyniškojo žodžio obiectum 
vertinys. Žodžiai „priešstata“ ir „priešstatymas“ Gėtei 
įgijo ypatingą svorį, ir šis dalykas turi savo gilias 
priežastis. Tačiau nei viduramžių, nei graikų mąstymas 
čia-esinio neinterpretuoja kaip priešstatos (objekto). Tą 
čia-esinio čia-esaties būdą, kuris naujaisiais amžiais 
pasirodo kaip objektas, mes dabar pavadinsime objek- 
tiškumu. 

Visų pirma tai yra pačios čia-esaties tipas. Tačiau 
tai, kaip čia-esaties objektiškumas išeina į pirmą pla- 
ną ir kaip čia-esinys tampa prieš-statos objektu, gali 

mums atsiverti tik tada, kai mes paklausime: kas yra 
realybė, siejama su teorija, taigi tam tikra prasme 
teorijos dėka? Kitaip tarus, dabar mes keliame tokį 
klausimą: ką tezėje „mokslas yra realybės teorija“ 
reiškia žodis „teorija“? Pavadinimas „teorija“ kilęs iš 
graikiškojo veiksmažodžio theorein. Su juo susijęs 
daiktavardis yra theūria. Šie žodžiai turi gilią ir pa- 
slaptingą prasmę. Veiksmažodis thečrein išaugo iš 
dviejų šakninių žodžių: žhea ir horao. Thea (plg. „teat- 
ras“) yra vaizdas, išvaizda, per kurią kas nors pasirodo, 
reginys, per kurį kas nors aisiveria. Šią išvaizdą, per 
kurią esinys pasirodo, kas jis esąs, Platonas vadina 
eidos. Šios išvaizdos pamatymas, eidenai, yra žinoji- 
mas. Antrasis šakninis žodis, įeinantis į žodį theðōrein, 
reiškia ką nors išvysti, įtraukti į regraiį, ką nors pa- 
matyti. Tai reiškia: theðrein yra thean horan išvaiz- 
dą, per kurią pasireiškia esinys, išvystyti ir tokio žvilgs- 
nio dėka būti prie esinio ji regint. 

Tokį gyvenimo būdą (bios), kurio tipą nulemia ihed- 
rein ir kuris atsiduoda teorijai, graikai vadino bios 
theorėtikos — stebėtojo gyvenimo būdu. Stebėtojas yra 
tas, kuris stebi grynąjį esinio švytėjimą. Kitaip negu 
šis, bios praktikos yra toks gyvenimo būdas, kuris at- 
sideda veiksmui ir gaminimui. Pabrėždami šį skirtumą, 
mes turime įsidėmėti vieną dalyką: bios theðrētikos, 
kontempliaiyvus gyvenimo būdas, ypač savo gryniau- 
siu pavidalu kaip mąstymas, graikams yra aukščiausio 
tipo veikla. Theoria yra tobuliausia žmogaus būties 
forma pati savaime, o ne dėl kokios nors pridėtinės 
naudos. Juk theðria yra grynasis santykis su išvaizda 
esinio, kuris švytėdamas palyti žmogų, kadangi ap-švie- 
čia dievų buvimą. Kitas theorein bruožas, kad ji duo- 
da galimybę išgirsti ir išvysti esinio archai ir aitiai, 
Čia išskleistas negali būti, nes tai pareikalautų ap- 
mąstyti, kaip graikai suvokė tai, ką mes nuo seno in- 
terpretuojame kaip principium ir causa, pagrindą ir prie- 
žastį (plg.: Aristotelis. Nikomacho etika, VI, kn. 2, 
1139 ir toliau). 

Su aukščiausia padėtimi, kurią iheoria užima grai- 
kiškame bios, siejama ta aplinkybė, kad graikai, turėję 


unikalią šnekos ir mąstymo manierą, t. y. unikalų 
šnekos ir suvokimo būdą, žodyje theoria galėjo girdėti 
ir kitą akcentą. Abu šakniniai žodžiai thea ir orao, ki- 
taip kirčiuojami, galėjo reikšti: thea ir Ora. Thea yra 
dievaitė. Dievaitės pavidalu ankstyvajam mąstytojui 
Parmenidui pasirodo Alėtheia, nepaslėptis, kurios dė- 
ka ir per kurią esti esinys. Žodį alėtheia verčiame lo- 
tynišku žodžiu veritas ir vokišku Wahrheit (tiesa). 

Graikiškas žodis ōrą reiškia atodairą, kurią mes 
parodome, pagarbą ir dėmesį, kuriuos mes dovanoja- 
me. Jeigu žodį theðria mes dabar mąstysime remdamie- 
si pastarosiomis šakninių žodžių reikšmėmis, tada theð- 
ria yra pagarbus dėmesys esinio nepaslėpčiai. Teorija 
senąja, t. y. ankstyvąja, bet jokiu būdu ne pasenusia 
prasme yra puoselėjanti tiesos žiūra. Mūsiškis seno- 
vės vokiečių aukštaičių žodis Wara (iš kurio kilę wah- 
ren ir Wahrheit) kilęs iš tos pačios šaknies kaip ir 
graikų horao, ra: Fora. 

Daugiareikšmė ir bet kuriuo požiūriu gili graikiš- 
kai apmąstytos teorijos prasmė lieka užgožta, kai mes 
šiandien fizikoje kalbame apie reliatyvumo teoriją, bio- 
logijoje — apie paveldimumo teoriją, jurisprudencijo- 
je — apie prigimtinės teisės teoriją, istorijoje — apie 
ciklų teoriją. Ir vis dėlto moderniškai suvoktą teoriją 
vis dar lydi ankstyvosios theoria šešėlis. Pirmoji gy- 
vena pastarosios sąskaita, tačiau ne išoriškai konsta- 
tuojama istorinės priklausomybės prasme. Kas čia vyks- 
ta, paaiškės, jeigu mes iškelsime tokį klausimą: kas 
yra „teorija“, paminėta tezėje „modernusis mokslas yra 
realybės teorija“, skirtinga nuo ankstyvosios theoria? 

Atsakysime kaip galima trumpiau, pasirinkdami iš 
pirmo žvilgsnio paviršutinišką kelią. Atkreipsime dė- 
mesi į tai, kaip graikiškas žodis the0rein ir theoria 
verčiamas į lotynų ir vokiečių kalbas. Mes sąmoningai 
sakome „žodis“, o ne „žodžiai“, kad parodytume, jog 
kalbos esmę ir sklaidą kiekvieną kartą lemia likimas. 

Romėnai žodį theorein verčia contemplari, žodį 
theoria — contemplatio. Vertimas, išreiškiantis romė- 
nų kalbos dvasią, t. y. romėniškąją būtį, vienu kirčiu 
sunaikina tą esmę, kurią išsako graikiškas žodis. Ka- 

dangi contemplari reiškia: ką nors padalinti į barus 
ir juos aptverti. Templum — tai graikiškas temenos °, 
atsirandantis iš visai kitokios patirties negu theoðrein. 
Temnein reiškia: atpjauti, atidalinti. Tai, kas nedalu, 
yra atmēton, a-iomon, atomas. 

Lotyniškas templum iš pradžių reiškia danguje ir že- 
mėje atidalintą barą, dangaus dalį, vietą danguje pa- 
gal saulės judėjimą. Į ją orientuodamiesi būrėjai iš 
paukščių skrydžio tvarkė savo stebėjimus, pagal paukš- 
čių skrydį, riksmą ir lesimą numatydami ateitį (plg. 
Ernout-Meillet. Dictionnaire étymologique de la langue 
latine.—1951.— P. 1202: coniemplari dictum est a temp- 
lo, i e. loco qui ab omni parte aspici, vel ex quo 
omnis pars videri potest, quem antiqui templum 
nominabant *). 

Contemplaiio virtusioje theðria pasireiškia jau grai- 
kų mąstyme nujaučiamas pjaustančios, dalijančios žiū- 
ros Momentas. Padaliiančio, įsibraunančio požiūrio į 
tai. kas turi būti pagaunama akimi, bruožai pradedā 
nulemti pažinimą. Tačiau nei dabar viia contempiativa 
vis dar skiriamas nuo vita activa. 

Krikščioniškųjų viduramžių dievobaimingumo ir teo- 
logijos kalboje minėtas skirtumas vėl įgauna kitokią 
prasmę. Čia kontempliuojantis vienuoliškas gyvenimas 
priešinamas veikliam pasaulietiškam gyvenimui. 

Vokiškas contemplatio vertinys skamba taip: stebė- 
jimas (Betrachtung). Graikiškasis theūrein, esinio iš- 
vaizdos regėjimas, dabar pasirodo kaip stebėjimas. Teo- 
rija yra realybės stebėjimas. Tačiau ką gi reiškia tas 
stebėjimas? Kalbama apie stebėjimą religinės medita- 
cijos ir susikaupimo prasme. Toks stebėjimas priklauso 
ką tik paminėto vita contemplativa sričiai. Be to, kal- 
bama apie stebėjimą paveikslo, kurio akivaizdoje at- 
sipalaiduojame. Taip vartojant kalbą, žodis „stebėji- 
mas“ vis dar lieka artimas žiūrai ir atrodo, kad jis 
reiškia tą patį, ką ir ankstyvoji graikų theoria. Tačiau 
toji „teorija“, kurios pavidalu pasirodo modernusis 
mokslas, yra kažkas iš esmės skirtinga nuo graikiško-. 
sios „iheoria“. Todėl jeigu žodį „teorija“ verčiame žo- 

252 džiu „stebėjimas“, tada žodžiui „stebėjimas“ suteikia- 


me kitokią reikšmę, ne išgalvotą savivališkai, bet pir- 
mapradiškai kylančią iš jo paties. Jeigu rimtai pažvelg- 
tume į tai, ką įvardija vokiškas žodis „stebėjimas“, 
lada atskleistume naujumą, glūdintį moderniajame 
moksle kaip realybės teorijoje. 

Ką reiškia stebėjimas (Betrachtung)? Siekti (trach- 
len) yra lotyniškasis iraciare — apdoroti, perdirbti. Ko 
nors siekti reiškia: dėl ko nors darbuotis, jį persekioti, 
sekti jam iš paskos, kad jį garantuotum. Pasak šios 
interpretacijos, teorija kaip stebėjimas yra įdėmus ir 
įtvirtinantis realybės apdorojimas. Tačiau toks mokslo 
apibūdinimas akivaizdžiai įstieštarautų jo esmei. Juk 
mokslas kaip teorija yra būtent „tecriškas“. Juk nuo 
realybės apdorojimo jis atsiriboja. Jis viską daro tam, 
kad realybę suvoktų kuo gryniau. Jis neįsibrauna į 
realy ne Kad ja pake istu. Skelbiama, kad grynas moks- 
las yra „betikslis“. E 

lr vis dėlto: modernusis mokslas kaip teorija stebė- 
jimo-siekimo (Be-trachiens) prasme yya užmaskuotas 
įsibraunantis tikrovės apdorojimas. Kaip tik šio apdo- 
rojimo dėka mokslas atitinka tam tikrą pamatinį pačios 
realybės bruožą. Realybė yra save išstatanti esatis. Nau- 
jaisiais amžiais šis bruožas pasirodo tuo būdu, kad rea- 
lybės esatiis įstatoma į obiektiškumą. Tokią objektišką 
esaties sklaidą atitinka mokslas, kiek jis kaip teorija sa- 
vo ruožtu real ybe priverčia išeiti į objektiškumą. Moks- 


las realybę pastato. Jis ją pastato taip, kad realybė“ 


kiekvienąkart pasirodo kaip padarinys, t y. kaip nu- 
statytų priežasčių numatomos pasekmės. Taip realybė 
numatoma ir apžvelgiama jos pasekmių požiūriu. Rea- 
lybė yra užsitikrinama savo obiektiškumu. Iš čia atsi- 
randa objektų, kuriuos gali sekti specifinis mokslinis 
stebėjimas, sritys. Persekiojantis stebėjimas, visą realy- 
bę įtvirtinantis kaip numatomą objektiškumą, yra pa- 
matinis bruožas tokio suvokimo, dėl kurio naujųjų am- 
žių mokslas atitinka realybę. Tačiau viską nulemiantis 
darbas, kuris tokį suvokimą realizuoja kiekvieno moks- 
lo srityje, yra toks realybės apdorojimas, kuris realy- 
bę apskritai pirmąkart įspraudžia į objektiškumą, ir 
taip visa realybė kaip objektų įvairovė iš anksto per- 

tvarkoma, orientuojantis į persekiojantį įtvirtinimą. Tai, 
kad esatis, pvz. gamta, žmogus, istorija, kalba kaip 
realybė, įstatoma į savo objektiškumą, kad kartu su 
šiuo vyksmu mokslas tampa teorija, persekiojančia 
realybę ir ją įtvirtinančia objektiškumo pavidalu, vi- 
duramžių žmogui būtų keista, o graikiškam mąsty- 
mui — neįprasta. 

Todėl modernusis mokslas, kaip realybės teorija, nė- 
ra kažkas savaime suprantama. Jis nėra tik žmogaus 
konstruktas; jis nėra ir pačios realybės padarinys. Vi- 
sai priešingai — esinio esatis mokslo esmę sukelia kaip 
tik tą akimirką, kai esatis įsistato į realybės cbjektiš- 
kumą. Ši akimirka, kaip ir visos kitos į ją panašios, 
lieka paslaptinga. Ne tik didžios mintys ateina tarsi ba- 
landžių kojytėmis, bet visų pirma taip pasikeičia vi- 
sokeriopo esinio esatis. 

Teorija kaskart įtvirtina kokią nors realybės sritį 
kaip savo objektų regioną. Regioninis objektiškumo 
pobūdis reiškiasi tuo, kad objektiškumas iš anksto nu- 
žymi klausimų kėlimo perspektyvas. Kiekvienas tam 
tikrame moksliniame regione iškylantis naujas reiški- 
nys yra apdorojamas tol, kol jis priderinamas prie teo- 
rijos normuojamos objektinės visumos. Kartais pakei- 
čiama pati teorija. Tačiau objektišikumo kaip tokio 
pamatiniai bruožai lieka nepakitę. Iš anksto nustatytas, 
veikseną ir požiūrį į esinį nulemiantis principas — jį 
apmąstant griežtai — sudaro esmę to, kas vadinama 
„tikslu“. Jeigu kas nors yra nulemta vidinio tikslo, tai 
visų pirma grynoji teorija. Ji nulemiama esinio ob- 
jektiškumo. Jeigu šito atsisakoma, mokslo esmė yra 
paneigiama. Tokia yra, pvz., prasmė teiginio, kad mo- 
dernioji atominė fizika jokiu būdu neatmeta klasikinės 
Galilėjaus ir Niutono fizikos, o tik ją apriboja tam tikra 
sritimi. Tačiau toks apribojimas kartu yra gamtos teo- 
riją normuojančio objektiškumo, pagal kurį gamta su- 
vokiama kaip erdviška-laikiška, tam tikru būdu apskai- 
čiuojama dinaminė visuma, patvirtinimas. 

Kadangi modernusis mokslas yra teorija minėta pras- 
me, moksliniame stebėjime lemtingą prioritetą turi sie- 
kimo, t. y. persekiojančios įtvirtinančios veiksenos, bū- 


das, t. y. metodas. Vienas dažnai cituojamas Makso 
Planko teiginys skamba taip: „Iš tikrųjų yra tik tai, 
ką galima išmatuoti“. Tai reiškia: tai, kas mokslui, šiuo 
atveju fizikai, galioja kaip tikras pažinimas, yra nu- 
lemta su gamtos objektiškumu susijusios galimybės iš- 
matuoti, vadinasi, matuojančios veiksenos galimybių. 
Tačiau Makso Planko teiginys yra teisingas tik todėl, 
kad jis išreiškia kažką, kas priklauso ne tik gamtos 
mokslo, bet ir viso moderniojo mokslo esmei. Visose 
realybės teorijose realizuota persekiojanti įtvirtinanti 
veiksena yra skaičiavimas. Žinoma, šio pavadinimo 
mes neturime suprasti pernelyg siaurai, jį suvokdami 
kaip operavimą skaičiais. Skaičiuoti plačiąja, esminga- 
ja prasme reiškia: -<su-kuo. nors skaitytis, t. y. į ką nors 
kreipti dėmesį, ko nors tikėtis, t. y. ko nors laukti. 
Šiuo požiūrių- Let koks realybės suobjektinimas yra 


skaičiavimas, ar jis kauzaliai iš priežasčių apskaičiuotų 


padarinius, ar morfologiškai objektus paverstų 
vaizdu, ar įtvirtintų pasekmių ir tvarkos ryšių nustaty- 
mo principus. Nors matematika nėra joks skaičiavi- 
mas — operavimo skaičiais prasme,— nukreiptas į kie- 
kybinių rezultatų nustatymą, tačiau nepaisant to ji 
yra toks skaičiavimas, kuris visur nukreiptas į sistemi- 
nių ryšių palyginamumą remiantis lygtimis ir kuris to- 
dėl iš anksto „skaitosi“ su vieninga pamatine lygtimi, 
tinkančia bet kokiai galimai sistemai. 

Kadangi modernusis mokslas, kaip realybės teorija, 
remiasi metodo vyravimu, jis, kaip objektų regionų 
įtvirtinimas, juos privalo atriboti vieną nuo kito ir tas 
atribotas sritis įrėminti į disciplinas, t. y. specializuoti. 
Realybės teorija neišvengiamai yra specializuotas moks- 
las. 

Kokio nors objektų regiono tyrinėjimas išsiskleis- 
damas privalo įsigilinti į tam regionui priklausančių 
objektų struktūrinę specifiką. Toks įsigilinimas į spe- 
cifiškumą specialiojo mokslo veikseną paverčia spe- 
cializuotu tyrinėjimu. Todėl specializacija jokiu būdu 
nėra moderniojo mokslo klaida, išsigimimas ar nuo- 
smukio rezultatas. Be to, specializacija nėra tik neiš- 

vengiamas blogis. Ji yra būtinas ir pozityvus moder- 
niojo mokslo esmės padarinys. 

Objektų regionų apribojimai, jų įrėminimas į spe- 
cializuotas zonas mokslų neišblaško, bet pirmąkart nu- 
stato ribinius jų tarpusavio ryšius, ir dėl šito išsiskiria 
paribio sritys. Iš pastarųjų kyla savotiška varomoji 
jėga, duodanti galimybę išspręsti naujas, dažnai le- 
miamas problemas. Šie faktai gerai žinomi. Jų pagrin- 
das lieka mįslingas, toks mįslingas kaip ir visa moder- 
niojo mokslo esmė. 

Tiesa, šią esmę mes dabar apibūdinome taip, kad 
tezę „mokslas yra realybės teorija“ paaiškinome orien- 
tuodamiesi į abu pagrindinius terminus. Tai galima 
laikyti pasirengimu antrajam žingsniui, kurį žengdami 
mes klausiame: koks neregimas turinys glūdi mokslo 
esmėje? 

Šį turinį mes pastebėsime, jeigu, imdami kaip pa- 
vyzdį kai kuriuos mokslus, atkreipsime dėmesį į tai, 
kaip kaskart atskiruose mokslų objektų regionuose 
konstruojamas objektiškumas. Fizika, į kurią, kalbant 
apytikriai, dabar įeina makrofizika ir atominė fizika, 
astrofizika ir chemija, stebi gamtą (physis) tiek, kiek 
gamta interpretuojama kaip negyvoji gamta. Tokio 
objektiškumo srityje gamta pasirodo kaip medžiaginių 
kūnų dinaminė sistema. Pamatinis kūniškumo bruožas 
yra nepersmelkiamumas, kuris savo ruožtu taip pat pa- 
sirodo kaip tam tikra elementarių objektų dinaminė 
visuma. Patys šie objektai ir jų visuma klasikinėje fi- 
zikoje interpretuojami kaip mechaninė geometrinių 
taškų sistema, o mūsų dienų fizikoje vadinami „bran- 
duoliu" ir „lauku“. Tuo pagrindu kiekvieną erdvinių 
kūnų dinaminę būseną klasikinė fizika apibrėžia, t. y. 
vienareikšmiškai numato, tiek pagal jų vietą, tiek pagal 
impulsą. Priešingai, atominėje fizikoje dinaminę buūse- 
ną įmanoma apibrėžti arba tik pagal vietą, arba tik 
pagal impulsą. Atitinkamai klasikinė fizika laikosi po- 
zicijos, kad gamtą galima apskaičiuoti ir numatyti vie- 
nareikšmiškai ir absoliučiai tiksliai, o tuo tarpu ato- 
minė fizika suponuoja tik tokį objektų visumos įtvir- 
tinimą, kuris turi statistinį pobūdį. 

Materialios gamtos objektiškumas moderniojoje ato- 
minėje fizikoje atskleidžia visai kitokius pamatinius 
bruožus negu klasikinėje fizikoje. Pastaroji — klasiki- 
nė fizika — gali būti įtraukta į atominę fiziką, bet ne 
priešingai. Branduolinė fizika jau negali būti apimta 
klasikinės fizikos. Tačiau nepaisant to ir modernioji 
branduolinė, ir lauko fizika vis dar lieka fizika, t. y. 
mokslas, t. y. teorija, kuri realybės objektus palenkia 
jų objektiškumui, kad juos įtvirtintų kaip objektišku- 
mo vienį. Ir modernioji fizika siekia įtvirtinti tuos ele- 
mentarius objektus, iš kurių susideda visi kiti viso 
regiono objektai. Ir moderniosios fizikos vaizdiniai 
orientuoti į tai, kad „būtų galima išvesti vieną vienin- 
telę pamatinę lygtį, iš kurios apskritai kyla visų ele- 
mentarių dalelių savybės, vadinasi, ir materialūs san- 
tykiai“ (Heisenberg. Die gegenwärtigen Grundprobleme 
der Atomphysik. Pig. Wandlungen in den Grundlagen 
der Naturwissenschaft, 8 Auflage.—1946.— S. 08). 

Ši schemiška nuoroda į skirtumus tarp naujųjų am- 
žių fizikos raidos epochų paaiškina, kur įvyksta perėji- 
mas nuo vienos epochos prie kitos — objektiškumo, 
į kurį įstatoma gamta, patyrime ir apibrėžtyje. Bet 
pereinant nuo geometrinės klasikinės prie branduolio 
ir lauko fizikos lieka nepakitę tai, kad gamta iš anksto 
palenkiama persekiojančiam įtvirtinimui, ir šį dalyką 
realizuoja mokslas kaip teorija. Tačiau kaip naujau- 
sioje atominės fizikos fazėje išnyksta net objektas, ir 
taip pirmąkart subjekto-objekto santykis kaip grynasis 
santykis užgožia tiek objektą, tiek subjektą ir siekia 
būti įtvirtintas kaip Čia-stovėsena, šioje vietoje negali 
būti paaiškinta detaliau. 

[Objektiškumas virsta po-statos nulemtų čia-stovėse- 
nos pastatymu (plg. „Technikos klausimas“). Taip sub- 
jekto-objekto santykis įgyja grynojo santykio, t. y. 
pastatymo, pobūdį, kai tiek subjektas, tiek objektas čia- 
stovėsenos ištirpdomi. Tuo nenorima pasakyti, kad sub- 
jekto-objekto santykis išnyksta; priešingai, dabar jis pa- 
siekia radikaliausią po-statos nulemtą vyravimą. Jis 
tampa nustatančiąja po-stata.] 

Dabar mes panagrinėsime tą neregimą turinį, kuris 
glūdi objektiškumo vyksme. 

Teorija realybę — fizikos atveju negyvąją gamtą — 
įstato į viena objektų regioną. Tuo tarpu pati gamta vi- 
sada esti iš savęs. Suobjektinimas savo ruožtu lieka 
pririštas prie esančios gamtos. Net ten, kur dėl esmi- 
nių priežasčių — kaip moderniojoje atominėje fiziko- 
je — teorija neišvengiamai praranda akivaizdumą, ji 
vis tiek lieka orientuota į tai, kad atomai būtų susieti 
su jusliniu suvokimu, nors toks elementarių dalelių vaiz- 
dinis pasirodymas gali būti realizuotas visai netiesio- 
giai, panaudojant įvairias technines priemones (plg. 
Vilsono kamerą, Geigerio skaitiklį, laisvus aerostatų 
skrydžius nustatyti mezonams). Teorija niekada negali 
išvengti jau esančios gamtos, ir šia prasme ji niekada 
negalės be gamtos apsieiti. Nors fizika gali nustatinėti 
visuoiiniausius ir universaliausius dėsningumus rem- 
damasi materijos ir energijos tapatybe, vis tiek šie fi- 
zikiniai vaizdiniai yra pati gamta, tačiau visada gamta 
tik kaip objektų regionas, kurio objektiškumas pir- 
mMiausia nulemiamas fizikinio apdorojimo ir iš tikrųjų 
jo sukuriamas. Gamta savo objektiškumuų moderniajam 
gamtos mokslui yra tik vienas būdas, kuriuo esatis, 
nuo seno vadinama pAysis, atsiveria ir yra palenkiama 
moksliniam apdorojimui. Net jeigu fizikos objektų re- 
gionas pats savaime yra vientisas ir uždaras, šis ob- 
jektiškumas niekada negali apimti esmingosios gamtos 
pilnatvės. Mokslinis vaizdas niekada negalės apimti 
gamtos esmės, nes gamtos cbjektiškumas aprioriškai yra 
tik vienas būdas, kuriuo atsiskleidžia gamta. Taigi fi- 
zikos mokslui gamta lieka būtina. Čia turima galvoje 
du dalykai. Viena vertus, apsieiti be gamtos neįmano- 
ma dėl to, kad teorija negali prasilenkti su esatimi, 
bet pric jos pririšta. Be to, gamtos negalima apeiti ir 
todėl, kad cbjektiškumas pats savaime neduoda pagrin- 
do tam, kad jį atitinkantis suvokimas ir įtvirtinimas 
galėtų apimti esmingąją gamtos pilnatvę. Kaip tik tai 
nujautė Gėtė, įsiveldamas į nevykusį ginčą su Nniuto- 
niškąja fizika. Gėtė dar negalėjo įžvelgti, kad ir jo 
tebimas gamtos vaizdinys skleidžiasi objektiškumo, 


subjekto-objekto santykio stichijoje ir todėl iš principo 
nesiskiria nuo fizikinio žvilgsnio, ir metaiiziškai yra tas 
pat, kas pastarasis. Savo ruožtu remiantis moksliniu 
vaizdu niekada negalima būti tikram, kad, tapdama ob- 
jektu, gamta atskleidžia savo slaptingąją ir esmingąją 
pilnatvę; veikiau priešingai, galbūt, tapdama objektu, 
ji neatsiskleidžia. Tokio klausimo mokslas negali net 
iškelti: juk kaip teorija jis jau įstatytas į objektišku- 
mo apribotą regioną. 

Gamtos objektiškume, kuris atitinka fiziką kaip su- 
objektinimą, viešpatauja neišvengiamybė dvejopa pras- 
me. Jei tik mes šią neišvengiamybę įžvelssime bent 
viename moksle ir bent jau apytikriai apmąstysime, 
lengvai ją pamatysime ir kituose moksluose. 

Psichiatrija stebi patologinius, o kartu ir sveikus 
žmogaus psichikos reiškinius. Šiuos reiškinius ji suvo- 
kia remdamasi visuminio žmogaus kūno-sielcs-dvasios 
vienio objektiškumu. Į psichiatrijos objektiškumą ista- 
toma jau egzistuojanti žmogiškoji būtis. Čia-būtis, ku- 
rios stichijoje egzistuoja žmogus kaip žmogus, yra tai, 
be ko negali apsieiti psichologija. 

Istorijos mokslas, vis veržliau išsiskleidžiantis kaip 
visuotinė istorija, savąjį persekiojantį įtvirtinimą rea- 
lizuoja tame regione, kur istorijos vyksmas palenkia- 
mas teorijai. Žodis „istorija“ (istorein) reiškia „praneš- 
ti ir padaryti matomą“, todėl įvardija tam tikrą su- 
vokimo būdą. Priešingai, žodis „Geschichte“ reiškia 
tai, kas vyksta tiek, kiek tai vienaip ar kitaip parengta 
ir nustatyta, t. y. nulemta ir pasiųsta likimo. Tačiau 
istoriniai stebėjimai patys nekuria istorijos. Visi isto- 
riniai dalykai, visa, kas suvokta ir nustatyta istoristiš- 
kai, yra istoriška, t. y. pagrįsta likimu, viešpataujančiu 
istoriniams įvykiams. Tačiau istorija nebūtinai turi būti 
istoriška. 

Istorijos mokslas negali nuspresti, ar istorija savo 
esmę atskleidžia tik istorijos mokslui, ar galbūt prie- 
šingai, istorinis suobjektinimas veikiau užmaskuoja 
istoriją. Tačiau aišku yra viena: istoristinėje teorijoje 

istorija viešpatauja kaip tai, be ko ta teorija negali 
apsieiti. 

Filologija nacijų ir tautų literatūrą paverčia aiškini- 
mo ir interpretacijos objektu. Rašytinė literatūra vi- 
sada yra jau ištartas šnekamosios kalbos žodis. Kai fi- 
lologija manipuliuoja kalba, ji šią kalbą apdoroja ob- 
jektiškose perspektyvose, kurios užfiksuojamos grama- 
tikoje, etimologijoje ir lyginamojoje kalbotyroje, sti- 
listikoje ir poetikoje. 

Tačiau kalba šneka ir netapdama literatūra, ir net 
nepriklausomai nuo to, ar literatūra savo ruožtu pa- 
tenka į objektiškumą, atitinkantį literatūros mokslo 
principus. Filologinėje teorijoje viešpatauja kalba 
kaip neišvengiamybė, be kurios negalima apsieiti. 

Gamta, žmogus, istorija, kalba minėtiems mokslams 
lieka neišvengiamybė, viešpataujanti jų objektiškumo 
regionuose; visi šie mokslai pririšti prie tos neišven- 
giamybės, tačiau jie savo vaizdiniais niekada negali 
apimti jos esmingosios pilnatvės. Šis mokslų trūkumas 
yra ne tai, kad jų persekiojantis įtvirtinimas niekada 
neina iki galo, bet tai, kad objektiškumas, į kurį įsta- 
toma gamta, žmogus, istorija, kalba, iš principo pats 
yra tik vienas esaties būdas, per kurį minėti esiniai 
nors ir gali reikštis, tačiau niekada negalima tikėtis, 
kad jie pasireikš absoliučiai. 

Apibūdinta neišvengiamybė viešpatauja kiekvieno 
mokslo esmei. Ar ši neišvengiamybė ir yra tas nere- 
gimas turinys, kurį mes norėtume atskleisti? Ir taip, 
ir ne. Taip, kiek ši neišvengiamybė priklauso tam turi- 
niui; ne, kiek minėta neišvengiamybė pati viena dar 
nesudaro šio turinio. Tai matyti jau iš to, kad pati 
ši neišvengiamybė provokuoja dar vieną esmingą klau- 
simą. 

Neišvengiamybė viešpatauja mokslo esmei. Todėl 
reikėtų tikėtis, kad pats mokslas savyje surastų šią 
neišvengiamybę ir galėtų ją apibrėžti tokią, kokia ji 
yra. Bet kaip tik to ir nėra, ir būtent todėl, kad toks 
dalykas neįmanomas iš principo. Kaip tai galima ma- 
tyti? Kad mokslai kaip nors galėtų savyje surasti mi- 
nėtą neišvengiamybę, visų pirma jie privalėtų sugebė- 


ti suvokti savąją esmę. Tačiau tokiam dalykui jie kas- 
kart pasirodo esą nepajėgūs. 

Fizika kaip fizika negali nieko pasakyti apie fiziką. 
Fizikos teiginiai išreiškiami fizikine kalba. Pati fizika 
negali tapti fizikinio eksperimento objekiu. Tas pats 
galioja ir Žilologijai. Kaip kalbos ir literatūros teorija, 
ji niekada negali tapti filologinio stebėjimo objektu. 
"Tai, kas pasakyta, tinka kiekvienam mokslui. 

Tiesa, čia galima paprieštarauti. Istorija, kaip moks- 
las šalia kitų mokslų, turi savo istoriją. Tai reiškia, kad 
istorijos mokslas gali stebėti save tematikos ir metodų 
požiūriu. Žinoma, šitaip stebėdamas, istorijos mokslas 
suvokia savo kaip mokslo istoriją. Tačiau tokiu būdu 
istorijos mokslas niekada nesuvokia savo kaip mokslo 
esmės. Jeigu norima ką nors pasakyti apie matematiką 
kaip teoriją, būtina išeiti už matematinių objektų re- 
giono ir matematinio suvokimo ribų. Matematiškai 
skaičiuojant neįmanoma suprasti, kas yra pati matema- 
tika. 

Taigi belieka konstatuoti: patys mokslai savo teori- 
jos priemonėmis ir teorinės veiksenos būdais nepajė- 
gia kaip nors suprasti savęs kaip mokslų. 

Jeigu mokslai apskritai negali moksliškai įsismelk- 
ti į savąją esmę, tada galų gale mokslai nepajėgia 
priartėti prie jų esmei viešpataujančios neišvengiamy- 
bės. 

Taip pasirodo kažkas nepaprasta. Tai, kas mokslams 


yra neišvengiamybė — gamta, žmogus, istorija, kal- 
ba,— kaip tokia neišvengiamybė patiems moksiams ne- 
pasiekiama. 


Tik kai mes atkreipsime dėmesį į šitokį neišvengia- 
mybės nepasiekiamumą, atsiskleis tas turinys, kuris 
persmelkia mokslo esmę. 

Tačiau kodėl šią nepasiekiamą neišvengiamybę mes 
vadiname „neregimu turiniu“? Tai, kas neregima, ne- 
krinta į akis. Tai gali būti matoma, tačiau neatkrei- 
piant į tai deramo dėmesio. Ar į nurodytą mokslo es- 
mės turinį dėmesys neatkreipiamas tik todėl, kad moks- 
lo esmė apmąstoma pernelyg retai ir paviršutiniškai? 
Vargu ar kas galėtų taip teigti pagrįstai. Priešingai, 

yra daug ženklų, kad šiandien ne tik fiziką, bet ir kitus 
mokslus yra apėmes keistas nerimas. O be to, ir anks- 
čiau, praėjusiais Vakarų dvasios ir mokslo istorijos 
šimtmečiais, buvo nuolat bandoma apibrėžti mokslo 
esmę. Tačiau nenuilstamos ir aistringos pastangos tai 
padaryti visų pirma yra naujųjų amžių pamatinis bruo- 
žas. Kaipgi galėjo likti nepastebėtas tas turinys? Šian- 
dien šnekama apie mokslų „pamatinių principų krize“. 
Žinoma, ji liečia tik specialiųjų mokslų pamatinės są- 
vokas. Tai jokiu būdu nėra paties mokslo krizė. Pais 
mokslas šiandien jaučiasi tvirčiau negu bet kada. 

Todėl toji nepasiekiama neišvengiamybė, persmel- 
kianti mokslus ir taip padaranti jų esmę mįslingą, yra 
kažkas kita ir kažkas daugiau negu tik pamatinių są- 
vokų, kuriomis apibrėžiamas mokslų specialusis regio- 
nas, įvedimo netikrumas. Taigi nerimas, apėmęs moks- 
ius, negali būti sutapatintas tik su jų pamatinių sąvokų 
nepatikimumu. Nerimas apėmė mokslus, ir vis dėlto 
neįmanoma pasakyti, iš kur ir kodėl jis atsirado, ne- 
paisant įvairiausių mokslų prigimties aiškinimų. Šian- 
dien apie mokslus filosofuojama įvairiausiais požiūriais. 
Šalia tokių pastangų, filosofijos atžvilgiu susiduriama 
su įvairiausiomis mokslų pastangomis suvokti savo es- 
mę apibendrinančių apybraižų ir mokslo istorijos per- 
pasakojimų pavidalu. 

Ir vis dėlto toji nepasiekiama neišvengiamybė lie- 
ka neregima. Todėl šio turinio neregimybė negali glū- 
dėti tame, kad ji mums nekrinta į akis ir kad mes ne- 
atkreipiame į ją dėmesio. Priešingai, nematomas turi- 
nys glūdi tame, kad jis pats savaime nepasirodo. Nuo 
pačios nepasiekiamos neišvengiamybės priklauso tai, 
kad ji nuolat apeinama. Kadangi neregimybė yra pa- 
ties minėto turinio pamatinis bruožas, jis bus pakan- 
kamai konkrečiai apibrėžtas, jei mes tarsime: turinys, 
kuris persmelkia mokslo, t. y. realybės teorijos, esmę, 
yra nuolat apeinama nepasiekiama neišvengiamybė. 

Moksluose neregimas turinys slypi. Bet jis esti juo- 
se ne kaip koks obuolys krepšyje. Veikiau mes priva- 
lome sakyti taip: mokslai savo ruožtu glūdi neregi- 
majame turinyje kaip tėkmė šaltinyje. 


Mes ketiname nurodyti šį turinį, kad jis pats nu- 
rodytų tą vietovę, iš kurios kyla mokslo esmė. 

Ką mes pasiekėme? Mes tapome dėmesingesni nuo- 
lal apeinamai nepasiekiamai neišvengiamybei. Ji mums 
pasirodo objektiškume, į kurį įstatoma realybė ir dėl 
kurio teorija persekioja objektus, kad juos ir jų vi- 
sumą įtvirtintų suvokimu kiekvieno mokslo objektų 
regione. Neregimas turinys persmelkia objektiškumą, 
kuriame skleidžiasi tiek realaus esinio realybė, tiek 
realybės teorija, tiek pagaliau visa naujųjų amžių mo- 
derniojo mokslo esmė. 

Mes apsiribosime tik nuoroda į neregimą turinį. Kas 
jis yra pats savaime, — tai būtų naujas klausimas. 
Tačiau nurodydami neregimą turinį, mes nukreipiame 
mąstymą į tokį kelią, kuris atveda prie problemiško 
dalyko. Skirtingai nuo dalykų, žadinančių klausimą, ir 
nuo to, kieno atžvilgiu neiškyla joks klausimas, prob- 
lemiškas dalykas jau pats savaime yra aiški paskata 
ir laisvas pagrindas, kuriuo remdamiesi mes pajėgia- 
me atsiliepti tam, kas kreipiasi į mūsų esmę. Kelionė 
probleminio dalyko kryptimi yra ne nuotykis, o su- 
grįžimas į namus. 

Pasirinkti kryptį, kuria koks nors dalykas juda jau 
pats savaime, mūsų kalba reiškia sinnan, įprasminti. 
Įsismelkti į tokią prasmę — apmąstymo esmė. Tai yra 
daugiau negu paprastas ko nors suvokimas. Įsisamo- 
nindami mes dar nepasiekiame apmąstymo. Apmąsty- 
mas yra kažkas daugiau. Jis yra atsidavimas proble- 
miniam dalykui. 

Taip suprasdami apmąstymą, mes iš tikrųjų paten- 
kame ten, kur, to nepatirdami ir neregėdami, esame 
jau seniai. Apmąstydami mes pasiekiame tokią vietą, 
kurioje esant pirmąkart atsiveria erdvė, matuojama 
visokeriopo mūsų veiksmo ir neveikimo. 

Apmąstymas turi kitokią prigimtį negu suvokimas 
ir mokslinis žinojimas, jis turi kitokią prigimtį net ne- 
gu švietimas. Žodis „šviesti“ (bilden) visų pirma reiš- 
kia — išstatyti pavyzdį (Vor-bild) ir pastatyti prie-sa- 
ką (Vor-schrift). Be to, jis reiškia: formuoti turimus 
polinkius. Duodamas žmogui pavyzdį, švietimas taip 

išvysto jo veiksmą ir neveikimą. Švietimas reikalauja 
iš anksto įtvirtinto orientyro ir tam tikros visapusiškai 
įtvirtintos pozicijos. Tam tikro visuotinio švietimo idea- 
lo sukūrimas ir jo vyravimas suponuoja neabejotiną, 
visais atžvilgiais tvirtą žmogaus padėtį. Savo ruožtu 
ši prielaida turi būti pagrįsta tikėjimu neatremiama 
nekintančio proto jėga ir jo principais. 

Priešingai, apmąstymas pirmąkart mus išveda į ke- 
lią, vedantį į mūsų prieglobsčio vietą. Ši vieta visada 
yra istoriška, t. y. nulemta mūsų misijos, nepriklauso- 
mai nuo to, ar mes ją vaizduojamės, nagrinėjame ir 
tvarkome istoriškai, ar mes tikimės, savivališkai nu- 
sisukdami nuo istoristikos, dirbtinai išsivaduoti iš mū- 
sų istorinio likimo 5. 

Kaip ir kokiu pagrindu mūsų istorinis prieglobstis 
stato savo gyvenamą vietą, apie tai apmąstymas tie- 
siogiai nuspręsti nieko negali. 

Švietimo epocha eina prie pabaigos ne todėi, kad 
viršų ima tamsuomenė, o todėl, kad jau regimi ženk- 
lai tokios pasaulinės epochos, kurioje tas probleminis 
dalykas pirmąkart vėl praveria duris į visų daiktų ir 
likimų esmę. 

Šios pasaulio epochos mastus ir discipliną mes ati- 
tinkame tik tada, kai pradedame atsidėti apmąstymui, 
išeidami į kelią, jau nulemtą to turinio, kuris mums 
parodo mokslo — ir ne tik jo — esmę. 

Tačiau apmąstymas lieka vis dar apytikris, atlaidus 
ir skurdus, palyginti su anksčiau praktikuotu švieti- 
mu,— atsižvelgiant į atitinkamą epochą. Bet apmąsty- 
mo skurdas yra pažadas turto, kurio brangakmeniai 
švyti tokio nenaudingumo šviesa, kurios niekada ne- 
galima išmatuoti. 

Apmąstymo keliai nuolat keičiasi — tai kinta vieta, 
kurioje prasideda judėjimas, tai nueinamas nevienodas 
nuotolis, tai kitokia panorama, atsiverianti pakeliui 
ir atverianti probleminį dalyką. 

Nors mokslų atveriamos perspektyvos kaip tik ne- 
suteikia jiems galios savo priemonėmis prasismelkti į 
mokslo esmę, tačiau kiekvienas tyrinėtojas ir dėstyto- 
jas, kiekvienas kokiu nors mokslu užsiimantis žmogus, 


kaip mąstanti esybė, gali judėti įvairiais apmąstymo 
lygmenimis ir jį palaikyti. 

Net ten, kur kada nors dėl ypatingos malonės bū- 
tų pasiekta aukščiausia apmąstymo pakopa, reikėtų pa- 
sitenkinti tik tuo, kad pasirengta įsiklausyti į žinią, 
kuri taip reikalinga mūsų dienų žmonijai. 

Jai reikalingas apmąstymas, tačiau ne tam, kad bū- 
tų įveiktas atsitiktinis bejėgiškumas ar šlykštėjimasis 
mąstymu. Apmąstymas jai reikalingas kaip pasirengi- 
mas, kuris, neapsiribodamas nuolat iškylančiais aiškiais 
klausimais, pasineria į probleminio dalyko neišsenka- 
mumą, dėl kurio tas pasirengimas tam tikru momentu 
praranda klausimo pobūdį ir virsta paprasčiausia sak- 
me. 

METAFIZIKOS ĮVEIKA 


I 


Ką reiškia „metafizikos įveika“? Likimiškai mąstant bū- 
tį, šis pavadinimas vartojamas tik kaip pagalbinis, kad 
jį apskritai būtų galima padaryti suprantamą. Iš tik- 
rųjų šis pavadinimas duoda dingstį daugeliui nesusi- 
pratimų; juk jis neleidžia patirčiai atsiremti į tą pagrin- 
dą, per kurį būties istorija pirmąkart atveria savo es- 
mę. Tai yra įvykis (Er-eignis), kuriuo palaikoma pati 
būtis. Visų pirma įveika nėra tam tikros disciplinos 
pašalinimas iš filosofinio „švietimo“ akiračio. „„Meta- 
fizika“ jau yra mąstoma kaip esinio tiesos likimas, t. y. 
likimas esiniškumo, kaip vis dar slaptingo, tačiau ne- 
paprasto vyksmo, būtent būties užmaršties. 

Jeigu įveika suprantama kaip filosofinis veiksmas, 
tikslesnis pavadinimas būtų toks: metafizikos praeitis. 
Žinoma, ir šis pavadinimas sukelia klaidingų nuomo- 
nių. Praeitis čia reiškia: pra-eiti ir įeiti į buvusiąją 
esatį (Gewesenheit). Kiek metafizika praeina, ji yra 
praeityje. Praeitis ne tik kad neatmeta, bet, priešingai, 
apima tai, kad kaip tik dabar metafizika pirmąkart įsi- 
viešpatauja esinijoje tiesos neturinčiu realybės ir ob- 
jektiškumo pavidalu. Tačiau remiantis ankstyvąja pra- 
džia apmąstyta metafizika yra nugrimzdusi į praeitį ir 
ta prasme, kad ji įžengė į savo pasi-baigimą (Ver-en- 
dung). Pasibaigimas trunka ilgiau negu ankstesnė me- 
tafizikos istorija. 


Ji 


Metafizikos negalima atmesti kaip kokio nors po- 
žiūrio. Negalima jos jokiu būdu atsikratyti kaip ko- 
kios teorijos, kuria nebetikima ir kuria nesekama. 


Kad žmogus kaip animal rationale, t. y. šiuo metu 
kaip dirbantis gyvulys, turi klaidžioti po nuniokotos 
žemės dykumą, gali būti laikoma ženklu to, kad me- 
tafizika išsiskleidžia iš pačios būties ir kad metafizikos 
įveika įvyksta kaip būties palaikymas. Kadangi darbas 
(plg. Ernst Jünger. Der Arbeiter.—1932) dabar pasiekia 
visos esinijos besąlygiško suobjektinimo rangą, o esi- 
nija esti kaip valia valiai (Wille zum Wille). 

Jeigu yra taip, tada mes, remdamiesi metafizikos 
pasibaigimo nuojauta, negalime tikėtis būti anapus jos. 
Juk įveiktoji metafizika neišnyksta. Ji persimaino, su- 
grįžta ir toliau viešpatauja kaip toliau išsiskleidžiantis 
būties ir esinio skirtumas. 

Esinio tiesos saulėlydis reiškia: esinio ir tik esinio 
atvertis praranda ankstesnį savo kaip paradigminio 
principo išskirtinumą. 


III 


Esinio tiesos saulėlydis vyksta neišvengiamai ir 
vyksta būtent kaip metafizikos užbaigimas, 

Visų pirma saulėlydis realizuojasi kaip metafizikos 
sukurto pasaulio žūtis ir kaip iš metafizikos kylantis 
žemės nuniokojimas. 

Žūties ir nuniokojimo tiksliausia išraiška yra ta, 
kad metafizinis žmogus kaip anima] rationale įtvirtina- 
mas kaip dirbantis gyvulys. 

Šis į-tvirtinimas patvirtina visišką aklumą būties 
užmaršties akivaizdoje. Tačiau žmogus trokšta savęs 
kaip savanoriško valios subjekto, kuriam bet kokia 
tiesa virsta klaida; ši klaida jam reikalinga susikurti 
iliuzijai, kad valia valiai negali trokšti nieko kito, iš- 
skyrus niekingąjį Nieką, kurio akivaizdoje jis jaučiasi 
tvirtas, tačiau nepajėgia suvokti visiško savo paties 
niekingumo. 

Kad būtis galėtų įvykti kaip pirmapradė tiesa, prieš 
tai turi būti sulaužyta būtis kaip valia, pasaulis turi 
pražūti, žemė turi būti nuniokota, o žmogus turi būti 
paverstas grynojo darbo vergu. Tik po tokio saulėly- 

džio per ilgą laiką subręsta staigus pradžios atėjimas. 
Saulėlydžio vyksme viskas, t. y. esinių visuma kaip 
metafizikos tiesa, prieina pabaigą. 

Saulėlydis jau vyksta. Šio vyksmo padariniai yra 
šio šimtmečio pasaulinės istorijos faktai. Jie yra tik 
inertiška jau pasibaigusių dalykų sklaida. Jų vyksmas, 
atitinkantis paskutiniąją metafizikos stadiją, bus sutvar- 
kytas istoriškai ir techniškai. Tokia tvarka yra pasku- 
tinis pasibaigusių dalykų sutvarkymas tokios realybės 
akivaizdoje, kurios veikimas yra nesustabdomas, nes 
jis grindžiamas prielaida, kad galima sėkmingai veikti 
neišslaptinus būties esmės, ir ši iliuzija yra tokia radi- 
kali, kad nėra net poreikio turėti bent jau tokio iš- 
slaptinimo nuojautą. 

Metafizinei žmonijai nelemta atskleisti slaptingosios 
būties tiesos. Dirbantis gyvulys ištirpsta savo manipu- 
liacijų šurmulyje taip, kad jis pats susidrasko ir pra- 
smenga į niekingąjį Nieką. 


IV 


Kokiu mastu metafizika glūdi žmogaus prigimtyje? 
Metafiziškai suvoktas žmogus, kaip tam tikras esinys 
šalia kitų, yra visų pirma apdovanotas sugebėjimais. 
Savita esybė, jos prigimtis, jos būties „kas“ ir „kaip“ 
savaime yra metafiziška: gyvulys (juslumas) ir raciona- 
lus (antjuslumas). Taip įrėmintas į metafizinį pradą, 
žmogus lieka pririštas prie nepatirto esinio ir būties 
skirtumo. Metafiziškai nulemtas žmogiškojo suvokimo 
būdas visur suranda tik metafiziškai sudarytą pasaulį. 
Metafizika glūdi žmogaus prigimtyje. Tačiau kas gi yra 
pati prigimtis? Kas yra pati metafizika? Kas yra pats 
žmogus, nugrimzdęs į šią prigimtinę metafiziką? Ar 
jis yra tik kažkoks Aš, kuris įsitvirtina kaip Aš tik 
kreipdamasis į kokį nors Tu, sueidamas į santykį tarp 
Aš ir Tu? 

Ego cogito Dekartui yra visuose cogitationes jau 
suvoktas ir sukurtas dalykas, esatis, tai, kas neprob- 
lemiška, kuo neabejojama, kas jau yra bet kokiame 
žinojime, kas autentiškai tikra, kas duota iš anksto ir 


duota kaip tai, kas viską palenkia sau ir taip viską 
stato priešpriešiais. 

Objektas kartu apima priešais stovinčio dalyko kas- 
būseną (essentia-possibilitas) ir priešais stovinčio da- 
lyko stovėseną (existentia). Objektas yra stovėsenos 
pastovumo vienis. Pastatytoji stovėsena esmingai su- 
sijusi su prieš-statos kaip įtvirtinančio priešais-save-tu- 
rėjimo pastatymu. Pirmapradis objektas yra pats ob- 
jektiškumas. Pirmapradis objektiškumas yra „Aš mąs- 
tau" percipere prasme, o šis percipere iš anksto le- 
mia ir yra nulėmęs bet kokį percipuojamą dalyką, to- 
dėl yra subiecium. Transcendentalinės objekto gene- 
zės tvarkoje subjektas yra pirminis ontologinio suvo- 
kimo objektas. 

Ego cogito yra cogito: me cogitare. 


V 


Naujųjų amžių ontologijos forma yra transcenden- 
talinė filosofija, virstanti pažinimo teorija. 

Kaip gali toks dalykas atsirasti naujųjų amžių me- 
tafizikoje? Tik taip, kad esinio esiniškumas mąstomas 
kaip esatis, skirta įtvirtinančiam suvokimui. Dabar esi- 
niškumas yra objektiškumas. Klausimas apie objektiš- 
kumą, apie priešais stovėsenos (būtent įtvirtinančio, 
skaičiuojančio suvokimo) galimybę yra klausimas apie 
pažįstamumą. 

Tačiau galų gale šis klausimas suvokiamas ne kaip 
klausimas apie pažinimo proceso fizinį-psichinį mecha- 
nizmą, o kaip klausimas apie objekto esaties galimybę 
būti pažintai. 

„Pažinimo teorija“ yra stebėjimas, iheoria tiek, kiek 
on mąstomas kaip objektas, paklausiamas orientuojan- 
tis į objektiškumą ir jo galimybę (hė on). 

Kokiu mastu Kantas, keldamas klausimą transcen- 
dentaliniame horizonte, įtvirtina naujųjų amžių metafi- 
zikos metafiziškumą? Kai tiesa virsta tikrumu, o esinio 
esiniškumas (usia) virsta perceptio objektiškumu ir są- 
monės, žinojimo cogitatio, žinojimas ir pažinimas nusi- 
kelia į pirmąjį planą. 

„Pažinimo teorija“ ir tai, kas ja laikoma, iš esmės 
yra tiesos kaip įtvirtinančiojo suvokimo tikrumu pa- 
grįsta metafizika ir ontologija. 

Priešingai, interpretuojant „pažinimo teoriją“ kaip 
„pažinimo“ aiškinimą ir kaip mokslų „teoriją“, labai 
klystama, nors tokia įtvirtinimo pastanga yra tik bū- 
ties perinterpretavimo į objektiškumą ir suvokiamumą 
padarinys. 

„Pažinimo teorija“ įvardija vis didėjantį naujųjų am- 
žių metafizikos nesugebėjimą suprasti savąją esmę ir 
jos pagrindą. Šnekėjimas apie „pažinimo metafiziką“ 
taip pat nesusipratimas. Iš tikrųjų šnekama apie ob- 
jekto, t. y. esinio kaip objekto, objekto, palenkto sub- 
jektui, metafiziką. 

Neteisingo, empirinio-pozityvistinio pažinimo teori- 
jos aiškinimo tiesioginis padarinys yra iogistikos trium- 
fas. 


VI 


Metafizikos užbaigimas prasideda kartu su Hėgelio 
absoliutinio žinojimo kaip valios dvasios metafizika. 

Kodėl ši metafizika yra tik užbaigimo pradžia, o 
ne pats užbaigimas? Ar besąlyginis tikrumas neatėjo 
prie savęs kaip prie absoliučios tikrovės? 

Ar čia dar egzistuoja galimybė išeiti anapus sa- 
vęs? Žinoma, tokios galimybės nėra. Tačiau vis dar 
nerealizuota galimybė besąlygiškai įeiti į save kaip į 
gyvenimo valią. Valia vis dar nesireiškia kaip valia va- 
liai, išsiskleidžianti savo pačios parengtoje realybėje, 
Todėl metafizika nesibaigia kartu su dvasios metafi- 
zika. 

Nepaisant lėkštų plepalų apie Hėgelio filosofijos 
žlugimą, viena lieka aišku, kad XIX a. tik ši filosofija 
lėmė realybę, nors ne išoriniu populiarios koncepcijes 
pavidalu, bet kaip metalizika, kaip esiniškumo, suvo- 
kiamo kaip tikrumas, viešpatavimas. Visos pasiangos, 
nukreiptos prieš tą metafiziką, taip pat priklauso jai. 
Po Hėgelio mirties (1831) visa yra priešinimasis jai, ir 
ne tik Vokietijoje, bet ir visoje Europoje. 


VII 


Metafizikai būdinga tai, kad existentia joje jeigu 
apskritai ir nagrinėjama, tai nagrinėjama trumpai ir 
kaip kažkas savaime suprantama. (Plg. skurdų realy- 
bės postulato aiškinimą Kanto „„Grynojo proto kritiko- 
je“.) Vienintelė išimtis yra Aristotelis, kuris giliai ap- 
mąsto energeia, tačiau šis mąstymas ateityje negalėjo 
tapti pirmapradiškai esmingas. Energeia perinterpreta- 
vimas į aciualitas ir realybę užgožia visa tai, kas buvo 
atsiskleidę energeia intuicijoje. Ryšys tarp usia ir 
energeia pasislepia. Exisientia vėl permąsto tik Hėge- 
lis, tačiau tik savo ,,Logikoje“. Šelingas ją mąsto pagrin- 
do ir egzistencijos skirtumo kontekste, tačiau šis skir- 
tumas randamas subjektiškume. 

Būti suųsiaurinus iki „gamtos“, vėlyvas ir neaiškus 
būties aidas pasirodo kaip physis. 

Gamta buvo priešstatyta protui ir laisvei. Kadangi 
gamta yra esinys, laisvė ir priedermė nebuvo apmąs- 
tytos kaip būtis. Sustojama prie būties ir priedermės, 
būties ir vertybės priešingybių. Pagaliau ir pati būtis — 
kai tik valia pasiekia kraštutinį absurdiškumą — virs- 
ta tik „vertybe“. Vertybė mąstoma kaip valios sąlyga. 


Viil 


Visais savo pavidalais ir istorinėmis pakopomis me- 
tafizika yra unikalus, tačiau galbūt ir neišvengiamas 
Vakarų likimas ir jų globalinio viešpatavimo prielaida. 
Josios valia dabar veikia Vakarų (egzisiencinį) centrą, 
iš kurio vėl išsiveržia valia valiai. 

Besąlygiško metafizikos viešpatavimo išsklaida dar 
tik prasideda. Tai įvyksta, kai metafizika itvirtina iš jos 
kylanti absurdą, kuriam paaukoja savo esmę ir ku- 
riame įsitvirtina. 

Metafizika yra likimas griežia, tik čia suvokiama 
prasme, t. y. ta prasme, kad ji, kaip Vakarų Europos 
istorijos pamatinė realija, žmoniją palieka tarp esinių 
tokioje būsenoje, kad metafizika neleidžia rasti prie- 
globsčio esinio būčiai kaip esinio ir būties dvisklaidai 

ir neduoda galimybės patirti bei paklausti šios dvi- 
sklaidos (Zwiefalt) tiesą. 

Tačiau šis likimas, kurį reikia mąstyti kaip būties 
likimą, yra neišvengiamas todėl, kad pati būtis, pasi- 
reiškianti per jos nulemtą būties ir esinio skirtumą, 
tik tada gali švytėti savo tiesa, kai autentiškai įvyksta 
pats šis skirtumas. Tačiau kaip gali tai atsitikti, kol 
esinys dar nėra paniręs į kraštutinę būties užmarštį ir 
kol būtis dar neperėmusi metafiziškai nesuvokto be- 
sąlygiško viešpatavimo kaip valia valiai, kuri įsitvirtina 
tik įtvirtindama esinio (objektinės realybės) prioritetą 
būčiai? 

Taigi skirtumo išskirtieji pradai tam tikru požiūriu 
suvokiami, bet kartu yra keistai nepažinūs ir laikosi 
paslėptyje. Todėl pats skirtumas lieka neatsivėręs. Šio 
vyksmo požymis yra metafizinė techninė reakcija į 
skausmą, kartu iš anksto nulemianti jo interpretaciją. 

Prasidedant metafizikos užbaigimui, kartu praside- 
da nepažintas ir metafizikai esmingai nepasiekiamas bū- 
ties ir esinio dvisklaidos pirmojo pasireiškimo paren- 
gimas. Šis pasireiškimas slepia savyje pirmąjį būties 
tiesos atšvaitą, suponuojantį būties prioritetą jos vyks- 
mo požiūriu. 


IX 


Metafizikos įveika apmąstyta būties istorijos požiū- 
riu. Ji yra užuomina apie prasidedančią būties užmarš- 
ties įveiką. Anksčiau, nors ir slaptingiau už užuominą 
yra tai, kas per ją pasirodo. Tai yra pats įvykis. Tai, 
kas metafiziniam mąstymo būdui pasirodo kaip užuo- 
mina apie kažką kita, atsiveria tik kaip paskutinis pir- 
mapradės prošvaistės atspindys. Įveika yra verta ap- 
mąstymo tik tiek, kiek mąstoma apie atkaklų jos igy- 
vendinimą. Toks atkaklus mąstymas kartu vis dar mąs- 
to apie pačią įveiką. Toks prisimenantis mąstymas pa- 
tiria unikalų esinio perėmimą, kuriame švyti būtinybė 
atsiverti būties tiesai, taigi ir tiesos prasidėjimas, dar 
apšviečiantis žmogaus esmę. Įveika yra metafizikos nu- 
kėlimas į jos tiesą. 


Pirmiausia metafizikos įveika gali būti suvokta tik 
remiantis pačia metafizika, kai ji tarsi pakyla virš sa- 
vęs. Šiuo atveju yra prasminga kalbėti apie metafi- 
zikos metafiziką, — apie tai užsimenama veikale „Kan- 
tas ir metafizikos problema“, kuriame Kanto mintis, 
dar kylančias iš tiesioginės racionaliosios metafizikos 
kritikos, bandoma interpretuoti šiuo požiūriu. Žinoma, 
taip interpretuojamam Kanto mąstymui priskiriama dau- 
giau, negu pats Kantas galėjo mąstyti savo filosofijos 
rėmuose. 

Kalba apie metafizikos įveiką, be to, dar gali turėti 
ir tą prasmę, kad „metafizika“ vadinamas platonizmas, 
moderniajame pasaulyje egzistuojantis Šopenhauerio ir 
Nyčės interpretacijų pavidalu. Apverstas platonizmas, 
pasak kurio Nyčei juslumas tampa tiesos pasauliu, o 
antjuslumas — netiesos, visiškai išlieka metafizikos 
stichijoje. Tokia metafizikos įveika, kurią turėjo galvo- 
je Nyčė, realizuota XIX a. pozityvizmo dvasia, yra tik 
galutinis įsipainiojimas į metafiziką, nors tokia trans- 
formacija yra aukštesnio rango. Tiesa, ji sukelia re- 
gimybę, kad „meta“ transcendavimas į antjusliškumą 
yra pašalinamas dėl buvimo elementariame juslišku- 
me, o iš tikrųjų čia galutinai įtvirtinama būties užmarš- 
tis ir antjusliškumas atpalaiduojamas ir realizuojamas 
kaip valia viešpatauti. 


X 


Valia valiai, pati to nežinodama ir neleisdama to 
žinoti, atmeta bet kokį likimą, kuris čia suprantamas 
kaip nuoroda į esinio būties atvertį. Valia valiai vis- 
ką paverčia nelikimiškumu. Šio vyksmo padarinys yra 
neistoriškumas. Pastarojo ženklas yra istoristikos vieš- 
patavimas. Istoristikos bejėgiškumą parodo istorizmas. 
Jeigu būties istoriją būtų norima apmąstyti remiantis 
šiandien įprastais istoristiniais vaizdiniais, tai tokia 
klaida akivaizdžiausiai patvirtintų būties likimo už- 
maršties viešpatavimą. 

Užbaigtos metafizikos epocha stovi prie slenksčio. 

Kaip savo reiškimosi pamatines formas valia valiai 


18. M. Heidegeris 

įtvirtina visumos skaičiavimą ir montavimą, bet visa 
tai ji daro tam, kad besąlygiškai įtvirtintų savo pačios 
tęstinumą. 

Pamatinė reiškimosi forma, į kurią įsimontuoja ir 
įsiskaičiuoja valia valiai, išsiskleidžianti užbaigtosios 
metafizikos pasaulio neistoriškume, vadinama „techni- 
ka“. Šis pavadinimas apima visus esinijos regionus, 
konstruojančius esinių visumą: suobjektintą gamtą, su- 
industrintą kultūrą, rutinizuotą politiką ir dirbtinius 
idealus. Be to, „technika“ čia reiškia ne izoliuotus ma- 
šininės gamybos ir montavimo regionus. Žinoma, jie 
turi aiškiau apibrėžtiną pirmumą, kuris grindžiamas me- 
džiagiškumo, kaip tariamai elementaraus ir lengviausiai 
suobjektinamo prado, prioritetu. 

Pavadinimas technika Čia suprantamas taip esmin- 
gai, kad savo reikšme jis sutampa su pavadinimu už- 
baigtoji metafizika. Jame glūdi prisiminimas apie tech- 
nē, kuri apskritai yra viena iš pamatinių esmingo me- 
tafizikos išsiskleidimo sąlygų. Šis pavadinimas kartu 
duoda galimybę apmąstyti metafizikos užbaigimą ir jos 
viešpatavimą nesiremiant istoriškai įrodomais tautų ir 
kontinentų pokyčiais. 


XI 


Nyčės metafizika valios viešpatauti pavidalu atsklei- 
džia priešpaskutinė esinio esiniškumo valingos išsklai- 
dos kaip valios valiai pakopą. Paskutinės pakopos ne- 
buvimo pagrindas yra „psichologijos“ vyravimas, ga- 
lios ir jėgos sąvoka, gyvenimo entuziazmas. Todėl šiam 
mąstymui trūksta sąvokinio griežtumo, korektiškume 
ir istorinio apmąstymo ramybės. Viešpatauja istoris- 
tika, o kartu su ja apologetika bei polemika. 

Kaip atsitinka, kad Nyčės metafizika, šaukdamasi 
„gyvenimo“, atveda prie paniekos mąstymui? Priežastis 
ta, kad nebuvo suprasta, jog priešstatantis planuojantis 
(priverčiantis) įtvirtinimas Nyčės koncepcijoje yra toks 
pat esmingas „gyvenimui“, kaip ir „stiprinimas“ bei ki- 
limas. Net pastarieji buvo suvokti kaip svaigulys (psi- 
chologiškai), taigi ne tuo lemtingu požiūriu, kad tai 


taip pat yra įtvirtinimas, duodantis naują, tikrą postū- 
mį stiprinimui ir jį pateisinantis. Todėl valiai viešpa- 
tauti priklauso besąlygiškas skaičiuojančio proto vieš- 
patavimas, o ne vargingo gyvenimo šurmulio migla bei 
painiava. Abejotinos vertės Vagnerio kultas Nyčės 
mąstymui ir jo išsklaidai uždėjo „,„meniškumo“ aureclę, 
kuri — po to, kai Šopenhaueris išsityčiojo iš filosofi- 
jos (t. y. Hėgelio ir Šelingo) ir pateikė lėkštą Platono 
bei Kanto interpretaciją, — paskutiniais XIX a. dešimt- 
mečiais subrandino entuziazmą, pakankamu tiesos po- 
žymiu laikiusį neistorišką lėkštumą ir miglotumą. 

Bet už viso to slypi šis unikalus nesugebėjimas mąs- 
tyti metafiziką esmingai, suvokti esmingo tiesos pa- 
sikeitimo svarbą, suprasti tiesos kaip tikrumo stiprėjan- 
čio vyravimo istorinę svarbą ir, remiantis šiuo suprati- 
mu, Nyčės metafiziką paprasčiausiai susieti su naujų- 
jų amžių metafizikos perspektyvomis, užuot iš jos da- 
rius literatūrinį fenomeną, labiau gluminanti, gąsdinan- 
ti ir kaitinaniį galvas negu jas išgryninantį. Pagaliau 
Nyčės aistra kūrėjui išduoda, kad čia naujųjų amžių 
dvasia mąstoma apie genijų ir genialumą, ir kartu mąs- 
toma techniškai, orientuojantis į darbingumą. Valios 
viešpatauti sąvokoje abi sudedamosios „vertybės“ (tie- 
sa ir menas) tik išreiškia du dalykus: „techniką“ esmin- 
gąja prasme, kaip pianuojantį skaičiuojantį įtvirtinimo 
darbą, ir „kūrybą“, suteikiančią naujų stimulų intensy- 
vėjančiam gyvenimui ir garantuojančią kultūrinę veik- 
la. 

Visa tai palenkiama valiai viešpatauti, tačiau kartu 
tai trukdo valios viešpatauti esmę iškelti į plataus ir 
esmingo žinojimo šviesą; o tokio žinojimo pradmenys 
gali glūdėti tik būtiškai istoriniame mąstyme. 

Valios viešpatauti esmę pirmiausia galima suprasti 
iš valios valiai. Tačiau pastarąją galima suvokti tik 
tada, kai metafizika jau įėjusi į pereinamąją būklę. 


XII 


Nyčės valios viešpatauti metafizika pirmąkart buvo 
išreikšta tokiu teiginiu: „Graikai žinojo ir jautė būties 

siaubus ir baisumus: kad apskritai išgyventų, jie pri- 
valėjo prieš save turėti nuostabų Olimpo vaizdinį“ (,„So- 
kratas ir graikų tragedija“, 1871, III sk. Tai — „Trage- 
dijos gimimo iš muzikos dvasios“ pirminis variantas). 

Čia nustatoma priešingybė tarp „titanizmo“, „„bar- 
barizmo“, „laukiniškumo“ ir „instinktyvumo“ — iš vie- 
nos pusės, ir gražios, kilnios regimybės — iš kitos. 

Čia jau numatoma — nors aiškiai ir artikuliuotai, 
remiantis vienijančiu principų dar neapmąstyta,— kad 
„valia“ kartu reikalauja ir įtvirtinimo, ir stiprėjimo. Ta- 
Čiau tai, kad valia yra valia viešpatauti, dar lieka pa- 
slėptyje. Nyčės mąstymą iš pradžių valdo Šopenhaue- 
rio koncepcija. Pratarmė šiam traktatui parašyta „Šo- 
penhauerio gimimo dieną“. 

Nyčės metafizika užbaigia filosofiją. Tai reiškia: ji 
išvaikščiojo visą išankstinių galimybių sritį. Užbaigtoji 
metafizika, kuri yra globalinio mąstymo būdo pamatas, 
kuria karkasą galbūt ilgai truksiančiai tvarkai, viešpa- 
taujančiai žemės rutulyje. Šiai tvarkai filosofija nebe- 
reikalinga, nes ji jau yra tos tvarkos pamatas. Tačiau 
kartu su filosofijos pabaiga nesibaigia mąstymas, pe- 
reinantis prie kitokios pradžios. 


XIII 


„Taip kalbėjo Zaratustra“ IV dalies užrašuose Nyčė 
sako (1886): „Mes darome eksperimentą su tiesa! Gal- 
būt tai darydama žmonija eina į prarają! Pirmyn!“ (W 
W XII, S. 307). 

Užrašas iš „Ryto aušros" laikų (1880/81) skamba taip: 
„Mūsų dabartinio požiūrio į filosofiją naujumas reiš- 
kiasi įsitikinimu, kurio neturėjo jokia kita epocha: 
kad mes neturime tiesos. Visi ankstesnių laikų žmonės 
„turėjo tiesą“, net skeptikai" (W W XI, S. 268). 

Ką Nyčė turi galvoje tai vienur, tai kitur kalbėda- 
mas apie „tiesą“? Ar, turėdamas galvoje „tiesą“, jis ją 
supranta kaip tikrąją esatį, ar kaip bet kokio sprendi- 
mo, santykio ir gyvenimo priedermę? 

Ką reiškia tokie žodžiai: eksperimentuoti su tiesa? 


Ar tai reiškia: valią viešpatauti įtvirtinti amžinajame 
sugrįžime kaip tikrojoje esatyje? 

Ar toks mąstymas kaip nors prieina klausimą, kur 
glūdi tiesos esmė ir iš kur tiesa gauna esmę. 


XIV 


Kaip objektiškumas patenka į tokią situaciją, kur 
jis sudaro esinio kaip tokio esmę? 

„Būtis“ mąstoma kaip objektiškumas, po to vargs- 
tama ieškant „esinio savyje“ ir kartu užmirštama kelti 
klausimą ir išsiaiškinti, kas turima galvoje kalbant 
apie „esinį“ ir apie „savyje“. 

Kas „yra“ būtis? Ar mes galime „būtį“ paklausti, 
kas ji yra? Būtis lieka nepaklausta ir savaime supran- 
tama, o todėl neapmąstyta. Ji glūdi seniai užmirštoje 
ir nepagrįstoje tiesoje. 


XV. 


Objektas (Gegenstand) prieš-statos prasme atsiran- 
da ten, kur žmogus tampa subjektu, subjektas tampa 
Aš, o Aš tampa ego cogito; jis atsiranda ten, kur šitas 
cogitare savo esme suvokiamas kaip „pirmapradė sin- 
tetinė transcendentalinės apercepcijos vienybė“, jis at- 
siranda ten, kur pasiekiamas aukščiausias „logikos“ 
taškas (kai tiesa suvokiama kaip „aš mąstau“ tikru- 
mas). Čia pirmąkart atsiskleidžia objekto objektišku- 
mo esmė. Čia pirmąkart pagaliau pasidaro galima ir 
neišvengiama patį objektiškumą suvokti kaip „šį nau- 
ją tikrą objektą“ ir jį mąstyti kaip besąlygišką dydį. 


XVI 


Subjektiškumas, objektas ir refleksija yra susiję. 
Tik kai refleksija patiriama kaip tokia, t. y. kaip 1e- 
miamas ryšys su esinija, tik tada būtis apibrėžiama kaip 
objektiškumas. 

Tačiau refleksijos kaip tokio ryšio patyrimas su- 
ponuoja, kad ryšys su esiniu apskritai patiriamas kaip 
repraesentatio: kaip prieš-stata. 

Tačiau tai gali tapti lemtingu dalyku tik tada, kai 
idėja yra visiškai virtusi perceptio. Šio tapsmo pagrin- 
das — tiesos kaip atitikimo virtimas tiesa kaip tikru- 
mu, kuriame išlaikomas ir adaequatio. Tikrumas kaip 
savęs įtvirtinimas (savęs-siekimas) yra iustitia kaip ry- 
šio su esiniu ir jo pirmąja priežastimi, o kartu ir pri- 
klausomybės esinijai pateisinimas. Iustificatio refor- 
macijos prasme ir Nyčės teisingumo kaip tiesos sąvo- 
kos yra tapačios. 

Savo esme repraesentatio glūdi reflexio. Todėl ob- 
jektiškumo esmė kaip tokia pirmąkart atsiveria ten, 
kur mąstymo esmė patiriama ir realizuojama kaip „aš 
kažką mąstau“, t. y. kaip refleksija. 


XVII 


Kantas linkęs refleksijos esmę mąstyti transcenden- 
taline, t. y. ontologine, prasme. Tai padaroma nežymios 
šalutinės pastabos forma „Grynojo proto kritikoje“, 
skyrelyje, kuris vadinamas „Apie refleksinių sąvokų 
amfiboliją“. Skyrelis pridurtas, tačiau įkvėptas esmin- 
gos intuicijos ir yra polemika su Leibnicu, o kartu ir 
su visa ankstesne metafizika, kaip ją supranta Kantas, 
t. y. kiek jos ontologinės sąrangos pamatas yra aš- 
būtis. 


XVIII 


Iš paviršiaus atrodo, kad Aš-būtis (Ichheit) yra tik 
žmonių atskirų Aš paskesnis suvisuotinimas ir Aš 
abstrakcija. Dekartas akivaizdžiai mąsto visų pirma 
apie savo kaip izoliuotos personos Aš (res cogitans 
kaip substantia finita), o Kantas, aišku, mąsto „sąmonę 
apskritai“. Tačiau Dekartas net savąjį izoliuotą Aš, 
žinoma, mąsto aiškiai nesuvoktos Aš-būties švieso- 
je. Ši Aš-būtis jau pasireiškia kaip certum, kaip 
tikrumas, kuris yra ne kas kita, kaip suvokiamo dalyko 
užtikrinimas suvokiančiajam. Jau vyrauja užmaskuotas 
santykis su Aš-būtimi kaip savikritika ir suvokiamo 
dalyko tikrumu. Tik iš šio santykio patiriamas atski- 


ras Aš kaip šis. Žmogiškasis Aš, kaip turintis valią 
atskiras „pats“, gali siekti savęs tik sueidamas į neat- 
vertos valios valiai santykį su šiuo Aš. Joks Aš nėra 
duotas „savyje“, tačiau jis yra „savyje“ tik nuolat pa- 
sireikšdamas kaip „į save“, t. y. kaip Aš-būtis. 

Todėl Aš-būtis esti ir ten, kur atskiras Aš jokiu 
būdu nepasirodo, kur jis, priešingai, pasitraukia į ant- 
rąjį planą ir kur viešpatauja visuomenė ir kitos bend- 
ravimo formos. Ir kaip tik čia gryniausiu pavidalu pa- 
sireiškia metafiziškai mąstomo egoizmo viešpatavimas, 
neturintis nieko bendra su naiviai mąstomu „solipsiz- 
mu". 

Užbaigtos metafizikos epochos filosofija yra antro- 
pologija (plg. Holzwege, S. 91). Ar sakoma „filoso- 
finė“ antropologija, ar ne, tas nieko nekeičia. Šiuo 
metu filosofija yra tapusi antropologija, ir, eidama šiuo 
keliu, ji pasigrobė metafizikos įpėdinius, t. y. fiziką 
plačiausia prasme, apimančią gyvenimo ir žmogaus 
fiziką, biologiją ir psichologiją. 

Tapusi antropologija dėl savo metafizinės prigim- 
ties, žlunga pati filosofija. 


XIX 


Kaip savo galimybės sąlygas valia valiai suponuoja 
įtvirtinimą (tiesą) ir instinktų perviršį (meną). Tuo būdu 
valia valiai kaip būtis pati montuoja esiniją. Valios 
valiai pavidalu pirmąkart pradeda viešpatauti techni- 
ka (įtvirtinimas) ir absoliuti beprasmybė (,„išgyveni- 
mas“). 

Technika kaip aukščiausia techniškai interpre- 
tuojamo racionalaus suvoktumo forma ir beprasmybė 
kaip uždaras sumontuotas nesugebėjimas sueiti į san- 
tykį su probleminiu pradu yra susijusios: tai yra tas 
pats. 

Tariame, kad jau patirta ir suprasta, kodėl taip 
yra ir kaip tai atsirado. 

Čia dar reikia pažymėti, kad antropologija neapima 
vien tik žmogaus tyrinėjimo ir nėra tik siekimas viską 
paaiškinti iš žmogaus, kaip jo apraiškas. Net ten, kur 
nėra tyrinėjama, kur, priešingai, ieškoma sprendimų, 

visa tai daroma taip, kad aukščiau visko iškeliama žmo- 
nija, kad žmonija interpretuojama kaip pirminė jėga, 
tarsi ji būtų visos esinijos pradžia ir pabaiga, o tuo 
tarpu esinija ir kokia nors jos interpretacija yra tik 
padarinys. 

Taip pradeda vyrauti vienintelis paradigminis klau- 
simas: koks turi būti žmogaus pavidalas? Šiuo atveju 
„pavidalas“ neapibrėžtai metafiziškai, t. y. platoniškai, 
mąstomas kaip tai, kas „yra“ ir kas pirmapradiškai 
lemia visą tradiciją bei vystymąsi, bet pats nuo to lieka 
nepriklausomas. Šitoks išankstinis „žmogaus“ priorite- 
to pripažinimas verčia būties ieškoti tik žmogaus ap- 
linkoje ir į patį žmogų žvelgti kaip į žmogišką statinį, 
kaip į kokį mė on, tarnaujantį idėjai. 


XX 


Kai tik valia viešpatauti pasiekia savo galutinį, be- 
sąlygišką tikrumą, ji, kaip įivirtinanti visa, kas yra, 
tampa vieninteliu teisėju ir teisiuoju. Valios viešpatau- 
ti teisumas yra besąlygiškas ir tobulas savęs įtvirtini- 
mas. Kas jai geistina, tas yra teisinga, tas laikoma ati- 
tinkančiu tvarką, nes valia valiai pati yra vienintelis 
tvarkos šaltinis. Šioje valios valiai savikritikoje praran- 
dama pirmapradė tiesos esmė. Valios valiai aplinkoje 
netiesos teisumas yra savaip neatremiamas. Tačiau ne- 
tiesos, kuri kaip tokia lieka paslėptyje, teisumas kartu 
yra didžiausias absurdas, koks tik gali įvykti iškreip- 
toje tiesos esmėje. Teisumas manipuliuoja tuo, kas tei- 
singa ir pašalina tiesą. Valia besąlygiškam tikrumui 
pirmąkart atskleidžia vienpusišką netikrumą. 


XXI 


Valia pati savaime jau yra geismo išsklaida kaip 
geismo objekto realizavimas, o geismo objektas savo 
esme yra suvokiamas, t. y. atsiveria visuotinybės ir 
sąvokos pavidalu. Valios sudedamoji dalis yra sąmo- 
nė. Valia valiai yra aukščiausias ir besąlygiškas skai- 


Ččiuojančios savitikros skaičiavimo suvoktumas (plg. 
„Valia viešpatauti", A. 458). 

Todėl ji apima visapusišką, nuolatinį, besąlygišką 
priemonių, principų, kliūčių tyrinėjimą, apskaičiuojantį 
tikslų Žžaismą ir keitimą, apgavystę ir manevrą, inkvi- 
zicines priemones; dėl viso to valia valiai yra nepa- 
tikli ir klastinga net savo atžvilgiu ir negalvoja apie 
nieką kitą, o tik apie įsitvirtinimą jėgos pavidalu. 

Besąlygiškos valios valiai esminis be-tiksliškumas 
yra galutinė išraiška valios esmės, kuri atsiskleidė Kan- 
to praktinio proto kaip grynosios valios sąvokoje. Va- 
lia geidžia tik savęs ir, būdama tokia, yra būtis. Todėl 
turinio požiūriu grynoji valia ir jos dėsnis yra forma- 
lūs. Ji pati kaip forma yra vienintelis turinys. 


XXII 


Dėl to, kad tarpais valia personifikuojama pavie- 
nėse „valingose asmenybėse“, atsiranda regimybė, kad 
valia valiai yra tų asmenų spinduliavimas. Susiformuo- 
ja nuomonė, kad valios valiai siekinys yra pats žmo- 
gus, nesuvokiantis šio siekimo esmės. 

Kiek žmogus yra toks siekinys, kiek jis yra įtrauk- 
tas į valią valiai, jo esmei neišvengiamai priskiriama 
„Valia“, suvokiama kaip tiesos instancija. Nuolat išky- 
la klausimas, ar pavienis individas ir bendrijos egzis- 
tuoja tokios valios pagrindu, ar priešingai, jie suda- 
rinėja su valia sandėrius ir net jai priešinasi nežinoda- 
mi, kad jau yra tos valios pavergti. Būties unikalumas 
taip pat reiškiasi per valią valiai, pripažįstančiai tik 
vieną kryptį, tą, kurioje gali išsiskleisti pati valia. Iš 
čia kyla valios valiai pasaulio monotonija, kuri nuo 
pradžios paprastumo yra taip pat toli, kaip absurdas 
nuo esmės, nors esmė apima ir absurdą. 


XXIII 


Kadangi valia valiai neigia bet kokį tikslą patį sa- 
vaime ir tikslus pripažįsta tik kaip priemones, pade- 
dančias jai pačiai sąmoningai žaisti su savimi ir pasta- 

tyti tokio žaidimo erdvę, nes vis dėlto valia valiai — 
kai ji siekia įsitaisyti į esiniją — negali reikštis kaip 
katastrofiška anarchija — o tokia yra jos prigimtis, — 
ji privalo įsiteisinti. Čia valia valiai pradeda išradinėti 
„užduotį“ ir šnekėti apie ją. Ši užduotis nėra mąstoma 
orientuojantis į tai, kas pirmapradiška, ir į pirmapra- 
diškumo puoselėjimą, bet interpretuojama kaip „liki- 
mo“ nurodytas ir šitaip valią valiai pateisinantis tikslas. 


XXIV 


Kova tarp tų, kurie viešpatauja, ir tų, kurie trokšta 
viešpatauti: abiejų pusių kovojama dėl viešpatavimo. 
Viską lemia pats viešpatavimas. Dėl tokios kovos už 
viešpatavimą viešpatavimo esmė iš abiejų pusių pasie- 
kia absoliutumą. Tačiau kartu čia yra užmaskuojamas 
tas dalykas, kad ši kova tarnauja viešpatavimui ir su- 
keliama troškimo viešpatauti. Viešpatavimas iš anksto 
palenkia sau šias kovas. Tačiau geidulys viešpatauti 
palenkia sau žmoniją tuo būdu, kad jis atima iš žmo- 
gaus galimybę tokioje situacijoje įveikti būties užmarš- 
ti. Ši kova neišvengiamai yra globalinė, todėl savo 
esme nieko nelemianti, nes ji nieko negali nulemti, 
nes ji lieka anapus bet kokio atskyrimo, anapus skir- 
tumo (tarp būties ir esinio), o todėl ir anapus tiesos; ji 
pati savo galia išstumia save į nelemtį: ją apleidžia 
būtis. 


XXV 


Skausmas, kuris iš pradžių turi būti patirtas ir iško- 
votas, sutampa su tokia intuicija ir tokiu žinojimu, ku- 
ris parodo, kad nerūpestingumas yra didžiausia ir slap- 
tingiausia neganda, pirmiausiai pasirodanti iš toliausių 
tolumų. Ne-rūpestingumas reiškiasi nuomone, kad rea- 
lybė yra valdoma ir kad yra žinoma, kas yra tiesa, 
neturint jokio poreikio žinoti, kame tiesa esti, 

Būtiškai likimiška nihilizmo esmė reiškiasi tuo, jog 
žmogų apleidžia būtis tuo būdu, kad būtis išsisklaido 

282 kaip manipuliacija. Toks išsisklaidymas visiškai paver- 


gia ir žmogų. Bet tai jokiu būdu nėra nuosmukis ir 
„negatyvumas“. 

Kaip tik todėl ne bet kokia žmonių bendrija pa- 
šaukta istoriškai įgyvendinti besąlygišką nihilizmą. 
Kaip tik todėl reikia net kovos, nulemiančios tai, kokia 
žmonių bendrija yra pajėgi besąlygiškai užbaigti ni- 
hilizmą. 


XXVI 


Tokios situacijos, kai žmogų visiškai apleidžia bū- 
tis, ženklai yra „idėjų“ ir „vertybių“ lozungai, neišran- 
ki betikslio „veiksmo“ apoteozė ir „dvasios“ reikalin- 
gumas. Visa tai jau įmontuota į tvarkos organizavimo 
mechanizmą. Pats šis mechanizmas paženklintas žmo- 
gų apleidusios būties tuštumos, kur techninė esinijos 
eksploatacija, apimanti ir kultūrą, yra vienintelė išei- 
tis, kurios griebiasi tik prie savęs prisirišęs žmogus, 
savo subjektyvumą galintis išgelbėti tik siekdamas ant- 
žmogiškumo. Žemiausio rango žmonija ir antžmonija 
yra tapačios, jos glaudžiai susijusios, kaip metafizinia- 
me: animal rationale neatskiriamai susilieja ir atitinka 
vienas kitą gyvuliškumo „apačia“ ir ratio „viršus“. Že- 
miausio rango žmoniją ir antžmoniją čia reikia mąstyti 
metafiziškai, o ne kaip moralinius vertinimus. 

Esinijos eksploatacija savo eiga ir prigimtimi grin- 
ažiama ginkluote (metafizine prasme), kurios padeda- 
mas žmogus pasidaro „elementariojo prado viešpats“. 
Eksploatacija lieka tik taisyklingas esinijos, tampan- 
čios vis intensyvėjančių manipuliacijų paskata ir me- 
džiaga, vartojimas. Šis vartojimas vykdomas ginkluo- 
tės labui. Bet kadangi pastaroji siekia besąlygiško stip- 
rėjimo ir savikritikos ir iš tikrųjų jos tikslas yra be- 
tiksliškumas, esinijos naudojimas yra jos negrįžtamas 
sunaudojimas (Vernutzung). 

„Pasauliniai karai" ir jų „totalumas“ — tai būties 
apleisto žmogaus situacijos padarinys. Jie nukreipti į 
patvarios sunaudojimo formos įtvirtinimą. Į šį procesą 
įtrauktas ir žmogus, kuris jau nebeslepia savo pobū- 
džio — būti svarbiausia žaliava. Žmogus yra „Svar- 

biausia žaliava“, nes jis yra bet kokio sunaudojimo 
subjektas, tačiau toks jis yra tuo būdų, kad visą savo 
valią jis įdeda į šį procesą ir todėl kartu yra jį aplei- 
dusios būties objektas. Pasauliniai karai yra skirtumo 
tarp karo ir taikos pašalinimo pradinė forma, o šis pa- 
šalinimas lemia tai, jog „pasaulis“ tapo absurdiškas dėl 
to, kad esinį apleido būtis. Juk „pasaulis“ būties isto- 
rijos prasme (plg. su „„Būtimi ir laiku") reiškia neob- 
jektišką būties tiesos esatį žmogui, kiek pastarasis es- 
mingai prie būties pririštas. Išskirtinio jėgos viešpata- 
vimo, t. y. besąlygiško esinio stūmimo į sunaudojimą, 
epochoje pasaulis yra tapęs absurdiška tikrove — nes 
nors būtis esti, tačiau neautentiškai. Esinys yra realus 
tik tiek, kiek duodasi veikiamas. Visur egzistuoja ne 
pasaulis kaip pasaulis, o pasaulis kaip veikla, ir, be to, 
nors ir užmiršta, lieka būtis. Anapus karo ir taikos eg- 
zistuoja esinio sunaudojimo, tvarkos, savikritikos ir 
žmogų apleidusios būties tuštumos chaosas. „Karas ir 
taika“, virtę absurdu, prasmenga į chaosą ir, tapę ne- 
beatpažįstami dėl išnykusio skirtumo tarp jų, susilieja 
su tuščiu stiprėjančios manipuliacijos procesu. Į klau- 
simą, kada bus taika, negalima atsakyti ne todėl, kad 
karo trukmė nesiduoda prognozuojama, o todėl, kad 
šis klausimas nukreiptas į tai, ko jau nebėra, nes ir ka- 
ras yra tapęs esinio sunaudojimo atmaina, o tas su- 
naudojimas tęsiamas ir taikos metu. Orientacija į il- 
gai trunkantį karą yra jau pasenusi forma, kurioje ga- 
lima atpažinti sunaudojimo epochos naujumą. Šis il- 
gas karas nėra tai, kas lėtai pereina į taiką ankstesne 
prasme; jis pereina į tokią būseną, kurioje militarizmas 
nebepatiriamas kaip toks, o taika yra tapusi beprasmiš- 
ka ir neturininga. Chaosui svetima būties tiesa; tačiau 
jos vietoje išvystoma tobulai apginkluota tvarka ir pla- 
navimo bet kokioje srityje patikimumas. Apskričių ap- 
skritime (rate) atskiros apsiginklavusio žmogaus sritys 
tampa „sektoriais“; poezijos „sektorius“, kultūros „sek- 
torius" irgi yra tik planingai įtvirtintos kokio nors ,va- 
dovavimo“ sritys, šalia kitų sričių. Moralinis pasipik- 
tinimas tų, kurie dar nesuvokia, kas yra, dažnai nu- 
kreiptas į „fiurerio“ savivalę ir siekimą viešpatauti, — 


į fatališkiausią nuolatinio garbinimo formą. Fiureris yra 
gundytojas, kuris žmonių neišvaduoja nuo pagundų, 
tačiau ir tos pagundos yra tariamos, nes gundomieji 
pasmerkti neveiklumui. Įsivyrauja nuomonė, kad fiure- 
ris pats, pasiduodamas savo aklo egoizmo siautuliui, 
ryžtasi viskam ir viską sutvarko savo nuožiūra. Iš tik- 
rųjų jis yra neišvengiamas padarinys to, kad esinija 
virto chaosu, kuriame glūdi tuštuma, reikalaujanti tik 
tam tikros tvarkos ir esinio įtvirtinimo. Čia ir glūdi 
būtinybė „„vadovauti“, t. y. reikalingas esinių visumos 
įtvirtinimo pianuojantis skaičiavimas. Todėl būtina pa- 
rengti ir apginkluoti tokius žmones, kurie tarnauja fiu- 
reriui. „Fiureris“ yra pavyzdingai apginkluotas darbi- 
mo sektorius, nes jis sugeba apžvelgti apygardų visu- 
mą ir viešpatauti chaosui tiek, kiek tas pasiduoda kal- 
kuliuojamas. Sugebėjimas apžvelgti yra sugebėjimas 
skaičiuoti, kuris iš anksto orientuotas į stiprėjančio 
tvarkos įtvirtinimo poreikius, palenktus tolesnei tvar- 
kymo galimybei. Visų galimų siekimų palenkimas pla- 
navimo ir įtvirtinimo visumai vadinamas „instinktu“. 
Šis žodis įvardija už riboto intelekto, orientuoto tik į 
tai, kas arti, ribų išeinantį „intelektą“, nuo kurio „in- 
telektualizmo“ nepasislepia niekas, kas kaip „fakto- 
rius“ turi lemti atskirų sektorių skaičiavimų sąmatą. 
Instinktas yra antžmoniją atitinkantis intelekto sutelki- 
mas į besąlygišką visko, kas yra, skaičiavimą. Kadangi 
pastarasis absoliučiai viešpatauja valios srityje, prade- 
da atrodyti, kad šalia valios nebėra nieko, su kuo rei- 
kėtų skaitytis, išskyrus nuogo instinkto tikrumą, ku- 
riam visko, kas yra, apskaičiavimas yra pirmoji skai- 
čiavimo taisyklė. Anksčiau „instinktas“ buvo laikomas 
gyvulio, savo gyvenimo aplinkoje siekiančio, kas jam 
naudinga, ir vengiančio, kas kenksminga, ir tik tuo 
apsiribojančio, skiriamuoju bruožu. Gyvuliško instink- 
to patikimumas atitinka jo aklą pririštumą prie jam 
būdingos vitalinio tikslingumo srities. Besąlygišką ant- 
žmonijos viešpatavimą atitinka visiškas gyvuliško 
žmogaus prado išlaisvinimas. Gyvuliškas instinktas ir 
žmogiškas ratio tampa tapatūs. 

Tai, kad iš antžmonijos reikalaujama, jog instinktas 
taptų jos savastimi, reiškia, kad — metafiziniu po- 
žiūriu — antžmonija yra į tą instinktą panirusi, tačiau 
taip, kad būtent gyvuliškumas visais jo pavidalais yra 
absoliučiai palenktas skaičiavimui ir planavimui (svei- 
katingumo isterija, dresūra). Kadangi žmonija yra svar- 
biausia žaliava, galima tikėtis, kad dėl dabarties che- 
minio tyrinėjimo vieną gražią dieną bus įrengti dirbti- 
nio žmogiškosios medžiagos gaminimo fabrikai. Che- 
miko Kūno, šiais metais apdovanoto Frankfurto miesto 
įsteigta Gėtės premija, tyrinėjimai jau atveria galimy- 
bę planingai ir pagal poreikius įgyvendinti vyriškos 
ir moteriškos giminės gyvų būtybių gaminimą. Litera- 
tūros reguliavimas „kultūros“ sektoriuje naiviai nuo- 
sekliai atitinka nėštumo reguliavimą. (Dėl perdėto dro-, 
vumo nedera įžvelgti skirtumą ten, kur jo nebėra. Žmo- 
giškos medžiagos poreikis palenktas toms pačioms mi- 
litarizuotos tvarkos taisyklėms kaip ir pramoginės kny- 
gelės ar eilėraščiai, kurių gamybai poetas yra nė kiek 
ne svarbesnė persona už knygrišio mokinį, padedantį 
įrišti eilėraštį fabriko bibliotekai, kai jis, pvz., atneša 
iš sandėlio kartoną viršeliams.) 

Visų žaliavų, neišskiriant nė „žmogiškos“ žaliavos, 
panaudojimas besąlygiškam techninės apdorojimo ga- 
limybės įgyvendinimui paslėptu pavidalu yra nulemtas 
visiškos tuštumos, į kurią panardinama esinija kaip 
veiklos žaliava. Ši tuštuma turi būti užpildyta. Tačiau 
kadangi būties tuštuma, ypač tada, kai ji nepatiriama, 
niekada negali būti užpildyta esinio pilnatve, lieka tik 
vienas dalykas, padedantis nuo jos pabėgti — nenu- 
trūkstamas esinio įmontavimas į nuolat atsinaujinančią 
tvarkymo galimybę, kaip betikslės veiklos įtvirtinimo 
forma. Šiuo požiūriu technika — nes pati to nežinodama 
ji yra įtraukia į būties tuštumą — yra stokos organiza- 
cija. Visur, kur tik per maža būties — o augančiai ir 
stiprėjančiai valiai, siekiančiai savęs, to visada per 
maža, — jos vietą turi užimti, sukurti pakaitalą ir su- 
naudoti žaliavą technika. Tačiau iš tikrųjų „erzacas“ 
ir erzacdaiktų masinė gamyba nėra laikinas paliatyvas, 
o yra vienintelė galima forma, kuria valia valiai įgy- 


vendina „visišką“ tvarkymo organizavimo įtvirtinimą; 
tik šitaip ji „pati“ gali egzistuoti kaip pamatinis „sub- 
jektas“. Žmonių masės kiekybinis prieaugis iš tik- 
ruju reguliuojamas planingai, kad niekada neišnykių 
pretekstas didelėms masėms reikalauti didesnių „erd- 
vių“, kurios dėl savo dydžio savo ruožtu reikalauja 
atitinkamai didesnių žmogiškų masių, reikalingų toms 
erdvėms eksploatuoti. Šis sunaudojimo dėl sunaudoji- 
mo ciklinis judėjimas yra vienintelis vyksmas, kuris 
būdingas absurdiškų tapusio pasaulio istorijai. „Fiu- 
reriškos natūros“ yra tie, kurie, remdamiesi savo „pa- 
tikimu instinktu“, šio vyksmo gali būti iškelti kaip 
valdymo organai. Jie yra pirmieji tarnautojai, kurių 
veikla išsiskleidžia besąlygiško esinio sunaudojimo, tar- 
naujančio išnykusios būties tuštumos įtvirtinimui, vyks- 
me. Šis vyksmas, kai esinys sunaudojamas aklai atsi- 
sakant nepatirtos būties, iš anksto atmeta kaip nees- 
mingus dalykus nacionalinius ir tautinius skirtumus. 
Kaip tapo neesmingas skirtumas tarp karo ir taikos, 
taip išnyksta skirtumas tarp „nacionalumo“ ir „inter- 
nacionalumo“. Kas šiandien mąsto „„europietiškai“, tam 
negali būti priekaištaujama, kad jis yra „internaciona- 
listas”. Bet kartu jis nėra ir nacionalistas, nes kitų „na- 
cijų“ gerove rūpinasi ne mažiau negu savosios. 
Dabartinės epochos istorinės eigos monotonijos prie- 
žastis irgi nėra ia, kad senosios politinės sistemos pri- 
derinamos prie naujų. Monotonija yra ne padarinys, o 
priežastis to fakto, kad atskiri pretendentai kariauja 
už viešpatavimą esinio sunaudojimo, tarnaujančio tvar- 
kos įtvirtinimui, stichijoje. Iš dingusios būties iuštu- 
mos išauganti esinijos monotonija, kur rūpinamasi kal- 
kuliuojamu savosios tvarkos patikimumu, kur viskas 
pavergiama savęs siekiančiai valiai, visur lemia ir ne- 
priklausantį nuo nacionalinių skirtumų fiurerizmą, ku- 
riam visos valstybinės formos yra tik vienas valdymo 
instrumentas šalia kitų. Kadangi tikrovė reiškiasi pla- 
ningo skaičiavimo monotonija, žmogus taip pat pri- 
valo tapti monotoniškas, kad atitiktų tikrovės reika- 
lavimus. Žmogus be uni-formos šiandien daro beveik 
fTantastišką įspūdi — jis nebepriklauso realybei. Esini- 

ja, kuriai leidžiama egzistuoti tik valios valiai stichi- 
joje, išsiskleidžia kaip neartikuliuojama visuma, kuria 
dar ir manipuliuojama, remiantis tokia veiksena bei 
įranga, kurias valdo „našumo“ principas. Gali pasiro- 
dyti, kad šito padarinys yra kokia nors hierarchija; 
iš tikrųjų lemiamas principas yra rangų nebuvimas, ka- 
dangi veiklos tikslas visur yra tik monotoniška kiek- 
vieno sunaudojimui palenkto darbo, tarnaujančio tvar- 
kos garantavimui, tuštuma. Iš šio principo įžūliai išsi- 
veržianti monotonija jokiu būdu nesutampa su nivelia- 
cija, kuri yra tik ankstesnių hierarchijų susilpninimas. 
Totalinio sunaudojimo monotonija atsiranda iš tam tik- 
ro „pozityvaus“ trukdymo atsirasti hierarchijai, atitin- 
kančio bet kokio tikslingumo beprasmybės viešpaiavi- 
mą. Ši monotonija yra jau įtvirtinto būties apleisto ab- 
surdiško pasaulio situacijos rodiklis. Žemės rutulys pa- 
sirodo kaip absurdiškas chaoso pasaulis. Būties isto- 
rijos požiūriu, jis yra klaidžiojanti žvaigždė. 


XXVII 


Piemenys gyvena nepastebimai ir toli nuo dykuma 
virstančios nuniokotos žemės, kuri turi būti panaudota 
veiklos viešpatavimui įtvirtinti; žmogaus veiklos tiks- 
las tik vienas — įvertinti, ar kas nors yra svarbu, ar 
nesvarbu gyvenimui, o gyvenimas kaip valia valiai iš 
anksto kelia reikalavimą, kad bet koks žinojimas skleis- 
tųsi šiuo įtvirtinančiojo skaičiavimo ir vertinimo pa- 
vidalu. 

Neregimas žemės įstatymas visiems atsirandantiems 
ir išnykstantiems daiktams nustato jų galimybių ribą, 
kuriai pavaldu visa ir vis dėlto kurios niekas nežino — 
šis įstatymas palaiko žemę ir jos ramybę. Beržas nieka- 
da neperžengia savo galimybių ribų. Bičių šeimyna gy- 
vena pagal savo galimybes. Tik valia, visapusiškai įsi- 
montuodama į techniką, žemę bloškia į nuovargį, iš- 
naudojimą ir dirbtinę kaitą. Ji išbloškia žemę anapus 
prigimtinio jos galimybių rato ir priverčia ją tapti tuo, 
kas jau nėra galima ir todėl yra negalima. Kad tech- 
ninių sumanymų ir priemonių pagrindu pavyksta daug 


ką išrasti ir agresyviai atnaujinti, jokiu būdu neįrodo, , 


kad technikos iškovojimai padaro galima net tai, kas 
negalima. 

Istoristikos aktualizmas ir moralizmas yra paskuti- 
niai gamtos ir dvasios galutinio sutapatinimo su tech- 
nikos esme žingsniai. Gamta ir dvasia yra savimonės 
objektai; besąlygiškas jos viešpatavimas gamtą ir dva- 
sią įspraudžia į tokią monotoniją, iš kurios nėra jokios 
metafizinės išeities. 

Viena yra žemę tik naudoti, visai kita — patirti 
žemės palaimą, rasti prieglobstį žemės įstatyme, puo- 
selėti būties paslaptį ir būti budriems, kad nebūtų pa- 
žeistos galimybės ribos. 


XVIII 


Joks aklas veiksmas nepakeis pasaulio būsenos, nes 
būtis kaip veiklumas ir veikla esiniją atkerta nuo Di- 
džiojo Įvykio (Ereigniss). Net didžioji kančia, apjuo- 
sianti žemę, tiesiogiai negali pažadinti jokios permai- 
nos, nes kančia tik kaip žmogiškoji kančia yra pasyvi, 
vadinasi, ji yra tik veiksmo objektas, o todėl kartu su 
veiksmu yra patiriama toje pačioje esmingoje valios 
valiai srityje. 

Tačiau žemė lieka tokia, kokia ji yra; ji ir toliau 
lieka glūdėti neregimame galimybės įstatyme. To, kas 
galima, tikslu valia padarė negalimybę. Manipuliacija, 
sukurianti tokią prievartą ir palaikanti jos viešpatavi- 
mą, atsiranda iš technikos esmės; o žodis „technika“ 
čia sutapatinamas su užbaigiančios save metafizikos są- 
voka. Visų žemės žmonių bendrijų monotonija, nulem- 
ta valios valiai viešpatavimo, išryškina suabsoliutintos 
žmogaus veiklos beprasmybę. 

Žemės nuniokojimas prasideda kaip valingas, tačiau 
savo esme nesuprastas ir nesuprantamas procesas,— 
jis prasideda tuo metu, kai tiesos esmė susiaurinama 
iki tikrumo, kuriame visų pirma atsiranda žmogiškojo 
suvokimo ir darymo savikritika. Šią metafizikos istori- 
jos akimirką Hėgelis suvokia kaip tokią, kai pamatiniu 
mąstymo principų tampa savimonė. 


19. M. Heidegeris 

Beveik gali atrodyti, kad žmogus, palenktas valios 
viešpatavimui, nebesuvokia nei skausmo, nei džiaugs- 
mo esmės. Ar gali ką nors čia pakeisti kančios per- 
teklius? 

Joks pokytis neįvyksta be vedančios palydos. Ta- 
čiau kaipgi palyda prisiartins, jeigu neprašvis įvykis, 
kuris, šaukdamas žmogaus esmę, atvertų jam akis, t. y. 
leistų regėti, ir tokį regintį žmogų, kaip mirtingąjį, iš- 
leistų į mąstančio ir kuriančio statymo kelią. 


APIE TIESOS ESMĘ 


Kalbama apie tiesos esmę. Klausdami apie tiesos esmę, 
mes nesukame galvos, ar tiesa yra kokia nors prakti- 
nės gyvenimo patirties, ar ekonominio skaičiavimo tie- 
sa, ar tai yra kokio techninio samprotavimo, ar poli- 
tinės išminties tiesa, ar, skyrium imant, mokslinio 
tyrimo, ar meninio formavimo tiesa, ar net kokio nors 
filosofinio apmąstymo arba kultūrinio tikėjimo tiesa. 
Visa tai neliečia tiesos esmės klausimo, bet žiūrima 
tik į vieną dalyką: kas yra būdinga kiekvienai „tiesai“ 
apskritai kaip tiesai, 

Tačiau ar, klausdami apie esmę, mes nepatenkame 
į tuščią visuotinybę, kuri slopina bet kokį meastymą? 
Ar tokio klausimo ekstravagantiškumas neatskleidžia 
bet kokios filosofijos nepagrįstumo? Juk turintis šak- 
nis, į tikrovę orientuotas mąstymas visų pirma ir be 
užuolankų privalo nustatyti tikrąją tiesą, kuri mums 
šiuo metu duoda kriterijų ir atramą, padedančią atsi- 
laikyti prieš painiavą, kylančią iš nuomonės ir skaičia- 
vimo srities. Kokia yra nuo bet kokios tikrovės nusi- 
gręžiančio („abstraktaus“) tiesos esmės klausimo pras- 
mė tikrovės negandų akivaizdoje? Ar esmės klausimas 
nėra pats neesmingiausias ir labiausiai neįpareigojan- 
tis iš visų, kokius tik galima įsivaizduoti? 

Niekas negali nematyti akivaizdaus tokių abejonių 
pagrįstumo. Niekas negali lengvabūdiškai niekinti įky- 
raus tokių abejonių rimtumo. Bet kas gi išsako tokias 
abejones? „Sveikas“ žmogaus protas. Jis puikuojasi 
savo apčiuopiamos naudos reikalavimais ir smarkauja. 

prieš esinijos esmės žinojimą; o toks esmingas žinoji- 
mas nuo seno vadinamas „filosofija“. 

Žmogaus sveikas protas savaip būtinas; jis gina sa- 
vo teises tik jam pritinkančiais ginklais, apeliuodamas 
į savo pretenzijų ir svarstymų „savaiminį suprantamu- 
mą“. Tačiau filosofija sveikam protui nieko negali 
priešstatyti, nes jis yra kurčias jos kalbai. Ji net ne- 
gali trokšti jam ką nors priešstatyti, nes sveikas pro- 
tas yra aklas tam, į ką nukreiptas filosofijos į esmę 
besismeikiantis žvilgsnis. 

Be to, mes patys laikomės sveiko proto normų tiek, 
kiek mes manome esą tikri įvairiomis gyvenimo patir- 
ties, veiksmo, tyrinėjimo, darymo ir tikėjimo „tieso- 
mis“. Mes patys giname „savaime suprantamo“ daly- 
ko teises nuo bet kokių problemiško dalyko preten- 
zijų. 

Tad jeigu dabar turi būti keliamas tiesos klausimas, 
tai reikalaujama atsakymo į klausimą, kur mes šiandien 
esame. Norima žinoti, kaipgi šiandien yra mums. Ieš- 
koma tiksio, į kurį turi būti nukreipta žmogaus isto- 
rinė veikla. Trokštame tikros „tiesos“. Taigi vis dėlto 
tiesos! 

Tačiau šaukiantis tikros „tiesos“, vis dėlto turi būti 
žinoma, ką reiškia tiesa apskritai. O galbūt tai žinoma 
„jausmais“ ir „apskritai“? Tačiau ar toks apytikris ,„Ži- 
nojimas“ ir abejingumas jam nėra skurdesnis net už 
visišką tiesos esmės nežinojimą? 


1. Įprasta tiesos sąvoka 


Taigi, ką įprasta laikyti „tiesa“? Šis kilnus ir kartu 
subanalintas ir beveik nebylus žodis „tiesa“ reiškia tai, 
kas tikrą dalyką daro tikrą. Kas yra tikrumas? Pvz., 
sakome: „dalyvauti sprendžiant šią užduotį yra tikras 
džiaugsmas". Turime galvoje: tai yra grynas, tikro- 
viškas džiaugsmas. Tiesa yra tai, kas tikroviška. Į tai 
orientuodamiesi, mes kalbame apie tikrą auksą kitaip 
negu apie netikrą. Netikras auksas iš tikrųjų nėra tai, 
kas jis atrodo. Jis yra tik „regimybė“ ir todėl netikro- 
viškas. Netikroviškas dalykas laikomas tikroviško prie- 


šingybe. Tačiau ir tariamas auksas vis dėlto yra kaž- 
kas tikroviška. Į tai orientuodamiesi, mes sakome aiš- 
kiau: tikroviškas auksas yra autentiškas auksas. Ta- 
čiau „tikroviški“ yra jie abu, autentiškas auksas — ne 
menkiau negu cirkuliuojantis neautentiškas. Taigi au- 
tentiško aukso tikrumas negali būti patvirtintas jo tik- 
roviškumo. Vėl iškyla klausimas: ką čia reiškia būti 
autentiškam ir tikram? Autentiškas auksas yra tokia 
tikrovė, kurios tikroviškumas sutampa su tuo, ką mes 
iš anksto ir nuolat „iš tikrųjų“ laikome auksu. Prie- 
šingai, kur mes spėjame esant netikrą auksą, ten mes 
sakome: „Čia kažkas neatitinka teisybės“. Priešingai, 
kas yra taip, „kaip pridera“, apie tai mes sakome: tai 
atitinka teisybę. Dalykas atitinka teisybę. 

Tačiau tikru mes vadiname ne tik tikrovišką džiaugs- 
mą, autentišką auksą ir visus kitus tokios rūšies esi- 
nius, — tikrais ir netikrais visų pirma mes vadi- 
name teiginius apie esinį, kuris pats pagal savo rūšį 
gali būti autentiškas ar neautentiškas, o savo tikrove 
gali būti vienoks arba kitoks. Koks nors teiginys yra 
teisingas, jeigu tai, kas juo išreiškiama ir pasakoma, 
sutampa su tuo dalyku, apie kurį kalbama. Ir šiuo at- 
veju mes sakome: tai atitinka teisybę. Tačiau dabar 
teisybę atitinka ne dalykas, o sakinys. 


Tikra, ar tai būtų tikras dalykas, ar teisingas saki- 
nys, yra tai, kas atitinka teisybę, teisybės atitikmuo. 
Tikroji būtis ir tiesa čia reiškia atitikimą, ir atitikimą 
būtent dvejopa prasme: pirmu atveju dalyko ir to, 
kas apie jį manoma, o kitu — to, kas išreikšta teigi- 
niu, ir dalyko atitikimą. 

Toks dvejopas atitikimo pobūdis atskleidžia tradi- 
cinį tiesos esmės apibrėžimą: veritas est adaeguatio rei 
et intellectus. Tai gali reikšti: tiesa yra dalyko prilygi- 
nimas pažinimui. Tačiau tai gali reikšti ir štai ką: tie- 
sa yra pažinimo prilyginimas dalykui. Žinoma, įprastą 
minėtą tiesos apibrėžimą galima nusakyti tik formule: 
veritas est adaeguatio intellectus ad rem. Tačiau taip 
suvokta tiesa, kaip teiginio tiesa, yra galima tik daly- 
ko tiesos, adaeguatio rei ad intellectum, pagrindu. Abi 
esminės veritas sąvokos nuolat išreiškia įsikreipimą 

į... ir tuo būdu tiesą interpretuoja kaip teisingumą. 

Tačiau viena tiesos interpretacija nėra tik kitos 
apvertimas. Priešingai, čia kiekvienąkart skirtingai su- 
vokiama intellectus ir res. Kad tai atskleistume, mes 
privalome įprastai tiesos sąvokai taikomą įprastą for- 
mulę nuvesti prie jos pirminio (viduramžiais atsiradu- 
sio) šaltinio. Veritas kaip adaeguatio rei ad intellectum 
išreiškia ne vėlesnės kilmės transcendentalinę Kanto 
mintį, pirmąkart tapusią galima tik žmogiškosios esy- 
bės subjektyvumo pagrindu, mintį, kad „objektai tvar- 
komi pagal mūsų pažinimą“, bet krikščioniškąjį teolo- 
ginį tikėjimą, kad dalykai tuo, kas jie yra ir kad jie 
yra, yra tiek, kiek jie, kaip sukurtieji (ens creatum), 
atitinka intellectus divinus, t. y. Dievo dvasioje mąs- 
tomą idėją, ir tuo būdu yra idėją atitinkantys (teisin- 
gi) ir šia prasme „atitinkantys tiesą“. Tam tikras ens 
creatum yra ir intellectus humanus. Kaip Dievo duo- 
tas žmogui sugebėjimas, jis turi atitikti savo idea. Ta- 
čiau intelektas atitinka idėją tik tuo, kad savo teigi- 
niais jis realizuoja minties prilyginimą dalykui, kuris 
savo ruožtu turi atitikti idea. Jeigu visi esiniai yra 
„Sukurtieji“, žmogiškojo pažinimo tiesos galimybė grin- 
džiama tuo, kad dalykas ir teiginys vienodai atitinka 
idėją ir todėl, priklausydami vieningam kūrimo pla- 
nui, atitinka vienas kitą. Veritas kaip adaeguatio rei 
(creandae) ad intellectum (divinum) duoda pagrindą 
veritas kaip adaequatio intellectus (humani) ad rem 
(creatum). Veritas iš esmės visur reiškia convenientia, 
esinių, kaip sukurtųjų, sutapimą su kūrėju, „teisybės 
atitikimą“ pagal kūrimo tvarkos apibrėžtį. 

Tačiau ši tvarka, atitraukta nuo kūrimo idėjos, ga- 
li būti įsivaizduojama kaip visuotinė ir neapibrėžta 
pasaulio tvarka. Teologiškai apmąstytos kūrimo tvar- 
kos vietą užima visų objektų planinga tvarka, nusta- 
tyta pasaulinio proto, kuris duoda sau įstatymą pats 
ir todėl suponuoja tiesioginį savo veiksenos supranta- 
mumą (tai, kas laikoma „logiška“). To, kad sakinio 
tiesos esmė reiškiasi teiginio teisingumu, nebereikia 
atskirai pagrįsti. Netgi ten, kur keistai bergždžiai sten- 
giamasi paaiškinti, kaip gali atsirasti teisingumas, jis 


jau iš anksto suponuojamas kaip tiesos esmė. Tuo po- 
žiūriu dalyko tiesa visada reiškia egzistuojančio daik- 
to ir jo esmingosios, „protingos“ sąvokos atitikimą. At- 
siranda regimybė, kad toks tiesos esmės apibrėžimas 
lieka nepriklausomas nuo to, kaip interpretuojama vi- 
sų esinių būties esmė, kuri visada apima atitinkamą 
žmogaus kaip intelekto turėtojo ir realizuotojo esmės 
interpretaciją. Taigi tiesos esmės formulė (veritas est 
adaeguatio intellectus et rei) įgyja savotišką, kiek- 
vienam tiesiogiai akivaizdų, visuotinumą. Viešpatau- 
jant šiam iš esmės neapmąstytam tokio tiesos suprati- 
mo savaiminiam suprantamumui, kaip savaime supran- 
tamas dalykas priimama ir tai, kad tiesa neišvengiamai 
turi savo priešingybę ir kad egzistuoja netiesa. Saki- 
nio netiesa (neteisingumas) yra teiginio ir dalyko ne- 
atitikimas. Dalyko netiesa (neautentiškumas) reiškia. 
esinio ir jo esmės neatitikimą. Netiesą abiem atvejais 
galima suvokti kaip neatitikimą. Pastarasis pašalina- 
mas iš tiesos esmės. Todėl ten, kur siekiama suvokti 
gryną esmę, netiesa, kaip tiesos priešingybė, yra at- 
metama. 

Tačiau ar apskritai reikalinga kokia ypatinga tiesos 
esmės atodanga? Ar gryna tiesos esmė jau nėra pa- 
kankamai atskleista, jokios teorijos neiškreipta, savai- 
me suprantama ir todėl patikima visuotinai priimta 
sąvoka? Jeigu, be to, minėtą sakinio tiesos sutapati- 
nimą su dalyko tiesa mes priimsime kaip tokį, koks 
jis pirmiausia pasirodo, t. y. priimsime kaip teologinį 
aiškinimą, ir jeigu pagaliau filosofinį esmės apibrėži- 
mą išlaikysime gryną, be teologijos priemaišų, ir tiesos 
sąvoką apribosime sakinio tiesa, tada mes susiliesime 
su sena, nors ir ne pačia seniausia mąstymo tradicija, 
pasak kurios tiesa yra teiginio (logos) ir kokio nors 
dalyko (pragma) atitikimas (homoiosis). Kas lieka prob- 
lemiška šiame teiginyje tarus, kad mes žinome, ką 
reiškia teiginio ir dalyko atitikimas? Ar mes tai žino- 
me? 

2. Vidinė atitikimo galimybė 


Apie atitikimą mes kalbame nevienoda prasme. 
Pvz., žiūrėdami į dvi ant stalo gulinčias penkių markių 
monetas, sakome: jos atitinka viena kitą. Abi atitinka 
viena kitą savo vienoda išvaizda. Todėl ši išvaizda jas 
vienija, ir dėl to šiuo požiūriu jos yra vienodos. Be 
to, apie vieną iš penkių markių monetų mes sakome: 
šis pinigas yra apvalus. Šiuo atveju sakinys atitinka 
daiktą. Dabar egzistuoja ryšys ne tarp daikto ir daik- 
to, o tarp teiginio ir tam tikro daikto. Tačiau kuo turi 
sutapti daiktas ir teiginys, jeigu jie akivaizdžiai ski- 
riasi savo išvaizda? Pinigas padarytas iš metalo. Tei- 
ginys apskritai nėra medžiagiškas. Pinigas yra apvalus. 
Teiginys apskritai nėra erdviškas. Už pinigą galima ką 
nors nupirkti. Teiginys apie jį nėra jokia mokėjimo 
priemonė. Tačiau nepaisant visų skirtumų, minėtas tei- 
singas teiginys atitinka pinigą. Ir šis atitikimas pagal 
įprastinę tiesos sampratą turi remtis prilyginimu. Kaip 
gali visiškai nepanašus dalykas, teiginys, susilyginti su 
pinigu? Juk šis turėtų tapti pinigu ir tuo būdu pats 
visiškai išnykti. Taip teiginiui atsitikti negali. Tą pa- 
čią akimirką, kai pavyktų toks dalykas, teiginys kaip 
teiginys nebegalėtų atitikti daikto. Prilyginimo vyks- 
me teiginys privalo likti ir net tapti tuo, kas jis yra. 
Kuo pasireiškia jo nuo bet kokio daikto visiškai skir- 
tinga esmė? Kaip teiginys būtent išlaikydamas savo 
esmę geli susilyginti su kažkuo kitu, su daiktu? 

Prilyginimas čia negali reikšti daiktiško nevienodų 
daiktų suvienodėjimo. Priešingai, prilyginimo esmę le- 
mia tas ryšys, kuris nusistovi tarp teiginio ir daikto. 
Kol šis „ryšys“ lieka neapibrėžtas ir esmingai nepa- 
grįstas, visas ginčas apie prilyginimo galimumą ir ne- 
galimumą, apie jo tipą ir laipsnį yra tuščias. Tačiau 
teiginys apie pinigą „siejasi“ su šiuo daiktu ta prasme, 
kad jis tą daiktą prieš-stato ir apie prieš-statytąjį daly- 
ką pasako, kaip su juo yra tam tikru vyraujančių 
požiūriu. Priešstatantis teiginys pasako apie taip prieš- 
statytą daiktą, kaip jis yra kaip šis. Šitas „taip-kaip“ 
liečia prieš-statą ir prieš-statinį. Šiuo atveju prieš-sta- 


ta — atsisakius visų išankstinių „psichologinių“ ir ,„są- 
monės teorijos“ nuomonių — reiškia daikto kaip ob- 
jekto įgalinimą stovėti priešais (Entgegenstehenlassen). 
Šis stovintysis-priešais, kaip tuo būdu pastatytasis, turi 
persmelkti atvirą priešais-erdvę ir vis dėlto kartu iš- 
likti stovėti kaip daiktas, ir pasirodyti kaip kažkas 
pastovu. Šis daikto reiškimasis persmelkiant tam tikrą 
„priešais“ skleidžiasi viduje tam tikros atverties, ku- 
rios atvirumas nėra pirmąkart sukuriamas priešstatos, 
bet yra susaistomas ir įsavinamas tik kaip tam tikra 
ryšio sritis. Priešstatančiojo teiginio ryšys su daiktu 
yra realizavimas tokio santykio, kuris atsiranda pirma- 
pradiškai ir visada kaip tam tikra sąsaja (Verhalten). 
Tačiau bet kokia sąsaja pasižymi tuo, kad ji, stovėda- 
ma atvertyje, siejasi su kokiu nors atvertu dalyku 
kaip tokiu. Taip ir griežta prasme tik taip atvertas da- 
lykas Vakarų mąstymo nuo ankstyviausių laikų buvo 
patirtas kaip „čia-esinys“ ir nuo seno pavadintas „esi- 
niu". 

Sąsaja atveria esinio stovėseną. Kiekvienas atve- 
Tiantis ryšys yra sąsaja. Priklausomai nuo esinių rū- 
šies ir nuo sąsajos būdo žmogaus stovėsena atvertyje 
yra skirtinga. Kiekvienas darbas ir atlikimas, kiekvie- 
nas veiksmas ir apskaičiavimas laikosi ir stovi atver- 
tyje tam tikros srities, į kurią esinys gali įsistatyti ir 
būti ištartas kaip tai, kas jis yra ir kaip jis yra. Ta- 
Čiau šitaip atsitinka tik tada, kai pats esinys yra prieš- 
statomas priešstatančiojo teiginio dėka tuo būdu, kad 
teiginys kreipiamas nusakyti esinį taip, kaip jis yra. 
Kai teiginys orientuojasi tokia kryptimi, jis įsikreipia 
į esinį. Šitaip įsikreipiantis sakymas yra teisingas (sa- 
kantis tiesą). Tai, kas taip pasakyta, yra teisinga (ati- 
tinka tiesą). 

Teiginys savo teisingumą gauna iš sąsajos buvimo 
atvertyje, nes tik šio santykio dėka tai, kas apskritai 
atsiveria, gali tapti prieš-statančiojo prilyginimo kri- 
terijumi. Esanti atvertyje sąsaja pati turi įsikreipti į šį 
kriterijų. Tai reiškia: ji turi būti išankstinis šio krite- 
rijaus provaizdis bet kokios priešstatos atveju. Tai es- 
minis sąsajos buvimo atvertyje bruožas. Bet jeigu tei- 

ginio teisingumas (tiesa) yra galimas tik dėl tokio są- 
sajos buvimo atvertyje, tada tai, kas pirmąkart įgalina 
teisingumą, turi būti laikoma pirmapradiškesne tiesos 
esme. 

Taigi tradicinis ir išskirtinis tiesos pririšimas prie 
teiginio, kaip jos vienintelės esmingosios vietos, at- 
krinta.  Pirmapradis tiesos prieglobstis nėra sakinys. 
Tačiau kartu iškyla klausimas apie esančios atvertyje 
ir duodančios kriterijų sąsajos vidinės galimybės pa- 
grindą; o tik tokia galimybė sukelia iliuziją, kad saki- 
nio teisingumas apskritai sudaro tiesos esmę. d 


3. Teisingumo įgalinimo pagrindas 


Iš kur priešstatančiajame teiginyje atsiranda nuo- 
roda nukrypti į objektus ir juos teisingai atitikti? Ko- 
dėl šis atitikimas irgi lemia tiesos esmę? Kaip gali at- 
sitikti toks dalykas, kaip išankstinio provaizdžio įsi- 
kreipimas ir nuoroda į tam tikrą atitikimą? Tik taip, 
kad toks išankstinis provaizdis jau išsilaisvino tam tik- 
roje atvertyje ir įsikreipė į šioje atvertyje stovintį at- 
virą esinį, susaistantį bet kokią priešstatą. Toks savęs- 
išlaisvinimas, orientuotas į saistantį matą, yra galimas 
tik kaip išlaisvinanti būtis atsiveriančio esinio atver- 
čiai. Tokia išlaisvinanti būtis yra nuoroda į anksčiau 
nesuvoktą laisvės esmę. Sąsajos buvimas atvertyje kaip 
vidinis teisingumo įgalinimas grindžiamas laisve. Tie- 
sos esmė yra laisvė. 

Tačiau ar ši tezė apie teisingumo esmę vieno sa- 
vaime suprantamo dalyko nepakeičia kitu? Žinoma, 
kad kokį nors veiksmą, taigi ir priešstatančiojo tei- 
ginio veiksmą ir net pritarimą ar nepritarimą, galėtų 
atlikti „teisingai“, veikiantysis privalo būti laisvas. Ta- 
čiau juk ši tezė nereiškia, kad teiginio realizacija, per- 
davimas ir supratimas suponuoja neprievartinį veiksmą; 
ši tezė reiškia: laisvė yra pačios tiesos esmė. „Esmė“ 
čia suprantama kaip pagrindas vidinės galimybės to, 
kas tiesiogiai ir visuotinai laikoma žinomu dalyku. Ta- 
čiau laisvės sąvoka mums juk išreiškia ne tiesą ir net 
ne jos esmę. Todėl tezė, kad tiesos (teiginio teisingu- 

Jeigu tiesos esmė susiejama su laisve, ar tai nereiš- 
kia, kad tiesa atiduodama žmogaus savivalei? Ar tiesą 
galima sukompromituoti labiau negu tada, kai ji ati- 
duodama šios „svyruojančios nendrės“ savivalei? Kas 
anksčiau aiškinantis nuolat piršosi sveikai nuovokai, 
dabar dar labiau išaiškėja: tiesa čia suvedama į žmo- 
giškojo subjekto subjektyvumą. Net jeigu šiam sub- 
jektui yra pasiekiamas objektyvumas, jis kartu su sub- 
jektyvumu lieka žmogiškas ir žmogaus disponuojamas. 

Žinoma, žmogui priskiriama apgaulė ir apsimetimas, 
melas ir iliuzija, apgavystė ir regimybė, žodžiu, visos 
netiesos atmainos. Tačiau juk netiesa yra tiesos prie- 
šingybė, ir dėl to, kaip tiesos karikatūra, ji pašalinama 
iš klausimo apie grynąją tiesos esmę srities. Juk tokia 
žmogiška netiesos kilmė tik patvirtina žmogui viešpa- 
taujančios tiesos „savyje“ esmę, nors ir per priešingy- 
bę. Metafizikos požiūriu, tiesa suvokiama kaip kažkas 
nepraeinama ir amžina, kas negali būti paremta žmo- 
giškos esybės laikinumu ir trapumu. Kaipgi tada tiesos 
esmės pamatas ir šaltinis gali glūdėti žmogaus lais- 
vėje? 

Prieštaravimas tezei, kad tiesos esmė yra laisvė, 
grindžiamas prietarais, iš kurių labiausiai įsigalėjęs yra 
toks: laisvė yra Žmogaus savybė. Laisvės esmė nerei- 
kalauja ir nepakenčia jokių tolesnių klausinėjimų. Kas 
yra žmogus, žinoma kiekvienam. 


4, Laisvės esmė 


Nuoroda į esminį ryšį tarp tiesos kaip teisingumo 
ir laisvės šiais prietarais verčia suabejoti, žinoma, tik 
tada, kai mes esame pasirengę pakeisti savo mąstymą. 
Esminio ryšio tarp tiesos ir laisvės apmąstymas mus 
stumia kelti žmogaus esmės klausimą tokioje perspek- 
tyvoje, kuri mums leistų patirti paslėpią žmogaus (čia- 
būties) esmingąjį pradą, tačiau taip, kad šis apmąsty- 
mas iš pradžių atskleistų pirmapradiškai esantį tiesos 
regioną. Atsižvelgiant į tai, pasirodo štai kas: laisvė 
yra vidinės teisingumo galimybės pagrindas tik todėl, 
kad savąją esmę ji gauna iš pirmapradiškesnės, vie- 

nintelės esmingos tiesos esmės. Laisvė visų pirma turi 
būti apibrėžta kaip atsiveriančiojo esinio atverties lais- 
vė. Kaip mąstyti tokią laisvės esmę? Atvertis, prie ku- 
rios prisiderina priešstatantis teiginys, yra esinys, ko- 
kiu nors būdu atsiveriantis tam tikrame atvirame san- 
tykyje. Atsiveriančios esinio atverties laisvė kokiam 
nors esiniui leidžia būti tuo, kas jis yra. Dabar laisvė 
atsiskleidžia kaip esinio būties aplaida (Seinlassen). 

Paprastai apie aplaidą mes kalbame tada, kai atsi- 
sakome kokio nors sumanyto darbo. „Mes ko nors ne- 
darome“ reiškia: mes prie to daugiau nebeprisiliečia- 
me ir nesirengiame toliau to daryti. Ko nors aplaida 
čia turi neigiamą nusisukimo, atsisakymo, abejingumo 
ir net neįvykdymo prasmę. 

Tačiau čia mums reikalingas žodis „būties aplaida“ 
(Seinlassen) išreiškia ne abejingumą ir neįvykdymą, 
bet priešingą dalyką. Būties aplaida yra leidimasis į 
sąlytį su esiniu (Sicheinlassen). Žinoma, tai ir vėl ne- 
turi būti suprasta tik kaip grynas verslas, saugojimas, 
pažiūra ar planavimas, nukreiptas į kaip nors sutinka- 
mą ar ieškomą esinį. Leidimas būti esiniui būtent kaip 
tokiam esiniui, koks jis yra, yra leidimasis į sąlytį su at- 
siveriančiu esiniu ir jo atvertimi, į kurią įsistato bet 
koks esinys, ją tarsi atsinešdamas kartu su savimi. Šią 
atverti Vakarų mąstymas savo pradžioje suvokė kaip 
ta alētheia, nepaslėptį. Kai žodį alėtheia, užuot vertę 
žodžiu „tiesa“, verčiame žodžiu „„nepaslėptis“, tada šis 
vertimas yra ne tik labiau „pažodinis“, bet kartu jame 
glūdi nuoroda įprastą tiesos kaip teiginio teisingumo 
sąvoką permąstyti ir interpretuoti kaip vis dar nesu- 
voktą esinio nepaslėptumo ir išslaptinimo išraišką. Lei- 
dimasis į sąlytį su esinio nepaslėptumu esinyje neiš- 
tirpsta, bet skleidžiasi kaip atsitraukimas nuo esinio, 
idant pastarasis tuo, kad jis yra ir kaip jis yra, at- 
sivertų ir duotų kriterijų priešstatančiam prilyginimui. 
Kaip toks leidimasis į sąlytį, jis atsiduoda esiniui pa- 
čiam savaime ir bet kokį santykį perkelia į atvertį. 
Leidimasis į sąlytį, t. y. laisvė pati savaime, yra iš-sta- 
tanti, eg-zistentiška. Tiesos esmės fone regima laisvės 
esmė pasirodo kaip įsistatymas į esinio nepaslėptumą. 


Laisvė nėra tik tai, ką šiuo vardu mielai vadina 
sveikas protas: kartais atsirandantis noras pasirenkant 
mestis į vieną ar kitą pusę. Laisvė nėra palaidas ga- 
lėjimas ar negalėjimas veikti. Bet laisvė nėra ir pa- 
rengtis tam, kas reikalinga ir būtina (ir kas kažkaip 
egzistuoja). Pirma negu visa tai (negu „negatyvi“ ir 
„pozityvi“ laisvė), laisvė yra leidimasis į sąlytį su esi- 
nio kaip tokio išslaptinimu. Pats nepaslėptumas yra 
puoselėjamas egzistentiškame leidimesi į sąlytį, dėl 
kurio atsiveriančio esinio atvertis, t. y. „čia“, yra tai, 
kas ji yra. 

Čia-būtyje žmogui duotas ilgą laiką neapmąstytas 
esminis pradas, dėl kurio jis gali eg-zistuoti. ,„Egzis- 
tencija“ čia reiškia ne existentia kokia nors esinio bu- 
vimo ir „būties“ (objektinės būties) prasme. Tačiau „eg- 
zistencija“ čia nereiškia ir „egzistencialinio“ dorinio 
žmogaus rūpinimosi savimi, grindžiamo tam tikra kū- 
no-sielos sąranga. Ši į tiesą kaip laisvę įsišaknijusi eg- 
zistencija yra įsistatymas į esinio kaip tokio nepaslėp- 
tumą. Dar nesuvokta ir dar net nejaučianti esmiškojo 
pagrindimo poreikio, istorinio žmogaus eg-zistencija 
prasideda tą akimirką, kai pirmasis mąstytojas klaus- 
damas atveria esinio nepaslėptį, kartu keldamas klausi- 
mą, kas yra esinys. Šis klausimas pirmą kartą leidžia 
patirti nepaslėptį. Esinių visuma atsiskleidžia kaip phy- 
sis, kaip gamta, kuri čia dar reiškia visumą, ir būtent 
iškylančios esaties prasme. Tik ten, kur pats esinys yra 
iškeliamas į nepaslėptį ir joje saugomas, ten, kur šis 
saugojimas yra suvokiamas remiantis klausimu apie 
esinį kaip tokį, ten pirmąkart prasideda istorija. Pir- 
minis esinių visumos išslaptinimas, klausimas apie esi- 
nį kaip tokį ir Vakarų istorijos pradžia yra tapatūs 
„dalykai, vykstantys „vienu metu“ ir tokiame „laike“, 
kuris, pats būdamas neišmatuojamas, pirmąkart atveria 
-erdvę bet kokiam matui. 

Bet jeigu eg-zistentiška čia-būtis kaip leidimasis į 
sąlytį su esiniu ir kaip esinio būties išlaisvinimas žmo- 
-gų išlaisvina jo „laisvei“ tuo būdu, kad apskritai jam 
pirmąkart atveria pasirinkimo galimybę (esinį) ir už- 
deda būtinybės (esinio) naštą, tai reiškia, kad žmogiš- 

koji nuožiūra laisve nedisponuoja. Žmogus „turi“ lais- 
vę ne kaip savybę; iš tikrųjų yra visai priešingai: lais- 
vė, eg-zistentiška, išslaptinanti čia-būtis, disponuoja 
žmogumi, ir disponuoja taip pirmapradiškai, kad tik ji 
garantuoja žmonijai ryšį su esinių visuma, pirmąkart 
pagrindžiantį ir įtvirtinantį bet kokį istoriškumą. Tik 
eg-zistentiškas žmogus yra istoriškas. „Gamta“ neturi 
jokios istorijos. 

Laisvė, suprasta kaip esinio būties išlaisvinimas, iš- 
pildo ir realizuoja tiesos — esinio išslaptinimo pras- 
me — esmę. „Tiesa“ nėra joks bruožas teisingo teigi- 
nio, kuris kokio nors žmogiškojo „subjekto“ išsakomas 
apie „objektą“ ir tada kažkur, nežinia kokioje srityje, 
galioja; tiesa yra esinio išslaptinimas, kurio dėka esti 
atvertis. Į esinio atvertį įsistato bet koks žmogaus san- 
tykis ir jo laikysena. Todėl žmogus yra eg-zistencijos 
būdu. 

Kadangi kiekvienas žmogaus santykis yra savaip 
atviras ir nukreiptas į tai, su kuo į santykį sueinama, 
jam turi būti duota laikysena būties išlaisvinime, t. y. 
laisvė, šis vidinio liepimo vaizdinį prilyginti kokiam 
nors esiniui kraitis. Kad žmogus eg-zistuoja, dabar reiš- 
kia štai ką: istorinės žmonijos esminių galimybių is- 
torija yra saugoma esinių visumos išslaptinime. Iš to, 
kaip esti pirmapradė tiesos esmė, iškyla išskirtiniai ir 
paprasti istoriniai apsisprendimai. 

Tačiau kadangi tiesa savo esme yra laisvė, istori- 
nis žmogus, išlaisvindamas esinio būtį, esiniui gali 
neleisti būti tokiu esiniu, koks jis yra ir kaip jis yra. 
Tada esinys yra iškreipiamas ir užmaskuojamas. Įsi- 
vyrauja regimybė. Regimybės pavidalu pasireiškia tie- 
sos karikatūra. Tačiau kadangi egzistentiška laisvė, 
kaip tiesos esmė, nėra kokia nors žmogaus savybė, 
bet priešingai, pats žmogus eg-zistuoja kaip šios lais- 
vės nuosavybė ir taip tampa pajėgus kurti istoriją, ir 
tiesos karikatūra neatsiranda kaip žmogaus nesugebė- 
jimo ir aplaidumo padarinys. Priešingai, netiesa turi 
atsirasti iš tiesos esmės. Tik todėl, kad tiesa ir netiesa 
savo esme yra viena kitai ne abejingos, bet susijusios, 
teisingas teiginys apskritai gali pasireikšti kaip visiška 


atitinkamo neteisingo teiginio priešingybė. Todėl tiesos 
klausimas tik tada pasiekia pirmapradę klausiamo da- 
lyko sritį, kai jis, orientuotas į pilnąją tiesos esmę, ap- 
ima ir esmingo netiesos atsiskleidimo apmąstymą. Tie- 
sos karikatūros aiškinimas nėra koks nors šalutinis 
spragos užpildymas, bet tai yra lemtingas žingsnis, 
orientuotas į išsamų klausimo apie tiesos esmę kėlimą. 
Tačiau kaipgi tiesos esmėje mes galime surasti jos ka- 
rikatūrą? Jeigu tiesos esmė nėra tik teiginio teisingu- 
mas, tada ir netiesa negali būti sutapatinta su sprendi- 
nio neteisingumu. 


5. Tiesos esmė 


Tiesos esmė atsiskleidžia kaip laisvė. Pastaroji yra 
egzistencinis, išslaptinantis esinio būties išlaisvinimas. 
Kiekviena atvira laikysena tvyro esinio būties išlais- 
vinime ir visada suponuoja santykį su vienu ar kitu 
esiniu. Kaip įleistis į esinių visumos pačios savaime 
išslaptinimą, bet kokią laikyseną laisvė jau yra nutei- 
kusi esinių visumos atžvilgiu. Tačiau nusiteikimas (nuo- 
taika) negali būti suvoktas kaip „išgyvenimas“ ir „jaus- 
mas“, nes taip būtų iškreipta jo esmė ir jis būtų aiš- 
kinamas remiantis tuo („,„gyvenimu“, „siela“), kas savai- 
me gali pretenduoti tik į esinio pagrįstumo regimybę 
tiek, kiek tai yra tik nusiteikimo iškraipymas ir netei- 
singas aiškinimas. Koks nors nusiteikimas, t. y. eg-Zis- 
tentiškas įsistatymas į esinių visumą, gali būti „išgy- 
ventas" ir „išjaustas“, nes „išgyvenantis žmogus“, net 
nesuvokdamas nuotaikos esmės, jau yra įsitraukęs į 
tam tikrą esinių visumą išslaptinantį nusiteikimą. Kiek- 
vienas istorinio Žmogaus santykis, artikuliuotas ar ne- 
artikuliuotas, suvoktas ar nesuvoktas, yra paženklintas 
nuotaikos ir dėl šios nuotaikos įtrauktas į esinių visu- 
mą. Esinių visumos atvertis nesutampa su tiesiogiai 
pažįstamų esinių suma. Priešingai: ten, kur žmogui 
esiniai yra mažai pažįstami ir tik labai apytikriai pa- 
žinti moksliškai, esinių visumos atvertis gali vykti es- 
mingiau negu ten, kur pažinti ir bet kurią akimirką 
pažinūs esiniai sudaro absoliučią daugumą ir niekas 

nebegali pasipriešinti pažinimo veiklai, nes techninis 
daiktų įvaldymas nebepripažįsta jokių ribų. Kaip tik 
visažinystė ir paviršutiniškas žinojimas sulygina ir su- 
lėkština esinio atvertį ir paverčia ją niekinga regimy- 
be, pasmerkta jeigu ne abejingumui, tai užmarščiai. 

Nuteikiantis esinio būties išlaisvinimas persmelkia 
visą jame tvyrančią atvirą laikyseną ir nulemia ją iš 
anksto. Žmogaus laikysena persmelkta esinių visumos 
atverties nuotaika. Tačiau kasdienių skaičiavimų ir už- 
siėmimų regratyje toji „visuma“ pasirodo kaip kažkas 
neapskaičiuojama ir nesuvokiama. Orientuojantis į tie- 
siogiai atsiveriantį esinį, ar jis priklausytų gamtai, ar 
istorijai, šios visumos suvokti niekaip neįmanoma. Nors 
viską nuolat apgaubdama nuotaika, pati visuma lieka 
neapibrėžta, neapibrėžiama ir todėl dažniausiai vėl su- 
silieja su banalybe ir trivialumu. Tačiau ši nuotaiką su- 
kurianti realybė nėra niekas; ji pati yra esinių visumos. 
paslėptis. Kaip tik tada, kai būties išlaisvinimas lei- 
džia būti esiniui, su kuriuo sueinama į santykį indivi- 
dualioje laikysenoje ir taip jis išslaptinamas, esinių vi- 
suma pasislepia. Būties išlaisvinimas kartu yra tam tik- 
ra paslėptis. Eg-zistentiškoje čia-būties laisvėje įvyks- 
ta esinių visumos įslaptinimas, yra paslėptis. 


6. Netiesa kaip įslaptinimas 


Paslėptis neleidžia nepaslėpčiai (alėtheia) išsislaptin- 
ti ir tai įgyvendina ne kaip sierėsis (stoką), bet palieka 
joje tai, kas jai būdinga kaip jos nuosavybė. Tiesos. 
kaip išslaptinimo požiūriu paslėptis yra ne-išslaptini- 
mas ir todėl tiesos esmei priklausanti ir autentiška ne- 
tiesa. Esinių visumos paslėptis niekada neatsiranda vė- 
liau, visada kaip dalinio esinių pažinimo padarinys. 
Esinių visumos paslėptis, autentiškoji ne-tiesa, yra anks- 
tesnė už bet kokią vieno ar kito esinio atvertį. Ji 
yra ankstesnė net už patį būties išlaisvinimą, kuris. 
išslaptindamas jau laiko esinį paslėptą ir siejasi su 
įslaptinimu. Kas palaiko šitokį būties išlaisvinimo ryšį 
su įslaptinimu? Ne kas kita, kaip paslėptos esinių vi- 
sumos įslaptinimas, t. y. paslaptis. Žmogaus čia-būtį 


persmelkia ne paskira vieno ar kito dalyko paslaptis, 
o vientisa stichija, kuri yra paslaptis (paslėpto esinio 
įslaptinimas) apskritai. Išslaptinančiame ir kartu įslap- 
tinančiame esinių visumos būties išlaisvinime įvyksta 
tai, kad toks įslaptinimas visų pirma pasirodo kaip pa- 
slėptas dalykas. Čia-būtyje, kiek ji eg-zistuoja, glūdi 
pirmapradis ir visa apimantis neišslaptinimas, auten- 
tiškoji netiesa. Tikroji tiesos ne-esmė yra paslaptis. Ne- 
esmė čia nėra atkritimas nuo esmės, esmę suprantant 
kaip visuotinybę (koinon, genos), jos galimybę (įgali- 
nimą) ir jos pagrindą. Ne-esmė čia reiškia tam tikra 
prasme iš anksto esančią esmę. Tačiau visų pirma 
„ne-esmė“ reiškia tos jau atkritusios esmės iškraipymą. 
Žinoma, bet kuria iš šių prasmių ne-esmė tam tikru 
būdu lieka būdinga esmei ir niekad nėra neesminga 
neutralaus dalyko prasme. Tačiau tokia ne-esmės ir 
ne-tiesos interpretacija pernelyg prieštarauja įprastai 
nuomonei ir atrodo kaip koks įkyrus, prievartinis, iš- 
sigalvotas „paradoksas“. Kadangi tokios regimybės sun- 
ku atsikratyti, turi būti atsisakyta tik įprastinei doksai 
(nuomonei) paradoksaliai skambančių teiginių. Žinoma, 
suprantančiajam tiesos kaip ne-tiesos pirmapradės ne- 
esmės „ne“ yra nuoroda į vis dar nepatirtą būties (o 
ne esinio) tiesos sritį. 

Laisvė kaip esinio būties išlaisvinimas pati savaime 
yra atveriantis, t. y. savyje neužsiveriantis, santykis. 
Šiuo santykiu grindžiama bet kokia laikysena, iš jo 
gaunanti nuorodą į esinį ir jo išslaptinimą. Tačiau šis 
santykis su įslaptinimu pasislepia pats, kadangi jis lei- 
džia vyrauti paslapties užmarščiai ir su pastarąja su- 
silieja. Nors žmogus, turėdamas laikyseną, nuolat yra 
santykyje su esiniu, tačiau dažniausiai jis yra pririštas 
prie vieno ar kito esinio ir jo konkrečios atverties. 
Žmogus laikosi banalybės ir manipuliacijų net ten, 
kur turėtų vyrauti pirmapradžiai ir galutiniai dalykai. 
Ir net kai jis ryžtasi esinio atvertį išplėsti į skirtingiau- 
sias savo veiklos ir neveiklumo sritis, ją pakeisti, iš 
naujo įsisavinti ir įtvirtinti, net tada šios veiklos regu- 
liatyvus jis ima iš įprastinių siekimų ir poreikių re- 
giono. 


20. M. Heidegeris 

Tačiau laikysena banalybėje savaime neleidžia iš- 


'silaisvinti paslėpto esinio įslaptinimui. Tiesa, ir bana- 


lybėje yra mįslingų, nepaaiškintų, neryškių ir prob- 
lemiškų dalykų. Tačiau tokie sau aiškūs klausimai 
yra tik tarpinės būsenos pereinant prie banalybės, to- 
dėl jie nėra esmingi. Kur esinių visumos paslėpčiai 
leidžiama reikštis tik kaip retkarčiais pasirodančiai kliū- 
čiai, įslaptinimas kaip pamatinis įvykis prasmenga į 
užmaištį. 

Tačiau užmirštoji žmogaus būties paslaptis neiš- 
nyksta vien todėl, kad ji užmirštama; užmarštis taria- 
mam užmirštų dalykų išnykimui suteikia savotišką bu- 
vimą. Kai paslaptis praranda galią dėl jos užmaršties, 
ji pririša istorinį žmogų prie banalybės stichijoje išsi- 
skleidžiančių manipuliacijų. Taip atsipalaidavusi žmo- 
nija gyvena savo „pasaulyje“, orientuodamasi į nau- 
jausius poreikius ir tikslus, ir jį užpildo savo ketini- 
mais bei planais. Pastaraisiais remdamasis, žmogus, už- 
miršdamas esinių visumą, formuoja savo mastelius. Jais 
jis tenkinasi ir nuolat pražiūri naujus mastelius, net 
neapmąstydamas mastelių nustatymo pagrindo ir ma- 
tavimo esmės. Nors su pažanga susiję nauji masteliai 
ir tikslai, Žmogus nepamato esmingojo savo mastelių 
tikrumo. Jis klysta juo labiau, juo radikaliau visos 
esinijos masteliu jis laiko save kaip subjektą. Rizi- 
kingas žmonijos užmaršumas reiškiasi tuo, kad ji sie- 
kia vien tik įtvirtinti save, pasitelkdama jai prieinamą 
banalybę. Šis siekimas remiasi jam pačiam neregimu 
santykiu, kuriame būdama čia-būtis ne tik eg-zistuo- 
ja, bet ir in-sistuoja, t. y. save sukaustydama remiasi 
tuo, kas atveria tarsi savaime ir iš savęs atsiveriantį 
esinį. 

Eg-zistuodama čia-būtis yra in-sistuojanti. Ir insis- 
tentiškoje egzistencijoje viešpatauja paslaptis, tačiau 
tik kaip užmiršta ir todėl „neesminga“ tapusi tiesos 
esmė. į 


7. Ne-tiesa kaip paklydimas 


Insistuodamas žmogus yra atsisukęs į artimiausią 
banalybę. Tačiau jis insistuoja tik kaip jau eg-zisten- 


tiška esybė, nes esinį jis vis dėlto ima kaip tam tikrą 
orientyrą. Tačiau savo veiksmais žmonija nusisuka nuo 
paslapties. Anas insistentiškas atsisukimas į banalybę 
ir šis eg-zistentiškas nusisukimas nuo paslapties yra su- 
siję. Jie yra ir tas pat. Tačiau toks atsisukimas ir nu- 
sisukimas išplaukia iš tam tikro savotiško čia-būties 
sukinėjimosi į vieną ir į kitą pusę. Žmogaus blašky- 
masis nuo paslapties prie banalybės, nuo banalybės 
prie artimiausių dalykų ir nutolimas nuo paslapties yra 
klaidžiojimas. 

Žmogus klaidžioja. Nėra taip, kad žmogus tik pa- 
tektų į paklydimą. Jis visad juda tik paklydime, nes jis 
in-sistuoja egzistentiškai ir taip jau esti paklydime. 
Paklydimas, kuriame juda žmogus, nėra tai, kas tarsi 
driektųsi šalia žmogaus kaip kokia duobė, į kurią jis 
kartais įkrinta; ne, paklydimas priklauso vidinei čia- 
būties sąrangai, kurioje skleidžiasi istorinė Žmogaus 
būtis. Paklydimas yra ertmė to sukinėjimosi, į kurį įsi- 
sukdama in-sistentiška eg-zistencija vis iš naujo už- 
miršta ir praranda save. Paslėptos esinių visumos įslap- 
tinimas viešpatauja kokio nors esinio išslaptinimui, ku- 
ris kaip įslaptinimo užmarštis tampa paklydimu. 

Paklydimas yra esminė pirmapradės tiesos esmės 
anti-esmė. Paklydimas atsiveria kaip kokios nors es- 
mingosios tiesos priešingybės atvertis. Paklydimas yra 
klaidos atviroji vieta ir pagrindas. Klaida yra ne pa- 
skiras suklydimas, bet visų paklydimo būdų susipai- 
niojusios painiavos istorijos karalystė. 

Kiekviena laikysena priklausomai nuo jos buvimo 
atvertyje ir jos ryšio su esinių visuma turi savo pa- 
klydimo būdą. Klaidos regionas driekiasi nuo papras- 
čiausio išsišvaistymo, neapsižiūrėjimo, neapskaičiavi- 
mo iki pasiklydimo ir savęs pervertinimo priimant es- 
mingiausias nuostatas ir sprendimus. Tačiau tai, kas 
paprastai ir filosofijos mokslų laikoma klaida — spren- 
dinio neteisingumas ir pažinimo netiesa,— yra tik vie- 
nas ir dar pats paviršutiniškiausias paklydimo būdas. 
Paklydimas, į kurį turi įeiti kokia nors istorinė žmo- 
nių bendrija, kad jos ėjimas būtų klaidingas, esmingai 
susijęs su čia-būties atvirumu. Paklydimas viešpatau- 

ja žmogui ir jį supainioja. Tačiau kaip painiava, pa- 
klydimas kartu sukuria galimybę, per kurią žmogus, 
pakildamas iš eg-zistencijos, nebesileidžia būti klaidi- 
namas, nes jis patiria patį paklydimą ir nebepražiūri 
čia-būties paslapties. 

Kadangi in-sistentiška žmogaus eg-zistencija eina 
į paklydimą ir kadangi paklydimas kaip painiava žmo- 
gų vis persekioja ir persekiodamas užvaldo paslaptį, 
priversdamas ją užmiršti, žmogus, eg-zistuodamas kaip 
Čia-būtis, yra persekiojamas paklydimo. Viena ir kita 
jį palenkia prievartos būtinybei. Pilnutinė, savąjį ab- 
surdiškumą apimanti tiesos esmė, čia-būtį nuolat blokš- 
dama į sukinėjimąsi tai į vieną, tai į kitą pusę, ją pa- 
lenkia būtinybei. Čia-būtis yra sukinėjimasis būtiny- 
bėje. Iš žmogaus čia-būties ir tik iš jos atsiranda bū- | 
tinybės išslaptinimas ir — kaip jo padarinys — galimas 
neišvengiamybės suvokimas. 

Esinio kaip tokio išslaptinimas kartu yra esinių vi- 
sumos įslaptinimas. Tame išslaptinimo ir įslaptinimo 
„kartu“ viešpatauja paklydimas. Paslėpto esinio įslap- 
tinimas ir paklydimas priklauso pirmapradei tiesos es- 
mei. Laisvė, suvokta orientuojantis į insistentišką čia- 
būties eg-zistenciją, yra tiesos (prieš-statos teisingumo 
prasme) esmė tik todėl, kad pati laisvė kyla iš pirma- 
pradės tiesos esmės, t. y. iš paslapties viešpatavimo 
paklydimui. Esinio būties išlaisvinimas skleidžiasi at- 
viroje laikysenoje. Esinių kaip tokių visumos būties iš- 
laisvinimas esmingai įvyksta tik tada, kai jis kartkar- 
tėmis realizuojamas savo pirmapradiška esme. Tada 
atvirumas paslapčiai jau yra pakeliui į paklydimą kaip 
tokį. Tokiu atveju klausimas apie tiesos esmę yra ke- 
liamas pirmapradiškiau. Tada atsiskleidžia tiesos es- 
mės sampynos su esmės tiesa pagrindas. Žvilgsnis į 
paslaptį iš paklydimo ertmės yra klausimas — kaip iš- 
skirtinis klausimas apie tai, kas yra esinių kaip tokių 
visuma. Šis klausimas suponuoja esmingai supainiotą 
ir dėl savo daugiaprasmiškumo neįvaldytą klausimą 

pie esinio būtį. Būties mąstymas, iš kurio pirmapra- 


diškai iškyla toks klausimas, nuo Platono laikų pasi- 
rodo kaip „filosofija“ ir vėliau gauna „metafizikos“ 
pavadinimą. 


8. Klausimas apie tiesą ir filosofiją 


Istoriją pagrindžiantis žmogaus išlaisvinimas, orien- 
tuotas į eg-zistenciją, prabyla būties mąstymu, kuris 
nėra tik kokios nors nuomonės „išraiška“, bet yra 
išpuoselėtas esinių visumos tiesos prieglobstis. Kiek 
žmonių gali išgirsti šį bylojimą, visiškai nesvarbu. Nuo 
tų, kurie gali girdėti, priklauso žmogaus vieta istori- 
joje. Tačiau tą pačią pasaulinės istorijos akimirką, ku- 
rią ženklina filosofijos pradžia, prasideda ryškus tri- 
vialiojo intelekto (sofistikos) viešpatavimas. 

Šis intelektas skelbia atsiveriančios esinijos neprob- 
lemiškumą ir kiekvieną mąstantį klausimą interpretuoja 
kaip maištą prieš sveiką protą ir jo nelemtą irzlumą. 

Tačiau tai, kaip filosofiją vertina savo srityje pa- 
teisinamas sveikas protas, neliečia jos esmės, kurią 
galima apibrėžti tik orientuojantis į ryšį su pirmapra- 
de esinių kaip tokių visumos tiesa. Bet kadangi pil- 
nutinė tiesos esmė apima absurdą ir visų pirma sklei- 
džiasi kaip įslaptinimas, filosofija, kaip šios tiesos pa- 
klausimas, yra dvilypė. Filosofinis mąstymas yra ra- 
mus švelnumas, kuris neatmeta esinių visumos paslėp- 
ties. Filosofinis mąstymas kartu yra ryžtingas ir griež- 
tas: jis nors ir nesusprogdina įslaptinimo, tačiau jo ne- 
iškreiptą esmę stumia į suvokimo atvertį, o kartu ir į 
šios esmės tiesą. 

Su švelniu griežtumu ir griežtu švelnumu išlaisvin- 
dama esinių kaip tokių visumos būtį, filosofija virsta 
klausimu, kuris nėra nukreiptas vien tik į esinį, ta- 
čiau kartu neleidžia pasireikšti pretenzijoms į išorinę 
prievartą. Šią vidinę mąstymo būtinybę nujautė Kan- 
tas, — juk jis sako apie filosofiją štai ką: „Čia mes ma- 
tome filosofiją, pastatytą iš tikrųjų ant nevykusio pag- 
rindo, kuris turi būti tvirtas nepaisant to, ar jis pa- 
kabintas kur nors danguje, ar į ką nors atremtas že- 
mėje. Čia ji privalo įrodyti savo grynumą kaip savųjų 

įstatymų šeimininkė, o ne kaip heroldas tokių žmonių, 
kurie jai perša kažkokią svetimą prasmę ar dievai ži- 
no kokią didaktinę prigimtį..." (Grundlegung zur Me- 
taphysik der Sitte // Werke. Akademieausgabe, IV, 
425). 

Taip esmingai interpretuodamas filosofiją, Kantas, 
kurio kūryba yra paskutinio Vakarų metafizikos po- 
sūkio pradžia, žvelgia į tą sritį, kurią jis, remdamasis 
savo subjektyvistine pozicija, gali suvokti tik kaip sub- 
jektyvumą ir turi suvokti kaip savųjų įstatymų savi- 
statą. Ir vis dėlto šis esmingas žvilgsnis į filosofijos 
paskirtį yra toks platus, kad duoda galimybę visiškai 
atmesti tokį filosofinio mąstymo pavergimą, kurio be- 
jėgiškiausia išraiška yra siekimas filosofijai leisti eg- 
zistuoti tik kaip „kultūros išraiškai“ (Špengleris) ir 
kaip žmogaus kūrybos puošmenai. 

Tačiau ar filosofija savo pirmapradę paskirtį vykdo 
kaip „savųjų įstatymų šeimininkė“, ar galbūt ji pati 
yra palaikoma tokios tiesos, kuri nulemia tai, kad jos 
įstatymai yra tikri įstatymai, — visa tai priklauso nuo 
to, ar tiesos esmė pakankamai pirmapradiškai atsiveria 
klausiančiam mąstymui. 

Čia išskleista pastanga klausimą apie tiesos esmę 
išveda anapus įprastų ribų ir įprastos sąvokos ir ska- 
tina apmąstyti, ar tiesos esmės klausimas neturi būti 
visų pirma keliamas kaip esmės tiesos klausimas. Bet 
apmąstydama „esmės“ sąvoką, filosofija mąsto būtį. 
Teiginio teisingumo vidinės galimybės suvedimas į eg- 
zistentiškąją būties išlaisvinimo laisvę kaip tos gali- 
mybės „pagrindą“, o kartu užuomina apie šio pagrindo 
pradmenis, glūdinčius įslaptinime ir paklydime, turėtų 
parodyti tai, kad tiesos esmė yra ne tuščia „abstrak- 
čios“ visuotinybės bendrybė, bet slaptinga ir unikali 
„prasmės“ to, ką mes vadiname būtimi, išslaptinimo 
istorija. Tuo tarpu nuo seno būtį mes esame įpratę ap- 
mąstyti tik kaip esinių visumą. 


9. Pastaba 


Klausimas apie tiesos esmę iškyla iš klausimo apie 
esmės tiesą. Tas klausimas esmę visų pirma interpre- 


tuoja kaip kas-būtį (quidditas) ar realybę (realitas), o 
tiesą — kaip tam tikrą pažinimo pobūdį. Esmės tiesos 
klausimas esmę interpretuoja pažodžiui ir šiuo žodžiu 
mąsto — vis dar pasilikdamas metafizinių vaizdinių sri- 
tyje — būtį kaip vyraujantį būties ir esinio skirtumą.. 
Tiesa reiškia švytintį puoselėjimą kaip pamatinį būties: 
bruožą. Atsakymą į klausimą apie tiesos esmę duoda 
toks teiginys: tiesos esmė yra esmės tiesa. Po to, kas 
buvo paaiškinta, nesunku pastebėti, kad šiuo teiginiu 
nesiekiama tik pakeisti žodžių tvarką ir sukelti para- 
dokso regimybę. Teiginio subjektas — jeigu šią fa- 
tališką gramatinę kategoriją apskritai dar galima var- 
toti — yra esmės tiesa. Švytintis puoselėjimas yra 
pažinimo ir esinio atitikimas, t. y. leidžia jam būti. Tei- 
ginys nėra dialektiškas. Jis apskritai nėra joks teigi- 


nys sakinio prasme. Atsakymas į klausimą apie tiesos. 


esmę yra posūkio būties istorijoje sakmė. Kadangi bū- 
čiai priklauso švytintis puoselėjimas, ji pirmapradiškai 
reiškiasi įslaptinančio atsitraukimo šviesoje. Šios pro- 
švaistės pavadinimas yra alėtheia. 

Paskaita „Apie tiesos esmę“ jau pirminiame va- 
riante turėjo būti papildyta antrąja: „Apie esmės tie- 
są". Tai nepavyko dėl priežasčių, kurios dabar paaiš- 
kintos laiške „Apie humanizmą“. 


Lemtingas klausimas („Būtis ir laikas“, 1927) apie 


būties, o ne tik apie esinio prasmę, t. y. („Būtis ir lai- 


kas“, p. 151) apie jos projekto ertmę, t. y. apie jos: 


atvertį, t. y. apie jos tiesą, sąmoningai lieka neišskleis- 
tas. Mąstymas tariamai laikosi metafizikos kelyje ir 


nepaisant to, žengdamas lemtingus žingsnius, nuo tie-- 


sos kaip teisingumo vedančius prie eg-zistentiškos lais- 


vės, o nuo pastarosios — prie tiesos kaip įslaptinimo: 
ir paklydimo, realizuoja klausimo pasikeitimą, įvedantį. 


į metafizikos įveiką. 


Šioje paskaitoje praktikuojamas mąstymas pasiekia: 
pilnatvę esminėje patirtyje, kurios esmė ta, kad būties: 


tiesos artumą istoriniam žmogui pirmąkart įgalina čia- 
būtis, kaip žmogaus galimybė. Ne tik atsisakoma (kaip 
jau buvo padaryta „Būtyje ir laike") bet kokios antro- 
pologijos ir bet kokio žmogaus kaip subjekto subjekty- 


alt 


vumo ir ieškoma būties tiesos kaip naujos istorinės po- 
zicijos pagrindo, bet ir pati paskaitos eiga orientuoja 
į mąstymą, turintį kitokį pagrindą (čia-būtį). Klausimo 
sklaida pati savaime išveda į kelią tokio mąstymo, ku- 
ris, užuot formavęs vaizdinius ir sąvokas, yra ryšio su 
būtimi pasikeitimo patirtis ir išbandymas. 


KAS TAI YRA — FILOSOFIJA? 


Keldami šį klausimą, mes paliečiame tokią temą, kuri 
yra labai plati, t. y. išsiplėtusi. Kadangi tema plati, ji 
lieka neapibrėžta. Kadangi ji neapibrėžta, šią temą mes 
galime gvildenti įvairiausiais požiūriais, vis paliesdami 
ką nors teisinga. Tačiau kadangi, gvildenant šią plačią 
temą, apžvelgiami visi galimi požiūriai, mums gresia 
pavojus, kad šis pokalbis gali likti nepakankamai su- 
telktas. 

Todėl privalome pabandyti klausimą apibrėžti griež- 
čiau. Taip suteiksime pokalbiui aiškią kryptį. Šitaip po- 
kalbis bus išvestas į tam tikrą kelią. Aš sakau: į tam 
tikrą kelią. Tuo mes pripažįstame, kad šis kelias, Ži- 
noma, nėra vienintelis kelias. Negana to, turi likti at- 
viras klausimas, ar tas kelias, kurį aš norėčiau toliau 
parodyti, iš tikrųjų yra tas kelias, kuris mums duoda 
galimybę iškelti klausimą ir į jį atsakyti. 

Jeigu mes tariame, kad galime rasti kelią, kaip 
tiksliau apibrėžti klausimą, tada tuojau pat atsiranda 
rimtas kontrargumentas mūsų pokalbio temai. Jeigu 
klausiame: kas tai yra — filosofija? — tada kalbame 
apie filosofiją. Kai šitaip klausiame, mes akivaizdžiai 
liekame tam tikroje vietoje virš, t. y. už, filosofijos. 
Tačiau klausimo tikslas — įeiti į pačią filosofiją, joje 
laikytis ir elgtis pagal jos reikalavimus, t. y. „filoso- 
fuoti“. Todėl mūsų pokalbio kelias ne tik privalo tu- 
rėti aiškią kryptį, bet ši kryptis turi kartu duoti ga- 
rantiją, kad mes judame filosofijos viduje, o ne už jos 
ir aplink ją. 

Taigi mūsų pokalbio kelias turi būti toks ir turėti 
tokią kryptį, kad tai, kuo užsiima filosofija, paliestų ir 

apimtų mus pačius, ir būtent mus pačius kaip mūsų es- 
mg. 

Tačiau ar taip filosofija nevirs afektacijos, afektų 
ir jausmų dalyku? 

„Iš gražių jausmų daroma prasta literatūra“. „C'est 
avec les beaux sentiments que l'on fait la mauvaise 
littérature” *. Šie Andrė Žido žodžiai tinka ne tik lite- 
ratūrai, jie dar labiau tinka filosofijai. Sakoma, kad 
jausmai yra kažkas iracionalu. Priešingai, filosofija ne 
tik yra kažkas racionalu, bet kartu ji yra tikra Ratio 
karalienė. Šitai teigdami, mes nejučiom šį tą pasakėme 
apie tai, kas yra filosofija. Skubotu atsakymu užbėgo- 
me už akių savo klausimui. Teiginį, kad filosofija yra 
Ratio sritis, kiekvienas laiko teisingu. Ir vis dėlto gal- 
būt šis teiginys yra skubotas ir neapgalvotas atsaky- 
mas į klausimą: kas tai yra filosofija? Juk šiam atsa- 
kymui mes tuojau pat galime priešstatyti naują klau- 
simą. Kas tai yra — Ratio, protas? Kur ir kokiu pag- 
rindu nuspręsta, kas yra Ratio? Ar protas pats pasidarė 
filosofijos viešpačiu? Jeigu „taip“, tai kokiu pagrindu? 
Jeigu „ne“, iš kur ta jo užduotis ir tas jo vaidmuo? 
Jeigu tai, kas laikoma Ratio, pirmąkart buvo įtvirtinta 
filosofijos ir jos istorinėje sklaidoje, tada patarimas fi- 
losofiją iš anksto pateikti kaip Ratio padarinį nėra 
geras. Tačiau jeigu tik mes pradedame abejoti filoso- 
fijos kaip racionalios laikysenos apibrėžtimi, kartu tam- 
pa abejotina, ar filosofija priklauso iracionalumo sri- 
čiai. Juk tas, kuris nori filosofiją apibrėžti kaip ira- 
cionalų dalyką, racionalumą ima kaip apibrėžimo mas- 
telį ir tai daro tuo būdu, kad jis kaip savaime supran- 
tamą dalyką vėl priima tai, kas yra Ratio. 

Jeigu, kita vertus, nurodysime galimybę, kad tai, 
su kuo susijusi filosofija, palyti mūsų žmogiškąją es- 
mę, tada gali būti taip, kad šitokia afektacija neturi 
nieko bendra su tuo, ką įprasta vadinti afektais ir 
jausmais, trumpai tariant, su iracionalumu. 

Remdamiesi tuo, kas pasakyta, kol kas galime kons- 
tatuoti tik vieną dalyką: jeigu rizikuojame pradėti po- 
IS ai k O S L 

* Gide A. Dostoiewsky.— Paris, 1923.— P. 247. 


kalbį, pavadintą „Kas tai yra — filosofija?“, turime 
būti gerokai kruopštesni. 

Pirmiausia pabandysime savo klausimą išvesti į aiš- 
kios krypties kelią, kad neklaidžiotume tarp atsitikti- 
nių ir savivališkų vaizdinių apie filosofiją. Tačiau kaip- 
gi mes galėtume surasti tokį kelią, kuriuo eidami ga- 
lėtume savo klausimą apibrėžti kuo patikimiau? 

Kelias, kurį dabar norėčiau parodyti, yra tiesiog 
šalia mūsų. Ir kaip tik todėl, kad jis yra arčiausiai, mes 
jį sunkiai surandame. Bet jeigu jau jį susiradome, ta- 
da juo ir einame, nors ir netvirtai jausdamiesi. 

Mes klausiame: kas tai yra — filosofija? Žodį „fi- 
losofija“ tarėme pakankamai dažnai. Bet jeigu dabar 
žodį „filosofija“ vartotume ne kaip nuvalkiotą pava- 
dinimą, jeigu įsiklausytume į žodžio „filosofija“ pirminį 
skambesį, tada jis būtų toks: philosophia. Dabar žodis 
„filosofija“ kalba graikiškai. Graikiškas žodis kaip 
graikiškas žodis yra tam tikras kelias. Viena vertus, 
šis kelias yra prieš mus, nes šis žodis mums byloja 
nuo seniausių laikų. Kita vertus, jis jau yra už mūsų, 
nes šį žodį mes jau turime kaip išgirstą ir išsakytą. 
Tuo būdu graikiškas žodis philosophia yra kelias, į ku- 
ri mes esame pakeliui. Tačiau šį kelią mes žinome la- 
bai neaiškiai, nors mes turime daug istorinių žinių apie 
graikų filosofiją ir galime jas gausinti. 

Žodis philosophia mums sako, kad filosofija yra 
kažkas tokio, kas visų pirma nulemia graikiškąją eg- 
zistenciją. Ir ne tik tai, — be to, filosofija nulemia mū- 
sų vakarietiškos europietiškos istorijos pamatinį bruo- 
žą. Dažnai girdimas šnekėjimas apie „vakarietišką eu- 
ropietišką filosofiją“ iš tikrųjų yra tautologija. Kodėl? 
Kadangi „filosofija“ iš esmės yra graikiška; „„graikiš- 
ka“ čia reiškia: filosofija savo esme ir ištakomis yra 
toks dalykas, kuris — kad išsiskleistų — visų pirma 
pareikalavo graikiškojo prado ir tik jo. 

Tačiau pirmapradė graikiškoji filosofijos esmė tuo 
pavidalu, kurį ji įgijo naujųjų amžių Europos epocho- 
je, buvo valdoma ir kreipiama krikščionybės vaizdi- 
nių. Šių vaizdinių viešpatavimas perėjo iš viduramžių. 
Tačiau negalima teigti, kad dėl to filosofija tapo 

krikščioniška, t. y. tikėjimo apreiškimo ir bažnyčios. 
autoritetų išraiška. Teiginys „Savo esme filosofija yra 
graikiška“ išreiškia ne ką kita kaip štai ką: Vakarai ir 
Europa — ir tik jie — savo giliausiu istoriniu vyksmu 
yra pirmapradiškai „filosofiški“. Tai patvirtinta mokslų 
atsiradimo ir viešpatavimo. Kadangi jie kyla iš giliau- 
sio, t. y. filosofinio, Vakarų Europos istorinio vyksmo, 
šiandien jie yra pajėgūs specifiškai nulemti žmonijos 
istoriją visame žemės rutulyje. | 

Akimirką susimąstykime, ką reiškia, kad tam tikra 
pasaulinė žmogaus istorijos epocha apibūdinama kaip 
„atominė epocha". Mokslų atrasta ir išlaisvinta atomi- 
nė energija įsivaizduojama kaip tokia jėga, kuri turi 
nulemti istorijos vyksmą. Mokslai, be jokios abejonės, 
nebūtų niekada atsiradę, jeigu iki jų nebūtų atsiradusi 
filosofija. Tačiau filosofija yra: hē philosophia. Šis 
graikiškas žodis mūsų pokalbį susieja su tam tikra is- 
torine tradicija. Kadangi ši tradicija lieka unikali, kaip 
tik todėl ji yra ir vienareikšmė. Graikišku vardu phi- 
losophia pavadinta tradicija, kurią mums įvardija is- 
torinis žodis philosophia, atveria kelią, kuriuo eidami 
mes klausiame: kas tai yra filosofija? Tradicija nepa- 
smerkia mūsų praeitimi tapusių ir nebeatšaukiamų da- 
lykų prievartai. Perdavimas, dėlivrer, yra išlaisvinimas, 
būtent kaip laisvas pokalbis su tuo, kas buvo. Pavadi- 
nimas „filosofija“, jeigu šį žodį iš tikrųjų girdime ir 
apmąstome tai, kas išgirsta, mus ragina apmąstyti filo- 
sofijos graikiškosios kilmės istoriją. Žodis philosophia 
yra tarsi koks mūsų pačių istorijos gimimo dokumentas, 
galime pasakyti net taip: dabartinės pasaulinės istori- 
nės epochos, vadinančios save atomine epocha, do- 
kumentas. Todėl klausimą: kas tai yra — filosotija?— 
mes galime kelti tik tuo atveju, jeigu leidžiamės į po- 
kalbį su graikų mąstymu. 

Tačiau ne tik tai, apie ką klausiama — filosofija, — 
savo kilme yra graikiška, bet ir tai, kaip mes klau- 
siame, — tai, kaip mes klausiame ir šiandien, yra grai- 
kiškos kilmės. 

Mes klausiame: kas tai yra...? Graikiškai tai skam- 
ba taip: ti estin. Tačiau klausimas, kas yra kažkas, lie- 


ka daugiareikšmis. Galime klausti: kas yra ten, tolu- 
moje? Gauname atsakymą: medis. Atsakymo esmė ta, 
kad daiktui, kurio tiksliai nepažįstame, mes duodame 
pavadinimą. 

Bet mes galime klausti toliau: kas yra tai, ką mes 
vadiname „medžiu“? Taip klausdami jau priartėjame 
prie graikiškojo ti estin. Tai toji klausimo forma, ku- 
rią išskleidė Sokratas, Platonas ir Aristotelis. Pvz., jie 
klausė: kas tai yra — grožis? Kas tai yra — pažini- 
mas? Kas tai yra — gamta? Kas tai yra — judėjimas? 

Tačiau dabar turime atkreipti dėmesį į tai, kad tik 
ką paminėtuose klausimuose ieškoma ne vien tiksles- 
nio apibrėžimo, kas yra gamta, judėjimas, grožis, bet 
kartu yra paaiškinta, ką reiškia tas „kas“, kokia 
prasme reikia suprasti tą ti. Tai, ką reiškia tas „kas“, 
tas quid est, to quid, vadinama quidditas, kas-būtimi,. 
Tuo tarpu skirtingose filosofijos epochose quidditas bu- 
vo apibrėžiama skirtingai. Štai, pvz., Platono filosofija 
yra tam tikra savita interpretacija to, ką reiškia tas ti. 
Būtent jis reiškia idea. Kad mes, klausdami apie tą 
ti, apie tą guid, turime galvoje „idėją“, jokiu būdu 
nėra savaime suprantama. Aristotelis pateikia kitokį 
ti aiškinimą negu Platonas. Kitokį to ti aiškinimą duo- 
da Kantas, dar kitokį Hėgelis. Tai, apie ką kaskart 
klausiama, ti, quid, tas perspektyvoje kiekvienąkart 
turi būti apibrėžta vis kitaip. Kiekvienu atveju ga- 
lioja vienas dalykas: jeigu mes, orientuodamiesi į fi- 
losofiją, klausiame: kas tai yra? — tada mes keliame 
pirmapradiškai graikišką klausimą. Gerai įsidėmėkime 
tiek mūsų klausimo temą — „filosofiją“, tiek ir tai, 
kaip klausiame: „kas tai yra...?“ Abu dalykai yra 
"graikiškos kilmės. Mes patys esame tos pačios kilmės 
netgi tada, kai net neištariame žodžio „filosofija“. Kai 
tik klausimą: „kas tai yra — filosofija?“ — ne tik išta- 
riame, bet ir apmąstome jo prasmę, mes tarsi pašau- 
kiami aisiverti tai kilmei, mes ją re-klamuojame ir 
esame jos re-klamuojami. [Šis klausimas: kas yra filo- 
sofija? — nėra toks klausimas, kuris nukreipia į save 
tam tikros rūšies pažinimą (filosofijos filosofiją). Šis 
klausimas nėra nei istoristinis klausimas, kuris verčia 


317 


318 


domėtis tuo, kaip prasidėjo ir išsivystė tai, kas vadina- 
ma „filosofija“. Šis klausimas yra istorinis, t. y. liki- 
miškas klausimas. Maža to: jis nėra „koks nors“, jis 
yra mūsų vakarietiškos europietiškos būties pagrindi- 
nis klausimas.) 

Kai atsiveriame pilnutinei ir visuotinei klausimo: 
kas tai yra — filosofija? — prasmei, tada mūsų klau- 
sinėjimas dėl savo istorinės kilmės nukreipiamas į tam 
tikrą istorinę ateitį. Mes suradome tam tikrą kelią. Pats 
klausimas yra kelias. Nuo graikų būties jis veda prie 
mūsų, o gal ir toliau už mus. Mes esame — jeigu laiko- 
mės šio klausimo — pakeliui į aiškios krypties kelią, 
Tačiau tai dar neduoda garantijos, kad be niekur nie+ 
ko esame pajėgūs tinkamai eiti šiuo keliu. Mes net 
negalime tuoj pat suvokti, kokioje šio kelio vietoje 
šiandien stovime. Nuo senų laikų įprasta klausimą, kas 
yra kas nors, apibūdinti kaip esmės klausimą. O es- 
mės klausimas yra aiškus tik tada, kai tai, apie kieno 
esmę klausiama, yra susipainioję ir nebeaišku, kai kar- 
tu. žmogaus ryšys su tuo, apie ką klausiama, yra su- 
silpnėjęs -ar net nutrauktas. 

Mūsų pokalbio klausimas liečia filosofijos esmę. 
Jeigu šis klausimas atsiranda iš būtinumo ir nėra tik 
tariamas klausimas, skirtas vien tik pokalbiui, tada fi- 
losofija kaip filosofija mums turi būti tapusi proble- 
miška. Ar taip yra iš tikrųjų? O jeigu taip, kokiu mas- 
tu filosofija mums yra tapusi problemiška? Akivaizdu, 
kad tai galime žinoti tik tuo atveju, jeigu jau esame 
įsismelkę į filosofiją. Tam yra būtina, kad iš pradžių 
žinotume, kas tai yra — filosofija. Taip labai keistai 
būsime įstumti į tam tikrą ratą. Atrodo, kad ir pati 
filosofija yra toks ratas. Tarus, kad mes tiesiogiai 
negalime iš šio rato išsivaduoti, mums vis dėlto leista 
į šį ratą įsižiūrėti. Kur turi būti nukreiptas mūsų žvilgs- 
nis? Kryptį parodo graikiškas žodis philosophia. 

Čia reikalinga principinė pastaba. Jeigu dabar ir 
vėliau įsiklausome į graikų kalbos žodžius, patenkame 
į ypatingą sritį. Pamažu pradedame suprasti, kad grai- 
kų kalba nėra kokia nors eilinė kalba kaip kad mums 
pažįstamos europietiškos kalbos. Graikų kalba, ir tik 


ji, yra logos. Savo pokalbiuose turėtume į tai dar la- 
biau įsigilinti. Pradžiai pakanka pažymėti, kad graikų 
kalboje tai, kas pasakyta tam tikru išskirtiniu būdu, 
„kartu yra tai, apie ką pasakyta. Jeigu graikišką žodį 
mes girdime graikiškai, tada mes orientuojamės į jo 
Jegein, į jo tiesioginę atsklaidą. Tai, ką jis atskleidžia, 
yra tiesiog prieš mus. Graikiškai išgirsto žodžio dėka 
mes esame tiesiog prie paties prieš mus esančio daly- 
ko, o ne tik prie žodžio reikšmės. 

Graikišką žodį philosophia apima žodis philoso- 
phos. Šis žodis pirmapradiškai yra būdvardis, kaip 
philargyros — mylintis sidabrą, kaip philotimos — my- 
lintis garbę. Spėjama, kad žodis philosophos buvo su- 
kurtas Heraklito. Tai reiškia: Heraklitui dar neegzis- 
tuoja philosophia. Koks nors anėr philosophos nėra 
„filosofinis“ žmogus. Graikiškas būdvardis philosophos 
reiškia visai ką kita negu būdvardžiai: filosofiškas, 
philosophigue. Anėr philosophos yra hos philei to 
sophon, tas, kuris myli sophon; philein, mylėti, he- 
raklitiška prasme čia reiškia: homologein, kalbėti taip, 
kaip kalba Logos, t. y. atitikti Logos. Šitoks atitikimas 
dera su sophon. Dermė yra harmonia. Tai, kad kokia 
nors esybė dera su kita, kad abi esybės pirmapradiš- 
kai dera viena prie kitos, kadangi jos viena kita dispo- 
nuoja,— tokia harmonia yra heraklitiškai apmąstyto 
philein, mylėjimo išskirtinumas. 

Anėr philosophos myli sophon. Ką šis žodis sako 
Heraklitui, išversti sunku. Tačiau mes jį galime pa- 
aiškinti remdamiesi paties Heraklito interpretacija. 
Pasak jo, to sophon reiškia štai ką: Hen Panta — „Vie- 
na (yra) Visa“. „Visa“ čia reiškia: Panta ta onta, visu- 
mą, esinių visetą. Hen, „viena“, reiškia: vienas, vienin- 
telis, visa vienijantis. Tačiau visa esinija yra vienin- 
ga būtyje. Sophon reiškia: visa esinija yra būtyje. Api- 
brėžčiau sakant: būtis yra esinys. Čia tas „yra“ turi 
tranzityvinį pobūdį ir reiškia tą patį, ką ir „sutelktas“. 
Būtis sutelkia esinį taip, kad jis yra esinys. Būtis yra 
santalka — Logos *. 


* Plg. Vorträge und Aufsätze. — S. 207—229. 

Visi esiniai yra būtyje. Girdėti tokį dalyką mūsų 
ausiai yra trivialu, jeigu ne įžeidžiama. Juk tuo, kad 
esinys priklauso būčiai, niekam nereikia rūpintis. Vi- 
siems žinoma: esinys yra tai, kas yra. Kas kita yra leis- 
ta esiniui, jeigu ne tai: būti? Ir vis dėlto kaip tik tai, 
kad esinys lieka sutelktas būtyje, graikams — visų 
pirma jiems ir tik jiems — kėlė nuostabą. Esinys bū- 
tyje: graikams tai buvo nuostabiausia. 

Tuo tarpu net patys graikai turėjo gelbėti ir saus 
goti šio nuostabiausio dalyko nuostabumą — nuo ant- 
puolių sofistinio intelekto, kuris viskam turėjo paren- 
gęs visiems visai suprantamą paaiškinimą ir jį parda- 
vinėjo. Nuostabiausio dalyko — esinio būtyje — gel- 
bėjimas vyko tuo būdu, kad kai kas pasirinko kelią, 
vedantį šio nuostabiausio dalyko link. Tai buvo so- 
phon. Dėl to jie tapdavo tokie, kurie siekė sophon ir, 
to siekdami, patys pažadindavo ir palaikydavo sophon 
ilgesį kituose žmonėse. Tas philein to sophon, toji jau 
minėta dermė su sophon, toji harmonia, šitaip tapda- 
vo orezis, sophon siekimu. Šis sophon — esinys bū- 
tyje — dabar tampa tikrai ieškomu dalyku. Kadangi 
philein jau nebėra pirmapradė dermė su sophon, bet 
yra ypatingas sophon siekimas, philein to sophon tam- 
pa „philosophia“. Jos siekimas nulemiamas Eroto. 

Toks siekiantis sophon, Hen Panta, esinio būties ieš- 
kojimas dabar apimamas klausimo: kas yra esinys, 
kiek jis yra? Mąstymas dabar pirmąkart tampa „filo- 
sofija“. Heraklitas ir Parmenidas dar nebuvo jokie fi- 
losofai. Kodėl ne? Kadangi jie buvo didesnio masto 
mąstytojai. „Didesnis“ čia reiškia ne kokio nors su- 
gebėjimo apskaičiavimą, bet orientuoja į kitą mąsty- 
mo dimensiją. Heraklitas ir Parmenidas buvo „dides- 
ni" ta prasme, kad jie dar buvo dermėje su Logos, 
t. y. su Hen Panta. Žingsnis prie „filosofijos“, parengtas 
sofistikos, pirmąkart buvo žengtas Sokrato ir Platono. 
Praėjus beveik dviem šimtmečiams po Heraklito šį 
žingsnį Aristotelis apibūdino tokiu teiginiu: kai dė kai 
to palai te kai nyn kai aei zėtumenon kai aei aporume- 
non, ti to on (Met. Z 1, 1028 b2 sqq). Verčiama taip: 
„Taigi ir anksčiau, ir dabar, ir visada tai, kur eina (fi- 


losolija) ir kur ji vis nesuranda kelio, yra (toks klau- 
simas): kas yra esinys (ti to on)?” 

Filosofija ieško to, kas yra esinys, kiek jis yra. Fi- 
losofija yra pakeliui į esinio būtį, t. y. į esinį jo bū- 
ties požiūriu. Aristotelis tai paaiškina, kai jis įkandin 
minėto teiginio apie ti to on — kas yra esinys? — pa- 
teikia aiškinimą: tuto esti tis hē usia; verčiama: „Tai 
(būtent ti to on) reiškia: kas yra esinio esiniškumas?“ 
Esinio būtis glūdi esiniškume. Tačiau pastarąjį — 
usia — Platonas apibrėžia kaip idea, o Aristotelis api- 
brėžia kaip energeia. 

Šią akimirką dar nėra būtina paaiškinti tiksliau, kaip 
Aristotelis supranta energeia ir kokiu mastu usia ga- 
lima apibrėžti remiantis energeia. Dabar yra svarbu 
tik, kad atkreiptume dėmesį į tai, kaip Aristotelis api- 
brėžia filosofijos esmę. Pirmoje ,„Metafizikos“ knygo- 
je (Met. A 2 982 b 9 sq) jis sako" štai ką: filosofija 
yra epistėmė tōn proton archon kai aition theorėtikė 
(mokslas, tyrinėjantis pirmuosius pradus ir priežastis). 
Epistėmė mielai verčiama „mokslas“. "Tai klaidin- 
ga, nes pernelyg lengvai leidžiama vyrauti modernia- 
jam „mokslo“ vaizdiniui. Epistėmė vertimas žodžiu 
„mokslas“ yra klaidingas ir tada, kai „mokslą“ supran- 
tame filosofine prasme, kurią turėjo galvoje Fichtė, 
Šelingas ir Hėgelis. Žodis epistėmė išvedamas iš daly- 
vio epistamenos. Taip vadinamas žmogus, kiek jis yra 
kur nors kompetentingas ir įgudęs (kompetentingumas 
appartenance prasme). Filosofija yra epistėmė tis, rū- 
šis tam tikros kompetencijos, iheorėtikė, kuri sugeba 
theorein, t. y. žvelgti į kažką, ir tai, į ką ji žvelgia, 
pamatyti ir įsižiūrėti. Todėl filosofija yra epistėmė 
theorėtikė. Tačiau kas yra tai, ką ji atveria savo žvilgs- 
niui? 

Tai pasako Aristotelis, kalbėdamas apie prėlai ar. 
chai kai aitiai. Įprasta versti: „pirminiai principai ir 
priežastys“ — t. y. esinio. Taigi pirminiai principai ir 
priežastys sudaro esinio būtį. Praėjus pustrečio tūks- 
tančio metų, pats laikas apmąstyti tai, ką esinio būtis 
turi bendra su tokiais dalykais kaip „principas“ ir 
„priežastis“. 


21. M. Heidegeris 

Kaip apmąstoma būtis, kad tokie dalykai kaip 
„principas“ ir „priežastis“ laikomi tinkamais apibūdin- 
ti ir apimti esinio esančiąją būtį? 

Tačiau dabar atkreipsime dėmesį į kitką. Pateiktas 
Aristotelio teiginys mums sako, kokia kryptimi juda 
tai, kas nuo Platono laikų vadinama „filosofija“. Tei- 
ginys informuoja apie tai, kas tai yra — filosofija. Fi- 
losofija yra tam tikras kompetentingumas, įgalinantis 
pamatyti esinį ir būtent pamatyti tuo požiūriu, kas jis 
yra, kiek jis yra esinys. 

Į kiausimą, kuris mūsų pokalbiui suteikė vaisingą 
nerimą ir judrumą ir kuris turi nurodyti pokalbio kryp- 
tį, į klausimą: kas yra filosofija? — jau atsakė Aristo- 
telis. Vadinasi, mūsų pokalbis toliau nebereikalingas. 
Jis pasibaigė dar neprasidėjęs. Tuojau pat bus paprieš- 
tarauta, kad Aristotelio teiginys apie tai, kas yra fi- 
losofija, jokiu būdu negali būti vienintelis atsakymas 
į mūsų klausimą. Geriausiu atveju tai yra vienas at- 
sakymas tarp daugelio kitų. Tiesa, remiantis aristoteliš- 
kąja filosofijos samprata, galima suprasti ir interpre- 
tucti tiek ikiaristoteliškąjį ir ikiplatoniškąjį mąstymą, 
tiek ir poaristotelinę filosofiją. Kartu lengva parody- 
ti, kad pati filosofija ir tai, kaip ji suprato savąją es- 
mę, per du tūkstantmečius įvairiapusiškai keitėsi. Kas 
norėtų tai neigti? Kartu mes negalime išleisti iš akių, 
kad filosofija nuo Aristotelio iki Nyčės kaip tik kinta, 
tačiau, nors ir kisdama, išlieka ta pati. Juk šitie poky- 
čiai yra tapatumo ir giminiškumo laidas. 

Šitai sakydami, jokiu būdu neteigiame, kad aristo- 
telinis filosofijos apibrėžimas yra absoliutus. Net grai- 
kų minties istorijoje jis išreiškia tik tam tikrą graikų 
mąstymo ir jo siekimų interpretaciją. Aristotelinio fi- 
losofijos apibūdinimo jokiu būdu negalima taikyti He- 
raklito ir Parmenido mąstymui, — bet, žinoma, aristote- 
linis filosofijos apibrėžimas yra ankstyvojo mąstymo 
ir jo pabaigos laisvas padarinys. Aš sakau: laisvas pa- 
darinys, nes jokiu būdu negalima įrodyti, kad atskiros 
filosofinės sistemos ir filosofinės epochos atsiranda vie- 
na iš kitos kaip būtinos dialektinio proceso grandys. 

Ką visi tie aptarti dalykai duoda mums, aptarinė- 


jantiems klausimą: kas tai yra filosofija? — ir dedan- 
tiems pastangas jį interpretuoti? Visų pirma aiškėja 
viena — negalime laikytis tik Aristotelio apibrėžimo. 
Kita vertus, privalome paisyti ankstesnių ir vėlesnių 
filosofijos apibrėžimų. O tada? Tada, remdamiesi tam 
tikra lyginamąja abstrakcija, galėsime išryškinti tai, 
kas yra bendra visiems apibrėžimams. O tada? Tada 
turėsime tuščią formulę, kuri tinka bet kokiai filoso- 
fijai. O tada? Tada nutolsime nuo atsakymo į mūsų 
klausimą tiek, kiek tai įmanoma. Kodėl taip atsitinka? 
Kadangi, remdamiesi tik ką paminėtu metodu, mes tik 
kolekcionuojame gatavus apibrėžimus ir ištirpdome 
juos abstrakčioje formulėje. Visa tai iš tikrųjų galima 
padaryti didžiai mokslingai ir remiantis teisingais duo- 
menimis. Tačiau tuo atveju mums nėra nė mažiausio 
reikalo įsigilinti į filosofiją taip, kad būtų apmąstyta 
filosofijos esmė. Eidami šiuo keliu, mes sukauptume 
daug nuodugnių žinių apie tai, kaip buvo įsivaizduoja- 
ma filosofija savo istorinėje sklaidoje. Tačiau eidami 
tuo keliu, mes niekada negautume tikro, t. y. teisėto, 
atsakymo į klausimą: kas tai yra filosofija? Šis atsa- 
kymas gali būti tik filosofinis atsakymas, t. y. toks at- 
sakymas, kuris kaip at-sakymas jau pats savaime filo- 
sofuoja. Tačiau kaipgi mes turėtume suprasti šį tei- 
ginį? Kaip koks nors atsakymas -— ir būtent kiek jis 
yra at-sakymas — gali filosofuoti? Aš pabandysiu tai 
preliminariai paaiškinti remdamasis tam tikromis nuo- 
rodomis. Tai, kas turima galvoje, bus nuolatinė mūsų 
pokaibio paskata. Tai net leis pasitikrinti, ar pokalbis 
gali tapti iš tikrųjų filosofinis. Juk tai nuo mūsų visiš- 
kai nepriklauso. 

Kada atsakymas-į klausimą, kas tai yra filosofija, 
yra filosofinis? Kada mes filosofuojame? Akivaizdu, tik 
tada, kai mes kalbamės su filosofais. Tam reikia, kad 
mes su jais aptartume tai, apie ką kalba jie patys. Ši- 
toks abipusis aptarimas to, kas visą laiką iš tikrųjų rū- 
pi filosofui, yra kalbėjimas, Iegein kaip dialegesthai, 
kalbėjimas kaip dialogas. Ar dialogas būtinai yra dia- 
lektika ir kada taip yra, tai mums nerūpi. 

Viena yra išsiaiškinti ir aprašyti filosofų nuomones. 

Visai kas kita yra su jais aptarti tai, ką jie sako, t. y. 
tai, apie ką jie sako. 

Taigi tarkime, kad filosofai paklausiami esinio būties 
taip, kad jie priversti sakyti, kas yra esinys tiek, kiek 
jis yra. Tada būtų paklaustas ir mūsų pokalbis su filo- 
sofais apie esinio būtį. Tada ir mes patys mąstydami 
privalome pasitikti tai, prie ko artėja filosofija. Mūsų 
šneka turi ati-tikti tai, kas paklausia filosofus. Jeigu 
mums pavyktų toks ati-tikimas, tada tikrų tikriausiai 
at-sakytume į klausimą: kas tai yra filosofija? Vokiš- 
kas žodis „atsakyti“ iš tikrųjų reiškia tą patį, ką ir žo- 
dis „ati-tikti“. Atsakymas į mūsų klausimą nėra teigi- 
nys, kuris į šį klausimą atsako konstatuodamas tai, 
kas paprastai siejama su „filosofijos“ sąvoka. Atsaky- 
mas nėra joks atsakantis teiginys (n'est pas une rė- 
ponse); priešingai, atsakymas yra ati-tikimas (la cor- 
respondance), kuris atitinka esinio būtį. Tačiau kartu 
mes norėtume žinoti, kas būdinga atsakymui kaip ati- 
tikimui. Bet pirmiausia viskas priklauso nuo to, ar 
mes patenkame į kokį nors atitikimą prieš sukurdami 
jo teorinį modelį. 

Atsakymas į klausimą: kas tai yra filosofija? — rei- 
kalauja, kad mes atitiktume tai, ko siekia filosofija. O 
tai yra: esinio būtis. Būdami tokiame atitikime, iš pai 
pradžių girdime tai, ką filosofija mums jau ištarė; gir- 
dime žilosofiją, t. y. graikiškai suprastą philosophia. To- 
dėl į atitikimą, t. y. į mūsų ieškomą atsakymą, patenka- 
me tik tada, kai nuolat kalbamės su tuo, į ką mus nu- 
kreipia (t. y. išlaisvina) filosofijos tradicija. Atsakymą 
į klausimą, kas yra filosofija, randame ne istoriškai ko- 
lekcionuodami filosofijos apibrėžimus, o kalbėdamiesi 
su tuo, kas mums atsivėrė kaip esinio būtis. 

Šis kelias prie atsakymo į mūsų klausimą nenutrau- 
kia ryšių su istorija, neneigia istorijos, bet yra istorinio 
palikimo įsisavinimas ir pertvarka. Toks įsisavinimas va- 
dinamas „destrukcija“. Šio žodžio prasmė aiškiai api- 
brėžta „Būtyje ir laike" ($ 6). Įvykdyti destrukciją reiš- 
kia ne sugriauti, o tik išardyti, įveikti ir pašalinti tik- 
istoristinius teiginius apie filosofijos istoriją. Įvykdyti 
destrukciją reiškia: įsiklausyti į tai, kas į mus prabyla 


iš tradicijos, į esinio būtį. Išgirsdami šį bylojimą, mes 
patenkame į atitikimą. 

Tačiau tai sakant mus apima abejonė. Jos esmė to- 
kia: ar privalome stengtis dar tik patekti į atitikimą 
esinio būčiai? Ar mes, žmonės, jau.nesame tokiame ati- 
tikime, ir ne tik de facto, bet dėl mūsų esmės? Ar šis 
atitikimas nėra mūsų esmės pamatinis bruožas? 

Šitaip yra iš tikrųjų. Bet jeigu taip yra, tada jau ne- 
galėtume sakyti, kad dar tik privalome patekti į atiti- 
kimą. Ir vis dėlto mes tai sakome pamatuotai. Juk nors 
visada ir visur esame atitikime esinio būčiai, tačiau re- 
tai paisome būties bylojimo. Tiesa, kad atitikimas esi- 
nio būčiai yra mūsų nuolatinis prieglobstis. Tačiau tik 
retkarčiais jis mums tampa autentiškai įsisavintu ir išsi- 
skleidžiančiu santykiu. Tik kada šitai įvyksta, mes pra- 
dedame atitikti tai, kas rūpi filosofijai, ieškančiai esi- 
nio būties. Esinio būties atitikimas yra filosofija; ta- 
čiau ji yra tokia tada ir tik tada, kai atitikimas reali- 
zuojasi autentiškai, kai jis taip išsiskleidžia ir šią iš< 
sklaidą artikuliuoja. Šis atitikimas įvyksta įvairiai, ne- 
lygu ar būtis prabyla, ar šis bylojimas yra išgirsta- 
mas, ar ne, ar tai, kas išgirsta, yra pasakoma, ar nutyli- 
ma. Mūsų pokalbis gali duoti dingsčių apie tai pamąs- 
tyti. 

Dabar aš siekiu tik vieno: ištarti pirmuosius šio po- 
kalbio žodžius. Tai, kas išdėstyta, aš norėčiau kreipti 
taip, kad mes prisiliestume prie Andrė Žido ištartų žo- 
džių apie „gražius jausmus“ turinio. Philosophia yra 
autentiškai realizuotas atitikimas, bylojantis tik tiek, 
kiek jis orientuotas į esinio būties bylojimą. Ati-tiki- 
mas įsiklauso į šio bylojimo balsą. Kas į mus prabyla 
kaip būties balsas, api-brėžia mūsų atitikimą. „„Atitikti“ 
tada reiškia: būti api-brėžtam, ėtre disposé, t. y. būti 
apibrėžtam esinio būties. Dis-posė čia turi būti supras- 
tas pažodžiui: tai, kas iš-skleista, apšviesta ir tuo būdu 
perkelta į ryšį su tuo, kas yra. Esinys pats savaime api- 
brėžia šneką taip, kad sakymas taikosi (accorder) į esi- 
nio būtį. Atitikimas visada ir būtinai, o ne retkarčiais 
ir atsitiktinai yra nuteiktas. Jis yra nuotaikingas. Ir tik 

dėl nusiteikimo (disposition) atitikimo sakmė tampa 
tiksli ir api-brėžta. 

Nu-teiktas ir api-brėžtas atitikimas esmingai apim- 
tas tam tikros nuotaikos. Dėl jos mūsų santykis visa- 
da yra vienaip ar kitaip niuansuotas (gefigt). Taip su- 
prasta nuotaika nėra kokia nors atsitiktinai išnyran- 
čių jausmų muzika, kuri tik palydi atitikimą. Jeigu 
apibūdiname filosofiją kaip nuotaikingą atitikimą, tai 
jokiu būdu nesiekiame mąstymo ištirpdyti atsitiktinių 
jausminių būsenų kaitoje ir svyravime. Priešingai, sie- 
kiame parodyti, kad bet koks sakmės tikslumas grin- 
džiamas atitikimo dispozicija. Aš pabrėžiu: atitikimo, 
correspondance, orientuoto į bylojimą. 

Bet visų pirma nuoroda į esmingą atitikimo nu- 
teiktumą nėra dabarties išradimas. Dar graikų mąsty- 
tojai Platonas ir Aristotelis atkreipė dėmesį į tai, kad 
filosofija ir filosofavimas priklauso tai žmogaus dimen- 
sijai, kurią mes vadiname nuotaika (nuteiktumo ir api- 
brėžtumo prasme). 

"Platonas sako (Teaitetas, 155d): mala gar philo- 
sophu tuto to pathos, to thaumazein. U gar allė archė 
philosophias hē autė. „Labai jau dera filosofui šitas 
pathos — nuostaba; ir nėra kito galingesnio filosofi- 
jos šaltinio kaip šis“. 

Nuostaba kaip pathos yra filosofijos archē. Grai- 
kišką žodį archė privalome suprasti orientuodamiesi į 
jo pilnatvišką prasmę. Jis įvardija tai, iš kur kažkas 
iškyla. Tačiau šis „iš kur“, kai jis iškyla, nėra aplei- 
džiamas; priešingai, archē tampa tuo, ką išreiškia 
veiksmažodis archein, t. y. tuo, kas viešpatauja. Nuo- 
stabos pathos nėra tokia paprasta filosofijos pradžia 
kaip, pvz., rankų nusiplovimas, kuriuo chirurgas pra- 
deda operaciją. Nuostaba palaiko ir persmelkia filo- 
sofiją. 

Aristotelis sako tą patį (Met. A 2, 982b 12 sq): dia 
gar to thaumazein oi anthropoi kai nyn kai to pro- 
ton erzanto philosophein“. „Kaip tik per nuostabą 
žmonės patenka į viešpataujantį filosofavimo pradą, 
tiek dabar, tiek ir iš pradžių“ (patenka ten, iš kur fi- 


losofavimas iškyla ir kas apskritai nulemia filosofavi- 
mo vyksmą). 

Mąstytume labai paviršutiniškai ir negraikiškai, 
jeigu manytume Platoną ir Aristotelį konstaiuojant, 
jog nuostaba esanti filosofavimo priežastis. Jei jie taip 
manytų, tai reikštų: kartą žmonės buvo nustebinti esi- 
nio, t. y. to, kad jis yra ir kas jis yra. Pastūmėti šios 
nuostabos, jie pradėjo filosofuoti. Kai tik filosofija at- 
sirado, nuostaba kaip postūmis tapo nebereikalinga 
ir todėl išnyko. Ji galėjo išnykti, nes buvo tik postū- 
mis. Tačiau nuostaba yra archė, ji lydi kiekvieną fi- 
losofijos žingsnį. Nuostaba yra pathos. Pathos mes 
paprastai verčiame žodžiais passion, aistra, jausmų ant- 
plūdis. Tačiau pathos siejasi su paschein, kentėti, iš- 
kęsti, pakelti, išnešioti, būti nešamam, leistis būti kie- 
no nors nu-teiktam. Kaip ir visada tokiais atvejais ri- 
zikuojame, pathos versdami „nuotaika“, turėdami gal- 
voje nuteiktumą ir apibrėžtumą. Tačiau privalome ri- 
zikuoti versti kaip tik taip, nes tik toks vertimas mums 
neleidžia pathos įsivaizduoti psichologiškai, moderni- 
zuota prasme. Tik kai pathos suprantame kaip nuotai- 
ką (dis-position), galime tiksliau apibūdinti ir ihauma- 
zein, nuostabą. Būdami nuostaboje, mes laikomės prie 
savęs (ėire en arrêt). Mes tarsi atsitraukiame nuo esi- 
nio — nuo to, kad jis yra toks, o ne kitoks. Be to, 
nuostaba netraktuojama kaip atsitraukimas nuo esinio 
būties; kaip toks atsitraukimas ir laikymasis prie sa- 
vęs, ji kartu yra atsidavimas tam, nuo ko atsitraukia- 
ma, tarsi koks susisaistymas su tuo. Taigi nuostaba 
yra dis-pozicija, per kurią ir kuriai atsiveria esinio bū- 
tis. Nuostaba yra nuotaika, kurios apimti graikų filo- 
sofai puoselėjo atitikimą esinio būčiai. 

Visai kitokia yra nuotaika, lėmusi mąstymą, naujai 
kėlusį tradicinį klausimą, kas yra esinys, kiek jis yra, 
ir davusi pradžią naujai filosofijos epochai. Savo me- 
ditacijose Dekartas visų pirma klausia ne ti to on — 
ne: kas yra esinys, kiek jis yra? Dekartas klausia: 
koks yra tas esinys, kuris kaip ens certum yra tikrasis 
esinysė Be to, Dekartas remiasi pasikeitusio certitudo 
esme. Juk viduramžiais certitudo yra ne tikrumas, o 

stabilus esinio apsiribojimas tuo, kas jis yra. Čia cer- 
titudo dar reiškia tą patį, ką ir essentia. Priešingai, 
Dekartas tai, kas yra iš tikrųjų, matuoja kitaip. Toji 
nuotaika, kurioje atsiranda nusiteikimas atsiverti ens 
certum, t. y. tikrajam esiniui, yra abejonė. Certiiudo 
taip įtvirtina ens gua ens, kad jis, pagrįstas cogita 
(ergo) sum neabejotinumu, atiduodamas žmogaus ego. 
Dėl to ego tampa išskirtiniu subiectum, ir taip žmo- 
gaus esmė pirmąkart įžengia į egocentrinio subjekty- 
vumo sritį. Nukreiptas į šį certitudo, Dekarto teiginys 
įgyja clare et distincte percipere apibrėžtumą. Abe- 
jonės nuotaika yra pozityvi orientacija į tikrumą. Nuo 
šiol tikrumas tampa pavyzdine tiesos forma. Pasitikė- 
jimo bet kuriuo metu pasiekiamu absoliučiu pažinimo 
tikrumu nuotaika lieka pathos, taigi naujųjų amžių 
filosofijos archē. 

Tačiau kur glūdi naujųjų amžių filosofijos telos, 
užbaigtumas, jeigu mes galime apie jį kalbėti? Ar ši 
pabaiga nulemta kitokios nuotaikos? Kur mes galėtu- 
me ieškoti naujųjų amžių filosofijos užbaigtumo? Hė- 
gelio, o gal tik vėlyvojo Šelingo filosofijoje? O kaip- 
gi Marksas ir Nyčė? Ar jie jau nukrypsta nuo nau- 
jųjų amžių filosofijos kelio? Jeigu ne, kaip galima 
apibrėžti jų poziciją? 

Gali pasirodyti, kad mes keliame tik istoristinius 
klausimus. Bet iš tikrųjų mes apmąstome būsimąją fi- 
losofijos esmę. Mes bandome įsiklausyti į būties balsą. 
Į kokią nuotaiką ji atveda dabarties mąstymą? Vargu 
ar į šį klausimą galima atsakyti vienareikšmiškai. Ga- 
lima spėti, kad vyrauja tam tikra pamatinė nuotaika. 
Tačiau ji vis dar lieka mums paslaptinga. Tai būtų 
nuoroda į tai, kad mūsų šiandienykštis mąstymas dar 
nesurado savo tiesaus kelio. Mes aptinkame tik vieną: 
skirtingas mąstymo nuotaikas. Iš vienos pusės — abejo- 
nė ir neviltis, iš kitos — aklas nepatikrintų principų fa- 
natizmas, nukreipti vienas prieš kitą. Baimė ir siaubas 
susipynę su viltimi ir tikėjimu. Dažnai atrodo, kad į 
rezonierišką objektyvaciją ir kalkuliaciją orientuotas 
mąstymas neturi jokios nuotaikos. Tačiau tiek šalta- 


kraujiška kalkuliacija, tiek proziškas blaivus planavi- 
mas yra tam tikro nusiteikimo rodikliai. Ir ne tik tai, — 
net toks protas, kuris lenkiasi bet kokio aistrų povei- 
kio, kaip protas yra nusiteikęs pasitikėti savo princi- 
pų ir taisyklių loginiu-matematiniu akivaizdumu. 

Autentiškai įsisavintas ir išskleidžiantis atitikimas, 
atsiliepiantis esinio būties bylojimui, yra filosofija. Kas 
gi tai yra — filosofija, mes išmokstame žinoti ir su- 
prasti tik tada, kai patiriame, kaip, kokiu būdu filo- 
sofija yra. Ji yra atitikimo, nusiteikiančio įsiklausyti 
į esinio būties balsą, būdas. 

Šitoks ati-tikimas yra tam tikras kalbėjimas. Jis 
tarnauja kalbai. Ką tai reiškia, mums šiandien supras- 
ti sunkų; juk įprastas kalbos vaizdinys patyrė keistų 
permainų. Dėl jų kalba pasirodo kaip išraiškos instru- 
mentas. Todėl manoma esant teisingiau sakyti: kalba 
tarnauja mąstymui, užuot sakius: mąstymas kaip atiti- 
kimas tarnauja kalbai. Tačiau visų pirma šiandienykš- 
tis kalbos supratimas yra neišmatuojamai nutolęs nuo 
graikiškojo kalbos patyrimo. Juk graikams kalbos es. 
mė atsivėrė kaip logos. Bet ką gi reiškia logos ir le- 
gein? Tik šiandien, įvairiai interpretuodami logos, pa- 
mažu pradedame įžvelgti jo pirmapradę graikiškąją 
esmę. Žinoma, mes negalime nei sugrįžti prie tokios 
kalbos esmės, nei paprasčiausiai jos perimti. Priešin- 
gai, mes privalome užmegzti pokalbį su graikiškąja 
kalbos kaip logos patirtimi. Kodėl? Kadangi nepakan- 
kamai apmąstydami kalbą, mes niekada iš tikrųjų ne- 
žinosime, kas yra filosofija kaip minėtas ati-tikimas ir 
kaip ypatingas sakmės būdas. 

Na, ir kadangi poezija — jeigu mes ją lyginsime 
su mąstymu — tarnauja kalbai visai kitaip, ypatingai, 
mūsų pokalbis, apmąstantis filosofiją, neišvengiamai 
privers išsiaiškinti mąstymo ir poezijos santykį. Tarp 
jų, mąstymo ir poezijos, egzistuoja paslaptinga gi- 
minystė, nes abu, tarnaudami kalbai, eikvojasi kalbos 
labui ir jai atsiduoda. Tačiau kartu tarp jų egzis- 
tuoja praraja, nes jie „gyvena vienas nuo kito toli- 
miausiuose kalnuose". 

Dabar būtų galima pagrįstai reikalauti, kad mūsų 
pokalbis apsiribotų klausimu apie filosofiją. Toks ap- 
siribojimas būtų galimas ir net būtinas tik tada, kai 
kalbantis turėtų paaiškinti, kad filosofija nėra tokia, 
kokią ją išsiaiškinome esant: atitikimas, išsakantis esi- 
nio būties bylojimą. 

Kitais žodžiais: mūsų pokalbis nesiekia išplėtoti tam 
tikros aiškios programos. Tačiau juo stengtasi visus 
jame dalyvaujančius parengti susitelkimui, kurį pasie- 
kę mes užkalbinami to, ką vadiname esinio būtimi, 
Ją įvardydami, mes mąstome apie tai, ką sakė dai 
Aristotelis: „„Esanti būtis pasirodo įvairiai“ * (To on 
Iegetai pollachos). 


* Plg. Sein und Zeit, $ 7 B. 


TAPATYBĖS TEZĖ 


Pasak žinomos formulės, tapatybės tezė skamba taip: 
A= A. Ši tezė laikoma aukščiausiu mąstymo principu. 
Pabandykime ją šiek tiek apmąstyti. Juk, remdamiesi 
šia teze, mes norėtume sužinoti, kas yra tapatybė. 

Kai tokio dalyko angažuotas mąstymas jį nagri- 
nėja, gali atsitikti, kad tai atlikdamas jis keičiasi. To- 
dėl toliau patartina labiau paisyti kelio ir mažiau — 
turinio. Laikytis tik turinio mums neleidžia net pra- 
nešimo sklaida. 

Ką išreiškia formulė A= A, kuria bandoma išreikš- 
ti tapatybės tezę? Ši formulė nusako A ir A lygybę. 
Kokia nors lygtis apima mažiausiai du narius. Koks 
nors A prilyginamas kokiam nors kitam. Ar tapaty- 
bės teze norima išreikšti kaip tik tai? Akivaizdu, kad 
ne. Tapatumas, lotyniškai idem, graikiškai vadinasi to 
auto. Išverstas į mūsų, vokiečių, kalbą to auto reiškia 
„tas pats“. Kai kas nors visą laiką sako tą patį — pvz., 
augalas yra augalas, — jis kalba tautologiškai. Kad kas 
nors galėtų būti tas pats, visai pakanka vieno. Dvejy- 
bė — kaip lygtyje — nereikalinga. 

Formulė A=A byloja apie lygybę. A ji ištaria ne 
kaip tą patį. Taigi ši žinoma tapatybės tezės formulė 
kaip tik užmaskuoja tai, ką norima pasakyti šia teze: 
A yra A, t. y. kiekvienas A pats yra tas pats. 

Taip aprašinėjant tapatumą, suskamba senas žodis, 
kuriuo Platonas išreiškia tapatumą, žodis, nurodantis 
dar senesnį žodį. Dialoge „Sofistas“ 254 d Platonas 
kalba apie stasis ir kinėsis, apie rimtį ir permainą. To- 
je vietoje į ateivio lūpas Platonas įdeda tokius žo- 

džius: ukun auton hekaston toin men dyoin heteron 
estin, auto d'heauto tauton. „Taigi kiekvienas iš abie- 
jų yra kitoks, tačiau pats sau tas pats“. Platonas sako 
ne tik: hekastion auto tauton — „kiekvienas sau tas 
pats“, bet ir: hekasion heauto tauton — „kiekvienas 
pats sau yra tas pats“. 

Heauto naudininkas reiškia: kiekvienas kaip pats 
yra atiduotas sau pačiam, kiekvienas pats yra tas 
pats — būtent pats su savimi. Mūsų, vokiečių, kalba, 
panašiai kaip graikų, pasižymi pranašumu tapatumą 
išreikšti tuo pačiu žodžiu, tačiau skirtingomis jo for- 
momis. 

Taigi tikslesnė tapatybės tezės A= A formulė sako 
ne tik tai, kad kiekvienas A yra tapatus sau. Tapa- 
tume glūdi „su“ kaip santykis, taigi tam tikras intar- 
pas, ryšys, sintezė: susivienijimas į vienybę. Todėl at- 
sitinka taip, kad tapatybė vakarietiško mąstymo isto- 
rijoje reiškiasi vienybės pavidalu. Tačiau ši vienybė 
jokiu būdu nėra lėkšta tuštuma to, kas savaime nesan- 
tykiška — kas sustingsta kaip tam tikra monotonija. 
Tačiau kol tapatybėje vyraujantis ir jau ankstyvai- 
siais laikais nuskambantis to paties santykis su savimi 
ryžtingai ir apibrėžtai pasireiškė kaip toks intarpas, 
kol buvo surastas prieglobstis šiam intarpo reiškimuisi 
per tapatybę, vakarietiškajam mąstymui prireikė virš 
dviejų tūkstantmečių. Juk tik spekuliatyvinio idealiz- 
mo filosofija, parengta Leibnico ir Kanto ir išskleista 
Fichtės, Šelingo bei Hėgelio, pirmąkart pastato prie- 
globstį savaime sintetinei tapatybės esmei. Šito čia 
negalima parodyti. Reikia suprasti tik viena: nuo spe- 
kuliatyvinio idealizmo laikų mąstymui. nebeleidžiama 
tapatybės vienybę pateikti kaip grynąją monotoniją ir 
nebematyti vienybėje vyraujančio intarpo. Ten, kur 
taip atsitinka, tapatybė pateikiama tik abstrakčiai. 

Bet ir patobulintoje formulėje „A yra A" atsisklei- 
džia tik abstrakti tapatybė. Ar ji išnyksta? Ar tapa- 
tybės tezė pasako ką apie tapatybę? Ne, bent jau tie- 
siogiai. Priešingai, ši tezė jau suponuoja, kas yra ta- 
patybė ir kam ji priklauso. Kaip mes galime sužinoti 
apie šią prielaidą? Tapatybės tezė mums ją atskleidžia, 


jeigu mes rūpestingai įsiklausome į joje vyraujantį 
toną, jį apmąstome, užuot lengvabūdiškai kartoję for- 
mulę „A yra A". Iš tikrųjų ji skamba taip: A yra A, 
Ką mes girdime? Šituo yra tezė pasako, kokiu būdu 
yra bet koks esinys, būtent— jis pats yra tapatus sau 
pačiam. Tapatybės tezė kalba apie esinio būtį. 
Kaip mąstymo principas, tezė galioja tik tiek, kiek 
kiekvienam esiniui kaip tokiam būdinga tapatybė, vie- 
nybė su savimi. Ką pasako tapatybės tezė, kai įsiklau- 
soma į vyraujantį jos toną, yra kaip tik tai, ką ap- 
mąsto visas vakarietiškas europietiškas mąstymas, 
būtent kad tapatybės vienybė yra pamatinis esinio 
būties bruožas. Visur, kur tik mes sueiname į santykį 
su esiniu, mes jau esame angažuojami tapatybės. Jeigu 
nebūtų šio angažavimo, tada esinys niekada negalėtų 
pasireikšii savo būtimi. Dėl to nebūtų ir jokio moks- 
lo. Juk jeigu jums iš anksto kaip nors nebūtų laiduo- 
tas mūsų objekto tapatumas, mokslas negalėtų būti 
tuo, kas jis yra. Šio laidavimo dėka tyrinėjimas užsi- 
tikrina galimybę dirbti. Tačiau vyraujantis mokslų ob- 
jekto tapatybės vaizdinys neduoda jokios apčiuopia- 
mos naudos. Tai reikštų, kad mokslinio pažinimo re- 
zultaiyvumas ir vaisingumas visur grindžiami kažkuo 
nenaudingų. Objekto tapatybės reikalavimas byloja 
nepriklausomai nuo to, ar mokslai šį reikalavimą gir- 
di, ar ne, ar jie šį bylojimą paleidžia vėjais, ar lei- 
džiasi jo sugriaunami. 

Tapatybės reikalavimas byloja iš esinio būties. Ta- 
čiau ten, kur vakarietiškame mąstyme anksčiausiai ir 
autentiškai prabyla esinio būtis, būtent Parmenido fi- 
losofijoje, ten to auto tapatumas byloja beveik per- 
dėtai. Viena Parmenido tezė skelbia: To gar auto no- 
ein estin te kai einai. — „Tas pats yra būtent suvoki- 
mas (mąstymas) kaip ir būtis“. 

Čia skirtingi dalykai, mąstymas ir būtis, mąstomi 
kaip tas pats. Ką tai reiškia? Kažką visai kita, paly- 
ginti su tuo, ką mes žinome kaip metafizikos mokslą, 
pasak kurio tapatybė priklauso būčiai. Parmenidas sa- 
ko: būtis glūdi tam tikroje tapatybėje. Ką čia reiškia 
tapatybė? Ką Parmenido tezėje sako žodis to auto, 

tas pats? Į šį klausimą Parmenidas mums neduoda jo- 
kio atsakymo. Jis pastato mus prieš mįslę, kurios mes 
negalime nematyti. Mes turime pripažinti: mąstymo 
apyaušryje toli gražu dar neišreikšta tapatybės teze 
byloja pati tapatybė, ir byloja kaip tik tokiu posakiu, 
kuris teigia: mąstymas ir būtis glūdi tame pačiame 
ir priklauso tam pačiam. 

Nepastebėdami dabar mes jau interpretuojame to 
auto, tą patį. Tapatumą aiškiname kaip priklausomy- 
bę. Kyla pagunda šią priklausomybę įsivaizduoti kaip 
vėliau apmąstytą ir visuotinai pripažintą tapatybę. Kas 
galėtų mums sutrukdyti? Niekas kita, kaip pati tezė, 
kurią perskaitėme Parmenido tekste. Juk jis sako kaž- 
ką kita, būtent: būtis — kartu su mąstymu — priklau- 
so tam pačiam. Būtis — tapatybės požiūriu — apibrė- 
žiama kaip šios tapatybės bruožas. Priešingai, vėliau 
metafiziškai apmąstyta tapatybė pateikiama kaip bū- 
ties bruožas. Vadinasi, remdamiesi šia metafiziškai su- 
vokta tapatybe, mes negalime apibrėžti tos tapatybės, 
apie kurią kalba Parmenidas. 

Mąstymo ir būties tapatumas, bylojantis iš Parme- 
nido tezės, siekia toliau nei metafiziškai, t. y. kaip 
būties bruožas, apibrėžta tapatybė. 

Pamatinis žodis Parmenido tezėje to auto, tas pats, 
lieka neaiškus. Palikime jį neaiškų. Tačiau kartu leis- 
kime tezei, kurios pradžioje jis yra, duoti mums tam 
tikrą užuominą. 

Bet dabar mąstymo ir būties tapatumą mes jau su- 
vokėme kaip abiejų priklausomybę. Tai buvo skubo- 
tas, nors galbūt ir neišvengiamas žingsnis. Mes pri- 
valome tokio skubumo atsisakyti. Tai galėsime pada- 
ryti, jeigu minėtos priklausomybės nelaikysime galu- 
tine ir vienintele pavyzdine mąstymo ir būties tapa- 
tumo interpretacija. 

Jeigu savitarpio priklausomybę mąstome taip, kaip 
įprasta, ką nurodo jau žodžio skambėjimas, tada pri- 
klausomybės prasmę nulemia savitarpis, t. y. jo vie- 
nis. Šiuo atveju „priklausyti“ reiškia: būti pajungtam 
tam tikro savitarpio tvarkai, į ją įjungtam, įstatytam 
į tam tikrą įvairovę saistantį vienį, subordinuotam 


sistemos vieniui, įterptam į tam tikrą pavyzdinę sin- 
tezę vienijantį centrą. Šitą savitarpio priklausomybę 
filosofija suvokia kaip nexus ir connexio, kaip būtiną 
vieno ir kito sąryšį. 

Tuo tarpu savitarpio priklausomybę galima mąsty- 
ti ir kaip savitarpio susiklausymą. Tuo norima pasa- 
kyti: dabar „savitarpis“ apibrėžiamas remiantis ,„susi- 
klausymu“. Žinoma, čia dar reikia iškelti klausimą, 
ką tokiu atveju reiškia „„susiklausymas“ ir kaip, juo re- 
miantis, apibrėžiamas su juo susijęs „savitarpis“. At- 
sakymas į šiuos klausimus yra arčiau mūsų, negu ma- 
nome, tačiau jis nėra akivaizdus. Pakaks pasakyti, kad 
atsižvelgdami į šią nuorodą, mes atveriame galimybę 
suvokti „priklausomybę“ ne remiantis savitarpio vie- 
niu, bet priešingai, šį „savitarpį“ patirti remiantis ,„su- 
siklausymu". Tačiau ar nuoroda į tokią galimybę nėra 
tuščias žaidimas žodžiais, sukuriantis kažką dirbtina, 
kas neturi jokio įrodomo ir dalykiško pagrindo? 

Taip ir yra, kol neįsižiūrime akyliau ir neleidžia- 
me prabilti pačiam dalykui. 

Mintis apie savitarpio priklausomybę kaip apie 
savitarpio susiklausymą remiasi požiūriu į tokį daly- 
ką, kuris jau buvo minėtas. Žinoma, dėl savo papras- 
tumo jis sunkiai įžvelgiamas. Tuo tarpu šis dalykas 
priartėja prie mūsų tuoj pat, kai tik atsižvelgiame į 
štai ką: savitarpio priklausomybę aiškindami kaip sa- 
vitarpio susiklausy mą, mes — atsižvelgdami į Parme- 
nido užuominą — jau turėjome galvoje tiek mąstymą, 
tiek ir būtį, taigi tai, kas savitarpiškai priklauso tame 
pačiame (im Selben). 

Jeigu mąstymą suprantame kaip Žmogaus požymį, 
tada susivokiame, remdamiesi savitarpio susiklausymu, 
liečiančiu žmogų ir būtį. Tą pačią akimirką mus už- 
klumpa klausimas: ką reiškia būtis? Kas arba kas tai 
yra žmogus? Kiekvienam aišku: be pagrįsto atsakymo 
į šiuos klausimus mes neturime atramos, kurios dėka 
galėtume pasakyti ką nors patikimo apie žmogaus ir 
būties savitarpio susiklausymą. Tačiau kol klausiame 
būtent taip, liekame sukaustyti pastangų būties ir žmo- 
gaus savitarpiškumą suvokti kaip tam tikrą subordina- 

ciją, o pastarąją savo ruožtu sukonstruoti ir paaiškinti 
remdamiesi arba žmogumi, arba būtimi. Šiuo atveju 
tradicinės žmogaus ir būties sąvokos yra jųdviejų su- 
bordinacijos pagrindas. 

Tačiau kas gi būtų, jeigu mes, užuot statiškai mąstę 
tik jųdviejų sąryšį, kad nustatytume jų vienybę, nors 
kartą atkreiptume dėmesį į tai, kaip šitame „savitarpy- 
je“ visų pirma išsiskleidžia vieno su kitu susiklausy- 
mas? Dabar net atsiranda galimybė į žmogaus ir būties 
savitarpio priklausomybę pažvelgti remiantis tradiciniais 
jos esmės apibrėžimais, nors tik iš toli. Kokiu būdu? 

Žmogus akivaizdžiai yra kažkoks esinys. Todėl kaip 
ir akmuo, medis ar erelis, jis priklauso būties visumai. 
Tačiau žmogaus išskirtinumas glūdi tame, kad jis, kaip 
mąstanti esybė, atsiverdamas būčiai, stovėdamas prie- 
šais ją, yra prie būties pririštas ir taip ją atitinka. 
Žmogus iš tikrųjų yra šitokio atitikimo saitas, ir jis 
yra tik tai. „Tik“ — nėra koks nors ribotumas, bet 
yra perteklius. Žmoguje vyrauja priklausymas būčiai, 
o šis priklausymas įsiklauso į būtį, nes jis yra jai ati- 
duotas. O būtis? Mąstykime būtį pirmaprade prasme, 
kaip čia-esatį (als Anwesen). Būtis žmogui esti-čia ne 
pripuolamai ir ne išskirtiniais atvejais. Būtis esti ir 
skleidžiasi tik tuo būdu, kad ji bylodama žmogų pa- 
lyti. Juk tik žmogus, atsivėręs būčiai, leidžia jai pa- 
sirodyti kaip čia-esačiai. Tokia čia-esatis reikalauja 
tam tikros atviros prošvaistės ir, šitaip reikalaudama, 
lieka atiduota Žmogaus esmei. Tai jokiu būdu nereiš- 
kia, kad būtis apskritai pirmąkart pastatoma žmogaus 
ir tik jo. Priešingai, yra aišku štai kas: žmogus ir bū- 
tis yra atiduoti vienas kitam. Jie vienas kitam pri- 
klauso. Šios giliau neapmąstytos savitarpio priklauso- 
mybės dėka žmogus ir būtis pirmąkart gauna tokias 
esmines apibrėžtis, kuriomis filosofija juos apmąsto me- 
tafiziškai. 

Šitokio vyraujančio žmogaus ir būties savitarpio 
susiklausymo mes atkakliai nematome tol, kol viską 
orientuojame tik į tvarką ir intarpus, interpretuojamus 
arba dialektiškai, arba ne. Tuo atveju visada randame 
tik sąsajas, kurios pririštos arba prie būties, arba prie 


žmogaus ir kurios žmogaus ir būties savitarpio pri- 
klausomybę pateikia kaip raizginį (als Verflechtung). 

Mes vis dar neatsisukame į savitarpio susiklausymą. 
Tačiau kaipgi galėtume pasiekti tokį atsisukimą? Tik 
atsisakydami priešstatančiojo mąstymo nuostatos. Toks 
atsisakymas yra tam tikra tezė šuolio prasme. Jis at- 
šoka, t. y. šoka į šalį nuo įprasto vaizdinio žmogaus 
kaip animal rationale, kuris naujaisiais amžiais yra 
tapęs savo objektų subjektu. Šiuo šuoliu kartu šoka- 
ma į šalį nuo būties. Bet pastaroji nuo pat vakarie- 
tiškojo mąstymo pradžios interpretuojama kaip pagrin- 
das, pagrindžiantis kiekvieną esinį kaip esinį. 

Kur šokama tuo šuoliu, jeigu nušokama nuo pagrin- 
do? Ar šokama į prarają? Taip, jeigu šuolį mes suvo- 
kiame tik metafizinio mąstymo horizonte. Ne, jeigu 
mes šokame ir išsilaisviname. Į kur? Ten, kur mes jau 
esame įleisti: į priklausomybę būčiai. Bet juk pati bū- 
tis priklauso mums: juk tik su mumis ji gali būti kaip 
būtis, t. y. būti-čia. 

Taigi čia autentiškai patirti žmogaus ir būties savi- 
tarpio susiklausymą yra būtinas šuolis. Šis šuolis yra 
staigus, netolyginis įsūkis į tą sritį, kurioje žmogus 
ir būtis pasiekia vienas kito esmę, nes susisiekdami 
abu atiduodami vienas kitam. Įsibrovimas į šios atoda- 
vos sritį pirmąkart nuteikia ir apibrėžia mąstančią pa- 
tirtį. 

Koks keistas tas žodis, kuris mums tariamai at- 
skleidžia, kad mes dar nepakankamai laikomės ten, 
kur iš tikrųjų jau esame. Kurgi mes esame? Kokioje 
būties ir žmogaus sandermėje? 

Šiandien mums — bent jau taip atrodo — nebe- 
reikia, kaip anksčiau, išsamių nuorodų, kad išvystume 
šią sandermę, per kurią žmogus ir būtis susiliečia. Pa- 
kanka — taip norima manyti — ištarti Žodį „atominė 
era“, kad patirtume, kaip būtis esti-čia šiandien, tech- 
niniame pasaulyje. Tačiau ar mes galime techninį pa- 
saulį be išlygų saistyti su būtimi? Žinoma, kad ne, ir ne 
net tada, kai šį pasaulį įsivaizduojame kaip visumą, 
kurioje į vieną daiktą susilieja atominė energija, kal- 
kuliuojantis žmogaus planavimas ir automatizacija. Ko- 

dėl tokia nuoroda į techninį pasaulį — net jeigu ji tą 
pasaulį nusako tik bendrais bruožais — jokiu būdu ne- 
leidžia išvysti būties ir žmogaus sandermės? Kadangi 
bet kokia situacijos analizė yra pernelyg paviršutiniš- 
ka, jeigu tik minėta techninio pasaulio visuma iš anks- 
to interpretuojama orientuojantis į žmogų, kaip jo ga- 
minys. Technika, suvokta plačiausia prasme ir atsi- 
žvelgiant į įvairiausius jos pasireiškimus, laikoma pla- 
nu, kurį projektuoja žmogus. O šis planas pagaliau 
verčia žmogų apsispręsti, ar jis taps savo plano ver- 
gu, ar liks jo šeimininku. 

Taip įsivaizduojant techninio pasaulio visumą, vis- 
kas vėl sutelkiama į žmogų ir geriausiu atveju prade- 
dama reikalauti techninio pasaulio etikos. Susipainiojus 
tokiame vaizdinyje, guodžiamasi mintimi, kad techni- 
ka yra tik žmogaus reikalas. Neišgirstamas būties by- 
lojimas, ateinantis iš technikos esmės. 

Pagaliau liaukimės techniką vaizduotis tik techniš- 
kai, t. y. orientuodamiesi į žmogų ir jo sukurtas maši- 
nas. Atkreipkime dėmesį į tą reikalavimą, kuriuo mū- 
sų epochoje į mus kreipiasi ne tik žmogus, bet ir visa 
esinija, gamta ir istorija visų jų būties požiūriu. 

Kokį reikalavimą turime galvoje? Visa mūsų egzis- 
tencija — tai žaisminga, tai veržli, tai įaudrinta, tai 
prislopinta — visur jaučiasi prievartaujama susitelkti 
tam, kad viską tik planuotų ir skaičiuotų. Ką byloja 
ši prievarta? Ar ji atsiranda tik iš dirbtinio žmogaus 
nusiteikimo? Ar čia prie mūsų prisiliečia pati esinija, 
ir prisiliečia būtent taip, kad ji mums byloja tik sa- 
vo planuojama ir kalkuliuojama puse? Ar tada net bū- 
tis būtų prievartaujama leisti esiniui atsiverti kalku- 
liacijos horizonte? Iš tikrųjų. Ir ne tik tai. Žmogus — 
tokiu pat mastu kaip ir būtis — yra prievartaujamas, 
t. y. nustatomas su juo susiliečiantį esinį įtvirtinti kaip 
savo planavimo ir kalkuliavimo būseną ir tokią nuos- 
tatą plėsti iki begalybės. 

Prievartavimo, žmogų ir būtį vienas kitam palen- 
kiančio taip, kad jie abipusiškai nusistato, santalkos 
pavadinimas skamba taip: po-stata (das Ge-Stell). Toks 
žodžių vartojimas glumina. Tačiau vietoje „statyti“ 


mes sakome ir „dėti“, ir mūsų neglumina tai, kad var- 
tojame žodį „dėsnis“. Tad kodėl nevartoti žodžio ,,po- 
stata“, jeigu to reikalauja žvilgsnis į patį dalyką? Tai, 
kame ir kieno dėka žmogus ir būtis techniniame pa- 
saulyje susiliečia, išsiaiškinama žodžiu „po-stata“. Abi- 
pusėje žmogaus ir būties savistatoje mes girdime by- 
lojimą, nulemiantį mūsų epochos sandermę. Po-stata 
mus visur liečia tiesiogiai. Po-stata — jeigu taip ga- 
lima dabar sakyti — turi daugiau esaties už visas 
atomines energijas ir visas mašinerijas, daugiau esa- 
ties negu organizacijos, informacijos ir automatizacijos 
jėga. Kadangi tai, ką reiškia po-stata, pasitinkame ne- 
be priešstatos, kuri esinio būtį mums leidžia mąstyti 
kaip čia-esatį, horizonte — po-stata nebeliečia mūsų 
kaip kažkas čia-esančio,— tai iš pradžių mus glumi- 
na. Visų pirma po-stata glumina todėl, kad ji nėra 
kažkas pirmapradiška, bet pirmąkart mums atveria tai, 
kas autentiškai viešpatauja žmogaus ir būties sander- 
mei. 

Žmogaus ir būties savitarpio susiklausymas abipu- 
sio prievartavimo pavidalu, mūsų nuostabai, priartina 
mus prie to, kaip žmogus perima būtį; tačiau būtis yra 
būdinga žmogaus esmei. Po-statoje viešpatauja keistas 
perėmimas ir įsavinimas. Šį įsavinimą, kuriame žmo- 
gus ir būtis yra vienas kitam atiduoti, dera patirti la- 
bai paprastai, t. y. atsigręžti į tai, ką mes vadiname 
įvykiu (das Ereignis). Žodis „įvykis“ paimtas iš bran- 
džios kalbos. Į-vykti pirmapradiškai reiškia: įsižiūrėti, 
t. y. iš-vysti, pasikviesti žvilgsniu, įsisavinti. Dabart 
žodis „įvykis“, mąstomas orientuojantis į aptariamą 
dalyką, turi padėti mąstymui ir prabilti kaip pamati- 
nis žodis. Mąstomas kaip pamatinis žodis, jis nesilei- 
džia išverčiamas kaip ir graikiškas pamatinis žodis Jo- 
gos ir kiniškas Tao. Žodis „įvykis“ čia neišreiškia 
to, ką mes kitaip vadiname vyksmu, atsitikimu. Šis žo- 
dis dabar vartojamas kaip singulare tantum !. Tai, ką jis 
įvardija, vyksta tik vienaskaita, ne, tai apskritai ne- 
beskaičiuojama, tai nepakartojama. Tai, ką, ištardami 
žodį „„po-stata“ apie būties ir žmogaus sandermę, pati- 
riame moderniajame techniniame pasaulyje, yra preliu- 

dija į tai, ką išreiškia į-vykis. Tačiau pastarasis nebū- 
tinai pritvirtintas prie savo preliudijos. Juk į-vykis už- 
simena apie galimybę įveikti grynąjį po-statos viešpa- 
tavimą ir atverti pirmapradiškesnę sąveiką. Tokia po- 
statos įveika, remiantis į-vykiu, po-statai suteiktų liki- 
mišką, vadinasi, niekada nepagamintą tik žmogaus 
techninio pasaulio sugrąžinimą iš viešpatavimo situa- 
cijos į tokią sritį, kurioje žmogus autentiškiau paten- 
ka į į-vykį. 

Kur mus atvedė šis kelias? Prie mūsų mąstymo po- 
sūkio į tą paprastą dalyką, kurį, tiksliai vartodami žo- 
dį, vadiname į-vykiu. Gali pasirodyti, kad dabar mums 
iškilo pavojus savo mąstymą pernelyg nerūpestingai 
nukreipti į šiek tiek abstraktoką visuotinybę, o tuo 
tarpu iš tikrųjų iš to, ką norėtume išreikšti žodžiu 
„į-vykis“, į mus tiesiogiai prabyla tik tokios artumos 
artumas, kuriame mes jau esame. Juk kas galėtų būti 
prie mūsų arčiau už tai, kas mus priartina prie to, 
kam priklausome, kame būdami mes esame priklau- 
santys, t. y. prie į-vykio? 

Į-vykis yra savyje rymanti sritis, kurioje žmogus 
ir būtis susisiekia savo esmėmis, pasiekia savo esatį, 
nes praranda apibrėžtis, jiems priskirtas metafizikos. 

Įvykį mąstyti kaip į-vykį reiškia prisidėti prie šios 
savyje rymančios srities statymo. Šiam savyje ryman- 
čiam statiniui reikalingą statymo įrankį mąstymas ran- 
da kalboje. Juk kalba yra švelniausias, bet kartu ryž- 
tingiausias, viską disciplinuojantis skrydis į rymanti 
įvykio statinį. Kiek mūsų esmė yra atiduota kalbai, 
tiek mes gyvename įvykyje. 

Dabar mes pasiekėme tą kelio atkarpą, kur iškyla, 
tiesa, grubus, tačiau neišvengiamas klausimas: kas įvy- 
kį sieja su tapatybe? Atsakymas: niekas. Ir atvirkščiai: 
daug kas, jeigu ne viskas, tapatybę sieja su įvykiu. 
Kaip? Atsakymą gausime tik trumpai apžvelgę mūsų 
nueitą kelią. 

Įvykis žmogų ir būtį perduoda jų esmingajam bu- 
vimui kartu. Pirmąjį neduodantį ramybės įvykio blyks- 
telėjimą mes įžvelgiame po-statoje. Ji sudaro moder- 
niojo techninio pasaulio esmę. Po-statoje mes išvysta- 


me tam tikrą žmogaus ir būties savitarpio susiklausy- 
mą, kurio dėka susiklausymo galimybė pirmąkart nu- 
lemia buvimo kartu būdą ir jo vienį. Nuorodą į klau- 
simą apie savitarpio priklausomybę, kurioje priklauso- 
mybė turi pirmumą prieš buvimą kartu, rasime pasi- 
remdami Parmenido teze: „Tas pats yra būtent mąsty- 
mas kaip ir būtis“. Klausimas apie šio „to paties“ pras- 
mę yra tapatybės klausimas. Metafizikos mokslas ta- 
patybę suvokia kaip pamatinį būties bruožą. Dabar at- 
siskleidžia štai kas: būtis kartu su mąstymu priklauso 
tam tikrai tapatybei, kurios esmė kyla iš tos savitar- 
pio priklausymo galimybės, kurią mes vadiname įvy- 
kiu. Tapatybės esmė yra į-vykio nuosavybė. 

Tuo atveju, jeigu, bandant mūsų mąstymą nukreipti 
į tapatybės esmingosios kilmės vietą, galėtų atsirasti 
kažkas patvaraus, kas tada būtų atsitikę su pranešimo 
pavadinimu? Tada pavadinimo „Tapatybės tezė“ pras- 
mė būtų pasikeitusi. 

Ši tezė visų pirma pasirodo kaip pamatinis princi- 
pas, suponuojantis tapatybę kaip būties bruožą, t. y. 
kaip esinio pagrindą. Iš šios tezės kaip teiginio, einant 
mūsų keliu, atsirado tezė kaip šuolis, atsispiriantis nuo 
būties kaip esinio pagrindo ir bloškiantis į prarają. Ta- 
čiau ši praraja nėra nei tuščia niekybė, nei tamsus 
chaosas; ji yra į-vykis. Į-vykyje tvyro esmė to, kas 
byloja per kalbą, kuri kadaise buvo pavadinta būties 
namais. Tapatybės tezė dabar sako: tai šuolis, reika- 
laujantis tapatybės esmės, nes ji jam reikalinga tam, 
kad žmogaus ir būties savitarpio susiklausymas patek- 
tų į esmingąjį įvykio švytėjimą. 

Eidamas nuo tezės kaip teiginio apie tapatybę prie 
tezės kaip šuolio į tapatybės esmingąją kilmę, mąsty- 
mas pakito. Todėl jis, žvelgdamas į dabartį, nusisuka 
nuo žmogaus situacijos ir išvysta būties ir žmogaus 
sandermę, orientuodamasis į tai, kas juodu susieja, į 
į-vykį. 

Tarkime, kad mums atsiveria galimybė po-statai, 
t. y. abipusei žmogaus ir būties prievartai, kalkuliaci- 
jos horizonte leisti prabilti kaip į-vykiui, kuris žmogų ir 
būtį pirmąkart perkelia į jų savastį. Tada atsivertų ke- 

lias, kuriuo eidamas žmogus pirmapradiškiau patirtų 
esiniją, moderniojo techninio pasaulio visumą ir visų 
pirma — jų būtį. 

Kol atominės eros sukurto pasaulio apmąstymas — 
nors ir rimtas bei atsakingas — pasitenkina kalbomis 
apie taikų atominės energijos panaudojimą ir nurimsta 
tai laikydamas galutiniu tikslu, tol mąstymas lieka 
pusiaukelyje. Dėl šio neryžtingumo įteisinamas ir ga- 
lutinai įtvirtinamas techninio pasaulio metafizinis vieš- 
patavimas. 

Tačiau kur nuspręsta, kad gamta visiems laikams 
liks moderniosios fizikos gamta, o istorija turi atsi- 
skleisti tik kaip istoristikos objektas? Žinoma, mes ne- 
galime atmesti nūdienos techninio pasaulio kaip šėtono 
kūrinio ir negalime jo, sunaikinti, jeigu tuo jis nepasi- 
rūpins pats. 

Tačiau juo labiau negalime laikytis nuomonės, jog 
techninis pasaulis esąs toks, kad jis neduodąs jokios 
galimybės jo atsisakyti. Tokia nuomonė, apsėsta šiuo- 
laikiškumo, tik jį laiko vienintele tikrove. Žinoma, to- 
kia nuomonė yra fantastiška; ji nesiremia į priekį nu- 
kreiptu mąstymu, žvelgiančiu į tai, kas mums atsiveria 
kaip žmogaus ir būties tapatumo esmės bylojimas. 

Juk mąstymui prireikė daugiau nei dviejų tūkstan- 
čių metų, kad jis autentiškai suvoktų tokį paprastą san- 
tykį, koks yra intarpas, glūdintis tapatybėje. Ar mes 
galime tikėtis, kad mąstantis įsūkis į esmingąją tapa- 
tybės kilmę duotųsi realizuojamas per vieną dieną? 
Kaip tik todėl, kad tas įsūkis reikalauja šuolio, jam 
reikalingas laikas, laikas tokio mąstymo, kuris skiriasi 
nuo kalkuliuojančio mąstymo, šiandien visur iškreipian- 
čio mūsų mąstymą. Šiandien mąstanti mašina per se- 
kundę suskaičiuoja tūkstančius ryšių. Bet nepaisant jos 
techninės naudos, ji yra beesmė. 

Kaip mes bandytume mąstyti, visada mąstome tra- 
dicijos erdvėje. Ji veikia, iš į praeitį nukreipto mąsty- 
mo mus išlaisvindama į priekį nukreiptam mąstymui, 
kuris jau nėra joks planavimas. 

Tik jeigu mes mąstydami atsisukame į tai, kas jau 
apmąstyta, mąstome ir tai, ką dar reikia apmąstyti. 


ONTO-TEO-LOGINĖ 
METAFIZIKOS SANDARA 


Šiame seminare bandoma pradėti pokalbį su Hėgeliu. 


Pokalbis su kokiu nors mąstytoju gali vykti tik apie 
mąstymo dalyką. Pagal egzistuojančią ginčytino atvejo 
apibrėžtį, „dalykas“ reiškia tai, kas ginčytina, kas vien 
tik mąstymui yra toks dalykas, kuris liečia mąstymą. 
Tačiau ginčas dėl šio ginčytino dalyko jokiu būdu 
nėra paties mąstymo tarsi išlaužiamas iš piršto. Mąs- 
tymo dalykas yra savaime ginčytinas dalykas, iškylan- 
tis ginče. Mūsų žodis „ginčas“ visų pirma reiškia ne 
nesantaiką, o sunkią padėtį. Mąstymo dalykas apsun- 
kina mąstymą tuo būdu, kad jis mąstymą pirmąkart 
stumteli prie jo dalyko, o nuo pastarojo — prie paties 
mąstymo. 

Hėgeliui mąstymo dalykas yra toks: mąstymas pats 
savaime. Kad šitokį dalyko, t. y. mąstymo paties savai- 
me, apibrėžimą interpretuotume teisingai, t. y. ne psi- 
chologiškai ir ne gnoseologiškai, paaiškindami priva- 
lome pridurti: mąstymas pats savaime — kaip apmąs- 
tomo objekto apmąsiymo išskleista pilnatvė. Ką čia 
reiškia „apmąstymo objekto apmąstymas“, galime su- 
prasti tik remdamiesi Kantu, t. y. transcendentalumo 
prigimtimi, kurią Hėgelis mąsto absoliučiai, t. y., jo po- 
žiūriu, spekuliatyviai. Kaip tik į tai Hėgelis orientuo- 
jasi, apie mąstymo kaip tokio mąstymą sakydamas, kad 
jis turįs išsiskleisti „grynojo mąstymo stichijoje“ (En- 
ciklopedija. Įvadas, $ 14). Trumpai, nors ir nelabai 
tiksliai, sakant tai būtų: Hėgeliui mąstymo dalykas 
yra „mintis“. Tačiau pastaroji, išskleista iki savo aukš- 
čiausios ir esmingos laisvės, yra „absoliutinė idėja“. 

Apie ją „Logikos mokslo" pabaigoje Hėgelis sako (ed. 
Lass.— Bd. 2— S. 484): „Tik absoliutinė idėja yra 
būtis, nepraeinantis gyvenimas, save suvokianti tiesa, 
ir ji yra visa tiesa“. Taip pats Hėgelis savo mąstymo 
dalyką sąmoningai įvardija tuo žodžiu, kuris apima vi- 
są vakarietiško mąstymo reikalą, žodžiu būtis. 

(Seminare buvo aiškinama įvairuojanti, tačiau kar- 
tu vienoda žodžio „būtis“ vartosena. Būtis Hėgeliui vi- 
sų pirma — nors ne visada — reiškia „neapibrėžtą 
betarpiškumą"“. Čia būtis interpretuojama remiantis api- 
brėžiančiojo įtarpa, t. y. absoliučiąja sąvoka, ir todėl 
orientuojantis į pastarąją. „Būties tiesa yra esmė“, t. y. 
absoliutinė refleksija. Esmės tiesa yra sąvoka kaip be- 
galinė savižina. Būtis yra absoliutinė mąstymo savi- 
mąsta. Vien tik absoliutinis mąstymas yra būties tiesa, 
„yra“ būtis. Tiesa visur čia reiškia: savimi tikras Ži- 
nomybės kaip tokios suvoktumas.) 

Tačiau Hėgelis savo mąstymo dalyką pagrįstai ap- 
mąsto leisdamasis į dialogą su ankstesne mąstymo is- 
torija. Hėgelis yra pirmasis, galintis ir privalantis taip 
mąstyti. Hėgelio santykis su filosofijos istorija yra spe- 
kuliatyvinis, ir tik toks būdamas yra istoriškas. Istori- 
nės raidos pobūdis yra vyksmas kaip dialektinis pro- 
cesas. Hėgelis rašo: „Tas pats mąstymo vystymasis, 
kuris yra pavaizduotas filosofijos istorijoje, vaizduo- 
jamas ir pačioje filosofijoje, tačiau išlaisvintas nuo 
anos istorinės išorybės, grynojo mąsiymo stichijoje“ 
(Enc., $ 14). 

Mes nustembame ir suglumstame. Pasak paties Hė- 
gelio, pati filosofija ir filosofijos istorija privalo sueiti į 
išorinį santykį. Tačiau Hėgelio turimas galvoje išoriš- 
kumas jokiu būdu nėra išoriškumas banaliąja prasme, 
kaip paviršutiniškumas ir abejingumas. Išoriškumas čia 
yra toji išorybė, kurioje laikosi visa istorija ir kiekvie- 
nas tikras įvykis, kai jie lyginami su absoliutinės idė- 
jos judėjimu. Minėtas istorijos istoriškumas idėjos at- 
žvilgiu atsiranda kaip idėjos susvetimėjimo padarinys. 
Todėl tikroji Hėgelio mintis lieka visiškai nesuprasta, 
jeigu teigiama, kad Hėgelis filosofijoje sutapatinęs 
istorinę žiūrą ir sisteminį mąstymą. Juk Hėgeliui nerū- 


pi nei istorija, nei sistema kaip intelektualinis statinys. 

Kam reikia šių pastabų apie filosofiją ir jos santykį 
su istorija? Jomis norima parodyti, kad mąstymo da- 
lykas Hėgeliui pats savaime yra istoriškas vyksmo 
prasme. Jo procesinį pobūdį nulemia būties dialek- 
tika. Hėgeliui mąstymo dalykas yra būtis kaip save 
mąstantis mąstymas, kuris savo spekuliatyvinio vys- 
tymosi procese pasiekia save ir tuo būdu pereina ne- 
vienodai išsivysčiusių ir dėl to neišvengiamai neišsi- 
vysčiusių formų pakopas. 

Tik remdamasis taip patirtu mąstymo dalykų, Hė- 

„gelis iškelia savotišką maksimą, mastelį, kurį jis taiko 
kalbėdamas apie ankstesnį mąstymą. 

Tad jeigu bandome leistis į mąstantį pokalbį su 
Hėgeliu, privalome su juo kalbėtis ne tik apie tą patį 
dalyką, bet kartu apie tą patį dalyką kalbėtis tuo pačiu 
būdu. Tačiau „tas pats“ nėra vienodumas. Vienodume 
išnyksta skirtumas. Tame pačiame skirtumai pasireiš- 
kia. Jie reiškiasi tuo aiškiau, kuo ryžtingiau mąstoma 
apie tą patį dalyką tuo pačiu būdu. Esinio būtį Hėge- 
lis mąsto spekuliatyviai istoriškai. Tačiau kiek Hėgelio 
mąstymas priklauso tam tikrai istorinei epochai (jo- 
kiu būdu ne nugrimzdusiai į praeitį), pabandykime Hė- 
gelio apmąstytą būtį mąstyti tokiu pat būdu, t. y. isto- 
riškai. 

Savo dalyko mąstymas gali laikytis tik tol, kol jo 
laikydamasis jis tampa vis dalykiškesnis, kol tas pats 
dalykas jam tampa vis problemiškesnis. Taip apmąsto- 
mas dalykas reikalauja iš mąstymo, kad jis išsaugotų 
dalyko dalykiškumą, jį užfiksuotų, atitiktų jį tol, kol 
dalykas bus sutvarkytas. 

Mąstymas, kuris laikosi savo dalyko, jeigu tas daly- 
kas yra būtis, privalo leistis į būties išsklaidą. Į tai at- 
sižvelgdami, mes stengsimės, kalbėdamiesi su Hėgeliu, 
padaryti aiškesnį to paties dalyko tapatumą. Kaip sa- 
kyta, toks uždavinys reikalauja kartu su mąstymo da- 
lyko skirtingybe atskleisti istoriškumo skirtingybę, pra- 
dedant pokalbį su filosofijos istorija. Toks paaiškini- 
mas čia neišvengiamai turi būti trumpas ir apytikris. 

Kad pradėtume aiškintis, atkreipkime dėmesį į skir- 

tumą, egzistuojantį tarp Hėgelio mąstymo ir mūsų sklei- 
džiamo mąstymo trimis aspektais. 
Mes klausiame: 
1. Koks yra mąstymo dalykas ten ir čia? 
2. Koks ten ir čia yra pokalbio su mąstymo istorija 
mastelis? 
3. Koks yra šio pokalbio pobūdis ten ir čia? 


Pirmuoju klausimu 


Hėgeliui mąstymo dalykas yra būtis, orientuota į 
esinio mąstomybę absoliučiuoju mąstymu ir kaip šis 
mąstymas. Mums mąstymo dalykas yra tas pats, taigi 
būtis, — tačiau būtis, orientuota į jos skirtingumą nuo 
esinio. Griežčiau iormuluotume: Hėseliui mąstymo da- 
lykas yra mintis kaip absoliutinė sąvoka. Mums mąsty- 
mo dalykas, apibrėžtas preliminariai, yra skirtumas 
kaip skirtumas. 


Antruoju klausimų 


Hėgeliui pokalbio su filosofijos istorija mastelis yra: 
įėjimas į ankstesnių mąstytojų mąstomojo turinio galią 
ir aplinką. Neatsitiktinai savo maksimą Hėgelis iškelia, 
kalbėdamasis su Spinoza ir pradėdamas pokalbį su Kan- 
tu (Wissenschaft der Logik. / Ed. Lasson.—3 Buch.— Bd. 
2.— S. 216 ir toliau). Spinozos filosofijoje Hėgelis randa 
užbaigtą „substancijos poziciją“, kuri tačiau negali bū- 
ti aukščiausia, nes būtis nėra taip pat ryžtingai apmąs- 
tyta kaip save mąstantis mąstymas. Būtis kaip substan- 
Cija ir substancialumas dar nevirtusi absoliučiai sub- 
jektišku subjektu. Tačiau Spinoza nuolat suproblemina 
visą vokiečių idealistinį mąstymą, nes jis mąstymo pra- 
džia laiko absoliutą. Priešingai, Kanto kelias yra ki- 
toks, ir tiek absoliutaus idealizmo mąstysenai, tiek ir 
filosofijai jis žymiai reikšmingesnis. Kanto mintyje 
apie pirmapradę apercepcijos sintezę Hėgelis įžiūri 
„Vieną giliausių spekuliatyvinės sklaidos principų“ (ten 
pat, p. 227). Maąstytojo jėgą Hėgelis įžiūri tame, ką 
jis mąsto, kiek tas apmąstytas turinys kaip pakopa 


gali būti įveiktas ir perimtas absoliutinio mąstymo. 
Pastarasis yra absoliutus tik tiek, kiek jis išsiskleidžia 
kaip dialektinis-spekuliatyvinis procesas ir todėl rei- 
kalauja laipsniškumo. 

Mums pokalbio su istorine tradicija mastelis yra 
tas pats tiek, kiek ir mums dera įeiti į ankstesnio mąs- 
tymo jėgą. Tačiau mes tos jėgos ieškome ne tame, kas 
jau apmąstyta, o tame, kas neapmąstyta, kas apmąsty- 
tam turiniui duoda esmingą sklaidos erdvę. Tačiau ap- 
mąstytas turinys dar tik paruošia neapmąstytą, kuris vis 
iš naujo sugrįžta į savo perteklių. Neapmąstytas tu- 
rinys kaip mastelis neverčia anksčiau apmąstyto tu- 
rinio sprausti į jį pranokstančią raidos pakopą ir siste- 
matiką; jis reikalauja išlaisvinti paveldėto mąstymo ne- 
išsiskleidusias galimybes. Šios galimybės pirmapradiš- 
kai persmelkia tradiciją, nuolat joje glūdi, tačiau nėra 
apmąstomos autentiškai ir kaip pradmuo. 


Trečiuoju klausimu 


Hėgeliui pokalbis su ankstesne filosofijos istorija 
yra įveika, t. y. įtarpinantis suvokimas kaip absoliutus 
pagrindimas. 

Mums pokalbis su mąstymo istorija jau nebėra įvei- 
ka, o yra žingsnis atgal. 

Įveika veda į pranokstančią ir sutelkiančią absoliu- 
čiai postuluotos tiesos, kaip tobulai išskleisto save ži- 
nančio žinojimo tikrumo, sritį. 

Žingsnis atgal veda į anksčiau nepastebėtą sritį, ku- 
Tią pasiekus tiesos esmė pirmą kartą tampa apmąsty- 
tina. 

Taip trumpai apibūdinę Hėgelio ir mūsų dalyko ap- 
mąstymo, pokalbio su mąstymo istorija mastelių ir po- 
būdžio skirtumus, pabandysime šiek tiek sukonkretinti 
pradėtą pokalbį su Hėgeliu. Tai reiškia: mes rizikuoja- 
me žengti žingsnį atgal. Ši figūra „žingsnis atgal“ gali 
būti interpretuojama labai įvairiai, bet neteisingai. 
„Žingsnis atgal“ yra ne atskiras mąstymo žingsnis, bet 
tam tikras mąstymo judėjimas ir ilgas mąstymo kelias. 
Kiek žingsnis atgal nulemia mūsų pokalbio su vaka- 

rietiško mąstymo istorija pobūdį, toks mąstymas tam 
tikra prasme išveda anapus to, kas filosofijos apmąs- 
tyta anksčiau. Mąstymas atsitraukia nuo savo dalyko, 
būties, ir taip apmąstytą turinį stumteli į tam tikrą prie- 
šais-stovėseną, kurios dėka mes apžvelgiame istorijos 
visumą, orientuodamiesi būtent į tai, kas yra viso šio 
mąstymo šaltinis, kas apskritai tam mąstymui duoda 
prieglobstį. Tai nėra, kaip manė Hėgelis, paveldėta ir 
jau iškelta problema, tai yra mąstymo istorijoje ap- 
skritai nekeltas klausimas. Iš pradžių mes neišvengia- 
mai jį įvardysime tradicine kalba. Mes kalbame apie 
skirtumą tarp būties ir esinio. Žingsnis atgal prasideda 
tuo, kas neapmąstyta, skirtumu pačiu savaime, ir yra 
nukreiptas į tai, ką reikia apmąstyti. Tai yra skirtumo 
užmarštis. Čia apmąstytina užmarštis, orientuojantis į 
Lēthē (įslaptinimą), yra apmąstyta skirtumo uždanga 
(Verhiūllung), kuri savo ruožtu iš pat pradžių buvo ne- 
pastebėta. Užmarštis priklauso skirtumui, nes pastara- 
sis priklauso jai. Užmarštis neatsiranda po skirtumo 
dėl žmogiškojo mąstymo užmaršumo. 

Skirtumas tarp esinio ir būties yra toji sritis, kurio- 
je metafizika, t. y. vakarietiškas mąstymas, visa savo 
esme gali būti tai, kas ji yra. Todėl žingsnis atgal ve- 
da iš metafizikos į metafizikos esmę. Pastaba apie tai, 
kaip Hėgelis vartoja daugiareikšmį pamatinį žodį „„bū- 
tis“, leidžia suvokti, kad šneka apie būtį ir esinį nie- 
kada negali būti susieta tik su viena „būties“ prošvais- 
tės istorijos epocha. Šneka apie „būtį“ šį žodį inter- 
pretuoja ne kaip rūšinę sąvoką, apimančią istoriškai 
egzistavusių mokslų apie esinį kaip atskirų faktų vi- 
sumą. „Būtis“ visada byloja istoriškai ir todėl yra per- 
smelkta tradicijos. 

Tačiau žingsnis atgal iš metafizikos į jos esmę rei- 
kalauja laiko ir atkaklumo, kurio mastai mums neži- 
nomi. Tik viena yra aišku: žingsniui reikia išankstinio 
pasirengimo, kuris turi būti atliktas nedelsiant; tačiau 
jis turi būti atliktas orientuojantis į esinių kaip tokių 
visumą, kokia ji yra dabar ir kokia ji pradeda aiškėti. 
Tai, kas yra dabar, nulemta moderniosios technikos 
esmės viešpatavimo, o šis viešpatavimas reiškiasi vi- 


sose gyvenimo srityse ir vadinamas įvairiai — funk- 
cionavimuų, tobulinimu, automatizavimu, biurokratiza- 
vimu, informacija. Kaip vaizdinius apie gyvybę vadi- 
name biologija, taip technikos esmės valdomos esini- 
jos reiškimasis ir formavimas gali būti vadinamas tech- 
nologija. Šis žodis gali būti suprastas kaip atominio 
amžiaus metafizikos pavadinimas. Žingsnis atgal iš me- 
tafizikos į metafizikos esmę, vertinamas dabarties po- 
žiūriu ir kaip žvilgsnis į dabartį, yra žingsnis iš tech- 
nologijos ir technologinio epochos aprašymo bei inter- 
pretavimo į pirmąkart apmąstytiną moderniosios tech- 
nikos esmę. 

Šia nuoroda norima apsaugoti nuo kitos neteisin- 
gos žodžio „žingsnis atgal" interpretacijos, būtent nuo 
tokios nuomonės, kad žingsnis atgal yra pastanga isto- 
ristiškai sugrįžti prie pirmųjų Vakarų mąstytojų. Ži- 
noma, tas „į kur“, į kurį mus kreipia žingsnis atgal, 
pirmąkart išsiskleidžia ir pasirodo tik žingsnį žengiant, 

Kad šiame seminare aprėptume Hėgelio metafizi- 
kos visumą, pabandysime pasiaiškinti fragmentą, ku- 
riuo prasideda „Logikos mokslo“ pirma knyga ,„Moks- 
las apie būtį“. Kiekvienas fragmento žodis duoda pa- 
kankamai peno apmąstymams. Jis vadinasi: „Kaip ga- 
lima surasti mokslo pradžią?“. Hėgelis į šį klausimą 
atsako nurodydamas, kad pradžia yra ,„spekuliatyvi- 
nės prigimties“. Tai reiškia: pradžia nėra nei kažkas 
betarpiška, nei kažkas įtarpinta. Šitokią pradžios pri- 
gimtį pabandysime išreikšti spekuliatyviniu teiginiu: 
„Pradžia yra rezultatas“. Atsižvelgiant į yra dialektinį 
daugiareikšmiškumą, toks teiginys išreiškia daug ką. 
Visų pirma štai ką: pradžia yra — paraidžiui suvokiant 
žodį resultare — sugrįžimas iš save mąstančio mąsty- 
mo dialektinio judėjimo pabaigos. Šio judėjimo pabai- 
ga, absoliutinė idėja, yra uždarai išskleista visuma, bū- 
ties pilnatvė. Sugrįžimas iš šios pilnatvės atskleidžia 
būties tuštumą, kuria ir turi prasidėti mokslas (absoliu- 
tus, save žinantis žinojimas). Judėjimo pradžia ir pa- 
baiga, ir net pats judėjimas — visa yra būtis. Ji esti kaip 
į save sugrįžtantis judėjimas iš pilnatvės į kraštutinį 
susvetimėjimą ir iš pastarojo į save užbaigiančią pil- 

natvę. Taigi Hėgeliui mąstymo dalykas yra save mąs- 
tantis mąstymas kaip į save sugrįžtanti būtis. Ne tik 
pagrįstu, bet būtinu atvirkštiniu pavidalu spekuliaty- 
vinis teiginys apie pradžią skamba taip: „Rezultatas 
yra pradžia". Iš tikrųjų turi būti pradedama rezultatu, 
nes jo padarinys yra pradžia. 

Tai reiškia tą patį, kas turima galvoje pastaboje, 
kurią Hėgelis fragmente apie pradžią priduria tarp kit- 
ko ir skliaustuose: „(ir Dievas turi neginčytiną teisę 
būti pradžia)“ (Lass. I, 63). Šiame fragmente keliamo 
pagrindinio klausimo atžvilgiu turima galvoje „„moks- 
lo pradžia“. Jeigu mokslo pradžia turi būti Dievas, 
toks mokslas yra mokslas apie Dievą, teologija. Šis 
pavadinimas čia vartojamas savo vėlyvąja reikšme, į 
kurią orientuojantis teo-logija yra objektinio mąstymo 
ištarmė apie Dievą. Theologos, theologia iš pradžių reiš- 
kia mitinę poetinę sakmę apie dievus, nesiejamus su 
kokia nors tikyba ir bažnytine doktrina. 

Kodėl „mokslas“ — taip pradedant Fichie vadina- 
ma metafizika — kodėl mckslas yra teologija? Atsa- 
kymas: kadangi mokslas yra sisteminis žinojimo vysiy- 
masis, kurio sklaidoje esinio būtis pažįsta save pačią 
ir taip egzistuoja autentiškai. Mokyklinis, viduram- 
žiams pereinant į naujuosius amžius atsiradęs mokslo 
apie būtį, t. y. apie esinį kaip tokį, pavadinimas skam- 
ba taip: ontosofija, arba ontologija. Tačiau Vakarų 
metafizika, nuo pat savo graikiškosios pradžios nors 
ir nesusijusi su šiuo pavadinimu, vis dėlto yra ontolto- 
gija ir teologija. Todėl įžanginėje paskaitoje „Kas yra 
metafizika?“ (1929) metafizika apibrėžiama kaip klau- 
simas apie esinį patį savaime ir visumoje. Šios visu- 
mos visybė yra vienis esinio, kuris vienija kaip iško- 
liantis pagrindas. Tiems, kurie gali skaityti, tai reiškia: 
metafizika yra onto-teologija. Kas teologiją — tiek 
krikščionišką, tiek ir filosofinę —- patyrė, orientuoda- 
masis į jos tikrąją kilmę, tas šiandien mąstymo sriiyje 


„apie Dievą mieliau tyli. Juk onto-tecloginis metafizikos 


pobūdis mąstymui yra tapęs problemiškas, ir ne dėl ko- 
kio nors ateizmo, o dėl tokio mąstančiojo patyrimo, 
kuriam ši onto-teologija atskleidė dar neapmąsty!ą me- 


tafizikos esmės vientisumą. Tuo tarpu šitokia metafizi- 
kos esmė mąstymui vis dar lieka labiausiai apmąsty- 
tina, jeigu tik pokalbis su lemtinga mąstymo tradicija 
nėra savavališkai, todėl nederamai nutraukiamas. 

Penktajame „Kas yra metafizika“ (1949) leidime į- 
dėta įžanga aiškiai nurodo onto-teologinę metafizi- 
kos esmę (p. 17 ir toliau, 7 leid. p. 18 ir toliau). Tuo 
tarpu būtų pernelyg skubota tvirtinti, kad metafizika 
yra teologija, nes ji yra ontologija. Iš pradžių pasaky- 
tina: metafizika yra teologija, teiginių apie Dievą vi- 
suma, nes Dievas įeina į filosofiją. Taip klausimas apie 
onto-teologinį metafizikos pobūdį konkretėja ir virsta 
kitu klausimu: kaip Dievas patenka į filosofiją, ir ne 
tik į naujuju amžių filosofiją, bet į filosofiją apskritai? 
Į šį klausimą galima atsakyti tik tada, jeigu iš pradžių 
jis bus pakankamai išskleistas kaip klausimas. 

Klausimą: kaip Dievas patenka į filosofiją? — ga- 
lime permąstyti teisingai tik tada, jeigu bus pakanka- 
mai nušviesta tai, kur turi patekti Dievas, t. y. pati fi- 
losofija. Kol filosofijos istoriją gvildename tik istoriš- 
kai, visur pastebime, kad Dievas buvo į ją patekęs. 
Tačiau tarus, kad filosofija kaip mąstymas yra laisvas, 
iš savęs išsiskleidžiantis atsivėrimas esiniui kaip to- 
kiam, Dievas gali patekti į filosofiją tik tiek, kiek ji 
pati savo esme reikalauja ir lemia, kad Dievas į ją pa- 
tektų ir kaip jis į ją patektų. Todėl klausimą: kaip Die- 
vas patenka į filosofiją? — apima ankstesnis klausimas; 
iš kur kyla pamatinė onto-teologinė metafizikos są- 
ranga? Tačiau laikytis taip suformuluoto klausimo reiš- 
kia žengti žingsnį atgal. 

Žengdami šį žingsnį, dabar apmąstysime visokerio- 
pos metafizikos onto-teologinės struktūros esmingąją 
kilmę. Mes klausiame: kaip Dievas ir jį atitinkanti teo- 
logija, o kartu su ja ir pamatinis onto-teologinis san- 
das, patenka į metafiziką? Šį klausimą mes keliame 
leisdamiesi į pokalbį su filosofijos istorijos visuma. Ta- 
čiau kartu klausiame skyrium atsižvelgdami į Hėgelį. 
Tai mus paskatina iš pradžių apmąstyti vieną keistą 
dalyką. 

Hėgelis mąsto būtį kaip tuščiausią tuštumą, t. y, 

kaip visuotinybę. Kartu jis mąsto būtį kaip užbaigtą 
ir tobulą pilnatvę. Tačiau spekuliatyvinę filosofiją, 
t. y. tikrąją filosofiją, jis vadina ne onto-teologija, o 
„Logikos mokslu“. Taip pavadindamas filosofiją, Hė- 
gelis atskleidžia šį tą lemtingo. Žinoma, tai, kad meta- 
fizika pavadinta „logika“, galima vienu sykiu paaiškinti 
nurodant, kad juk Hėgeliui mąstymo dalykas esanti 
„Mintis“, šį žodį suprantant kaip singulare tantum. Aki- 
vaizdu ir seniai įprasta, kad mintis, mąstymas yra lo- 
gikos tema. Žinoma. Tačiau lygiai taip pat neginčyti- 
na, kad Hėgelis, likdamas ištikimas tradicijai, mąstymo 
objektu laiko esinį patį savaime ir apskritai būties ju- 
dėjimą nuo tuštumos prie išsiskleidusios pilnatvės. 

Tačiau kaip apskritai „būtis“ gali būti nusmukdy- 
ta taip, kad ji reikštųsi kaip „mintis“? Kaipgi kitaip, 
jeigu ne šitaip: būtis interpretuojama kaip pagrindas, 
tuo tarpu mąstymas — kadangi jis susijęs su būtimi — 
sutelkiamas į būtį kaip pagrindą kaip pagrindimo ir 
pamatavimo būdas? Būtis pasirodo kaip mintis. Tai 
reiškia: esinio būtis išsislaptina kaip save pamatuo- 
jantis ir pagrindžiantis pagrindas. Pagrindas, Ratio, sa- 
vo esmingąja kilme yra Logos kaip sutelkianti atviru- 
mo galimybė — Hen Panta. Tad Hėgeliui „mokslas“, 
t y. metafizika, iš tikrųjų yra „logika“ ne todėl, kad 
mokslo tema yra mąstymas, o todėl, kad mąstymo da- 
lyku lieka būtis, tačiau ji nuo pat savo ankstyviausio 
išsislaptinimo angažuoja mąstymą kaip pagrindimą 
Logos, kaip grindžiančiojo pagrindo, pavidalu. 

Metafizika mąsto esinį patį savaime, t. y. apskritai. 
Metafizika mąsto esinį patį savaime, t. y. kaip visumą. 
Metafizika mąsto esinio būtį tiek kaip pamatuojantį 
abstrakčiausios visuotinybės, t. y. visiško vienodumo, 
vienį, tiek kaip pagrindžiantį vienybės, t. y. aukščiau. 
siojo prado, vienį. Taigi esinio būtis apmąstoma kaip 
grindžiantis pagrindas. Todėl bet kokia metafizika pa- 
čiais savo pagrindais yra pagrindimas, duodantis atas< 
kaitą apie pagrindą, suteikiantis jam kalbą ir galų gale 
jį išsakantis. 

Kam visa tai mes minime? Kad patirtume nuval- 
kiotų pavadinimų — ontologija, teologija, onto-teolo- 


gija — tikrąjį svorį? Žinoma, pavadinimai „ontologija“ 
ir „teologija“ pirmiausia siūlosi suvokiami kaip kiti įp- 
rastiniai ir žinomi pavadinimai: psichologija, archeo- 
logija. Paskutinis skiemuo -logija labai apytikriai ir 
kaip jau įprasta parodo, kad turimi galvoje mokslai 
apie sielą, gyvybę, kosmosą, senienas. Tačiau -logijoje 
glūdi ne tik loginis pradas nuoseklumo ir apskritai iš- 
sakomo dalyko prasme, visą mokslinę žiniją artiku- 
liuojantis ir stimuliuojantis, ją įtvirtinantis ir komuni- 
kuojantis. -logija, šiaip ar taip, yra visuma pagrindžian- 
čių ryšių, dėl kurių mokslų objektai yra priešstatomi, 
t. y. suvokiami atsižvelgiant į jų pagrindą. Tuo tarpu 
ontologija ir teologija yra -logijos tiek, kiek jos pa- 
matuoja esinį ir pagrindžia esinių visumą. Jos duoda 
ataskaitą apie būtį kaip apie esinio pagrindą. Jos duo- 
da kalbą Logos ir esmingąja prasme atitinka Logos, 
t. y. Logos logiką. Todėl būtų tiksliau jas vadinti onto- 
logika ir teo-logika. Metafizika, tiksliau ir aiškiau ap- 
mąstyta, yra onto-teo-logika. 

Pavadinimą „logika“ dabar interpretuojame orien- 
tuodamiesi į esmingąją prasmę, apimančią ir Hėgelio 
vartotą pavadinimą, jį paaiškinančią, t. y. kaip pava- 
dinimą tokio mąstymo, kuris apskritai pamatuoja ir 
pagrindžia esinį, remdamasis būtimi kaip pagrindu 
(Logos). Metafizikos pamatinis bruožas vadinasi onto- 
teologika. Taip jau mes galėtume paaiškinti, kaip į fi- 
losofiją patenka Dievas. 

Kokiu atveju mums pavyktų tai paaiškinti? Tik ta- 
da, kai mes turėsime galvoje: mąstymo dalykas yra 
esinys kaip toks, t. y. būtis. Pastaroji pasirodo esmingu 
pavidalu — kaip pagrindas. Todėl mąstymo dalykas, 
būtis kaip pagrindas, yra mąstomas esmingai tik tas 
da, kai pagrindas suvokiamas kaip pirminis pagrin- 
das — protė archė. Pirmapradis mąstymo dalykas pa- 
sirodo kaip pirminė priežastis, kaip causa prima, ati- 
tinkanti pagrindžiantį sugrąžinimą į ultima ratio, galu- 
tinę ataskaitą. Esinio būtis kaip pagrindas esmingai 
suvokiama tik kaip causa sui. Taip pasirodo metafi- 
zinė Dievo sąvoka. Metafizika privalo mąstyti orien- 
tuodamasi į Dievą, kadangi mąstymo dalykas yra bū- 

tis, tačiau būtis kaip įvairiopas pagrindas: kaip Lo- 
gos, kaip hypokeimenon, kaip substancija, kaip sub- 
jektas. 

Šis paaiškinimas, matyt, paliečia kažką teisinga, ta- 
čiau taip paaiškinti metafizikos esmę aiškiai nepakan- 
ka. Juk ji yra ne tik teo-logika, bet ir onto-logika. Be 
to, metafizika nėra iš pradžių tik viena, o po to ir ki- 
ta. Priešingai, metafizika yra teo-logika, nes ji yra on- 
to-logika. Ji yra ta, nes ji yra ana. Onto-teologinė pa- 
matinė metafizikos sąranga negali būti paaiškinta nei 
remiantis teologika, nei remiantis ontologika, jeigu čia 
paaiškinimas patenkina tai, ką reikia apmąstyti. 

Be to, dar neapmąstyta, koks vienis sieja ontologi- 
ką ir teologiką, neapmąstyta šio vienio kilmė, neap- 
mąstytas jo vienijamų skirtingybių skirtumas. Juk aki- 
vaizdu, jog kalbama ne apie dviejų savarankiškų me- 
tafizikos disciplinų ryšį, bet apie vienį to, kas yra pa- 
klausiama ir apmąstoma ontologikoje ir teologikoje: 
apie esinį patį savaime jo visuotinumo ir pradžios po- 
žiūriu kartu su esiniu pačiu savaime jo aukščiausio ir 
galutinio prado požiūriu. Šio vienio vienybė yra tokia, 
kad galutinis pradas savotiškai pagrindžia pirminį, « 
pirminis savotiškai pagrindžia galutinį. Abiejų pagrin- 
dimo būdų skirtingumas pats patenka į minėtą dar ne- 
apmąstytą skirtumą. 

Esinio paties savaime jo visuotinumo ir pradžios po 
žiūriu vienyje glūdi pamatinė metafizikos sąranga. 

Dabar dera klausimą apie onto-teologinę metafizi- 
kos esmę pirmiausia paaiškinti tik kaip klausimą. Tą 
vietą, kurią paaiškina klausimas apie onto-teologinę me- 
tafizikos sąrangą, mums gali nurodyti tik pats dalykas, 
ir nurodyti tuo būdų, kad mąstymo dalyką mes ban- 
dysime mąstyti dalykiškiau. Mąstymo dalykas vaka- 
rietiškam mąstymui perduotas pavadinimu „būtis“. Jei- 
gu šį dalyką mes mąstysime bent truputį dalykiškiau, 
jeigu rūpestingiau paisysime dalyko problemiškumo, 
tada pasirodys: visur ir visada būtis reiškia esinio bū- 
tis, kur genityvą reikia mąstyti kaip genitivus obiec- 
tivus. Esinys visada ir visur reiškia būties esinys, kur 
genityvą reikia mąstyti kaip genitivus subiectivus. Ži- 


noma, su tam tikra išlyga mes kalbame apie genityvą, 
orientuodamiesi į objektą ir subjektą, juk savo ruožtu 
pavadinimai „subjektas“ ir „objektas“ atsirado po bū- 
ties ženklu. Aišku yra tik tai, kad kalbant apie esinio 
būtį ir apie būties esinį, kiekvienąkart turimas galvoje 
tam tikras skirtumas. 

Todėl būtį mes mąstome dalykiškai tik tada, kai 
mes ją mąstome kaip kažką skirtinga nuo esinio, o esi+ 
nį — kaip kažką skirtinga nuo būties. Taip — auten- 
tiškai — pamatomas skirtumas. Jeigu bandome jį prieš- 
statyti, tuojau pat matome esą priversti skirtumą su 
vokti kaip tam tikrą ryšį, kurį mūsų suvokimas pridū- 
rė prie būties ir prie esinio. Dėl to skirtumas paver- 
čiamas distinkcija, mūsų intelekto dariniu. 

Bet jeigu mes tariame, kad skirtumas yra mūsų su- 
vokimo suteiktas priedas, kyla klausimas: priedas prie 
ko? Atsakome: prie esinio. Puiku. Tačiau ką tai reiškia: 
„esinys“? Ką tai reiškia, jeigu ne — toks, kuris yra? 
Taigi tariamą priedą, skirtumo suvokinį, mes susieja- 
me su būtimi. Tačiau „būtis“ pati reiškia — būtis, ku- 
ri yra esinys. Ten, kur iš pradžių turime pridurti skir- 
tumą kaip tariamą priedą, mes jau randame esinio ir 
būties skirtumą. Čia yra panašiai kaip Grimų pasakoje 
apie kiškį ir ežį: „O aš jau čia“. Žinoma, šį keistą 
dalyką, kad esinys ir būtis jau randami kaip skirtingi, 
galima interpretuoti kaip įprastą dalyką ir aiškinti jį 
taip: mūsų priešstatantis mąstymas apskritai yra taip 
sutvarkytas ir sudarytas, kad pats to nesuvokdamas ir 
stichiškai iš anksto visur nustato skirtumą tarp esinio 
ir būties. Tokiam tariamai akivaizdžiam ir greitam pa- 
aiškinimui būtų galima daug prieštarauti ir iškelti dar 
daugiau klausimų, visų pirma tokį klausimą: iš kur at- 
siranda tas „tarp“, į kurį skirtumas turi būti tarsi 
įspraustas? 

Užuot paisę nuomonių ir aiškinimų, atkreipkime dė. 
mesį į štai ką: visur ir visada mes susiduriame su tuo, 
kas pavadinta skirtumu — tiek mąstymo dalyke, tiek 
esinyje,— ir tai yra taip neabejotina, kad į šitą situa- 
ciją mes net neatsižvelgiame. Mūsų mąstymui leista 
pasirinkti skirtumą, palikti neapmąstytą arba jį apmąs- 

tyti autentiškai, patį savaime. Tačiau tokia laisvė ga- 
lima ne visais atvejais. Visai netikėtai gali pasirodyti 
toks atvejis, kai mąstymas pasijunta esąs pašauktas at- 
siverti šiam klausimui: ką tada byloja ši tiek kartų mi- 
nėta būtis? O jeigu būtis kartu pasirodo kaip „kieno 
nors būtis“, taigi kaip skirtumo genityvas, tada minė- 
tas klausimas skamba dalykiškiau: kas ją atitraukia 
nuo skirtumo, jeigu tiek būtis, tiek ir esinys kiekvie- 
nas savitai reiškiasi tik per skirtumą? Kad atsaky- 
tume į šį klausimą, pirmiausia privalome atsistoti skirtu- 
mą atitinkančia priešais stovėsena. Toks „priešais“ 
mums atsiveria, jei žengiame žingsnį atgal. Tik šiuo 
žingsniu nutoldami, pirmąkart priartėjame ir pirmąkart 
atsiranda tikras artumas. Žengdami žingsnį atgal, mąs- 
tymo dalyką, būtį kaip skirtumą, išlaisviname kaip prie- 
šais stovėseną, o ši priešais stovėsena gali likti abso- 
liučiai neobjektinė. 

Vis dar žvelgdami į skirtumą ir kartu žengdami 
žingsnį atgal — jį išlaisvindami kaip apmąstytiną daly- 
ką, — mes galime pasakyti: esinio būtis reiškia — bū- 
tis, kuri yra esinys. Šis „yra“ čia prabyla tranzityviai, 
kaip praeinantis dalykas. Būtis čia esti pereidama į esi- 
nį. Tačiau būtis nepereina į esinį, palikdama savo 
vietą, tarsi esinys, iš pradžių būties neturintis, po to 
galėtų būti jos palytėtas. Būtis tai apima ir apimdama 
išslaptina tai, kas dėl tokios apimties pirmąkart pasi- 
rodo kaip išsislaptinantis dalykas. Toks pasirodymas 
reiškia — pasislėpti nepaslėptyje, būti priglobtam, bū- 
ti esiniu. 

Būtis pasirodo kaip išslaptinanti apimtis. Esinys 
pats savaime pasirodo nepaslėptyje besislepiančio at- 
sivėrimo būdu. 

Būtis kaip išslaptinanti apimtis ir esinys kaip toks, 
t. y. kaip besislepiantis pasirodymas, ir abu kaip tokios 
skirtingybės esti to paties, t. y. skirtumo, dėka. Pasta- 
rasis pirmąkart duoda ir išskleidžia tąjį Tarp, kuriame 
susisieja apimtis ir pasirodymas ir kuriame jie laikosi 
atsiskirdami ir suartėdami. Būties ir esinio skirtumas 
kaip apimties ir pasirodymo atsi-skyrimas yra išslapti- 
nanti-paslepianti jųdviejų sandermė. Sandermėje vieš- 


patauja save pridengiančios užverties prošvaistė, o 
toks viešpatavimas palaiko apimties ir pasirodymo at- 
siskyrimą ir suartėjimą. 

Bandydami apmąstyti skirtumą kaip tokį, mes ne- 
leidžiame jam išnykti, o ieškome jo esmingos kilmės. 
Eidami prie jos, mes apmąstome apimties ir pasirody- 
mo sandermę. Tai ir yra, žengus žingsnį atgal, daly- 
kiškiau apmąstytas mąstymo dalykas: būtis, apmąstyta 
orientuojantis į skirtumą. 

Žinoma, čia reikia įterpti pastabą dėl mūsų šnekos 
apie mąstymo dalyką, pastabą, kuri nuolat reikalauja 
mūsų dėmesio. Sakydami „būtis“, šį žodį mes varto- 
jame kaip plačiausios ir neapibrėžčiausios visuotiny- 
bės atitikmenį. Tačiau tada, kai šnekame tik apie vi- 
suotinybę, būtį apmąstome neadekvačiai. Mes prieš- 
statome būtį taip, kad ji, būtis, niekaip nepasirodo. Bū- 
das, kuriuo mąstymo dalykas — būtis — atsiveria, yra 
ypatingas. Mums įprastas mąstymo būdas aną atviru- 
mą visada gali paaiškinti tik neadekvačiai. Tai galima 
parodyti pavyzdžiu, iš anksto atkreipiant dėmesį į tai, 
kad joks esinys negali būti pavyzdžiu būties esmei at- 
skleisti, nes būties esmė yra pats žaidimas. 

Apibūdindamas visuotinio dalyko visuotinumą, Hė- 
gelis kartą pateikė tokį pavyzdį: kas nors nori krautu- 
vėje nusipirkti vaisių. Jis reikalauja vaisių. Jam siū- 
loma obuoliai, kriaušės, persikai, vyšnios, vynuogės. 
Bet pirkėjas atsisako siūlomų dalykų. Jis bet kuria kai- 
na norėtų gauti vaisių. Bet tai, kas siūloma, kiekvieną 
kartą yra vaisiai, o vis dėlto pasirodo, kad vaisiaus 
nusipirkti negalima. 

Neišmatuojamai sunkiau įsivaizduoti „būtį“ kaip vi- 
suotinybę kokių nors esinių atžvilgiu. Būtis egzistuo- 
ja tik kokiu nors istoriniu pavidalu, kaip Physis, Logos, 
Hen, Idea, Energeia, substancialumas, objektyvumas, 
subjektyvumas, valia viešpatauti, valia valiai. Tačiau 
šie istoriniai pavidalai nėra išdėstyti kaip obuoliai, 
kriaušės, persikai; jie nėra išdėstyti ant istoristinio su- 
vokimo prekystalio. 

Tačiau ar mes negirdėjome apie būtį, įaustą į dia- 
lektinio proceso tvarką ir slinktį, kurią mąsto Hėge- 

lis? Žinoma, girdėjome. Tačiau ir čia būtis atsiveria 
tik šviesos, apšvietusios Hėgelio mąstymą, dėka. Tuo 
norima pasakyti štai ką: tai, kaip ji — būtis — atsive- 
ria, nulemta to būdo, kuriuo ji prašvinta. Tačiau šis 
būdas yra istorinis, paženklintas epochos savitumu, ku- 
ris mums esti tik tada, kai mes jam leidžiame būti au- 
tentiškai. Į istoriškumo artumą mes patenkame tik pa- 
sinerdami į prisiminimo akimirkos netikėtumą. Tai ga- 
lima pasakyti ir apie kokios nors konkrečios būties ir 
esinio skirtumo formos patirtį, atitinkančią kokią nors 
konkrečią esinio interpretaciją. Tai, kas pasakyta, visų 
pirma tinka mūsų bandymui mąstyti skirtumą kaip iš- 
slaptinančios apimties ir besislepiančio pasirodymo san- 
dermę, ir mąstyti jį žengiant žingsnį atgal, orientuo- 
jantis į skirtumo užmarštį. Tiesa, geriau įsiklausius 
išgirstama, kad, išsakydami šią sandermę, mes prakal- 
biname tai, kas jau buvo, nes mąstome apie išslapti- 
nimą ir slėpimą, apie peršokimą (transcendenciją) ir 
apie pasirodymą (čia-esatį). Galbūt būties ir esinio skir- 
tumą aiškinant kaip sandermę, kaip jos prieangis pa- 
sirodo kažkas visuotina, kas persmelkia būties likimą 
nuo pradžios iki pabaigos. Tačiau sunku pasakyti, kaip 
būtų galima mąstyti šį visuotinumą, juk tai nėra nei 
visuotinumas, apimantis visus atskirus atvejus, nei dės- 
nis, įtvirtinantis dialektiškai suvokto proceso būtinybę. 

Vienintelis dalykas, kuris dabar reikalingas, yra 
atvirumas galimybei, dėl kurios skirtumas kaip sander- 
mė būtų mąstomas taip, kad taptų aiškiau, kokiu mas- 
tu onto-teologinė metafizikos sandara savo esme kyla 
iš sandermės, duodančios pradžią metafizikos istorijai, 
persmelkiančios metafizines epochas, tačiau visur lie- 
kančios paslėptyje ir užmarštyje, t. y. panirusios į sa- 
vęs nesuvokiančią užmarštį. 

Kad palengvintume minėtą atvirumą, apmąstykime 
būtį, joje glūdintį skirtumą ir skirtume glūdinčią san- 
dermę remdamiesi ta būties forma, per kurią būtis su- 
švito kaip Logos, kaip pagrindas. Per išslaptinančią 
apimtį būtis pasirodo kaip galimybė, leidžianti atsiver- 
ti esiniui, kaip įvairių pagaminimo ir pastatymo bū- 
dų pagrindimas. Esinys pats savaime grindžiamas kaip 


nepaslėptyje besislepiantis pasirodymas; šitaip pagrįs- 
tas ir padarytas, jis ir pats savotiškai pagrindžia, t. y. 
veikia priežastingai. Pagrindžiančio ir pagrindžiamo esi- 
nių sandermė juos abu ne tik atskiria, bet ir susieja. 
Taip atskirti esiniai yra taip įsprausti į sandermę, kad 
ne tik būtis pagrindžia esinį kaip pagrindas, bet ir esi- 
nys savo ruožtu savotiškai grindžia būtį, ją veikia prie- 
žastingai. Esinys pajėgia tai padaryti tik tiek, kiek jis 
„yra“ pilnatviška būtis: aukščiausias esinys. 

Čia mūsų apmąstymas patenka į intriguojančią si- 
tuaciją. Būtis esti kaip Logos pagrindo, atvirumo gali- 
mybės prasme. Tas pats Logos kaip santalka yra vie- 
nijantis pradas, Hen. Bet šitas Hen yra dvejopas: vie- 
na vertus, tai vienijantis pradas kaip pirminė ir visuo- 
tiniausia realybė; kita vertus, tai vienijantis pradas 
kaip aukščiausia realybė (Dzeusas). Logos grįsdamas 
viską sutelkia į visuotinį ir vienintelį pradą. Tik tarp 
kitko pažymėkime, kad tas pats Logos savyje dar sle- 
pia esmingų kalbos formų šaltinį ir todėl plačiausia 
prasme nulemia loginį sakymo pobūdį. 

Kol būtis esti kaip esinio būtis, kaip skirtumas, kaip 
sandermė, tol trunka grindimo bei pagrindimo išsisky- 
rimas ir suartėjimas, tol būtis grindžia esinį ir esinys 
kaip aukščiausias esinys pagrindžia būtį. Vienas apima 
kitą, vienas prasiveria kitame. Apimtis ir pasirodymas 
reiškiasi abipusiškai atspindėdami vienas kitą. Skir- 
tumo požiūriu tai reiškia: sandermė yra sukimasis, esi- 
nio ir būties sukimasis vienas apie kitą. Pats grindimas 
pasirodo sandermės prošvaistėje kaip kažkas, kas yra, 
taigi kas savaime, kaip esinys, reikalauja atitinkamo 
pagrindimo esiniu, t. y. priežastingumo, ir būtent prie- 
žastingumo aukščiausios priežasties pavidalu. Klasikinį 
šio dalyko įrodymą metafizikos istorijoje galima rasti 
mažai žinomame Leibnico tekste, kurį trumpai vadina- 
me „24 metafizikos tezės“ (Gerh. Phil. VII, 289 ir to- 
liau; plg. Der Satz vom Grund.—1957— S. 51 ir to- 
liau). 

Metafizika atitinka būtį kaip Logos, ir todėl savo 
vyraujančia tradicija visada yra logika, tačiau tokia 

logika, kuri mąsto esinio būtį, vadinasi, yra skirtumo 
skirtingybių nulemta logika — onto-teo-logika. 

Kiek metafizika mąsto esinį kaip tokį, kaip visumą, 
ji, orientuodamasi į skirtumo skirtingybes, priešstato 
esinį, nekreipdama dėmesio į skirtumą. 

Skirtingybės pasirodo kaip esinio būtis visuotinybės 
pavidalu ir kaip esinio būtis aukščiausios esybės pavi- 
dalu. 

Kadangi būtis reiškiasi kaip pagrindas, esinys yra 
pagrindžiamas kaip aukščiausias esinys, bet kartu jis 
yra pagrindžiantis kaip pirminė priežastis. Jeigu meta- 
fizika mąsto esinį orientuodamasi į kiekvienam esiniui 
kaip tokiam bendrą pagrindą, tada ji yra logika kaip 
onto-logika. Jeigu metafizika mąsto esinį kaip visumą, 
t. y. orientuodamasi į aukščiausią, viską pagrindžiantį 
esinį, tada ji yra logika kaip teo-logika. 

Kadangi metafizinis mąstymas lieka panardintas į 
neapmąstytą skirtumą, metafizika, nulemta vienijančio 
sandermės vienio, yra vientisa kaip ontologija ir kartu 
teologija. 

Onto-teologinė metafizikos sąranga atsiranda dėl vy- 
raujančio skirtumo, kuris atskiria būtį kaip pagrindą 
nuo esinio kaip pagrindžiamos pagrindžiančios realy- 
bės ir kartu juos suartina, o toks atskiriantis suartini- 
mas realizuoja sandermę. 

Visa tai nukreipia mūsų mąstymą į tokią sritį, ku- 
riai nusakyti nebetinka pamatiniai metafiziniai žodžiai: 
būtis ir esinys, pagrindas—pagrindžiamasis. Juk tai, 
ką tie žodžiai įvardija, ką prezentuoja jų nulemta mąs- 
tysena, kaip skirtingybės atsiranda iš skirtumo. Jų kil- 
mės nebegalima mąstyti metafizikos horizonte. 

Žvilgsnis į onto-teologinę metafizikos sąrangą paro- 
do galimą kelią, kaip į klausimą „kaip į filosofiją pa- 
tenka Dievas?“ atsakyti remiantis metafizikos esme. 

Dievas patenka į filosofiją per sandermę, kurią mes 
pirmiausiai mąstome kaip būties ir esinio skirtumo es- 
mės prieangį. Skirtumas yra metafizikos esmės statinio 
brėžinys. Sandermė lemia ir nulemia būtį kaip su-ku- 
riantį pagrindą, o šis pagrindas pats reikalingas jį ati- 
tinkančio pagrindimo savo pagrįstuoju esiniu, t. y. prie- 


žastinio pagrindimo pirmapradiškiausiu dalyku. Tai yra 
priežastis kaip causa sui. Taip filosofijoje nusakomas 
tikslus Dievo pavadinimas. Šiam Dievui žmogus negali 
nei melstis, nei aukoti. Causa sui akivaizdoje žmogus 
negali nei baimingai atsiklaupti, nei groti ir šokti. 

Todėl be-dieviškas mąstymas, kuris turi atsisakyti 
filosofinio Dievo, Dievo kaip causa sui, galbūt yra ar- 
čiau dieviškojo Dievo. Tuo norima pasakyti tik štai 
ką: toks mąstymas jam atsiveria laisviau, negu norėtų 
manyti onto-teo-logika. 

Tegul ši pastaba šiek tiek nušviečia tą kelią, kurio 
ieško mąstymas, žengiantis žingsnį atgal, iš metafizikos 
į metafizikos esmę, iš skirtumo užmaršties į save sle- 
piančio sandermės įslaptinimo likimą. 

Niekas negali žinoti, kur, kada ir kaip šis mąstymo 
žingsnis nuves į autentišką (įvykio nulemtą) kelią, ei- 
gastį ir kelio tiesimą. Gali būti ir taip, kad metafizikos 
viešpatavimas dar labiau sustiprės, ir sustiprės būtent 
moderniosios technikos ir jos nenumatomų drastiškų 
padarinių pavidalu. Bet gali būti ir taip, kad visa, kas 
pasiekiama žengiant žingsnį atgal, ateities metafizikos 
bus panaudota ir patvarkyta kaip priešstatančiojo mąs- 
tymo padarinys. 

Tada pats žingsnis atgal nebūtų žengtas, o keliu, 
kurį jis atveria ir parodo, nebūtų einama. 

Tokie apmąstymai apninka nejučiom, tačiau jie nie- 
ko nereiškia, palyginti su visai kitokio pobūdžio sun- 
kumu, kurį reikia įveikti žengiant žingsnį atgal. 

Sunkumas glūdi kalboje. Mūsų vakarietiškoji šne- 
ka, šiaip ar taip, yra metafizinio mąstymo kalba. Ar 
vakarietiškos šnekos esmė savaime yra tik metafizika, 
todėl galutinai nulemta onto-teo-logikos, ar ši šneka 
išlaiko kitas sakmės (vadinasi, kartu sekančiojo nesa- 
kymo) galimybes, čia turi likti nenuspręsta. Mūsų se- 
minaruose pakankamai dažnai atsiverdavo sunkumai, 
kurių negali išvengti mąstanti sakmė. Mažutėlis žodis 
„yra“, kuris visur byloja mūsų kalboje ir išreiškia būtį 
net ten, kur ji autentiškai nepasirodo, apima — nuo 
Parmenido estin gar einai iki spekuliatyvinės Hėgelio 

tezės „yra“ ir iki pat „yra“ sunaikinimo Nyčės įtvirtin- 
toje valioje viešpatauti — visą būties likimą. 

Žvilgsnis į šį sunkumą, ateinantį iš kalbos stichijos, 
turi mums neleisti šio mūsų išbandyto mąstymo kalbos 
nedelsiant paversti terminologija ir jau rytoj kalbėti 
apie sandermę, užuot sutelkus visas pastangas apmąs- 
tyti tai, kas pasakyta. Juk tai, kas pasakyta, pasakyta 
seminare. O seminaras yra — kaip parodo pats žo- 
dis — tam tikra vieta ir galimybė išbarstyti sėklą, ap- 
mąstymo grūdelius, kurie kada nors kaip nors gali 
prasikalti ir duoti vaisių. 


IŠ JAPONO IR KLAUSINĖJANČIOJO PAŠNE- 
KESIO APIE KALBĄ 


Japonas. Jūs pažįstate grafą Siudzo Kukį. Jis keletą 
metų buvo Jūsų studentas. 

Klausinėjantysis. Nuolatos prisimenu grafą Kuki. 

J. Jis per anksti mirė. Jo mokytojas Nisida pa- 
rašė jam epitafiją ir rašė ją visus metus, norėdamas iš- 
reikšti savo mokiniui didžiausią pagarbą. 

K. Dideliam savo džiaugsmui, aš turiu Kukio kapoir 
giraitės, kurioje tas kapas yra, nuotraukas. 

J. Aš žinau tą šventyklos sodą Kiote. Daugelis ma- 
no draugų kartu su manimi dažnai aplanko kapvietę. 
Šitą sodą kaip apmąstymo ir meditacijos vietą dvy- 
liktojo amžiaus pabaigoje ant rytinių to meto sostinės 
Kioto kalvų įkūrė šventikas Honenas. 

K. Tad ši šventoji giraitė yra labai tinkama vieta 
anksti mirusiam grafui. 

J. Bet visi jo apmąstymai sukosi apie tai, ką ja- 
ponai vadina Iki. 

K. Iš pokalbių su Kukiu aš galėjau tik iš tolo nu- 
jausti, ką šitas žodis reiškia. 

J. Vėliau, sugrįžęs iš Europos, grafas Kukis Kiote 
skaitė paskaitas apie japonų meno ir poezijos esteti- 
ką. Jos išleistos atskira knyga. Joje jis bando japonų 
meno esmę interpretuoti remdamasis europietiška es- 
tetika. 

K. Tačiau ar, šito siekdami, galime remtis šia este- 
tika? 

J. Kodėl gi ne? 

K. Šis pavadinimas ir tai, ką jis įvardija, yra kilę 
iš europietiško mąstymo, iš filosofijos. Todėl estetinis 

nagrinėjimas turi būti iš esmės svetimas Rytų azijietiš- 
kai mąstysenai. 

J. Žinoma. Jūs teisus. Tačiau mes, japonai, priva- 
lome remtis estetika. 

K. Kuriam galui? 

J. Ji duoda mums sąvokas, padedančias suprasti 
tai, kas mums atsiveria kaip menas ir poezija. 

K. Ar jūs neprievartaujate tų sąvokų? 

J. Galbūt ir taip, — juk nuo to laiko, kai susidūrė- 
me su europietiškų mąstymu, išryškėjo mūsų kalbos 
silpnybės. 

K. Kaip? 

J. Ji nepajėgia perteikti vienareikšmės objektų su- 
bordinacijos ir griežto jų tarpusavio ryšio. 

K. Ar Jūs tokį nepajėgumą rimtai laikote savo kal- 
bos trūkumu? 

J. Dėl neišvengiamo Rytų Azijos ir europietiško 
pasaulių susilietimo Jūsų klausimą iš tikrųjų reikia gi- 
liau svarstyti. 

K. Dabar Jūs palietėte poleminį klausimą, kurį aš 
ir grafas Kukis dažnai nagrinėjome, būtent klausimą, 
ar Rytų azijiečiams yra būtina ir pateisinama mėg- 
džioti europietišką sąvokų sistemą? 

J. Atrodytų, kad dėl visų žemės rutulio dalių tech- 
nizavimo ir industrializavimo, vykstančio šiuo metu, 
kitos išeities nebėra. 

K. Jūs kalbate atsargiai ir sakote: atrodytų. .. 

J. Žinoma. Juk vis dar lieka galimybė, kad, mūsų 
azijietiško mąstymo požiūriu, mus užgriūvantis tech- 
ninis pasaulis palytės tik paviršių ir... kad... 

K. ... tokiu būdu tikras susilietimas su europietiš- 
ka egzistencija, nepaisant visokių mėgdžiojimų ir sam- 
pynų, vis dėlto neįvyks. 

J. Galbūt jis ir negali įvykti. 

K. Ar galima taip kategoriškai teigti? 

J. Aš rizikuočiau taip tvirtinti pats paskutinis, ki- 
taip nebūčiau atvykęs į Vokietiją. Tačiau aš nuolat jau- 
čiu pavojų, kurio aiškiai nesuvokė ir grafas Kukis, 

K. Kokį pavojų turite galvoje? 

J. Kad mes tos sąvokinio mąstymo gausos, kuri bū- 


dinga europietiškai kalbos dvasiai, būsime priversti 
nureikšminti ir nuvertinti tai, kas lemia mūsų egzis- 
tenciją. 

K. Tačiau iškyla dar didesnis pavojus. Jis liečia 
mus abu ir yra juo grėsmingesnis, juo mažiau krinta 
į akis. 

J. Kaip? 

K. Šis pavojus kyla iš tokios vietovės, kurioje mes 
net nemanome jį esant, tačiau kurioje mes kaip tik ir 
turime jį patirti. 

J. Vadinasi, Jūs jau patyrėte šį pavojų, kitaip ne- 
galėtumėte jo nurodyti. 

K. Aš jį patyriau jau seniai, tačiau tik kaip nuo- 
jautą, nesuvokdamas visos jo apimties ir svarbos, ir 
patyriau kaip tik šnekėdamas su grafu Kukiu. 

J. Ar Jūs kalbėjotės su juo apie tai? 

K. Ne. Pavojus pats iškildavo iš pokalbių tiek, kiek 
tai buvo pokalbiai. 

J. Nesuprantu, ką turite galvoje. 

K. Mūsų pokalbiai nebuvo kokia nors mokslinė, 
organizuota diskusija. Kur vykdavo tokia diskusija, 
pvz., seminaruose, grafas Kukis tylėdavo. Tie pokalbiai, 
kuriuos turiu galvoje, lyg koks laisvas žaismas vyk- 
davo mano namuose, kur grafas Kukis kartais ateidavo 
su savo žmona, apsirengusia šventiniais japonų dra- 
bužiais. Dėl to rytietiškas pasaulis suspindėdavo dar 
ryškiau, ir pavojus, glūdėjęs mūsų pokalbiuose, labai 
išryškėdavo. 

J. Aš vis dar nesuprantu, ką turite galvoje. 

K. Mūsų pokalbių pavojus slypėjo pačioje kalboje, 
o ne tame, ką mes aptardavome, ir ne tame, kaip mes 
bandydavome tai padaryti. 

J. Bet juk grafas Kukis nepaprastai gerai mokėjo ir 
vokiečių, ir anglų, ir prancūzų kalbas. 

K. Žinoma. Tai, kas buvo aiškinamasi, jis galėjo 
išreikšti europietiškomis kalbomis. Tačiau mes aiški- 
nomės Iki, ir šiuo atveju japonų kalbos dvasia man li- 
ko neaiški — ir net šiandien ji lieka tokia pati. 

J. Pašnekesių kalba viską perkeldavo į europietiš- 
kumą. 

K. Tuo tarpu pokalbiuose buvo bandoma pasakyti 
tai, kas esminga Rytų Azijos menui ir poezijai. 

J. Dabar aš šiek tiek suprantu, kur Jūs jautėte pa- 
vojų. Pašnekesių kalba nuolat sugriaudavo galimybę 
pasakyti tai, apie ką buvo šnekama. 

K. Neseniai kalbą aš pavadinau — gana bejėgiš- 
kai — būties namais. Jeigu žmogus savo kalbos dėka 
gyvena nuolat paklausiamas būties, tada galbūt mes, 
europiečiai, gyvename visai kitame name negu Rytų 
Azijos žmogus. 

J. Tarkime, kad įvairios kalbos yra ne tik skirtin- 
gos, bet turi visai kitokią pamatinę esmę. 

K. Tada pokalbis tarp vieno ir kito namo yra be- 
veik neįmanomas. 

J. Jūs pamatuotai sakote „beveik“. Juk vis dėlto tai 
būdavo tam tikras pokalbis, ir, kiek aš galiu spėti, int- 
riguojantis. Savo seminaruose, kuriuos jis mums ves- 
davo Kioto universitete, grafas Kukis nuolat sugrįžda- 
vo prie pokalbių su Jumis. Dažniausiai tai atsitikdavo 
tada, kai mes siekdavome suprasti priežastį, nulėmusią 
tai, kad jis važiavo į Vokietiją, norėdamas mokytis 
pas Jus. Jūsų knyga „Būtis ir laikas“ tuomet dar ne- 
buvo pasirodžiusi. Tačiau daugelis japonų profesorių, 
tarp jų ir didžiai gerbiamas profesorius Tanabė, po 
Pirmojo pasaulinio karo vyko pas Huserlį į Freibur- 
gą studijuoti fenomenologijos. Nuo tada mano tėvy- 
nainiai susipažino su Jumis pačiu. 

K. Tai, apie ką Jūs kalbate, buvo iš tikrųjų. Tais 
metais aš, kaip Huserlio asistentas, reguliariai, kiek- 
vieną savaitę, kartu su ponais iš Japonijos skaityda- 
vau pirmąjį Huserlio pagrindinį veikalą „Loginiai ty- 
rinėjimai“. Pats metras tuo metu nelabai vertino amžių 
sandūroje pasirodžiusį savo veikalą. Tačiau aš turėjau 
savo motyvų, dėl kurių atiduodavau pirmenybę ,„Lo- 
giniams tyrinėjimams“ kaip fenomenologijos įvadui. Ir 
metras kilniadvasiškai toleravo mano pasirinkimą. 

J. Tuo metu — aš manau, kad tai buvo 1921 me- 
tais — mūsų profesoriai klausėsi vienos Jūsų paskai- 
tos. Vieną jos kopiją jie atsivežė į Japoniją. Jeigu aš 

K. Šiaip ar taip, paskaitos tema buvo kaip tik to- 
kia. Tačiau profesorius Kukis privalėjo turėti ypatingų 
motyvų, paskatinusių jį atvykti pas mane į Marbur- 
ga. 

J. Taip, ir aš manau, kad tie motyvai siejasi su 
minėta paskaita, kurios nuorašas ir šiaip Japonijoje bu- 
vo plačiai aptarinėjamas. 

K. Žinoma, nuorašai yra drumzlini šaltiniai; be to, 
paskaita buvo labai nevykusi. Bet joje buvo paban- 
dyta eiti tokiu keliu, kuris vedė mane nežinia kur. 
Tik artimiausios jos atveriamos perspektyvos buvo 
man aiškios, nes jos mane nuolat viliojo, nors dažnai 
visas horizontas nutoldavo ir užtemdavo. 

J. Tai šiek tiek nujautė ir mano tėvynainiai. Vis 
buvo galima išgirsti, kad Jūsų klausimai sukosi apie 
kalbos ir būties problemą. 

K. Šitai taip pat buvo nesunku suprasti; juk jau 
mano habilitacinio veikalo, parašyto 1915 m., pavadi- 
nimas ,„Dunso Škoto kategorijų ir reikšmės mokslas" 
atvėrė abi perspektyvas: „Kategorijų mokslas“ yra 
įprastinis esinio būties aiškinimo pavadinimas; „Reikš- 
mės mokslas“ implikuoja grammatica speculativa, meta- 
fizinį kalbos santykio su būtimi apmąstymą. Tačiau vi- 
si šitie ryšiai tuo metu man dar buvo neaiškūs. 

J. Ir todėl Jūs tylėjote dvylika metų. 

K. Ir 1927 metais pasirodžiusią knygą „Būtis ir lai- 
kas“ aš paskyriau Huserliui, nes fenomenologija at- 
vėrė tam tikro kelio galimybes. 

J. Tačiau man atrodo, kad tema „Kalba ir būtis“ 
liko potekstėje. 

K. Ji liko potekstėje ir Jūsų minėtoje paskaitoje, 
atsiradusioje 1921 metais. Taip pat buvo ir su klausi- 
mais apie poeziją ir meną. Tuo ekspresionizmo vieš- 
patavimo metu šios sritys nuolat mane domino, tačiau 
dar labiau man rūpėjo Helderlyno ir Traklio poezija, 
pagavusi mane dar studijų metais, prieš Pirmąjį pa- 
saulinį karą. Ir dar anksčiau, paskutiniais metais gim- 
nazijoje, 1907 m. vasarą, būties klausimas mane pa- 
lytėjo Franco Brentano, Huserlio mokytojo, disertaci- 
jos pavidalu. Ji pavadinta taip: „Apie daugeriopą esi- 

nio reikšmę pagal Aristotelį“ ir parašyta 1862 m. Šią 
knygą tuomet man padovanojo mano globėjas, drau- 
gas ir tėvynainis, vėliau Freiburgo arkivyskupas dr. 
Konradas Grėberis. Tuo metu jis buvo Konstanco šv. 
Trejybės bažnyčios pastorius. 

J. Ar Jūs dar turite šią knygą? 

K. Štai, Jūs galite į ją žvilgtelėti ir perskaityti įra- 
šą, kuris skamba taip: mano pirmas gimnazijos laikų 
graikų filosofijos vadovėlis. Visa tai Jums pasakoju 
ne tam, kad susidarytumėte nuomonę, jog jau tada su- 
pratau viską, kas man problemiška ir dabar. Tačiau 
galbūt Jums, kaip vokiečių literatūros profesoriui, my- 
linčiam ir puikiai pažįstančiam Helderlyno kūrybą, šį 
bei tą pasakys poeto žodis, iškylantis ketvirtoje „Him- 
no Reinui“ strofoje: „Juk liksi tu toks, kaip pradė- 
jai". 

J. Galbūt klausimas apie kalbą ir būtį yra Jus pa- 
lietusios apšvietos dvasia. 

K. Kas galėtų išdrįsti manyti gavęs tokią dovaną? 
Aš žinau tik vieną dalyką: kadangi kalbos ir būties 
apmąstymas nuo pat pirmųjų žingsnių lemia mano min- 
ties kelią, aiškus supratimas tikriausiai lieka poteks- 
tėje. Galbūt didžiausias knygos „Būtis ir laikas“ trū- 
kumas yra tas, kad aš pernelyg anksti išdrįsau žengti 
pernelyg toli. 

J. Vargu ar taip galima apibūdinti Jūsų mintis apie 
kalbą. 

K. Žinoma, ne visai, nes pirmą kartą kalbos klausi- 
mą aš pabandžiau aiškintis vienoje paskaitoje, praėjus 
dvidešimčiai metų po to, kai buvo parašytas habilita- 
cinis veikalas. Tai atsitiko tuo pat metu, kai aš pas- 
kaitose išdėsčiau pirmąsias Helderlyno himnų interpre- 
tacijas. 1934 metų vasaros semestre aš skaičiau pas- 
kaitą tokiu pavadinimu: „Logika“. Tačiau tai buvo ap- 
mąstymas apie logos, kuriame aš ieškojau kalbos es- 
mės. Šiaip ar taip, dar prireikė beveik dešimtmečio, 
kol galėjau pasakyti tai, ką mąsčiau,— o tinkamo žo- 
džio dar neturiu ir šiandien. Perspektyva tokio mąsty- 
mo, kuris stengiasi atitikti kalbos esmę, visa savo 
platuma vis dar lieka neaiški. Todėl aš dar negaliu 


pasakyti, ar tai, ką aš bandžiau mąstyti kaip kalbos es- 
mę, apima ir Rytų Azijos kalbą, ar galų gale — o tai 
kartu būtų pradžių pradžia — kalbos esmė gali atsi- 
verti tokiai mąstančiai patirčiai, kuri duotų garantiją, 
kad europietiškoji vakarietiškoji ir rytietiškoji sakmės 
užmezga pokalbį, išdainuojantį tai, kas ištrykšta iš vie- 
no ir vienintelio šaltinio. 

J. Bet tai reikštų, kad abu kalbos pasauliai vis dar 
lieka slaptingi. 

K. Kaip tik tai ir turiu galvoje. Todėl Jūsų apsilan- 
kymas man ypač brangus. Kadangi Jūs jau išvertėte 
į japonų kalbą Kleisto dramas ir keletą mano paskaitų 
apie Helderlyną, kadangi Jūs ypač daug mąstėte apie 
poeziją. Jūsų klausa ypač jautri klausimams, kuriuos aš 
iškėliau Jūsų tėvynainiams beveik prieš trisdešimt 
penkerius metus. 

J. Nepervertinkite mano sugebėjimų, nes, išaugu- 
siam japonų poezijos stichijoje, man vis dar sunku 
esmingai ir teisingai patirti europietišką poeziją. 

K. Nors ir lieka pavojus, neišvengiamai slypintis 
mūsų vokiečių kalba vykstančiame pokalbyje, aš vis 
dėlto tikiu, kad pats šį bei tą išmokau ir galiu klau- 
sinėti geriau negu prieš keletą dešimtmečių. 

J. Anuo metu mano tėvynainių pokalbiai su Jumis, 
lydėję Jūsų paskaitą, nukrypo kita linkme, 

K. Todėl dabar aš klausiu Jūsų: kokie motyvai pa- 
skatino japonų profesorius ir visų pirma grafą Kukį 
atkreipti ypatingą dėmesį į tą paskaitos nuorašą? 

J. Aš galiu remtis tik Kukio aiškinimais. Jie nieka- 
da man nebuvo visiškai aiškūs: juk apibūdindamas Jūsų 
mąstymą jis dažnai vartodavo pavadinimus „herme- 
neutika“ ir „hermeneutinis“. 

K. Kiek prisimenu, šį pavadinimą aš pirmiausia pa- 
vartojau vienoje vėlyvoje paskaitoje, 1923 m. vasarą. 
Tada aš pradėjau rašyti „„Būtį ir laiką". 

J. Mūsų nuomone, grafui Kukiui nepavyko gerai pa- 
aiškinti šio pavadinimo nei žodžio reikšmės požiūriu, 
nei turint galvoje tą prasmę, kuria Jūs kalbėjote apie 
hermeneutinę fenomenologiją. Kukis tik nuolat pabrėž- 

davo, kad šis pavadinimas turi nužymėti naują feno- 
menologijos kryptį. 

K. Taip iš tikrųjų galėjo atrodyti. Tuo tarpu man 
nerūpėjo nei fenomenologijos kryptis, nei kažkas 
nauja. Priešingai, aš pabandžiau fenomenologijos esmę 
mąstyti pirmapradiškiau, kad šitaip surasčiau jai vietą 
Vakarų filosofijoje. 

J. Tačiau kodėl Jūs pasirinkote pavadinimą „,„her- 
meneutika“? 

K. Atsakymas į Jūsų klausimą yra „Būties ir laiko“ 
įvade ($ 7c). Tačiau aš Jums mielai pasakysiu dar ir 
tai, kas nuo šio pavadinimo vartosenos nuima atsi- 
tiktinumo ir regimybės kaukę. 

J. Aš prisimenu, kad kaip tik čia iškilo neaiškumų. 

K. Pavadinimas „hermeneutika“ man buvo savaime 
suprantamas dėl mano teologinių studijų. Tuo metu 
mane ypač domino klausimas apie santykį tarp Šven- 
tojo Rašto žodžio ir teologinio-spekuliatyvinio mąsty- 
mo. Jeigu norite, tai buvo tas pats santykis, t. y. san- 
tykis tarp kalbos ir būties, tik paslėptas ir man nesu- 
vokiamas, todėl aš, klupdamas ir klaidžiodamas, bergž- 
džiai ieškojau kokios nors išeities. 

J. Aš pernelyg menkai susipažinęs su krikščioniš- 
kąja teologija, kad suprasčiau, apie ką Jūs šnekate. 
Tačiau akivaizdų, kad Jūs, išaugęs teologijos dirvoje 
ir ją giliai studijavęs, turite visai kitokias šaknis ne- 
gu tie, kurie tik išoriškai pasiskaitė šį bei tą iš viso 
to, kas priklauso šiai sričiai. 

K. Neturėdamas tokios teologinės kilmės, aš nieka- 
da nebūčiau patekęs į mąstymo kelią. Juk kilmė vi- 
sada yra ir ateitis. 

J. Jeigu viena ir kita siejasi, ir apmąstymas įsišak- 
nija į šį šauksmą... 

K. ... ir taip tampa tikrąja dabartimi. Vėliau pa- 
vadinimą „hermeneutika“ aš suradau Vilhelmo Diltė- 
jaus istorinių dvasios mokslų teorijoje. Diltėjus susi- 
pažino su hermeneutika iš to paties šaltinio, iš savo 
teologinių studijų, ypač tyrinėdamas Šlėjermacherį. 

J. Kiek man žinoma iš filologinių studijų, herme- 


neutika yra mokslas, nagrinėjantis literatūros veikalų 
interpretavimo tikslus, būdus ir taisykles. 

K. Pirmiausia jos atsiradimas susijęs su knygų kny- 
gos, Biblijos, interpretacija. Iš Šlėjermacherio rankraš- 
tinio palikimo išleista paskaita pavadinta: „Hermeneu- 
tika ir kritika, pabrėžiant jų ryšį su Naujuoju Testa- 
mentu“ (1838). Šią paskaitą aš turiu po ranka ir per- 
skaitysiu Jums du pirmuosius „Bendrojo įvado“ saki- 
nius: 

„Hermeneutika ir kritika, dvi filosofinės disciplinos, 
du menai, yra susijusios, nes vienos iš jų praktikavi- 
mas suponuoja antrąją. Pirmoji apskritai yra menas 
teisingai suprasti kito (žmogaus) kalbą, visų pirma ra- 
šytinę; antroji yra menas teisingai spręsti apie raštų ir 
rašytojų tikrumą ir jį nustatyti remiantis patikimais 
liudijimais bei duomenimis. .." 

J. Tai reiškia, kad hermeneutika, tinkamai praplė- 
tus jos prasmę, gali būti apibūdinta kaip bet kokios 
(pvz., net plastinio meno kūrinių) interpretacijos teo- 
rija ir metodologija. 

K. Visai teisingai. 

J. Ar ir Jūs pavadinimą „hermeneutika“ vartojate 
tokia plačia prasme? 

K. Išlaikydamas Jūsų klausimo stilių, aš turiu at- 
sakyti taip: pavadinimas „hermeneutika“ „Būtyje ir 
laike“ vartojamas dar platesne reikšme; „platesnis“ čia 
reiškia, žinoma, ne tik paprastą tos pačios reikšmės iš- 
plėstą taikymą dar didesnei reikšmių sričiai, „plates- 
nis“ čia reiškia: orientuotas į tą platumą, kuris išauga 
iš pirmapradės esmės. „Būtyje ir laike“ hermeneutika 
nėra nei mokslas apie interpretacijos meną, nei pati 
interpretacija; priešingai, tai yra pastanga interpreta- 
cijos esmę pirmąkart apibrėžti remiantis hermeneuti- 
kos prigimtimi. 

J. Tačiau ką tokiu atveju reiškia hermeneutika? Aš 
nesiryžtu — nors tai prašyte prašosi — pasiduoti įta- 
rimui, kad Jūs šiuo atveju žodį „hermeneutinis“ varto- 
jate savavališkai. Kad ir kaip ten būtų, man knieti iš- 
girsti iš Jūsų tam tikrą, jeigu taip galima sakyti, au- 
tentišką Jūsų pateiktos žodžio vartosenos paaiškinimą, 

nes kitaip bus visiškai neaišku, kas davė postūmį gra- 
fo Kukio apmąstymams. 

K. Mielai patenkinu Jūsų prašymą. Tik nelaukite 
kažko ypatingo, nes šis dalykas yra mįslingas, ir gal- 
būt apskritai negalima kalbėti apie kokį nors „daly- 
ką". 

J. Veikiau apie tam tikrą vyksmą. 

K. Arba apie tam tikrą santykį su dalyku (um ei- 
nen Sach-Verhalt). Bet vartodami tokius pavadinimus, 
mes tuojau pat pateksime nežinia kur. 

J. Tačiau tik tada, jeigu mes nors atsižvelgiame į 
tai, ką norėtų pasiekti mūsų sakmė. 

K. Jūs tikriausiai pastebėjote, kad aš savo vėly- 
vuose raštuose nebevartoju pavadinimų „hermeneuti- 
ka“, „hermeneutinis“. 

J. Sakoma, kad Jūs pakeitėte savo poziciją. 


K. Aš atsisakiau ankstesnės pozicijos ne tam, kad 
pakeisčiau ją kita, priešinga, o todėl, kad ir ankstesnė 
pozicija buvo tik laikysena pakeliui. Mąstymo lemtis 
yra kelias. Ir mąstymo keliai slepia savyje tą paslaptį, 
kad jais mes galime eiti ir pirmyn, ir atgal, kad net 
kelias atgal mus veda į priekį. 

J. Sakydamas „pirmyn“ Jūs, žinoma, turite galvoje 
ne pažangą, ©.. O... man sunku surasti tinkamą žo- 
dį. 

K. „Pirmyn“ — į tą artimiausią artumą, kurią mes 
nuolat peržengiame, kuri kaskart mus glumina, kai 
tik ją išvystame. 

J. Taigi, kurią mes tuoj pat vėl išleidžiame iš akių, 
kad galėtume laikytis to, kas mums įprasta ir būtina. 

K. Užtat ta nuolat peržengiama artuma mus galėtų 
grąžinti atgal. 

J. Taip, atgal, tačiau kur? 

K. Į pradžią. 

J. Tai suprasti man sunku, jeigu aš privalau tai 
mąstyti remdamasis tuo, ką Jūs iki šiol apie tai esate 
pasakęs savo raštuose. 

K. Bet juk Jūs jau užsiminėte apie tai kalbėdamas 


apie dabartį, išsiliejančią iš praeities ir dabarties są- 
sajos. 

J. Tai, ką Jūs galbūt turite galvoje, aš iškart ma- 
tau aiškiau, mąstydamas iš mūsiškės japoniškos pa- 
tirties. Tačiau nesu tikras, ar Jūs žvelgiate į tą patį. 

K. Tai galėtų pasitvirtinti mūsų pokalbyje. 

J. Mūsų, japonų, neglumina tai, kad koks nors po- 
kalbis palieka neapibrėžta tai, kas iš tikrųjų turima 
galvoje, ir netgi tai, kad viskas paliekama neapibrėž- 
tyje. 

K. Aš manau, kad tai — neatskiriama sėkmingo 
mąstančių žmonių pokalbio dalis. Tai savaime padeda 
suprasti, kad toji neapibrėžtis ne tik kad neišsprūsta iš 
rankų, bet pokalbio slinktyje vis ryškiau išskleidžia 
savo sutelkiančią galią. 

J. Deja, tokios sėkmės trūkdavo mūsų pokalbiams 
su grafu Kukiu. Mes, jaunuoliai, reikalaudavome iš jo 
patenkinti mūsų žinojimo troškimą tiesiogiai, patei- 
kiant apčiuopiamą informaciją. 

K. Žinojimo troškimas ir aiškinimų godulys nieka- 
da nenuveda mūsų į mąstančio klausimo stichiją. Ži- 
nojimo troškimas visada yra paslėptas įžūlumas tokios 
savimonės, kuri remiasi savavališkai išrastu protu ir jo 
protingumu. Žinojimo troškimas netrokšta viltingai 
laukti brėkštančios mąstomybės. 

J. Taigi mes iš tikrųjų norėtume tik žinoti, kiek 
europietiškoji estetika yra pajėgi geriau paaiškinti tai, 
kame glūdi mūsų meno ir poezijos esmė. 

K. Ir tai būtų? 

J. Tam mes turime jau minėtą pavadinimą Iki. 

K. Šį žodį aš labai dažnai girdėjau iš Kukio lūpų, 
nepajėgdamas patirti to, kas juo pasakyta. 

J. Tuo tarpu grafui Kukiui jūsiškai interpretuoja- 
mos hermeneutikos dėka Iki kaip nors turėjo tapti 
aiškesnis. 

K. Nors aš tai jaučiu, tačiau niekaip negalėčiau eks- 
plikuoti jo intuicijų. 

J. Tai, kas Jums trukdo tai padaryti, Jūs jau įvar- 
dijote: pašnekesio kalba buvo europietiška; tuo tarpu 
patirti ir mąstyti reikia rytietišką japonų meno esmę, 

K. Tai, ką mes aptarinėjome, iš pat pradžių buvo 
įsprausta į europietiškų vaizdinių regratį. 

J. Kaip Jūs tai pastebėjote? 

K. Iš to, kaip Kukis aiškino pamatinį žodį Iki. Jis 
kalbėjo apie juslinį švytėjimą, kurio gyvastingame ža- 
vesyje švyti tai, kas antjusliška. 

J. Aš manau, kad, šitaip aiškindamas, Kukis palietė 
tai, ką mes patiriame japonų mene. 

K. Tai reiškia, kad Jūsų patirtis skleidžiasi juslinio 
ir antjuslinio pasaulių skirtingybėje. Ant šios skirtin- 
gybės rymo tai, kas nuo seno vadinama Vakarų meta- 
fizika. 

J. Nurodydamas šią metafiziką persmelkiančią skir- 
tingybę, dabar Jūs priartėjote prie to pavojaus, apie 
kurį mes kalbėjome, šaltinio. Mūsų mąstymui — jeigu 
aš jį galiu taip pavadinti — pažįstama kažkas pana- 
šaus į metafizinę skirtingybę, tačiau pati skirtingybė 
ir tai, ką ji atskiria, nesiduoda pagaunama vakarietiš- 
komis metafizinėmis sąvokomis. Mes sakome: Iro, t. y. 
spalva, ir sakome: Ku, t. y. tuštuma, atvertis, dangus. 
Mes sakome: be Iro nėra Ku. 


K. Atrodo, kad tai tiksliai atitinka tą, ką europie- 
tiškasis, t. y. metafizinis, mokslas sako apie meną, kai 
jis aiškina meną estetiškai. Aisthėion, juslinė suvo- 
kiamybė, leidžia švytėti noėton, nejuslinei realybei. 

J. Dabar Jūs suprantate, kokia didelė grafui Kukiui 
buvo pagunda Iki apibrėžti remiantis europietiška es- 
tetika, t. y. pasak Jūsų, metafiziškai. 

K. Dar didesnis buvo ir yra mano būgštavimas, kad, 
einant tokiu keliu, tikroji rytietiško meno esmė lieka 
neatskleista ir yra nustumiama į jai svetimą stichiją. 

J. Aš visiškai suprantu Jūsų būgštavimą; juk nors 
Iro įvardija spalvą, tačiau iš esmės išreiškia daug dau- 
giau negu tik juslinę suvokiamybę, kad ir kokia ji 
būtų. Nors Ku įvardija tuštumą ir atvertį, tačiau iš- 
reiškia kažką kita, o ne tik antjusliškumą. 

K. Jūsų užuominos, kurias galiu suvokti tik labai 
apytikriai, didina mano nerimą. Dar didesnis negu mi- 
nėtas būgštavimas yra mano lūkestis, kad mūsų pokal- 


bis, prasidėjęs atsiminimais apie grafą Kukį, gali pa- 
vykti. 

J. Jūs manote, kad jis gali mus priartinti prie to, 
kas neišsakoma ir nepasakyta. 

K. Taip mums būtų atverta mąstomybės gausa. 

J. Kodėl Jūs sakote „būtų“? 

K. Kadangi dabar aš dar aiškiau matau pavojų, 
kad mūsų pašnekesio kalba nuolat sudaužo galimybę 
pasakyti tai, ką mes aptarinėjame. 

J. Kadangi pati kalba rymo ant metafizinės jusliš- 
kumo ir nejusliškumo skirtingybės, pamatiniai elemen- 
tai, garsas ir raštas, kalbos statinį remia iš vienos pu- 
sės, o reikšmė ir prasmė — iš kitos. 

K. Bent jau europietiškų vaizdinių akiratyje. Ar 
Jūsų akiratyje situacija ta pati? 

J. Vargu bau. Bet, kaip jau užsiminiau, pagunda 
pasitelkti europietiškus vaizdinius ir sąvokas yra di- 
džiulė. 

K. Ją sustiprina vyksmas, kurį aš norėčiau pava- 
dinti tobulu žemės rutulio ir žmogaus europietinimu. 

J. Daugelis šiame vyksme įžvelgia proto triumfą. 
Tuo tarpu XVIII a. pabaigoje, vykstant Prancūzų revo- 
liucijai, protas buvo paskelbtas dievybe. 

K. Iš tikrųjų. Šią dievybę paverčiant stabu, einama 
taip toli, kad bet koks mąstymas, kuris atmeta proto 
pretenzijas kaip nepamatuotas, pasmerkiamas kaip 
kažkas absurdiška. 

J. Jūsų europietiško proto viešpatavimo neliečia- 
mybė pagrindžiama tomis racionalumo pergalėmis, ku- 
rias kas akimirka demonstruoja techninė pažanga. 

K. Apankama vis labiau ir jau nepajėgiama matyti, 
kad žmogaus ir žemės rutulio europietinimas naikina 
visų esmingų dalykų šaltinius. Atrodo, kad tie šaltiniai 
turėtų išsekti. 

J. Labai tinkamas pavyzdys, parodantis tai, ką Jūs 
turite galvoje, yra visam pasauliui žinomas filmas „Ra- 
siomonas". Galbūt Jūs jį matėte? 

K. Laimei, taip; tačiau, nelaimei, tik vieną vienin- 

telį kartą. Iš jo aš manau patyręs japoniško pasaulio 
žavesį, persmelktą paslapties. Todėl aš nesuprantu, ko- 
dėl Jūs kaip viską naikinančio europietinimo pavyzdį 
pateikiate kaip tik šį filmą? 

J. Mes, japonai, manome, kad ekspozicija daug kur, 
pvz., dvikovų scenose, yra pernelyg realistiška. 

K. Tačiau ar kartu neparodytos ne tokios ryškios 
scenos? 

J. Tokios rūšies neregimų dalykų, beveik nepaste- 
bimų europiečio akiai, šiame filme gausu. Aš turiu 
galvoje rymančią ranką, į kurią susitelkia lytėjimas, 
neišmatuojamai tolimas bet kokiam čiupinėjimui, ir 
to jau negalima pavadinti net scena ta prasme, kurią, 
kaip suprantu, suponuoja Jūsų kalbos vartosena. Toji 
ranka yra persmelkta iš toli ateinančio ir dar toliau 
kviečiančio šauksmo, nes jis iškyla iš tylos. 

K. Tačiau žvelgdamas į tokias scenas, kurios ski- 
riasi nuo mūsiškų, aš visai nebesuprantu, kodėl šį fil- 
mą Jūs galite pateikti kaip europietinimo pavyzdį? 

J. To irgi negalima suprasti, nes aš vis dar netin- 
kamai išreiškiu savo mintį. O kad tai padaryčiau, man 
reikalinga kaip tik Jūsų kalba. 

K. Ir Jūs čia nematote pavojaus? 

J. Galbūt jis leidžiasi bent akimirkai pašalinamas. 

K. Kol Jūs kalbate apie realizmą, Jūs šnekate me- 
tafizikos kalba ir judate realumo kaip jusliškumo ir 
idealumo kaip nejusliškumo skirtingybėje. 

J. Jūs teisus. Tačiau kalbėdamas apie realizmą, aš 
turėjau galvoje ne tai šen, tai ten išbarstytą vaizda- 
vimo masyvumą, kuris, atsižvelgiant į ne-japoną žiū- 
rovą, jau savaime yra neišvengiamas. 

Kalbėdamas apie šio filmo realistiškumą, iš esmės 
aš turėjau galvoje visai ką kita, būtent tai, kad japo- 
niškas pasaulis apskritai įspraustas į fotografinį ob- 
jektiškumą ir esmingai jam palenktas. 

K. Jei aš gerai supratau, Jūs norite pasakyti, kad 
Rytų Azijos pasaulis ir kino industrijos techninis es- 
tetinis produktas vienas su kitu nesuderinami. 

J. Kaip tik tai aš turiu galvoje. Nesvarbu, kokia 

faktas, kad mūsų pasaulis įspraudžiamas į filmą, šį pa- 
saulį stumia į tą sritį, kurią Jūs vadinate objektišku- 
mu. Filmiškas suobjektinimas jau pats savaime yra vis 
labiau plintančio europietinimo padarinys. 

K. Europietis labai sunkiai suprastų tai, ką Jūs sa- 
kote. 

J. Žinoma, ir visų pirma todėl, kad fasadinis Ja- 
ponijos pasaulis yra visiškai europietiškas, jei norite, 
amerikietiškas. Ir priešingai, giluminį japonišką pasau- 
lį, tiksliau tariant, tai, kas jis yra iš tikrųjų, Jūs pa- 
tirsite žiūrėdamas No spektaklį. 

K. Aš žinau tik vieną veikalą apie tai. 

J. Leiskite paklausti, kokį? 

K. Benlio akademinį traktatą. 

J. Japonų požiūriu, jis yra nepaprastai fundamen- 
talus ir apskritai geriausia, ką galima pasiskaityti apie 
No teatrą. 

K. Tačiau skaitymo nepakanka. 

J. Jūs privalote į tokį spektaklį įsigyventi. Tačiau 
net tai yra nepaprastai sunku, kol Jūs nepajėgiate įsi- 
gyventi į japonišką egzistenciją. Kad Jūs išvystumė- 
te — nors tik labai apytikriai — šį bei tą iš to, kas 
yra svarbiausia No spektaklyje, aš norėjau Jums pa- 
dėti viena pastaba. Jūs žinote, kad japoniška scena 
yra tuščia. 

K. Ši tuštuma reikalauja nepaprasto susikaupimo. 

J. Dėl to pakanka paties menkiausio aktoriaus ges- 
to, kad iš keistos ramybės atsivertų nepaprasta didy- 
bė. 

K. Kaip tai suprasti? 

J. Jeigu, pvz., turi atsiverti kalnų landšaftas, tada 
aktorius lėtai pakelia atgniaužtą ranką ir tyliai laiko 
ją prie antakių. Ar galiu Jums tai parodyti? 

K. Prašau. 

(Japonas atsistoja ir laiko ranką aprašytu būdu). 

K. Tai, žinoma, toks gestas, kurį vargu ar galėtų pa- 
daryti europietis. 

J. Be to, jis reiškiasi ne vien tik regimu rankos ju- 
desiu ir ne kūno padėtimi. Tikroji esmė to, kas Jūsų 
kalboje vadinama „gestu“, sunkiai nusakoma. 

K. Bet, nepaisant to, šis žodis galbūt gali padėti au- 
tentiškai patirti tai, kas pa-sakoma. 

J. Pagaliau jis sutampa su tuo, ką turiu galvoje. 

K. Gestas yra tam tikros naštos sutelkimas. 

J. Žinoma, Jūs sąmoningai nesakote: mūsų naštos, 
mūsų elgsenos. 

K. Kadangi tikroji našta pirmąkart atneša mums 
mus pačius. 

J. Tačiau jai mes atiduodame tik dalį savęs. 

K. Ir tuo būdu tai, kas atneša mums mus pačius, 
mūsų atsidavimą jau paverčia atnašavimu. 

J. Taigi gestą Jūs vadinate taip: savyje pirmapra- 
diškai vientisas atsidavimo ir atnašavimo sutelkimas. 

K. Ši formulė, žinoma, yra pavojinga, nes sutelki- 
mas gali būti suvoktas kaip koks išorinis suvienijimas. 

J. Užuot patyrus, kad bet kokia našta, atnašavimas 
ir atsidavimas išsilieja tik iš sutelkimo. 

K. Jei mums pavyktų gestą apmąstyti kaip tik taip, 
kur tada mes turėtume ieškoti Jūsų parodyto gesto 
esmės? 

J. Tam tikroje neregimoje žiūroje, kuri taip sutelk- 
tai atsiduoda tuštumai, kad joje ir per ją pasirodo kal- 
nynas. 

K. Tai reiškia, kad tuštuma yra tas pat, kas ir Nie- 
kas, t. y. tokia esatis, kurią mes stengiamės mąstyti 
kaip kažką kita bet kokios čia-esaties ir čia-nesaties 
atžvilgiu. 

J. Žinoma. Todėl Japonijoje mes iškart supratome 
pranešimą „Kas yra metafizika?“, kai 1930 metais mus 
pasiekė jo vertimas. Jį pabandė išversti vienas japonų 
studentas, tuomet klausęsis Jūsų paskaitų.— Mes dar 
ir dabar stebimės, kaip europiečiai minėtame praneši- 
me interpretuojamą Nieką galėjo aiškinti nihilistiškai. 
Mums tuštuma yra aukščiausias įvardijimas to, ką Jūs 
norėtumėte pasakyti žodžiu „būtis“... 

K. ... ryždamasis mąstymui, kurio pirmieji žings- 
niai ir šiandien yra žengtini. Žinoma, toks žingsnis su- 
keltų didelę painiavą, glūdinčią pačiame dalyke ir su- 
sijusią su žodžio „būtis“ vartosena. Juk iš tikrųjų šis 
žodis yra metafizinės kalbos nuosavybė, tuo tarpu aš 


šį žodį sieju su pastangomis, kurios atskleidžia metafi- 
zikos esmę ir tuo būdu pirmąkart parodo jos ribas. 

J. Kaip tik tai Jūs ir turite galvoje, kalbėdamas 
apie metafizikos įveiką. 

K. Tik tai; ne kokią nors destrukciją, net ne meta- 
fizikos neigimą. Siekti tokių dalykų būtų vaikiškas įžū- 
lumas ir istorijos pažeminimas. 

J. Mus iš tolo visada stebino tai, kad daug nesi- 
varginant Jums buvo prikišamas nihilistinis požiūris į 
ankstesnio mąstymo istoriją. O tuo tarpu Jūs siekėte 
tik pirmapradiško tradicijos įsisavinimo. 

K. Galima ir reikia ginčytis, ar jis buvo sėkmingas. 

J. Kad šis ginčas vis dar nėra produktyvus, be dau- 
gelio kitų priežasčių, visų pirma nulemta tos painia- 
vos, kurią sukėlė Jūsų dviprasmiška žodžio „būtis“ 
vartosena. 

K. Jūs teisus; bet yra vienas nesusipratimas, kad 
minėta painiava buvo priskirta mano mąstymui, kuris, 
eidamas savo keliu, labai aiškiai suvokė skirtumą tarp 
„būties“ kaip „esinio būties“ ir „būties“ kaip „būties“, 
interpretuojamos jai būdingos prasmės, t. y. jos tiesos 
(prošvaistės), horizonte. 

J. Kodėl žodžio „būtis“ Jūs iškart ir ryžtingai ne- 
priskyrėte tik metafizikos kalbai? Kodėl tam, ko Jūs 
kaip „būties prasmės“ ieškojote laiko horizonte, tuo- 
jau pat nedavėte ypatingo įvardijimo? 

K. Kaip galima įvardyti tai, ko dar tik ieškoma? 
Juk suradimas glūdi įvardijančio žodžio ištarmėje. 

J. Tai reiškia, kad atsiradusi painiava turi būti pa- 
šalinta. 

K. Žinoma, ir galbūt labai lėtai ir tik taip, kad mes 
rūpestingai sieksime išpainiojimo (Entwirrung). 

J. Tik jis veda į išsilaisvinimą. 

K. Tačiau kelio į jį negalima nužymėti planingai, 
kaip kokios gatvės. Mąstymas dovanoja tai, ką aš ga- 
lėčiau pavadinti beveik stebuklingu kelio tiesimu. 

J. Kai tiesiantieji kartais turi sugrįžti į apleistas 
statybos vietas ar net už jų. 

K. Aš stebiuosi, kad Jūs taip įžvalgiai suvokiate 
mąstymo kelių specifiką. 

J. Šioje srityje mes turime turtingą patirtį, tačiau 
ji nėra įsprausta į sąvokinės metodologijos formą, su- 
kaustančią bet kokį mąstymo žingsnių judrumą. Be 
to, Jūs pats man davėte dingstį aiškiau matyti Jūsų 
mąstymo kelią. 

K. Kaip? 

J. Neseniai — nors žodį „būtis“ Jūs vartojate tau- 
piai — šį pavadinimą Jūs vėl pavartojote tokiame kon- 
tekste, kuris darosi man vis labiau suprantamas 
kaip pati giliausia Jūsų mąstymo esmė. „Laiške apie 
humanizmą“ Jūs apibūdinate kalbą kaip „būties na- 
mus"; šiandien, prasidedant mūsų pokalbiui, Jūs pats 
užsiminėte apie šį posakį. Ir tai prisimindamas, aš tux 
riu pasakyti, kad mūsų pašnekesys nuklydo toli į šalį. 

K. Taip tik atrodo. Iš tikrųjų mes dar esame tik pa- 
keliui į jo tikrąją vagą. 

J. Šią akimirką aš nesuprantu, ką Jūs sakote. Mes 
bandėme kalbėtis apie grafo Kukio estetinę Iki inter- 
pretaciją. 

K. Mes tai pabandėme ir negalėjome apeiti būti- 
nybės apmąstyti tokiame pašnekesyje glūdintį pavojų. 

J. Mes supratome, kad šis pavojus glūdi slaptingo- 
je kalbos esmėje. 

K. Ir tą pačią akimirką Jūs ištarėte posakį: „būties 
namai“, kuriuo siekiama atskleisti kalbos esmę. 

J. Tai reiškia, kad mes iš tikrųjų likome šio pokal- 
bio kelyje. 

K. Matyt, tik todėl, kad mes, patys to gerai neži- 
nodami, likome paklusnūs tam, kas, pasak Jūsų, duoda 
galimybę pokalbiui pavykti. 

J. Tai būtų kažkokia neapibrėžta apibrėžtis... 

K. ... kuriai mes leidžiame prabilti neiškreiptu bal- 
su. 

J. Rizikuodami, kad šis balsas mūsų atveju yra pa- 
ti tyla. 

K. Ką Jūs dabar turite galvoje? 

J. Tą patį, ką ir Jūs — kalbos esmę. 

K. Tai ir yra mūsų pašnekesio apibrėžtis. Bet kartu 
mes negalime prie jos prisiliesti. 


J. Žinoma, kad ne, jeigu Jūs turite galvoje pastan- 
gą sugriebti (Greifen) Jūsų europietiškos sąvokų da- 
rysenos prasme. 

K. Šito, žinoma, aš neturiu galvoje. Net posakis 
„būties namai“ neduoda jokios kalbos esmės sąvokos, 
nelaimei tų filosofų, kurių nepasitenkinimas tokiuose 
posakiuose randa tik mąstymo nuosmukį. 

J. Jūsų posakis „būties namai" ir man duoda daug 
peno mąstymui, tačiau dėl kitų priežasčių. Juk aš jau- 
čiu, kad jis palyti kalbos esmę, jos nepažeisdamas. Juk 
jeigu mums reikia leisti apibrėžčiai prabilti savo 
balsu, tai jokiu būdu nereiškia, kad mes neprivalome 
apmąstyti kalbos esmės. Lemtinga yra tik tai, kaip tai 
bandoma padaryti. 

K. Todėl dabar aš ryžtuosi užduoti man seniai knie- 
tintį klausimą, kurį iškelti mane beveik privertė Jūsų 
netikėtas apsilankymas. 

J. Ar nepervertinate mano sugebėjimo suprasti Jū- 
sų klausimus? Be kita ko, mūsų pašnekesys mane iš- 
mokė aiškiau matyti, kaip dar menkai apmąstyta tai, 
kas liečia kalbos esmę. 

K. Juolab kad Rytų Azijos ir Europos tautoms kal- 
bos esmė yra visiškai kitokia. 

J. Kitokios prigimties yra ir tai, ką Jūs pavadinote 
„esme“. Tad kaipgi mūsų apmąstymas galėtų tekėti 
netrikdomai (ins Freie gelangen)? 

K. Matyt, geriausiai taip, kad mes iš pat pradžių 
reikalautume ne per daug. Todėl dabar drįstu užduoti 
Jums vieną visai abstraktų klausimą. 

J. Bijau, kad ir į tokį klausimą bus sunku atsaky- 
ti, jeigu mes neignoruosime mūsų pašnekesyje glūdin- 
čio pavojaus. 

K. Taip negali būti, nes mes prie to pavojaus vis 
artėjame. 

J. Tada klauskite. 

K. Kaip japonų pasaulis supranta kalbą? Paklausiu 
atsargiau: ar savo kalboje jūs turite žodį, išreiškiantį 
tai, ką mes vadiname kalba? Jeigu ne, tai kaip jūs pa- 
tiriate tai, kas mūsų vadinama kalba? 

J. Tokio klausimo man dar niekas nėra uždavęs. 

Ir atrodo, kad mūsų, japoniškame, pasaulyje į tai, apie 
ką Jūs klausiate, visai nekreipiama dėmesio. Todėl aš 
priverstas Jūsų prašyti duoti man keletą akimirkų ap- 
mąstymui. 

(Japonas užmerkia akis, palenkia galvą ir pasineria 
į ilgą meditaciją. Klausinėjantysis laukia, kol svečias 
vėl pradės pokalbį.) 

J. Egzistuoja japoniškas žodis, kuris labiau tinka 
išreikšti kalbos esmei, negu nusakyti šnekėjimui ar 
įvardyti kalbai. 

K. Kaip tik to mums ir reikia turint galvoje, kad 
kalbos esmė gali būti kažkas nekalbiška. Taip yra ir 
su posakiu „būties namai". 

J. Labai apytikriai aš jaučiu ieškomo mūsų kalbos 
žodžio giminiškumą su Jūsų posakiu. 

K. Jis duoda tik užuominą apie kalbos esme. 

J. Atrodo, kad dabar Jūs ištarėte lemiamą žodį. 

K. Tada užuomina turėtų būti pamatinis žodžio bruo- 
žas. 

J. Tik dabar, kai Jūs prasitarėte apie užuominą, 
t. y. žodį, kurio aš nesuradau, man paaiškėjo tai, ką 
aš nujaučiau skaitydamas Jūsų „Laišką apie humaniz- 
mą“ ir versdamas į japonų kalbą Jūsų pranešimą apie 
Helderlyno elegiją „Sugrįžimas į namus“. Kartu ver- 
čiau Kleisto „„Pentesilėją“ ir „Amfitrioną". 

K. Vokiečių kalbos esmė turėjo Jus užgriūti nely- 
ginant krioklys. 

J. Taip ir buvo. Versdamas dažnai aš jausdavausi 
taip, tarsi klaidžiočiau tarp skirtingų kalbos esybių, ta- 
čiau kartu taip, kad mane kartais užliedavo skaidru- 
ma, leidusi nujausti, kad giliausias skirtingiausių kal- 
bų šaltinis yra tas pats. 

K. Tai reiškia, kad Jūs neieškojote bendros sąvo- 
kos, kuri apimtų ir Europos, ir Rytų Azijos kalbas. 

J. Visiškai ne. Kai dabar Jūs prašnekote apie užuo- 
miną, šis lemiamas žodis mane paskatino ištarti Jums 


tokį žodį, kuris mums kalbos esmę — kaip čia pasa- 
kius... 
K. ... galbūt: atmena? 


J. Neblogai. Tačiau kartu būgštauju, kad posakį 


„būties namai“ apibūdindami kaip užuominą, Jūs ir aš 
negalime susilaikyti užuominos vaizdinio nepavertę 
pamatine sąvoka, į kurią mes viską supakuosime. 

K. Taip neturėtų atsitikti. 

J. Kaip Jūs tikitės nuo to apsisaugoti? 

K. Apsisaugoti visiško atskyrimo prasme išvis ne- 
įmanoma. 

J. Kodėl ne? 

K. Kadangi į bet kokią žmogišką patirtį pernelyg 
lengvai įsisuka sąvokinės priešstatos elementai. 

J. Net tada, kai mąstymas tam tikra prasme yra 
nesąvokinis? 

K. Net tada — pagalvokite vien tik apie tai, kaip 
nejučiom grafo Kukio estetinę Iki interpretaciją Jūs 
pripažinote esant teisingą, nors ji paremta europietiš- 
kais, t. y. metafiziniais, vaizdiniais. 

J. Jeigu aš gerai suprantu, Jūs norite pasakyti, kad 
metafizinis suvokimo būdas tam tikru požiūriu yra 
neišvengiamas. 

K. Savitai, bet aiškiai tai suprato Kantas. 

J. Tačiau tik retai mes suvokiame jo įžvalgos svar- 
bą. 

K. Kadangi Kantas nepajėgė tos įžvalgos išskleisti 
už metafizikos ribų. Nepalaužiamas metafizikos vieš- 
patavimas įsibrauna net ten, kur mes jo nė nelaukia- 
me — į logikos virsmą logistika. 

J. Ar Jūs čia matote metafizinį procesą? 

K. Žinoma. Ir agresija prieš kalbos esmę, slypinti 
šiame vyksme — galbūt paskutinė iš metafizikos pu- 
sės, — lieka nepastebėta. 

J. Juo rūpestingiau mes privalome puoselėti kelius, 
vedančius į kalbos esmę. 

K. Pakaktų vien to, jeigu pavyktų nutiesti bent ta- 
keli, vedantį į šį kelią. 

J. Jūsų šneka apie užuominą, man atrodo, yra pėd- 
sakas, rodantis tokį taką. 

K. Tačiau net šneka apie užuominą pernelyg rizi- 
kinga. 

J. Mes net pernelyg gerai suprantame, kad mąsty- 
tojas geriau susilaikytų nuo pa-sakančiojo žodžio, 

ir ne tam, kad jį pasilaikytų sau, o tam, kad jį nu- 
kreiptų į mąstomybę. 

K. Tai ir sutampa su užuomina. Ji yra mįslinga. Ji 
mums pri-mena. Ji už-mena. Ji į-mena mums tai, iš kur 
netikėtai pas mus ateina. 

J. Užuominą Jūs mąstote susiedami su tuo, ką pa- 
aiškinote žodžiu „gestas“. 

K. Kaip tik taip. 

J. Užuominos ir gestai, kaip Jūs sakėte, skiriasi 
nuo ženklų ir skaičių, t. y. viso to, kas randa prie- 
globstį metafizikoje. 

K. Užuominos ir gestai priklauso visai kitai esmė- 
erdvei, jei leisite man pavartoti šį ir man pačiam dvi- 
prasmišką žodį. 

J. Tai, apie ką Jūs užsimenate, patvirtina ilgai ma- 
no puoseltėtą spėjimą. Jūsų posakį „būties namai“ mes 
galime suprasti ne tik kaip lakią metaforą, kurią in- 
terpretuojant galima įsivaizduoti ką tik nori, pvz., na- 
mas yra kažkur ir kažkaip padarytas dėklas, kuriame 
kaip koks transportuojamas daiktas patalpinta būtis. 

K. Toks vaizdinys pasirodo esąs neteisingas vien 
tik pamąsčius apie minėtą „būties“ dviprasmybę. Tuo 
posakiu aš nusakau ne metaforiškai suobjektintą esi- 
nio būtį, o pačią būties esmę, tiksliau sakant, būties 
ir esinio dvisklaidą, turėdamas galvoje šios dvisklai- 
dos mąstomybę. 

J. Jeigu to neužmiršime, šis posakis niekada ne- 
galės tapti lozungu. 

K. Jis juo jau tapo. 

J. Kadangi Jūs per daug tikitės iš dabarties mąsty- 
mo. 

K. Per daug, žinoma, per daug, turėdamas galvoje 
tai, kas dar nėra subrendę. 

J. Subrendę tiek, kad kristų nuo medžio kaip vai- 
sius — rodos, taip Jūs manote. Man regis, tokių žo- 
džių apskritai nėra. Ir tokia sakmė, kuri to lauktų, ne- 
atitiktų kalbos esmės. Bet Jūs pats esate paskutiny- 
sis, kuris norėtų siekti tokios sakmės. 

K. Per daug man garbės. Galiu grąžinti komplimen- 


tą spėdamas, kad Jūs priartėjote prie kalbos esmės 
labiau negu visos mūsų sąvokos. 

J. Ne aš, o tas žodis, apie kurį Jūs manęs klausė- 
te, žodis, kurio aš, dabar šiek tiek padrąsintas, nebe- 
galiu susilaikyti Jums nepasakęs. 

K. Jeigu esate padrąsintas, kodėl delsiate? 

J. Tai, kas mane padrąsina, kartu verčia ir delsti. 

K. Ši pastaba leidžia man spėti, kad Jūsų dar ne- 
ištartas žodis, nusakantis esmę to, ką mes vadiname 
kalba, net dabar mus neįtikėtinai nustebins. 


J. Galbūt. Tačiau toji nuostaba, kuri Jus taip drą- 
sina, o mane kausto, kaip ir Jūsų klausimas, reikalau- 
ja svaiginančio skrydžio. 

K. Ir todėl Jūs delsiate. 

J. Tačiau esu padrąsintas Jūsų nuorodos, kad žodis 
yra užuomina, o ne ženklas paprasčiausios nuorodos 
prasme. 

K. Užuominos reikalauja plačiausios skrydžio erd- 
vės... 

J. ... kurioje mirtingieji tik lėtai juda šen bei ten. 

K. Mūsų kalba tai vadina „delsti“. Taip tikriausiai 
atsitinka, kai lėtumas yra susijęs su drovumu. Todėl 
aš nenorėčiau Jūsų delsimo trikdyti įkyria skubra. 

J. Mano pastangoms ištarti tą žodį taip Jūs padeda- 
te labiau negu manote. 

K. Aš neslėpsiu nuo Jūsų, kad žadinate manyje 
jau atsakymo į savo klausimą kreipdamasis į kalbos 
žinovus ir tyrinėtojus. Tačiau kad Jūsų apmąstymas 
išsiskleistų laisvai ir beveik be sąmoningų Jūsų pas- 
tangų, pasikeiskime vaidmenimis, ir aš atsakinėsiu į 
klausimus, liečiančius hermeneutiką. 

J. Taip mes sugrįžtame į jau nutiestą mūsų pokal- 
bio kelią. 

K. Kuriuo eidami ir aiškindamiesi hermeneutikos es- 
mę, nuėjome ne per daug toli. Daugiausia aš Jums 
tik pasakojau istorijas, parodžiusias, kaip pradėjau var- 
toti šį pavadinimą. 

J. O aš konstatavau, kad dabar šio pavadinimo 
Jūs nebevartojate. 

K. Galų gale pabrėžiau, kad hermeneutika, kaip 
„Tenomenologijos“ epitetas, reiškia ne interpretacijos 
metodologiją, kaip buvo įprasta manyti, o pačią in- 
terpretaciją. 

J. Paskui mūsų pašnekesys pasiklydo neapibrėžtu- 
me, 

K. Laimė, taip. 

J. Šiaip ar taip, aš dėkingas, kad Jūs dar kartą su- 
grįžote prie hermeneutikos. 

K. Aš norėčiau pradėti nuo žodžio etimologijos; 
iš to Jūs matote, kad šio žodžio vartosena nėra sava- 
vališka, o kartu ji padeda paaiškinti mano fenomeno- 
loginių interpretacijų tikslus. 

J. Mane juo labiau stebina tai, kad šiuo metu Jūs 
atsisakėte abiejų pavadinimų. 

K. Tai atsitiko ne todėl — kaip mano daugelis, — 
kad aš neigiu fenomenologijos reikšmę, o todėl, kad 
mano mąstymo kelias būtų nukreiptas į tai, kas ne- 
įvardyta. 

J. Kas Jums vargu ar galėtų pavykti... 

K. ... kadangi viešumo stichijoje neapsieinama be 
pavadinimų. 

J. Tačiau tai Jums neturėtų trukdyti dar tiksliau 
paaiškinti ir mums rūpimus pavadinimus „„hermeneuti- 
ka“ ir „hermeneutinis“. 

K. Aš mielai pabandysiu tai padaryti, nes aiškini- 
mas gali pereiti į svarstymą. 

J. Ta prasme, kuria svarstymas suvokiamas Jūsų 
pranešime apie Traklio eilėraštį. 

K. Kaip tik ta. Žodis „hermeneutinis“ atsiradęs iš 
graikiško veiksmažodžio hermėneuein. Pastarasis su- 
sijęs su daiktavardžiu hermėneus, kurį galima susieti 
su dievo Hermės vardu, įsileidžiant į mąstymo žaismą, 
susaistantį labiau nei mokslinis griežtumas. Hermis yra 
dievų žinianešys. Jis neša likimo pranešimus; kermė- 
neuein yra aiškinimas, atnešantis žinią tiek, kiek jis 
įgalina išgirsti pranešimą. Toks aiškinimas yra inter- 
pretacija to, kas pasakyta poetų, kurie, pasak Sokrato 


Platono dialoge „Jonas“ (534e), hermėnės eisin tōn 
iheon, „yra dievų žinianešiai“. 

J. Man patinka Jūsų paminėtas nedidelis Platono 
dialogas. Toje vietoje, kurią Jūs minite, Sokratas dar 
labiau išplečia horizontą, rapsodus vadindamas poeto 
žodžio žinianešiais. 

K. Iš viso to tampa aišku, kad hermeneutika visų 
pirma yra ne interpretacija, o pranešimo ir žinios at- 
nešimas. 

J. Kodėl Jūs pabrėžiate šią pirmapradę hermē- 
neuein prasmę? 

K. Kadangi ši prasmė man padėjo suprasti feno- 
menologinį mąstymą ir man atsivėrė kelias į „Būtį ir 
laiką“. Reikėjo ir vis dar reikia atverti esinio būtį: 
žinoma, jau ne metafiziškai, tačiau taip, kad atsivertų 
pati būtis. Pati būtis — tai reiškia čia-esinio čia-būtis, 
t. y. jųdviejų pirmapradė dvisklaida. Kaip tik ji yra 
tai, kas angažuoja žmogų atsiverti savo esmei. 

J. Taigi žmogus esti kaip žmogus tiek, kiek jis ati- 
tinka dvisklaidos ištarmę ir šitaip paskelbia jos neša- 
mą žinią. 

K. Žmogaus ryšio su dvisklaida pagrindas ir domi- 
nantė yra kalba. Ji lemia hermeneutinį santykį. 

J. Vadinasi, kai aš Jūsų klausiu apie hermeneuti- 
ką ir kai Jūs manęs klausiate apie mūsų žodį, išreiš- 
kiantį tai, ką Jūs vadinate kalba, tada mes vienas ki- 
to klausiame to paties. 

K. Akivaizdu, todėl mes galime ramiai pasitikėti 
slaptingąja mūsų pokalbio tendencija... 

J. ... kol liekame klausimo stichijoje. 

K. Jūs turite galvoje ne tai, kad mes, kamuojami 
smalsulio, vienas kitą kvočiame, o... 

J. ... tai, kas galėtų būti pasakyta, vis laisviau 
įleisti į atvertį. 

K. Kas, žinoma, pernelyg lengvai sukelia regimy- 
bę, kad viskas nuslysta į nerišlų šnekėjimą (ins Un- 
verbindliche). 

J. Šią regimybę mes įveikiame atsižvelgdami į pra- 
eities mąstytojų mintį ir nuolat leisdami jai dalyvauti 

mūsų pokalbyje. Tai, ką pasakiau, esu išmokęs iš Jūsų. 

K. Ką Jūs išmokote, irgi yra išmokta įsiklausant į 
mąstytojų mąstymą. Kiekvienas kiekvieną akimirką 
kalbasi su savo protėviais, tačiau dar intensyviau ir 
slaptingiau — su savo įpėdiniais. 

J. Tokia kiekvieno mąstančio pašnekesio istorinė 
esmė giliausiąja prasme vis dėlto nereikalauja priemo- 
nių, kurios istoristikos pavyzdžiu tik padeda infor- 
muoti apie praeities mąstytojus ir jų mintis. 

K. Žinoma, ne. Tačiau mums, šiandienykščiams, ga- 
li tapti būtinybe parengti tokius pašnekesius auten- 
tiškai interpretuojant tai, kas pasakyta praeities mąs- 
tytojų. 

J. O tai, žinoma, gali lengvai virsti tik profesiniu 
užsiėmimu. 

K. Šiam pavojui mes užkertame kelią, patys steng- 
damiesi mąstyti dialogiškai. 

J. Ir, Jūsų kalba tariant, kiekvieną žodį padėti ant 
svarstyklių. 

K. Tačiau visų pirma išbandyti, ar kiekvienąsyk pa- 
sveriamas slaptingas ir visas žodžio sunkis. 

J. Atrodo, mes laikomės šios nerašytos taisyklės, 
nors turiu pripažinti, kad esu labai neįgudęs klausi- 
nėtojas. 

K. Tokie esame visi. Net būdami labai rūpestingi, 
mes nukrypstame nuo esmės — net dabar, šiame po- 
kalbyje, kuris mus privertė aiškintis kalbos esmę ir 
hermeneutikos prigimtį. 

J. Šią akimirką aš nesuprantu, kur mums trūksta 
rūpestingumo vartojant žodžius. 

K. Tai dažniausiai mes pastebime per vėlai, nes 
pavojus glūdi ne tiek mumyse, kiek tame, kad kalba 
yra galingesnė ir svaresnė už mus pačius. 

J. Ką Jūs turite galvoje? 

K. Kad tai paaiškinčiau remdamasis tuo, ką mes 
dabar aptarėme... 


J. Jūs pasakėte, kad kalba yra žmogiškosios esmės 
hermeneutinis ryšys su čia-esinio ir čia-esaties dvi- 
sklaida. Tai pastebėjęs, aš tuojau pat norėčiau kai ką 


pasakyti, tačiau tai gali atsitikti tik tada, kai Jūs pa- 
rodysite, kas liko mūsų neapmąstyta. 

K. Aš turiu galvoje žodį „ryšys“. Mes galvojame 
apie santykį reliacijos prasme. Šį dalyką galime api- 
būdinti paviršutiniškai, formaliai ir naudotis juo kaip 
aritmetiniu ženklu. Tik pagalvokite apie logistikos me. 
todą. Tačiau sakydami, kad žmogus yra hermeneuti- 
niame ryšyje su dvisklaida, žodį „ryšys“ galime išgirs- 
ti visai kitaip. Mes net privalome tai padaryti, jeigu 
siekiame apmąstyti tai, kas pasakyta. Galbūt tai pri- 
valome ir galime padaryti ne tuojau pat, bet laikui 
bėgant, po ilgų apmąstymų. 

J. Vadinasi, nieko neišeina, jeigu „ryšys“ visų pir- 
ma suvokiamas įprastai, kaip reliacija. 

K. Žinoma, tačiau nieko neišeina jau iš pat pradžių, 
tarus, kad šis žodis „ryšys“ minėtame teiginyje turi 
tapti pamatiniu žodžiu. 

Apie „ryšį“ mes kalbame ir tada, kai norime iš- 
reikšti ir reikalingų prekių vartojimą bei atgabenimą 
ir su tuo susijusius santykius. O kai žmogus yra her- 
meneutiniame ryšyje, tada, žinoma, turima galvoje 
kaip tik ne tai, kad jis yra prekė. Visai priešingai, žo- 
džiu „ryšys“ norima pasakyti, kad žmogus yra vartoja- 
mas esmingai, kad jis, kaip ypatingas esinys, palenk- 
tas tokiam vartojimui, kuris jį angažuoja. 

J. Kokia prasme? 

K. Hermeneutiškai, t. y. žinios atnešimo, praneši- 
mo puoselėjimo požiūriu. 

J. Tada žodžiai, kad žmogus yra „ryšyje“, išreiškia 
tą patį, ką ir tokie: žmogus esti kaip žmogus „„varto- 
senoje"... 

K. ... kuri ragina žmogų puoselėti dvisklaidą. .. 

J. ... kuri, kiek suprantu, negali būti paaiškinta 
nei remiantis čia-esatimi, nei čia-esiniu, nei jųdviejų 
santykiu. 

K. Kadangi pati dvisklaida pirmąkart atveria aišku- 
mą, t. y. prošvaistę, kurioje čia-esinys kaip toks ir čia- 
esatis žmogui pasirodo kaip skirtingi dalykai. 

J. Žmogui, savo esme esančiam ryšyje, t. y. dvi- 
sklaidos vartosenoje. 

K. Todėl mes jau nebegalime sakyti taip: „ryšys su 
dvisklaida“, nes tai yra ne koks nors suvokimo objek- 
tas, o vartosenos išsklaida. 

J. Tačiau šito mes niekada nepatiriame tiesiogiai, 
kol dvisklaidą suvokiame tik kaip skirtumą, atsisklei- 
džiantį lyginant ir priešstatant čia-esinį ir jo Čia-esatį. 

K. Aš stebiuosi, kad Jūs taip aiškiai suprantate, 

J. Tai pavyksta tol, kol aš šnekėdamasis galiu eiti 
įkandin Jūsų. Paliktas vienas, aš esu bejėgis; juk vien 
tik tai, kaip Jūs taikote žodžius „ryšys“ ir ,„vartose- 
na“... 

K. ... tiksliau sakant, vartojate. .. 

J. ... gerokai stebina. 

K. To aš ir neneigiu. Bet man atrodo, kad tame 
lauke, po kurį vaikščiojame, mes prieisime tai, kas 
mums pirmapradiškai artima, jeigu tik be baimės ei- 
sime per nežinomybę. 

J. Kaip Jūs suprantate pirmapradišką artumą? Juk 
šis dalykas nėra tai, ką pirmiausiai pažįstame. 

K. Ne, tai yra toks dalykas, kuris yra artimas mūsų 
pirmapradei esmei, tačiau jis patiriamas paskiausiai. 

J. Ir tada Jūs jį apmąstote. 

K. Tik jį, tačiau taip, kad jame įsislaptina mąsto- 
mybė kaip visuma. 

J. Tai darydamas, Jūs nesivadovaujate įprastiniu 
žmogišku suvokimu. 

K. Tikrai taip gali pasirodyti. Iš tikrųjų kiekvienu 
mąstymo žingsniu siekiama padėti žmogui mąstymu 
surasti taką į savo esmę. 

J. Todėl Jūs ir mąstote apie kalbą... 

K. ... apie kalbos santykį su būties esme, t. y. su 
dvisklaidos viešpatavimu. 

J. Tačiau jeigu kalba yra pamatinis hermeneutiškai 
sąlygotas vartosenos bruožas, tai Jūs iš pat pradžių 
patiriate kalbos esmę kitaip negu metafizinis mąstymas. 
Kaip tik tai aš ir norėčiau pabrėžti. 

K. Tačiau kodėl? 

J. Ne tam, kad naujumą priešstatyčiau praeičiai, o 
tam, kad prisimintumėte, jog kaip tik bandant apmąs- 


tyti kalbos esmę, pašnekesys prabyla kaip kažkas is- 
toriška. 

K. Permąstant ir perimant tai, kas yra buvę. 

J. Tai buvo galima pastebėti jau pavadinime tos 
paskaitos, kurios nuorašas pas mus trečiajame dešimt- 
metyje buvo dažnai aptarinėjamas. 

K. Turiu Jums prisipažinti, kad dabar Jūs apsirin- 
kate. Paskaita „Išraiška ir reiškinys“ (o gal ji vadino- 
si „Išraiška ir reikšmė“) buvo labai ginčytina, nors ją 
lėmė tai, ką mes dabar vadiname mąstančio pokalbio 
istoriškumu. 

J. Vadinasi, pavadinimas turėjo nurodyti kažką 
priešinga. 

K. Šiaip ar taip, man rūpėjo atskleisti visai ką ki- 
ta, tačiau tai aš nujaučiau labai neaiškiai, jeigu ne 
painiai. Tokie jaunuoliški šuoliai lengvai nuveda į 
netiesą. 

J. Žodis „išraiška“ pavadinime įvardija tai, ką Jūs 
atmetate. Juk Jūsų žvilgsnis į kalbos esmę nėra nu- 
kreiptas į žodžių garsinę ir rašytinę pusę, o kaip tik 
tai laikoma kalbos kaip išraiškos esme. 

K. Šiuo atveju žodis „išraiška“ suprantamas siau- 
rai, kaip juslinis reiškinys. Tuo tarpu kalba suvokiama 
kaip išraiškos būdas ir tada, kai kreipiamas dėmesys į 
garsinių ir rašytinių ženklų reikšmę. 

J. Kaip? Šneka, suprasta kaip reikšmių sklaida, nuo- 
lat transcenduoja fonetinio lygmens fizinį jusliškumą. 
Kaip įgarsinta ir užrašyta prasmė, kalba yra kažkas 
ant-jusliška, kas nuolat peržengia juslumą. Taip su- 
vokta kalba pati savaime yra metafizinė. 

K. Aš sutinku su viskuo, ką Jūs teigiate. Tačiau 
tokia metafizine puse kalba reiškiasi tik tiek, kiek ji 
iš anksto suvokiama kaip išraiškos būdas. Sakydamas 
„išraiška“, turiu galvoje ne tik tariamus kalbinius gar- 
sus ir išspausdintus raštaženklius. Išraiška kartu yra 
ėjimas išorėn (Auperung). 

J. Ji siejasi su vidujybe, su siela. 

K. Tuo metu, kai atsirado ši paskaita, visur, net 
fenomenologijoje, buvo šnekama apie išgyvenimą. 

J. Garsi Diltėjaus knyga vadinosi: „Išgyvenimas 
ir poezija“. 

K. Išgyvenimas visada reiškia štai ką: gyvenimo ir 
gyvenimo dalykų pririšimą prie Aš. Išgyvenimas įvar- 
dija objekto pririšimą prie subjekto. Net plačiai ap- 
tartas Aš-Tu-ryšys priklauso metafizinei subjektyvumo 
sričiai. 

J. Šią subjektyvumo sritį ir jai priklausančią išraiš- 
ką Jūs atmetėte sueidamas į hermeneutinį ryšį su dvi- 
sklaida. 

K. Bent jau bandžiau tai padaryti. Pamatiniai vaiz- 
diniai, įvardyti pavadinimais „išraiška“, „išgyvenimas“ 
ir „sąmonė“, nulėmę moderniojo mąstymo specifiką, 
turi būti kvestionuojami jų pamatinio vaidmens at- 
žvilgiu. 

J. Tačiau tada aš nebesuprantu, kaip Jūs galėjote 
pasirinkti pavadinimą „Išraiška ir reiškinys“. Juk jis 
turėtų reikšti kažką priešinga. „Išraiška“ yra vidujy- 
bės suišorinimas ir siejasi su subjektyvumu. Ir prie- 
šingai, „reiškinys“ įvardija tai, kas objektyvu, jeigu 
leisite man priminti Kanto terminologiją, pasak ku- 
rios reiškiniai yra objektai, t. y. patyrimo objektai. 
Taip pavadindamas savo paskaitą, Jūs pats rėmėtės 
subjekto-objekto santykiu. 

K. Jūsų abejonė tam tikra prasme yra pamatuota, 
ir jau vien todėl, kad minėtoje paskaitoje daug kas 
turėjo likti neaišku. Niekas negali vienu šuoliu įveik- 
ti viešpataujančio suvokimo būdo, ypač tuo atveju, kai 
turime galvoje nuo seniausių laikų nutiestus tradicinio 
mąstymo kelius, tapusius savaime suprantamais ir to- 
dėl nepastebimus. Be to, toks maištas prieš tradiciją 
yra sušvelninamas vien tuo, kad tariamai revoliucingu 
išpuoliu iš tikrųjų siekiama pirmapradiškiau perimti 
praeitį. Pirmame „Būties ir laiko“ puslapyje sąmoningai 
kalbama apie „pakartojimą“. Turimas galvoje ne mo- 
notoniškas vis to paties sukimasis, o perėmimas ir su- 
kaupimas to, kas glūdi praeityje. 

J. Mūsų mokytojai ir mano bičiuliai Japonijoje Jū- 
sų pastangas visada suprato kaip tik taip. Profesorius 
Tanabė dažnai sugrįždavo prie klausimo, kurį Jūs 


vienąkart jam uždavėte: kodėl mes, japonai, neapmąs- 
tome gerbtinų mūsų pačių mąstymo pradų, užuot go- 
džiai vaikęsi europietiškos filosofijos naujienų. Iš tik- 
rųjų tas vyksta ir dabar. 

K. Tai sunku sulaikyti. Tokie procesai liaujasi sa- 
vaime dėl jų vidinio nevaisingumo. Mūsų įsikišimo 
reikalingas kitas dalykas. 

J. Koks gi? 

K. Atidumas pėdsakams, mąstymą vedantiems prie 
jo ištakų. 

J. Ar savo pastangose matote tokius pėdsakus? 

K. Aš juos matau tik todėl, kad jie kyla ne iš ma- 
nęs ir pastebimi labai retai tarsi koks tylus tolimo 
šauksmo aidas. 

J. Tačiau tokiu atveju aš galiu spėti, kad skirtumo 
„Išraiška ir reiškinys“ Jūs jau nebegrindžiate subjek- 
to-objekto santykiu. 

K. Jūs pamatysite tai dar aiškiau, jeigu įsidėmėsite, 
ką aš dabar norėčiau pasakyti, prisimindamas Jūsų 
nuorodą į kantiškąją reiškinio sąvoką. Kantiškoji api- 
brėžtis grindžiama tokiu vyksmu, kai visa esatis tam- 
pa priešstatos objektu. 

J. Reiškinyje, kaip jį mąsto Kantas, mes kartu pri- 
valome patirti ir priešais-stovėseną. 

K. Tai būtina, ir ne tik tam, kad teisingai suprastu- 


me Kantą, o tam, ir visų pirma tam, kad — jei taip 
galima sakyti — pirmapradiškai patirtume reiškinio 
reiškimąsi. 


J. Kaip tai vyksta? 


K. Phainomena, fenomenus pirmąkart patyrė ir ap- 
mąstė graikai. Tačiau esinijos įspraudimas į objektiš- 
kumą jiems buvo visiškai svetimas; phainesthai 
jiems — tai savivada į švytėjimą ir atsivėrimas. To- 
dėl reiškimasis pasirodo kaip pamatinis čia-esinio ir 
Čia-esaties bruožas, kiek tas čia-esinys išsislaptina (in 
die Entbergung aufgeht). 

J. Vadinasi, pavadinimo „Išraiška ir reiškinys“ ant- 
rąjį žodį Jūs vartojate graikiška prasme? 

K. Ir taip, ir ne. Taip, kiek pavadinimas „reiški- 

nys” man įvardija ne objektus kaip objektus, o juos 
ne kaip sąmonės, t. y. kartu ir savimonės, objektus. 

J. Taigi, trumpai tariant, reiškinys ne kantiškąja 
prasme. 

K. Atsiriboti nuo Kanto nepakanka. Kadangi ir ten, 
kur pavadinimas „objektas“ vartojamas išreikšti esi- 
niui kaip glūdinčiam savyje, o kantiškoji objektišku- 
mo interpretacija atmetama, reiškimasis jokiu būdu 
dar nemąstomas graikiškai, bet iš esmės, žinoma, aiškiai 
to nesuvokiant, mąstomas dekartiškai: remiantis Aš kaip 
subjektu. 

J. Tačiau savuoju „Ne“ darote užuominą, kad ir 
Jūs pats reiškimąsi mąstote negraikiškai. 

K. Jūs teisus. Labai sunku atskleisti, kas čia svar- 
biausia, nes tam reikia paprasto, nesukaustyto žvilgs- 
nio. 

J. Akivaizdu, kad toks žvilgsnis yra retenybė. Juk 
dažniausiai Jūsų reiškimosi apibrėžtis neapdairiai ta- 
patinama su graikiškąja; ir laikoma savaime supran- 
tamu dalyku, kad savo mąstymu Jūs siekiate sugrįžti 
prie graikiškojo, negana to, net prie ikisokratiškojo 
mąstymo. 

K. Šiaip ar taip, tokia nuomonė yra kvaila, ir vis 
dėlto joje yra šis tas teisinga. 

J. Kaipgi? 

K. Kad atsakyčiau į Jūsų klausimą kuo trumpiau, 
norėčiau pavartoti posakį, kurio iškart tyko neteisin- 
gos interpretacijos. .. 

J. „.. kurioms Jūs irgi iškart galite užkirsti kelią. 

K. Žinoma, jeigu tik, tai padarius, mūsų pokalbis 
vėl neužsitęs, o jo laikas yra ribotas, nes ryt Jūs no- 
rite keliauti toliau, į Florenciją. 

J. Aš jau pasiryžau čia pasilikti dar vieną dieną, 
jeigu Jūs man leisite apsilankyti dar sykį. 

K. Tai būtų labai malonu. Tačiau net turėdamas 
prieš akis tokią džiuginančią perspektyvą, privalau at- 
sakinėti trumpai. 

J. Taigi, koks Jūsų santykis su graikų mąstymu? 

K. Mūsų dienų mąstymui derėtų tai, kas apmąstyta 
graikiškai, mąstyti dar graikiškiau. 


J. Ir tuo būdu suprasti graikus geriau, negu jie su- 
prato patys save. 

K. Jokiu būdu ne; juk kiekvienas didis mąstymas 
save, t. y. save savo paties užsibrėžtose ribose, visada 
supranta geriausiai. 

J. Ką tada turėtų reikšti žodžiai: kas apmąstyta 
graikiškai, mąstyti dar graikiškiau? 

K. Tai galima gerai paaiškinti atsižvelgiant į reiš- 
kimosi esmę. Kai čia-esatis pati yra mąstoma kaip reiš- 
kimasis, tada čia-esatyje viešpatauja iškilimas į švy- 
tėjimą nepaslėpties prasme. Pastaroji išsiskleidžia kaip 
išsislaptinimas ir švytėjimas. Tačiau pats šis švytėji- 
mas kaip įvykis lieka visiškai neapmąstytas. Įeiti į šio 
neapmąstyto dalyko mąstymą reiškia tai, kas apmąs- 
tyta graikiškai, mąstyti pirmapradiškiau, įsižiūrėti į 
esmingąsias jo ištakas. Šis žvilgsnis tam tikra prasme 
yra graikiškas, o kartu to, į ką įsižiūrima, atžvilgiu jau 
negraikiškas. 

J. Koks jis tada yra? 

K. Man atrodo, atsakyti į šį klausimą neįmanoma. 
Atsakymas negali nieko padėti ir todėl, kad svarbiau- 
sia yra išvysti reiškimosi kaip čia-esaties esmės esmin- 
gąsias ištakas. 

J. Jeigu tai pavyktų, tada reiškimąsi Jūs mąstytu- 
mėte kartu ir graikiškai, ir nebe graikiškai. Jūs sa- 
kėte — bent jau pagal prasmę, — kad subjekto-ob- 
jekto santykio sritis yra peržengiama tada, kai mąsty- 
mas įeina į tik ką paminėto patyrimo sritį, kurioje 
reiškimosi esmingosios ištakos pasirodo pačios. Ar ga- 
lima taip tarti? 

K. Vargu. Tačiau Jūs paliečiate tai, kas esminga. 
Kadangi reiškimosi ištakose žmogų palyti tai, kame 
glūdi čia-esaties ir Čia-esinio dvisklaida. 

J. Taigi dvisklaida, nors pati savaime ir paslėpta, 
žmogui kažkaip praneša apie save. 

K. Žmogus — kiek jis yra žmogus — įsiklauso į šį 
pranešimą. 

J. Tai vyksta taip, jog žmogus pats nepastebi, kad 
jis jau klausosi šio pranešimo. 

K. Jis pasmerktas jo klausytis. 

J. Anksčiau Jūs tai išreiškėte taip: žmogus yra tam 
tikrame ryšyje. 

K. Ir šis ryšys vadinamas hermeneutiniu, nes jis at- 
veria to pranešimo prasmę. 

J. Jis reikalauja iš žmogaus, kad žmogus jį atitik- 
tų... 

K. ... ir jam priklausytų kaip žmogus. 

J. Bet tai Jūs vadinate žmogiškąja-būtimi, jeigu 
čia tinka žodis „būti“. 

K. Žmogus yra žinianešys to pranešimo, kuris jam 
praneša apie dvisklaidos išslaptinimą. 

J. Kiek aš galiu suprasti tai, ką Jūs sakote, aš jau- 
čiu giliai glūdinčią giminystę su Jūsų mąstymu, ir 
kaip tik todėl, kad Jūsų mąstysena ir kalba yra tokia 
savita. 

K. Jūsų prisipažinimas mane taip jaudina, kad ga- 
liu nusiraminti tik tęsdamas pokalbį. Bet negaliu ne- 
užduoti vieno klausimo. 

J. Kokio? 

K. Apie tą vietą, kurioje skleidžiasi Jūsų nujaučia- 
ma giminystė. 

J. Jūsų klausimas labai platus. 

K. Kodėl? 

J. Platuma yra beribiškumas, išreikštas žodžiu Ku, 
reiškiančiu dangaus tuštumą. 

K. Tada žmogus, kaip dvisklaidos išslaptinimo ži- 
nios žinianešys, kartu būtų tas, kuris eina prie beribiš- 


kumo ribų. 

J. Eidamas jis ieško ribos paslapties. .. 

K. ... kuri negali slypėti niekur kitur, tik sakmė- 
je, nusakančioje jo esmę. 

J. To, ką mes sakome dabar — atleiskite, kad sa- 


kau „mes“,— nebegalima paaiškinti orientuojantis į 
metafizinį kalbos vaizdinį. Galbūt todėl savo paskaitą 
pavadindamas „Išraiška ir reiškinys“, Jūs bandėte už- 
siminti, kad atsisakote šio kalbos vaizdinio. 

K. Tokia užuomina yra visa paskaita. Aš visada 
ėjau vadovaudamasis neaiškaus kelio pėdsakais, bet 
ėjau. Toks pėdsakas buvo vos girdimas pažadas, ža- 
dėjęs išsilaisvinimą, tai miglotas ir painus, tai žaibiš- 


kas it kokia netikėta įžvalga, kuri vėliau ilgą laiką 
niekaip nesiduodavo išsakoma. 

J. Ir vėliau, „Būtyje ir laike“, Jūsų pateikiama kal- 
bos interpretacija yra tikrai taupi. 

K. Bet galbūt kada nors po mūsų pokalbio Jūs įdė- 
miau perskaitėte „Būties ir laiko“ 34 paragrafą. 

J. Aš jį skaičiau daug kartų ir kiekvienąsyk apgai- 
lestaudavau, kad jis toks trumpas. O dabar aš tikiuo- 
si geriau suprasti hermeneutikos ir kalbos sąryšio svar- 
bą. 

K. Svarbą kam? 

J. Mąstymo pasikeitimui, kuris, žinoma, gali būti 
įgyvendintas ne kaip kurso pakeitimas ir ne kaip filo- 
sofinių tyrinėjimų rezultatų padarinys. 

J. Kaita vyksta kaip kelionė, kurioje viena vieta 
paliekama dėl kitos. .. 

K. ... į kurią reikia įsišaknyti ją apmąstant. 

J. Viena vieta yra metafizika. 

K. O kita? Jos mes neįvardysime. 

J. Aš vis labiau nesuprantu, kaip grafui Kukiui ga- 
lėjo šauti į galvą savo estetiniams tyrinėjimams ieš- 
koti paramos Jūsų mąstyme. Juk Jūsų kelias veda į 
šalį nuo metafizikos ir ja pagrįstos estetikos. 

K. Tačiau veda taip, kad tik dabar mes pirmąkart 
galime apmąstyti estetiškumo prigimtį ir parodyti jo ri- 
bas. 

J. Galbūt grafą Kukį viliojo kaip tik tokia perspek- 
tyva; juk jis buvo pernelyg mąslus, kad pasitenkintų 
tik doktrinų studijavimu. 

K. Jis vartojo europietišką pavadinimą „estetika“, 
tačiau mąstė kitaip ir ieškojo. .. 

J. Iki, žodžio, kurio net dabar aš nesiryžčiau iš- 
versti. 

K. Tačiau galbūt dabar Jūs galite pasakyti, ką jis 
reiškia kaip slaptinga užuomina. ' 

J. Bet tik po to, kai Jūs paaiškinsite estetiškumo 
esmę. 

K. Tai jau įvyko mūsų pokalbyje, ir kaip tik ten, 
kur mes apie tai tiesiogiai nešnekėjome. 

J. Ten, kur aiškinomės subjekto-objekto santykį? 

K. Kurgi kitur? Estetiškumo arba, tarkime, išgy- 
venimo stichijoje meno kūrinys iš anksto supranta- 
mas kaip jausmo ir suvokimo objektas. Tik kai meno 
kūrinys tampa objektu, jis gali būti išstatomas parodo- 
je ir muziejuje... 

J. ... o kartu įvertinamas ir kalkuliuojamas. 

K. Meninė kokybė yra išskirtinis moderniosios me- 
no patirties faktorius. 

J. Arba pasakykime taip: meno prekybos faktorius. 

K. Tačiau meniškumas apibrėžiamas orientuojantis 
į kūrybiškumą ir talentą. 

J. Ar meno pagrindas yra meniškumas, ar priešin- 
gas santykis? Šnekėjimas apie meniškumą visada iš- 
duoda tai, kad prioritetas atiduodamas menininkui... 

K. Kaip subjektui, susijusiam su kūriniu kaip ob- 
jektu. 

J. Tačiau šiuose rėmuose skleidžiasi bet koks es- 
tetizmas. 

K. Jis yra toks lemtingas ir imlus, kad gali apimti 
ir kitokią meno bei jo esmės patirtį. 

J. Apimti gali, bet negali perimti. Todėl dabar aš 
dar labiau būgštauju, kad bet koks Iki aiškinimas pa- 
teks į estetinio suvokimo spąstus. 

K. Reikia pabandyti. 

J. Iki yra tai, kas žavi. 

K. Vos tik Jūs tai ištarėte, mes atsidūrėme esteti- 
koje, jeigu prisiminsime Šilerio traktatą apie „Žavesį 
ir orumą“. Šis traktatas, kaip ir vėlesnieji „Laiškai apie 
estetinį žmogaus auklėjimą", parašyti kaip disputas su 
Kanto estetika. 

J. Jei aš teisingai informuotas, abu traktatai tapo 
esminga Hėgelio estetikos paskata. 

K. Todėl būtų pretenzinga manyti, kad keletas pas- 
tabų mums leistų suprasti estetikos esmę. 

J. Tačiau apgraibom aš galiu bandyti „žavesio“ 
terminu išverstą Iki perkelti už estetikos, t. y. subjek- 
to-objekto santykio, ribų. Žavesį dabar aš suprantu ne 
kaip patrauklumą... 

K. ... taigi ne kaip sužadinimo, įspūdžių, aisthėsis 
sritį, o? 


J. Veikiau priešingai, tačiau aš žinau, kad, tai tar- 
damas, aš vis dar lieku įstrigęs estetikos srityje. 

K. Tačiau turėdamas galvoje šią išlygą, Jūs galite 
bandyti aiškinti. 

J. Iki yra švytinčios nuožavos tyluma. 

K. Nuožavą Jūs suprantate pažodžiui, kaip atsitrau- 
kimą, įžavą būtent į tylumą. 

J. Čia nebelieka dirginimo ir įspūdžių. 

K. Nuožava yra tam tikra atmena ir užuomina (von 
der Art des Fort- und Hin- und Her-winkens). 

J. Bet užuomina yra švytinčios slaptos žinia. 

K. Todėl bet kokia čia-esatis kyla iš žavos, kaip 
grynosios nuožavos, kuri ateina iš kviečiančios tylu- 
mos. 

J. Tai, kad Jūs įsiklausote į mano žodžius, teisin- 
giau, į mano apytikres užuominas, žadina mano ryžtą 
nusikratyti dvejonių, iki šiol man trukdžiusių atsakyti 
į Jūsų klausimą. 

K. Jūs turite galvoje klausimą, koks Jūsų kalbos 
žodis išreiškia tai, ką mes, europiečiai, vadiname „kal- 
ba". 

J. Iki šios akimirkos aš drovėjausi ištarti šį Žodį, 
nes turiu pateikti tokį vertimą, kuris mūsų kalbos žo- 
dį, išreiškiantį kalbą, paverčia tarsi kokiu hieroglifu, 
t. y. perkelia į sąvokų stichiją; juk europietiškas moks- 
las ir filosofija stengiasi pagauti kalbos esmę tik są- 
vokomis. 

K. Kaip skamba japoniškas žodis, nusakantis „kal- 
ba"? 

J. (Ilgai dvejojęs.) Tai „Koto ba“. 

K. Ir ką jis reiškia? 

J. Ba — tai lapeliai, ir visų pirma — žiedlapiai. 
Prisiminkite vyšnios ir slyvos žiedlapius. 

K. O ką reiškia Koto? 

J. Į šį klausimą atsakyti sunkiausia. Mums šiek 
tiek pagelbės tai, kad bandėme aiškintis Iki prasmę: 
tai grynoji kviečiančios tylumos nuožava. Tyluma, su- 
kelianti šią kviečiančiąją nuožavą, yra toji stichija, 
kuri tą nuožavą atveria. Tačiau Koto kartu įvardija pa- 

čią nuožavą, atsiveriančią nepakartojamomis akimirko- 
mis visa savo žavos pilnatve. 

K. Tada Koto galėtų reikšti švytinčios žavos pra- 
nešimo vyksmą (das Ereignis der lichtenden Botschaft 
der Anmut). 

J. Puikiai pasakyta; tačiau žodis „žava“ pernelyg 
lengvai suklaidina dabartinį supratimą... 

K. ... ir jį nukreipia būtent į impresijų sritį... 

J. ... kuriai subordinuojama ekspresija kaip išsilais- 
vinimo būdas. Man atrodo, būtų geriau orientuotis į 
graikišką žodį charis, kurį aš radau nuostabiame Sofok- 
lio posakyje, cituotame Jūsų paskaitoje: ,,... kurdamas 
gyvena žmogus...“. Jūs jį verčiate žodžiu „malonė“ 
(Huld). Juo geriau nusakomas žavos tylumos artėji- 
mas. 

K. Ir dar šis tas, ką siekta pasakyti, bet kas ne- 
tilpo į paskaitos rėmus. Charis ten reiškia tiktusa — 
tai, kas sukuria. Mūsų vokiškas žodis „kurti“, tihton, 
reiškia tą patį. Taigi Sofoklio posakis mums praneša, 
kad pati malonė yra kūrybiška, autentiškai kurianti; 
ji yra dvisklaidos išslaptinimo pranešimo šaltinis. 

J. Man reikia daugiau laiko, negu leidžia šis pa- 
šnekesys, kad apmąstyčiau tas naujas perspektyvas, ku- 
rias atveria Jūsų nuoroda. Tačiau vieną dalyką aš ma- 
tau iškart: ji man padeda dar aiškiau pasakyti tai, ką 
reiškia Koto. 

K. Man atrodo, tai būtina, kad Jūsų japonišką žodį, 
išreiškiantį „kalbą“, galėtume apmąstyti nors apytik- 
riai. 

J. Jūs, žinoma, prisimenate tą mūsų pokalbio vie- 
tą, kur pasakiau Jums japoniškus žodžius, tariamai ati- 
tinkančius aisthėton ir noeton skirtumą: Iro ir Ku. Iro 
išreiškia kažką daugiau už spalvą ir bet kokią juslinę 
suvokiamybę. Ku, atvertis, dangaus tuštuma, reiškia 
daugiau už antjusliškumą. 

K. Kas yra tas „daugiau“, pasakyti Jūs negalite. 

J. Tačiau dabar aš galiu orientuotis į užuominą, sly- 
pinčią abiejuose žodžiuose. 

K. Ką jie užmena? 

J. Tai, kame skleidžiasi jųdviejų žaismė. 


K. O tai yra? 
J. Koto, kuriančios malonės švytinčio pranešimo 


vyksmas. 
K. Koto galėtų reikšti išsiskleidžiantį vyksmą... 
J. ... to, kas yra augimo ir žydėjimo prieglobstis. 


K. Ką tada Koto ba reiškia kaip kalbos įvardijimas? 

J. Įsiklausius į šį žodį, kalba yra: žiedlapiai, išsi- 
skleidžiantys iš Koto, 

K. Tai nuostabus ir neišgalvotas žodis. Jis įvardija 
kažką kita negu tai, ką mums parodo metafiziškai su- 
vokti pavadinimai: kalba, glossa lingua, langue ir lan- 
guage. Jau ilgą laiką, apmąstydamas kalbos esmę, žo- 
dį „kalba“ aš vartoju labai nenoriai. 

J. Tačiau ar galite rasti tikslesnį? 

K. Tariuosi jį radęs; bet reikia saugotis jį vartoti 
kaip įprastą pavadinimą ir iškreipti — suvokiant jį tik 
kaip sąvokos žymeklį. 

J. Kokį žodį Jūs vartojate? 

K. Žodį „sakmė“. Jis reiškia sakymą ir tai, kas nu- 
sakyta, ir tai, kas pasakytina. 

J. Ką reiškia „sakyti“? 

K. Galbūt tą patį, ką ir „rodyti“ tokia prasme: leis- 
ti pasirodyti ir švytėti, tačiau tik kaip užuominai. 

J. Vadinasi, „sakmė“ nėra žmogiško šnekėjimo pa- 
vadinimas. .. 

K. ... bet jis įvardija tą esatį, kurią užmena Jūsų 
japoniškas žodis Koto ba: sakmė-saką... 

„ kurioje slypinti užuomina išaiškėjo mūsų 
pašnekesyje, todėl aš dabar geriau suprantu, kaip ge- 
rai orientavosi grafas Kukis, kai jis, Jūsų vedamas, 
bandė apmąstyti hermeneutiką. 

K. Tačiau kartu Jūs turite suprasti, koks aš buvau 
prastas vedlys; juk tik įsižiūrėdamas į kalbos esmę 
mąstymas pirmąkart pradeda eiti keliu, mus nukrei- 
piančiu nuo metafizinių vaizdinių ir priverčiančiu pai- 
syti užuominų tos žinios, kurios žinianešiais mes gali- 
me tapti. 

J. Šis kelias yra platus. 

K. Ne visai; juk jis veda į tolumą, bet kartu veda 
per artumą. 

J. Kuri yra taip arti, ir jau ilgai buvo tokia arti- 
ma, kaip ir mūsų, japonų, neapmąstytas žodis, išreiš- 
kiantis kalbą: Koto ba. 

K. Žiedlapiai, išsiskleidžiantys iš Koto. Vaizduotė 
gali pasiklysti dar nepatirtose srityse, kai tik šis žodis 
pradeda savo sakmę. 

J. Ji gali pasiklysti tik tol, kol ji paiso tik grynų 
objektinių vaizdinių. O ten, kuri ji trykšta kaip mąsty- 
mo šaltinis, ten ji, man regis, gali veikiau susikaupti 
negu pasiklysti. Kaip Jūs sakėte, tai nujautė dar Kan- 
tas. 

K. Tačiau ar mūsų mąstymas jau yra prie šio šal- 
tinio? 

J. Jeigu ne, tai bent jau kelyje į jį, jei tik jis ieš- 
ko tako, apie kurį — dabar tai aš suprantu aiškiau — 
užsimena mūsų japoniškas žodis, išreiškiantis „kalbą“. 

K. Kad galėtume paisyti šios užuominos, turime bū- 
ti labiau patyrę kalbos esmę. 

J. Man atrodo, kad tokios pastangos jau keletą 
dešimtmečių lydi Jūsų mąstymą; ir taip esmingai, kad 
Jūs esate pakankamai pasirengęs šį bei tą pasakyti 
apie kalbą kaip apie sakmę. 

K. Bet Jūs puikiai žinote, kad vien savo pastangų 
nepakanka. 

J. Tai tiesa. Tačiau tai, kam nepakanka mirtingojo 
jėgų, mes galime pasiekti lengviau, jeigu būsime pasi- 
rengę atsisakyti ir to, ką visada stengiamės padaryti 
tik savo jėgomis ir nesitikėdami pasiekti tobulumo. 

K. Šį tą aš bandžiau padaryti pranešime, kurį pa- 
staraisiais metais skaičiau keletą kartų. Jis vadinosi 
„Kalba“. 

J. Aš skaičiau šio pranešimo referatus ir net nuo- 
rašą. 

K. Tokie nuorašai, net rūpestingiausi, kaip aš jau 
sakiau, yra abejotinos vertės šaltinis, o be to, kiekvie- 
nas minėto pranešimo nuorašas yra jo sakmės iškrai- 
pymas. 

J. Ką reiškia toks griežtas nuosprendis? 

K. Tai nėra nuosprendis nuorašams; tai nuosprendis. 
neaiškiam pranešimo apibūdinimui. 


J. Kaip? 

K. Pranešimas nėra koks nors šnekėjimas apie kal- 
bą... 
TES T 
K. Jei galėčiau Jums dabar atsakyti, išsisklaidytų 
tamsa, gaubianti kelią. Bet atsakyti aš negaliu. Prie- 
žastis ta pati, kuri anksčiau mane sulaikė nuo prane- 
šimo publikavimo. 

J. Būtų nekorektiška klausti apie šią priežastį. At- 
sižvelgdamas į tai, kaip Jūs įsiklausėte į mūsų japoniš- 
ką žodį, išreiškiantį kalbą, ir į tai, ką Jūs užsiminėte 
apie dvisklaidos išslaptinimo pranešimą ir apie žmogaus 
žinianešystę, aš galiu tik apytikriai spėti, ką reiškia 
klausimą apie kalbą paversti sakmės esmės apmąstymu. 

K. Atleiskite, kad aš labai taupiai naudoju nuoro- 
das, kurios galbūt galėtų padėti atskleisti sakmės es- 
mę. 

J. Tam reikėtų keliauti į sakmės esmės vietovę. 

K. Tai — visų pirmiausia. Tačiau dabar aš turiu 
galvoje kitą dalyką. Tai, kas mane verčia susilaikyti, 
yra stiprėjanti neapčiuopiamybės, kurioje slypi sakmės 
paslaptis, įžvalga. Nedaug laimėtume tik atskleisdami 
skirtumą tarp sakmės ir šnekos. 

J. Mums, japonams, būdingas — aš galiu pasaky- 
ti taip — įgimtas Jūsų susilaikymo supratimas. Paslap- 
tis tik tada yra tikra paslaptis, kai nematyti, kad tai 
yra paslaptis. 

K. Tiek paviršutiniškiems ir skubriems, tiek abejo- 
jantiems ir įtariems žmonėms turi atrodyti, kad niekur 
nėra jokios paslapties. 

J. Tačiau mums gresia pavojus ne tik prašnekti 
apie pasiaptį per garsiai, bet ir jos nebepastebėti. 

K. Saugoti ir puoselėti jos šaltinį, man atrodo, yra 
sunkiausia. 

J. Bet ar dėl to mes turime vengti pastangų ir ri- 
zikos šnekėtis apie kalbą? 

K. Jokiu būdu. Mes privalome nuolat rūpintis tokiu 
šnekėjimu. Žinoma, tai, kas čia pasakoma, niekada ne- 
gali būti įsprausta į mokslinio traktato forma... 

J. ... kadangi dėl to čia keliamas klausimas tap- 
tų nejudrus ir lengvai sustingtų. 

K. Tai būtų pati menkiausia prarastis. Svarbesnė ki- 
ta: ar apskritai egzistuoja šnekėjimas apie kalbą? 

J. Kad jis egzistuoja, įrodo mūsų pačių pašnekesys. 

K. Bijau, kad net pernelyg akivaizdžiai. 

J. Tada aš nesuprantu Jūsų minties. 

K. Šnekėjimas apie kalbą beveik neišvengiamai pa- 
daro ją objektu. 

J. Tada.jos esmė pranyksta. 

K. Mes save iškėlėme virš kalbos, užuot į ją įsi- 
klausę. 

J. Tada gali egzistuoti tik vienas šnekėjimas apie 
kalbą... 

K. ... toks, kuris pašaukiamas jos esmės ir eina jos 
link. 

J. Kaip galėtume tai padaryti? 

K. Šnekėjimas apie kalbą galėtų būti tik pašneke- 
sys. 

J. Neabejoju, kad esame jame. 

K. Tačiau ar tai yra pašnekesys apie kalbą, kylan- 
tis iš jos pačios? 

J. Man atrodo, kad dabar mes judame ratu. Pašne- 
kesys apie kalbą turi būti pašauktas jos esmės. Kaip tai 
galėtų būti, jeigu jis pats visų pirma neįsiklauso ir taip 
nepasiekia esmės? 

K. Tokį keistą santykį aš kartą pavadinau herme- 
neutiniu ratu. 

J. Jis apskritai būdingas hermeneutikai, taigi pa- 
sirodo ir ten, kur, pasak Jūsų šiandieninių aiškinimų, 
skleidžiasi pranešimo ir žinianešystės santykis. 

K. Žinianešys privalo ateiti iš pranešimo. Tačiau 
kartu jis privalo prie jo artėti. 

J. Argi Jūs anksčiau nesakėte, kad šis ratas yra 
neišvengiamas, — užuot stengęsi jo vengti kaip taria- 
mo loginio prieštaravimo, turime į jį įeiti? 

K. Žinoma. Tačiau ši neišvengiamybė pripažinti 
hermeneutinį ratą dar nereiškia, kad, suvokus ir pri- 
pažinus ratą, pirmapradiškai patiriamas hermeneutinis 


ryšys. 


J. Vadinasi, Jūs atsisakote savo ankstesnio supra- 
timo. 

K. Žinoma, —ir būtent todėl, kad šneka apie ratą 
yra visada paviršutiniška. 

J. Kaipgi dabar Jūs pavaizduotumėte hermeneutinį 
ryšį? 

K. Aš geriau vengčiau pavaizdavimo taip pat ryž- 
tingai, kaip ir šnekėjimo apie kalbą. 

J. Taigi viską lemtų tai, ar pavyktų pasiekti ati- 
tinkamą kalbos sakmę. 

K. Toks sakantis atitikimas gali būti tik pašneke- 
sys. 

J. Tačiau akivaizdu, kad tai būtų labai savotiškas 
pašnekesys. 

K. Toks, kuris būtų pirmapradiškai atiduotas sak- 
mės esmei. 

J. Bet tada šitokio dialogo mes jau negalėtume va- 
dinti pašnekesiu... 

K. ... jeigu šį pavadinimą toliau girdėtume taip, 
kad jis mums įvardytų susitelkimą prie kalbos esmės. 

J. Šiuo požiūriu net Platono dialogai nebūtų pašne- 
kesiai? 

K. Aš nenorėčiau atsakyti į šį klausimą. ir tik pa- 
brėšiu, kad pašnekesio tipą lemia tai, iš kur paklausia- 
mi tariamai iš savęs šnekantys žmonės. 

J. Kur kalbos esmė kaip sakmė kreiptųsi į žmogų, 
ji duotų postūmį tikram pašnekesiui. .. 

K. ... kuris pasakytų ne „apie“ kalbą, bet sakytų 
pačią kalbą, nes būtų nulemtas jos esmės. 

J. O sykiu nebebūtų labai svarbu, ar pašnekesys 
užrašytas, ar jis tik nuskambėjo kaip kažkas kažkaip 
šnekėta. 

K. Žinoma, kadangi viskas priklauso nuo to, ar 
tas autentiškas pašnekesys — užrašytas, išsakytas arba 
ne — nuolat išlaiko savo judrumą. 

J. Tokio pašnekesio eiga turėtų būti labai savotiš- 
ka, nes reikėtų daugiau tylėti negu kalbėti. 

K. Visų pirma apie tylėjimą. .. 

J. ... kadangi šnekėjimas ir rašymas apie tylėjimą 
duoda dingstį bjauriausiems plepalams. .. 

K. Kas gi tai pajėgtų — paprasčiausiai tylėti apie 
tylėjimą? 

J. Bet tai turėtų būti autentiška sakmė... 

K. ... ir nuolatinis įvadas į tikrąjį pašnekesį apie 
kalbą. 

J. Ar mes nesiekiame to, kas neįmanoma? 

K. Žinoma, kol žmogui grynu pavidalu neduodama 
žinianešystė, reikalinga pranešimui, kuris ištaria žmo- 
gui dvisklaidos išslaptinimą. 

J. Šią žinianešystę prisišaukti, jau nekalbant apie 
jos išskleidimą, man atrodo, yra nepalyginamai sunkiau 
negu paaiškinti Iki esmę. 

K. Žinoma. Juk turi kažkas įvykti, kad žinianešys- 
tei atsivertų ir švytėtų toji platuma, kurioje prašvinta 
sakmės esmė. 

J. Turėtų įvykti tai, kas palaikytų tylumą, kas tos 
platumos sklaidą nuramintų šaukiančios sakmės prie- 
globstyje. 

K. Visur skleidžiasi slaptingojo žinios ir žiniane- 
šystės santykio žaismė. 

J. Viename mūsų sename japoniškame eilėraštyje 
nežinomas poetas gieda apie vyšnios ir slyvos žiedų 
kvapą, susimaišantį ant tos pačios šakelės. 

K. Panašiai aš manau apie platumos ir tylumos 
bendrabūvį tame pačiame dvisklaidos išslaptinimo ži- 
nianešystės vyksme. 

J. Tačiau kas gi iš šiandienykščių žmonių gali iš- 
girsti kalbos esmės aidą, įvardytą mūsų žodžiu Koto 
ba, žiedlapius, išsiskleidžiančius iš kuriančios malonės 
švytinčios žinianešystės? 

K. Kas galėtų visame tame surasti esmingąją kal- 
bos apšvietą? 

J. Tai niekada nebus surasta, kol bus reikalaujama 
tik informacijos principų ir simbolių pavidalu. 

K. Tačiau galima būti įtrauktam į žinianešystės pro- 
logą, jeigu esi pasirengęs pašnekesiui apie kalbą. 

J. Man norėtųsi tikėti, kad dabar mes patys, užuot 
šnekėję apie kalbą, žengėme kelis žingsnius tuo keliu, 
kuris artimas kalbos esmei. 


K. Kuris leidžia jai išsisakyti. Džiaukimės, jeigu 
tai ne tik atrodo, bet ir iš tikrųjų yra. 

J. Kas tada, jei taip yra? 

K. Tada vyksta atotrūkis nuo bet kokio „tai yra“. 

J. Tačiau atotrūkį Jūs suprantate ne kaip prarastį 
ir neigimą? 

K. Jokiu būdu. 

J. ©.. 

K. ... kaip atvertį to, kas būta. 

J. Tačiau juk praeitis praėjo, nuėjo; kaipgi ji gali 
ateiti? 

K. Praeitis yra kažkas kita negu tai, kas būta. 

J. Kaip tai reikia suprasti? 

K. Kaip santalką nuolatinės trukmės... 

J. ... kuri, kaip Jūs tik ką sakėte, pagrindžia kaip 
pagrindas... 

K. ...ir lieka tas pat, kas ir žinia... 

J. ... kuriai reikalingi mes kaip žinianešiai. 

FILOSOFIJOS PABAIGA 
IR PAGRINDINIS MĄSTYMO UŽDAVINYS 


Šis pavadinimas yra nuoroda į apmąstymą, išsisklei- 
džiantį klausimo pavidalu. Klausimas yra kelias į at- 
sakymą. Kad būtų išsaugotas, klausimas neturėtų baig- 
tis teiginiu apie kokį nors dalyką, bet privalo pakeisti 
patį mąstymą. 

Šis tekstas priklauso kur kas platesnei visumai. Jis 
išreiškia nuo 1930 metų atsinaujinančias pastangas au- 
tentiškiau išsakyti pagrindinį „Būties ir laiko“ klausi- 
mą. Tai reiškia: tą klausimo formą, kurią jis turėjo 
„Būtyje ir laike“, apmąstyti imanentinės kritikos ho- 
rizonte. Tik taip mums gali paaiškėti, kokiu mastu 
klausimo kritiškumas, kuris yra mąstymo širdis, nuo- 
lat ir neišvengiamai dalyvauja pačiame mąstyme. Štai 
kodėl „Būties ir laiko“ pagrindinės problemos pavadi- 
nimas turi būti pakeistas. 

Mes klausiame: 

1. Kokiu mastu dabarties epochos filosofija priar- 
tėjo prie pabaigos? 

2. Koks uždavinys dar lieka mąstymui filosofijos 
pabaigos situacijoje? 


1 


Kokiu mastu dabarties epochos filosofija 
priartėjo prie pabaigos? 


Filosofija yra metafizika. Pastaroji apmąsto esinių 
visumą — pasaulį, žmogų, Dievą — jų būties ir esinių 
sąryšio būtyje požiūriu. Metafizika apmąsto esinį kaip 


esinį pagrindžiančiosios prieš-statos požiūriu, kadangi 
iš pat pradžių esinio būtis filosofijai pasirodė pagrindo 
(Grund) (archė, aition, Prinzip) pavidalu. Pagrindas yra 
tai, iš ko esinys kaip toks savo tapsmu, praeinamybe 
ir išliekamumu —- kaip pažinus, pertvarkomas, dispo- 
nuojamas — yra tai, kas jis yra ir kaip jis yra. Būtis 
kaip pagrindas esinį iškelia į jo Čia-esatį. Taigi pagrin- 
das pasirodo kaip čia-esatis (Anwesenheit). Jo dabar- 
tis pasireiškia tuo, kad jis kokiu nors būdu esančiam 
esiniui suteikia jo čia-esatį. Pagal čia-esaties būdą 
pagrindas pagrindžia kaip ontinė esinio priežastis, kaip 
objektų objektiškumo transcendentalinė galimybė, kaip 
absoliutinės dvasios judėjimo dialektinė mediacija, 
kaip istorinis gamybos procesas arba vertybes kurianti 
valia viešpatauti (Wille zur Macht). 

Metafizinio mąstymo, duodančio esiniui pagrindą, 
specifika reiškiasi tuo, kad jis, išeities tašku laikyda- 
mas esinį, pastarąjį prieš-stato jo čia-esatimi ir tuo 
būdu esiniui duoda pagrindą. 

Ką turime galvoje, kalbėdami apie filosofijos pa- 
baigą? Pernelyg lengvabūdiškai elgtumės suprasdami 
pabaigą tik negatyviai, kaip grynąjį nuotrūki, kaip ko- 
kio nors vyksmo nebuvimą, nuopuolį ar negalią. Filo- 
sofijos pabaiga — tai metafizikos užbaigimas. Tačiau 
užbaigimas nėra tobulumas, kuris reikštų, kad filosofija 
pabaigoje pasiekia savo galimybių viršūnę. Mes ne tik 
stokojame kriterijų, kurių pagrindu galėtume įvertinti 
vienos metafizikos epochos tobulumą, palyginti su ki- 
ta. Mes apskritai neturime jokios teisės taip vertinti 
filosofiją. Platono mąstymas nėra tobulesnis už Par- 
menido. Hėgelio filosofija nėra tobulesnė už Kanto. 
Kiekviena filosofijos epocha yra savita ir būtina. 
Kad kiekviena filosofija yra taip, kaip ji yra,— tai 
mes turime paprasčiausiai pripažinti. Tačiau mums ne- 
dera vienai atiduoti pirmenybę prieš kitą taip, kaip 
tai galima padaryti įvairių pasaulėžiūrų atžvilgiu. Mū- 
sų senas žodis „pabaiga“ reiškia tą patį, ką ir „vieta": 
„iš vieno galo į kitą“ reiškia: „iš vienos vietos į kitą“. 
Filosofijos pabaiga yra tokia vieta, kurioje jos vyksmo 

(Geschichte) visuma susitelkia į savo kraštutinę galimy- 
bę. Pabaiga kaip užbaigimas yra šitas susitelkimas. 

Per visą filosofijos istoriją įvairiais pavidalais, ta- 
čiau visada dominavo Platono mąstymas. Metafizika 
yra platonizmas. Nyčė savo filosofiją vadina apverstu 
aukštyn kojom platonizmu. Kartu su posūkiu metafizi- 
koje, kurį įvykdė dar Karlas Marksas, pasiekta kraš- 
tutinė filosofijos galimybė. Ji įžengė į pabaigos ruimą. 
Kiek filosofinis mąstymas dar praktikuojamas, jis gali 
būti tik epigoniškas renesansas arba pastarojo atmai- 
na. Ar tai reiškia, kad filosofijos pabaiga yra ir filoso- 
finio mąstymo būdo mirtis? Tokia išvada būtų pernelyg 
skubota. 

Pabaiga kaip užbaigimas yra susitelkimas į kraštu- 
tinę galimybę. Pastarąją mąstytume per siaurai, jeigu 
lauktume naujų ankstesnio stiliaus filosofijų išsklāidos. 
Mes užmirštame, kad dar graikų filosofijos epochoje į 
paviršių iškyla vienas lemtingas filosofijos bruožas: 
tai mokslų susiformavimas tame horizonte, kurį atvėrė 
filosofija. Mokslų susiformavimas kartu yra ir jų at- 
siskyrimas nuo filosofijos, jų savarankiškumo įgyven- 
dinimas. Šis vyksmas būdingas filosofijos užbaigimui. 
Šiandien jis audringai vyksta visose esinių srityse. Iš 
paviršiaus atrodo, kad šis vyksmas tapatus filosofijos 
irimui, bet iš tiesų tai yra būtent jos užbaigimas. 

Pakanka prisiminti psichologijos, sociologijos, ant- 
ropologijos kaip kultūrantropologijos savarankiškumą 
ir logistika bei semantika virtusios logikos vaidmenį. 
Filosofija virsta empiriniu mokslu apie žmogų ir apie 
viską, kas žmogui gali tapti patirties objektu per tech- 
niką, kurios padedamas jis įsitaiso pasaulyje, visoke- 
riopai jį pertvarkydamas, perdirbdamas ir perstatyda- 
mas. Visa tai vykdoma atskirų esinių sričių mokslinio 
atskleidimo pagrindu ir orientuota į mokslinio pažini- 
mo paradigmą. 

Nereikia būti pranašu, kad suprasfūm, jog netru- 
kus visi mokslai bus valdomi ir lemiami naujo pamati- 
nio mokslo, vadinamo kibernetika. 

Šis mokslas suponuoja tam tikrą žmogaus sampra- 
tą: žmogus yra veikianti visuomeninė būtybė. Šiuo 


požiūriu kibernetika yra žmogaus darbo galimo pla- 
navimo bei organizacijos valdymo teorija. Kibernetika 
kuria informacijos perdavimo kalbą. Visi menai virsta 
valdomais-valdančiaisiais informacijos instrumentais. 

Filosofijos išsisklaidymas į savarankiškus, tačiau vis 
glaudžiau vienas su kitu komunikuojančius mokslus 
yra visiškai natūralus filosofijos užbaigimas. Filosofija 
baigiasi dabarties epochoje. Jos paskutinioji vieta — 
visuomeniškai veikiančio žmogaus moksiiškumas. Ta- 
čiau šio moksliškumo branduolys yra jo kibernetinė, 
t. y. techninė, pusė. Galima spėti, kad poreikis suprasti 
moderniosios technikos esmę nyksta tuo labiau, kuo 
intensyviau technika užvaldo ir paženklina visus pa- 
saulio regionus ir paties žmogaus situaciją. 

Visa tai, kas mokslų struktūroje dar primena jų fi- 
losofinę kilmę, pačių mokslų interpretuojama pagal 
mokslo taisykles, t. y. techniškai. Kategorijos, ant ku- 
rių išauga bet kuris mokslas, konkretindamas ir speci- 
fikuodamas savo tiriamų objektų sritį, interpretuoja- 
mos instrumentiškai — kaip darbo hipotezės. Jų tiesa 
ne tik patikrinama tuo efektyvumu, kuris pasirodo kaip 
šių kategorijų pritaikymo tyrimui rezultatas. Mokslinė 
tiesa tiesiog sutapatinama su efektu. 

Tai, ką filosofija savo istoriniame vyksme bandė 
padaryti retkarčiais ir apytikriai — sukurti atskirų esi- 
nijos regionų (gamtos, istorijos, teisės, meno) ontolo- 
gijas, dabar imasi įgyvendinti mokslai. Tai yra jų pag- 
rindinis uždavinys. Jų svarbiausias tikslas — atitinka- 
mo objektų regiono struktūrinių fundamentinių sąvo- 
kų teorija. „Teorija“ šiuo atveju reiškia: supozicija 
tokių kategorijų, kurioms priskiriama tik kibernetinė 
funkcija, bet iš kurių atimama bet kokia ontologinė 
prasmė. Viešpatauja priešais-statančiojo ir kalkuliuo- 
jančio mąstymo operacionalumas bei modeliavimas. 

Ir vis dėltosmokslai savo specialių tyrimo sričių 
rėmuose vis dar kalba apie esinio būtį. Ir ne tik kal- 
ba. Jie gali neigti savo filosofinę kilmę, tačiau jos nu- 
sikratyti — jokiu būdu, nes mokslų moksliškume vi- 
sada lieka jų gimdyvės — filosofijos — žymė. 

Filosofijos pabaiga pasirodo kaip mokslinio-techni- 

nio pasaulio valdomojo pastatymo ir šį pasaulį atitin- 
kančios visuomeninės organįzacijos triumfas. Filosofi- 
jos pabaiga reiškia: pasaulinės civilizacijos, pagrįstos 
vakarietišku europietišku mąstymu, pradžia. 

Tačiau ar filosofijos pabaiga kaip mokslų išsklaida 
sykiu yra ir tobulas visų filosofinio mąstymo galimybių 
realizavimas? O galbūt, be nurodytos paskutinės gali- 
mybės (filosofijos išsisklaidymo į technizuotus moks- 
lus), mąstymas turi pirmąją galimybę, kuria filosofi- 
nis mąstymas turi remtis, tačiau kurios jis negali nei 
patirti, nei realizuoti būtent kaip filosofinis mąstymas? 

Jeigu taip būtų iš tikrųjų, tada filosofijos vyksme 
nuo pradžios iki pabaigos turėtų slypėti uždavinys 
mąstymui, kurio negalėjo išspręsti nei filosofija meta- 
fizikos pavidalu, nei iš jos atsiradę mokslai. Štai ko- 
dėl mes klausiame: 


2 


Koks uždavinys dar lieka 
mąstymui tilosofijos pabaigos situacijoje? 


Net mintis apie tokį mąstymo uždavinį turi pasiro- 
dyti keista. Mąstymas, kuris nėra nei metafizika, nei 
mokslas? 

Uždavinys, apie kurį filosofija nieko nežinojo net 
savo pradžioje ir pradėjo kaip tik šio uždavinio už- 
marštimi, o vėliau vis labiau ir labiau nuo šio uždavi- 
nio tolo? 

Uždavinys mąstymui, kuris — kaip atrodo — su- 
ponuoja teiginį, kad filosofija pasirodė esanti bejėgė 
šio uždavinio atžvilgiu ir dėl to tapo grynojo nuopuo- 
lio istorija? 

Ar tokiais žodžiais nekalba pasipūtimas, trokštan- 
tis pakilti virš didžiųjų mąstytojų didybės? 

Norom nenorom gali kilti toks įtarimas. Bet jį ne- 
sunku išsklaidyti, nes kiekviena pastanga surasti kelią 
į spėjamą mąstymo uždavinį atbloškiama į filosofi- 
jos istorijos visumą, o be to, ši pastanga priverčia ap- 


mąstyti istoriškumą to, kas filosofijai yra galimos is- 
torijos laidas. 

Jau vien todėl tas spėjamasis mąstymas lieka men- 
kesnis už didžiųjų filosofų didybę. Jis yra menkesnis 
už filosofiją. Menkesnis ir dėl to, kad šitas mąstymas 
dar labiau negu filosofija nepajėgia daryti nei tiesio- 
ginio, nei netiesioginio poveikio industrinės epochos 
techniškai ir moksliškai valdomam viešajam gyveni- 
mui. 

Tačiau tas mąstymas yra menkas pirmiausia dėl to, 
kad jo uždavinys turi tik parengiamąjį, bet ne ku- 
riamąjį pobūdį. Jis pasitenkina tuo, kad žmogų skatina 
rengtis tokiai galimybei, kurios kontūrai yra visiškai 
neryškūs ir kurios ateitis visiškai netikra. 

Kad galėtų apmąstyti tai, kas neapmąstyta, mąsty- 
mas pirmiausia privalo mokytis, ir tik mokydamasis 
jis gali parengti savo pasikeitimą. 

Turi būti apmąstyta galimybė, kad šiuo metu pra- 
sidedanti pasaulio civilizacija kada nors įveiks tech- 


ninę-mokslinę ir industrinę žmogaus vietos pasaulyje 


sampratą, — tiesa, ne pati savaime ir ne savo jėgomis, 
bet dėl žmogaus pasirengimo tokiam nusistatymui, ku- 
ris kiekvienu momentu, išgirstas ar ne, įsiveržia į vis 
dar neaiškų ir paslaptingą žmogaus likimą. Lieka ne- 
tikra ir tai, ar pasaulio civilizacija netrukus ir staiga 
bus sugriauta, ar jai garantuota ilga trukmė, tiesa, ne- 
turinti pastovumo, trukmė, kurios dėsnis yra nuola- 
tinė kaita ir atsinaujinimas. 

Tas spėjamas parengiamasis mąstymas nenori ir 
negali išpranašauti ateities. Jis tik bando dabar at- 
kreipti dėmesį į tai, kas buvo sakoma nuo seno ir bu- 
vo pasakyta dar filosofijos pradžioje, tačiau nebuvo 
autentiškai apmąstyta. Šią akimirką pakanka, kad mes 
paprasčiausiai tai pasakytume. Taigi mes pasinaudo- 
sime tuo kelrodžiuų, kurį mums duoda filosofija. 

Kada mes keliame klausimą apie mąstymo užda- 
vinį — filosofijos horizonte tai reiškia: mes siengia- 
mės apibrėžti tai, kas liečia mąstymą, kas mąstymui 
dar yra ginčytinas dalykas. Vokiečių kalboje tai išsa- 
koma žodžiu „Sache“ (reikalas, klausimas). Šis žodis 

įvardija tai, su kuo šiuo konkrečiu atveju turi reikalą 
mąstymas, Platono kalba — ta programma auto. 

Kaip žinoma, naujųjų amžių filosofija mąstymui iš- 
kėlė uždavinį sugrįžti „prie pačių daiktų“. Užtenka 
paminėti tik du atvejus, kuriems šiandien skiriamas 
ypatingas dėmesys. Mes girdime šitą raginimą „Pra- 
tarmėje“, kurią Hėgelis parašė 1807 m. pasirodžiusiam 
veikalui „Dvasios fenomenologija — mokslų sistemos 
pirmoji dalis“. Ši pratarmė yra įvadas ne į fenomeno- 
logiją, bet į „Mokslų sistemą“, t. y. į filosofijos visu- 
mą. Raginimas sugrįžti „prie pačių daiktų“ savo esme 
galioja „Logikos mokslui". 

Raginimas „prie pačių daiktų“ akcentuoja sugrįži- 
mą „prie pačių daiktų“. Išgirstas paviršutiniškai, ragi- 
nimas turi negatyvią prasmę. Atsisakoma netinkamų 
požiūrių į filosofijos objektą. Tokių klaidingų požiūrių 
sričiai priskiriamas ne tik tuščias šnekėjimas apie filo- 
sofijos tikslą, bet ir filosofinio mąstymo rezultatų gry- 
nas referavimas. Nė vienas požiūris neduoda realios 
filosofijos visumos. Visuma pasirodo tik kaip tapsmas. 
Pastarojo stichija — dėstomo turinio sklaida. Šiame iš- 
dėstyme realizuojama temos ir metodo tapatybė. Šią 
tapatybę Hėgelis vadina mintimi. Per ją filosofijos tu- 
rinys „pats“ išnyra į paviršių. Tačiau sykiu šitas tu- 
rinys yra nulemtas istoriškai: tai subjektiškumas. Tik 
Dekarto ego cogito,— sako Hėgelis, — filosofiją pastatė 
ant tvirto pagrindo, kur ji gali jaustis kaip namie. Jei- 
gu kartu su ego cogito, kuris yra išskirtinis subiectum, 
realizuojamas fundamentum absolutum, tai reiškia: sub- 
jektas yra į sąmonę perkeltas hypokeimenon, funda- 
mentiškai esantysis, tradicine kalba ir labai netiksliai 
pavadintas substancija. 

Kai Hėgelis pratarmėje teigia: „tiesą suvokti ir iš- 
reikšti ne tik kaip substanciją, bet ir kaip subjektą", 
tai reiškia: esinio būtis, čia-esinio čia-esatis atsiveria 
ir tampa tobula čia-esatimi tik tada, kai jis sau pačiam 
pasirodo absoliučios idėjos pavidalu. Nuo Dekarto lai- 
kų idea reiškia perceptio. Būties tapsmas savimi vyks- 
ta spekuliatyvinės dialektikos stichijoje. Minties judėji- 
mas, metodas, ir yra pats turinys. Todėl raginimas 


„prie pačių daiktų" reikalauja daiktų turinį atitinkan- 
čio filosofijos metodo. 

Taigi koks yra filosofijos turinys, suponuojama iš 
anksto. Tai yra savaime suprantamas dalykas. Filoso- 
fijos kaip metafizikos turinys yra esinio būtis, čia-esa- 
tis substancialumo ir subjektiškumo pavidalu. 

Praėjus šimtmečiui, raginimas „prie pačių daiktų“ 
vėl pasigirsta Huserlio traktate „Filosofija kaip griež- 
tas mokslas“, kuris pasirodė žurnalo „Logos“ pirmaja- 
me tome 1910—1911 m. (p. 289). Ir vėl iš paviršiaus 
atrodo, kad raginimo prasmė — grynai negatyvi. Ta- 
čiau dabar raginimo tikslas kitoks negu Hėgelio 
filosofijoje. Jis nukreiptas prieš natūralistinę psicho- 
logiją, pretenduojančią tapti vieninteliu tikru sąmonės 
tyrinėjimo moksliniu metodu, nes šis metodas iš prin- 
cipo trukdo prasiskverbti prie intencionalios sąmonės 
fenomenų. Tačiau kartu raginimas „prie pačių daiktų“ 
nukreiptas prieš istorizmą, kuris pasiklysta svarstymuo- 
se apie įvairias filosofines pozicijas ir filosofinių pa- 
saulėžiūrų tipų klasifikacijose. Štai kodėl Huserlis pa- 
brėžia (p. 340): „Ne filosofija, bet patys dalykai ir 
problemos turi būti tyrinėjimo paskata ir išeities taš- 
kas“. O koks gi turėtų būti pagrindinis filosofinio tyri- 
nėjimo objektas? Huserliui, kaip ir Hėgeliui, priklau- 
santiems tai pačiai tradicijai, toks objektas yra sąmo- 
nės subjektiškumas. ,Dekartiški apmąstymai" Huserliui 
ne tik buvo Paryžiaus paskaitų, skaitytų 1929 m., pag- 
rindinė tema, bet ta pati dvasia lydėjo jo filosofinių 
tyrinėjimų kelią ir aistrą nuo „Loginių tyrinėjimų“ iki 
pat pabaigos. Raginimas sugrįžti „prie pačių daiktų“ 
tiek negatyvia, tiek pozityvia prasme pirmiausia reiš- 
kia pastangas išvystyti ir pagrįsti tokį filosofijos meto- 
dą, kuris pačiam turiniui leidžia pasirodyti įrodomos 
duotybės pavidalu. „Visų principų principas“ Huserliui 
nėra turiningas, bet pirmiausia yra būtent metodas. 
Šiam „visų principų principui“ apibrėžti Huserlis pa- 
skyrė visą paragrafą ($ 24) 1913 m. pasirodžiusiame 
veikale „Grynosios fenomenologijos ir fenomenologi- 
nės filosofijos idėjos“. Dėl šio principo,— sako Huser- 

lis (p. 44), —, „mūsų negali suklaidinti jokia įsivaizduo- 
jama teorija“. 

„Visų principų principas“ skelbia: „kiekviena pir- 
mapradė įžiūra (yra) patikimas pažinimo šaltinis; visa 
tai, kas mums pasirodo per pirmapradę „intuiciją“ (ga- 
lima sakyti, savo kūniškąja tikrove), privalome priim- 
ti paprastai, kaip tai, kas save parodo, bet ir tik tose 
ribose, kuriose tai save parodo..." 

„Visų principų principas“ suponuoja tezę apie me- 
todo prioritetą. Šis principas nulemia tai, koks turinys 
gali atitikti metodą. „Visų principų principo“ požiū- 
riu vienintelis filosofijos objektas yra absoliutus sub- 
jektiškumas. Transcendentalinė redukcija duoda ir už- 
tikrina galimybę visų objektų objektiškumą (šio esinio 
būtį) jų struktūros ir būsenos, t. y. jų konstitucijos, po- 
žiūriu pagrįsti subjektiškai. Šitaip transcendentalinis 
subjektiškumas pasirodo esąs „vienintelis absoliutus 
esinys“ (Formalioji ir transcendentalinė logika.—1929.— 
P. 240). Pasireikšdama šio absoliutaus esinio būties, t. y. 
tikrojo filosofijos objekto, pavidalu, transcendentalinė 
redukcija kartu pasirodo kaip „universalaus mokslo“ 
apie esinio būties konstituciją metodas. Metodas ne 
tik nukreiptas į filosofijos objektą. Jis ne tik priklau- 
so objektui panašiai kaip raktas spynai. Veikiau me- 
todas sutampa su objektu, kadangi jis yra „pats ob- 
jektas“ (Sache Selbst). Jeigu mes norėtume paklausti: 
iš kur „visų principų principas“ įgyja absoliutų patiki- 
mumą, atsakytume taip: iš transcendentalinio subjek- 
tiškumo, kuris yra išankstinė prielaida kaip vienin- 
telis filosofijos objektas. 

Raginimą „prie pačių daiktų“ mes pasirinkome kel- 
rodžiu. Jis turėtų mums parodyti kelia, kuris veda 
prie pagrindinio mąstymo uždavinio supratimo filoso- 
fijos pabaigos situacijoje. Ką mes sužinojome? Kad ra- 
ginimas „prie pačių daiktų“ remiasi išankstiniu žino- 
jimu apie tai, koks yra pagrindinis filosofijos objek- 
tas. Hėgelio ir Huserlio — ir ne tik jų — požiūriu, pag- 
rindinis filosofijos objektas yra subjektiškumas. Šiam 
raginimu: kelia abejonių ne pats objektas kaip toks, 
bet jo išdėstymas, per kurį jis atsiveria sau pačiam. 


Hėgelio spekuliatyvinė dialektika yra judėjimas, ku- 
rio stichijoje objektas kaip toks sau prezentuoja save 
patį. Huserlio metodas filosofijos objektą privalo pa- 
teikti kaip galutinę pirmapradę duotybę, t. y. jį pre- 
zentuoti pačiam sau. 

Abu metodai yra visiškai skirtingi. Tačiau objektas 
kaip toks, kurį jie privalo išdėstyti, yra tas pats, nors 
ir patiriamas skirtingais būdais. 

Tačiau ar šitie teiginiai gali mums padėti apmąs- 
tyti mąstymo uždavinį? Aišku, jie niekuo mums nepa- 
dės tol, kol mes tą raginimą tik interpretuosime. Mes 
privalome iškelti klausimą, kas tame raginime sugrįžti 
„prie pačių daiktų“ lieka neapmąstyta. Taip keldami 
klausimą, mes galime atkreipti dėmesį į tai, kokiu mas- 
tu būtent ten, kur filosofija savo objektą perkelia į 
absoliutaus žinojimo ir galutinio akivaizdumo stichiją, 
vis dar lieka kažkas slaptinga, kas jau nebegali tap- 
ti filosofinio mąstymo objektu. 

Bet kas gi lieka neapmąstyta tiek filosofijos objek- 
to, tiek ir jos metodo stichijoje? Spekuliatyvinė dialek- 
tika yra vienas iš būdų, kuriuo filosofijos objektas iš 
savęs švyti pačiam sau ir tampa dabartimi. Toks švy- 
tėjimas (Solches Scheinen) neišvengiamai išsiskleidžia 
tam tikroje šviesoje. Tik per šį švytėjimą švytintysis 
gali pasirodyti sau, t. y. šviesti. Savo ruožtu švy- 
tėjimas tvyro tam tikroje atviroje, laisvoje vie- 
toje, kuri čia ir ten, dabar ir vėliau leidžia tam švy- 
tėjimui švytėti. Šviesa gyvena atvirume ir čia pat ko- 
voja su tamsa. Ne tik ten, kur koks nors esinys prieš- 
statomas kitam esiniui arba būna šioje priešstatoje, bet 
ir ten, kur — kaip Hėgelio — vienas esinys spekulia- 
tyviai atsispindi kitame, visur jau suponuojamas atvi- 
ros vietos ir laisvos vietovės buvimas. Tik šitas atvi- 
rumas spekuliatyviniam mąstymui leidžia persmelkti 
tai, kas mąstoma. Šitą atvirumą, įgalinantį švytėjimą 
ir pasirodymą, pavadinkime prošvaiste (Lichtung). Kal- 
bos istorijos požiūriu, vokiškas žodis Lichtung yra sko- 
linys ir prancūziško žodžio clairiėre atitikmuo. Jis pa- 
darytas senų žodžių Waldung (proretmė) ir Feldung 
(tarpulaukė) pavyzdžiu. 


417 


118 


Prošvaistė miške patiriama kaip tankaus miško prie- 
šybė. O tankus miškas senąja kalba vadinamas tanky- 
me (Dickung). Daiktavardis „prošvaistė“ (Lichtung) ki- 
lęs iš veiksmažodžio „retinti“ (Lichten). Būdvardis „re- 
tas” (licht) giminiškas žodžiui „lengvas“ (leicht). Ką 
nors retinti reiškia: ką nors padaryti lengvą, laisvą ir 
atvirą, pvz., kurioje nors vietoje iš miško išvalyti me- 
džius. Taip atsirandanti laisva erdvė ir yra prošvaistė. 
Retmė laisvos erdvės ir atvirumo prasme Rei kalbos, 
nei turinio požiūriu neturi nieko bendro su būdvardžių 
„Tetas“ (licht) šviesumo (hell) prasme. Į tai reikia at- 
kreipti dėmesį, kad jaustume skirtumą tarp prošvaistės 
(Lichtung) ir šviesos (Licht). Tačiau negalima neigti 
tam tikro jų turininio ryšio. Šviesa gali kristi į pro- 
švaistę, į jos atvirumą, ir šioje prošvaistėje prasideda 
šviesos ir tamsos žaismas. Tačiau niekada šviesa ne- 
kuria prošvaistės, bet priešingai, šviesa suponuoja anos, 
prošvaistės, pirmenybę. Be to, ta prošvaistė, tas atviru- 
mas yra ne tik šviesos ir tamsos, bet ir garso bei aido 
skambėjimo bei aidėjimo vieta. Ši prošvaistė yra visų 
esinių ir ne-esinių atvirumo vieta. 

Kada nors mąstymui iškils būtinybė atkreipti dė- 
mesį į tai, kas čia pavadinta prošvaiste (Lichtung). Tai 
nereikš — kaip gali pasirodyti supratus dalyką pavir- 
šutiniškai — iš gryno žodžio, pvz., ,,prošvaistė“, pada- 
ryti gryną vaizdinį. Veikiau būtina atkreipti dėmesį į 
tą ypatingą turinį, kuris išsakytas žodžiu „prošvaistė“. 
Tai, ką šis žodis įvardija mūsų kontekste — laisvas at- 
virumas, yra, Gėtės terminu tariant, tam tikras „pIrafe- 
nomenas" (Urphanomen). Mes galėtume pasakyti: tam 
tikras praturinys (Ur-sache). Gėtė pažymi (Maksimos 
ir refleksijos, 993): „Nėra jokio reikalo ieškoti kaž- 
ko už fenomenų: jie patys yra tiesa". Tai reikštų: pats 
fenomenas, šiuo atveju prošvaistė, iškelia mums už- 
davinį jį paklausti ir iš jo mokytis, t. y. leisti jam pa- 
čiam kalbėti. 

Dėl to galbūt vieną gražią dieną mąstymas neišsi- 
gąs klausimo, ar tik šita prošvaistė, šis laisvas atviru- 
mas nėra tai, kame sau suranda sutelkiančią puoselė- 
jančią vietą ne tik grynoji erdvė ir ekstatinis laikas, 


bet ir visa tai, kas juose pasirodo esaties ir nesaties 
pavidalais. 

Taip pat šita gyvoji atvertis, šita prošvaistė yra 
vieta, kurioje gyvena spekuliatyvinis dialektinis mąs- 
tymas, pirmapradė intuicija ir jos akivaizdumas. Aki- 
vaizdu yra tai, kas betarpiškai įžiūrima. Evidentia yra 
žodis, kuriuo Ciceronas išverčia, t. y. interpretuoja ro- 
mėniškai, graikų energeia. Energeia, kurio kamienas 
tas pats kaip ir argentum (sidabras), reiškia tai, kas 
švyti savyje ir iš savęs ir save pastato į šviesą. Graikų 
kalba šneka ne apie žiūrėjimo veiksmą, ne apie videre, 
bet apie tai, kas švyti ir spindi. Tačiau tai gali švytėti 
tik po to, kai jau egzistuoja atvertis. Šviesos spindulys 
nesukuria prošvaistės, o tik persmelkia ją. 

Tokia atvertis ir tik ji sukuria galimybę apskritai 
būti duotam ir būti suvokiamam, o sykiu bet kokiam 
akivaizdumui sukuria erdvę, kurioje tas akivaizdumas 
gali rymoti ir privalo judėti. 

Visas filosofinis mąstymas, kuris — tematiškai ar- 
ba netematiškai — paklūsta raginimui „prie pačių daik- 
tų“, savo vyksmu ir savo metodu jau yra įleistas į pro- 
švaistės erdvę. Tačiau filosofija apie šią prošvaistę nie- 
ko nežino. Ji, tiesa, šneka apie proto šviesą, tačiau ne- 
atkreipia dėmesio į būties prošvaistę (Lichtung des 
Seins). Lumen naturale, proto šviesa tik apšviečia šitą 
atvertį, Ji tik palyti atvertį, tačiau jos nekuria; maža 
to, kad apšviestų esatį, tvyrančią prošvaistėje, ji 
pati reikalinga atverties. Šis teiginys liečia ne tik 
filosofijos metodą, bet — ir pirmiausia — jos turinį, 
būtent esinio esatį. Kiek subjektiškume jau mąstomas 
subiectum, hypokeimenon, t. y. tai, kas jau duota, tai- 
gi esinys esatyje, čia mes negalime detaliai nagrinėti. 
Šituo klausimu nurodysime: Heidegger M. Nietzsche.— 
1961.— Bd. 2.— S. 429. 

Dabar atkreipkime dėmesį į kitą dalyką. Esatis ga- 
li būti patiriama, suvokiama, išdėstoma arba ne, bet 
nepriklausomai nuo to esiniškumas kaip įsiskverbimas 
į atvertį visada lieka priklausomas nuo prošvaistės 
viešpatavimo. Net nesatis negali būti kitaip — tik atsi- 
verdama prošvaistės erdvėje. 

Visa metafizika, neišskiriant nė jos antipodo — po- 
zityvizmo, šneka Platono kalba. Jo mąstymo pamatinis 
žodis, t. y. esinio būties išraiška, yra eidos, idea: iš- 
vaizda, per kurią esinys parodo save patį. Tačiau iš- 
vaizda yra esaties būdas. Jokios išvaizdos be švie- 
sos — tai suprato ir pats Platonas. Tačiau nėra jokios 
šviesos ir jokio skaidrumo be prošvaistės. Net tamsa 
reikalauja pastarosios. Kaipgi kitaip mes galėtume 
pasinerti į tamsą ir klaidžioti joje? Tačiau būtyje ir 
esatyje viešpataujanti prošvaistė lieka filosofijos neap- 
mąstyta, nors jos pradžioje apie prošvaistę jau kalba- 
ma. Kaip tai vyksta, kokiais žodžiais? Atsakymas: Par- 
menido mąstančiose eilėse, kiek mums žinoma, pirmą 
kartą apmąstoma esinio būtis, dar ir šiandien, nors ir 
negirdimai, bylojanti moksluose, į kuriuos išsiskaido 
filosofija. 

Parmenidas girdi raginimą: 

Privalai tačiau viską patirti: 

ir nepaslėpčiai gražiai apvalainai atverdamas 
nedrebančią širdį, 

bet ir nuomones mirtingųjų, 

kuriems trūksta pasitikėjimo ne- 

paslėptimi (Fragmentas I, 28). 

Čia kalbama apie Alėtheia, nepaslėptį, vadinamą 
gražiai apvalaina, kadangi ji yra įsukta į tobulo ap- 
skritimo apvalainumą, kurio visose vietose pradžia su- 
tampa su pabaiga. Šitas įsisukimas pašalina bet kokią 
iškraipymo, apgaulės ar neaiškumo galimybę. Mąstan- 
tis vyras nepaslėptį privalo patirti nedrebančia širdi- 
mi. Ką sako žodis apie nedrebančią nepaslėpties širdį? 
Jis sako ją pačią (nepaslėptį — Vert.), jos giliausią sa- 
vastį, jis išsako ramybės vietą, kuri viską sutelkia sa- 
vyje ir įgalina pačią nepaslėptį. Tai yra atverties pro- 
švaistė. Paklauskime: kieno atverties? Mes jau apmąs- 
tėme, kad tiek spekuliatyvinio, tiek intuityvaus mąs- 
tymo kelias reikalingas prošvaistės, kurią jis perkerta. 
Šioje prošvaistėje rymo ir galimas švytėjimas, t. y. 
pati galima esinio esatis. 

Svarbiausias dalykas, kurį pirmiau už viską lemia 
nepaslėptis, yra kelias. Šiame kelyje mąstymas ilgisi 


ir klausosi tik vieno: opos estin, einai: kad esinys yra. 
Taigi prošvaistė pirmiausia laiduoja kelio į esinį gali- 
mybę ir užtikrina jo paties (esinio) galimą esatį. Alė- 
theia, nepaslėptį, mes turime mąstyti kaip prošvaistę, 
kuri įgalina būtį ir mąstymą, ir jųdviejų esatį vienas 
kitam. Rami prošvaistės širdis yra tylos vieta, iš ku- 
rios atsiranda būties ir mąstymo sąryšio galimybė, t. y. 
esatis ir įsiklausymas į ją. 

Šis sąryšis savo ruožtu pagrindžia mąstymo preten- 
zijas būti visuotinai privalomam [objektyviai teisin- 
gam]. Be Alėtheia kaip prošvaistės išankstinės patir- 
ties visos kalbos apie mąstymo privalomumą arba ne- 
privalomumą lieka tuščios. Iš kur Platono pateiktas 
esaties kaip idea apibrėžimas gavo savo privalomumą? 
Kokiu požiūriu yra privaloma Aristotelio išskleista esa- 
ties kaip energeia interpretacija? 

Šių filosofijos taip keistai užmirštų klausimų mes 
neturime pagrindo net kelti tol, kol nesame patyrę to 
paties, ką kadaise patyrė Parmenidas: Alėtheia, ne- 
paslėpties. Kelias, vedantis į ją, skiriasi nuo to, kuria- 
me skleidžiasi mirtingųjų mintis. Kaip ir pati mirtis, 
„Alėtheia nėra tai, kas mirtinga. 

Jeigu žodį Alėtheia aš taip atkakliai verčiu. žodžiu 
„nepaslėptis“, tai darau ne dėl etimologijos, bet dėl 
paties turinio, kuris turi būti apmąstytas, jeigu mes tei- 
singai mąstome tai, kas vadinama mąstymu ir būtimi. 
Nepaslėptis yra stichija, kurioje gyvena tiek būtis, 
tiek mąstymas, tiek jų sąryšis. Apie Alėtheia buvo 
užsiminta filosofijos pradžioje, bet vėliau filosofija jos 
daugiau nebeapmąstė. Juk nuo Aristotelio laikų filo- 
sofijos kaip metafizikos objektu tapo esinys kaip toks, 
apmąstomas onto-teologiškai. 

Nors taip buvo iš tikrųjų, tačiau mes neturėtume 
manyti, kad filosofija kažką užmiršo, į kažką neatkrei- 
pė dėmesio ir todėl buvo paženklinta kažkokio esmi- 
nio trūkumo. Nuoroda į tai, kad filosofija kažko ne- 
apmąstė, nėra jokia filosofijos kritika. Jeigu šiuo metu 
kritika apskritai reikalinga, ji turėtų liesti nuo ,„Bū- 
ties ir laiko“ pasirodymo vis labiau aktualėjančias pas- 
tangas apmąstyti mąstymo uždavinį filosofijos pabai- 

gos situacijoje. Kadangi tik dabar iškyla klausimas: 
kodėl žodis Alėiheia neverčiamas įprastiniu žodžiu 
„tiesa“? Atsakymas turi būti toks: jeigu tiesą suprasi- 
me „natūraliai“ tradiciškai kaip pažinimo atitikimą esi- 
niui arba kaip žinojimo apie būtį tikrumą (Gewifheit), 
tada Alėiheia nepaslėpties — prošvaistės — prasme 
neturėsime pagrindo tapatinti su tiesa. Alėtheia, ne- 
paslėptis kaip prošvaistė, veikiau sukuria tiesos gali- 
mybę, nes ir pati tiesa, ir būtis, ir mąstymas tik pro- 
švaistės stichijoje gali būti tuo, kas jie yra. Bet koks 
akivaizdumas, bet koks tikrumas, bet kokia veritas 
verifikacija juda prošvaistės viešpatijoje. 

Alėtheia, nepaslėptis kaip esaties prošvaistė, dar 
nėra tiesa. Ar tai reiškia, kad Alėtheia menkesnė už. 
tiesą? O galbūt ji yra daugiau negu tiesa, nes ji įga- 
lina tiesą kaip adaeguatio ir certitudo, nes nei esatis, 
nei dabartis negali pasirodyti niekur kitur, tik pro- 
švaistės viešpatijoje? 

Šis klausimas ir yra pagrindinis mąstymo uždavi- 
nys. Mąstymas privalo apmąstyti, ar jis apskritai gali 
kelti šį klausimą tol, kol lieka filosofijos, t. y. metafi- 
zikos, rėmuose, kol esinys yra apmąstomas tik jo esa- 
ties horizonte. 

Kad ir kaip ten būtų, aišku yra viena: klausti apie 
Alėtheia, apie nepaslėptį kaip tokią, nėra tas pat, kas 
klausti apie tiesą. Štai kodėl netikslu ir net klaidinga 
Alėtheia prošvaistės prasme vadinti tiesa *. 

Šnekėjimas apie „būties tiesą“ pateisinamas ir turi 
prasmę Hėgelio „Logikos moksle“, kadangi čia tiesa 
yra absoliutaus žinojimo tikrumas. Tačiau Hėgelis, kaip 
ir Huserlis, kaip, beje, ir visa metafizika, visiškai ne- 
kelia klausimo, kas yra būtis kaip būtis, t. y. klausi- 
mo, kaip gali atsiverti esatis kaip tokia. O ji gali at- 
siverti tik ten, kur viešpatauja prošvaistė. Pastaroji 


* Kaip pastangos apmąstyti kokį nors dalyką gali nuvesti į ša- 
lį nuo to, kas jau atsivėrė pamatinei intuicijai, gali pademonstruoti 
viena vieta iš „Būties ir laiko“ (1927, p. 219): „Žodžio alėtheia 
vertimas žodžiu „tiesa“ ir pirmiausia teoriniai šio termino apibrė- 
žimai iškraipo prasmę to, ką graikų ikifilosofinis supratimas laikė 
„Savaime suprantamu“ dalyku ir kas nulėmė terminologinę alėiheia 
prasmę“. 


vadinama Alėtheia, nepaslėptimi, tačiau jos prigimtis 
neapmąstoma. 

Štai kodėl net graikų filosofijoje natūralioji tiesos 
sąvoka neišreiškia nepaslėpties. Dažnai — ir ne be 
pagrindo — nurodoma, kad dar Homero poemos žodis 
alēthes siejamas su verba discendi, su sakiniu, ir kaip 
tik todėl vartojamas teisingumo bei patikimumo, bet 
ne nepaslėpties prasme. Tačiau ši nuoroda reiškia tik 
tai, kad nei poetas, nei kasdienė kalbos vartosena, nei 
pagaliau filosofija nekėlė sau klausimo, kokiu mastu 
tiesą, t. y. teiginio teisingumą, lemia esaties prošvais- 
tės stichija. 

Šio klausimo horizonte privalome pripažinti, kad 
Alėtheia, nepaslėptis esaties prošvaistės prasme, kartu 
patiriama kaip opihotės, kaip prieš-statos (Vorstellen) 
ir sakinio (Aussage) teisingumas. Tačiau tokiu atveju 
teiginys apie esminį tiesos pasikeitimą, t. y. nepaslėp- 
ties virtimą teisingumu, yra nepagrįstas. Pastarąjį tei- 
ginį reikėtų pakeisti tokiu: Alėtheia, kaip esaties pro- 
švaistė ir mąstymo bei sakymo dabartiškumas, persike- 
lia į homoiosis, į adaeguatio akiratį, t. y. į priešstatos 
(Vorstellen) ir esinio atitikimo akiratį. Bet kaip tik šitas 
vyksmas išprovokuoja klausimą: kas lemia tai, kad 
natūraliajai žmogaus patirčiai ir įprastiniam mąstymui 
Alėtheia, nepaslėptis, pasireiškia tik teisingumo ir pa- 
tikimumo pavidalais? Ar šis dalykas priklauso nuo 
to, kad ekstatinis žmogaus buvimas esinio atvirume yra 
nukreiptas tik į esinį ir į objektyvų esinio dabartiš- 
kumą? Tačiau tai ir reiškia, kad lieka užmiršta ne tik 
esatis kaip tokia, bet lieka užmiršta ir esatį įgalinanti 
prošvaistė. Patiriama ir apmąstoma tik tai, ką įgalina 
Alėtheia kaip prošvaistė, bet ne tai, kas yra ji pati. 
Tai lieka paslėpta. Ar atsitiktinai? Ar dėl žmogaus mąs- 
tymo nerūpestingumo? Ar dėl to, kad A-letheia (ne- 
paslėptyje) glūdi Lėthė, paslėptis, savislapta ne tik kaip 
priedas, ne tik kaip šešėlis šviesoje, bet kaip Alėtheia 
širdis? O galbūt šioje esaties prošvaistės savislaptoje 
viešpatauja slepiantis saugojimas ir puoselėjimas, iš ku- 
rio ir tik iš kurio gali išsiveržti nepaslėptis ir tik taip 
atverti esinio esatį? 

Jeigu taip būtų iš tikrųjų, tada prošvaistė turėtų 
būti ne grynasis esaties švytėjimas, bet save slepian- 
čios esaties ir save slepiančios slaptos švytėjimas. 

Jeigu būtų iš tikrųjų taip, tik tada surastume kelią, 
vedantį prie mąstymo uždavinio filosofijos pabaigos 
situacijoje. 

Tačiau galbūt visa tai yra grynoji mistika arba 
nevykusi mitologija, o galbūt tai pražūtingas iracio- 
nalizmas arba proto sutemos? 

Aš dar kartą klausiu: kas yra ratio, nus, noein su- 
vokimas? Kas yra pagrindas ir principas, ir net visų 
principų principas? Ar galima visa tai apibrėžti, jeigu 
Alėtheia mums nepavyktų patirti graikiškai — kaip 
nepaslėptį ir toliau, įveikus graikiškąją patirtį, ją mąs- 
tyti kaip savislaptos prošvaistę? Kol turime abejonių 
dėl proto ir racionalumo prigimties, tuščios yra visos 
kalbos apie iracionalizmą. Techninė-mokslinė raciona- 
lizacija, viešpataujanti mūsų epochoje, save pateisina 
kasdien vis labiau stulbinančiais rezuliatais. Tačiau tie 
rezultatai nieko nesako apie tai, kas apskritai sukuria 
racionalumo bei iracionalumo galimybę. Rezultatas įro- 
do techninės-mokslinės racionalizacijos teisingumą. Ta- 
čiau ar atvirumą viso to, kas yra, galima sutapatinti 
tik su tuo, kas įrodoma? Ar įrodomybės reikalavimas. 
neužkerta kelių į tai, kas yra? 

Galbūt egzistuoja mąstymas, kuris yra blaivesnis 
už netramdomą racionalizacijos šėlsmą ir už kiberne- 
tikos siautėjimą. Galbūt kaip tik šitas siautulys yra 
maksimaliai iracionalus. 

Galbūt egzistuoja mąstymas anapus racionalumo- 
iracionalumo antinomijos, blaivesnis net už mokslinę 
techniką, blaivesnis ir todėl stovintis nuošalyje, ne- 
duodantis jokių rezultatų ir vis dėlto turintis savo bū- 
tinybę. Ir kai keliame klausimą apie mąstymo uždavi- 
nį, ne tik šis mąstymas, bet ir klausimas apie jį lieka 
klausimo stichijoje. Visos filosofijos tradicijos akivaiz- 
doje tai reiškia: visiems mums būtina ugdyti savo mąs- 
tymą ir pirmiausia žinoti, ką reiškia išugdytas arba ne- 
išugdytas mąstymas. Šituo požiūriu vertėtų prisiminti 
vieną Aristotelio užuominą jo „Metafizikos“ IV kny- 


goje. Ji skamba taip: „Visiškas naivumas pasireiškia 
tuo, kad neturime jokio supratimo, kieno atžvilgiu 
reikia ieškoti įrodymo, o kieno atžvilgiu to daryti ne- 
reikia“ (1006 a). 

Šie žodžiai reikalingi rūpestingo apmąstymo, nes 
lieka neaišku, kaip tai, kas nereikalauja įrodymo, gali 
būti mąstoma ir patiriama. Ar tai gali padaryti dialek- 
tinė meditacija, ar pirmapradiškai atverianti intuicija, o 
galbūt nei viena, nei kita? Tai nulemia savitumas to, 
kas pirmiausia iš mūsų reikalauja leidimo atsiverti. Kaip 
gi mes galėtume tai apibrėžti, jeigu neleidžiame anam 
atsiverti? Koks yra tas ratas, kuriame mes įudame 
dabar ir visada? 

Ar tai ir yra eukykleos Alėtheia, gražiai apvalaina 
nepaslėptis, mąstoma kaip prošvaistė? 

Ar tokiu atveju mąstymo uždavinio vardas skamba 
ne „Būtis ir laikas“, o prošvaistė ir esatis? 

Kur ir kaip egzistuoja prošvaistė? Kas yra tas „eg- 
zistuoja“ (es gibt)? 

Tada mąstymo uždavinys būtų toks: apibrėždami 
pagrindinį mąstymo uždavinį, privalome atsisakyti 
ankstesnio mąstymo. 


22. M. Heidegeris 

PAAIŠKINIMAI 


Vienas žymiausių XX a. mąstytojų, vokiečių egzistencinės filoso- 
fijos kūrėjas Martynas Heidegeris (1889—1976) gimė Maskirche (ša- 
lia Badeno). Mokėsi Konstanco ir Freiburgo gimnazijose, studijavo 
teologiją Freiburgo universitete. 1911 m. perėjo į filosofijos fakul- 
tetą, kurį baigęs apgynė dvi disertacijas: „Psichologizmui būdingo 
sprendimo teorija“ („Die Lehre vom Urteil im Psychologismus“, 
1914), ir „Dunso Škoto mokymas apie kategorijas ir reikšmes“ („Die 
Kategorien- und Bedeutungslehre des Duns Scotus“, 1916). Nuo 
1915 m. dirbo Freiburgo universiteto teologijos fakultete, buvo 
E. Huserlio asistentas. 1923—1928 m. Marburgo, 1928—1951 m. 
Freiburgo universitetų profesorius. Dirbdamas Marburge, M. Hei- 
degeris parašė žymiausią savo veikalą „Būtis ir laikas“ („Sein und 
Zeit“, 1927). Jame jaučiama tiesioginė E. Huserlio fenomenologinio 
metodo įtaka sprendžiant ontologines problemas. Tuo metu M. Hei- 
degeris parašė dar ir tokius reikšmingus darbus, kaip „Kantas ir 
metafizikos problema“ („Kant und das Problem der Metaphysik“, 
1929), „Kas yra metafizika?“ („Was ist Metaphysik?“, 1929), „Apie 
pagrindų esmę" („Vom Wesen des Grundes", 1929). 

Ketvirtajame dešimtmetyje M. Heidegerio pasaulėžiūroje įvy- 
ko reikšmingi pokyčiai, lėmę vadinamąjį „posūkį“ (Heidegger's 
Kehre), kuris skiria jo filosofinę kūrybą į du periodus: ankstyvąjį 
ir vėlyvąjį. Kaip rašo A. Šliogeris monografijoje „Žmogaus pasau- 
lis ir egzistencinis mąstymas“ (1985), ankstyvajai M. Heidegerio 
kūrybai būdingas akademiškai griežtas mąstymas, pastangos sukurti 
absoliučiai racionalius gamtotyros pamatus ir įveikti specializuoto 
mokslinio mąstymo ribotumą, o vėlyvieji M. Heidegerio raštai pa- 
sižymi niūrių miglotų, daugiaprasmiu filosofavimu. Ankstyvuoju 
laikotarpiu M. Heidegerio atrama buvo M. Šėlerio, V. Diltėjaus, 
E. Huserlio fenomenologija, o vėliau jo palydovais tapo poetai, 
romantizuoti linkę filosofai (F. Helderlynas, F. Nyčė). Ankstyvuo- 
ju laikotarpiu M. Heidegeris buvo užsimojęs sukurti fundamentalią 
sistemišką ontologiją, atskleisti būties prasmę remdamasis konkretaus 
individo egzistencijos patirtimi, o vėliau jo apmąstymų objektu 
tapo metafizikos istorija, filosofinių antikos bei poetinių tekstų her- 
meneutinė analizė, filosofinių terminų etimologizacija; nors ir to- 
liau dominavo būties prasmės analizė, tačiau jau kitu pagrindu ir 
kitu aspektu — akcentuojamas būties grynumas, ji atskiriama nuo 


esinio (nuo konkretaus žmogaus). Svarbiausi vėlyvojo laikotarpio 
M. Heidegerio darbai — tai keletas studijų apie F. Helderlyno poe- 
ziją, „„Metafizikos įvadas“ („Einfūhrung in die Metaphysik", 1935, 
paskelbta 1953), „Platono mokymas apie tiesą“ („Platons Lehre von 
der Wahrheit", 1942), straipsnių ir paskaitų rinkiniai „Klystkeliai" 
(„Holzwege“, 1950), „Paskaitos ir straipsniai“ („Vorträge und 
Aufsätze", 1954), „Tapatumas ir skirtybė“ („Identität und Differenz", 
1957), „Skverbiantis į kalbą“ („Unterwegs zur Sprache“, 1959), 
paskaitų kursai „Kas yra mąstymas“ („Was heisst Denken“, 1954), 
„Nyčė“ (Nietzsche“, 1—2 t., 1961). 

Paskutiniaisiais gyvenimo metais M. Heidegeris vis dažniau 
kreipė žvilgsnį į Rytus, gilinosi į dzenbudizmo filosofiją, kuri jį 
traukė išraiškos metaforiškumu, būties „neišreiškiamumo“ postulatu. 

Pirmą kartą lietuvių kalba leidžiamais M. Heidegerio rinkti- 
niais raštais siekta atspindėti šio filosofo kūrybos evoliuciją — nua 
užmojo sukurti savo filosofijos sistemą (fundamentaliąją ontologiją) 
ankstyvuoju periodu iki įsitikinimo racionalaus būties suvokimo 
negalimumu vėlyvuoju periodu. Tad, sudarant šią knygą, vadovau- 
tasi chronologiniu principu. 

Šioje knygoje galima pasigesti dviejų gana svarbių filosofo 
darbų — „Apie humanizmą“ („Über der Humanismus", 1947), ku 
riame išsakytas autoriaus požiūris į egzistencinę filosofiją, bei „„Me- 
no kūrinio prigimtis“ („Der Ursprung des Kunstwerkes“, 1960), ku- 
riame išdėstyta M. Heidegerio estetikos koncepcija. Abu jie yra 
išversti į lietuvių kalbą ir paskelbti leidiniuose „Grožio kontūrai" 
(1980) bei „Gėrio kontūrai“ (1989), tad čia jau nebekartojami. 

M. Heidegerio raštuose gausiai vartojami senovės graikų kal- 
bos posakiai, filosofijos terminai, atsižvelgiant į mūsų poligrafijos 
galimybes, transkribuojami lotyniškomis raidėmis. 


KANTAS IR METAFIZIKOS PROBLEMA 


Tai antras stambus M. Heidegerio veikalas, skirtas nuosekliai 
I. Kanto „Grynojo proto kritikos“ analizei. Jis dedikuotas filosofui 
Maksui Šėleriui (1874—1928). Kaip pratarmėje rašo pats autorius, 
pagrindinės šio veikalo idėjos buvo išdėstytos 1925—1926 m. ir 
vėliau skaitytose paskaitose. M. Heidegeris jo turinį sieja su pir- 
muoju „Būties ir laiko“ antros dalies variantu: kadangi antroje 
„Būties ir laiko“ dalyje jis atsisakė išsamios I. Kanto „Grynojo pro- 
to kritikos“ analizės, veikalas „Kantas ir metafizikos problema“ tu- 
rėjo užpildyti šią spragą. Kartu M. Heidegeris jį laiko tarsi isto- 
riniu pirmoje „Būties ir laiko“ dalyje nagrinėtos problematikos 
(fundamentaliosios ontologijos) įvadu. Turint tai galvoje, šiuo vei- 
kalu ir pradedami M. Heidegerio „Rinktiniai raštai“ lietuvių kalbą, 
nors jis buvo išleistas dviem metais vėliau (1929 m.) negu „Būtis 
ir laikas“. Spausdinamas tik ketvirtas, paskutinysis, skirsnis. 

Versta iš: Heidegger M. Kant und das Problem der Metaphy- 
sik.— Bonn, 1929.— S. 195—236. 

1 Žodžio „Dasein“ prasmė čia iš esmės artima hėgeliškajai są- 
monės „esamajai būčiai“. Tačiau M. Heidegeris pabrėžia savojo 
„Dasein“ ne buvimą, o galimybę, protestuoja prieš šio žodžio pras- 
mės susiaurinimą iki sąmonės. Todėl vertinys „čia-būtis“ gali kelti 
klaidingas asociacijas su „tenykšte“ būtimi platonizmo dvasia. Pa 
sak M. Heidegerio, „Dasein“ yra būties atvertumo sritis, radikaliai 
skirianti būtį nuo esinio. Todėl kai kurie tyrinėtojai „Dasein“ siūlo 
versti „štai-būtis“. 

2 Hercas Markas (Herz, 1747—1803) — I. Kanto mokinys, gy- 
dytojas, vėliau — filosofijos profesorius Berlyne. 

3 „Ir klausimas, kuris buvo keliamas nuo seno, keliamas dabai 
ir nuolatos, klausimas, kas yra esinys", 


BŪTIS IR LAIKAS 


Tai pirmas ir didžiausias M. Heidegerio veikalas, išgarsinęs 
autorių kaip vieną žymiausių XX a. mąstytojų, egzistencinės fi- 
losofijos pradininką. Jis dedikuotas M. Heidegerio mokytojui filo- 
sofui Edmundui Huserliui (Husserl, 1859—1938). „Rinktiniuose raš- 
tuose“ spausdinami tik du pirmojo skyriaus skirsniai. 

Versta iš: Heidegger M. Sein und Zeit — Halle, 1927— S. 113— 
130; 166—180. 


1 5 9. Čia-būties analitikos tema. 
2 Žr. „Būties ir laiko“ $ 9 ir $ 12. 
3 Aistringas siekis (Iot.). 

4 Ryšys, bendravimas (Iot.). 


KAS YRA METAFIZIKA? 


Šio teksto pagrindą sudaro paskaita, kurią M. Heidegeris per- 
skaitė 1929 m. liepos 24 d. Freiburgo universiteto gamtos mokslų 
ir humanitarinio fakulteto susirinkime, pradėdamas eiti filosofijos 
profesoriaus pareigas. 

Versta iš: Heidegger M. Was ist Metaphysik? — Frankfurt am 
Main, 1949. 


1 „Taigi visa filosofija yra tarsi medis, kurio šaknys yra meta- 
fizika, kamienas — fizika, o iš kamieno išaugančios šakos yra visi 
kiti mokslai" (pranc.). 

2 Sunkiai išverčiamas į lietuvių kalbą žodžių žaismas: „Be- 
wuptsein“ pažodžiui reiškia „suvoktoji būtis", o „Selbstbewuptsein"— 
„save suvokianti būtis“ (sąmonė ir savimonė). 

3 „Gamtos ir malonės principai": kodėl vis dėlto yra kas nors, 
o ne niekas (pranc.). 

* Kadangi niekas yra paprastesnis ir lengvesnis negu kas nors 
(pranc.). 

5 Pirmojo šios paskaitos leidimo (Bonn, 1929) paraštėje M. Hei- 


degeris čia parašė: „Tai, kas pridėta po brūkšnio (t. y. „ir daugiau 
niekas“.— A. R.), kai kam atrodė išgalvota ir dirbtina; jie nežinojo, 
kad Hipolitas Tėnas, kurį galima laikyti ištisos iki šiol dar vieš- 
pataujančios epochos atstovu, sąmoningai vartojo šią formulę sava 
principinei nuostatai ir tikslui apibūdinti". 

6 M. Heidegerio marginalija: „T. y. pozityvų ir išskirtinį san- 
tykį su esme". 

7 M. Heidegerio marginalija: ,„Ontologinis skirtumas. Būtis kaip 
Niekas“. Būtis, pasak M. Heidegerio, taip skiriasi nuo esmės, kad 
esmės fone susilieja su Nieku. Todėl atsiskirdamas nuo Nieko, po- 
zityvus mokslas atsiskiria ir nuo būties. 

3 Turima galvoje logika įprasta tradicine prasme ir mąstymas, 
atliekantis jam keliamus uždavinius. Pasiekusi aukščiausią pakopą, 
logika, pasak M. Heidegerio, privalo susimąstyti apie savo dėsnių 
kilmę, o mintis — apie savo objektų kilmę. 

9 M. Heidegerio marginalija: „Akla užgaida: tai certitudo, įgy- 
jamas per ego cogito, t. y. subjektyvumas". 

10 M. Heidegerio marginalija: „Esinys nieko daugiau mums ne- 
pasako". 

11 M. Heidegerio marginalija: „Bet ne žmogus kaip žmogus, pri- 
klausantis čia-būčiai“. 

12 Marginalijoje M. Heidegeris patikslina: „Egzistuoja kaip nai- 
kinimas, įgalina Nieką“. Kitur jis paaiškina: naikinimas — tai griū- 
tis, „kokio nors buvimo nebuvimas“. 

13 M. Heidegerio marginalija: „Tai nereiškia, kad viskas yra 
Niekas, o prieširzzai: esaties, būties, mūsų baigtinumo priėmimas 
ir patyrimas“. 

4 Pagal M. Heidegerio logiką, žmogus nėra laisvas apriboti 
save kokiu nors pozityviu turiniu, nes dėl žmogiškosios būties kai- 
mynystės su Nieku kiekvienas turinys jame pasirodys būtinai tu 
rintis savo ribas, turinio Nieką. 

15 Su būties baigtinumu M. Heidegeris sieja pagrindinį metafi- 
zikos klausimą, kurį kelia paskaitos pabaigoje. ,Transcendencija“* 
čia reiškia platumą žmogiškosios egzistencijos, kuri dėl savo pa- 
žinties su Nieku išeina už būties ribų. 

5 M. Heidegerio marginalija: „T. y. vėl tradicinė logika su 
jos logosu kaip kategorijų šaltiniu". Jei logika nevaldo metafizikoje, 
tai ji neturi būtinos galios ir mokslams, pradedant matematika. 
Taip M. Heidegeris įrodinėja loginio formalizavimo matematikoje 
negalimumą. 

17 Vadinasi, esinys, pasak M. Heidegerio, iškyla kaip visiškai 
užbaigtas tik Nieko fone. 

18 „Į šito žmogaus protą, mano drauge, gamta įdiegė tam tikrą 
meilę filosofijai“ (gr.)) Pasak M. Heidegerio, šis Platono teiginys 
tinka žmogui apskritai. (Beje, M. Heidegeris senovės graikų tekstus 
dažnai interpretuoja savaip.) 

19 Pakaks raudų ir ašarų! Dera nutilti. 

Išties jo žodis išliks per amžius (gr.). 

PASAULĖVAIZDŽIO METAS 


1938 m. M. Heidegeris Freiburge skaitė ciklą paskaitų, kurias 
organizavo Menotyros, gamtotyros ir medicinos draugija. „Pasau- 
lėvaizdžio metas“ — paskutinioji šio ciklo paskaita. Iš pradžių ji 
vadinosi „Naujosios Europos pasaulėvaizdžio pagrindimas metafizi- 
ka“ („Die Begründung des neuzeitlichen Weltbildes durch die Me- 
taphysik"). Tais pačiais metais buvo parašyti ir išsamūs šios pas- 
kaitos papildymai. Pirmą kartą ji paskelbta 1950 m. straipsnių rin- 
kinyje „Klystkeliai“ (,„,Holzwege“). 

Versta iš: Heidegger M. Die Zeit des Weltbildes // Heideg- 
ger M. Holzwege.— Frankfurt am Main, 1972.— S. 69—104. 


1 „Hipotezių neišgalvoju“ (lot.) — garsioji I. Niutono tezė. 

2 Raštų ir pamokslų rinkiniai; įrodymas remiantis [Dievo] žo- 
džiu (Iot.). 

3 „Nes mąstymas ir būtis yra tas pat" (gr.). 

* Vėliau M. Heidegeris šią vietą taip aiškino: būtis reikalauja 
žmogaus, kad ji galėtų atsiskleisti; kartu atsiskleidžia ir žmogus. 

5 Veikale „Būtis ir laikas" M. Heidegeris aiškina: pasaulis nėra 
stebimas; visa, ką mes matome, yra pasaulyje, bet kur pats pa- 
saulis? Jis, M. Heidegerio nuomone, atsiskleidžia tik esamos būties 
viduje kaip jos būtinių galimybių ratas, kuris iš anksto aprėpia 
visą realią ir mąstomą esatį. 

6 „Aš“ ir „galutinė substancija“ (Iot.) — taip R. Dekarto filo- 
sofijos sistemoje apibūdinama žmogaus sąmonė. 

7 Sen. graikų k. žodis chrėma, „daiktas“, yra kilęs iš žodžio 
chresthai, „naudoti, būti reikalingam“. 

8 M. Heidegerio supratimu, cogitatio — tai jau ne mąstymas, 
o techninis operavimas įvairiais duomenimis. 

9 Tuo nepajudinamu absoliučiu pagrindu mano sąmonės veikla 
lygi mano būčiai (Iot.). 

10 Subjektai, M. Heidegerio nuomone, gali būti ir kolektyviniai. 
Žmogus tampa pagrindiniu subjektu dėl to, kad geriausiai atlieka 
subjekto funkciją. 


NYČĖS ŽODIS „DIEVAS MIRĖ“ 


Straipsnis parašytas apie 1943 m. Pirmą kartą išspausdintas 
1950 m. rinkinyje „Klystkeliai“. Kaip rašo pats autorius, šis straips- 
nis radosi iš 1936—1940 m. Freiburgo universitete skaityto paskaitų 
ciklo apie F. Nyčę. Vėliau šių paskaitų pagrindu autorius sudarė ir 
išleido dviejų tomų rinkinį „Nyčė“ (1961). Straipsnyje M. Heide- 
geris sprendžia tokį klausimą: kaip galima mąstyti Dievo nebuvimą 
ir kartu išmokti pasakyti, ištarti, įvardinti tą Dievo nebuvimą tokiais 
žodžiais, kurie tiesiogiai įkūnytų visą Dievo nebuvimo siaubą? 

Versta iš: Heidegger M. Nietsches Wort „Gott ist tot" // 
Heidegger M. Holzwege.— Frankfurt am Main, 1972.—S. 193— 
247. 


! Hegel G. W. F. Werke— Berlin, 1832— Bd. 1.— S. 157. 

2 „Didysis Ponas mirė“ (pranc.). Žr. Plutarcho traktatą „Apie 
orakuių žlugimą“ („De defectu oraculorum", 17 sk.). 

3 „Amžiną atilsį Dievui“ (lot.). 

Citata iš F. Nyčės nepublikuotų užrašų. 

Aukščiausioji būtybė kaip aukščiausioji vertybė (Iot.). 
Natūralūs pasikeitimai (pranc.). 

Esatis kaip esatis, t. y. esatis suvokianti ir geidžianti (lot.}. 
Forma, pavidalas (gr.). 

9 Subjektas (gr.). 

10 Aš mąstau (Iot.). 

1 Mąstymas (Iot.). 

12 Mastantis daiktas arba protas (lot.). 

13 Galia (Iot.). 

4 Tiesa yra ne kas kita kaip tvarka, arba užbaigtumas (tobu- 
lumas) proto atžvilgiu (Iot.). 

15 Pirminiai pasaulio vieniai. 

16 Teisės klausimas (lot.). 

17 M. Heidegeris turi galvoje K. Jasperso filosofiją. 

18 K. Jaspersas ne kartą prieštaravo šiai M. Heidegerio minčiai 
ir manė, kad tai klaidingas voliuntaristinis M. Heidegerio teiginys 
S. Kierkegoro atžvilgiu. 

19 Vėlyvajam F. Nyčės kūrybos periodui būdingas vaizdinys. 

2 Yra būtis (gr.) — Parmenidui priskiriamas posakis. 

2! Mastantis gyvūnas (Iot.). 

22 Iš gilumos (Jot.); žr. Psalmės, 129 (130). 


4 
5 
6 
7 


8 


TECHNIKOS KLAUSIMAS 


Tai Miuncheno aukštojoje technikos mokykloje 1953 m. skai- 
tytas pranešimas. Pirmą kartą paskelbtas 1954 m. rinkinyje „Menas 
technikos amžiuje“. 

Versta iš: Heidegger M. Die Frage nach der Technik // Hei- 
degger M. Vorträge und Aufsūtze— Pfullingen, 1954— S. 13— 
44. 

l! Turimos galvoje K. Jasperso knygos „Istorijos šaltiniai ir jos 
tikslas“ (1949 m.) tezės. 

2 Remiamasi Platono „Puota“. Diotima sako: „Kūryba (gamini- 
mas) — plati sąvoka". 

3 Vadinasi, technikos esmė — ne tiek įvairiapusė veikla, at- 
skleidžianti gamtos ir visuomenės galimybes, kiek tokios veiklos 
skatinimas, savireprodukcija. 

* T. y. žmogus savo esme jau priklauso technikos epochai, ir 
čia nieko negalima pakeisti. į 

5 M. Heidegerio nuomone, naujosios Europos žmogui kaip sub- 
jektui technika liko pagrindiniu ir vieninteliu dalyku, garantuojančiu 
jam vietą būtyje. Be technikos jis būtų užbaigęs savo istorinį eg- 
zistavimą. 

5 Noras įvaldyti techniką, M. Heidegerio supratimu, priklauso 
technikos sričiai. 

7 Techninės gamybos intensyvumas nepalieka laiko būties ap- 
mąstymui, bet, kita vertus, liudija nebūtą būties tiesos atsivėrimą 
žmogui. 

8 Technikos suartėjimas su menu, pasak M. Heidegerio, nepa- 
prastai išaukština žmogų. 


MOKSLAS IR APMASTYMAS 


Miuncheno mokslinės knygų prekybos darbuotojams bei siau- 
ram klausytojų ratui 1953 m. skaitytas pranešimas. 

Versta iš: Heidegger M. Wissenschaft und Besinnung // Hei- 
degger M. Vorträge und Aufsatze— Pfullingen, 1954— S. 45— 
70. 


l! Aristotelis „Metafizikoje“ mokslą ir meną kildina iš prigimti- 
nio žmogaus troškimo pažinti. M. Heidegeris čia netiesiogiai pole- 
mizuoja su K. Jaspersu, kuris naujojo Europos mokslo pagrindu 
laikė subjektyvų impulsą siekti universalaus pažinimo. 

2 T. y. neįmanoma supriešinti daiktų, jeigu jie neturi to bend- 
rumo, kurio pagrindu jie skiriasi. 

3 „Rėžis“ (gr.)) dievams skirta vieta, šventoji giraitė, šven- 
tovės žemė. 

4 Žodis coniemplari (medituoti) kilęs iš templum, reiškiančio 
vietą, kurią galima matyti iš visur arba iš kurios galima matyti visas 
puses ir kurią senovėje vadino templum (Iot.). 

5 T. y. technika tebėra šiuolaikinio žmogaus likimas nepriklau- 
somai nuo jo santykio su ja. 


METAFiIZIKOS ĮVEIKA 


Straipsnis pirmą kartą paskelbtas rinkinyje „Pranešimai ir 
straipsniai“ (1954 m.). 

Versta iš: Heidegger M. Überwindung der Metaphysik // Hei- 
degger M. Vorträge und Aufsätze.— Pfullingen, 1954.— S. 71—99. 


APIE TIESOS ESMĘ 


Šis rašinys pirmą kartą buvo išleistas 1943 m. Jo pagrindą su- 
daro viešos paskaitos, ne kartą skaitytos nuo 1930 m., tekstas. Ant- 
rajame leidime (1949 m.) tekstas nepakeistas, išskyrus baigiamąją 
pastabą, kuri papildyta pirma pastraipa. 

Versta iš: Heidegger M. Vom Wesen der Wahrheit.— Frank- 
furt am Main, 1949.— 28 S. 


KAS TAI YRA — FILOSOFIJA? 


Pranešimas, skaitytas Cerisy-la-Salle (Normandija) 1955 m. rug- 
pjūčio mėn. kaip vieno pokalbio įvadas. 

Versta iš: Heidegger M. Was ist das — die Philosophie? — 
Pfullingen, 1956.—48 S. 


TAPATYBĖS TEZĖ 


1957 m. birželio 27 d. skaitytas pranešimas Freiburgo (Breis- 
gau) universiteto 500-ųjų metinių proga. 

Versta iš: Heidegger M. Der Satz der Identität // Heidegger M. 
Identität und Differenz.— Pfullingen, 1957.— S. 13—34. 

! Žodžiai, kurių vartojama tik vienaskaita (Iot.). 


ONTO-TEO-LOGINĖ METAFIZIKOS SANDARA 


Straipsnio pagrindą sudaro pranešimas, skaitytas 1957 m. vasario 
24 d. užbaigiant žiemos semestro pratybas, kuriose buvo nagrinėja- 
mas G. Hėgelio „Logikos mokslas". 

Versta iš: Heidegger M. Die onto-theo-logische Verfassung der 
Metaphysik // Heidegger M. Identitat und Differenz.— Pfullingen, 
1957. — S. 35—73. 


IŠ JAPONO IR KLAUSINĖJANČIOJO PAŠNEKESIO APIE KALBĄ 


Šis tekstas atsirado 1953—1954 m. Jį parašyti M. Heidegerį pa- 
skatino Tokijo karališkojo universiteto profesoriaus Tedzukos apsi- 
lankymas. 

Versta iš: Heidegger M. Aus einem Gespräch von der Spra- 
che // Heidegger M. Unterwegs zur Sprache.—1959.— S. 85—156. 


Parengė Antanas Rybelis 


434 


PAV ARDŽIŲ RODYKLĖ 


Achilas 8 

Anaksimandras 20, 101 

Aristotelis 21, 40, 42, 44, 57— 
58, 62, 108—109, 137, 141, 
146, 157—158, 192, 201—202, 
213, 220—221, 223, 238, 248, 
271, 317, 320—323, 326—327, 
330, 369, 422, 425 

Augustinas 87 


Bekonas R. 141—142 
Benlis 378 
Bergsonas A. 56 
Brentanas F. 368 


Ciceronas 420 


Dekartas R. 98, 
160—165, 192, 
327—328, 415 

Diltėjus V. 56, 156, 371, 393 

Dunsas Škotas J. 368 

Dzeusas 360 


146, 155—158, 
198, 268, 278, 


Erotas 320 
Eschilas 138 


Fichtė J. G. 157, 321, 332, 351 


Galilėjus G. 137, 254 

Geigeris H. 258 

Gėtė J. V. 238—239, 249, 258, 
286, 419 

Grėberis K. 369 

Grimai 356 


Hėbelis J. P. 238 


Hėgelis G. V. F. 16, 45, 60, 
87, 112, 125, 157, 172, 186, 
204, 227, 270—271, 275, 289, 
317, 321, 328, 332, 344—348, 
350—354, 358—359, 362, 399, 
416, 415—418, 423 

Heidegeris M. 14—16, 18—23 

Heizenbergas V. 232 235, 249 

Helderlynas J. K. F. 153, 226, 
236, 368—370, 383 

Heraklitas 20, 161, 319—320, 322 

Hercas M. 49 

Hermis 387 

Homeras 424 

Honenas 364 

fon Humboltas V. 69 

Huserlis E. 367—368, 416—418, 
423 


Kantas I. 9, 21, 27—30, 
36, 38—39, 48—49, 54, 59— 
61, 108, 157, 174, 198, 249, 
269, 271, 273, 275, 278, 281, 
294, 309—310, 317, 332, 344, 
347, 384, 393—395, 399, 403, 
410 

Kierkegoras S. 201—202 

Kleistas H. 378, 383 

Kukis S. 364—368, 370, 373— 
376, 381, 384, 398, 402 


34— 


Kūnas R. 286 

Leibnicas G. V. 21, 111—112, 
156—157, 184—186, 198, 204, 
278, 332, 360 

Locė H. 158 


Marksas K. 328, 411 


Nyčė F. 7, 21, 101, 146, 158, 
168—169, 171—172, 174—176, 
179—195, 198—207, 210—214, 
273—276, 278, 322, 328, 362, 
411 

Nisida 364 

Niutonas I. 141, 254 


Parmenidas 20, 87, 149, 161, 
326, 322, 333—335, 341, 410, 
421—422 

Paskalis B. 172 

Paulius 109, 176 

Piko 98 

Plankas M. 255 

Platonas 21, 56, 127, 149, 157— 
160, 174, 178, 211, 213, 222— 
223, 227, 229, 238, 242, 245, 
250, 275, 309, 317, 320—322, 
326—327, 330, 332, 362, 388, 
406, 410—411, 415, 421—422 

Plutarchas 172 

Protagoras 159—161 


Protėjas 5, 6, 8 


Sofoklis 135, 401 


Sokratas 159—161, 


320, 387—388 
Spinoza B. 347 


Šekspyras V. 138 
Šėleris M. 32, 56 


238, 317, 


Šelingas F. V. J. 157—158, 204, 


271, 321, 332 
Šileris F. 399 


Šlėjermacheris F. 371—372 


Šopenhaueris A. 
275—276 
Špengleris O. 310 


Tanabė 367, 393 
Traklis G. 387 


Vagneris R. 158, 
Vilsonas Č. 258 


Židas A. 314, 325 


16, 


181, 


180, 273, 


275 


6 


TURINYS 


Šliogeris A. Martynas Heidegeris: kaukė ir būtis .......... 
STUDIJOS IR STRAIPSNIAI 


KANTAS IR METAFIZIKOS PROBLEMA ., 
Ketvirtas skirsnis. Pakartotinis metafizikos pagrindimas 


A. Metafizikos pagrindimas antropologijoje .............. 
$ 36. Kantiškojo metafizikos pagrindimo pagrindas ir 
isvada OS a S 

$ 37. Filosofinės ' antropologijos idėja „L... 

$ 38. Žmogaus esmės klausimas ir tikrasis kantiškojo 
pagrindimo rezultatas Seese eeose kak 

B. Žmogaus baigtinumo problema ir čia-būties metafizika 
$ 39. Žmogaus baigtinumo galimo apibrėžimo problema 

$ 40. Pirminė būties klausimo išsklaida kaip kelias į 
žmogaus baigtinumo problemą „L. kkkk ss 

$ 41. Būties supratimas ir žmogaus čia-būtis .......... 

C. Čia-būties metafizika kaip pamatinė ontologija ...... 
$ 42. Pamatinės ontologijos idėja ........ssssesessss. 

§ 43. Pamatinės ontologijos pradžia ir sklaida ...... 

§ 44. Pamatinės ontologijos tikslas „L... o 

§ 45. Pamatinės ontologijos idėja ir grynojo proto kri- 
tika“ < Li ikos ini ak aaa ii a a L a as 

BOTIS IRL AIKAS a S a a I A a RAEN 
Pirma dalis. Čia-būties interpretacija laikiškumo požiūriu 
ir laiko, kaip būties klausimo transcendentalinio horizonto, 
ekšplikacijas I n Aa Ana a aa seu aa E e as y 


Pirmas skyrius. Parengiamoji fundamentinė čia-būties aralizė 
Ketvirtas skirsnis. Būtis pasaulyje kaip su-būtis ir sau- 
putis A DaS Mūniė ronan aae Te AE E a nea I d a A 

$ 25. Klausimo apie čia-būties „kas“ iškėlimas 

$ 26. Kitų su-čia-būtis ir kasdienė su-būtis .......... 

$ 27. Kasdienė sau-būtis ir das Man ............. 
Penktas skirsnis. Kame-būtis kaip kiti „2... 


B. Kasdienė būtis čia ir čia-būties nuopuolis ........ 


50 


64 


SSS hekali AnA ROS A SS Aa S 83 


$-36->Shalšulys: EK Sad E O k a 86 
$-:37:-DvViprasšMybė asai ae ata sa ua I 89 
$ 38. Nuopuolis ir nuobloškis scesi oss mesai 92 
KAS YRA 1METAFIZIKA:., sueis kt sie 45 gai a stai ii as 98 
Įvadas. Sugrįžimas prie metafizikos pagrindo ............. 98 
Paskaita lali A asi IN aiste A A ž. LD 
Metafizinio klausimo iškėlimas „LL kkkk kaka 112 
Klausimo išsklaida šk... eo þan a banii adaa oheann ag 115 
Atsakymas- 1 klausiau pi ee sotan a aa i S 120 
Pabaigos ZOIS ay ek eni AB orar ESE Ein is 128 
PASAULEVAIZDŽO -METAS neei nena a aa aa 136 
Priredais Ida a Akiai aa DA a I e a 154 
NYCĖS ŽODIS „DIEVAS-MIRĖ“ Gia a aa ai 168 
TECHNIKOS KLAUSIMAS: Gankiai a ae 217 
MOKSLAS IR APMĄSTYMAS Lakis 244 
METAFIZIKOS“ ĮVBIKA: «sine s aa krapas a ai ais is as A 266 
APIE -TIESOS” ESME (G iesia siai m aa k i EE E 291 
fo Įprasta tiesos savoka sias fan a rasi ai a a las 292 
2. Vidinė atitikimo galimybė preon eaae kak 296 
3. Teisingumo įgalinimo pagrindas „L... kkk kaka 298 
A EaisVes 7 68ME Lk S aaa A LS e ss Ae 299 
D LI6SO868ME7 Lasa asas aa a a ae S a e ss 303 
6. Netiesa kaip įslaptinimas „L... k kaka kak 304 
7. Ne-tiesa kaip paklydimas „L. .k kaka aa 306 
8. Klausimas apie tiesą ir filosofiją „L. k 309 
9. „Pastaba“ + “aa IS Šias Les a anais OO N E AL 310 
KAS TAI: YRA... —- FILOSOFIJA? meeen ee K kei sa 313 
TAPATYBES TEZĖ Židas pg A ya asai Ša aa 331 
ONTO-TEO-LOGINĖ METAFIZIKOS SANDARA „LL 343 
IŠ JAPONO IR KLAUSINĖJANČIOJO PAŠNEKESIO APIE 
KALBA: is Ma aa kanda aa in a E e e E OT AREAS 363 
FILOSOFIJOS PABAIGA IR PAGRINDINIS MĄSTYMO UŽ- 
DAVINYS* i etin aaa a a a E 408 
1. Kokiu mastu dabarties epochos filosofija priartėjo prie 
pabaigosė* ** Ani a Taa y S a AS aa ra e ATS 408 
2. Koks uždavinys dar lieka mąstymui filosofijos pabaigos 
situacijoje? T „ 412 
Paaiškinimai“ |as aa a a nava a i siek Ra 426 


Pa vardi: rodykle inser eE R S 434 


Mokslinis leidinys 
Serija „Iš filosofijos palikimo“ 


Heidegeris Martynas 
RINKTINIAI RAŠTAI 


Iš vokiečių kalbos vertė Arvydas Šliogeris 


Redakcijos vedėja Ramutė Rybelienė 

Redaktorė Joana Pribušauskaitė 

Serijos ir viršelio dailininkas Alfonsas Žvilius 
Meninė redaktorė Romana Kungytė 

Techninė redaktorė Birutė Adomaitienė 
Korektorės: Irena Daugirdienė, Irena Povilanienė 


Duota rinkti 1991 03 28. Pasirašyta spaudai 1992 0212. S. L. Nr. 255. Formatas 
B4x108!/;>. Popierius spaudos Nr. 1. Garnitūra „Baltika“, 10 punktų. Iškilioji 
spauda. 23,1 sąl. sp. L, 23,36 sąl. spalv. atsp. 23,52 apsk. leid. 1. Tiražas 
10000 egz. Užsakymas 665. Sutartinė kaina. 

„Minties“ leidykla, 2600 Vilnius, Z. Sierakausko 15 

Spaudė „Vilties“ spaustuvė, 2600 Vilnius, A. Strazdelio 1 


Heidegeris M. 

He76 Rinktiniai raštai / Sudarė ir [įv. str. 
„M. Heidegeris: Kaukė ir būtis", p. 5—23, pa- 
rašė] A. Šliogeris.— V.: Mintis, 1992.—437 p.— 
(Iš filosofijos palikimo). 

Bibliogr. paaišk, p. 426—433.— Pavardžių r-klė: p. 
434—435. 

Vokiečių filosofas M. Heidegeris (1889—1976) — vienas iš ży- 
miausių egzistencinės filosofijos kūrėjų. Pirmą kartą lietuvių kal- 
ba leidžiamoje jo raštų rinktinėje siekiama atspindėti filosofo kū- 
rybos evoliuciją — nuo užmojo sukurti savo filosofijos sistemą 
(fundamentaliąją  ontologiją) ankstyvuoju periodu iki įsitikinimo 
negalimumu racionaliai suvokti būtį vėlyvuoju periodu. 

H 0301030000—079 


M85108) 02 121—91 UDK 11 


